
e Capitolul 1 


Brandy-ul fusese absolut esenţial. Întotdeauna era, în serile 
de duminică, atunci când sora Ignatius își lua asupra ei 
însărcinarea de a-i servi părintelui Newberry o masă „așa cum 
trebuie”. În acea parte a statului Wisconsin, asta însemna de 
obicei carne tocată gătită în supă cremă de la conservă. 

Forma varia, în funcție de toanele bunei măicuţe - uneori erau 
chifteluţe, alteori hamburgeri și, într-o ocazie memorabilă, 
fuseseră niște rulouri care aduceau deranjant de tare cu o 
caserolă de penisuri retezate. Insă ingredientele de bază și 
indigestia aferentă erau mereu aceleași. 

Părintele Newberry învățase cu mult timp în urmă că antiacizii 
nu aveau niciun efect. Doar brandy-ul îi era de ajutor, 
binecuvântându-l cu un somn rapid, lăsând timpul să treacă într- 
o fericită uitare, în timp ce stomacul său lupta cu demonii 
milostiveniei surorii Ignatius. 

În acea seară îndeosebi, demonii fuseseră multipli. Într-o 
inspiraţie culinară de zile mari, sora Ignatius gătise carnea în 
numai Dumnezeu știe câte feluri de supă la cutie. Când 
părintele îi ceruse să-i spună ingredientele acestui cutezător 
experiment gastronomic, măicuţța chicotise ca o școlăriţă și-și 
încuiase buzele cu o cheie imaginară. 

— Ah, o reţetă secretă! 

Zâmbise chipului îmbujorat intuind cu groază crema de scoici 
pândind din adâncul oceanului de lichid uleios în care fuseseră 
înecate bucăţile de carne. 

Și așa se întâmplase că paharul de suc, ca niciodată până 
atunci, fusese umplut pentru a doua oară cu brandy, iar 
părintele Newberry adormise în fotoliu, în faţa televizorului. 

Când deschise ochii, ecranul era un câmp de fulgi de zăpadă 
și emitea un bâzâit static, iar pe cadranul ceasului se citea 5 
A.M. 

Se duse să stingă lampa de lângă fereastră și văzu mașina 
înghețată în curtea bisericii. O recunoscu de îndată. Era un Ford 
Falcon de vârstă indeterminabilă, care murea ușor, răpus de 
rugina canceroasă ce devora toate mașinile vechi dintr-un stat 


în care sarea se arunca pe străzi cu tot atâta ușurință cu care se 
arunca în mâncare. 

Intr-un moment de slăbiciune, își dori să se poată strecura în 
patul lui călduț, prefăcându-se că nu o văzuse. Totuși, păcatul i 
se limită doar la dorinţă, fiindcă deja începuse să se îndrepte 
spre ușă, strângându-și vesta tricotată în jurul stomacului 
abuzat, înainte de a păși afară, în dimineaţa întunecată și 
răcoroasă de octombrie. 

Biserica era veche și aproape protestantă în simplitatea ei, 
fiindcă enoriașii catolici din partea rurală a Wisconsinului 
priveau orice lucrare impunătoare cu profundă suspiciune. 
Blessed Virgin strălucea a plastic și te ducea cu gândul, într-un 
mod câtuși de puţin evlavios, la un manechin din vitrina casei 
de modă Frieda, de pe Main Street, iar singurul vitraliu era 
amplasat în mod ciudat pe partea dinspre nord, unde soarele să 
nu îl poată face vreodată să izbucnească într-o miriadă de culori 
pe care cucernicii să le găsească ofensatoare. 

Un loc sever, într-o parohie severă dintr-un stat sever, își 
spuse părintele Newberry, amintindu-și cu jind de tinerețea 
petrecută în California, cu aproape patruzeci de ani în urmă, 
gândindu-se din nou că toţi preoţii slabi erau trimiși în 
Wisconsin. 

John și Mary Kleinfeldt erau îngenuncheați într-un rând de 
bănci din mijlocul bisericii, cu capetele sprijinite în mâinile 
împreunate, complet nemișcaţi, într-o evlavie pe care părintele 
o găsise întotdeauna aproape obsesivă. Nu era ceva nefiresc 
pentru acest cuplu în vârstă să viziteze biserica la ore mai puţin 
obișnuite - uneori părintele avea chiar impresia că cei doi 
preferă singurătatea companiei celorlalţi enoriași, pe care îi 
considerau căzuți fără excepţie în mrejele păcatului. Dar, din 
câte știa el, nu veniseră niciodată chiar atât de devreme. 

Nu ar fi dat bine să se întoarcă prea repede în tihna casei 
parohiale, dar pe părintele Newberry nu prea-l trăgea inima să-i 
întrebe ce necazuri îi aduseseră acolo la o asemenea oră, mai 
ales că știa deja răspunsul. 

Oftă și o apucă încet pe culoarul dintre bănci, mânat, deși fără 
prea mare efect, de sentimentul datoriei și de bunătatea inimii. 
„Bună dimineaţa, John, bună dimineața, Mary”, avea să zică. 
„Ce vă frământă astăzi?” Apoi ei aveau să-i spună că au mai 
descoperit încă un homosexual în congregaţie - un bărbat care 

avea genele prea lungi sau o femeie a cărei voce era prea 
gravă, fiindcă asemenea dovezi erau suficiente pentru ei. 

Nu era doar homofobie; era o adevărată cruciadă împotriva a 
ceea ce ei numeau o „ofensă dezgustătoare și nefirească în 
ochii Domnului” și întotdeauna după ce le asculta acuzațiile 
prezumţioase, părintele Newberry rămânea cu un sentiment de 
tristeţe și oarecum de murdărire. 

„Te rog, Doamne, dă să fie altceva de data asta!” se ruga în 
timp ce se apropia de banca din mijloc. „La urma urmei, am 
îndurat deja penitenta chiftelelor măicuţei Ignatius.” 

Și, într-adevăr, era altceva. Ce-i tulbura pe John și Mary 
Kleinfeldt în acea dimineaţă nu era presupusa existenţă a 
vreunui homosexual în parohie, ci incontestabila prezență a 
unor găuri mici, de glonț, în spatele testelor. 


e Capitolul 2 


Nu era prima crimă din Kingsford County de când șeriful 
Michael Halloran își prinsese steaua în piept, cu cinci ani în 
urmă. Împrăștie câteva mii de oameni prin partea rurală din 
nordul Wisconsinului, înarmează mai bine de jumătate cu flinte 
și cuțite, mai aruncă în joc și vreo sută de baruri și, în cele din 
urmă, câţiva vor ajunge cu siguranţă să se omoare între ei. Așa 
era să fie. 

Nu se întâmpla prea des și, de cele mai multe ori, erau genul 
de omoruri la îndemâna celor din partea locului: bătăi prin 
baruri, dispute domestice și ocazionalele accidente de 
vânătoare suspecte, ca atunci când Harry Patrowski spusese că 
o împușcase pe maică-sa prin fereastra de la bucătărie, fiindcă i 
se păruse că e o căprioară. 

Dar doi bătrâni împușcați într-o biserică? Ei, asta era altceva! 
Ceva fără sens, ceva malefic ce nu ar fi trebuit să se petreacă 
într-un orășel în care copiii se jucau afară după lăsarea 
întunericului, unde nimeni nu-și încuia ușa și unde căruţe cu 
porumb încă mai treceau pe strada principală, în drum spre 
moară. La dracu', jumătate din omenii din ţinutul ăsta încă mai 
credeau că „să fumezi iarbă” înseamnă să dai foc la fânul din 
hambar, și trebuia să cobori o sută cincizeci de kilometri spre 
sud-est, spre Green Bay, ca să vezi un film pentru adulți. 

Crima asta avea să schimbe totul. 

Patru dintre cele cinci mașini de intervenţie din schimbul trei 
erau deja în parcarea de la St. Luke la ora șase dimineaţa, când 
sosise Halloran. 

„Grozav, îşi spuse. Mai am doar o mașină rămasă pe drum, 
care să patruleze un ţinut de o mie trei sute de kilometri 
pătraţi.” Zări duba urâtă, albastră, a lui Doc Hanson parcată 
între două echipaje de intervenţie și, undeva într-un colț, un 
Ford Falcon vechi, sinistru, împresurat de un dreptunghi de 
bandă galbenă, de la criminalistică. 

Ajutorul de șerif Bonar Carlson ieși din biserică și rămase 
așteptând pe treapta de sus, trăgând de o curea ce-și pierduse 
orice speranţă de a mai ajunge vreodată în dreptul buricului. 


— Bonar, dacă tocul ăla de armă ţi-ar atârna mai jos, ar trebui 
să te lași în genunchi ca să-ţi scoţi pistolul. 

— Și tot l-aș scoate mai repede decât tine, mârâi Bonar; și așa 
era. Doamne, urât mai ești dimineaţa! Bine că nu lucrezi în 
schimbul trei. l-ai speria pe băieți. 

— Hai, spune-mi c-ai rezolvat deja cazul, ca să pot să mă- 
ntorc în pat. 

— După mine, părintele Newberry le-a făcut felul. Patruzeci de 
ani a ascultat spovedanii și-a mirosit tămâie. Apoi, într-o zi, 
amărâtul cedează nervos și-și împușcă doi enoriași în moalele 
capului. 

— O să-i spun c-ai zis asta. 

Bonar își îndesă mâinile grase în buzunarele de la vestă cu un 
pufăit îngheţat, apoi continuă pe ton serios: 

— N-a auzit nimic, n-a văzut nimic. A adormit în faţa 
televizorului după masă. Nici n-a știut că soţii Kleinfeldt sunt aici 
până când nu s-a uitat pe fereastră, la cinci dimineaţa, și le-a 
văzut mașina. S-a dus să vadă dacă-i poate ajuta, a găsit 
cadavrele, a sunat la 911 și gata povestea. 

— Vecinii? 

— Ne ocupăm de ei. 

— Ei? Și părerea ta care e? 

Nu era o întrebare de complezenţă. Bonar arăta, vorbea și se 
purta ca un ins oarecare din Wisconsin, dar avea în cap niște 
cipuri de procesare uluitoare. Arunca o singură privire scenei 
unei crime și-ţi putea spune lucruri pe care băieţii de la 
medicină legală nu le-ar fi găsit niciodată, cu toată aparatura lor 
sofisticată. 

El și Bonar făcuseră amândoi un stagiu de un an în Milwaukee 
după ce terminaseră academia, înainte să se întoarcă acasă și 
să îmbrace uniformele oficiale. Văzuseră în orașul acela multe 
lucruri pe care încă încercau să le uite, dar și învăţaseră multe. 

Bonar își supse câteva clipe interiorul obrazului, în vreme ce 
sprâncenele groase i se mișcau asemenea unor omizi. 

— Sincer, seamănă cu o lovitură premeditată, chestie care are 
cam tot atâta sens ca și varianta ca paare să fie ucigașul. Nu 
știu... Instinctul îmi spune că-i un psihopat, dar treaba e prea 
curată pentru așa ceva. 

Impinse la o parte ușile grele, de lemn. 


O viaţă de reflexe condiţionate îi făcu mâna lui Halloran să 
tresară în clipa în care trecu pe lângă apa sfinţită, dar nu fu 
decât atât, o _ tresărire, ultima zvâcnire a unei deprinderi 
muribunde. 

Părintele Newberry stătea pe o bancă din spate, nemișcat, 
mic, bătrân. Halloran îi atinse umărul în timp ce înainta pe 
culoar și simţi, drept răspuns, atingerea degetelor uscate ale 
părintelui. 

Doi polițiști întindeau bandă galbenă de la o banchetă la alta - 
o jalnică parodiere a panglicilor albe, de satin, care decorează 
bisericile la nunți. Alţi doi erau în patru labe pe jos, cu lanterne 
aprinse, cercetând podeaua. 

Doc Hanson era ghemuit într-o parte, în spaţiul îngust dintre 
soţii Kleinfeldt și banca din faţa lor, cu ochii aţintiţi asupra 
morţilor și cu mâinile ocupate cu cercetările, rupt de cei vii. 
Nimeni nu vorbea. Biserica era cufundată într-o tăcere totală. 

Halloran înconjură încet scena crimei, lăsând-o să i se 
imprime în minte. Era ceva în neregulă aici, ceva nu tocmai 
firesc în aspectul cadavrelor, ceva ce plutea la limita percepţiei 
lui, fără a se lăsa atins. 

— După rigiditatea trupurilor, patru ore, mai mult sau mai 
puţin, spuse Doc Hanson fără să fie întrebat și fără să ridice 
privirea. O să verific temperatura când o să fiu pregătit să-i 
mișc. Harris, dă-mi una dintre pungutele tale. Am găsit un fir de 
păr. 

„A plecat de mult”, își zise Halloran, dându-se la o parte, 
retrăgându-se pe culoarul central înspre părintele Newberry. 
Individul care făcuse asta ar fi putut fi deja în New York, sau în 
California, sau poate vizavi. 

e 

— Carevasăzică, toată lumea îi ura. 

— N-am spus asta, Mikey. 

— Părinte, fără supărare, dar ai putea să nu-mi spui Mikey 
când sunt în serviciu? 

— lartă-mă, mi-a scăpat. 

Părintele Newberry îi zâmbi singurului om de pe pământ 
despre care putea spune din toată inima că îl iubește ca pe un 
fiu, într-un mod cât se poate de uman. Michael Vincent Halloran 
era înalt și lat în umeri, o figură cu adevărat impunătoare, cu 
arma la șold și insigna în piept, însă preotul îl vedea în el tot pe 

Mikey, băiatul de altar, brunet și cu trăsături puternice în acest 
ținut de blonzi spălăciţi, ţinându-se după el în acei ani de 
dinaintea pubertăţii, când preoțimea încă mai reprezenta pentru 
el un magnet. 

— Bine, atunci cu cine erau prieteni? 

Preotul oftă. 

— Nu aveau prieteni. 

— Nu mă ajuţi, părinte. 

— Nu, presupun că nu. 

Părintele Newberry privi încruntat fâșiile de bandă galbenă 
înfășurate pe lângă coloanele din faţă, încadrându-i în centru pe 
John și Mary Kleinfeldt. Doc Hanson cotrobăia acum prin geanta 
lui, lovind cadavrul lui John Kleinfeldt, prinzându-l de umăr când 
începu să se rostogolească. Părintele Newberry închise ochii. 

Halloran încercă din nou. 

— Ai spus că au încercat să dea câţiva enoriași afară din 
congregaţie fiindcă erau convinși că sunt homosexuali. Imi 
trebuie o listă cu oamenii aceștia. 

— Dar niciunul dintre ei nu a luat povestea în serios. Nu pot 
să-mi amintesc de niciunul care să fi fost cu adevărat supărat, 
atât de absurde erau acuzaţiile. 

— Așadar, niciunul dintre ei nu e cu adevărat homosexual? 

Părintele Newberry ezită din nou. 

— Nu, din câte știu eu. 

— Oricum, tot o să am nevoie de lista aia, părinte. Ai un dosar 
al soților Kleinfeldt? Rude apropiate, chestii de genul ăsta? 

— În biroul bisericii, dar nu aveau familie. 

— Nu aveau copii? 

Părintele Newberry își privi mâinile, privi petele lucioase 
dintre genunchii pantalonilor, semn al rugăciunilor dese, 
gândindu-se că se afla într-o zonă cenușie: acel înfiorător loc 
unde obligaţiile lumești și cele spirituale se ciocneau în mod atât 
de violent. Selectă din memorie lucrurile pe care le putea spune, 
lăsându-le de-o parte pe cele al căror secret trebuia să-l 
păstreze. 

— Cred că aveau un copil, dar refuzau să vorbească despre el. 
Sau despre ea. Nici măcar nu știu dacă este vorba de un băiat 
sau de o fată. 

— Încă în viaţă? 

— Nici asta nu știu. Îmi pare rău. 


— Nu-i nimic. Altceva nu-ţi mai amintești despre ei? 

Părintele se încruntă, analizând în minte cele câteva frânturi 
de informaţii pe care la avea despre soţii Kleinfeldt. 

— Erau pensionari - desigur, la vârsta lor. Amândoi erau 
trecuţi de șaptezeci de ani, din câte știu. Foarte evlavioși în felul 
lor, deși, îmi pare rău să spun, chiar mai mult decât ar fi cerut 
Domnul. Și foarte singuratici. Nu cred că aveau încredere în 
vreun suflet viu, nici măcar în mine, lucru care mi s-a părut 
întotdeauna foarte trist. Presupun că nu e un lucru chiar atât de 
neobișnuit pentru cei bogați. 

Halloran aruncă o privire îndoielnică spre cele două trupuri 
sărăcăcios îmbrăcate. 

— Mult teren, dar fără bani de taxe? 

Părintele Newberry clătină din cap. 

— Plăteau o contribuţie de fix zece la sută către biserică. În 
fiecare an, pe 31 decembrie, trimiteau un cec și o declaraţie 
fiscală din partea contabilului lor prin care să ateste că erau 
exact zece procente, de parcă le-aș fi pus vreodată cuvântul la 
îndoială. 

— Ciudat, mârâi Halloran 

— Erau niște oameni... neobișnuiţi. 

— Ei? Și cât valorau? 

Părintele ridică privirea, de parcă și-ar fi căutat amintirile pe 
tavan. 

— Mai mult de șapte milioane, cred, dar asta a fost anul 
trecut. Acum ar trebui să fie considerabil mai mult. 

În spatele lor, ușa bisericii se deschise, apoi se închise și un 
val de aer rece înaintă pe culoar, odată cu Bonar. Bărbatul se 
opri lângă Halloran. 

— Nu am aflat nimic de la vecini. Au aterizat și băieţii de la 
medicină legală. 

Îi aruncă apoi lui Halloran o privire mijită. 

— Ce? Ai găsit tu ceva? 

— Un motiv, poate. Părintele spune că aveau o avere de 
câteva milioane. 

Bonar aruncă o privire în lungul culoarului, înspre cele două 
cadavre. 

— Nu se poate! 

— Nu este chiar un motiv, Mike, se amestecă preotul. Decât 
dacă mă consideri pe mine suspect. Au lăsat totul bisericii... 

Bonar îi trase un cot lui Halloran. 

— Ti-am spus eu că padre e criminalul. 

Părintele Newberry aproape că zâmbi, dar se opri la timp. 

— Luteran... se mulțumi el să mormăie. 

În partea din faţă a bisericii, Doc Hanson se ridică brusc. 

— La dracu'! 

Aruncă iute o privire vinovată către părintele Newberry. 

— Scuze, părinte. Mike, vrei să vii să te uiţi la asta? 

Sub haina neagră pe care Doc Hanson începuse să o 
descheie, bluza cândva albă a lui Mary Kleinfeldt era acum 
roșie-maronie, îmbibată cu sânge coagulat. Mirosul ascuţit se 
răspândi în jur. 

— A fost împușcată și în piept? întrebă Halloran. 

Doc Hanson clătină din cap. 

— Doar dacă au adus cu ei un tun. Rana de la cap pare să fi 
fost făcută cu un 22. lar aici e mult prea mult sânge pentru ceva 
atât de mic. 

Descheie nasturii bluzei umede și o desfăcu. Cei doi bărbați 
care o priveau făcură la unison un pas în spate. 

— Isuse! murmură unul dintre ei. Cineva pare să fi început o 
autopsie pe cont propriu. 

Chilotul și sutienul lui Mary Kleinfeldt fuseseră amândouă 
tăiate la jumătate și trase în ambele părţi, expunând pielea cu 
vene albastre pe care soarele nu o văzuse niciodată. O tăietură 
verticală cobora din capul pieptului, expunându-i sternul. O altă 
rană se întindea orizontal, atât de adâncă încât jumătatea 
inferioară a sânilor atârna în exterior. 

Halloran rămase înmărmurit, privind pieptul bătrânei și 
simțind un nou fel de groază pe care nu o putea încă identifica 
foarte exact. 

— Asta nu e incizie de autopsie, spuse el cu vocea sugrumată. 
E o cruce. 

Grace MacBride locuia în cartierul Merriam Park din St. Paul, 
într-o zonă de case înalte și înguste, care aminteau de 
zbuciumaţii ani 1920. Curtea din spate era foarte mică, iar 
gardul solid, din lemn, care o înconjura, era foarte înalt. Mitch 
spunea că era ca o cutie de pantofi fără capac. Pe de altă parte, 
Mitch avusese întotdeauna o problemă cu spaţiile mici și 
închise, care erau salvarea lui Grace. 

Copacul era adevăratul motiv pentru care cumpărase casa. 
Nu era el cine știe ce copac, după standardele suburbane ale lui 
Mitch, cu trunchiul scurt și gros și cioturi noduroase care 
creșteau în laterale și nu în sus, încovoiate parcă sub greutatea 
cerului. Dar, Dumnezeule, era o magnolie! Și asta era ceva 
foarte rar în Minnesota. Ceva de preț. 

Mitch se grăbise să-i atragă atenţia că locul era înghesuit, că 
avea o staţie de pompieri în apropiere, că ceea ce agentul 
imobiliar numise cu mult exces de zel „grădină” nu era decât un 
dreptunghi de pământ bătătorit. Dar Mitch încercase atunci să o 
convingă să nu cumpere casa și să o ademenească în suburbia 
Minneapolisului, acolo unde el și Diane locuiau într-un cartier cu 
peluze largi, atât de minuţios aranjate și îngrădite încât păreau 
că mai au puţin și urlă de exasperare. 

— Acolo ai avea spaţiu de jur împrejur, îi spusese. Vreo doi 
acri de teren plan, ca să poţi vedea la timp dacă se apropie 
cineva. 

Însă Grace se mulțumise să zâmbească și spusese: 

— Casa asta are o magnolie. 

— Nu pentru mult timp, venise răspunsul. Dacă e într-adevăr 
magnolie, o să fie moartă la anul. 

Trecuseră cinci ani de atunci și Grace nu crezuse niciodată că 
preţiosul ei copac o să moară, chiar dacă părea să comită câte o 
tentativă de sinucidere în fiecare an. În fiecare toamnă, frunzele 
uscate și întărite îi cădeau dintr-odată, într-un duș zgomotos, ca 
și când copacul nu ar mai fi avut puterea să le susțină. In fiecare 
primăvară însă, mugurii se umflau și crăpau, și niște degete 
verzi, mici și subțiri ieșeau să facă semn cerului albastru într-un 

caraghios avânt de optimism. Copacul ăsta era un 
supravieţuitor, la fel ca ea. 

În acea dimineaţă, stătea mohorât în aerul uscat de toamnă, 
amenințând să-și scuture frunzele în orice clipă, și Grace 
scosese furtunul și lăsase apa să-i curgă la rădăcină. 

Ea și Charlie stăteau pe cele două fotolii de lemn, cu faţa spre 
copac, ascultând clipocitul apei, privind cum se scurge 
dimineaţa. Grace era înfășurată ca o mumie într-un halat lung, 
flaușat. Charlie era dezbrăcat. 

— Să nu te mai ușurezi pe el! Prea mult amoniac. 

În vocea ei se simțea o undă ștearsă de accent sudist, corupt 
de cadenţa rece și aspră a nordului. 

Charlie întoarse capul și o privi fascinat pe Grace sorbind din 
cană. 

— Nici să nu te gândești! E cu cofeină. 

Charlie oftă și întoarse capul. Era un câine îngrozitor, un 
amalgam de rase amestecate între ele de un Frankenstein orb. 
Mare și îndesat ca un ciobănesc, cu blană sârmoasă de terier, cu 
urechi lungi și clăpăuge de ogar și un ciot de coadă fără pic de 
păr, pe care cineva i-o retezase cu mult înainte ca Grace să-l 
întâlnească. Și Charlie era un supraviețuitor. 

Grace se mișcă în fotoliu, simţi arma alunecându-i din 
buzunarul imens al halatului și o prinse înainte să apuce să se 
lovească de lemn. 

„Tocul nu e un accesoriu de modă. Este o măsură de 
siguranţă. Țineţi-vă revolverul în toc oriunde vă duceţi și 
niciodată, absolut niciodată, să nu îl puneţi cumva în buzunar. S- 
a auzit, clasa?” 

Și, da, Grace îl auzise cu siguranță, dar trebuie să mai și riști 
câte puţin din când în când. Altfel precauţia se transformă în 
paranoia și pune stăpânire pe viaţa ta. Să stea în grădina ei, în 
halat de baie, era unul dintre acele lucruri pentru care Grace 
considera că merită să riște. Nu că ar fi făcut vreodată asta 
neînarmată - nu era atât de proastă! 

— Ei, a fost frumos, dar trebuie să mă duc la treabă. 

Charlie scoase un scheunat și se foi în scaun, ca un bătrân 
într-o haină de blană. 

— Te rog, nu te deranja. Nu e nevoie să mă conduci. 

Nu-i trebuiră mai mult de cinci minute să se îmbrace. Blugi, 
un tricou, o geacă neagră, de pânză groasă, care reducea la 

zero efectele oricărui tip de vreme și, desigur, cizmele 
englezești de călărie. Cei care bănuiau că nu se urcase în viața 
ei pe un cal credeau că e un moft vestimentar. Doar cinci 
oameni de pe lume știau adevărul. 

Ei, poate că șase. 

In drum spre serviciu, trecu pe lângă un grup de mașini de 
poliţie strânse în cerc, lângă râu. 

„Bărbat ieșit la jogging, mort!” își spuse automat. 

(J 

Era unul dintre acei ani excepționali când culorile toamnei de- 
a lungul fluviului Mississippi aproape că-ți fac inima să ţi se 
oprească-n piept. Frunzele lungi ale oțetarilor devin de un roșu 
aprins, arțarii strălucesc în nuanțe diafane de trandafiriu și 
portocaliu, iar frunzele fragile ale plopilor tremurători sclipesc ca 
nişte paiete aurii de pe rochia unui travestit. 

Ultima oară când culorile fuseseră atât de intense, detectivul 
Leo Magozzi trecuse pe acolo în patrulă atât de plin de el, încât 
abia dacă mai observa ceva în jur - chestie care explica în bună 
parte dezastrul în care ajunsese viaţa lui. Dar, fără să știe exact 
cum, observase frunzele în acea toamnă. 

Acuarelele n-ar fi fost bune, își spuse înaintând pe West River 
Boulevard. Trebuia să folosești vopsele în ulei pentru așa ceva. 

In față, văzu luminile pâlpâitoare a cel puţin patru mașini de 
patrulă și duba unităţii de la Biroul de Investigaţie Criminalistică 
pentru Scena Crimei. Nu sosise încă nicio echipă de știri, slavă 
Domnului, dar era în stare să-și pună pensia la bătaie că aveau 
să apară dintr-o clipă într-alta. 

Un poliţist tânăr, cu faţă de copil, dirija traficul, trăgând în 
același timp cu coada ochiului la o adunătură de câţiva gură- 
cască de peste drum, care așteptau tremurând în aerul rece al 
dimineţii, în speranța că vor putea zări o frântură din 
nenorocirea altuia. Magozzi era surprins că nu erau chiar mai 
mulţi - o crimă în Minneapolis făcea întotdeauna vâlvă, dar în 
cartierul ăsta era ceva cu adevărat senzaţional. 

Opri mașina lângă bordură, cobori și-i arătă insigna poliţistului 
cu faţă de copil, care chiar își mișcă buzele încercând să-i 
pronunţe numele. 

— Bună dimineaţa, domnule detectiv... Mago-zee? 

— Ma-go-ţi. Ti. T ca în musca tete! 

— Oh, ce anume? 


14 


— Nu contează. Detectivul Rolseth e aici? 

— Rolseth... un tip mai scund, cu părul rar? 

— Cam așa ceva. 

Magozzi trebuia să-i acorde puștiului puncte pentru 
diplomație, fiindcă reușise să evite termenii mult mai colorați pe 
care era obișnuit să îi audă atunci când cineva îl descria pe 
partenerul lui, ca de exemplu „burtos” sau „chelios”. Poate că 
băiatul ăsta nu era el chiar un geniu în ceea ce privea 
inteligenţa, dar ar fi putut avea un viitor ca șef de poliţie. 

Polițistul cu față de copil arătă cu degetul spre un șir de case 
vechi, imense și scumpe, cocoţate deasupra străzii, pe peluze 
înclinate și impecabil îngrijite. 

— S-a dus cu niște băieţi să bată pe la uși înainte ca oamenii 
să apuce să plece la serviciu. 

Magozzi dădu din cap, apoi sări dintr-un pas peste banda 
galbenă și începu să-și târșâiască picioarele prin mormanul de 
frunze căzute, îndesându-și adânc mâinile goale în buzunarele 
pardesiului, ca să le ferească de vântul rece ce sufla pe malul 
râului. 

Mai mulţi tehnicieni de la BCA erau împrăștiați pe fâșia de 
iarbă dintre bulevard și malul râului, marcând perimetrul, 
cercetând zona. Magozzi îi salută din cap pe cei câţiva cunoscuţi 
când trecu pe lângă ei, apoi se îndreptă spre digul de la 
marginea râului, unde un bărbat înalt și deșirat, îmbrăcat într-o 
haină verde oliv, era aplecat deasupra unui cadavru. Deși stătea 
cu spatele la Magozzi, părul negru îi trăda în mod inconfundabil 
identitatea, la fel cum o făceau și umerii aplecaţi, ce păreau să- 
și ceară scuze pentru statura excesivă. 

— Anantanand Rambachan! 

Lui Magozzi îi plăcea la nebunie să-și răsucească limba în jurul 
acestui nume. Parcă ar fi mâncat o cremă pufoasă. 

Dr. Rambachan întoarse capul și-l întâmpină pe Magozzi lângă 
scena crimei cu un zâmbet care-i dezgoli dinţii albi. 

— Domnule detectiv! Accentul dumitale hindi este excelent în 
această dimineață. 

Ochii lui negri și încercănați făceau pliuri viclene la colţuri. 

— Și ia te uită! Ce bine arăţi! Probabil că ai ieșit la vânătoare. 

— Ha? 

— Ai slăbit, mușchii ţi s-au mai tonifiat... ceea ce înseamnă că 
în sfârșit te-ai săturat de viața de burlac și ai plecat în căutarea 
companiei sexului frumos. 

— Am examenul fizic obligatoriu luna viitoare. 

— Sau poate că ăsta e motivul. 

Magozzi se așeză pe vine și inventarie cadavrul dintr-o privire. 
Victima era un tânăr în jur de douăzeci de ani, îmbrăcat cu 
pantaloni de jogging de nailon și o helancă decolorată. Chipul 
țeapăn, ca de ceară, era lipsit de orice expresie, iar ochii 
deschişi îi erau ceţoși, ficși, cu sticlirea morţii. 

— Vezi asta? întrebă Rambachan, arătând o gaură mică și 
neagră deasupra sprâncenei stângi. O gaură minusculă. 

Consemna faptele evidente. Așa făcea întotdeauna. 

— Foarte curată, continuă. Avem de-a face fie cu un trăgător 
de fineţe, fie cu o greșeală norocoasă a criminalului. Și foarte 
ghinionistă pentru prietenul nostru. 

— Douăj doi? 

— Oh, da, foarte probabil. 

Magozzi oftă și privi de-a lungul râului. Razele soarelui 
spărseseră câteva firide prin pătura joasă de nori, creând prisme 
scânteietoare în ceața înghețată ce se ridica deasupra apei. 

— E frig în dimineaţa asta. 

— Oh! Oh! Am citit de curând într-o carte pe care mi-a dat-o 
soţia mea că raspunsul corect la o astfel de afirmaţie este: „Ar 
putea fi mai rău”. 

Magozzi ridică de jos o pungă de plastic, pentru probe, și se 
uită la permisul de șofer dinăuntru. 

— Nu zău? Și ce carte e asta? 

Fruntea lui Rambachan se încreți. 

— O carte de lingvistică. Cred că se numește Cum să vorbești 
minnesotana. Ai auzit de ea? 

Magozzi aproape că zâmbi. 

— Alte bunuri personale? 

— Doar permisul și o bancnotă de douăzeci de dolari. Dar mai 
e ceva, ceva foarte ciudat. N-am mai văzut așa ceva. Uită-te la 
asta! 

Rambachan își strecură degetele înmănușate printre buzele 
cadavrului și-i deschise ușor maxilarul. 

Magozzi miji ochii și se aplecă, apropiindu-se până simţi 
mirosul, apoi se dădu brusc înapoi. 

— Ticălosul dracului! 

e Capitolul 4 


Cam în același timp în care detectivul Magozzi dădea nas în 
nas cu tânărul mort, Grace MacBride își întorcea Range Roverul 
mare și negru pe Washington Avenue, îndreptându-se spre zona 
cu depozite. 

Din prima zi când ajunsese aici, Grace etichetase 
Minneapolisul drept un oraș pedant, care-i amintea de o 
domnişoară de modă veche cu fusta ridicată la nivelul gleznelor 
ca să nu se murdărească de noroi. Avea și rebuturile lui, desigur 
- târfele și clienţii lor, puștimea de liceu care colinda străzile în 
căutare de heroină neagră sau Ecstasy dar trebuia să te uiţi cu 
atenţie ca să vezi aceste lucruri și simpla lor existenţă șoca 
întotdeauna destoinica populaţie luterană, care nu întârzia să ia 
măsurile de rigoare. Era, după părerea lui Grace, unul dintre 
puţinele orașe din America în care virtuoșii încă mai credeau că- 
i pot mântui pe păcătoși făcându-i de rușine. 

Washington Avenue, cândva patria vagabonzilor și dealerilor 
de droguri, fusese de multă vreme dojenit și îmblânzit. Vechile 
depozite aveau acum ferestre noi și tencuieli curate; saloanele 
dubioase fuseseră lustruite și transformate în oaze strălucitoare 
de nouvelle cuisine; și numai oamenii răi, oamenii foarte răi, așa 
ca Grace, fumau vreodată pe stradă. 

Parcă în faţa unui depozit vechi peste al cărui perete de 
cărămidă fusese trântită o tencuială roz, epatantă, ieși din 
mașină și privi în josul străzii. 

Annie tocmai apărea de după colț, întâmpinând-o de la 
distanță cu un zâmbet. Purta o capă de lână de culoare roșu 
aprins, care-i flutura deschisă în timp ce mergea. Culoarea se 
potrivea frumos cu părul ei vopsit cu henna, observă Grace. Il 
purta scurt anul ăsta, tuns sub forma unui smoc răvâășit, 
terminat într-un breton drept ca linia, care îi cobora mult pe 
frunte, peste ochii nefiresc de verzi. 

— Parcă ai fi Scufița Roșie. 

Annie râse. 

— O scufiţă niţel mai mare, dragă! 

Avea vocea dulce ca trestia de zahăr și-i amintea de 
Mississippi. 

— Îți place? 

Se răsuci pe călcâie, un splendid hipopotam stacojiu într-o 
piruetă. 

— Îmi place. Ce-ai făcut în week-end? 

— Oh, nimic deosebit. Sex, droguri, rock'n'roll... Vechea 
poveste. Dar tu? 

Grace deschise cu o cheie o ușă banală, fără niciun semn 
distinctiv cu excepţia stratului relativ proaspăt de vopsea de o 
culoare pe care Annie o numise pe bună dreptate verde Martha 
Stewart. 

— Am lucrat puţin. 

— Hm! 

Annie se strecură prin ușă și pătrunse într-un garaj aflat la 
parter, gol cu excepţia unei biciclete de munte nou-noutţe și a 
unui Harley împroșcat cu noroi. 

— Puțin? Cam cât să-nsemne asta? Zece, douăsprezece ore 
pe zi? 

— Cam așa ceva. 

Annie plescăi din limbă. 

— Îţi trebuie o viaţă, scumpo. Nu ieși pe nicăieri. Nu-i sănătos. 

— Nu-i genul meu, Annie. Știi asta. 

— Am cunoscut un tip foarte drăguţ cu care aș putea să-ţi fac 
lipeala... 

— Ultima dată când mi-ai făcut tu /ipea/a, n-a mers chiar așa 
grozav. 

Annie își dădu ochii peste cap. 

— Grace! Ai scos pistolul la el. Nici acum nu vorbește cu mine. 

Oftă și o porniră amândouă înspre liftul de pe peretele din 
față, cu ţăcănitul tocurilor răsfrângându-li-se în ecouri în spaţiul 
mare și gol. 

— Am putea merge împreună prin cluburi diseară, după ce 
terminăm lucrul. Cine știe, poate agăţăm vreo doi băieţi de 
fermier, dacă-ţi pui o pungă peste mutra aia urâtă. 

Introduse o cheie-card care porni hârâitul răgușit al mașinăriei 
de deasupra, apoi se întoarse spre Grace și, ca în fiecare 
dimineaţă, o măsură cu privirea din cap până-n picioare. Avea 
expresia unei mame exasperate, care dezaprobă în tăcere 
vestimentația lipsită de orice sens a unui copil rebel. 

Pentru Annie Belinsky, o zi fără paiete și fără brizbrizuri nu 
merita trăită. O zi fără machiaj era de neconceput. Să ai paleta 
irlandeză a lui Grace și să refuzi să o pictezi era fără îndoială un 
păcat capital. Întinse mâna și ridică un onduleu negru și bogat 
de pe umărul prietenei ei, apoi îl lăsă să cadă cu o pufnitură de 
dezgust. 

— Mă scoate din sărite să văd cum chestia asta îţi crește așa, 
pur și simplu, din cap. Când o să mori, o să te scalpez și-o să-mi 
fac o perucă din părul tău. Oricum, la tine pe cap stă degeaba! 

— Îmi ţine de cald, răspunse Grace zâmbind. 

— E atât de Cro-Magnon! Hei, ia uite aici! 

Își desfăcu dintr-o mișcare capa și scoase la iveală mai multe 
șiruri de franjuri din piele, care o acopereau de la gât până la 
glezne. Erau de culoare verde-deschis, ceea ce explica și 
necesitatea noilor lentile de contact. Ochii lui Annie se asortau 
întotdeauna ţinutei. 

— Annie grăsuna o să frângă multe inimi astăzi. 

— Tu frângi inimi și îmbrăcată într-un sac! 

— Asta așa e. 

Oftă și privi spre ușa zgăriată a liftului. Conturul unui cap de 
maimuţă prost dimensionat și scrijelit ca pentru un desen 
animat îi rânjea în faţă, parcă sfidător. ` 

— Cum naiba a reușit Roadrunner s-o dea în bară? și 
aranjează marginile șosetelor cu teul, da’ nu e-n stare să scoată 
un desen dintr-un afurisit de șablon! 

Grace își întinse gâtul spre maimuță. 

— Nu știu de ce nu a imprimat logoul original cu laserul. 
Chestia asta arată... 

— Mecanică? 

— Exact. Mecanică. 

e 

Harley semăna mai mult cu un înger al iadului decât orice 
înger al iadului pe care îl văzuse Grace vreodată - era imens, 
solid, plin de tatuaje și intimidant. Aștepta să le ridice grilajul 
ascensorului, cu o gogoaşă strânsă-ntre dinți, cu o dâră de zahăr 
pudră întinzându-se de-a lungul dușumelei de lemn a mansardei 
de la etaj. 

— Se înalţă îngerii! zise el rânjind pe lângă gogoașă și zahărul 
pudră îi căzu pe piept. 

— Cretinule! mârâi Annie, împingându-l la o parte. 

— Hei, doar v-am deschis, nu? 

Grace îl mângâie compătimitor pe obraz, apoi se îndreptă 
spre o grămadă de birouri și computere aruncate alandala în 
mijlocul mansardei spaţioase, altfel complet goală. Ridică o 
mână în semn de salut către Roadrunner, un bărbat ca un vrej 
de fasole, îmbrăcat într-o bluză de trening galbenă, de lycra, 
care făcea exerciţii de stretching yoga în colţul îndepărtat. 

— Grace, Annie, slavă Domnului! Vocile raţiunii! Harley mă 
toacă la cap de azi-dimineaţă. 

— Cum am spus, e un cretin! mormăi Annie, aruncându-și 
servieta pe birou și zgâindu-se la o cutie albă de patiserie, 
așezată ca pe o masă pe braţul drept al lui Harley. 

— Ti-am spus să nu mai aduci porcării din astea, Harley! 

Nu-și dezlipea ochii de pe cutie. 

— Ai și cu glazură de lămâie acolo? 

Harley împinse cutia în direcţia ei. 

— Nu am întotdeauna? 

— Jigodie! 

Înhăță dintr-un gest prăjitura cu glazură de lămâie. 

Harley alese o brioșă și începu să vorbească în timp ce mușca 
din ea: 

— Știţi, m-am gândit mult. Despre cum să-l omorâm pe 
ultimul. Trebuie să fie ceva de efect, nu crezi, Grace? 

— Nu. 

Își atârnă haina într-un cuier cu picior din spatele biroului. 
Revolverul era acum în toc, la locul lui, chiar sub braţul ei stâng. 
Curelele negre se pierdeau pe fundalul tricoului, și el tot negru. 

Harley își propti silueta mătăhăloasă în scaunul ei și o privi 
parcă vrăjit. 

— Arăţi absolut încântător în dimineaţa asta. Radiezi pur și 
simplu. Ești ca o Madonna. 

— Care Madonna? 

— Care vrei tu. 

— Nu încerca să mă lingușești, Harley. O să-l lucrăm și pe 
ăsta la fel ca pe ceilalţi. 

— Nu schimbăm nimic! o susținu Annie. 

— Bine, mă așteptam la asta. Sunteţi femei, mai sensibile din 
fire. Dar nu v-aţi gândit încă suficient de bine. Vorbim de tipul 
de la care a pornit totul. Dacă n-ar fi fost el, n-ar mai fi trebuit 

să-i omorâm pe ceilalți. Dacă cineva merită să fie pedepsit cu o 
moarte violentă, cu siguranţă el e acela! 

— Poate, dacă l-am fi omorât pe el primul, se amestecă 
Roadrunner. Dar n-am făcut-o. Sincer să fiu, m-am săturat până 
peste cap de toată povestea asta. Eu, unul, aș fi foarte bucuros 
dacă n-ar mai trebui să omorâm pe nimeni. 

— Ce, ţi-ai ieșit din minţi? urlă Harley. Trebuie să-l omorâm! 

— Dah! 

— Într-un mod cât mai oribil. Poate cu un fierăstrău. 

Annie îi aruncă o privire lungă. 

— Ştii ce mă sperie, Harley? Entuziasmul tău general pentru 
astfel de treburi. _ 

— Hei, ce pot să spun? Imi place ce fac. 

Grace îl împinse pe Harley la o parte de pe scaun și se așeză. 

— O împușcătură în cap, cu un 22. La fel ca toţi ceilalți. 

— Haide! protestă Harley. 

— Las-o baltă, zise Annie. Ești în minoritate. 

Harley își ridică mâinile, exasperat. 

— Sunteţi toţi niște papă-lapte! 

— Trebuie să aibă logică, Harley, spuse Grace. Trebuie să 
păstrăm tiparul. 

— Mitch are și el dreptul la vot. Unde dracu' e? 

— La aeroport, îi aminti Grace. Și chiar dacă ar vota de partea 
ta, tot am fi trei contra doi. 

— Nişte papă-lapte... la dracu'! 

O urmărea pe Annie scoțându-și capa și zări pentru prima 
oară franjurii verzui. 

— La dracu'! repetă, holbându-se la ea și ridicându-și gulerul 
tricoului. Vedeţi cum se mișcă drăciile alea? Asta-i hărțuire 
sexuală! 

— Aţi terminat? Mă lăsaţi pe mine? 

Roadrunner se ridică în toată lungimea, după ce își atinsese 
degetele de la picioare. Parcă ar fi fost o barză care se 
despăturea. 

— Dă-i drumul, îi spuse Grace, urmărind picioarele și mâinile 
incredibil de lungi ale bărbatului găsindu-și ritmul propriu și 
pornind-o înspre unul dintre calculatoare. 

Chiar în dreptul biroului lui Roadrunner era o grindă de 
susţinere, la doi metri deasupra podelei. Bărbatul trebui să se 
aplece ca să treacă pe sub ea. 

e Capitolul 5 


Șeriful Michael Halloran îl urmări pe Danny Peltier scoțând 
pușca de calibru 12 din portbagajul mașinii și verificându-i 
încărcătura. 

— Ce dracu' faci, Danny? 

— Inspectez armele, domnule. 

Danny era proaspăt aterizat de pe băncile școlii de ofițeri și, 
deși expresia de „castor zelos” îi veni în minte lui Halloran, 
făcea o notă teribil de discordantă cu ceilalţi. Cel puţin un an de- 
acum încolo avea să-și curețe de două sau trei ori pe săptămână 
arma cu care nu trăsese niciun glonţ, avea să-și lustruiască 
insigna și ghetele cu mare migală și să-și calce pantalonii într-o 
dungă pe care să poţi tăia lămâi. Dar toate astea aveau să 
dispară în cele din urmă, iar Danny avea să înceapă să arate ca 
toţi ceilalți. 

Halloran îl urmărea, sorbind cafeaua prea fierbinte din 
paharul de carton, încercând din răsputeri să scape de senzaţia 
că uita ceva. 

— Arma asta nu pare să fi fost folosită de ceva vreme, 
domnule. 

— N-a mai tras nimeni cu ea de când cu intervenţia de la balul 
de absolvire de la liceu, când n-am mai putut ţine mulţimea în 
frâu. 

Capul lui Danny zvâcni dintr-odată spre el. Apoi zâmbetul, 
când în cele din urmă apăru, i se întinse încet pe faţă, făcându-i 
pistruii să se miște. 

— Sunteţi foarte glumet, domnule șerif. 

— Așa s-ar părea. Hopa sus, Danny. Avem ceva de mers. 

— Da, domnule! 

Erau mai mult de douăsprezece mașini în parcare în acea 
dimineaţă, suflând gaze de eșapament în răcoarea dimineții. Era 
ceva foarte rar într-un ţinut care nu menținea niciodată mai 
mult de opt echipaje de patrulă în acţiune în același timp. 
Majoritatea polițiștilor din schimbul trei aveau să facă tură dublă 
astăzi, ca să-i ia la bani mărunți pe enoriașii părintelui 

Newberry, interogând credincioșii în căutarea unui licăr de 
nebunie. 

Halloran se întreba cum o să mai scoată banii pentru orele 
suplimentare dintr-un buget și așa stors până la ultima picătură, 
când Sharon Mueller îi ciocăni nervoasă în fereastră, cu degetele 
învelite în mănușă. 

Privi și văzu o pereche de ochi căprui scânteind pe o faţă 
înroșită de frig și se întrebă de la ce oare îi mai sărise țandăra în 
acea dimineaţă. Nu că ar fi avut prea mult de așteptat până să 
afle. Conceptul de tăcere stoică îi era cu desăvârșire străin lui 
Sharon. Nu avea răbdare, era dureros de directă și avea o limbă 
ce putea toca mărunt un bărbat în toată firea. Cu un an în urmă, 
își tunsese părul castaniu foarte scurt. În birou, o porecliseră 
„elful turbat”. 

Totuși, din considerente pe care n-ar fi putut nici măcar să 
încerce să le explice, Sharon era unul dintre multele motive 
pentru care Halloran era bucuros că nu mai era nevoit să se 
supună dogmei spovedaniei. Dacă o privise vreodată fără să 
nutrească gânduri păcătoase, nu-și mai putea aminti când se- 
ntâmplase. 

După ce cobori geamul de la portieră, Sharon îi flutură o 
hârtie în față apoi se aplecă și i-o vâri sub nas. Mirosea a săpun. 

— Simons a pus cincisprezece oameni pe lista mea, 
împrăștiați peste tot. În ritmul ăsta, o să-mi petrec mai mult 
timp pe drum decât interogând lumea. 

— Bună dimineaţa, Sharon. 

— Toţi ceilalți au primit câte un grup de oameni comasaţi într- 
o singură zonă, chestie perfect logică, dar pe mine mă trimite în 
toate cele patru colțuri ale districtului și dacă asta nu e 
discriminare sexuală, nu știu cum să-i mai zic! Și dincolo de 
faptul că mă deranjează, e și o mare prostie... 

— Eu i-am spus să facă asta. 

Răspunsul lui îi tăie o clipă avântul. 

— Ha? 

— Eşti cel mai bun agent de interogări pe care-l am. l-am spus 
lui Simons să ţi-i dea pe cei pe care soţii Kleinfeldt au încercat 
să-i excludă din congregaţie. Știu că sunt împrăștiați prin tot 
ținutul și-mi pare rău de asta, dar dacă există cineva care să fi 
avut cât de cât un motiv să-i vrea morți, e pe lista ta. 

Sharon clipi, rămasă fără replică. 

— Oh! 

— E mai bine acum? 

— Sigur, Mike. 

e 

Danny simţea că e bine să fie prevăzător și aşteptă până când 
ieșiră din parcare și o porniră întins, pe șosea, înainte să pună 
întrebarea. Era un semn bun, își zise Halloran. Puștiul avea 
șanse să ajungă un ofiţer de încredere, cu timpul. 

— Serios? Sharon Mueller e cel mai bun anchetator al nostru? 

— Chiar este. Lucrează la Protecția Copilului în general și dacă 
poți face o fetiță de șase ani să-ți spună că tăticu' se bagă în 
fiecare seară în patul ei, poți face un adult să-ţi divulge aproape 
orice. 

— Oh! 

O singură silabă, apoi tăcere. 

— Uneori, meseria asta nu-i frumoasă deloc, Danny. 

— Da, presupun că nu e. 

Autostrada 29 se aplatiza și se întindea aproximativ opt 
kilometri înainte de a urca pe o culme împădurită, la marginea 
statului, unde simțeai întotdeauna cum te izbesc rafalele de 
vânt. În ceea ce-l privea pe Halloran, era cel mai urât loc din 
ținut, în special în acest timp al anului: plat și fără copaci, cu 
lanuri de porumb pe care mai rămăseseră doar cioturi cenușii și 
moarte, ca și când o forţă uriașă venise și absorbise toată viața 
din pământ. Călcă pedala și acceleră la 160 la oră, fără să-și 
miște ochii de pe linia centrală. 

— O să ningă devreme anul ăsta, murmură Danny, ca și cum 
trecuseră suficienţi kilometri de când Halloran menţionase 
incestul, pentru a putea deschide din nou o conversație. 

Era încă un subiect delicat în aceste locuri și nicio campanie 
media sau de conștientizare socială nu ar fi putut schimba acest 
lucru. Unii oameni - oameni buni, în general - pur și simplu nu 
voiau să creadă că astfel de lucruri se întâmplau. 

— După ce-ţi dai seama? 

— Departamentul șoselelor a întârziat cu mai bine de două 
săptămâni montarea gardului de zăpadă aici. Semn sigur că 
burniţa o să lovească devreme. 

— Exact ce ne lipsea! spuse Halloran și cu asta conversaţia de 
complezenţă luă sfârșit. Știi ce căutăm aici, Danny? 

— Da, domnule. Informaţii. 

— Întocmai. Hârtii, în principal. Orice amănunt, cât de mic, 
care să ne spună ceva despre soţii Kleinfeldt. Lista convorbirilor 
telefonice, chitanţe ale cărților de credit, documente legale, 
chestii de genul ăsta. 

Încetini când ajunseră la Steiger's House of Cheese and Video 
și făcu dreapta pe o alee îngustă, pavată cu piatră cubică tocită. 

— Cu cât știm mai multe despre victime, cu atât avem mai 
multe șanse să aflăm cine le-ar fi putut dori moartea. 

Danny scoase o lamă de Juicy Fruit din ambalaj, o împături în 
trei și o îndesă în gură. 

— Jurnale, agende... 

— Sunt bune. 

— ... calendare... 

— Orice. 

„Ceva!” adăugă în gând, fiindcă instinctul îi spunea că 
mergeau pe o pistă moartă. 

— Băieţii de la Investigaţii judiciare nu au găsit nimic util la 
biserică, iar Doc Hanson a spus că singurul lucru pe care l-a 
obţinut din autopsia cadavrelor au fost coșmarurile. 

— Avem totuși glonţul, nu? 

— Cel din corpul femeii era încă în stare destul de bună, dar 
nu am găsit nicio potrivire în baza de date, prin urmare nu are 
valoare în absenţa armei. Așa că, în clipa de faţă, nu avem 
martori, nu avem nicio dovadă fizică reală și nu mai avem decât 
o singură pistă care ar putea lumina cât de cât misterul ăsta. 

— Mobilul, spuse Danny fără ezitare și, pentru a doua oară în 
acea dimineaţă, Halloran zâmbi - da, puştiul ăsta avea să se 
descurce. 

Aleea din fața casei soţilor Kleinfeldt se termina într-o poartă, 
închisă cu un lacăt ce lucea în razele reci ale soarelui, râzându- 
le parcă în nas. 

— La dracu', la dracu', /a dracu'! 

Izbi cu mâna în volan. 

— Domnule? 

— Am uitat cheile. 

— Băieţii spun că vă descurcați destul de bine cu șperaclul. 

Se părea însă că nu chiar așa de bine. In cele din urmă, 
dăduse dracului toată treaba și tăiase lanţul cu cleștele. 

Nu era cine știe ce casă, pentru cineva cu o avere de șapte 
milioane de dolari. O casă simplă de fermă, ca o cutie cu două 

etaje, neschimbată, din câte putea spune Halloran, de pe vreme 
când familia Tikalsky își crescuse aici vacile Holstein și copiii. 

Halloran mersese la Liceul Catolic împreună cu Roman, fiul lor 
cel mic. A doua zi după ce băiatul absolvise, scoseseră casa pe 
piaţa imobiliară și se mutaseră în Arizona. 

„Oameni deștepţi”, își zise Halloran, ridicându-și gulerul 
îmblănit al hainei, simțind încă aerul rece, prevestitor de iarnă, 
strecurându-i-se pe după gât. Soții Kleinfeldt cumpăraseră casa 
trei luni mai târziu, după spusele lui Nancy Ann Kopetke de la 
agenţia Countryside, care, după propria mărturisire, fusese dată 
pe spate când cei doi plătiseră preţul cerut fără niciun 
comentariu. Ideea că Nancy Ann Kopetke, care nu era deloc 
vreo vrăbiuţă, ar fi putut fi dată pe spate de orice altceva în 
afară de, poate, un tractor, îi aduse lui Halloran ultimul zâmbet 
din acea dimineață. 

Urcă pe verandă împreună cu Danny, cântări din priviri 
butucul masiv și greoi, dar tot încercă într-o doară clanța. O 
prostie, desigur. Nu puneai lacăt la poarta dinspre alee ca să-ți 
lași ușa de la intrare descuiată. 

— Să încerc prin spate, domnule șerif? 

Danny mai că nu sărea pe vârfurile pantofilor lustruiţi-oglindă, 
nerăbdător să intre în casă, să găsească indiciile și să rezolve 
crima. 

— Hai, du-te! Eu încerc să văd dacă pot să sparg încuietoarea 
asta. 

„Nu că aş avea prea multe șanse”, adăugă el în gând, posac, 
ascultând pașii veseli ai lui Danny înconjurând casa, foșnind pe 
covorul de frunze uscate. Se mai jucase el și altă dată cu genul 
ăsta de zăvoare și știa foarte bine că-i depășeau cu mult 
talentele de spărgător. Totuși, se ghemui în faţa ușii și începu 
să-și facă de lucru, urmând procedura standard, așa cum aborda 
de altfel întreaga investigaţie. 

Din clipa în care văzuse crucea crestată pe pieptul lui Mary 
Kleinfeldt, avusese urâtul presentiment că va fi una dintre acele 
crime care aveau să-i bântuie bătrâneţile. Din acel moment, 
singura lui preocupare reală fusese ce sumă din buget și câte 
resurse să risipească înainte ca băieţii de la poliţia statală să 
vină și să-l dea la o parte. Cu excepţia cazului în care găseau în 
casă niște indicii marcate cu săgeți mari și roșii, nu avea cum să 
justifice implicarea întregului departament. 

Renunţă să mai lucreze la încuietoare, își îndoi genunchii și 
simţi un scârţâit pe care putea jura că nu-l avusese cu o zi 
înainte. Ciocăni în ușă ca să-i simtă greutatea și se încruntă. Era 
o ușă masivă, de metal, ca acelea pe care le vezi de obicei la 
oraș. Cu balamalele pe interior. Ciudat. Cu excepţia cazului în 
care Danny ar fi făcut minuni și ar fi reușit să intre prin spate, 
aveau să fie nevoiţi să spargă geamurile, fiindcă nici prin cap 
nu-i trecea să bată tot drumul înapoi după chei. 

Privi de pe verandă ferestrele demodate, de un metru 
jumătate pe un metru și jumătate, gândindu-se că ar fi fost 
nevoiţi să rupă și tocurile de lemn, vechi de aproape o sută de 
ani, ceea ce ar fi fost mare păcat. Scotoci prin buzunarul hainei 
și scoase un pachet de Pall Mall. Invelitoarea de celofan scârţăi 
în tăcerea din jur. 

Casa amortiză sunetul împușcăturii, în măsura în care așa 
ceva poate fi amortizat. Se auzise totuși suficient de tare, sau 
poate doar neașteptat, și Halloran sări ca ars de lângă ușă, cu 
inima bătându-i să-i spargă pieptul. Instinctul o luă înaintea 
gândului și se trezi ghemuit, cu revolverul de 9 mm deja în 
mână. „Ai văzut, Bonar? se gândi nebunește. Să mai zici că nu 
scot repede pistolul!” 

Inainte să-și termine gândul, coborâse deja treptele verandei, 
încă în poziţie aplecată, dar alergând acum, pe sub ferestre, în 
jurul casei, până în colţul din spate. Se opri cu umărul lipit de 
peretele de oţel, cu respiraţia întretăiată, cu auzul atât de 
încordat, încât prindea până și foșnetele pănușilor de pe câmp. 

„Unde dracu' ești, Danny?” 

Partea de grădină pe care o putea vedea era plană, fără 
copaci, fără viață. Doar iarbă maronie, tăiată scurt, care se 
întindea pe o bucată de cel puţin o sută de metri până la 
porumb. Se opri, întinse o clipă capul ca să privească după colț, 
apoi îl trase repede la loc. Nimic. Nu erau nici tufișuri, nici 
copaci, niciun loc în care un trăgător s-ar fi putut ascunde, doar 
un pridvor micuţț, de ciment, la ușa din spate. Cu spatele lipit de 
casă, începu să se îndrepte într-acolo. 

Câteva minute mai târziu, găsi primele bucăţi însângerate din 
Danny Peltier, împrăștiate pe veranda micuță. Pătrunse un pic 
mai adânc în casă și dădu și de restul trupului - și aproape că-și 
dori să nu-l fi găsit. 

Bonar îl găsi pe Halloran o oră mai târziu în mijlocul grădinii 
din spatele casei soţilor Kleinfeldt. Scosese un scaun din 
bucătărie și stătea aplecat, cu brațele pe genunchi, cu privirea 
fixată asupra casei. 

Bonar se ghemui lângă el și începu să smulgă fire de iarbă 
uscată. 

— Se încălzește, zise. 

Halloran dădu din cap. 

— E plăcut. 

— Ești bine? 

— A trebuit să ies de-acolo un minut. 

— Te înţeleg. 

Îi întinse un pix înfipt într-un pachet de Pall Mall. 

— Am găsit astea pe verandă. Sunt ale tale sau trebuie să 
luăm amprentele? 

Halloran se bătu cu mâna peste buzunar, apoi se întinse după 
țigări și scoase una din pachet. 

— Probabil le-am scăpat când am auzit împușcătura. 

Aprinse ţigara, trase adânc în piept, apoi se lăsă pe spătarul 
scaunului expirând lung. 

— Ai venit vreodată pe aici în liceu? Pe când casa era încă a 
familiei Tikalsky. 

— Nu. Aveam alt drum. 

— Erau mulţi copaci în grădină, pe vremea aia. 

— Da? 

Halloran dădu din cap. 

— Mai mulţi meri, vreo doi stejari... Cel mai mare plop pe care 
l-am văzut vreodată era chiar acolo, cu o roată mare de tractor 
atârnată de o sfoară groasă cât braţul meu. 

— Ha. Poate i-au doborât furtunile. Au fost niște vijelii 
zdravene pe aici acum vreo șase, șapte ani, mai știi? 

— Da, poate. 

Halloran se gândi câteva clipe. 

— Și totuși, niciun vânt n-ar fi putut curăța tot locul. Abia dacă 
puteai vedea casa de tufișuri - din alea cu crenguțe lungi și 
lăsate și flori albe... 

— Floarea-miresei, nume generic spirea. 

Halloran se uită la el. 

— De unde știi chestiile astea? 

Bonar găsi un fir de iarbă suficient de lung să-l înfigă între 
dinţi. 

— Sunt un om plin de cunoștințe uluitoare, variate și în cea 
mai mare parte inutile. Unde baţi? 

— Au dispărut toate locurile în care se putea ascunde cineva. 
Le-au desfiinţat. 

Bonar scuipă firul de iarbă și privi în jur, cu creierul și 
sprâncenele în funcţiune. 

— Are logică, presupun. Ai văzut grămada de arme dinăuntru? 

— O parte. 

— Am găsit șaptesprezece până acum, și asta doar la parter. 
Știi cât de ciudat este asta? La urma urmei, oamenii ăștia erau 
bătrâni. Ţineau detergenţi, ochelari și un Magnum 44 în același 
sertar. Toată casa e plină de cărţi și reviste despre 
supravieţuire. Și echipamentul pe care l-au folosit ca să se 
declanșeze arma? Tehnologia e atât de avansată că l-a speriat 
până și pe Harris. l-a pus pe băieţi să caute în patru labe, 
centimetru cu centimetru - să vadă dacă mai sunt și alte fire- 
capcană. Oamenii ăștia sufereau grav de paranoia. 

— Poate așa ajungi când ai prea mulţi bani. 

Bonar clătină din cap. 

— Nu cred. 

— Nici eu. 

Halloran mai trase un fum, stinse ţigara și se ridică. 

— Ideea e că sigilaseră de-a dreptul toate intrările în casă, iar 
ușa din spate o lăsaseră deschisă de perete. 

— Și montaseră acolo pușca. 

— Da. Așteptau pe cineva. 

— La naiba! O să ne prindem urechile în cazul ăsta. 

Bonar clătină din scăfârlia masivă, se ridică în picioare cu un 
geamăt și-și privi vechiul prieten. 

— Arăţi ca dracu'! 

Ochii lui Halloran erau fixaţi pe targa goală care aștepta în 
faţa ușii din spate pentru a-l duce pe Danny Peltier pe ultimul 
drum. 

— Am uitat cheile, Bonar. 

— Știu, prietene. 

Oftatul lui Bonar sună la fel ca foșnetul porumbului. 

e Capitolul 6 


Mitchell Cross ajunse la depozit puţin înainte de amiază, își 
parcă Mercedesul negru în garajul de la parter și luă liftul până 
la mansardă. Dimineaţa fusese un dezastru. 

Petrecuse jumătate de oră așteptând-o pe Diane în parcarea 
virtuală a zonei de sosiri din aeroport, evitând polițiștii care 
amendau orice mașină care staționa în zonă mai mult de două 
secunde. Apoi Bob Greenberg îl prinsese pe mobil pe drumul de 
întoarcere și îi ținuse plin de ifose o predică interminabilă în 
legătură cu povestea cu DCS-ul, aproape ameninţându-l că o să 
aleagă să meargă cu Schoolhouse Games în locul lor. Doar 
tunelul Lowry îl salvase, întrerupându-i transmisia exact în clipa 
în care Mitch era pe cale să-și piardă cumpătul. 

Stătuseră cincisprezece minute în gaura aceea de vierme 
întunecată, blocaţi de numai Dumnezeu știe ce pe cealaltă 
parte. Ambuteiaj, îi spuseseră. Mitch îl numea „mult prea mulţi 
oameni cu mult prea multe mașini”. 

îngrijorarea lui Diane se transformase în văicăreală după 
primele cinci minute, apoi, în mijlocul unui înfocat discurs 
despre intoxicarea cu monoxid de carbon, scosese chiar capul 
pe fereastră și strigase către o camionetă plină de vânători în 
veste portocalii să oprească motorul. Isuse! Uneori, avea 
impresia că femeii ăsteia i se urâse cu viaţa. 

Se enervase atât de tare că nici măcar nu se dăduse jos din 
mașină când ajunseseră acasă, o lăsase doar pe ea și plecase 
imediat. O văzuse în oglinda retrovizoare, rămasă în mijlocul 
aleii, încărcată cu bagaje, cu un aer rănit și neajutorat. 

Mecanismele ascensorului scârțâiră deasupra lui, apoi liftul se 
opri cu o smucitură. Privi mansarda prin zăbrelele de lemn și 
oftă din adâncul pieptului, spunându-și în gând: „Acasă!” 

— Hei, Mitch! 

Annie îl văzu prima, dar asta numai pentru că era lângă filtrul 
de cafea și nu la birou. Ceilalţi erau strânși în jurul monitorului 
lui Roadrunner, asemenea unui sobor de vrăjitoare care 
preparau o licoare otrăvită, fără ca vreunul să-i remarce 
prezenţa. 

— leşi de acolo, scumpule. Parc-ai fi un Armani într-o cușcă. 

— Bună, Annie. 

Se duse lângă ea, în dreptul unei tejghele montate pe perete, 
pe care erau patru aparate de făcut cafea și o cutie de patiserie. 

— Arăţi al dracului de bine! 

Annie Grăsana își încreţi întreaga faţă și-i aruncă unul dintre 
acele zâmbete încete și seducătoare care-i făceau pe 
majoritatea bărbaţilor să uite de cele cincizeci de kilograme în 
plus ale siluetei ei. 

— Mai că mă aşteptam să rămâi acasă azi, ca să sărbătorești. 
Diane probabil că e în al nouălea cer. 

Mitch ridică din umeri. 

— E mai degrabă obosită. Poate deschidem o șampanie 
diseară. La ce lucrează toată lumea? 

Deschise capacul cutiei de patiserie și aruncă o privire 
înăuntru, sperând să găsească ceva mai puţin letal, ca de 
exemplu un covrig. ă 

— Mitch, mama ta de ticălos, treci încoace! Il omorâm pe 
ultimul nenorocit, asta facem, urlă Harley. Asigurăm bursa la Ivy 
League pentru copiii tăi. 

— Nu am copii. 

— Asta știu și eu, dar sunt un optimist incurabil. Tot mai sper 
să reușești s-o scoli într-o bună zi. Isuse! Ai dat bani pe cravata 
aia? 

Grace simţi mâna lui Mitch pe umărul ei și ridică privirea spre 
norișorii albi ce pluteau pe un câmp albastru. 

— E o cravată Hermes și i-am dat-o eu Crăciunul trecut. 

— Lui i-ai dat o cravată Hermes și mie un breloc de chei? 

— Ție ţi-a dat un stilet italian, imbecilule! spuse Annie. 

Harley se gândi o clipă. 

— Oh, da... Și atunci care-i zgârciomanul care mi-a dat 
brelocul? 

Roadrunner se lăsă pe spătarul scaunului, exasperat. 

— Nu vreţi voi să mergeţi să vă jucaţi în altă parte, copii? Ca 
să-mi termin și eu treaba. 

— Chiar e ultimul? întrebă Mitch. 

Grace dădu din cap. 

— Lovitura finală. Am avut deja peste trei sute de accesări pe 
pagina de test până acum. Mai bine de jumătate au și comandat 
jocul. 

— Ne trebuie mai mult de atât ca să-i luăm pe Schoolhouse. 
M-a sunat Greenberg în dimineaţa asta. 

— Care mai e problema de data asta? întrebă Harley. 

— Să nu-ţi vină să crezi! Nu i se pare de bun augur ca aceeași 
companie care-i creează software-ul pentru copii să producă un 
joc despre criminali în serie. 

— Nu-i un joc despre criminali în serie, îi aminti Grace. Este un 
joc despre cum să prinzi criminalii în serie. 

— Zău așa, Grace! Doar se numește Criminali în serie! 

— Detectiv de criminali în serie, îl corectară la unison ceilalți 
patru. 

— Se pare că Greenberg nu reușește să vadă diferenţa. ȘI, 
sincer, nici eu. 

Harley îl apucă pe Mitch de braț. 

— Și tu, și Greenberg aţi stat prea mult cu nasul în hârtii. 
Haide, partenere! O să-ţi arăt care-i treaba. O să vezi că e 
demential. 

Mai împinse încă un scaun în fața biroului, care arăta de parcă 
ar fi fost vandalizat de o gașcă înarmată cu bâte. 

— la loc, prietene! 

Împinse la o parte teancuri de dosare, documente printate și 
reviste cu biciclete, scoțând la iveală patru harduri care torceau 
și un monitor de 21 de inci. 

Mitch se împotrivi, dar, când Harley voia să stai jos, te așezai. 

— Am mai văzut asta... 

— Ai văzut fișierele text, nu jocul, spuse Annie. Ce naiba, deții 
douăzeci la sută din proiectul ăsta și nici măcar nu l-ai jucat 
vreodată. 

— Nu vreau să-l joc. L-am făcut fiindcă am fost în minoritate 
de voturi, aţi uitat? În ceea ce mă privește, conceptul ăsta e 
pentru minţi bolnave. 

— Crezi asta fiindcă nu-l înţelegi, explodă Grace. N-ai înțeles 
niciodată! 

Cuvintele îl atinseră, dar Mitch nu spuse nimic. 

— Lasă că o să înțeleagă acum. 

Degetele mari ale lui Harley începură să danseze deasupra 
tastelor cu o agilitate surprinzătoare. Monitorul se înnegri o 
clipă, apoi prinse din nou viaţă. Nişte litere mari, umbrite, 
săpate parcă în piatră, începură să se materializeze, apoi părură 
să sară afară din ecran. 

COMPANIA DE SOFTWARE MONKEEWRENCH 
incearcă să lucrezi cu MONKEEWRENCH 


— Bine, bine... 

Harley aproape că tremura de entuziasm în clipa în care 
ecranul se înnegri din nou. 

— Fii atent acum! 

Mii de pixeli roșii strălucitori începură să se materializeze pe 
ecran, adunându-se în niște litere gigantice, mâzgălite. 


VREI SĂ JOCI CEVA? 


— Ei, zi că nu-ţi place fontul ăsta! Eu l-am făcut - l-am numit 
fontul „criminal în serie”. 

Mitch se scutură dezgustat. 

— Dumnezeule mare! 

— OK, acum vine partea bună. Intrăm în joc acum. Primul 
lucru care apare este o fotografie digitală cu scena unei crime. 

Mitch privi îngrozit cum fotografia unui tânăr mort, în costum 
de jogging, apărea pe ecran. 

— Dumnezeule mare! Ai pus oameni adevărați? Parcă trebuia 
să folosim animaţie! 

— Nu, e mai bine așa. E mult mai realist. Arată ca o fotografie 
de poliţie, nu? Doarcă e artă. 

Harley împunse ecranul cu degetul lui gros. 

— la uite cum am folosit umbrele de la copacul ăla ca să 
măresc spaţiul negativ. Îţi trage ochiul înspre subiect, nu crezi? 

— Dar... ah... ah... Dumnezeule! 

Mitch îi aruncă o privire oripilată lui Roadrunner. 

— Tu ești? 

Roadrunner se lăsă pe spătarul scaunului atât cât să poată 
vedea pe monitorul lui Harley. 

— Doamne, ce bun sunt! rânji el. Arăt foarte mort. Hei, 
Harley! Treci la crima numărul doi. 

Îi făcu cu ochiul lui Mitch. 

— E cea mai bună performanţă a mea. 

— Performanţță pe dracu’! pufni Harley. Oricine știe că 
adevăratul geniu în chestiile astea e fotograful. 

Își începuse numărul de magie cu mouse-ul acum, dând 
entuziasmat din cap înspre Mitch. 

— Totuși, Roadrunner are dreptate. Numărul doi e de 
excepţie. Este probabil cea mai bună, deși nu pot culege toți 
laurii pentru creativitate, oricât aș vrea. Asta a fost ideea lui 
Grace. 

Harley apăsă câteva taste și pe ecran apăru o fotografie nouă. 

Mitch se aplecă și privi imaginea printre gene. Roadrunner - 
ei bine, Roadrunner îmbrăcat în prostituată - era întins pe aripile 
unui imens înger de piatră și părea cât se poate de mort. 

— Ce dracu'...? 

— Tare, nu? Sincer, am prins o lumină extraordinară aici... 

— E grotesc! Unde aţi făcut poza asta? 

— În cimitirul Lakewood. 

— Statuia asta e imensă. Cum ar putea cineva să urce un 
cadavru până acolo? 

Halloran îl aprobă dând din cap. 

— Bună întrebare, învăţăcelule. Este ceva ce va trebui să afli 
tu, fiindcă astfel vei obţine un indiciu. 

Mitch își înălță gâtul, deja mai mult curios decât dezgustat, 
relaxându-se puțin. 

— Sincer, nu-i chiar așa de rău. Mă așteptam la mai mult 
sânge. 

Harley radie. 

— Vezi? L-am făcut cu gust, nu? 

— E doar o pată mică de sânge, acolo... pare să fi fost 
împușcată. 

— Exact! Și când dai clic pe ea, imaginea se mărește și poți 
să-i vezi creierii împrăștiați pe... 

Mitch strânse ochii. Harley îi trase prietenește un pumn în 
braţ, cât pe-aci să-l dărâme de pe scaun. 

— Glumeam. Primești raportul de medicină legală. Cauza 
morţii: un singur glonţ de calibrul 22 tras în cap. Și când te duci 
pe alte părţi ale corpului, obţii și alte informaţii - tăieturi de 
autoapărare, urme și vânătăi, grupa și analiza sangvină, ora 
morții... 

— Ce-i asta? întrebă Mitch, arătând spre o dungă umbrită pe 
betonul de la baza piedestalului statuii. 

— Asta e urma unei tălpi. Dai clic pe ea și deschizi un meniu 
întreg cu informaţiile adunate de poliţie. Talpă de cauciuc, 
pantof sport model bărbătesc, Reebok, mărimea 41... 

Mitch înălţă gâtul. 

— Hmm... Și îţi dai seama că e bărbat... 

— Sau o femeie foarte înaltă, sau una mai micuță, cu pantofi 
bărbătești... 

— Nu, criminalul nu are cum să fie femeie. O femeie nu ar 
avea forţa fizică să urce cadavrul până acolo. Trebuie să fie un 
bărbat. 

— Poate că da, poate că nu. Asta trebuie să afli tu. 

— Și-apoi ce urmează? Cum rezolvi cazul? 

— Există o listă cu cinci sute de posibili suspecți în baza de 
date a jocului. Ai acolo informaţii despre ei, cum ar fi ocupaţia, 
hobby-urile, adresele, cazierele, chestii de genul ăsta. Scena 
fiecărei crime are multe indicii, însă unele dintre ele sunt greu 
de găsit și doar câteva te ajută să elimini o parte din suspecții 
din baza de date. 

— Cum? 

— Sunt un milion de feluri. Noi nu am folosit metoda asta, 
fiindcă e prea simplu, dar să zicem că ai găsit un indiciu care 
dovedește că ucigașul este dreptaci. Atunci elimini toţi stângacii 
din lista de suspecți. 

— Ohhh... Sprâncenele lui Mitch se ridicară. Ce tare! 

Grace și Annie schimbară o privire, apoi își apropiară scaunele 
puţin, fără zgomot, de sistemul lui Harley. Mitch nici nu le 
observă. 

— Oricum, continuă Harley, de vreme ce toate crimele au fost 
comise de același individ, cu cât avansezi mai mult în joc, cu 
atât elimini mai mulţi suspecți și afli tot mai multe despre 
ucigaș. Sau ucigașa. Criminalul nostru are cincizeci și șapte de 
caracteristici de profil.  Identifică două dintre aceste 
caracteristici, găsește indiciile corecte și elimină din listă 
suspecții care nu corespund, și abia atunci programul te va 
trece de la prima crimă la următoarea. 

Mitch dădea din cap. 

— Apoi mai primești câteva indicii despre criminal din a doua 
crimă și mai elimini niște suspecți... 

— Exact! Hai că te-ai prins... 

Mitch se aplecă în faţă și arătă ceva de pe ecran. 

— Asta ce e? 

— Trebuie să dai clic ca să afli, prietene. 

Degetul arătător de la mâna dreaptă a lui Mitch era chiar 
deasupra mouse-ului când Grace chicoti ușor în spatele lui și 
zise: 

— Te-am prins! 

Mitch luă repede mâna de pe mouse și se răsuci în scaun. 
Erau toţi acolo: Grace, Annie, Roadrunner... Atât de aproape că 
nu-i venea să creadă că ajunseseră acolo fără să-i observe. ȘI 
rânjeau cu toții. 

— Ce? 

— Te joci. Joci jocul, Mitch, spuse Roadrunner, dându-i un 
ghiont. _ 

— Nu mă joc! Incerc doar să-mi fac o idee despre chestia 
asta. Și, că veni vorba, chiar nu mai am timp de prostii. 

Ceilalţi îl priviră cum se ridică parcă ofensat de idee și se 
îndreaptă spre peretele din cărămidă de sticlă care separa biroul 
lui de restul mansardei. Se întoarse în ultima clipă. 

— Grace, ai un minut? 

— Sigur. 

— Și, Harley? 

— Da, prietene. 

— Chestia asta e și pe computerul meu? 

Harley rânji. 

— A fost întotdeauna. 

Grace intră în birou în urma lui Mitch și se aruncă pe scaunul 
clientului. Îl urmări trecând prin ritualul de fiecare zi. 

Sacoul - pe umerașul de lemn, incheie nasturele de sus. 

— Cum a fost zborul lui Diane? 

— Lung. 

Sacoul - în dulap, ușa de la dulap - închisă. 

— M-a sunat aseară din L.A. 

— Mi-a spus. A zis că aţi vorbit jumătate de oră. 

Traversează camera până la birou, îşi scoate butonii de la 
cămașă, îi aruncă în compartimentul din mijloc al sertarului 
central. 

Grace îl urmărea, zâmbind în sinea ei. 

— Era amuzantă. Râdea mult. Încă mai simţea beţia 
spectacolului. 

— A scos o grămadă de bani. A vândut toate tablourile încă 
din prima oră. Din nou. 

— Ea e vedeta noastră. Ştie că am pus jocul on-line 
săptămâna asta? 

Rulează mânecile, de trei ori fiecare, se așază. 

— Da, știe. De ce? 

— Ce să zic... Nu a spus nimic. Mi s-a părut cam ciudat. 

Mitch mârâi încet. 

— Niciunul dintre noi nu mai poate spune nimic acum. A ieșit, 
gata. E prea târziu să-l mai oprim. 

Scoate un servetel umed din pachet, șterge biroul. 

— E doar un joc, Mitch. 

— Par chiar atât de ciudat când spun că o crimă nu este un 
joc? 

Grace scoase un pufăit scurt, exasperat. 

— Și asta o spune cel care a creat Războinicul Timpului. 

— Asta a fost altceva. Războinicul Timpului era un băiat bun 
care lupta cu răul... 

— Așa e și asta. Detectivul cel bun, criminalul cel rău... 

— ... şi Războinicul folosea un schimbător de atomi. Nu vedeai 
sânge sau mate... 

— Oh, am priceput. N-ai nimic cu crimele în sine, doar să nu 
facă mizerie. 

— Nu, la dracu’! E mai mult decât atât. În primul rând, 
Războinicul Timpului luptă într-un război. Este un soldat! 

— Oh... N-ai nimic cu crimele dacă nu fac mizerie și dacă porți 
o uniformă și acoperi totul sub masca transparentă a 
patriotismului... 

— La naiba, Grace, nu începe iar! 

— Tu ai început. 

— Am deviat complet discuţia, ceea ce ţi-ai și dorit de la bun 
început. Ca să tulburi apele cu un argument ezoteric. 
Argumentul lui Bob Greenberg, pentru Dumnezeu, ceea ce nu 
înseamnă că nu sunt o mulţime de alţii ca Bob Greenberg, care 
o să ne considere pe toţi ușor duși cu pluta fiindcă am putut 
scoate așa ceva pe piaţă. Dar ideea este că azi, când mi- a spus 
că întreg conceptul este morbid, singurul răspuns care-mi trecea 
prin minte era: „Prietene, nu știi nici jumătate”. 

Grace preferă să considere că nu spusese asta. 

Mută o cană cu creioane doi centimetri mai la dreapta. 

— Ei, deci ce este? Mă tot întreb din clipa în care ai venit cu 
ideea. Purificare? Dorinţa de a deține puterea? 

Alese să-l ignore și de data asta. Își încrucișă doar picioarele 
îmbrăcate în blugi și își fixă privirea în perete, departe de el. 
Unul dintre primele tablouri ale Dianei atârna acolo - o pictură 
abstractă potolită, cu mult spaţiu alb. 

— Pot să te-ntreb ceva? 

Mitch o privi; și privirea lui era mai mult decât grăitoare. 

— Ce s-ar întâmpla dacă într-o zi ai șterge biroul mai întâi? 

Zâmbi, pentru prima oară sincer în acea zi. 

— Armagedon! 

Grace îi zâmbi la rândul ei, cam răutăcios, își zise Mitch, dar 
nu destul de repede ca să se salveze. Nu ar fi trebuit să spună 
chestia aceea cu purificarea. Nu ar fi trebuit să facă nicio aluzie 
și acum Grace avea să-l pedepsească. 

— Nimeni nu o să afle, Mitch. 

Oftă și se hotărî să facă pe prostul. 

— Ce să afle? 

— Despre povestea cu Speedo. 

— Of, zău așa, pentru Dumnezeu! Nu-i vorba despre asta! 

— Haide, Mitch. Erai cât pe-aci să leșini când ai citit fișierele 
text. 

— M-a luat prin surprindere, atâta tot. Nu mă mai gândisem la 
asta de ani de zile. 

Clătină ușor capul, cu ochii închiși. 

— Doamne, nu pot să cred c-ai pus asta acolo. 

Grace ridică din umeri, fericită. 

— Îmi trebuia un indiciu. 

— Aha. Și singurul indiciu la care te puteai gândi era un colier 
pe care să fie gravat Speedo. 

— Ţi-a plăcut colierul ăla! Arăta ca un lanţ cu plăcuţele de 
identificare purtate de soldaţi și se potrivea perfect cu stilul tău 
de îmbrăcăminte, gen „rebuturi de armată”, aș putea să adaug. 
Ai râs de ţi-au dat lacrimile când l-ai deschis și îl purtai tot 
timpul. 

— Pe sub haine, dacă-ţi aduci aminte, ca să nu-l vadă nimeni. 
Și eram obligat să-l port. Era un cadou. Nu am vrut să te simţi 
jignită. Ştiai că mi s-a înverzit pieptul de la el? 

Se înverzise pieptul și tot nu îl dăduse jos, doar fiindcă fusese 
un cadou de la ea. 

— Credeam c-o să te distreze să-l vezi în joc. 

— Oh, nu zău? Credeai c-o să mă distreze să-mi amintesc de 
una dintre cele mai umilitoare experienţe din viața mea? 

Grace își menținea mina veselă. 

— Hei, erai un frumușel. Mai ai pozele? 

— Nu, nu mai am pozele și te rog să fii drăguță să vorbeşti 
mai încet! Ai idee ce-ar trebui să suport de la băieții ăștia dacă 
ar afla vreodată...? 

— Ce? Că ai fost model de bikini? 

— S-a întâmplat o singură dată. Aveam nevoie de bani. Și nu 
erau bikini. 

— Erau micuţi. Foarte micuţi. 

Rânji, așteptând să vadă cum roșeaţa începe să-i urce pe gât 
și ochii îi clipească rapid, așa cum se întâmpla întotdeauna când 
îl tachina cu ceva. Dar o surprinse. 

— Scoţi din nou totul la suprafață, Grace, spuse el cu o 
expresie extrem de serioasă. N-aș fi crezut vreodată că ai vrea 
să faci asta. 

Apoi, Grace fu cea care clipi. 

e Capitolul 7 


În acea seară, Grace îl urmări cocoţată pe plită pe Charlie 
urcându-se încet pe scaunul din bucătărie, așezându-și cu mare 
grijă labele masive ca să nu îl răstoarne. li trebuise mult timp și 
îndurase multe căzături pe linoleum până când ajunsese să 
stăpânească șmecheria și Grace credea că, pentru un câine, 
Charlie era probabil un geniu. 

După ce își centra toate cele patru labele pe suprafaţa 
alunecoasă de lemn, se răsucea centimetru cu centimetru până 
când atingea cu ciotul cozii spatele scaunului, apoi se așeza cu 
un oftat din rărunchi. 

— Ești un animal senzaţional! 

Grace îi zâmbi. Charlie zâmbi și el, lăsându-și limba să-i cadă 
afară din gură. 

Grace nu avea nici cea mai mică idee de ce câinele insista să 
stea pe scaune, dar înţelegea panica atunci când o vedea și, în 
prima noapte când îl adusese acasă de pe aleea unde-l găsise, 
Charlie intrase în panică atunci când încercase să-l ţină departe 
de mobilă. Nu se așezase scâncind pe podea, cu capul pe labe și 
o figură tristă. Dansase pur și simplu pe picioarele din spate, 
urlând îngrozit, ca și când podeaua ar fi fost asediată de 
monștri, iar înălțimea ar fi reprezentat unica lui salvare. 

Era deja ajuns la maturitate, dar evident slăbit din cauza lipsei 
de hrană. Trebuise să-l ajute să se suie pe scaun, acţionând mai 
întâi și gândindu-se abia apoi că ciudățenia de câine ar fi putut 
s-o sfâșie în orice clipă cu colții lui strălucitori. 

Dar Charlie nu făcuse asta. După ce îl ridicase și-l salvase de 
coșmarurile invizibile de pe podea, scâncise doar încet și-i 
linsese faţa, iar și iar, făcând-o să râdă, apoi, dintr-odată, 
făcând-o să izbucnească în plâns. 

— Și cu asta ai reușit mai mult decât toți psihiatrii ăia 
neghiobi, îi spuse ea lui Charlie, ca și când animalul i-ar fi putut 
citi gândurile. 

Câinele întinse capul spre ea și împinse cu botul vasul greu de 
ceramică de pe masă, amintindu-i politicos că întârzia cu cina. 

Aveau tocană de miel în seara aia. Grace mâncă fără să 
mestece. 

După cină, Charlie se îndreptă spre canapea și Grace - spre 
camera lungă și îngustă, îndesată între bucătărie și sufragerie. 
O cămară la origine, îi spusese agentul imobiliar, de pe la 
începutul secolului, când casa fusese încă tânără. 

Fusese prima încăpere pe care Grace o reamenajase, scoțând 
dușumeaua și înlocuind lemnul, schimbând singura fereastră cu 
un vitraliu în culori adânci, impenetrabile. Nu se mai vedeau 
gratiile din exteriorul ferestrei și nimeni nu putea vedea nimic 
înăuntru. 

Pe un perete era o tejghea de înălțimea unui birou, pe care 
mai multe computere băâzâiau douăzeci și patru de ore pe zi, 
lăsând doar atâta spaţiu cât să poată intra un scaun pe roţi, cu 
care Grace se deplasa dintr-o parte în cealaltă pe toată 
lungimea tejghelei. 

— Doar nu ai de gând să lucrezi aici! explodase Mitch oripilat 
când văzuse spaţiul. Ăsta nu e birou, e sicriu! 

Dar era singurul loc din lume unde Grace se simțea aproape 
în siguranţă. 

Se apropie de IBM-ul mare care era legat în reţea cu toate 
computerele de la birou. 

— Haide, haide... 

Învârti bila mouse-ului ca să scoată computerul din stand-by 
și aşteptă nerăbdătoare, cu degetele așezate deasupra 
tastaturii. 

Se chinuise toată ziua la birou cu o linie de comandă 
încăpăţânată pentru ultima crimă și vizualizase în sfârșit soluţia 
în timpul cinei. De-abia aștepta să o testeze. 

Auzi hărâitul familiar al hardului autoexaminându-se, apoi, în 
sfârșit, băzâitul încet al monitorului care prindea viață. Işi 
pusese pe desktop o fotografie digitală cu Charlie, cu limba 
lungă atârnându-i afară din gură, cu ochii pe jumătate închiși ca 
și când ar fi zâmbit dintr-un motiv secret, știut numai de el. 
Intotdeauna o făcea să râdă. 

Căută funcţia care pornea fișierul de programare pentru 
Detectiv de criminali în serie, dar nu mai apucă să apese tasta. 
Se încruntă când ecranul se înnegri dintr-odată, apoi încremeni 
când un mesaj cu litere roșii, măzgălite, îi apăru pe ecran. 

VREI SĂ JOCI CEVA? 


Își îndreptă încet spatele, cu ochii lipiţi de cuvintele de pe 
monitor, care pur și simplu nu ar fi trebuit să fie acolo. Decât în 
cazul în care ar fi accesat fișierul jocului și, chiar și atunci, abia 
după ce ar fi trecut la al doilea ecran. 

O defecţiune, își spuse. Trebuia să fie o defecţiune. Dar, deși 
știa asta, preţ de-o clipă, tot mai simţi bine-cunoscutul 
sentiment de frică urcându-i pe șira spinării până la baza 
gâtului, paralizând-o. 

Ultimii zece ani dispărură într-o clipă, lăsând o Grace mai 
tânără, care încă mai trăia în mintea ei, ghemuită într-un ungher 
întunecat, tremurând fără să se poată controla, foarte, foarte 
atentă să nu scoată nici cel mai mic zgomot. 

e Capitolul 8 


Alena Vershovsky mergea cu pași mici, cocoţată pe cele mai 
înalte tocuri pe care le purtase vreodată, sufocată de rochia 
strâmtă. În locul ăsta cufundat într-o tăcere de mormânt, își 
auzea paietele frecându-se una de alta, asemenea pielii unui 
șarpe care se târăște prin nisipul deșertului. 

— Paietele fac zgomot, șopti ea, depărtându-și încântată 
buzele. 

— Așa este. Nu e minunat? 

Alena dădu fericită din cap, apoi își ridică degetele ca să le 
mai privească o dată. Chiar și așa, în beznă, tot putea vedea 
strălucirea roșie a unghiilor lungi, proaspăt aplicate... parcă 
mâinile altcuiva îi atârnau acum prinse de încheieturi. 

Oh, cât îi plăcea! Nu se îmbrăcase niciodată așa, din motive 
întemeiate. Părinţii ei ar fi omorât-o. Dar era prima noapte din 
viața ei departe de casă; o noapte în care încălca regulile și își 
punea speranţele într-un străin care avea să-i schimbe viaţa. 

Știuse întotdeauna că soarta o va găsi pe ea, că nu va trebui 
să plece în căutarea destinului, ca oamenii obișnuiți. Să se 
mulţumească fetele simple cu cei trei zei ai plictiselii - educaţia, 
căsătoria, copiii. Alena valora mai mult decât atât. Era prea 
frumoasă pentru atât de puţin și curând toată lumea avea s-o 
afle. 

Alena tremură, izbită de o rafală de vânt. Spera că nu va fi 
nevoită să-și scoată rochia - nu îi ţinea prea mult de cald, dar 
cel puţin era ceva. Mai spera și să nu fie nevoită să facă sex. 
Auzise ea că fotografii încearcă uneori să se culce cu modelele 
lor înainte să ajungă vedete. Dar, la urma urmei, nu prea conta. 
Făcuse ea sex și altă dată, pentru mult mai puţin. 

— Am ajuns. 

Alena se opri și ridică privirea spre statuia imensă și înţelese 
numaidecât motivul pentru machiajul abundent și strident, 
pentru ciorapii plasă și rochia atât de scurtă și decoltată. 
Înţelegea acum viziunea artistului pentru prima ei fotografie din 
portofoliu: o târfă purtată pe aripile unui înger. O imagine 

izbitoare - o fotografie fascinantă - și, la urma urmei, nu chiar 
atât de departe de adevăr. 

Urcă destul de greu, mai ales că se temea să nu-și agaţe 
ciorapii sau să-și strice unghiile nou-nouţe, însă, în cele din 
urmă, reuși să se așeze pe una din aripile masive și reci. 

— E bine așa? 

— Aproape perfect. O să urc doar puţin să-ţi prind părul la 
spate. E foarte frumos, știai asta? 

Alena zâmbi. Firește că știa. 

— Dar ascunde o parte din faţa asta de milioane. Și nu putem 
permite așa ceva. 

li simţi degetele moi pe obraz, așezându-i părul în spatele 
urechii, apoi întârziindu-i o clipă pe piele. 

— Vei fi foarte celebră, Alena. 

Și deși asta fusese întreaga idee, când Alena simţi cercul rece 
de metal, care nu semăna câtuși de puţin cu o agrafă, toate 
visurile ei de celebritate se dezintegrară într-o secundă. Se 
gândi la mama ei, îi văzu chipul cald și blând, apoi simţi aripa 
îngerului mișcându-se cu putere sub ea și începând să o ridice. 

e Capitolul 9 


Șeriful Michael Halloran își împinse scaunul de sub birou și-și 
frecă ochii cu podul palmelor. Când îi deschise iar, o văzu pe 
Sharon Mueller stând în tocul ușii. 

— Chestiile astea o să-ţi termine ochii, spuse ea, arătând din 
cap spre o lampă cu abajur verde de pe biroul lui. 

— E o lampă de lectură. Am citit. 

— E prea întuneric aici pentru citit. 

Întinse mâna spre întrerupătorul de pe perete, dar o lăsă să 
cadă când îl văzu clătinând din cap. Era îmbrăcată cu o haină 
groasă, cu gulerul ridicat peste urechi, fiindcă părul îi era prea 
scurt acum ca s-o mai apere de frig. 

— Vii sau pleci? o întrebă Halloran. Și dacă pleci, ce mai cauţi 
aici la ora asta? E aproape miezul nopţii. 

— Caut informaţii despre soții Kleinfeldt. Nu-ţi face griji, stau 
pe timpul meu. 

— Nu-mi fac griji și nu muncești pe timpul tău. 

Intră în birou și începu să-i atingă lucrurile - mobila, cărțile, 
sfoara de la jaluzelele pe care Halloran nu le montase niciodată 
la ferestre. Cunoscuse multe femei care făceau asta ori de câte 
ori intrau în mediul altcuiva, de parcă ar fi putut aduna 
informaţii prin simpla atingere. 

Sharon se opri fix în faţa biroului lui. 

— Ce-ţi face mâna? 

— Ce vrei să spui? 

— Bonar mi-a zis că ai trecut-o printr-un zid în după-amiaza 
asta, în casa soților Kleinfeldt. 

— Eram furios. 

Și continua încă să fie. 

— Te-am întrebat ce mai faci aici la ora asta? 

ÎI privi preţ de câteva clipe, apoi se așeză într-un scaun, cu 
faţa la biroul lui. 

— M-am uitat peste toate audierile de azi. Ale mele și ale 
celorlalți. 

— Ţi-a cerut Simons să faci asta? 

— Nu, dar cineva trebuia să o facă. 

Aruncă un dosar gros pe birou. Mai multe foi erau capsate de 
coperta din față. 

— Ai înăuntru rapoartele individuale. Asta e o listă cu 
enoriașii. Am vorbit cu toți, cu două excepţii - un tip e în spital și 
un cuplu își vizitează fiica în Nebraska. Niciun semnal de alarmă 
pe nicăieri. 

— Ai vorbit cu toţi cei pe care au încercat să-i excludă din 
biserică? 

— Oh, da. Douăzeci și trei în total, îţi vine să crezi? Patru chiar 
sunt homosexuali, în caz că te interesează. 

— i-au spus ei asta? 

— Vezi să nu! Dar sunt. 

Halloran privi lista și recunoscu numele unor persoane pe 
care le știa de-o viaţă. Sharon le subliniase pe cele acuzate de 
soții Kleinfeldt de homosexualitate cu marker galben. Când se 
trezi întrebându-se oare care dintre ei era cu adevărat 
homosexual, Halloran lăsă lista de-o parte. 

— Dar niciun semnal de alarmă. 

Sharon ridică din umeri. 

— Nu chiar. Oh, mulţi dintre ei erau cu capsa pusă. Câţiva au 
încercat chiar să-i bată pe bătrânii Kleinfeldt la propriul joc - să-i 
dea pe ei afară din biserică pentru răspândirea de zvonuri false 
sau ceva de genul ăsta. Dar se pare că enoriașii catolici te iartă 
pentru încălcarea uneia dintre cele zece porunci. Poţi să aduci 
osanale papei și dacă ești un gogoman rău de gură. Pe de altă 
parte, dacă practici o preferinţă sexuală în intimitatea propriei 
case cu un adult care consimte, te zboară imediat. Ce scârbe! 

Scoase un oftat lung, exasperat. 

— Oricum, după primele acuzaţii, nimeni nu le-a mai acordat 
prea mare atenţie. La urma urmei, soţii Kleinfeldt credeau că 
până și doamna Wickers e lesbiană. Biata femeie are optzeci și 
trei de ani și e complet pe altă lume, habar nu are ce e aia 
homosexual, darămite să mai și intre în categoria asta. Copiii ei 
sunt foarte supăraţi - la dracu’, mulţi dintre ăştia douăș'trei sunt 
-, dar niciunul dintre ei nu e criminal. Crede-mă. 

— Te cred. 

— Așa. Am mai verificat și la VICAP și NCIC. Avem, 
deocamdată, singurul „artist” specializat în sculptură toracică 
din ţară. Cel puţin cu temă religioasă. Mai e un individ în Omaha 

care se ocupă de sâni, dar ăsta doar îi taie, iar dacă e să vorbim 
de organe genitale, chiar și fese, au o gamă foarte largă... 

Dintr-odată, femeia își strânse buzele și își fixă ochii într-un 
punct pe perete, în spatele capului lui Halloran. 

— Se întâmplă niște chestii pe lumea asta de nu-ţi vine să 
crezi, Halloran. 

Se uită la el, se ridică, apoi se așeză la loc. 

— Arăţi rău. Trebuie să pleci acasă. 

— Și tu la fel. Noapte bună, Sharon. 

Trase un vraf de hârtii în lumina lămpii și începu iar să 
citească. 

— Vrei să vorbești? 

— Despre ce? 

— Despre Danny. 

— Isuse, nu! 

Citea mai departe. 

— Ei bine, eu vreau. 

— Atunci du-te și vorbește cu altcineva. 

— Nu a fost vina ta, Mike. 

— Nu sunt unul dintre cazurile tale de abuz, Sharon. Și nu am 
nevoie de analiza unei puștoaice cu pretenţii de psiholog, așa că 
las-o baltă! 

— Îţi faci mea culpa în stil catolic. Ce prostie! 

— Mai du-te-n p... mea, Sharon! 

— Ei, asta poate că te-ar ajuta, dar nu cred că ești pregătit 
încă. Oricum, nu te-am mai auzit să spui cuvântul cu P până 
acum. 

Halloran o privi lung pe această tânără drăguță din Wisconsin, 
care lucra cu copii abuzaţi sexual aproape în fiecare zi din viaţa 
ei și care se jena încă să pronunţe cuvântul cu P. 

— Pleacă de aici, spuse el obosit. Du-te acasă. Lasă-mă în 
pace! 

Fata rămase câteva clipe fără să rostească niciun cuvânt, 
examinând cu privirea vraful de hârtii de pe birou. 

— Ce cauţi? 

— Pleacă! 

— Nu mă-ndur. M-am îndrăgostit de locul ăsta. Neoanele 
astea care bâăzâie, mirosul persistent de transpiraţie, hărţuirea 
sexuală - nu mă mai satur! 

Halloran își împinse scaunul la câţiva centimetri depărtare de 
birou și se uită la ea. 

— Spune-mi ce trebuie să fac ca să scap de tine. 

— Ce sunt alea? întrebă ea, arătând cu un gest al capului spre 
vraful de hârtii. 

Halloran oftă. 

— Hârtii pe care le-am scos dintr-un birou din casa soților 
Kleinfeldt. Facturi plătite, câteva chitanțe, impozite în cea mai 
mare parte. 

— Atâta tot? 

— Atâta tot. 

— Declaraţii bancare, corespondenţă...? 

Halloran clătină din cap. 

— Nimic. Plăteau totul cu bani gheaţă. Am cerut o verificare 
de credit în după-amiaza asta, după ce n-am găsit nimic în casă. 
Oamenii ăștia pur și simplu nu există în baza de date a niciunei 
bănci din district. 

— Asta e imposibil! 

— Asta aș fi spus și eu până azi, dar acum nu știu ce să mai 
cred și rămân fără piste. Nici măcar cei de la DMV nu aveau 
nimic despre ei, și chestia asta chiar că m-a lăsat cu gura 
căscată. Din câte se pare, soții Kleinfeldt au condus timp de 
zece ani prin districtul meu fără permis. 

Sharon era acum de-a dreptul interesată. Se aplecase în faţă, 
cu ochii pe hârtiile de pe birou, încercând să citească scrisul cu 
susul în jos. 

— Aștia chiar se ascundeau. 

— Așa este. 

— lar cei de care se ascundeau evident i-au găsit. 

— Asta în cazul în care nu aderi la teoria comisarului Heimke 
că a fost fie o operaţiune de bandă, fie un psihopat nomad. 

— Glumești. 

— Câtuși de puţin. 

Răsfoi câteva hârtii așezate în vârful unui teanc. 

— Restituiri de taxe de acum cinci ani... In orice caz, dacă 
spui că-i scoatem din discuţie pe enoriașii nemulțumiți, trebuie 
să găsesc pe altcineva care să-i fi cunoscut pe oamenii ăștia 
suficient de bine cât să-i vrea morți. Și, cu siguranţă, în districtul 
nostru nu există nimeni care să îndeplinească această condiţie. 
Cei doi bătrâni erau niște adevăraţi pustnici. 

— Și acum încerci să le găsești vechile adrese din hârtiile de 
la fisc. 

— Asta a fost intenţia, dar hârtiile nu sunt mai vechi de zece 
ani și de atunci au venit la noi. Așa că am sunat la Administraţia 
Financiară ca să le cer adresele anterioare, dar ăștia mi-au 
trântit o întreagă poezie despre informaţii confidenţiale și 
dispense speciale, și când l-am ameninţat că vin cu un mandat, 
mucosul de la telefon mi-a urat noroc în călătoria prin tribunalul 
federal și mi-a spus că mă așteaptă peste vreo cincizeci de ani. 

— Scârbele, murmură Sharon, ridicându-se și îndreptându-se 
spre ușă. 

— Parcă de catolici spuneai că sunt scârbe. 

— E o categorie largă. E loc pentru toată lumea. Dă-mi un 
minut. 

— Să ce? 

leși după ea în biroul principal, strângând ochii, deranjat de 
lumina puternică și observând pentru prima dată bâzăitul 
persistent al neoanelor din tavan. Privi de jur împrejurul 
încăperii goale. 

— Unde sunt Cleaton și Billings? 

— La parter. 

Sharon se instală în scaunul ei, înșfacă telefonul și tastă un 
număr din memorie. 

— Melissa e dispecera din seara asta. Nimeni nu stă la etaj 
când e Melissa de gardă. N-ai mai fost niciodată aici în schimbul 
trei? 

— Nu, din câte-mi amintesc. 

Halloran se lăsă să cadă în scaunul lui Cleaton, de lângă biroul 
lui Sharon, și încercă să și-o amintească pe Melissa Kemke, 
ofițerul cu alura lui Marilyn Monroe care era dispecera din acea 
seară. 

— Sper că nu se dau la ea, nu? 

Sharon pufni. 

— Doar dacă-și doresc să moară înainte de vreme. Le place 
doar să o privească. Și ei i se pare amuzant. 

— Serios? 

— Desigur. 

Desigur? Îi scăpa ceva când venea vorba de femei. Din nou. 

— Mă rog, dar tu pe cine suni la ora asta? 

— Pe-un tip care nu doarme niciodată... Jimmy? Sharon. 
Ascultă, căutăm o adresă anterioară a soţilor Kleinfeldt, ai auzit 
de ei? Da, am fost puși la respect de băieţii voștri. Nu știu ce 
poveste cu dispensă specială... 

Ascultă în tăcere câteva clipe, apoi zise: 

— Poţi să faci asta? Să trăieşti! 

Puse telefonul în furcă și se răsuci cu scaunul până în faţa lui 
Halloran. 

— Ai pe cineva la Administraţia Financiară? întrebă el. 

Sharon ignoră întrebarea. 

— Se pare că există anumite circumstanţe în care este permis 
să nu-ţi treci adresa în formular. În programele de protecţie a 
martorilor, în cazurile de urmărire, situaţii de genul ăsta. 
Probabil că asta au făcut și soţii Kleinfeldt. lar astfel de adrese 
nu sunt accesibile nici măcar cu citaţie. Cei de la Administraţie 
le ţin încuiate. Acum, ţinând cont de situație, având în vedere că 
sunt amândoi morți, avem șanse să le obţinem, după ce facem 
rost de o grămadă de aprobări la nivel federal, așa cum a spus 
și tipul cu care ai vorbit. Dar ar putea dura luni întregi. 

— La dracu'! 

— O să ne sune amicul meu. Nu cred că durează mult. 

Halloran o privi clipind uluit. 

— O să ne dea adresele? Acum? 

— Sigur. 

— Nu încalcă legea? 

— Ba da, dar Jimmy e un hacker destul de priceput. Poate să 
se conecteze la baza de date din computerul de acasă și să facă 
în așa fel încât să pară că a fost accesată din Timbuktu. N-o să- 
și dea seama niciodată. Pe el îl cheamă atunci când altcineva 
încearcă să facă o chestie de genul ăsta. 

— Jimmy ăsta trebuie că ţi-e dator vândut. 

Sharon ridică din umeri. 

— Într-un fel. Mă culc cu el din când în când. 

Halloran rămase în scaunul lui, încercând să nu pară surprins. 

— Ai o mină bună de poker, Mike. 

— Mersi. Chiar mă străduiesc. 

Se pare că femeile drăguțe din Wisconsin se sfiau să pronunţe 
cuvântul cu P, dar nu aveau nicio jenă când venea vorba de 
acțiune. 

— Doar fiindcă tu duci viaţă de călugăr, nu înseamnă că tot 
restul lumii... 

Telefonul sună și Sharon îl ridică grăbită. 

— Da, Jimmy. 

Ascultă preț de câteva momente, apoi spuse. 

— Nu zău? Câte? Ha! Bine, mulțumesc. Ba nu-ţi sunt cu nimic 
datoare, obraznicule! 

Închise telefonul și se duse lângă fax. 

— Ne trimite o listă. 

Numaidecât, mașina hârâi și începu să scoată o pagină. 
Sharon își apropie capul, ca să citească rândurile pe măsură ce 
apăreau. 

— Erau niște indivizi foarte ciudaţi, murmură ea. Pentru 
început, Kleinfeldt nu era numele lor adevărat. 

Halloran ridică sprâncenele și așteptă. 

— Se pare că... Isuse... Își schimbau numele de fiecare dată 
când se mutau. Și s-au mutat, nu glumă. 

Îi întinse prima pagină lui Halloran și începu să o citească pe a 
doua, pe măsură ce ieșea din aparatul de fax. 

— Așa, asta pare să fie prima declaraţie de venit, cu aproape 
patruzeci de ani în urmă, în Atlanta. Se numeau Bradford pe 
atunci. Au stat în Atlanta patru ani, apoi s-au mutat în New York, 
unde au stat doisprezece ani, apoi au apărut în Chicago, dându- 
se drept familia Standford. Ha. Au rămas acolo doar nouă luni, 
după care au început să sară din loc în loc. 

Îi întinse lui Halloran a doua pagină și începu să o citească pe 
a treia. 

— Mauer în Dallas, Beamise în Denver, Chittering în 
California. Dispar din registre un an, poate au plecat din ţară. 
Apoi aterizează aici, dându-se drept soții Kleinfeldt. 

— Și au rămas aici timp de zece ani. 

— Exact. Probabil casa era bună și sigură. 

Halloran mârâi. 

— A fost o vreme. 

Îi luă din mână ultima foaie și își îndreptă spatele, ceva mai 
vioi. 

— Ai fost grozavă, Sharon, mulţumesc. Acum du-te acasă și 
odihnește-te. 

Aruncă o privire telefonului lui Cleaton, se gândi dacă să-și 
pună mănuși de cauciuc înainte să-l atingă, apoi mormăi un „la 
dracu'!” și-l trase înspre el de pe birou. 

— Pe cine suni? 

— Secţiile de care aparţin vechile adrese. 

Sharon oftă lung și-și scoase haina, apoi își repoziționă pe 
umăr cureaua tocului de pistol. 

— E o listă lungă. Dă-mi și mie jumate. 

— Ai făcut destul... 

— Dă-o încoa'! 

Întinse mâna spre el, agitându-și degetele. 

— O să-ţi iasă vorbe că stai aici, singură cu mine, la ora asta. 

— Nicio problemă. O să le spun c-am încercat să mă culc cu 
tine ca să ajung în vârful Departamentului de Poliţie din 
Kingsford County. _ 

— Nu trebuie să mergi atât de departe. |ți cedez funcția și-n 
seara asta. 

Sharon zâmbi. 

— Dar poate că nu funcţia mă interesează. 

Halloran o privi apăsând tastele telefonului de pe biroul ei, 
gândindu-se, din nou, că n-o să înţeleagă niciodată femeile. 

După o oră de dat telefoane, în urma cărora reușiseră să-și 
pună în cap polițiști adormiţi de la secţiile din întreaga țară, 
Halloran avu în sfârșit un pic de noroc. 

— Soții Chittering? Ba bine că nu! Îmi amintesc de ei. 

În clipa în care Halloran menţionase numele, somnul 
dispăruse pe dată din vocea detectivului din California. Halloran 
îl și vedea sărind din pat. 

Acoperi receptorul cu mâna și-i spuse lui Sharon: 

— Am găsit ceva. 

— Exploziile alea ar fi distrus întreg cartierul, dacă n-ar fi fost 
distanţa așa mare între case, continuă detectivul. 

— Explozii? 

— Da. Cineva a dat drumul la gaz în casă, a înfundat alarma, 
apoi a dat foc. Clădirea a sărit în aer și a ars până la temelie 
înainte ca brigada de pompieri să apuce să ajungă la fata 
locului. Se pornise Santa Ana în seara aia. Vă imaginaţi cum se 
întinde focul pe un asemenea vânt. 

Halloran nota precipitat totul, pe spatele unui plic. 

— Și soţii Chittering? 

— Păi, tocmai asta e ciudat, spuse detectivul. Aveau o casă 
mică de oaspeți lângă piscină. Au spus că se culcaseră acolo în 
seara aceea, deși n-au fost în stare să ofere un motiv plauzibil. 
Și asta e tot ce vă spun până nu-mi explicati despre ce e vorba. 

— Dublă omucidere. 

— Ei, pe dracu’! Soții Chittering? 

— Așa cred. Doar că-și spuneau Kleinfeldt aici. 

— Ha! Trebuia să-mi imaginez. Am lucrat la cazul ăla o 
săptămână, dar au dispărut înainte să apuc să-mi dau seama 
despre ce era vorba. Paf! Mi-au trimis un bilet, dacă-ţi poți 
imagina. Mi-au trimis un nenorocit de bilet în care spuneau că 
incendiul fusese din vina lor - niște bazaconii cum că ar fi 
încercat să repare boilerul. 

— Și este posibil? 

— E posibil pe dracu'! Băieţii de la pirotehnie au confirmat 
prezenţa unor cantități de kerosen în cinci locuri diferite din 
casă. Și știi ce-au spus soții Chittering? Pentru lămpi. Cică aveau 
lămpi cu kerosen. Aveau pe dracu', dacă mă-ntrebi pe mine, dar 
șefu' s-a bucurat că am rezolvat cazul, așa că mi-a tăiat 
macaroana. 

— Da, te-nţeleg, zise Halloran. 

— Carevasăzică, au mierlit-o, ha? 

— Cam așa ceva. 

— Ascultă. Nu mai avem un dosar despre asta în 
departament, fiindcă s-a stabilit că nu a fost nimic ilegal, dar eu 
am păstrat însemnările. Vi le trimit prin’ fax mâine-dimineaţă, 
dacă mă ţineţi și pe mine la curent cu ce mai aflaţi. Afurisitul 
ăsta de caz mă sâcâie de ani de zile. 

Halloran fu de acord, îi dădu numărul de fax, apoi închise 
telefonul și-i povesti lui Sharon ce aflase. Când termină, fata se 
lăsă pe spătarul scaunului și scoase un fluierat lung. 

— Asta a fost cu douăzeci de ani în urmă și tot mai erau 
speriaţi. Trebuie să fi fost o vendetă serioasă, nu glumă. 

Halloran își apăsă ochii cu podul palmelor și-și zise că, dacă 
nu se mișca, avea să adoarmă chiar acolo, în scaun. 

— Tu ai găsit ceva? 

— Nimic în Dallas. Poate ceva în Chicago. Ofiţerul de gardă a 
zis că parcă-și amintește un tărăboi în legătură cu o familie 
Standford - acolo foloseau numele ăsta - cu ani în urmă, chiar 
înainte să vină el la secţie. Totuși, Standford nu este tocmai un 

nume rar, așa că s-ar putea să nu aibă nicio legătură. A spus c-o 
să roage pe cineva să caute mâine prin arhivă. 

Căscă și-și întinse braţul, arătându-i lui Halloran ceva mai 
mult decât acesta considera că ar fi trebuit să vadă pe sub 
cămașa de uniformă. 

— Sunt terminată. 

— Din câte știu, eu te-am trimis de mult acasă. 

— Da, și din câte știu eu, și eu ţi-am spus același lucru. 

Privi fix în ochi. 

— Arăţi mai rău decât mine. 

— Întotdeauna. 

Sharon zâmbi, se ridică, își puse haina, își aranjă tocul 
pistolului, apoi trase fermoarul. 

— E plăcut totuși, nu? 

— Ce anume? 

— Să știi că ai trecut de prima întâlnire. 

Își puse o șapcă pe cap, lipindu-și de frunte o șuviţă castanie. 

— Data viitoare, putem să facem sex. 

Ei, replica asta îl trezi de-a binelea. 


55 


e Capitolul 10 


Povestea tânărului ieșit la jogging și găsit mort lângă râu 
fusese în ultima vreme principalul subiect de discuţie în toate 
secțiile din Minneapolis, ceea ce era aproape un miracol, își zise 
detectivul Leo Magozzi, având în vedere că erau în plin 
campionat de fotbal. 

La ordinele șefului, el și partenerul lui, Gino Rolseth, lucraseră 
la cazul ăsta întreaga zi, lăsându-l baltă pe cel de săptămâna 
trecută, o adolescentă, membră a unei bande Hmong!, găsită 
moartă. Lui Gino nu-i plăcuse treaba. 

— Îţi dai seama ce porcărie, Leo? se plânsese el amărât după 
ce ieșiseră din biroul șefului. Ni se ia un caz și ni se pune în 
brațe un altul. Și să nu-mi spui că nu-i o chestiune de politică, 
atâta vreme cât victima din primul caz era membră a unei 
bande Hmong, iar cea de acum este, din pură întâmplare, un 
băiat alb și drăguţ, în primul an la seminar. 

Băiatul cel alb și drăguţ avea la rândul lui doi părinţi albi și 
foarte drăguţi, pe care Leo și Gino îi distruseseră în doar câteva 
secunde cu următoarele cuvinte: „Ne pare rău să vă anunțăm că 
fiul dumneavoastră este mort”. 

După ce puseseră întrebările pe care trebuiau să le pună, 
așteptaseră până când prietenii părinţilor sosiseră să-și ocupe 
locul în noua și groaznica singurătate și apoi plecaseră, lăsând 
în urmă ruinele cu ochi pironiţi a ceea ce fuseseră, cu doar 
câteva momente înainte de sosirea lor, părinţi. Ciudat. Mama 
fetei Hmong arătase exact la fel. 

Gino nu prea mai fusese bun de nimic după aceea. 
Întotdeauna reacţiona urât atunci când victimele erau copii. Leo 
îl trimisese acasă mai devreme ca să se uite la propriii copii, să-i 
atingă și să le vorbească, repetându-și la nesfârșit în gând: 
„Mulţumesc, Doamne! Mulţumesc, Doamne!” 

Magozzi nu avea copii cu care să discute și, la drept vorbind, 
nici vreun Dumnezeu căruia să-i mulțumească, așa că rămăsese 
la secție până la opt seara, dând telefoane, răsfoind raportul 
preliminar al medicului legist și interviurile de la faţa locului, 


1 Grup etnic asiatic. (n.tr.). 

încercând să găsească o pistă care să indice fie vreun motiv, fie 
vreun suspect în cazul tânărului ucis. Până acum, nu găsise 
nimic. Jonathan Blanchard era aproape caricatura unui cetăţean 
model: student eminent la seminar, își plătea studiile lucrând 
douăzeci de ore pe săptămână și - Isuse! - presta muncă 
voluntară la un adăpost pentru săraci în fiecare zi de miercuri și 
sâmbătă. Cu excepţia cazului în care ar fi făcut trafic de droguri 
sau ar fi spălat banii mafiei pe ușa din spate a bucătăriei pentru 
săraci, părea că toate pistele se înfundă. 

Frustrat și melancolic, Magozzi renunţase în cele din urmă 
pentru acea seară și plecase acasă, retrăgându-se în locuinţa lui 
modestă de la periferia Minneapolisului. Mâncase o cină 
încălzită la microunde, își sortase scrisorile, apoi, urcând pe o 
scară șubredă ce lega etajul de mansardă, se retrăsese în 
atelierul lui ca să picteze. 

Inainte de divorț, pictase în garaj, plesnind ţânţțarii pe timpul 
verii și înconjurându-se iarna de radiatoare care dublau factura 
la curentul electric. În ziua când Heather se mutase, luându-și 
cu ea sensibilitatea la substanţele chimice și la orice fel de 
produse pe care nu le putea cumpăra de la Lancôme, Leo își 
târâse întreg calabalâcul înăuntru și se instalase în mijlocul 
sufrageriei. Timp de două luni, pictase acolo, doar așa, fiindcă 
putea, și nu se mutase la mansardă decât abia atunci când 
cerealele începuseră să aibă gust de diluant. 

Trase adânc aer în piept în clipa când deschise trapa podului, 
savurând mirosul cald și pătrunzător de terebentină și vopseluri 
în ulei. Ei, asta da, aromoterapie! 

Se făcuse aproape ora două noaptea când își spălă în sfârșit 
pensulele și se trânti în pat, epuizat. Peisajul de toamnă era încă 
doar niște blocuri de culoare, un adevărat talmeș-balmeș; dar 
avea să se contureze frumos, își spuse în timp ce se lăsa furat 
de somn. 

Țărâitul ascuţit al telefonului de lângă pat îl trezi brusc puţin 
peste ora patru. Preţ de o fracțiune de secundă, se gândi să-și 
scoată pistolul și să amutească infernalul aparat pentru 
totdeauna, întrebându-se dacă măcar o dată în istoria 
telecomunicaţiei un telefon în miez de noapte adusese vești 
bune. Se îndoia profund. Veștile bune puteau întotdeauna 
aștepta, dar, Magozzi nu știa din ce motiv, cele rele nu puteau 
niciodată. 

— Magozzi. 

— Mișcă-ţi posteriorul în cimitirul Lakewood, Leo! se auzit în 
telefon vocea lui Gino. Avem unul mare de tot de data asta. 
Băieții de la BCA sunt pe drum. 

— La dracu'! 

— Poţi s-o mai zici o dată, prietene. 

Magozzi gemu, își azvărli la o parte așternuturile calde și se 
ghemui în aerul rece, sperând să se dezmeticească. 

— De ce dracu’ îmi lași impresia că tu ești deja treaz de o 
oră? 

— Tu de ce crezi? Am stat treaz jumătate de noapte cu 
Accidentul. 

Se referea la băiatul lui de șase luni, o apariţie-surpriză la 
treisprezece ani distanţă de celălalt copil. 

Magozzi scoase un oftat prelung și îndurerat. 

— Ai cafea? 

— Am cafea. Sfânta de nevastă-mea umple termosul chiar în 
timp ce vorbim. Și să-ţi iei un hanorac gros. E frig să mori afară. 
e 

Jumătate de oră mai târziu, Magozzi și Gino erau în cimitirul 
Lakewood, privind înmărmuriţi imensa statuie de piatră a unui 
înger cu aripile masive întinse. O fată zăcea moartă pe una din 
aripi, cu braţele și picioarele atârnându-i de ambele părți, cu 
fața ascunsă pe jumătate de părul blond, îmbâcsit de sânge. 
Purta o rochie roșie, ciorapi plasă și pantofi cu toc cui. 

Băieții de la Investigaţii montaseră lumini albe și puternice pe 
trepiede înalte de aluminiu pentru a lumina înfiorătorul tablou, 
iar efectul de ansamblu era parcă supranatural. Magozzi nu 
putea scăpa de senzaţia că fusese transportat într-o scenă dintr- 
un film de Kubrick. Sau într-un horror de proastă calitate. 

Privi de-a lungul unui șir de pietre de mormânt pe jumătate 
năruite, ascunse în penumbra reflectoarelor puternice, și văzu 
vârtejuri mici de ceaţă răsucindu-se pe pământ, în jurul lor. 

Clipi de câteva ori, încercând să scape de imaginea obsesivă, 
apoi își dădu seama că era ceață adevărată, că uneori, în 
cimitirele adevărate, ceața chiar șerpuiește printre morminte, 
exact ca în filme. 

Gino luă o înghiţitură zdravănă de cafea. 

— Isuse! După mine, asta e opera vreunei secte oculte. 

Jimmy Grimm de la investigaţii judiciare înconjura meticulos 
piedestalul statuii mortuare, adunând cu penseta dovezi 
minuscule și punându-le pe toate în punguțe. 

Anantanand Rambachan stătea într-o parte, așteptându-l pe 
Jimmy să termine. Îi salută pe cei doi detectivi cu o înclinare 
melancolică a capului. Fără replici spirituale în dimineaţa asta. 

Magozzi ridică din nou privirea spre cadavru. 

— E tânără, spuse el încet. Doar un copil. 

Gino privi mai îndeaproape. Nu cu mult mai mare decât 
Helen, observă, apoi își alungă numaidecât gândul din minte. 
Fiica lui de paisprezece ani nu avea ce căuta în același gând în 
care pluteau imagini cu fete moarte. 

— Isuse! murmură el din nou. 

Magozzi se apropie puţin ca să examineze picăturile 
întunecate căzute lângă statuie. 

— Cine a găsit-o? 

Fericit să se poată gândi și la altceva, Gino arătă din cap spre 
doi puștani parcă târâţi prin noroi, amândoi îmbrăcaţi cu jachete 
sport, cu litere mari imprimate pe ele. Un bărbat în uniformă îl 
intervieva pe băiatul blond, înalt și deșirat, în vreme ce celălalt, 
mai scund și oacheș, era în patru labe și vomita. 

Magozzi plescăi din limbă, părându-i sincer rău pentru băieţi. 
Câţi ani aveau să treacă până când o să le dispară coșmarurile? 
Sau poate n-o să mai dispară niciodată. 

— Hai să vorbim cu ei ca să-i putem trimite acasă, amărâţii! 

Când se apropiară, polițistul se întoarse și le aruncă o privire 
recunoscătoare. 

— Vi-i las vouă. Se aplecă spre ei și spuse cu voce joasă: Vreţi 
un sfat? Vorbiţi cu blondul. Îl cheamă Jeff Rasmussen. Celălalt e 
încă beat criță și, după cum cred că aţi observat, își varsă și 
mațele din el de câte ori i se pune o întrebare. 

Gino se îndreptă spre Jeff Rasmussen în vreme ce Magozzi 
rămase să privească. Uneori, limbajul trupului spunea povestea 
mai bine decât cuvintele. 

Jeff smuci nervos din cap în sus și-n jos când Gino se 
prezentă. Avea ochi strălucitori, de culoare albastru-deschis, 
care sclipeau în roșu ori de câte ori privirea îi fugea înspre 
statuie. Prietenul lui ridică o privire jalnică și încercă să se 
concentreze, însă fără prea mult succes. 

— Vrei să ne spui ce s-a întâmplat, Jeff? 

Jeff smuci din nou din cap. 

— Sigur, sigur... da... 

Foarte nervos. Foarte agitat. 

— Am fost la meciul de hochei... și după aia, am mers să bem 
ceva... lunea, îţi dau trei la preţ de unu la Chelsea. Am stat până 
s-a închis barul - eram cam ameţiţi, înţelegeţi? Ne-am suit în 
mașină cu un prieten - avea un bax în portbagaj. Ne-am învârtit 
o vreme, apoi i-am spus să oprească aici. Lui i-a fost frică, dar 
ne-a dat două beri și... ei, bine... 

Se opri și fața îi deveni stacojie. 

— Asta-i încălcare de proprietate? 

Gino dădu din cap și Jeff se făcu mic. 

— Doamne, mă omoară ai mei! 

— Hai să nu ne gândim la asta acum, Jeff. Bine măcar că nu 
ați condus beţi. 

— Nu, nu! N-aș face așa ceva. Nici măcar nu am mașină... 

Gino își drese vocea începând să-și piardă răbdarea. 

— Spune-mi ce aţi văzut când aţi ajuns aici. 

Jeff înghiţi cu putere. 

— Păi... Nu am văzut nimic. Locul era pustiu... era târziu... Ne- 
am învârtit o vreme căutând îngerul, ca să facem Provocarea. 

— Ce provocare? 

— Provocarea îngerului Morţii. 

Privi pe rând de la un detectiv la altul. 

— Știţi... Provocarea? 

Gino și Magozzi clătinară amândoi din cap. 

— Oh! E o poveste cu fantome, o legendă... mă rog... Se 
spune că individul îngropat aici a fost un preot negru al nu știu 
cărui cult satanic. A cumpărat îngerul cu destinaţia de piatră 
funerară pentru propriul mormânt și le-a spus adepților săi că va 
pune asupra lui un blestem - dacă prinzi îngerul de mâini și îl 
priveşti în ochi, o să-ţi vezi propria moarte. 

Magozzi întoarse capul spre ochii goi, de piatră, ai îngerului, 
apoi spre trupul inert al fetei moarte, întrebându-se dacă ea 
privise oare în ochii îngerului înainte de a-și da ultima suflare. 

— Oricum, continuă Jeff, am găsit îngerul... La început, am 
crezut că-i un fel de glumă. O farsă... Era prea ciudat. La urma 
urmei, suntem în Minneapolis, nu? Însă apoi am văzut sângele 
și... Kurt! 

Arătă cu degetul înspre puștiul care vomita. 

— Kurt avea mobilul la el și v-a sunat. 

— Asta e tot? 

Jeff păru să cadă pe gânduri câteva clipe. 

— Da. Asta e tot. 

— Nu aţi văzut nimic? N-aţi auzit nimic? 

— Nu. Doar pietre de mormânt. Nu mai era nimeni aici. 

Ochii îi rătăciră din nou spre cadavru. 

— Deci, nu eraţi decât voi doi în cimitir. Eşti sigur de asta? 

Jeff se uită din nou la Gino, cu expresia transfigurată de 
panică. 

— Dumnezeule, doar nu credeţi că... la dracu', doar nu credeţi 
că noi am făcut asta, nu? 

Gino scoase o carte de vizită și i-o întinse puștiului. 

— Dacă-ţi mai amintești ceva, sună la numărul ăsta, bine? 

— Da, da... 

Magozzi și Gino se întoarseră în tăcere lângă statuie. 
Rambachan era acum sus, lângă fată, dar Jimmy Grimm se 
învârtea în jurul lor, cu o expresie solemnă pe faţa rotundă și 
rumenă. 

— N-am găsit nimic, băieţi, spuse el cu voce mohorâtă. Vreo 
două fire de păr, probabil ale victimei, două pungi cu pământul 
din jur, deși e contaminat ca dracu'. Nu avea niciun bun 
personal asupra ei. Rambachan zice că e tot o treabă cu un 22. 

— Sunt prea multe rahaturi dintr-astea pe stradă, mormăi 
Gino. 

— Mie-mi spui? 

Jimmy își mesteca buza de sus, cântărind în minte scena din 
faţa lui. 

— E foarte curată, băieţi. Aproape că pare o treabă de 
profesionist. Pe de altă parte, fata asta e aproape sigur o 
prostituată și cine ar da atâţia bani să-i facă felul unei târfe? E 
cea mai ciudată chestie pe care am văzut-o în douăzeci de ani 
de activitate, și am văzut destule! Vrei s-o dăm jos, Anant? 

Rambachan era aplecat pe piedestal, examinând faţa fetei cu 
o lanternă subţire. 

— O clipă, vă rog, domnule Grimm. 

Jimmy clătină din cap. 

— Lucrez de un an cu băiatul ăsta și încă-mi mai spune 
domnule Grimm. Parc-aș fi într-un basm. 

— Poate știa ceva, zise Gino. Poate felul în care a întins-o pe 
statuie e un avertisment. 

— Oh, eu cred că s-a suit singură pe statuie înainte să fie 
împușcată, spuse Jimmy. Ceea ce e chiar și mai ciudat. Uită-te 
cum e împroșcat sângele. Avem urme scurse pe laterala statuii 
și mulți stropi împrăștiați în toate părţile pe piedestal, un efect 
de „coroană”. Impact perpendicular, de la mare înălțime, cu 
viteză mare. Ceea ce înseamnă că era probabil deja pe statuie 
în clipa în care a fost împușcată. Dacă ar fi fost omorâtă în altă 
parte, apoi urcată aici, urmele ar fi de altă natură și sângele nu 
ar fi atât de consistent. Și poate că nici cantitatea nu ar fi atât 
de mare, depinde de câtă vreme ar fi fost moartă. Doamne, ce 
meserie urâtă! O să mă pensionez anticipat și-o să m-apuc să 
joc la bursă. Ă 

— Suntem niște femei de serviciu, mormăi Gino. Intotdeauna 
curățăm mizeria altora. 

— Nu degeaba mi se spune „The Grimm Reaper”?, spuse 
Jimmy pe cel mai sumbru ton din lume. 


2 „Spintecătorul Negru”, echivalentul în cultura americană al „Doamnei cu Coasa”. 
(n.red.). 

e Capitolul 11 


Mitch pregătise micul dejun, echivalentul său marital a 
jumătate de duzină de Ave Maria. Incepuse să așeze mâncarea 
pe farfurie, când auzi ușa din spate deschizându-se, apoi 
închizându-se. 

— Ce-i asta? 

Diane pătrunse în bucătărie purtată parcă de curentul de aer 
rece. Avea obrajii îmbujoraţi de la alergarea de dimineaţă iar 
părul blond, prins în coadă, îi apăru umed în clipa în care își 
dădu la o parte gluga de Gore-Tex. Parcă ar fi fost o reclamă la 
un club de sănătate. 

Mitch îi zâmbi. 

— Penitenţă. 

— Nici nu te-am auzit când ai venit azi-noapte. 

— Am dormit în sufragerie. Era foarte târziu, n-am vrut să te 
trezesc. 

— Hmm... 

Țopăia pe loc așteptând să i se regleze respiraţia și adidașii îi 
scârțâiau pe gresie. 

— Am timp să fac un duș? 

— Mă tem că nu. 

Duse farfuriile prin camera de zi, pe care el unul ar fi preferat- 
o, până la veranda însorită, cu geamuri mari - locul preferat al 
Dianei din întreaga casă. Era un spaţiu uriaș, considerabil 
micșorat de o junglă de ferigi și palmieri și plante înflorite, care 
arătau toate mai sănătoase decât se simţea el. Aerul era greu și 
umed și mirosea a pământ ud. Mitch detesta mirosul ăsta. 

— Oh, ce frumos, Mitch! 

Diane se așeză la masa de fier forjat și-și admiră farfuria. 
Omletă cu spanac în crustă de foietaj, pere glasate cu parmezan 
ras, o singură căpșună, tăiată și aranjată-n evantai. 

— Cred că ai făcut ceva îngrozitor de te simţi atât de vinovat. 
Să nu-mi spui c-o să facem și sex! 

Probabil că tresărise, fiindcă o văzu zâmbind în timp ce-și 
îndesa în gură o bucată de pară și ridica alene ceașca. 

— Jumătate, te rog. 

— Cum merge cu tabloul? 

— Prost. Dacă n-am noroc nici azi, s-ar putea să-l retrag din 
expoziție. 

— Oh, îmi pare rău. 

— Nu spune prostii. Doar nu e vina ta, nu? lar un tablou în 
plus sau în minus n-o să schimbe nimic în galerie. Chestia asta e 
extraordinară! Ce e, nucșoarăâ? 

— Da. 

Mitch își lăsă furculița întoarsă pe marginea farfuriei, ca un 
semnal pentru un chelner inexistent. Nu-i era deloc foame. Incă 
mai era surprins de remarca ei referitoare la sex. 

— Nu pot să-mi dau seama ce fel de brânză e asta. 

— Sunt cinci feluri, de fapt. 

Argintul scârțâi pe porțelan când Diane prinse în furculiță 
ultima bucăţică de omletă. 

— Te pricepi tare bine la asta! Ar trebui să nu te mai ascunzi 
și să gătești o dată pentru prietenii tăi. 

Ceașca lui Mitch se lovi cu zgomot de farfurioară. 

— De ce faci asta? 

Diane ridică spre el o privire inocentă. 

— Ce să fac? 

— Le spui prietenii mei. Sunt prietenii noștri, nu doar ai mei. 

— Oh, așa am spus? N-am vrut să insinuez nimic. Doar că tu 
petreci mult mai mult timp cu ei... 

Nu-și termină propoziţia, apoi privirea i se opri dintr-odată în 
farfuria lui. 

— Sper că n-ai de gând să arunci tot ce-i acolo! 

O privi preţ de câteva clipe, aproape destul de iritat cât să 
înceapă discuţia, dacă n-ar fi fost atât de cald în afurisita asta 
de încăpere, dacă n-ar fi fost atât de închisă! Când Diane îl privi 
la rândul ei, chipul i se încreți într-o clipă. Dumnezeule! Cum 
arăta! Ce văzuse? 

— Te rog, spuse el încet, servește-te! Eu am mâncat în timp 
ce găteam. 

Ar fi vrut să fugă... afară din cameră, afară din casă... Dar se 
forță să rămână acolo și să zâmbească, până când buzele ei se 
curbară într-un fel de răspuns, apoi o urmări în tăcere curățând 
ambele farfurii. Era de-a dreptul uluitor. Avea un apetit aproape 
înspăimântător și, cu toate astea, își păstra o condiţie fizică 

impecabilă, fără să pună sau să piardă vreodată nici măcar 
jumătate de kilogram. 

„Folosește asta. Dă-i ceva. Îi datorezi măcar atât.” 

— Nu știu cum reușești, Diane. 

Adăugă încă un zâmbet, ca măsură de precauţie. 

— Dacă i-aș spune lui Annie cât ai mâncat în dimineaţa asta, 
ar fi în stare să te omoare. 

Râse tare, aproape speriindu-l. Diane nu făcea niciodată asta. 

— Poate că Annie ar trebui să se-apuce de alergat. Nu v-ar 
strica nici unuia, la drept vorbind. Nu e sănătos să staţi toată 
ziua închiși acolo, în faţa calculatoarelor. 

— Mai facem câte o pauză, din când în când. Roadrunner 
merge cu bicicleta și face yoga, Grace ridică greutăţi... 

— Serios? Nu știam. 

— Poate din cauză că nu vă mai vedeți aproape deloc. 

— Încerc să ţin legătura. Am sunat-o imediat ce s-a terminat 
expoziţia din Los Angeles, nu? Am avut o discuţie minunată. 

— Atunci, sun-o mai des. Vino să iei masa în oraș. l-ar plăcea 
asta. 

— Ai dreptate. Exact asta o să fac, imediat ce se termină 
expoziția. 

Sorbi din cafea și deschise ziarul pe care el i-l aranjase frumos 
împăturit în partea stângă a farfuriei. 

— Hmm... Piaţa s-a cam zgâlţăit ieri. 

Mitch își împinse scaunul. Era timpul să plece. 

— Of, Doamne! 

— Ce e? 

— Chiar nu voiam să citesc așa ceva la cafeaua de dimineaţă. 

— Ce anume? 

Îi întinse ziarul cu un gest dezgustat. 

— Pur și simplu, nu mai există ziare de calitate. Toate s-au 
transformat în tabloide, prezintă toate detaliile oribile... 

E posibil să fi continuat să vorbească, dar Mitch n-o mai 
auzea. Începuse să citească articolul care îndrăznise s-o 
ofenseze, cu ochii sărindu-i peste rânduri, apoi înţepeni dintr- 
odată, cu faţa lividă ca un giulgiu. 

— Oribil, nu-i așa? 

O privi clipind nedumerit preț de câteva clipe, apoi își aminti 
să dea din cap. 

— Da. Oribil. 

— Ei, eu mă duc să fac duș. 

Se ridică din scaun și se opri atât cât îi trebui să-l sărute pe 
frunte. 

— Mulţumesc pentru micul dejun, dragule. A fost minunat. 

Mitch reîmpături cu grijă ziarul, apăsând îndoitura cu unghia. 

— Cu plăcere, murmură el, dar Diane plecase deja la duș. 

e Capitolul 12 


Mansarda Monkeewrench era pustie și tăcută, încă adormită 
ca și cea mai mare parte orașului. Soarele abia începuse să-și 
trimită primele raze dinspre orizontul de est, iar lumina lui slabă 
se chinuia să străpungă ferestrele mate din peretele îndepărtat. 

În labirintul întunecat de birouri din centrul încăperii, un 
monitor băzâi și se trezi la viață - o fereastră de un albastru 
straniu, strălucind puternic în întuneric. Încet, literă cu literă, 
pixelii roșii se uniră pe ecran și un mesaj se materializă: 


VREI SĂ JOCI CEVA? 


Jos, la parter, mecanismul ascensorului hârâi și gemu, apoi se 
opri cu o bufnitură la mansardă. Roadrunner ieși din lift, se duse 
lângă monitor, citi mesajul și se încruntă. Apăsă câteva taste, 
însă literele nu dispărură și bărbatul se încruntă și mai tare. Mai 
apăsă câteva taste, apoi ridică din umeri și se îndreptă spre 
filtrele de cafea. 

În timp ce râșnea boabele, privi pe fereastră spre orașul care 
începea să se trezească. În depărtare, fluviul Mississippi curgea 
leneș, de parcă s-ar fi pregătit pentru lunga hibernare sub 
gheţurile iernii. Până și primul val de navetiști se mișca parcă 
mai încet în această dimineaţă înghețată. larna era o stare de 
spirit în Minneapolis și începea întotdeauna cu mult înainte de 
căderea primilor fulgi de nea. 

Începu meticuloasa sarcină de a nivela lingurițele de cafea 
măcinată și de a le așeza cu grijă într-un filtru nou. Era atât de 
concentrat, atât de pătruns de ceea ce făcea, încât nu observă 
silueta masivă apropiindu-se de el în tăcere, materializându-se 
dintre umbre. 

— Bip, bip! 

Roadrunner tresări violent și împrăștie cafeaua peste tot în 
jur. 

— La dracu’, Harley! Era Jamaican Blue! 

— Fii mai atent, băiete! 

Harley își lepădă din spate geaca de motor, din piele uzată, și 
o aruncă pe spătarul scaunului său. 

Roadrunner începu să măsoare din nou lingurițele de cafea, 
de data asta cu mișcări nervoase. 

— Și chiar așa, unde dracu' erai? Credeam că nu-i nimeni aici. 

— Mă dusesem la budă. Și mai relaxează-te și tu! Sincer, 
ritualul ăsta al tău cu cafeaua începe să mă sperie. Cum ajungi 
la doi metri de ea, parcă intri în transă. Mă îngrijorezi. 

Aruncă o privire spre monitorul pe care mesajul roșu încă mai 
strălucea. 

— Lucrezi pe computerul lui Grace? 

Roadrunner aruncă o privire peste umăr. 

— Crezi că mi s-a urât cu viaţa? Era deschis când am ajuns 
aici. Uită-te și tu. Nu-l pot face să dispară. 

Harley apăsă câteva taste cu cârnăciorii de la mâini, mârâi, 
apoi se lăsă păgubaș, ridicând din umeri. 

— Altă eroare. 

Clipi surprins când literele dispărură dintr-odată. 

— Au dispărut. Probabil că Grace transferă date de acasă. 
Ghici ce! 

— Ţi-a căzut puţa? 

— La asta te gândești tu toată noaptea, jigodie? Ascultă aici. 
Am verificat site-ul azi de dimineaţă. Aproape șase sute de 
accesări, peste cinci sute de comenzi pentru CD-ROM. Unii au 
cerut chiar două, ba chiar trei câpii. O să fim putred de bogati! 

O oră mai târziu, Annie și Grace erau fiecare la computerul 
lor, tastând de zor rânduri în limbaj de programare, pe care 
computerul să le traducă în cele din urmă în scenariul celei de-a 
douăzecea crime. Harley încărca un CD în sertarul de jos al 
unităţii în timp ce Roadrunner se învârtea în jurul lui, făcându-i o 
sumedenie de fotografii cu o cameră digitală. 

— Ce dracu’ faci cu aparatul meu? 

— Voiam să văd cum arăţi în pixeli. Trebuie să rezolvăm cu 
ședința foto de azi, ca să pot începe să o integrez. 

Harley scutură din cap. 

— Nu vreau să fiu eu mortul. 

— Dar trebuie să fii tu. Eu am fost deja mortul de trei ori. Și 
trebuie să fie un bărbat. 

Grace ridică privirea, auzind ascensorul pornindu-se în garaj. 

— Roagă-l pe Mitch. 

Annie pufni. 

— Sigur. Dar vezi să-l droghezi mai întâi. Ce naiba e cu 
muzica asta? 

Grace ascultă câteva secunde, apoi se strâmbă. 

— ZZ Top. Harley, oprește-o. 

— ZZ Top e una dintre cele mai bune trupe ale anilor '80, 
cretinilor. 

Se scufundă sub greutatea privirii lui Grace. 

— Bine, bine... Dar nici clasică să nu mai aud. Mă ia somnul 
de la chestia aia. 

Harley se învoi la jazz instrumental, apoi se întoarse la locul 
lui și se învârti cu scaunul ca să-și poată așeza picioarele pe 
biroul impecabil al lui Roadrunner. 

— Ştii ce-o să fac eu cu partea mea de bani? 

— la-ţi labele de pe biroul meu! 

— O să-mi cumpăr un loc frumos în insulele Cayman. Sau 
poate în Bahamas. Acoperiș de trestie, o bucăţică de plajă, un 
hamac mare sub un palmier... Și o mulţime de gagici cu țâțe 
mari. Și puteţi să veniţi în vizită ori de câte ori vreţi. Mi casa, su 
casa. 

Grace își dădu ochii peste cap. 

— De-abia aștept! 

— Harley, dacă nu-ți iei picioarele de pe biroul meu... 

Harley rânji spre Roadrunner, arătându-i toţi dinţii, și-și cobori 
alene picioarele înapoi pe podea. 

— Dar tu, Grace? Tu ce-o să faci cu banii? 

Grace ridică din umeri. 

— Nu știu. Poate-mi cumpăr un buncăr subteran în Idaho, 
încep să-l umplu cu arme și mă-nconjor de o grămadă de băieţi 
comando cu... 

Râdeau cu toţii în clipa în care grilajul ascensorului se dădu la 
o parte. Mitch intră în cameră, cu un ziar strâns în mâna 
dreaptă. 

Grace îi făcu semn să se apropie. 

— Vino încoace, Mitch! Zâmbește la poză. Trebuie să fii 
mortul din crima numărul douăzeci... Isuse! Ce e cu tine? 

Toţi ridicară privirile și o tăcere apăsătoare se lăsă în 
încăpere. Mitch nu arăta bine. Pe chipul lui era întipărită o 
expresie sumbră, purta un tricou polo și pantaloni sport în loc de 

costum și părul îi era nepieptănat. Pentru Mitch, asta era ca și 
cum ar fi apărut în public în pielea goală. 

Puse ziarul pe biroul lui Grace. 

— A văzut vreunul dintre voi un ziar? 

— Nu din '92, zise Harley. Ce s-a întâmplat? 

— Citește! 

Le arătă articolul și rămase la o parte în timp ce ceilalți se 
strângeau în jurul lui Grace ca să privească peste umăr. 

Grace începu să citească cu voce tare: 

— „Trupul unei tinere a fost descoperit în această 
dimineaţă...” 

Se opri brusc. 

— Dumnezeule mare! șopti Annie. 

Citiră cu toţii în tăcere câteva clipe, încremeniţi. Harley fu 
primul care-și dezlipi privirea de pe ziar. 

— Maică Precistă! 

Făcu cei câțiva pași până la biroul lui și se așeză foarte încet. 
Annie și Roadrunner făcură la fel și apoi rămaseră cu toţii așa, 
pe scaune, uitându-se la mâini, la monitoare, la orice numai nu 
unul la altul. Doar Mitch rămase în picioare - mesagerul cel rău. 

— Poate e o coincidență, murmură Roadrunner. 

— Oh, sigur! sări Annie. În fiecare zi găsești câte-o fată 
moartă cocoțată pe o statuie. Dumnezeule mare, nu se poate 
așa ceva! 

— Aici scrie doar că au găsit-o pe statuie, nu în vârful ei, 
insistă Roadrunner cu disperare. Poate au găsit-o pe piedestal. 
Poate era o chestie de droguri, o fi fost în vreo bandă... Ce 
Dumnezeu, nu știm noi ce se petrece într-un cimitir. Ar putea fi 
orice... 

— Roadrunner... vocea lui Harley era neobișnuit de blândă. 
Trebuie să aflam. Trebuie să sunăm la poliţie. Acum. 

— Și ce să le spunem? întrebă Mitch. 

Avea ochii aţintiţi asupra lui Grace, care rămăsese cu privirea 
fixată pe ziar, cu o figură lipsită de orice expresie. 

— Nu știu. Că există poate un psihopat căruia i-a plăcut unul 
dintre scenariile jocului nostru și s-a gândit să-l pună-n practică. 
Zic și eu... 

Privirea lui Roadrunner alunecă spre monitor, acolo unde cifra 
de pe site-ul cu jocul creștea văzând cu ochii. 

— Dacă așa stau lucrurile, e unul dintre jucătorii noștri, spuse 
el. Trebuie să fie. 

Grace întinse mâna după telefon, apoi rămase nemișcată. 

— Grace? întrebă Mitch încet. Vrei s-o fac eu? 

e Capitolul 13 


Magozzi îl urmărea pe Gino înfulecând o caserolă de manicotti 
cu cârnaţi. Când furculița îi atinse dinţii, o bucată mare și 
lipicioasă de umplutură cu un puternic iz de usturoi îi alunecă 
direct pe pieptarul cămășii albe. 

— La dracu'! mârâi Gino, începând să-și șteargă vârtos 
cămașa cu un șervetțel. 

— Parc-ai fi un excavator când mănânci, zise Mitch glumet. 

Gino refuză să se lase ademenit. 

— Zău? Și tu ai arăta la fel dacă ai mânca pastele de casă ale 
Angelei. 

Magozzi simţi că-i lasă gura apă în timp ce privirea îi cobora 
spre propriul prânz - o banană vânătă, un măr și un sandvici 
subțire, cu carne de curcan pe pâine de secară, cu puţine calorii 
și gust de carton. Stomacul îi ghiorăi cu zgomot. 

— Măiculiţă, s-a auzit până aici! zise Gino cu gura plină. 
Mănâncă și tu ceva, pentru Dumnezeu! Vrei de la mine? 

— Nu pot. 

Gino se șterse la gură de sos și zâmbi. 

— Ştii care e problema ta? Criza de vârstă mijlocie. 
Andropauza! Bărbatul ajunge la un hop pe undeva pe la mijlocul 
vieţii și, dintr-odată, vrea să fie iar licean. Așa că ţine regim, se- 
apucă de jogging și alte prostii de-astea și, când ţi-e lumea mai 
dragă, își ia o Miata decapotabilă și-ncepe s-agaţe puicuţe. 

Magozzi aruncă o privire plină de semnificaţie celor 
cincisprezece kilograme în plus pe care Gino le căra în jurul 
taliei. 

— Nu zău? Ei bine, luna viitoare când o s-ajungi în spital ca 
să-ți elimine cele trei cheaguri de sânge, să nu uiţi ce-ai spus 
acum. 

Gino zâmbi și plescăi din buze. 

— Să nu te dai peste cap să-mi trimiţi flori sau cadouri. 
Păstrează banii s-o ajuţi pe Angela când oi da ortu' popii. 

Gloria, o negresă corpolentă cu o slăbiciune pentru nuanțele 
aprinse de portocaliu, intră în cameră ţopăind pe tocurile înalte, 
cu mâinile pline de bilețele roz cu mesaje. 

— Îmi sunteți datori vânduți! Mă scoateţi pe mine la înaintare 
în timp ce voi vă îndopaţi. 

Trânti vraful de mesaje pe biroul lui Magozzi. 

— Nu-s cine știe ce. In cea mai mare parte, de la ţăcăniţi și 
reporteri. Și, că veni vorba, avem jurnaliști de la toate ziarele și 
posturile de televiziune din trei state parcaţi pe treptele de la 
ieșirea din faţă. Inspectorul-șef Malcherson vrea să știe de unde 
s-a scurs asta! 

Puse pe birou un exemplar din Star Tribune, pe a cărui primă 
pagină era o fotografie cu fata ucisă, întinsă pe statuie. 
Deasupra, un titlu cu litere de-o șchioapă: „Înger al morţii?” 

— E făcută cu un obiectiv de distanţă, spuse Magozzi. Niciun 
reporter n-a intrat în perimetru cât am fost noi acolo. 

— Cum spui tu, continuă Gloria, dar bătrânul e la un pas de- 
un atac de inimă și vrea să vorbească urgent cu voi despre o 
conferinţă de presă. 

Malcherson era șeful ultrahipertensiv al Diviziei de Investigaţii 
Speciale MPD. Magozzi bănuia că se închisese momentan în 
birou, ca să-și administreze o doză de Valium. 

Gino își aruncă furculita, dezgustat. 

— Conferinţă de presă? Pentru ce? Ca să spunem în fața 
camerelor că habar n-avem ce se petrece? 

— Asta-i treaba lui Malcherson, spuse Gloria. Nu-i răpiți faima. 
Au sunat de la Persoane Dispărute. N-au găsit fata în baza de 
date așa că Rambo  Cum-dracu--l-mai-cheamă trimite 
amprentele la AFIS. 

— Rambachan. Anantanand Rambachan. Nu-i place să i se 
spună Rambo, zise Magozzi. 

— Mă rog... Și ai un telefon pe linia doi, Leo. 

— Sunt în pauză de masă. 

Gloria aruncă o privire porţiei anemice de mâncare de pe 
biroul detectivului și pufni ironic. 

— Sigur! În orice caz, e o femeie care spune că știe ceva 
despre crima de la statuie și vrea să discute cu detectivul care 
se ocupă de caz. Solicită impetuos să discute cu detectivul 
responsabil, altfel ameninţă să dea în judecată pe cineva. Sau 
poate-a spus „să împuște” pe cineva. Nu-mi amintesc exact. 

— Nemaipomenit, mârâi Magozzi înșfăcând telefonul. 

Vântul rece o izbi pe Grace în clipa în care ieși pe ușa 
depozitului. Își aplecă umerii și ridică gulerul de pânză întărită al 
gecii, aproape reușind să elimine disconfortul. Încă un lucru pe 
care să-l impute unei lumi care se prefăcea doar că are sens 
pentru un timp, înainte să alunece la loc în nebunia-i haotică. 

Își repeta întruna că nu era atât de rău pentru ea. Ea nu 
scăpase niciodată de convingerea că groaza pândea de după 
fiecare colţ, că întoarcerea fiecărei file din calendar prevestea o 
nouă catastrofă și, dacă aceasta nu lovea într-o zi, avea cu 
siguranţă să apară în următoarea. Secretul supraviețuirii era să 
accepţi acest simplu adevăr și să te pregătești în consecinţă. 

Dar ceilalţi... ceilalţi nu puteau trăi așa. La fel ca marea 
majoritate a oamenilor, ei aveau nevoie să creadă că lumea 
este, în esență, un loc bun; că lucrurile rele erau o excepție. 
Altfel, viaţa era pur și simplu prea grea. Și tocmai de aceea, 
credea Grace, cei prea optimiști sfârșeau adesea cu gâtul tăiat. 

Grace era ultima dintre ei care ar fi trebuit să cheme poliţia, 
darămite să mai și vină aici să-i aștepte. Ştia asta la fel de bine 
ca oricare altul, dar nimic nu ar fi putut-o opri. Era o chestiune 
de control, presupusese. Trebuia să dirijeze ea întreaga poveste. 

— Să nu-i baţi, scumpo! îi spusese Annie la ieșire, glumind 
doar pe jumătate. 

Nu s-ar fi putut spune că Grace ura polițiștii - nici chiar așa. 
Doar că înțelegea poate mai bine ca alţii că erau niște creaturi 
în esenţă inutile, constrânși de legi, de politică, de opinia publică 
și, în cea mai mare parte a timpului, de o prostie generală. Nu 
avea de gând să-i bată, dar nici să le cadă în genunchi. 

— Haide, haide! mormăi ea nerăbdătoare, bătând din picior, 
scrutând cu privirea traficul de la ora prânzului. 

Din când în când, un camion masiv, cu încărcătură serioasă 
trecea învăluit într-un nor de gaze de eșapament de motor 
diesel, îndreptându-se spre unul dintre puţinele depozite din 
zonă care încă își mai păstra destinaţia iniţială. În cea mai mare 
parte însă, această parte din Washington Avenue era populată 
de Honde și Toyote. În cele din urmă, presupunea Grace, 
acestea aveau să elimine camioanele cu desăvârșire. Doamne 
fereşte să contamineze cumva vreo salată radicchio de la 
vreuna dintre terasele de pe trotuar, care se înmulţeau ca 
buruienile. 

Începu să se miște... douăzeci de pași la nord de ușa verde, la 
douăzeci de pași depărtare de ea, examinând cu atâta atenţie 
fiecare detaliu înconjurător încât simpla cantitate de informaţie 
care-i invada creierul era aproape dureroasă. Memora fiecare 
chip pe lângă care trecea, examina fiecare mașină și fiecare 
camion; tresări chiar și când un porumbel își luă pe neașteptate 
zborul, lucru care ar fi putut fi, în felul lui, un semnal de alarmă. 
Detesta să se afle aici. Era epuizant. 

Când trecu pentru a zecea oară prin dreptul ușii verzi, văzu în 
sfârșit mașina, iţindu-se de după colţ, la două clădiri în josul 
străzii: un sedan maro, lipsit de semne distinctive, care parcă 
striga: MAȘINĂ DE POLIȚIE NEMARCATĂ. 

e 

La volanul mașinii, Magozzi intră pe Washington și trecu pe 
lângă o serie de depozite cu nimic deosebite, ce aminteau de 
clădirile decolorate de vreme de pe un uriaș platou de filmare. 
Gino privea atent pe fereastră, uitându-se după numere, însă 
majoritatea clădirilor nu erau marcate. 

— La dracu'! Îți trebuie GPS ca să găsești o adresă aici. 

— A spus că ne așteaptă în stradă. 

Gino arătă spre un grup de bărbaţi strânși în jurul unei 
camionete parcate cu spatele spre ușa unui depozit, din a cărei 
țeavă de eșapament ieșeau, la intervale regulate, norișori albi. 

— Arată a șofer de camion? 

— După vocea de la telefon, e posibil. 

— Crezi c-a vrut să te enerveze? 

Magozzi ridică din umeri. 

— Nu știu. Poate. Greu de spus. 

Gino tresări ușor și dădu mai tare butonul de căldură de pe 
bord. 

— Doamne, ce frig e! N-a venit încă nici Halloweenul și sunt 
de-abia trei grade afară. 

Înaintară pe lângă un bloc și zăriră o femeie înaltă, îmbrăcată 
într-o geacă neagră, așteptând în faţa unei uși verzi, cu părul 
negru și foarte buclat răvășit de vânt. Își cobori bărbia când îi 
văzu, lucru pe care Magozzi îl interpretă ca pe un semn, dacă-cţi 
închipui că toate fiinţele de pe planetă sunt cu ochii pe tine și 
așteaptă un semn. 

— Nu prea arată a șofer de camion, murmură Gino fericit. 
Chiar deloc. 

Dar avea tupeu, nu glumă! Magozzi îi intui atitudinea în 
postura femeii, în privirea ei rece și albastră, care-i puse parcă 
pe jar înainte să apuce să-și desfacă centurile de siguranţă. 
Doamne, ura femeile frumoase! 

Trase pe dreapta și frână brusc, privind-o la rândul lui prin 
parbrizul murdar. „Dură”, își spuse în prima clipă, apoi privi mai 
cu atenţie și remarcă un detaliu surprinzător: „și speriată”. 

Așadar, aceasta era Grace MacBride. Nu semăna deloc cu ce 
se așteptase să găsească. 

Grace îi etichetă pe amândoi înainte să iasă din mașină. 
Polițistul bun, polițistul rău. Cel înalt, cu ochii negri și alunecoși, 
era polițistul rău - cu siguranță, detectivul Magozzi cu care 
discutase la telefon; singura surpriză era că arăta la fel de 
italian pe cât îi suna numele. Partenerul lui era mai scund și mai 
corpolent și arăta prea mult a băiat de treabă ca să fie cu 
adevărat unul. Purtau amândoi hainele sport din dotare, special 
gândite pentru centurile cu tocurile de armă și care nu picau 
bine pe niciunul din ei, însă Grace privi cămășile de dedesubt 
pentru a ghici adevărata lor poveste. 

Magozzi era burlac, aproape sigur divorțat, având în vedere 
vârsta. Treizeci și, spre patruzeci, aproximă Grace. In orice caz, 
un bărbat singur, care chiar credea că materialul neșifonabil 
este o soluţie acceptabilă. 

Partenerul lui avea o soţie iubitoare, care-l răsfăţa cu 
mâncare gătită în casă, pe care el o folosea pentru a-și decora 
cămașa JCPenny, pe care ea i-o călcase cu atâta grijă. Cravata 
scumpă, cu model floral, indica o fiică adolescentă cu un fin simţ 
al modei, care cu siguranţă ar fi fost îngrozită să-l vadă pe taică- 
său purtând-o la un sacou din tweed. 

— Mulţumesc că aţi venit. 

Își ținea mâinile în buzunare și ochii fixati într-ai lor. 

— Eu sunt Grace MacBride. 

— Detectiv Magozzi... 

— Știu, domnule detectiv. Vă recunosc vocea de la telefon. 

Aproape că zâmbi văzându-i ochii încreţindu-i-se ușor la 
coadă. Poliţiștilor nu le plăcea să fie întrerupţi. In special de o 
femeie. 

— ... iar dânsul e partenerul meu, detectiv Rolseth. 

Bărbatul cel scund îi adresă un zâmbet înșelător de inofensiv 
și o întrebă: 

— Aveţi permis de portarmă? 

Ca să vezi! își spuse Grace. Pare el distrat, dar este foarte 
atent. Nu avea cum să-i fi văzut tocul de la umăr, pe sub geacă, 
decât dacă s-ar fi uitat într-adins după el. 

— E sus, în geantă. 


— Chiar așa? Zâmbetul rămase neschimbat. Îl purtaţi tot 
timpul sau doar atunci când vă întâlniți cu polițiștii? 
— Tot timpul. 


— Hm! Pot să vă întreb ce calibru? 

Grace dădu la o parte geaca și-i arătă revolverul Sig Sauer. 
Ochii detectivului se relaxară câteva clipe într-o privire 
rezervată de regulă îndrăgostiţilor. „Tipic poliţist, să se 
emoționeze la vederea unei arme!” își zise Grace. 

— Un Sig, ha? Impresionant. Nouă milimetri? 

— Exact. Nu 22, domnule detectiv. Cu așa ceva a fost 
omorâtă fata din cimitir, nu-i așa? 

Spre lauda lor, niciunul din cei doi bărbaţi nici nu clipi măcar. 
Magozzi mimă chiar nonșalanța, îndesându-și mâinile în 
buzunarele de la haină și privind în cu totul altă direcţie, înspre 
stradă, ca și cum faptul că Grace știa calibrul armei crimei nu 
avea absolut nicio importanţă. 

— Aţi spus că aveți niște informații despre această crimă. 

— Am spus că s-ar putea să am. Nu sunt sigură. 

Sprânceana dreaptă a bărbatului se ridică puţin. 

— S-ar putea? Nu sunteţi sigură? Interesant... După tonul pe 
care îl aveați la telefon, aș fi crezut că a luat foc Londra. 

Magozzi ar fi putut să jure că niciun mușchi nu se mișcase pe 
chipul femeii și totuși expresia ei se încărcă dintr-odată de 
dispreț, ca și cum Magozzi se purtase foarte urât, iar femeia nici 
nu s-ar fi așteptat la mai mult. 

— Informaţiile pe care aș putea să le am pentru 
dumneavoastră sunt proprietate privată, domnule detectiv 
Magozzi, și, dacă nu este ceva relevant, nu o să vi le mai arăt 
deloc. 

Magozzi făcu eforturi să-și păstreze calmul vocii. 

— Serios? Și când o să hotărâți dacă este sau nu ceva 
relevant? 

— Nu eu hotărăsc, ci dumneavoastră. 

Scoase din adâncul unui buzunar un lanţ pe care străluceau 
mai multe carduri de plastic. 

— Veniţi cu mine! 

Se răsuci dintr-o mișcare, introduse un card de plastic verde 
într-un aparat de lângă ușă și îi conduse înăuntru. 

Mergea repede, cu tălpile bocancilor răsunându-i tăios pe 
podeaua de ciment în timp ce traversa garajul, îndreptându-se 
spre lift. Gino și Magozzi se mișcau mai încet. Gino urmărea 
geaca cea neagră lovindu-se de picioarele lungi, înfășurate în 
blugi. Magozzi privea în jur și vedea potenţialul financiar al 
spaţiului nevalorificat. Oamenii plăteau sume frumușele pentru 
parcări sigure în orașul ăsta și aici erau pe puţin douăzeci de 
locuri libere. 

Gino îi trase un ghiont și vorbi încet. 

— AȘ zice că voi doi sunteţi în competiţie strânsă pentru titlul 
de Miss Popularitate. 

— Mai taci, Gino! 

— Hei, nu te stresa așa tare! Ai deja votul meu. 

Ochii lui întâlniră măzgălitura cu capul de maimuţă în clipa în 
care se opriră în faţa ușii liftului. Îi adresă lui Grace un zâmbet 
surprins. 

— Voi sunteţi Monkeewrench? 

Femeia dădu din cap. 

— Pe bune? Fiică-mea se dă în vânt după jocurile voastre. Stai 
să vezi când i-oi spune că am fost aici. 

Grace aproape că zâmbi. Magozzi mai că se aștepta să-i vadă 
fața spărgându-se și împrăștiindu-se în mii de bucățele pe 
cimentul de pe jos. 

— Ne câştigăm pâinea de zi cu zi din jocuri pentru copii și 
software-uri educaţionale, spuse femeia și Magozzi se încruntă, 
încercând să-i localizeze accentul. 

Unele vocale erau înmuiate, dar vorbea repede, specific 
Coastei de Est, ca și când nu ar fi vrut să piardă prea mult timp 
și să depună prea multe eforturi, esenţialul fiind să emită 
cuvintele cât mai repede posibil. 

— Dar în ultima vreme noi am lucrat la un proiect nou... Și 
tocmai de-asta v-am chemat. 

Strecură o nouă cartelă de plastic - albastră, de această dată 
- într-un aparat, și ușile ascensorului se deschiseră. Ridică 
grilajul greoi din interior fără pic de efort, cu o singură mână. 

— Non întrebă Magozzi pășind înăuntru. 

— Am patru parteneri. Ne așteaptă la etaj. 

Când ascensorul se opri cu un geamăt, Grace ridică grilajul 
înspre o mansardă luminoasă și spațioasă, brăzdată de razele 
soarelui. Mai multe calculatoare erau îngrămădite în mijlocul 
spaţiului imens, fără vreo ordine aparentă, și cabluri electrice 
groase se răsuceau asemenea unor șerpi pe podeaua de lemn. 
Patru persoane cu expresii mohorâte - trei bărbaţi și o femeie 
corpolentă - ridicară privirile spre ei în clipa când intrară. 

— Ei sunt partenerii mei, spuse Grace și Magozzi așteptă să 
înceapă plictisitoarele formule de prezentare. 

Femeile făceau întotdeauna asta, chiar și atunci când se 
ducea să le aresteze. Făceau prezentările între toţi cei din 
încăpere, chiar în timp ce le punea cătușele la mâini, de parcă 
ar fi venit acolo invitat la un ceai sau ceva de genul ăsta. 

Însă Grace MacBride îl surprinse, îndreptându-se ca o săgeată 
spre biroul unei matahale tatuate, cu părul prins în coadă, care 
ar fi părut mai în elementul lui la Wide World Wrestling, 
ignorându-l cu desăvârșire pe lunganul deșirat ca o prăjină, pe 
tipul protocolar cu tricoul polo și pe femeia incredibil de grasă 
care, în ciuda acestui fapt, îi făcu inima lui Magozzi să bată ceva 
mai tare. 

— Harley, adu pe ecran numărul doi, îi ordonă Grace 
pachetului de mușchi cu părul în coadă. Domnilor? 

Magozzi și Gino veniră lângă ea, în spatele scaunului 
bărbatului. Parcă s-ar fi ascuns în spatele unui brad. Celelalte 
persoane din încăpere păstrau deocamdată distanţa și tăcerea, 
lucru care îi convenea de minune lui Magozzi. 

— La ce ne uităm? 

Se încruntă, privind monitorul cel gol, peste umărul masiv al 
bărbatului. 

— Așteptaţi, spuse Grace și în secunda următoare o fotografie 
apăru pe ecran. 

Magozzi și Gino se aplecară amândoi ca să vadă mai de 
aproape o fotografie panoramică a necunoscutei găsite moartă 
în acea dimineaţă, făcută înainte ca victima să fi fost coborâtă 
de pe statuia îngerului din cimitirul Lakewood. Ciudat era că în 
fotografie nu apărea niciun poliţist, niciun gură-cască și nu se 
vedea nici banda galbenă cu care fusese înconjurată întreaga 
scenă... Doar cadavrul și statuia. 

— Cine a făcut fotografia asta? întrebă Gino. 

— Eu. 

Bărbatul căruia Grace îi spusese Harley își trase scaunul mai 
într-o parte, ca să-i lase să vadă mai bine; dar niciunul din ei nu 
avea nevoie. Făcură amândoi un pas înapoi, cu ochii aţintiţi 
asupra lui Harley. 

— S-ar părea că ai ajuns acolo cu mult înaintea noastră, spuse 
Gino cu precauție. 

— Așa arăta scena crimei de azi-dimineaţă? întrebă Grace 
MacBride. 

Magozzi nu-i răspunse. Nu arăta ca scena crimei. Era scena 
crimei. 

— Puștii care au găsit cadavrul au spus că nu s-au mișcat din 
loc până n-a apărut poliţia, spuse el, fără să-și dezlipească 
privirea de Harley. Au sunat la 911 de pe mobil. Ceea ce 
înseamnă că ai fost acolo înaintea oricui altcuiva... cu excepţia 
criminalului, poate. 

— Of, pentru Dumnezeu! mormăi Harley. Nu sunt eu ucigașul 
și asta nu-i scena crimei. 

— Am fost acolo, domnule, spuse Gino cu vocea sugrumată. 
Și, în mod clar, și dumneata la fel. Acum spune cu exactitate 
când ai făcut fotografia asta. 

Harley ridică mâinile exasperat. 

— Isuse, nu știu! Când a fost, Roadrunner? 

Magozzi smuci capul spre stânga în clipa când cocostârcul se 
ridică de pe scaun. 

— Acum câteva săptămâni. Nu-mi amintesc exact data... Oh, 
staţi așa. Era Ziua lui Columb, mai știi, Harley? A trebuit să-mi 
împrumuţi douăzeci de dolari fiindcă erau închise băncile... 

— Staţi așa, îi întrerupse Magozzi. Staţi numai o clipă. Aţi 
făcut fotografia asta acum două săptămâni? 

— Nu prea cred, zise Gino; se uita din nou la fotografie și 
clătina din cap. 

— Am fost toţi acolo, spuse femeia corpolentă. Acum două 
săptămâni. Mai puţin Mitch. 

— Exact, spuse și Grace. 

— Eu nu am vrut să vin, mârâi sclifositul cu tricoul polo, dar 
îmi amintesc în ce noapte a fost... 

— Bine... 

Magozzi trase aer în piept, privi de la unul la altul, ochii 
oprindu-i-se în cele din urmă asupra lui Grace. 

— Să auzim! 

— E o fotografie regizată. 

— Poftim? 

Gino era de-acum confuz, ba chiar de-a dreptul uluit. 

— E un joc, dragilor! 

Femeia cea grasă se ridică din scaunul ei și se îndreptă spre 
un aparat de cafea de pe tejghea, cu aproximativ douăzeci de 
metri de tafta albastră unduindu-se în ape în jurul ei. 

— Detectiv de criminali în serie, DCS, pe scurt. Un joc de 
calculator nou. 

— Perfect, mârâi Gino. Un joc despre criminali în serie. Foarte 
educativ! 

— Scumpule, noi doar alimentăm piața, nu o creăm, i-o 
întoarse Annie. E la fel ca Clue, doar că-s mai multe cadavre, 
atâta tot. Oricum, ideea e că jucătorul prinde criminalul cu 
ajutorul indiciilor dintr-o serie de fotografii cu scenele unor 
crime. Cea de acolo e crima numărul doi. Uitaţi-vă mai bine. O 
să vedeţi că victima cocoţată pe statuie e Roadrunner. 

Magozzi și Gino se uitară la prăjina îmbrăcată în lycra, apoi 
din nou la fotografie. Observară amândoi în același timp detaliile 
pe care le rataseră când se uitaseră prima dată, din cauză că 
imaginea generală era atât de asemănătoare. Rochia roșie, 
părul lung și blond, pantofii cu toc cui... toate erau perfect 
identice. Dar necunoscuta lor avea mâini delicate cu unghii date 
cu lac roșu. Mâinile din fotografia asta erau mari și vânoase, 
evident ale unui bărbat. lar picioarele... erau de-a dreptul 
uriașe. La fel era și mărul lui Adam care creștea în mijlocul 
gâtului. 

Gino privi spre pantofii uriași ai lui Roadrunner, apoi spre 
gâtul bărbatului. 

— Isuse! șopti polițistul. Chiar el e. 

Magozzi continua să examineze fotografia, cu mintea 
galopându-i, simțind cum îi crește tensiunea. Toată porcăria 
făcea parte dintr-un joc. Trebui să facă eforturi ca să înţeleagă 
ce spunea Grace MacBride. 

— ... cea mai mare parte a scenariilor de crime din joc sunt 
destul de banale. Dar decorul folosit pentru aceasta era atât de 
deosebit încât șansele să fie o simplă coincidenţă păreau... 

— Astronomice! spuse Magozzi întorcând capul spre ea. 

— Exact. 

Se uită la femeia cea grasă. 

— Ai spus că e un joc nou. 

— Nou-nouţ. Nici n-a ieșit încă pe piaţă. 

— Așadar, singurii oameni care au văzut această fotografie 
sunt în camera asta. 

Harley pufni și se răsuci cu tot cu scaun. 

— Credeţi că v-am mai fi chemat dacă ucigașul ar fi fost unul 
dintre noi? 

— Poate, spuse Magozzi destul de neutru. 

Grace MacBride se duse lângă biroul lui Roadrunner și-i puse 
o mână pe umăr. 

— Câţi sunt? întrebă ea încet. 

Roadrunner ridică privirea spre ea. 

— Cinci sute optzeci și șapte. 

Se uită apoi spre Gino și Magozzi. 

— Am pus jocul pe site-ul nostru de testare acum o 
săptămână. Până în dimineaţa asta, am avut 587 de accesări pe 
site-ul ăsta... 

— Cum? explodă Gino. Chestia asta e pe internet? 

— L-am închis acum, spuse Roadrunner defensiv. Imediat ce 
am văzut ziarul de dimineaţă. 

— Ceea ce înseamnă că numai 587 de oameni în afară de noi 
au mai văzut fotografiile astea, se amestecă Grace MacBride. 

— Numai?! orăcăi Gino. 

Grace îl săgetă cu privirea. 

— Nu știu de ce sunteţi așa supărat. Până acum doar câteva 
ore, numărul suspecţilor era infinit. Și acum, noi tocmai l-am 
redus la 587. 

— Plus cinci, accentuă tăios Magozzi, uitându-se pe rând la 
fiecare dintre ei, lăsând-o la urmă pe Grace MacBride. Și dacă 
nu știți motivul supărării domnului detectiv Rolseth, e clar că nu 
v-aţi gândit până acum că, dacă n-aţi fi pus jocul ăsta pe 
internet, o tânără ar mai fi putut fi încă în viaţă. 

Făcu o pauză de câteva clipe, lăsându-i să simtă greutatea 
cuvintelor, apoi își simţi inima înţepenind dintr-odată în piept, 
înregistrând în sfârșit cuvintele pe care Annie le rostise ceva mai 
devreme. 

— Staţi așa. Aţi spus că asta e a doua fotografie. Care e 
prima? 

Harley se întoarse din nou spre monitor și începu să apese 
tastele. 

— O scot imediat, dar nu e nici pe departe la fel de 
impresionantă ca prima. lat-o! 

Își trase scaunul într-o parte ca să-i lase pe detectivi să 
privească îndeaproape. 

— Numărul unu. Nimic deosebit. Doar un tip care făcea 
jogging pe lângă râu. 

Magozzi stătea chiar lângă Grace MacBride și auzi respiraţia 
femeii oprindu-se brusc. Se întrebă o clipă ce-ar fi putut să 
însemne, apoi atenţia îi fu numaidecât atrasă de fotografia de 
pe monitorul lui Harley. 

Și el, și Gino o priviră îndelung, amândoi cu fețele împietrite, 
lipsite de orice emoție. Magozzi își amintea dimineața zilei 
precedente, când îngenunchease lângă cadavrul tânărului ieșit 
la jogging, urmărindu-l pe Rambachan cum deschidea cu 
mâinile înmănușate gura mortului, simțind mirosul bomboanelor 
din copilărie. 

— Ce are la gură? întrebă el. 

Harley se lumină puţin la faţă. 

— Ăsta-i un indiciu. Nu trebuie decât să dai clic pe el. 

Întinse mâna spre mouse, însă vocea lui Magozzi îl opri și 
rămase cu ea în aer. 

— Spune-mi că nu-i o bucată de acadea roșie! 

Harley întoarse încet capul și se uită la el. 

— De unde-ai știut asta? întrebă el, dar înțelese răspunsul 
înainte ca vorbele să apuce să-i iasă pe gură. 

Înţeleseseră cu toţii, dar tipul cu tricoul polo trebuia să audă 
cuvintele. 

— A fost ucis un bărbat ieșit la jogging? întrebă el cu vocea 
slabă. 

li răspunse Gino: 

— leri-dimineaţă. Voi nu vă uitaţi niciunul la știri? 

— Și avea în gură o bucată de acadea, adăugă Magozzi. Asta 
nu s-a spus la știri. 

Tăcerea dură doar câteva secunde, atât cât le trebui până 
înțeleseră cu toţii realitatea celor întâmplate și înfiorătoarea 
posibilitate a ceea ce ar fi putut să urmeze. 

— Dumnezeule! șopti Annie în cele din urmă. Dumnezeule 
mare! Joacă jocul. Îi ia la rând... pe toți! 

Magozzi simţi cum i se strânge inima în piept. 

— Câţi înseamnă „toţi”? 

— Douăzeci, spuse Mitch cu vocea stinsă, împleticindu-se 
până la un scaun, apoi așezându-se pe el. Sunt douăzeci de 
crime în total, în joc. 

— Maică Precistă! șopti Gino. 

Roadrunner își flutură frustrat brațele. 

— Nu, nu, nu! Nu înțelegeţi cum merge treaba. Da, sunt 
douăzeci de crime în joc, dar nimeni nu a văzut mai mult de 
crima numarul șapte. 

— De unde știi? întrebă Magozzi. 

Roadrunner oftă, pierzându-și parcă răbdarea. 

— Fiindcă monitorizez totul 24 de ore, 7 zile pe săptămână, 
de-aia știu! Trebuie să rezolvi un nivel pentru a putea trece la 
celălalt și niciun jucător de pe site nu a reușit să treacă de crima 
numărul șapte. Mulţi nu au ajuns nici măcar până acolo. 

— Oh, asta da, ușurare! zise Gino. Mă temeam c-o să ne 
trezim cu o grămadă de cadavre împrăștiate prin oraș. Și se 
pare că n-o să mai avem decât cinci. 

Magozzi își dorea cu ardoare un scaun. Un şezlong, de 
preferat, și poate și vreo două beri; și, mai mult decât orice, o 
lume în care oamenii să nu se omoare așa, de amorul artei. 

— Presupun că există un fel de listă de înregistrare pentru cei 
care accesează site-ul. 

— Sigur. Nume, adresă, număr de telefon, e-mail. 

Annie plecă de lângă tejghea și se îndreptă spre singurul 
computer din mansardă care părea să fie în posesia unei fiinţe 
umane. Biroul era frumos lustruit, lucios, neacoperit de tot felul 
de prostii, cu un vas de porțelan în care erau artistic aranjate o 
serie de flori de mătase, lucrate din fix aceeași tafta albastră ca 
și rochia femeii. Magozzi se întrebă dacă schimba florile în 
fiecare zi, ca să i se asorteze cu hainele. 

— Vă arăt eu lista, dar nu cred c-o să vă ajute prea mult. 

— Și de ce spui asta? întrebă Gino, apropiindu-se de biroul ei. 

— Multe date sunt doar rodul imaginaţiei. 

Arătă spre un nume de pe monitor, hipnotizându-l pe Gino cu 
o unghie dată cu lac alb și stropită cu micuţe picături albastre, 
strălucitoare. 

— Uitaţi-vă la asta, de exemplu. Claude Bilă, și locuiește pe 
strada Răzbunarea Pisicii Sălbatice. 

— Ce fază veche! se plânse Roadrunner. 

— Mie-mi spui? Oamenii nu mai au imaginaţie. 

Gino se aplecă peste umărul lui Annie ca să vadă mai bine. 

— Computerul tău nu sesizează chestiile de genul ăsta? 

Umărul durduliu al lui Annie se roti într-o mișcare ameţitor de 
senzuală. Gino mai că făcu atac de inimă. 

— Înregistrările astea au devenit de multă vreme o sarcină 
inutilă. Cea mai mare parte a programelor nu solicită decât 
completarea unor anumite câmpuri. Nu verifică nimeni 
autenticitatea datelor. Și de ce ar face-o cineva? Doar n-o să le 
refuzi potenţialilor cumpărători dreptul de a accesa site-ul doar 
pentru că-și doresc puţină intimitate. 

— Așadar, nu există nicio metodă de a afla numele adevărat 
al lui Claude Bilă. 

Annie zâmbi ușor. 

— N-am spus asta. În teorie, e relativ simplu. Localizezi 
punctul de unde s-a înregistrat pe site, apoi iei datele de la 
furnizorul de servicii de internet la care este abonat. 

Magozzi își lăsă privirea în pământ, fiindcă nu voia să se uite 
la partenerii Monkeewrench. Nu în clipa asta. Dacă le-ar fi spus 
ce gândea și ar fi văzut până și cea mai mică urmă de ezitare pe 
chipul vreunuia dintre ei, se temea că ar fi fost în stare să 
scoată arma și să-l împuște. 

— Vreau o copie după lista de înregistrări. Și mai vreau și 
cópii după toate scenariile crimelor din joc, în special după 
fotografiile regizate. Spuneţi-mi, mi le daţi de bunăvoie sau e 
cazul să revin cu mandat? 

— Sigur că nu, se auzi vocea lui Grace MacBride. 

Tremura. Stătea în picioare, perfect dreaptă, nemișcată - o 
femeie frumoasă, înaltă, cu o armă sub braț și totuși, fără să-și 
poată explica de ce, Magozzi o găsi în acea clipă cu desăvârșire 
neajutorată. 

— Bărbatul de pe barcă, îi spuse ea lui Harley. Printează! 

Apoi se întoarse spre Magozzi. 

— E cea de-a treia crimă. Trebuie să o oprești! 

e Capitolul 14 


Magozzi stătea singur în biroul lui Mitch Cross, ţinând 
telefonul cu umărul și bătând cu degetele într-o masă ce părea 
într-atât de sterilă de parcă ar fi fost pregătită pentru o 
intervenţie chirurgicală. 

Un program Muzak îi scârțâia în urechi, ucigând muzica celor 
de la Beatles. Magozzi examină încăperea în căutarea unor 
dovezi care să ateste că acolo lucra o ființă omenească, însă nu 
găsi niciuna. Nici măcar o singură hârtie nu se vedea aruncată 
nici pe birou, nici pe bufetul din spate, pe care era un computer 
ce părea nou și nefolosit. Își vedea reflexia în ecranul întunecat 
al monitorului, pe care nu se zărea nici cel mai mic fir de praf. 
Deschise vreo doi centimetri sertarul de sus al biroului și văzu 
mai multe creioane îngrijit ascuţite, aliniate într-un șir perfect, 
ca la armată, și o cutie de șerveţele umede. 

Pereţii erau albi și goi, cu excepţia unui singur tablou 
abstract, care nu-i transmitea lui Magozzi nicio emoție. Era lipsit 
de culoare, lipsit de viaţă - doar câteva puncte negre pe 
deșertul alb al pânzei. li crea impulsul copilăresc de a pune 
mâna pe niște carioci și de a-și încerca talentul la graffiti. 

O copie după fotografia scenei crimei numărul trei stătea 
perfect centrată în mijlocul biroului din faţa lui. Poziționarea 
fusese absolut accidentală - aruncase pur și simplu hârtia pe 
birou, când se așezase pe scaun -, dar îl enerva felul în care 
aceasta părea să se fi aranjat singură în perfectă armonie cu 
mediul înconjurător, ce putea fi lesne interpretat ca dovada unui 
comportament obsesiv-compulsiv. Impinse fotografia până când 
aceasta se înclină ușor, lucru care-l făcu să se simtă de îndată 
mai bine. 

Scena crimei numărul trei părea mai degrabă genul de poznă 
copilărească născocită de mintea unui adolescent: un bărbat 
durduliu, de vârstă mijlocie, așezat pe toaletă cu pantalonii 
rulaţi în jurul gleznelor și cu o gaură de glonț în cap. Magozzi 
hotărî că fusese probabil invenţia individului masiv, plin de 
tatuaje; era cel mai grăitor exemplu de infantilism pe care-l 
văzuse vreodată. 

Jocul DCS îţi spunea că cea de-a treia victimă fusese găsită în 
toaleta unui vapor de agrement, în timpul unei petreceri pe râu. 
Magozzi se gândi că existau și locuri mai bune unde să întinzi o 
capcană unui criminal, dar și ăsta era destul de potrivit. 

Fusese într-o astfel de plimbare cu ani în urmă, la o cină pe 
un vapor pe râul St. Croix, pe vremea când el și Heather mai 
făceau lucruri de genul ăsta împreună. Fusese mai mare decât 
se așteptase - trei punți și locuri pentru cinci sute de persoane - 
și mult mai puţin romantic. Punţile interioare erau niște încăperi 
vaste, fără niciun fel de spaţii private unde să-ţi poţi desfășura 
fanteziile romantice sau ucigașe. Toaletele erau într-un spațiu 
deschis, cu acces la vedere. La nevoie, Magozzi se gândi că 
putea acoperi întregul vas cu doar doisprezece ofiţeri, câte 
patru pe fiecare punte, deși trăgea nădejde la un scenariu ceva 
mai bun. Anula cursa, umplea vaporașul cu polițiști îmbrăcaţi în 
hainele lor civile cele mai pricopsite și aștepta să apară 
nenorocitul. 

Sistemul Muzak trecu de la Beatles la Mancini și Magozzi se 
uită la ceas, începând să-și piardă răbdarea. Nu-i trebuiseră mai 
mult de cinci minute ca să afle că doar câteva vase de agrement 
mai făceau excursii pe râu în această perioadă a anului și că 
numai unul - Nicollet - avea program în seara aceea. Dar să 
obţină și restul informaţiilor de care avea nevoie îi lua mult mai 
mult decât ar fi trebuit. 

Muzica se termină brusc și domnul Tiersval, președintele 
companiei de ambarcaţiuni, reveni pe fir. 

— Domnule detectiv Magozzi? 

— Sunt încă aici. 

— Îmi cer scuze pentru întârziere. Avem... o mică problemă 
aici. 

Vocea bărbatului era sugrumată, parcă abia mai putea să 
respire. 

— Pentru diseară avem programată nunta Hammond. 

Lui Magozzi îi trebuiră câteva clipe să priceapă. 

— Hammond, adică Foster Hammond? 

— Da. 

— Dumnezeule! 

Dacă exista regalitate în Minneapolis, aceasta era 
reprezentată de Foster și Char Hammond. După ce pusese 
aproape monopol pe croazierele pe Marile Lacuri la începutul 

secolului, familia Hammond reușise să-și umple substanțial 
buzunarele și conturile bancare. Acum, dacă era să dea crezare 
zvonurilor, deţineau jumătate din centrul Minneapolisului și 
aveau mai multă influenţă politică decât votanţii din trei state la 
un loc. 

— Familia Hammond nu va accepta sub nicio formă să 
anuleze evenimentul, domnule detectiv. Se pregătesc pentru 
nunta asta de mai bine de-un an și au invitat toate numele 
importante din Minnesota. Am verificat cu avocaţii noștri să văd 
dacă putem face ceva, dar se pare că implicaţiile legale în cazul 
în care am anula recepţia sunt considerabil mai drastice decât în 
cazul în care s-ar găsi un cadavru pe vas. Puteţi să credeţi? 

Da, Magozzi putea. 

— Dacă refuz să onorez contractul, familia Hammond ar avea 
bază legală să aducă întreaga companie la faliment - și cu 
siguranţă asta ar și face. Pe de altă parte - și acum Magozzi 
sesiză o notă de sarcasm în vocea bărbatului - dacă informăm 
pasagerii despre potenţialul pericol și aceștia aleg totuși să vină 
la bord, legea nu ne consideră cu nimic vinovaţi în cazul în care 
vreunul dintre ei moare. 

Magozzi dădu din cap. Uneori, legile erau mai mult decât 
stupide. 

— Poliţia nu ne poate ordona să anulăm cursa? 

Magozzi zâmbi pentru sine. 

— Nu în districtul ăsta. Doar cu o declaraţie de stare de 
urgență din partea guvernatorului, iar ce avem noi aici e doar 
bănuiala că s-ar putea întâmpla ceva, nu prezenţa unui pericol 
concret. 

— Poate vă ajută primarul în privinţa asta. E pe lista de 
invitaţi. 

Magozzi își duse mâna la ochi. 

— Aş vrea să știți, domnule detectiv, că, dacă ar fi după mine, 
aș scoate personal barca din apă și puţin mi-ar păsa de procese. 

— Vă cred, domnule Tiersval. 

Magozzi era întotdeauna surprins să găsească indivizi cu 
adevărat de bun-simţ în vârful oricărui fel de scară ierarhică. 
Probabil că se uitase de prea multe ori la Erin Brockovich. 

— l-am sunat pe soţii Hammond și le-am explicat pe scurt 
situaţia. Au fost de acord să stea de vorbă cu dumneavoastră, 

dacă puteţi ajunge acolo în următoarele treizeci de minute. Să 
vă dau adresa? 

Nu era nevoie. Tot orașul știa cine locuia în vila masivă, de 
piatră, din Lake of the Isles. 

Gino intră în birou tocmai când Magozzi punea telefonul în 
furcă. Arăta fix cu o gogoașă mai gras decât cu zece minute în 
urmă, când Magozzi îl lăsase în mansardă. 

— Te-ai dat cu ei, îl acuză, arătând cu degetul spre bărbia 
partenerului său. 

Gino își trecu mâna peste faţă și zahărul pudră căzu pe 
covorul gri, imaculat, din biroul lui Mitch Cross. 

— M-aș da și cu Satana dacă-i vorba de gogoși cu zahăr. Ne- 
au făcut copii după joc și ne-au furnizat datele de înregistrare 
ale tuturor jucătorilor care au intrat pe site. Nici n-a trebuit să le 
cer de două ori. Generalul MacBride pusese imprimantele în 
funcțiune înainte să apuc să deschid gura și acum avem două 
ditamai cutiile pline cu hârtii. Tu ai reușit să identifici vreo 
barcă? ` 

— Da, dar n-am vești bune. Iți povestesc în mașină. 

e 

Când ușa ascensorului se închise în fața celor doi detectivi, 
Grace își mută privirea înspre fereastră și se concentră asupra 
razelor palide ale unui soare anemic, ce pictau dușumeaua. Nu 
se simţea pregătită să privească în ochii prietenilor ei, nu încă. 

Niște oameni mureau din cauza ei. Din nou. 

Mitch se prăbuși într-un scaun lângă ea. Din afară, părea 
calm, însă isteria emana dinăuntrul lui ca o aură toxică. 

— Ne-am dus dracului, anunţă el în cele din urmă. 

Comentariul abia dacă pătrunse în mintea lui Grace, însă 
Annie se grăbi să-i răspundă: 

— Frumoasă atitudine, Mitch! 

Mitch își ridică privirea spre ea. 

— Ce crezi că o să se-ntâmple cu Monkeewrench când o să se 
afle toată povestea? 

De data asta, vorbele pătrunseră până în mintea lui Grace și 
femeia se întoarse spre el. 

— Ce vrei să spui, Mitch? întrebă ea precaută, deși știa mult 
prea bine că deschide cutia Pandorei. 

Mitch oftă adânc și-și trecu degetele prin păr. 

— Vreau să spun că Greenberg era și așa nervos că producem 
un joc despre un criminal în serie. Când o să afle că am 
declanșat o explozie de crime la indigo Schoolhouse, împreună 
cu mai bine de jumătate dintre veniturile Monkeewrench vor 
deveni doar o amintire frumoasă. 

Grace se dădu un pas înapoi și își privi vechiul prieten ca și 
când ar fi fost un străin periculos. 

— Nu-mi vine să cred că tocmai ai spus asta. 

Mitch își scărpină faţa nebărbierită. 

— Ce? Adică sunt singurul care-mi fac griji? Vorbesc de 
viitorul companiei noastre, Grace. Asta nu e doar o neplăcere 
temporară, e un dezastru! 

— Pentru Dumnezeu, Mitch! Sunt oameni care mor din cauza 
jocului ăstuia! 

— Pe care eu nici n-am vrut să-l fac, de la bun început, dacă-ţi 
amintești! 

Aproape că ţipase. Apoi însă văzu expresia de pe chipul ei și 
și-ar fi dat viaţa ca să-și poată retrage cuvintele. 

„E vina ta, Grace. A fost vina ta atunci și tot a ta e și acum.” 

e Capitolul 15 


Magozzi se simţea ca Chicken Little în Zona Crepusculară. El 
și Gino tocmai spuseseră unui grup de aproximativ treizeci de 
oameni că o să le cadă cerul în cap, iar aceștia nu aveau nicio 
reacţie - îi priveau nemișcaţi cu zâmbetele de complezență 
parcă pictate pe fețe, părând să-i compătimească pentru 
stupiditatea lor. 

Stăteau pe o banchetă din lemn de prun, într-o încăpere pe 
care Magozzi o considera cam cu jumătate de metru prea mică 
pentru a respecta standardele unei săli de baschet. Char și 
Foster Hammond stăteau chiar în fața lor - bronzaţi, sănătoși, 
netulburați, încadraţi de cei douăzeci și opt de membri ai 
procesiunii nupţiale plus părinţii mirelui. 

— Domnilor detectivi, vă mulțumim foarte mult pentru grija 
manifestată, spuse în cele din urmă Foster Hammond, 
adresându-le un zâmbet grațios, îndelung exersat și, preț de-o 
clipă, Magozzi crezu chiar c-o să-l mângâie pe cap în semn de 
apreciere pentru că era un servitor bine intenţionat, chiar dacă 
mult prea naiv. Dar mă îndoiesc profund, continuă Hammond, că 
acest... individ... ar încerca așa ceva în decursul evenimentului 
din seara asta. Ar fi nebunie curată! 

— Este un ucigaș psihopat, domnule Hammond, răbufni Gino. 
Nebunia este exact trăsătura lui definitorie. 

Magozzi privi în jur, scrutând chipurile în căutarea unei reacții 
umane normale. Nimic. Nicio geană nu clipi la cuvintele „ucigaș 
psihopat”. Până și mirele și mireasa păreau calmi și relaxaţi, 
izolați prin educaţie și bani de aspectele triviale și neplăcute ale 
vieţii, cum erau crimele. 

Hammond ridică din umeri cu un gest elegant. 

— Nu am nicio îndoială că așa este, domnule detectiv Rolseth, 
dar, cu excepţia cazului în care își dorește cu tot dinadinsul să 
fie prins, nu cred că îl vom vedea în această seară. Evenimentul 
a fost extrem de mediatizat în ultimele luni, spre exasperarea 
noastră, ţin să adaug, și presa va fi și ea prezentă. La periferie, 
desigur. 

„Desigur, își spuse Magozzi în gând. Ferească sfântul ca 
recepţia să fie murdărită de prezenţa evidentă a unor oameni 
care munceau pentru a-și câștiga existenţa.” 

— Mi-au trebuit luni întregi să-i conving pe împieliţaţi să se 
țină de-o parte. Crucea vieții mele! 

Hammond vorbea în continuare, ceva mai animat acum. 

— Și ce răsturnare ironică de situaţie! Toată această 
publicitate nedorită ne-a obligat să luăm cele mai stricte măsuri 
de siguranţă, având în vedere statutul unora dintre invitaţii 
noștri. Și slavă Domnului că am făcut-o! 

— Puterea presei! spuse Gino cu un sarcasm pe care niciunul 
dintre cei prezenţi, cu excepţia partenerului său, nu îl înțelese. 

Foster Hammond se opri pentru a sorbi grațios dintr-un pahar 
de cristal fără picior și, când ridică din nou privirea, expresia îi 
era cât se poate de serioasă. 

— Este o situaţie de-a dreptul îngrozitoare, domnilor detectivi. 
Crime brutale, lipsite de sens, în frumosul nostru oraș! 

— Așa este, domnule, aprobă Magozzi, întrebându-se dacă, 
după părerea lui Hammond, existau și crime care să nu fie 
brutale și lipsite de sens. Tocmai de aceea suntem aici, pentru a 
încerca să preîntâmpinăm o alta. 

Hammond dădu cu gravitate din cap. 

— Și sunt sigur că faceţi o treabă excelentă. Tocmai din acest 
motiv am fost întotdeauna un sponsor generos al comunităţii 
pentru aplicarea legii din Minneapolis. Și vă rog să îmi spuneţi 
dacă vă pot ajuta cu ceva - orice! 

Orice, în afară de anularea recepţiei de nuntă a fiică-sii, 
insinuarea era evidentă. Oamenii de teapa lui Foster Hammond 
și a familiei lui nu auzeau decât ce voiau să audă și nu cooperau 
decât în măsura în care acest lucru nu se suprapunea planurilor 
personale. Era momentul să fie lingușitor, să adreseze 
complimente și să-l convingă pe rege că preîntâmpinarea unei 
crime nu avea să-i strice programul din acea seară. Orice altă 
tentativă ar fi fost sortită eșecului. 

În cele din urmă, fură de acord să tolereze prezenţa la bord a 
unui număr restrâns de polițiști, cu condiţia ca aceștia să fie 
corespunzător îmbrăcaţi. Hammond acceptă chiar să facă un 
anunţ de avertizare după ceremonie și încă unul la urcarea pe 
vas. 

Magozzi o privea pe Tammy Hammond, viitoarea mireasă, în 
timp ce spunea toate acestea și sesiză în ochii ei reci și albaștri 
un licăr pervers de entuziasm. 

e 

Tot drumul până la primărie, Magozzi și Gino clătinară din 
cap, încercând să înțeleagă ce se întâmplase la reședința 
familiei Hammond. 

— Nimeni nu mi-a mai dat peste nas în halul ăsta din clasa a 
noua, spuse Gino. 

— Ce s-a întâmplat în clasa a noua? 

— Am invitat-o pe Sally Corcoran la bal. Era cea mai populară 
fată dintr-a doi'șpea. 

— Mare prostie, comentă Magozzi binevoitor. 

— Hammond ăsta îmi dă fiori, știai? Îmi amintește de-un 
șarpe. După ce-i dai târcoale și ai senzaţia că în sfârșit o să-l 
înhaţi, îţi dai seama că te-a înhăţat el deja de gât. 

— Foarte poetic, Gino. 

— Mersi. O s-o trec în jurnal, spuse el abătut. Doamne, 
întotdeauna am vrut să cred că oamenii de genul ăsta sunt reali, 
așa ca mine, ca tine și ca Joe fermierul, din capul străzii. N-am 
luat în seamă bârfele, zvonurile, publicitatea negativă... Nu le- 
am dat atenţie, fiindcă am vrut din tot sufletul să cred că sunt 
oameni obișnuiți. 

— Toată lumea vrea să creadă asta. 

— Și de ce? Fiindcă ei ne conduc lumea și vrem să credem că 
cei care ne conduc ne înțeleg interesele și le iau în considerație. 

Magozzi opri la semafor și se uită la Gino. 

— Și nu crezi că Forest Hammond se gândește la interesele 
noastre? 

Gino îl privi uluit câteva clipe, apoi izbucni în râs. 

e Capitolul 16 


Încăperea era un muzeu olfactiv a sute de întâlniri aidoma 
acesteia. Mâncare fast-food, transpiraţie și mirosul de-acum 
interzis al fumului de ţigară - toate acestea și multe altele 
emanau din pereții de ipsos și se ridicau în valuri de consistenţă 
inegală din dușumeaua de lemn. 

Și așa și trebuia să fie, își zise Magozzi. E normal ca încăperile 
unde se adună polițiștii să păstreze mirosul mâncării proaste, al 
bărbaţilor și femeilor cu nervii întinși, al nopţilor nedormite și al 
cazurilor nerezolvate, fiindcă ăsta e mirosul amintirilor și mirosul 
care persistă e un fel de memorial; uneori, singurul de care are 
parte victima unei crime. 

Magozzi își privi spectatorii, cocoțat în spatele pupitrului din 
față. Sergentul de patrulă Eaton Freedman își purta ţanţoș 
uniforma apretată, croită la comandă pentru a acoperi cele o 
sută cincizeci de kilograme de mușchi tari ca piatra, cuprinse 
într-un trup gigantic, de doi metri și zece înălţime. Ceilalţi - opt 
detectivi în afară de el și Gino - purtau pantaloni largi și jachete 
sport. Nimeni nu venea în costum la serviciu. Nu știai niciodată 
când puteai fi nevoit să te așezi în genunchi sau să te târăști 
prin cine știe ce gaură. 

Când venea însă vorba de inspectorul-șef Malcherson, situația 
se schimba. Mizeriile prin care acesta era nevoit să se târască 
din când în când erau aproape în exclusivitate de natură politică 
și necesitau un alt tip de uniformă - costume de firmă și cravate 
de mătase și cămăși atât de apretate, încât gulerele îl rodeau, 
lăsându-i urme roșii pe gât. Avea o claie deasă de păr blond, 
aproape alb, care dădea bine pe cameră, și o faţă buhăită care 
nu avea același efect. 

Stătea acum în picioare, într-un colț din faţă, separându-se în 
mod intenţionat de bărbaţii și femeile de sub comanda lui, cu o 
expresie chiar mai posacă decât de obicei. Costumul de azi era 
de culoare gri-închis, la două rânduri, bun de purtat la o 
înmormântare. 

Nu era o unitate specială, nu încă. Unităţile speciale se 
formau pe termen lung, și Magozzi spera din tot sufletul să nu 

se ajungă la asta. Momentan, avea nevoie de oameni, iar șeful 
fusese îndeajuns de speriat de cele petrecute până acum ca să îi 
dea. Sau poate presa fusese cea care-l speriase cu adevărat. In 
orice caz, după ce Magozzi le povestise ce aflase de la 
Monkeewrench și le împărţise câpii și fotografii din jocul DCS, 
toţi cei din încăpere erau, la rândul lor, speriaţi. Se pare că 
ideea unui joc de-a crima dădea tuturor aceiași fiori. 

— Aveţi întrebări până acum? li se adresă el. 

Nouă capete se ridicară în același timp. O echipă de nouă 
capete fenomenal sincronizate. 

— Este incredibil! 

Celelalte capete fenomenale se întoarseră la unison spre 
Louise Washington, detectivul de expoziție al departamentului. 
Pe jumătate hispanică, pe jumătate negresă, femeie și lesbiană 
convinsă, satisfăcea în același timp mai multe grupuri 
minoritare. Faptul că era considerată bună în meserie le apărea 
tuturor ca o pură convenţie socială, cu excepţia celor care 
lucrau cu ea. 

— Biiip! se auzi Gino de la locul lui de lângă ușă. Asta n-a fost 
o întrebare. 

— Nu-i așa că-i incredibil? se corectă Louise. 

Păru un semnal pentru inspectorul-șef Malcherson, care-și 
îndreptă spatele și ieși din colţul lui, prefăcându-se că preia 
comanda. 

— Nu e loc de glumă aici. Nu-i nimic amuzant. Doi tineri 
nevinovaţi sunt morţi și avem un psihopat care se plimbă liber 
pe străzile orașului. 

Gino își șterse gura cu mâna lui mare în timp ce capetele 
fenomenale se plecau la unison, prefăcându-se că încep să 
studieze fotografiile de pe birouri. Șeful era bine intenţionat, dar 
nu mai ieșise demult în stradă și avea tendința să vorbească în 
stilul unui film vechi, cu Humphrey Bogart. Magozzi vorbi 
repede, înainte să se dea cineva de gol și să râdă prea tare. 

— Ascultaţi-mă cu toţii! Oricine ar fi individul ăsta, a omorât 
doi oameni în mai puţin de douăzeci și patru de ore, așa că nu 
avem timp de respiro. Primele două crime au urmat aproape cu 
exactitate scenariile din joc și criminalul le-a luat în ordine. Dacă 
urmează același tipar, știm unde ar trebui să aibă loc cea de-a 
treia crimă. Când? Asta e altă poveste. Poate diseară, poate la 
sfârșitul săptămânii. Are toată lumea fotografia numărul trei? 

Se auzi foșnet de hârtii, apoi o voce răsună de undeva din 
spate. 

— Hei, tipul ăsta stă pe o toaletă, nu? 

Magozzi îl privi pe Johnny McLaren, tolănit pe un scaun în 
fundul camerei. Era cel mai tânăr poliţist din secţie - păr roșu 
aprins, mereu vesel, probleme mari la jocurile de noroc. 

— Nimic nu-ţi scapă, Johnny. In joc ni se spune că cea de-a 
treia crimă are loc în timpul unei petreceri pe un vas de 
agrement - un vapor cu zbaturi, mai exact. În mod normal, 
avem mai multe de genul ăsta, care fac curse atât pe Saint 
Croix cât și pe Mississippi - mese, cine, petreceri, recepții în 
timpul sezonului, până în octombrie. Dar am avut noroc 
săptămâna asta. Singurul vas care are cursă până în week-end 
este Nicollet. Au o recepţie de nuntă în seara asta. 

— Dobitocii, mormăi Louise. E frig să mori la noapte. Nimic 
nu-i mai frumos ca un hanorac tras peste rochia de mireasă. 

— Păcat că nu-i putem opri, spuse sergentul de patrulă 
Freedman, și capetele se întoarseră spre el. 

În gâtlejul lui Freedman parcă locuia James Earl Jones? și 
bărbatul nu putea spune două cuvinte fără să atragă atenţia 
tuturor celor care-l auzeau. 

— Foarte frumos, Freedman! spuse Gino. Un negru militează 
în favoarea statului polițienesc. Stai să iau legătura cu NAACP”, 
poate te nominalizează pentru un premiu de imagine. 

Freedman rânji. 

— Hei, eu sunt pentru dictatura poliţiei. Doar să fiu eu șeful. 
Apoi se întoarse spre Magozzi. Aţi discutat cu familia? 

Magozzi dădu din cap. 

— Da. Și aici vin veștile proaste. Mireasa îmbujorată este 
Tammy Hammond. 

— La dracu'! exclamă Louise Washington. Nunta Hammond? 
Foster și Char Hammond? 

— Chiar ei. Și credeți-mă, oamenii ăştia au tot orașul pus pe 
taste rapide. Până am ajuns eu și Gino acolo, inspectorul-șef 
Malcherson primise deja telefoane de la primar, de la membrii 
consiliului, de la procurorul general, de la senatorul Washburn. 

Malcherson confirmă dând din cap, cu o mutră jalnică. 


+ Actor american (n. 1931) celebru pentru vocea profundă de bas. (n.red.). 
5 National Association for the Advancement of Colored People - organizaţie care 
militează pentru drepturile civile ale minorităţilor etnice din SUA. (n.red.). 

— Mesajul era cât se poate de clar. Nu trebuie să deranjăm 
nici cu cel mai mic detaliu recepţia de nuntă. 

— Stai așa! 

Tinker Lewis își flutura în spatele încăperii brațul vânjos, 
ascuns sub mâneca sacoului de tweed. Avea ochi căprui și triști 
și linia părului i se retrăgea parcă până în Australia. Era de zece 
ani la Criminalistică și rămăsese unul dintre cei mai blânzi 
oameni pe care îi cunoscuse Magozzi. 

— Vor să stăm cu mâinile în sân și să fim spectatori la toată 
povestea? 

— Ei sunt convinși că n-o să se întâmple nimic, spuse 
Magozzi. Și s-ar putea să aibă dreptate. Mai e o cursă sâmbătă 
seară - petrecerea de pensionare a unui director 3M - iar eu, în 
locul ucigașului, acolo m-aș duce. Nu sunt măsuri de securitate, 
spre deosebire de evenimentul din seara asta, pentru care au 
fost chemaţi cei de la Argo. 

— Argo? Băieţii lui Red Chilton? 

Magozzi aprobă. Toţi cei prezenţi, cu excepţia doar a celor 
mai tineri dintre ei, îl cunoscuseră pe Red Chilton pe vremea 
când acesta lucra la Criminalistică, purta jachete sport ieftine și 
conducea mașini vechi de cinci ani, la fel ca ei. Cu șapte ani în 
urmă, se pensionase anticipat și înființase agenţia Argo 
Security, cu unii dintre cei mai buni foști polițiști din sistem. 
Acum purta costume italienești și conducea un Porsche. 

— Printre invitaţii din seara asta se numără niște persoane 
foarte importante. Primarul, pentru început, doi senatori, mai 
multe nume din lumea filmului. Hammond i-a contractat cu mult 
timp în urmă pe Argo pentru eveniment și Red a luat povestea 
foarte în serios. Douăzeci de oameni de-ai lui vor fi prezenți 
diseară, toţi înarmaţi; intră doar câte o persoană, pe rând, și toți 
invitaţii sunt verificaţi cu detectoare de metal. Ce mai, ca la 
carte. Hammond a fost de acord să accepte prezenţa unui 
„număr restrâns de polițiști, foarte discreţi”, dar numai atât. N-o 
să ne putem da în spectacol. 

Tinker mârâi. 

— Deci cum stă treaba? 

— Două brigăzi de polițiști în uniformă în parcare și șase 
oameni pe punte, amestecați printre invitaţi. Gino a vorbit cu 
Red și l-a pus la curent, ca să nu ajungem să ne împușcăm între 
noi. 

— Prin urmare, vom avea treizeci de oameni înarmaţi pe un 
vapor de agrement, spuse Freedman. La naiba, dacă o luăm 
spre sud, avem șanse să cucerim Louisiana. 

Louise Washington clătină din cap. 

— Băiatu' nostru n-o să se-arate în seara asta. 

— Poate că nu, dar, dacă apare, e cea mai bună șansă pe 
care-o avem. E singura crimă din joc care se petrece în spaţiu 
închis. Următoarea, de exemplu, are loc la mallul America și nici 
nu vreau să mă gândesc cum am reuși să acoperim tot 
perimetrul de acolo. Freedman, tu și McLaren vă ocupați de 
detalii. Gino o să vă transmită și restul sarcinilor după ce 
terminaţi. Recepţia începe la șapte. Red vă așteaptă la 
debarcader în jur de cinci. Uitaţi-vă bine la măsurile de 
siguranţă pe care le-a luat. Dacă găsiţi vreo bubă, ne informaţi 
imediat ca să putem interveni. Întrebări? 

— Da, am eu o întrebare, zise McLaren. Le spune cineva 
oamenilor care vin diseară că ar putea exista o mică problemă 
legată de o crimă? 

— Oh, da! 

Magozzi privi zidul gol și-și aminti licărul de entuziasm din 
ochii lui Tammy Hammond. 

— Hammond a promis că face un anunţ după ceremonie și 
oamenii lui Red vor face același lucru la intrare, pentru toți cei 
care nu au fost la biserică. Dar nu cred să aibă vreun efect 
asupra cuiva, mai ales când o să vadă atâtea măsuri de 
securitate. Șeful i-a sunat deja pe toți politicienii pe care-i 
cunoaște și toţi au spus că se duc oricum. Cât despre ceilalți... 
Nu știu... Mai că am senzaţia că-i distrează povestea asta. 

Louise se strâmbă. 

— Bogătanii sunt întotdeauna ciudațţi! 

Magozzi se uită la ceas și grăbi ritmul. ` 

— Aşadar, astea sunt aranjamentele pe vas. Intre timp, o 
parte dintre voi o să se ocupe de listele cu persoanele care s-au 
înregistrat să testeze jocul pe site. Trebuie să comparăm cu 
înregistrările publice și să restrângem lista cât mai mult cu 
putinţă, ca să nu fim nevoiţi să batem la cinci sute de uși. Unele 
adrese se vor dovedi false... 

— Ca aceea a criminalului, de exemplu, pufni Louise. 

— Poate că da, poate că nu. Nu uitaţi că tipul e jucător 
împătimit. Vrea să joace. Să-și treacă numele și adresa reală, să 

ne privească în ochi când vom merge să-i punem întrebări... 
chestiile astea trebuie să valoreze multe puncte în mintea lui, 
așa că luaţi posibilitatea foarte în serios. Eliminaţi persoanele în 
vârstă, copiii sub zece ani, paraliticii... pe toți ceilalţi, priviţi-i cu 
atenție maximă. După ce mai scurtăm lista, mergem după ei. 

— li scoatem din schemă pe cei care nu sunt din oraș? întrebă 
Freedman. 

Magozzi clătină din cap. 

— În niciun caz! Un individ din Singapore ar putea bine mersi 
să se joace pe laptop, dintr-o cameră de hotel. Crimele astea au 
avut loc fulgerător, una după alta. Ar putea foarte bine să fie 
cineva din afara orașului, care să-și lase urma înainte de a se- 
ntoarce acasă. Verificaţi toate numele de pe listă - absolut 
toate! Sunaţi pe oricine credeţi că e cazul, oriunde este nevoie. 
Faceţi tot ce puteţi cu telefonul și computerul. Dacă daţi peste 
cineva care e posibil să fie din alt stat, chiar și din altă ţară, 
pasaţi-i-l lui Gino și o să verifice el în locaţia cu pricina. Șeful ne- 
a garantat fondurile pentru ore suplimentare în cazul ăsta, așa 
că oricare dintre voi e dispus să facă tură dublă în seara asta e 
rugat să treacă pe la Gino după ce termină aici. O să vă spună el 
ce să faceţi. 

— Dar cum e cu idioţii care-au scos jocul ăsta de la bun 
început? mârâi Tinker Lewis. 

— O să-i verificăm și pe ei. 

Magozzi cobori de la pupitru și-i întinse o singură coală de 
hârtie lui Tommy Espinoza, un bărbat slab și deșirat, cu o geacă 
de pluș peste un sacou din denim. Avea coloritul negricios al 
tatălui sau din America Latină, ochii albaștri ai maică-sii, 
suedeză la origine, și o burtă în formă de pară, ca un pufulete 
umflat. Teoretic, era și el detectiv, practic însă nu ieșea 
niciodată în stradă. Geniul informatician al secţiei era mult prea 
valoros în fața monitorului ca să fie supus vreunui risc în afara 
clădirii. 

— Ai aici datele despre cei cinci parteneri de la 
Monkeewrench, Tommy. Fă profiluri pentru toţi, cât poţi mai 
repede. Nu pleca până nu termini. 

— Crezi că ar putea fi vreunul dintre ei? 

— După părerea mea, nu. Sunt parteneri egali și, dacă jocul 
ăsta pică, toţi au mult de pierdut. Dar sunt pe listă. Oricine a 

avut acces la joc e pe listă și ei au avut mai mult decât oricine 
altcineva. 

— l-aţi întrebat dacă are vreunul alibi? se interesă Louise. 

— Da, spuse Gino. Am învăţat și noi asta la cursurile de 
detectivi prin corespondenţă. Cross e însurat, dar nevastă-sa era 
în Los Angeles când a fost omorât băiatul ieșit la jogging și a 
stat la birou singur până târziu aseară, așa că nevastă-sa nu-l 
poate acoperi în niciunul din cazuri. 

Espinoza citi cele cinci nume, apoi ridică privirea spre 
Magozzi. 

— Glumești, nu? Roadrunner$? 

— E numele de pe permis, sări Gino. 

— E pe dracu'! 

— Dacă-ţi zic! 

Espinoza citi încă o dată cele cinci nume, clătinând din cap. 

— Și Harley Davidson? Spune-mi că nu s-au născut cu numele 
astea! 

— Tu să ne spui, Tommy. Apropo, McLaren, Freedman, aveţi și 
voi trecute numele astea pe listă, însemnate cu markerul. Să vă 
uitaţi după ei diseară. Nu se numără printre invitaţi. Gino? 

— Eu am terminat. 

— Șefu'? 

Se uită la Malcherson care rămăsese fix în același loc, cu 
expresia lui caracteristică, de aparent calm imperturbabil, care 
nu păcălea pe nimeni. Obrajii îi erau prea aprinși, ochii pe atât 
de agitaţi pe cât de nemișcat îi era corpul. Magozzi își zise că nu 
avea să mai reziste mai mult de cinci minute. 

— Vreţi să adăugaţi ceva? 

— Doar că avem o grămadă de reporteri la parter. Toţi vor 
detalii despre povestea cu îngerul. Evitaţi-i pe cât puteţi, 
trimiteţi-i la mine, la Magozzi sau la Rolseth dacă nu se poate 
altfel. Nu vreau să aud prea multe „fără comentarii” la știrile de 
diseară. Nu dă bine. 


6€ Cucul alergător - pasăre care trăiește în zone semideșertice; bine-cunoscut și din 
seria de desene animate cu Wile E. Coyote. (n.red.). 

e Capitolul 17 


„Nu ţi-ai da seama uitându-te la mine, își spuse în gând 
Wilbur Daniels, dar, înăuntrul meu, acesta e bărbatul care am 
fost dintotdeauna.” Sălbatic. lubitor de risc. Un aventurier al 
sexului, dispus să încerce orice o dată, dorind cu ardoare să 
simtă gustul bizarului, al exotismului la limita perversiunii... doar 
să i-o ceară cineva. 

Și în sfârșit cineva i-o ceruse. 

În ultimele zece minute, Wilbur hotărâse că exista cu 
adevărat Dumnezeu și că acesta le zâmbea din când în când 
bărbaţilor durdulii, de vârstă mijlocie, cu vieţile la fel de lipsite 
de culoare precum cele câteva smocuri de păr care le mai 
rămăseseră pe scăfârlia altfel cheală. 

Era și durere, desigur. Picioarele lui moi, care-și petrecuseră 
ultimii douăzeci de ani ascunse sub birou, nu erau obișnuite cu 
presiunea pe care o solicita această poziţie. Mușchiul pulpei, 
flasc, prea puţin folosit, îi zvâcnea spasmodic, amenințând să se 
rupă și totuși nu ar fi vrut ca junghiul să-i treacă. Nu se mișca 
niciun centimetru ca să aline durerea care părea mai degrabă 
să-i intensifice plăcerea. „De m-ar vedea ceilalți acum!” își 
spuse el zâmbind, imaginându-și expresiile șocate și oripilate 
ale celor care credeau că-l cunosc. Imaginea îi plăcu și un chicot 
deloc bărbătesc i se strecură printre buze. Își ceru scuze 
numaidecât, dar i se răspunse că nimeni nu trebuie să se scuze 
vreodată fiindcă găsește plăcerea, oricât de întunecate ar fi 
motivele care au provocat-o. 

Oh, da! Oh, Doamne, cât de adevărat! 

În secunda următoare își mușcă propria mână ca să-și 
înăbușe un strigăt de extaz și, preţ de-o fracțiune de secundă, 
se întrebă cum avea să explice mai târziu prezenţa rănii. Apoi 
însă i se ceru să treacă într-o nouă poziţie, și mai 
neastâmpărată, și uită și de mână, și de crampa din coapsă, și 
de întreaga lui viață mizerabilă într-o senzaţie atât de intensă, 
încât se îndoi că mușchiul inimii va putea face față experienţei. 

Arma nu-l sperie când apăru. Ei, bine, doar puţin... dar făcea 
parte din joc, nu? Se știe prea bine că prezenţa spectrului morții 


101 


intensifică întotdeauna plăcerile pe care ţi le oferă viaţa. Și, cu 
siguranţă, o intensifica și pe-asta. 

Teava îi apăsă tâmpla - amenințarea supremă - și simţi un 
fior de plăcere într-atât de profund, încât crezu c-o să 
explodeze. 

Și, într-un fel, așa se și întâmplă. 

(J 

Sergentul de patrulă Eaton Freedman își strânse cureaua 
tocului de armă și se strecură în haina costumului de ocazie ce i 
se păruse prea strâmtă chiar și înainte să-și îndese pistolul sub 
ea. Trebuia să fii orb să nu vezi umflătura, însă, ce-i drept, 
majoritatea celor care se uitau la Eaton Freedman observau 
rareori detaliile - nu vedeau decât un negru uriaș. 

Detectivul Johnny McLaren ciocăni în ușa biroului lui 
Freedman. 

— Nu te mai împopoţona, Freedman, trebuie să plecăm... Oh! 
Super! 

Freedman aruncă o privire critică blazerului de poliester maro 
al lui McLaren. 

— L-ai primit de la ajutoare? 

McLaren își luă o expresie indignată. 

— Sigur că da. Pe cinci dolari. 

— Ni s-a spus să ne îmbrăcăm ca invitaţii de la nuntă. 

— Hei! Pe ăsta l-am purtat și la nunta mea! 

— Ceea ce explică și divorţul. În plus, nu ţi se potrivește cu 
părul. 

— Ce echipă! Oricum, nimeni n-o să ne observe. Un fundaș 
negru masiv și un Morcoveaţă. Ce-o fi fost în capul lui Magozzi 
când ne-a ales pe noi? 

Râsul lui Freedman bubui ca un tunet. 

— Nu știi? 

— Fiindcă suntem cei mai isteţi, cei mai buni și cei mai 
antrenați tipi din departament? 

— Sau poate pentru că locuim amândoi la doar zece minute 
distanţă și ne putem deplasa posterioarele acolo mai repede 
decât ceilalți? 

Lui McLaren păru să i se pleoștească creasta de cocoș. 

— Și pentru că suntem cei mai isteţi, cei mai buni și cei mai 
antrenați din tot departamentul, adăugă Freedman. 

— Așa mă gândeam și eu. Să mergem! Dacă te faci mai 
frumos, mirele o să-și lase mireasa și o să fugă cu tine. 

Jumătate de oră mai târziu, când Freedman și McLaren își 
parcară mașina fără niciun însemn oficial în faţa porţii de acces 
pe vasul de agrement Nicollet, două matahale în costume negre 
apărură ca din pământ în dreptul portierelor. Freedman cobori 
geamul și privi în sus, spre un individ fără gât și ras în cap. 

— Berg, nenorocitule, până și părul a fugit de tine, pramatie? 

Chipul bărbatului rămase împietrit. 

— Femeile mi-l tot smulgeau în momentele de pasiune, așa că 
l-am ras. leşi de-acolo, Freedman, ca să-ţi tăbăcesc posteriorul 
ăla de abanos. 

— Poate doar în vis, suedez cu burta plină de pește! spuse 
Freedman rânjind, apoi îi șopti conspirativ lui McLaren: Am făcut 
patrula de Hennepin împreună cu tipul ăsta cu ceva ani în urmă. 
Mă dorește din prima clipă în care m-a văzut. Eram la un pas să 
depun plângere de hărțuire sexuală când a venit Red Chilton și 
l-a luat de la noi. 

Berg se aplecă și scăfârlia lui masivă umplu deschizătura 
ferestrei. Apoi aruncă o privire sceptică siluetei firave a lui 
McLaren. 

— Nu știu ce-i cu voi, polițiștii ăștia noi. Toţi sunteţi niște 
pișpirei! 

— Da, dar avem arme mari, zise McLaren, atingându-și 
fruntea c-un deget. Johnny McLaren. 

— Hei, Fritz! Fă-te-ncoa' să-ţi fac cunoștință cu sergenţii de 
patrulă Eaton Freedman și Johnny McLaren! 

Cea de-a doua matahală se aplecă să privească 
mașinii, dădu o dată din cap, apoi se retrase. 

— Ei, uite-un tip sociabil! mârâi Freedman. 

— A lucrat doisprezece ani la ATF, spuse Berg. Și, după cum 
știi, arta conversaţiei nu se numără printre principalele lor 
talente. O să fac tot posibilul să-l împiedic să vă-mpuște din 
greșeală. 

— N-ar strica. 

McLaren îl urmări cu privirea pe bărbat, care se apropie 
suspicios de o altă mașină, căutând probabil bombe, sau arme 
biologice, sau ţigări de contrabandă. 

— Doamne, ce fioros arată! 


A 


năuntrul 

— Tocmai de-aia l-am și pus pe el în faţă, zise Berg. Le dă un 
sentiment de siguranţă clienţilor. Totuși, e bun doar de impresie. 
Crește căţei coker spaniel. 

— Probabil ca să-i mănânce. 

Berg râse și făcu un semn cuiva din cabina de pază. Un grilaj 
de șaizeci de metri pătraţi începu să se ridice cu un huruit. 

— Red e pe barcă și vă așteaptă. Mare poveste diseară, ha? 

— S-ar putea să fie, aprobă Freedman. Asta e singura cale de 
acces? 

— Pentru mașini, da. Căutăm pe toată lumea pe lista de 
invitaţi și-i verificăm înainte să intre. 

Ridică un detector de metale pe care-l ţinea în mână. 

— Cred c-o să-i placă primarului, spuse McLaren. 

— De el o să mă ocup personal. Intotdeauna am zis că-i o 
jigodie. Mi-a părut bine să te văd, Freedman. 

— Și mie, Anton. 

McLaren așteptă până când trecură de grilaj și intrară în 
parcare, și abia apoi îndrăzni să șoptească: 

— Anton? 

— Nici să nu-ncepi, îl avertiză Freedman. 

Nicollet era ancorată la docuri și era de aproximativ zece ori 
mai mare decât se așteptase McLaren - trei punți suprapuse 
care străluceau albe pe fundalul norilor cenușii care începeau 
parcă să se destrame la mijloc. Aveau să dispară complet până 
la lăsarea serii, se anunţase la meteo și, sub cerul senin, 
temperatura avea să scadă și mai tare. Halal noapte să ţi-o 
petreci pe vapor, în mijlocul râului! 

— Deja-i al dracului de frig, mârâi Freedman zorind pasul. 
Uite-l pe Red. Tu îl cunoști? 

— Nu. 

McLaren se uită la bărbatul care înainta spre ei prin parcare. 
Se așteptase la un individ musculos, crescut după metoda 
sănătoasă a caselor din Minnesota, însă Chilton semăna mai 
degrabă cu Clark Gable, în anii lui de glorie, până la mustăcioara 
neagră și zâmbetul de milioane. 

— Arăţi bine, Red! 

Freedman îi întoarse zâmbetul în timp ce-i scutura vârtos 
mâna. 

— Johnny McLaren, fă cunoștință cu prostul care a vândut 
nobila profesie de prestator de servicii publice pentru 
neînsemnata sumă de câteva sute de mii de dolari pe an. 

— E întotdeauna o onoare să întâlnesc persoane care au 
dovedit că au creier, spuse Johnny cu căldură, strângându-i 
mâna. Mai ales după ce eu m-am pricopsit cu unul ca Freedman. 

Red râse din inimă. 

— E o plăcere să te cunosc, Johnny McLaren. Aţi văzut 
măsurile de la intrare când aţi venit, nu? 

— Foarte stricte, spuse Freedman. 

Red dădu din cap. 

— Așa-i. Dar cu asta nu reuşim decât să controlăm traficul de 
vehicule. 

Arătă cu un gest larg parcarea, care se lipea, fără prea mari 
obstacole, de o altă proprietate de pe malul fluviului. 

— Oricine ar putea intra pe aici, așa că adevărata pază e la 
punctele de urcare pe vas. O să postez câte patru oameni la 
fiecare dintre ele și toți invitaţii vor fi din nou verificaţi. Nimeni 
nu intră înarmat decât dacă are una de-asta! 

Le dădu lui Freedman și lui McLaren insigne cu logoul Argo. 

— Câţi de-ai voștri vin? 

— O să avem două mașini și câţiva polițiști în uniformă în 
parcare. Doar șase în civil la bord, cu tot cu noi, spuse 
Freedman. 

Red se scotoci prin buzunar și scoase încă patru insigne, pe 
care i le întinse lui Freedman. 

— Am verificat deja barca. Dar presupun c-o să vreţi să vă 
uitaţi și voi. 

— Sigur. 

— Bine. Putem să verificăm împreună echipajul, chelnerii și 
firma de catering. Trebuie să apară în orice clipă și-o să fie-o 
grămadă, plus formaţia - niște imbecili de le zice Whipped 
Nipples”. 

— Pe bune? întrebă McLaren. Whipped Nipples? 

Freedman îl privi pieziș. 

— Mă sperie că știi cine sunt. 

— Glumești? Sunt incredibili! Numai corzi. Violoncel, bas, viori 
și niște instrumente cum n-aţi mai văzut, din ţări de care nu ați 
auzit. O să-ţi placă, Freedman. 

— N-o să-mi placă fiindcă nu-mi place cum le zice. 

— Nici lui Foster Hammond nu i-a plăcut. l-a plătit în plus ca 
să nu-și spună numele cu voce tare și să nu-l afișeze pe nicăieri. 

Freedman clătină cu gravitate din cap, într-o clasică atitudine 
de în ce hal a ajuns lumea! 

— Nu pot să-nțeleg de ce și-ar alege cineva așa un nume. 

— Unul dintre băieţii mei mi-a spus că-s toți niște fătălăi - la 
propriu. Înţelege ce vrei din asta. 

McLaren îl mustră clătinând din deget. 

— Nu-i frumos să foloseşti cuvântul ăsta. 

Red rânji, dezgolindu-și toți dinţii. 

— Nimic nu-ţi scapă, McLaren. 

— E a doua oară când mi se spune asta pe ziua de azi. 

— În cazul ăsta, înseamnă că așa este și-atunci suntem pe 
mâini bune. Revenind la subiect, avem trei toalete la bord. Șase, 
de fapt. Una de bărbaţi și una de femei pe fiecare punte. Rolseth 
mi-a zis că vrea ca oamenii voștri să stea aici, dar las și eu câte- 
un băiat de-al meu pe-aproape, în caz că aveți nevoie de întăriri. 
Dacă vă mai pot ajuta cu ceva, să-mi spuneți. 

Freedman dădu din cap. 

— Mulţumesc, Red. Apreciem cooperarea. 

— Cooperare pe dracu’! Dac-o păţește cineva în seara asta, 
nu strică să am poliţia în preajmă, ca să am pe cine da vina. 
Acum, haideţi cu mine la bord, ca să vă prezint căpitanului 
Magnusson. E o figură băiatul ăsta! O să vă facă turul navei, 
apoi o să discutăm planurile pentru diseară la un ceai și 
prăjiturele. 

— Aș prefera un scotch, spuse Johnny. 

— Da, și eu la fel. Povestea asta nu mă lasă să dorm de șase 
luni, îl visez pe Foster Hammond în fiecare noapte. Nu credeam 
că ar putea fi mai rău. Și cât m-am înșelat! Și pentru toată 
agitația noastră, primim ceai și prăjiturele. Nu c-ar fi treaba lor 
să ne dea de mâncare, desigur, dar ca gest de politeţe... 

— N-ai glumit cu ceaiul și prăjiturelele? întrebă Freedman, 
nevenindu-i să creadă. 

Red clătină din cap cu tristețe. 

— Există un singur lucru pe lume despre care nu glumesc 
niciodată - mâncarea. Vi le recomand pe cele roz. Au umplutură 
de lichior. Acum așa, între noi... Chiar credeţi că nenorocitul ăla 
o să apară diseară? 

Freedman ridică din umeri. 

— Dacă apare, o să culegem toţi laurii. 

— Șaizeci la patruzeci. Tocmai mi-am cumpărat o casă în 
Boca Raton și nu mi-ar strica ceva în plus. Mă omoară ăștia cu 
impozitele. 

Căpitanul Magnusson era pe puntea centrală, privind 
neajutorat cum nava îi era asediată de o armată de bărbaţi 
înarmaţi, în costume. Era un bătrân cu chipul brăzdat de vreme, 
cu obraji roșii, pistruiaţi, și smocuri de păr portocaliu care-i 
ieșeau de sub șapcă. 

— L-au ales în postul ăsta numai pentru felul în care arată? se 
întrebă McLaren cu voce tare. 

— Mai că ţi-ar veni să crezi c-așa a fost, îl aprobă Red. 

— Hei, e tot roșcovan! Poate ţi-e rudă, McLaren! își tachină 
Freedman partenerul. 

— Nici pomeneală. Asta-i neam de viking, se vede după 
burdihan. 

Freedman aruncă o privire plină de însemnătate spre burta lui 
McLaren. 

— Să-nțeleg că și tu ești viking acum? 

— Ce-am eu nu e burtă. E investiţie Guinness, Freedman. 
Burdihan de-ăla faci de la prea mult pește în aspic. 

— Nimeni nu face burtă de la pește în aspic. După ce mănânci 
porcăria aia, vomiţi! 

— Ai încercat tu? 

— Ei, aș! Dar face soacră-mea la fiecare Crăciun. Pute-n toată 
casa a mort de trei zile. 

Scoase un fluierat prelung și urcară toţi trei la bord. 

— Drăguţă barcă! 

— Într-adevăr, spuse Red, făcându-i semn căpitanului. Avem 
permisiunea să urcăm la bord, domnule căpitan? 

Magnusson zâmbi sincer. 

— Aye! 

— Chiar mă-ntrebam cine învârte zbaturile vaporului? 

— Veveriţele! 

— Perfect. O să le spun afurisitelor ălora mici să nu-mi mai 
ronţăie izolaţia din pod și să vină aici să-și ia de lucru! 

e Capitolul 18 


Roadrunner își ţinea privirea pironită în asfalt, la mai puţin de 
un metru în fața bicicletei, atent să nu-i scape vreo crăpătură 
recent apărută, care să muște din roata nouă, de curse, și să-l 
trimită învârtindu-se direct în mijlocul traficului aglomerat din 
stânga lui. 

Asudase pedalând în forță în susul dealului, pe lângă râu, 
simţea arsura în coapse și gambe, dar încă nu-l durea destul. Ar 
fi trebuit s-o facă de două ori, poate chiar de trei sau de patru, 
până când durerea ar fi explodat, și lumea s-ar fi colorat în 
nuanţe de portocaliu, și zgomotul din mintea lui ar fi încetat 
brusc, ca o binecuvântare. 

„Uită-te pe unde mergi, dobitocule!” 

Depășise linia galbenă ce separa aleea de bicicliști de șosea și 
evitase la doar câţiva centimetri caroseria neagră și lucioasă a 
unui Mercedes ultimul model. Întoarse încet capul, își opri ochii 
palizi asupra bărbatului roșu la față care striga la el din spatele 
volanului și nu și-i mai mișcă de acolo. Pedala în continuare, ca 
să se menţină în linie cu mașina, uitându-se doar la bărbat și la 
nimic altceva, în timp ce mașina și bicicleta înaintau una lângă 
cealaltă, cu treizeci și cinci de kilometri la oră, pe Washington 
Avenue. 

Un val de nesiguranță încreţi chipul furios al bărbatului, 
făcându-i să se miște pungile de grăsime de sub ochi. Privi în 
față, apoi iar la Roadrunner, apoi din nou în faţă. 

— Nebunul dracului! urlă el prin fereastra portierei din 
dreapta, apoi mări viteza, încercând să se depărteze. 

Roadrunner pedală și mai repede și veni lângă el, fără să-și 
dezlipească vreo clipă privirea, cu faţa albă ca varul și 
traversând pe verde neștiutor prin intersecţia cu Portland 
Avenue. Schimbă în viteza-ntâi ca să-i fie și mai greu și aproape 
că zâmbi când simţi arsura din coapse intensificându-se și văzu 
îngrijorarea de pe chipul bărbatului transformându-se în teamă. 

„Nu te mai holba la mine, ciudatul dracului, auzi? Nu te mai 
holba sau pe legea mea că o să-ţi pară rău...” 

Vocea din mintea lui se auzea atât de tare, atât de clar, încât 
ștergea anii dintre atunci și acum și îi înceţoșa privirea lui 
Roadrunner, ca să nu poată vedea ciocanul prăbușindu-se iar, și 
iar, și iar... 

Când deschise ochii, Mercedesul dispăruse de mult și el era 
oprit la semafor, cu picioarele desfăcute de-o parte și de alta a 
bicicletei, gâfâind puternic, mai să se înece, privindu-și degetele 
strâmbe și noduroase ale mâinii, care semănau mai degrabă cu 
beţele răvășite într-un joc de marocco. 

— E-n regulă. 

Șoapta i se pierdu printre claxoane, fluierături și huruitul 
asurzitor al unui autobuz. 

— E-n regulă acum. 

Făcu dreapta și o luă înspre podul Hennepin Avenue, văzu 
silueta amorţită a Mississippiului strecurându-se posac pe sub 
matahala de oţel și beton, în drumul lui spre sud. Apa părea 
cenușie aici, lucru care i se păru ciudat lui Roadrunner, fiindcă 
fusese atât de albastră mai devreme. Desigur, asta fusese în 
josul râului, la debarcader, lângă vasul de agrement, și era 
posibil ca atunci norii să nu fi apărut încă pe cer - Roadrunner 
nu-și mai aducea aminte. 

e 

Se făcuse aproape șase când Grace intră pe aleea scurtă din 
fața casei și-și propti botul Range Roverului în ușa garajului. 
Rămăsese mai puţin de o oră până se întuneca. Nu mai avea 
timp să-l scoată pe Charlie la plimbarea zilnică prin parc. Se 
întrebă cum avea să-i explice asta. 

Tastă un cod pe o plăcuţă montată în parasolarul de deasupra 
volanului și urmări ușa de oțel ridicându-se. lnăuntrul micuţului 
garaj, mai multe lămpi de halogen montate în tavan se 
aprinseră automat și inundară spaţiul de lumină. Nu exista nicio 
umbră și niciun loc unde cineva s-ar fi putut ascunde. 

— Ar fi mult mai ușor dacă m-aţi lăsa să le montez sub grindă, 
domnișoară. O să fie al naibii de greu să le atârn din tavan. 

Prostul! Nu-și dăduse seama că, dacă pui luminile sub grindă, 
tot spaţiul de deasupra rămâne întunecat și cineva s-ar putea 
ascunde acolo, ghemuit, gata să sară. 

Se abţinuse și nu-i spusese cât de idiot era. Se mulţumise 
doar să zâmbească și-i ceruse foarte politicos să se grăbească 

să termine cu garajul. Mai avea încă multe instalaţii electrice de 
rezolvat înainte să se poată muta. 

Odată ce Range Roverul fu parcat în siguranţă în garaj, cu ușa 
bine închisă în spate, Grace apăsă un alt buton și luminile se 
stinseră. Nu era decât o singură fereastră în clădirea micuță - o 
fereastră îngustă lângă ușa laterală, care permitea intrarea unei 
singure raze palide de soare. In afară de asta, întunericul era 
absolut. 

Să-și scoată arma înainte de a cobori din mașină ajunsese să 
facă în așa măsură parte din rutina lui Grace, încât nici nu 
conștientiză gestul. În cei cinci ani cât trăise în casa asta, nu 
ieșise nici măcar o singură dată din garaj fără să strângă în 
mâna dreaptă revolverul de 9 mm, ţinându-l, ce-i drept, lipit de 
corp, într-un rar gest de consideraţie faţă de vecinii care ar fi 
putut să nu înțeleagă. 

Se duse până la ușa laterală, privi prin fereastra îngustă 
peticul de stradă ce despărţea garajul de casa ei, apoi apăsă un 
cod de șase cifre pe o tastatură de lângă ușă și auzi clicul 
înfundat al încuietorii electrice. Păși afară și se opri preț de-o 
clipă, ţinându-și respirația, ascultând, privind, cu toate simţurile 
încordate pentru a sesiza până și cel mai mic detaliu nelalocul 
lui. Auzi foșnetul frunzelor de pe drum strivite sub greutatea 
unei mașini în trecere; suspinul basului unui sistem de sunet 
undeva în josul străzii; ciripitul amorţit al vrăbiilor pregătindu-se 
pentru noapte. Nimic neobișnuit. Nimic altfel. 

Mulțumită, închise în cele din urmă ușa micuță în urma ei și 
auzi țiuitul scurt care anunţa activarea alarmei. Nouăsprezece 
pași rapizi pe o fâșie de beton care lega garajul de ușa din faţă, 
cu ochii fugindu-i în toate direcțiile, cu palma transpirându-i în 
jurul revolverului de 9 mm și ajunse! Strecură cardul roșu în 
aparat, deschise ușa grea de la intrare, păși înăuntru și o închise 
repede în urma ei. Expiră în sfârșit abia când Charlie veni la ea 
târându-se pe burtă, cu capul plecat în semn de supunere, 
măturând podeaua cu ciotul care amintea vag a coadă. 

— Băiatul meu! 

Zâmbi, puse revolverul în toc și se lăsă în genunchi ca să 
îmbrăţișeze minunea cu blana sârmoasă. 

— lartă-mă că am întârziat. 


110 


Potaia o pedepsi lingând-o vârtos pe faţă, apoi se retrase pe 
coridorul scurt până în bucătărie. Se auziră câteva zgârieturi pe 
linoleum, apoi Charlie se întoarse în galop, cu lesa în gură. 

— Îmi pare rău, băiatule! Nu mai avem timp. 

Charlie o privi câteva clipe, apoi deschise încet gura și lăsă 
lesa să cadă pe jos. 

— Nu mai e mult și se întunecă, îi explică ea. 

Câinele o privi cu cea mai deznădăjduită expresie. 

Grace trase aerul printre dinți. 

— Nu ieșim la plimbare după ce se întunecă, mai știi? Așa ne- 
am înţeles. 

Ciotul jumulit de coadă începu să se-agite. 

— Nu. Nu se poate. Îmi pare rău. Îmi pare sincer rău. 

Charlie nu cerșea. Nu scâncea. Nu se milogea niciodată 
fiindcă viaţa pe care o avusese înainte, oricare ar fi fost ea, îl 
făcuse să uite toate aceste lucruri. Se prăbuși pur și simplu pe 
preșul oriental și-și lăsă capul pe labe, împingând cu nasul lesa 
lăsată pe jos. Grace nu putea suporta. 

— Eşti un escroc sentimental! 

Ciotul se mișcă doar un pic. 

— Ar trebui să alergăm până acolo. 

Câinele se ridică dintr-o mișcare. 

— Și n-am putea sta prea mult. 

Charlie își deschise gura într-un zâmbet încântător și limba i 
se rostogoli în afară. 

Grace se aplecă și prinse lesa în zgarda groasă a câinelui, 
simţindu-și degetele cum încep să-i tremure și, lucru și mai 
ciudat, mușchii atât de rar folosiţi din colțurile gurii ridicându-se 
uşor. 

— Ne facem unul pe altul să zâmbim, nu-i așa, băiete? 

Și cât de minunat era asta pentru amândoi! 

Străbătură în fugă distanţa scurtă până la micuțul parc din 
apropiere, cu geaca lui Grace fluturând în același ritm cu 
urechile lui Charlie, cu ghetele lovindu-i-se cu zgomot de asfalt. 

Ultimele raze palide ale unui soare rece apăreau și dispăreau 
printre casele apropiate în timp ce ei doi treceau în fugă pe 
lângă ele, derulându-se la limita câmpului vizual al lui Grace, 
asemenea unor scene din vechile filme mute. 

Cartierul se liniștea odată cu apropierea orei cinei și lăsarea 
frigului. Doar două mașini trecură pe lângă ei: un Ford Tempo 

1993 condus de o tânără, cu număr de înmatriculare 907 
Michael-David-Charlie, și un Chevy Blazer roșu, din 1999, cu doi 
pasageri și număr de înmatriculare 415 Tango-Foxtrot-Zulu. 

„Sunt doar oameni”, își spuse Grace. Oameni obișnuiți, ca toţi 
ceilalți, care se întorc acasă de la lucru și dacă încetiniseră puţin 
când o văzuseră sau priviseră prea lung pe fereastră era doar 
fiindcă nu era ceva obișnuit să vezi pe cineva plimbându-și 
câinele în goana mare. 

Totuși, urmări mașinile cu privirea până când dispărură în 
capul străzii și avea să le păstreze numerele în memorie zile 
întregi, dacă nu chiar mai mult. Nu se putea abţine. 

Nu era cine știe ce parc. Un pătrat micuţ de iarbă tăiată scurt, 
un pâlc de stejari roșii, cu doar câteva frunze uscate atârnându- 
le pe ramurile golașe, un leagăn ruginit, două balansoare 
mâncate de vreme și o cutie cu nisip, folosită mai mult de 
mâţele din cartier decât de copii. Charlie îl adora. Grace îl tolera 
fiindcă era un spațiu relativ deschis, de unde putea vedea fără 
piedici în toate direcţiile și pentru că era aproape întotdeauna 
pustiu. 

Când îi desfăcu lesa, Charlie fugi ca din pușcă la primul copac, 
ridică un picior și-și însemnă teritoriul, apoi trecu la următorul. 
Marcă fiecare copac de cel puţin două ori înainte de a se 
întoarce, cu limba atârnându-i, la Grace, care îl aștepta lângă 
balansoare, cu spatele lipit de trunchiul celui mai mare stejar, 
cu ochii tot atât de agitați pe cât fusese câinele mai devreme. 

— Gata? îl întrebă. 

Charlie păru speriat de o idee într-atât de ridicolă și ţâșni 
imediat din loc, ca să-și reia pentru a treia oară circuitul. Sunetul 
labelor lui remodelând covorul de frunze uscate era singurul 
care deranja nemișcarea amurgului în acest cartier liniștit. Viaţa 
probabil că exista în casele mici, care se întindeau de-a lungul 
străzilor din jurul parcului, dar nu ţi-ai fi putut da seama de 
afară. Curțile erau goale, ferestrele închise, urșii de oraș se 
retrăseseră în bârloguri. 

Grace tresări la auzul unei uși trântindu-se brusc la câteva 
case distanţă, dar se relaxă când văzu silueta clară a unui copil 
alergând pe stradă, în cealaltă direcție a parcului. Dispăru în 
spatele unui trunchi gros de copac și Grace își imagină un 
desfrânat de nouă, maximum zece ani, furișându-se afară din 
casă pentru a trage un fum. 

Charlie suspectă ceva mai sinistru și fu într-o clipă lângă ea, 
lipindu-i-se strâns de picioare, îngropându-și nasul umed în 
palma ei rece. Nu-i plăceau sunetele sau mișcările bruște decât 
dacă le făcea el. 

— Eroul meu! îi șopti Grace, mângâindu-i capul osos. 
Calmează-te, e doar un copil. 

Incepu să-i prindă zgarda lui Charlie, pregătindu-se de tura de 
alergare înapoi spre casă, când, dintr-odată, se auzi din nou o 
ușă trântindu-se. Grace ridică speriată capul și văzu alte trei 
siluete alergând pe stradă după prima. Erau copii, mai vânjoși 
de data asta, cu siguranță mai mari, și era ceva ciudat în felul în 
care se mișcau; parcă erau niște prădători la pândă și Grace 
rămase nemișcată, cu atenţia încordată la maximum. 

— La naiba, de data asta o-ncasezi, derbedeu mic! 

Strigătul de furie ce străbătu parcul îl făcu pe bietul câine să 
se trântească pe burtă, zgârmând pământul cu ghearele în timp 
ce se târa pe sub picioarele lui Grace până în spatele copacului. 

„Derbedei mici!” își spuse Grace lăsându-se pe dată în 
genunchi și începând să mângâie animalul înspăimântat, 
șoptindu-i vorbe liniștitoare, încercând să-l calmeze: 

— Nu-i nimic. Nu-i nimic. Sunt doar copii. Copii care fac 
gălăgie. Dar n-o să-ţi facă nimic ţie. N-o să-i las. Nimeni n-o să-ți 
mai facă rău vreodată. Mă auzi, Charlie? 

Limba lui îi linse obrazul, lăsându-i-l umed și dintr-odată 
înghețat în aerul rece; dar tot mai tremura. Grace îl mângâia 
întruna, strângându-i lesa în timp ce-i urmărea pe cei trei copii 
cercetând cu mult zel parcul. Nu le trebui prea mult până să-și 
găsească victima și să tragă copilul din spatele copacului. 

— Nuuu... 

Era un singur cuvânt de disperare; vocea unui copil strigând 
cu groază de adult, amuţit de sunetul înfundat al unui pumn 
care lovea într-o zonă moale a corpului. Grace se ridică încet în 
picioare, mijind ochii ca să poată distinge la cincizeci de metri 
depărtare. 

Doi dintre copiii cei mari îl ţineau de mâini pe cel mai mic în 
vreme ce al treilea dansa în jurul lui ca un boxer, cărându-i 
pumni în stomac. Poate că puștiul făcuse ceva de ajunsese aici; 
Grace nu știa; dar regulile de bază ale fair play-ului erau în mod 
clar încălcate și Grace nu putea tolera asta. 

— Stai aici! îi spuse lui Charlie - o comandă absolut inutilă, 
având în vedere că animalul era în continuare lipit de pământ ca 
o clătită. Grace o spusese mai mult pentru mândria lui decât din 
alte motive. 

Prea puţină lumină mai rămăsese pentru a se reflecta în 
silueta în haină lungă și neagră ce se apropia din cealaltă parte 
a parcului; și chiar dacă n-ar fi fost așa întuneric, cei trei băieţi 
probabil că oricum nu ar fi observat-o. Erau mult prea absorbiți 
de activitatea lor. În mintea lor erau singuri, apoi, dintr-odată, o 
voce calmă, dar hotărâtă răsună la doar câţiva pași, spunând: 

— Stop! 

Speriat, puștanul care ardea pumnii sări în picioare și se 
răsuci pe călcâie, cu fața spre ea. Avea paisprezece, cel mult 
cincisprezece ani, păr blond și des, față mică, furioasă, acoperită 
de acneea specifică pubertăţii. 

„Exces de testosteron”, își zise Grace, aruncându-le o privire 
scurtă și celorlalţi doi, care semănau atât de bine cu primul 
încât erau aproape sigur fraţi. Purtau toţi trei pantaloni largi, cu 
multe buzunare, și tricouri ieftine care le atârnau mai jos de 
genunchi. Puștani teribiliști. Hainele erau prea subţiri pentru a 
putea ascunde o armă. 

Micuţul pe care-l ţineau prins de mâini era singurul care avea 
haină și Grace bănuia că, dacă și-ar fi scos-o vreodată, n-ar mai 
fi văzut-o nicicând. Nu găseai geci din piele de miel, ca a 
puștiului, la Kmart și nici măcar la Wilson's Leather. În mod clar, 
puștiul opera la scară foarte înaltă. Era pe atât de negru pe cât 
de albi erau ceilalţi, lucru destul de surprinzător. Nu prea vedeai 
cele două rase amestecându-se în orașul ăsta, nici la război, nici 
la pace. 

Stătea chircit în urma ultimului pumn pe care-l încasase în 
stomac și, când ridică privirea, Grace văzu un chip neted ca de 
bebeluș care ar fi trebuit să fie mai degrabă în leagăn, în niciun 
caz într-un parc, încasând o bătaie. Ochii și nasul îi erau umezi, 
dar ţinea maxilarul cu îndârjire încleștat și nu scotea un sunet. 

— Cine dracu' ești tu? 

Ochii mici și palizi ai boxerului o măsurară disprețuitor din cap 
până-n picioare, cu o privire evident menită să intimideze. 

Grace oftă. Fusese o zi lungă și era prea obosită pentru asta. 

— Daţi-i drumul. 

— Oh, da, sigur! Cum să nu! Cară-te dracului de-aici, cățea, 
până nu ne luăm și de tine. 

Fraţii numărul doi și trei traseră amândoi deodată de braţele 
puștiului, ca și cum ar fi fost un singur trup și nu două, 
amestecându-se în discuţie cu propriile sugestii. 

— Trage-i-o! 

— Da, trage-i-o! Hei! Să știi că nu-i o idee rea. 

Chicote nervoase. 

— Da, nu i-ar strica o lecţie căţelei ăsteia albe. 

Căţelei albe? Grace scutură din cap, alegând să nu le atragă 
atenţia că și ei erau, la rândul lor, tot albi. „Imbătrânesc, își 
spuse. Nu mai înțeleg insultele tinerilor.” 

Bătăușul își ridică umerii și-și lăsă capul, privind pe sub 
sprâncenele încruntate. 

— ţi place să ţi-o tragi, cucoană? Unde-ţi place? Care-i 
problema ta? Tataie al tău nu știe să ţi-o tragă cum îţi place așa 
că ai venit aici să cauţi niște prospături? 

Erau toţi cam la un an sau doi distanţă de vârsta la care ar fi 
fost cu adevărat periculoși, atâta vreme cât nu aveau arme. Ar fi 
putut avea cuțite, desigur, și Grace era pregătită pentru asta, 
dar nu credea să fie cazul. La vârsta puștilor, armele apăreau 
întotdeauna încă de la început. 

— V-am spus să-i daţi drumul băiatului, zise Grace. 

Puștanul făcu un pas spre ea și se opri, privind prin 
semiîntuneric, cu o sclipire în ochi în clipa în care o văzu mai 
bine. 

— Oh, da, parcă așa ai zis. Hai să-ţi spun eu cum facem. Te- 
așezi în genunchi și mi-o sugi, și poate mă mai gândesc. 

Probabil că nu era cazul să zâmbească, dar Grace nu se putu 
abţine. 

— Eşti o bestie mică de-a dreptul dezgustătoare, nu-i așa? 

— Cum adică „mică”? explodă el și Grace începu să râdă și 
mai tare. 

Ciudat ce îi poate face pe oameni să-și iasă din minţi. 

Făcu încă un pas spre ea, începu să ridice braţul, apoi ţipă, 
simțind șocul electrizant de durere care-i porni din încheietura 
umărului și i se-ntinse până-n degete. 

Grace îi dădu drumul și-l urmări calmă pe puștiul cu pretenţii 
de boxer retrăgându-se cu pași împiedicaţi, ţinându-se de umăr, 

cu fața schimonosită într-un efort maxim de a-și stăpâni 
lacrimile. 

— Sfântă Precistă! De ce-ai făcut asta? Cine naiba ești? Pleacă 
dracului de lângă mine! 

Grace se îmbufnă. 

— Ce? Nu mă mai iubești? 

— Căţea! Mama mă-tii de cățea! Ce mi-ai făcu? Nu-mi mai 
simt brațul. 

— Ce ţi-a făcut, Frank? Ce ţi-a făcut? 

— Să v-arăt! 

Grace făcu un pas spre cei doi, care schimbară o privire 
alarmată peste capul puștiului negru, apoi îi dădură drumul și se 
dădură repede îndărăt. 

— S-a zis cu tine, târfa! îi șuieră unul dintre ei printre dinţi, 
încercând o rămășiță de bravadă în timp ce se retrăgea. Eşti 
moartă, cretina dracului! 

— Aha. 

Nu-i urmări. Nu chiar. Merse în urma lor în pas alert, oprindu- 
se în cele din urmă când ajunse la curbă, amintindu-și că erau 
doar niște copii și că pe copii nu-i bine să-i sperii prea tare. 

li urmări dispărând într-o casă cu tencuială de ghips, apoi 
spuse cu voce tare: 

— Nu te furișa pe la spate! 

Se răsuci pe călcâie și-l văzu pe puştiul cel negru rămas 
înțepenit la doar câţiva metri distanţă. 

— Nu trebuia să m-auzi, zise el dezumflat. 

— Ei, uite că te-am auzit. 

Toată buza de jos îi era ieșită în afară. 

— Nimeni nu mă aude. Sunt umbra neagră. Tăcut ca noaptea. 
Sunt cel mai bun. 

— Ești bun, recunoscu Grace. Dar eu sunt mai bună. 

O porni înspre copacul unde-l lăsase pe Charlie. O talpă 
dezlipită dintr-un adidas al puștiului scârțâia în timp ce băiatul 
se ținea după ea. 

— Ar fi trebuit să-ţi iei și o pereche de pantofi când ai să/tat 
geaca. Asta te-a dat de gol. 

— E geaca mea! 

— Cum să nu. 

— Pielea bună durează mai mult. Adidașii, nu. Pe-ăștia i-am 
furat. Arată-mi ce i-ai făcut lui Frank, ha? 

Grace lungi pasul. 

— Du-te acasă, puștiule! 

— Da, sigur... Eu, singur cu blonzii în casă, după ce tocmai i-ai 
făcut de mai mare râsul. Aștept până vine Helen. 

Grace se opri, trase aer în piept, apoi se uită la el: 

— Locuiești cu băieţii aia? 

Puștiul arătă spre casa cu tencuială de ghips în care intraseră 
Prost, Prostilă și Prostescu. 

— Asistenţă socială. 

Ridică din umeri. 

Una din sprâncenele lui Grace se ridică ușor. 

— Asistenţă socială aprobată? 

— Nu se implică prea mulţi negri. Tu nu asculți știrile? Așa că 
uneori avem noroc, alteori ajungem la Little Rock. 

— Ce știi tu despre Little Rock? 

— Am citit despre ea. 

— Nu zău? Și câţi ani ai? 

— Nouă. Aproape zece. 

„Şi-n curând o sută”, își spuse Grace și o porni iar din loc. Era 
aproape întuneric beznă acum și-și dorea cu disperare să ajungă 
acasă. Puștiul parcă se lipise de ea. 

— Tu unde te duci? îl întrebă, oprindu-se. 

— Mă plimb și eu. 

— Și Helen asta, e asistenta ta maternală? 

— Da. 

— Îţi place? 

— E de treabă. Cel puţin nu-i lasă pe ceilalți să mă omoare 
când e de față. 

— Și acum unde e? 

— La muncă. Ajunge acasă la șapte jumate. 

În faţă, Grace văzu nasul lui Charlie ițindu-se de după copac. 

— Înseamnă că o să te mai plimbi jumătate de oră. 

— Cam așa. Hei, ăla-i un câine? 

Bratul lui Grace opri avântul copilului. 

— Se sperie ușor. 

— Oh! 

Puștiul se așeză în genunchi și întinse braţul, cu palma roz 
întoarsă. 

— Aici, cuțu! Hai, vino! 

Charlie își lipi capul de pământ și încercă să se facă nevăzut. 

— Mamă! Ce s-a-ntâmplat cu el? 

— Așa l-am găsit. 

Puștiul întinse gâtul și studie câinele preţ de câteva clipe. 

— Ce trist! 

Grace îi aruncă o privire lungă. Crezuse întotdeauna că oricine 
putea înțelege suferința unui animal nu era cu desăvârșire 
pierdut. 

Făcu un gest scurt cu mâna, pe care Charlie îl cântări vreme 
îndelungată înainte să se ridice și să se apropie cu mare grijă de 
ei, cu capul plecat în semn de desăvârșită supunere. 

— Mamă! făcu puştiul fără să schiţeze nici cea mai mică 
mișcare. E speriat de moarte, dar tot vine. Ești un fel de câine 
alpha. 

— De unde scoţi chestiile astea? 

— Citesc, ţi-am mai spus. 

— Copiii de nouă ani n-ar trebui să citească. Ar trebui să stea 
în faţa calculatoarelor și să joace jocuri violente care să le spele 
creierii. 

Dinţii puștiului străluciră nefiresc de albi în întuneric. 

— Sunt un răzvrătit. 

— Să știi. 

Îl privi pe Charlie apropiindu-se încă un centimetru, 
încrederea lui în Grace luptându-se să înfrângă frica faţă de 
străini. 

— Haide, Charlie, e-n regulă. 

Dar Charlie nici nu voia s-audă. Se opri locului și se așeză, 
privind cu ochi neliniștiți când la femeia care reprezenta 
siguranţa, când la imaginea aparent terifiantă a unui băiețel de 
un metru douăzeci. 

— Presupun că e ca și cum... începu Grace, dar, înainte să 
apuce să termine, puștiul se trânti cu spatele pe jos. Ce faci? 

— Îmi expun burta, îi șopti băiatul. Poziţia de totală supunere. 
Neameninţătoare. 

— Ah! 

— ÎI știi pe ăla care s-a dus în Alaska și a trăit cu lupii? A spus 
că asta trebuie să facă lupii din afară ca să fie primiţi în haită. 
De ce ai pistol? 

Grace privi în lungul străzii întunecate spunându-și că trebuie 
să-și fi ieșit rău din formă dacă un poliţist gras și un copil o 
citiseră în aceeași zi. Când întoarse din nou capul, Charlie era 

lângă băiat, spălându-i faţa cu limba lui mare și dând din coadă 
ca apucat. 

— Hei, Charlie, băiatule... râse puştiul, strâmbându-se acum și 
încercând să scape de limba dezlănţțuită. Se pare că tipul ăla cu 
lupii nu vorbea prostii, nu? 

Grace își încrucișă braţele la piept și privi în continuare, cu o 
expresie încărcată de dezgust. Charlie era acum complet 
deasupra băiatului, îl lingea, scheuna, bătea nebunește din 
ciotul care-i ţinea loc de coadă și, pe scurt, se făcea cu 
desăvârșire de râs. Și mai rău era că-i distrăgea atenţia. O 
mașină păru să apară ca din pământ, înaintând încet pe lângă 
parc. Nici măcar n-o auzise. 

— Charlie! 

Vocea-i trădă o umbră de panică. Urmări mașina și o văzu 
intrând pe aleea casei cu tencuiala de ghips. O femeie cobori 
dinăuntru, apoi scoase o pungă de cumpărături. Grace răsuflă. 

— E timpul să mergem! 

Cu vădită șovăială, Charlie veni ascultător lângă ea și puștiul 
se ridică și-și scutură frunzele uscate de pe pantaloni. 

— Ne jucam doar. Un câine ca ăsta are nevoie de-un băiat. 
Dacă vrei, aș putea să vin după ore uneori, să-i ţin de urât până 
vii acasă. 

— Nu, mulțumesc. 

Grace făcu un semn din cap înspre casă. 

— Tocmai ţi-a sosit salvarea. 

Puștiul privi spre mașină și, când se uită înapoi, Grace și 
Charlie începuseră deja să se îndepărteze. 

— Stai puţin! Nu mi-ai arătat ce i-ai făcut lui Frank! 

Grace clătină din cap fără să se întoarcă. 

— Haide, doamnă, ai inimă! O chestie ca asta ar putea fi 
salvarea mea, crede-mă! strigă în urma ei. 

Grace mergea mai departe. 

— Problema cu oamenii ca tine e că nu înțelegeți cum e să-ți 
fie frică în permanenţă. 

Strigătul era furios acum. Frustrat. 

Asta o opri. Trase aer în piept, îl suflă afară, apoi se răsuci pe 
călcâie și făcu cale-ntoarsă. 

— Ascultă, puștiule... 

— Mă cheamă Jackson. 

Își plimbă limba prin interiorul obrazului, gândindu-se. 

— Ești prea scund pentru chestia pe care i-am aplicat-o lui 
Frank, pricepi? Dar o să-ţi arăt altceva... 

e Capitolul 19 


Freedman și McLaren erau meticuloși. Făcură un tur al 
vaporului împreună cu căpitanul Magnusson și încă unul pe cont 
propriu, cercetând de două ori cele trei perechi de toalete, 
zonele în care se pregătea mâncarea, chiar și cabina micuță 
unde căpitanul ţinea o carte, un balansoar și o uniformă de 
rezervă, atârnată într-un cârlig, pe perete. 

— Nu aveţi prea mult spaţiu aici, îi spusese Freedman, 
încercând să-și strecoare silueta mătăhăloasă prin intrarea 
îngustă a ușii. 

— Am cât îmi trebuie, răspunsese căpitanul, clipind din ochi. 
Nevesti-mii, ce-i drept, îi trebuie sufragerie, sală de mese, 
cameră de zi, un colţișor pentru micul dejun... o sută una 
camere, Dumnezeu știe pentru ce! Dar mie? Dă-mi un scaun și-o 
carte, și poate și-un televizor din când în când, și sunt în 
paradis! Am spus întotdeauna că, dacă bărbaţii ar conduce într- 
adevăr lumea, așa cum pretind femeile, toate casele ar fi de opt 
pe zece și am avea mult mai mult spaţiu în suburbii. 

Până la sosirea echipajului și a firmei de catering, Freedman și 
McLaren își postaseră în parcare echipele de polițiști în 
uniformă, care-i ajutau pe băieţii lui Chilton să-i cerceteze pe 
nou-veniţi. Ceilalţi ofițeri în haine civile urcaseră și ei deja la 
bord. 

La 18:30 făcură o pauză la barul salonului de pe puntea 
centrală, înainte de a ieși înapoi în frig. li cerură două sticle de 
apă tânărului care lustruia paharele și le băură în timp ce-i 
urmăreau pe băieţii de la organizare adăugând ultimele detalii 
pe feţele de masă albe, pe care stăteau îngrămădite pahare de 
cristal, tacâmuri de argint și flori proaspete. O femeie înţepată, 
cu nasul ca un plisc de șoim și îmbrăcată într-un costum negru, 
împărțea ordine în dreapta și-n stânga, mutând din când în când 
cu câte-un centimetru vreun tacâm sau vreun pahar. 

— Suntem pregătiţi, spuse McLaren. 

— Mai pregătiţi nici că se poate, îl aprobă Freedman, uitându- 
se la cei doi polițiști în civil postați lângă toalete, apoi 

urmărindu-i cu privirea pe trei dintre băieţii lui Chilton, care se 
învârteau în salon ca niște lei în cușcă. 

— Barca asta parcă-i o tabără militară! 

— Prea multă agitaţie, spuse McLaren. N-o să apară în seara 
asta. 

— Nu. Ceea ce-nseamnă că va trebui s-o luăm de la capăt 
sâmbătă. 

— Am bilete la Gopher sâmbătă! Joacă atunci cu Wisconsin. 

Freedman plescăi compătimitor din limbă. 

Când invitaţii începură să sosească, se postară amândoi la 
câte o intrare, urmărindu-i pe oamenii lui Chilton care-i 
controlau cu detectoarele, cercetând cu privirea fiecare 
persoană care urca la bord. O colosală pierdere de vreme, își 
spuse Freedman, tremurând în costumul de lână, urmărind 
parada bogaţilor și preabogaţilor statului trecând prin coridorul 
de bărbaţi înarmați și lăsându-se controlati cu detectoarele de 
metal de parcă ar fi făcut asta în fiecare zi. Și poate chiar 
făceau. De unde să știe el? 

Când în sfârșit ambarcaţiunea se desprinse de mal și ieși în 
largul fluviului, Freedman și McLaren își începură rondurile 
stabilite, patrulând pe rând fiecare punte, când intrând în 
saloane, când ieșind în aerul îngheţat. Așa frig cum era, după 
câteva ture, Freedman începu să se simtă mai confortabil afară 
decât înăuntru. Pune un negru de doi metri într-un costum ieftin 
în aceeași încăpere cu cinci sute de bogătani albi și, cât de 
curând, un individ ameţit, a cărui cravată costa cât salariul lui 
pe un an, avea să-i ceară să-i umple carafa cu apă. Se 
întâmplase deja de patru ori în primele cincisprezece minute și 
răbdarea lui Freedman începea să i se subțieze odată cu 
respectul de sine. 

— Hei, Freedman! 

Johnny McLaren ieșea pe ușa salonului de pe puntea centrală 
tocmai când el se pregătea să intre. 

— Tocmai veneam să te caut... Ce ai? 

— Dobitocii îmi tot cer să le-aduc de băut, asta am. 

— Nişte cretini, dă-i dracului! 

ÎI trase înăuntru pe Freedman și începu să-și facă loc printre 
mese, spre ringul de dans. Cei de la Whipped Nipples erau pe 
puntea asta și interpretau ceva ce semăna a vals clasic pe 

ritmuri de salsa. Lui Freedman poate că i-ar fi plăcut, dacă n-ar 
fi avut un nume atât de stupid. 

— Nu dansez cu tine, McLaren. Ești prea scund! 

— Poartă-te frumos, Freedman, îţi vreau binele. Hammond a 
aranjat un bufet și pentru noi, băieţii de la pază, în bucătărie. 

— Zău? 

— Zău! Nicio friptură... doar caviar, și homar, și porcării de- 
astea. Dar nu-i rău. 

Căpitanul Magnusson își făcea propriile runde obligatorii prin 
salon, zâmbind, răspunzând la întrebări, cu un aer foarte 
căpitănesc. Freedman se întrebă cine conducea vaporul. 

— Totul e-n ordine, domnilor detectivi? întrebă lupul de mare 
în clipa în care trecură pe lângă el. 

— Nicio problemă, răspunse McLaren cu un salut scurt, 
căscând ochii la o pată roz de pe gulerul căpitanului. 

— Șampanie roz, mărturisi bătrânul, apăsând-o cu o batistă 
albă ca mătasea. Am avut o coliziune nefericită cu o tânără 
încântătoare și un pahar prea plin. 

— Ghinion! 

— Ba deloc! A fost chiar înviorător. S-a înfipt direct în mine. 
Cu faţa. 

Avea un rânjet prea obraznic pentru vârsta lui. 

— Tocmai mă duceam să-nmoi cămașa într-o chiuvetă cu apă 
rece și să-mi iau una nouă. Ne vedem mai târziu, domnilor. 

Freedman și McLaren îl urmăriră îndreptându-se spre ușa 
salonului, apoi își continuară traseul pe lângă ringul de dans, 
către zona în care le fusese pregătită masa. 

Se opriră amândoi deodată. 

— McLaren? 

— Da? 

— Toaletele sunt în spate. 

— Da. 

— El s-a dus în față. 

— Da. Spre cabina lui. 

— Atunci, unde o să-și înmoaie cămașa? 

McLaren închise ochii, văzu cabina micuță a căpitanului, cu un 
singur scaun, o carte și o ușă îngustă, de dulap - doar că 
uniforma de rezervă era atârnată într-un cui pe perete și de ce 
ar fi pus-o acolo dacă avea un dulap? 

— La dracu'! spuse el încet. 

În clipa următoare, se puseră amândoi în mișcare, atât de 
repede pe cât puteau fără a o lua propriu-zis la fugă, făcându-și 
loc printre mese, năvălind prin mijlocul unui grup de domnișoare 
de onoare care chicoteau în fața intrării. leșiră apoi în aerul 
îngheţat, făcură la dreapta și o rupseră amândoi la goană - 
Morcoveaţă cel mic și negrul uriaș - înspre cabina căpitanului. 

(J 

Tura lui Tommy Espinoza se terminase cu trei ore în urmă, dar 
era încă la birou, sorbind cafea rece și tastând cu înverșunare 
comenzi în computer. Își simţea ochii plini parcă de nisip, 
brăzdaţi de sute de firicele roșii după mai bine de unsprezece 
ore petrecute în faţa calculatorului, dar tocmai acesta era 
motivul pentru care Dumnezeu inventase picăturile Visine. 

Băgă mâna în dovleacul de plastic care rânjea în colţul 
biroului și pescui dinăuntru un baton de Snickers. 

— Haide, haide... 

Își trecu degetele prin părul negru, așteptând răspunsul 
computerului. În sfârșit, acesta veni, sub forma unui ţiuit 
asurzitor de alarmă. 

— La dracu'! mormăi, începând să apese din nou tastele, 
nervos. 

— Ai ceva pentru mine, Tommy? 

Magozzi stătea în pragul ușii, cu un rucsac de piele mâncată 
de vreme aruncat pe umăr. 

Tommy nu-și luă ochii de pe ecran, îi făcu doar un semn cu 
mâna lui Magozzi. 

— la vino încoace, Leo! Uite peste ce-am dat când am 
încercat să găsesc informaţii despre băieţii de la Monkeewrench. 
e 

În clipa în care Freedman și McLaren năvăliră în cabina 
căpitanului Magnusson, bătrânul deschisese deja ușa glisantă a 
toaletei sale private și se dădea îngrozit de-a-ndăratelea. Se 
împiedică de balansoar cu spatele și se prăbuși în acesta, cu 
ochii căscaţi, cu respiraţia întretăiată. McLaren se duse la el în 
vreme ce Freedman merse să se uite primul. 

Era o încăpere inimaginabil de îngustă, cu toate obiectele 
reduse la cele mai mici dimensiuni posibile, ca o toaletă de iaht. 
O chiuvetă micuță, de oţel, o oglindă micuță, un duș într-atât de 
mic încât Freedman ar fi trebuit să fie strâns la presă ca să 
poată încăpea sub el. Doar vasul de toaletă era de dimensiuni 

normale. La fel și bărbatul care stătea pe el. Purta costum, dar 
era gol de la brâu în jos, cu pantalonii căzuţi în jurul gleznelor, 
cu picioarele grase și albe larg desfăcute, cu colţurile cămășii 
atârnându-i între coapsele moi. Avea capul sprijinit de peretele 
din spate, ca și când s-ar fi odihnit doar. Dar fusese de data asta 
o crimă murdară. Dâre groase de sânge i se scurseseră din 
gaura lăsată de glonţ în frunte, întinzându-se de-o parte și de 
cealaltă a nasului, umplându-i ridurile din jurul gurii, coborând în 
josul gâtului și pătându-i gulerul cămășii albe. 

Freedman văzuse în cariera lui suficiente victime prin 
împușcare ca să-și dea seama că bărbatul de aici nu murise 
imediat. Fusese nevoie de câteva bătăi de inimă ca să se explice 
cantitatea mare de sânge scursă prin gaura relativ mică lăsată 
de glonț. 

Se dădu la o parte pentru ca McLaren să poată privi prin ușa 
îngustă. 

— Isuse! exclamă acesta cu respiraţia tăiată. Nu pot să cred! 
Căpitane? Când ai folosit ultima oară toaleta? 

Căpitanul Magnusson îl privi din scaun, clipind rapid. 

— Vai de mine! Aă, ieri, cred. Nu, staţi. Nu am ieșit în larg ieri. 
Alaltăieri, atunci, presupun... 

Freedman și McLaren se întoarseră spre cadavru. 

— Sângele e uscat, remarcă Freedman. S-a întâmplat înainte 
să venim noi. 

— Ceea ce înseamnă că era aici mai devreme, când am 
verificat cabina. 

Capul mare al lui Freedman se înclină cu gravitate. 

— Și mai rău. 

e 

Magozzi și Espinoza stăteau aplecați în fața monitorului, 
amândoi cu aceeaşi expresie uluită. 

— Este incredibil, spunea Tommy. N-am mai văzut în viața 
mea firewall-uri* ca astea. 

— Nu poți să găseşti nimic despre ei? 

— Dacă te interesează ultimii zece ani, îți găsesc orice. 
Impozite, fişe medicale, declarații de venit. La dracu’, mai că pot 
să-ți spun și când s-a dus fiecare ultima oară la veceu. Mai 
înainte de zece ani însă... Nimic. 

Tommy se lăsă pe spătarul scaunului. 


8 Program care filtrează accesul elementelor exterioare într-un calculator. (n.tr.). 

— Niciun contract de muncă, nicio foaie matricolă sau 
diplomă școlară, nici măcar certificate de naștere. Dacă e să ne 
luăm strict după dovezile fizice, oamenii ăștia nu există decât de 
zece ani. 

— Dar asta-i imposibil! 

— Se pare că nu. La prima impresie, aș zice că s-au șters din 
sistem. 

— Se poate face asta? 

Tommy ridică din umeri, luă un chips dintr-o pungă deschisă 
de pe birou, îl îndesă în gură și vorbi în timp ce mesteca: 

— Teoretic, sigur. Aproape toate bazele de date sunt 
computerizate în ziua de azi. Și orice informaţie dintr-un 
computer poate fi ștearsă. Dar nu-i așa ușor cum pare. Un 
hacker obișnuit nu poate să ia pur și simplu un laptop și o 
legătură la internet și să-și șteargă întreaga istorie. Ar trebui să 
fii de-a dreptul genial ca să treci de firewall-uri, în special de 
cele create de FBI pentru IRS sau SSA?. Crede-mă, așa ceva nu e 
posibil! 

Magozzi mârâi. 

— Protecția martorilor? 

— Nici gând. Nu-s atât de buni. Ăstora pot să le găsesc urmele 
și-n somn. Dacă băieţii de la Monkeewrench au făcut asta, 
atunci Protecţia martorilor ar trebui să-i angajeze pe ei. 

Magozzi își scărpină barba nerasă de-o zi, analizând această 
nouă descoperire. 

— Așadar, și-au schimbat numele și și-au creat identități noi. 

Tommy își azvârili încă un chips în gură. 

— Nu m-ar mira. Cum altfel să te pricopsești cu nume ca 
Harley Davidson sau Roadrunner? Întrebarea de o mie de 
puncte este de ce s-ar chinui în asemenea măsură cinci oameni 
obișnuiți să-și șteargă trecutul? 

Magozzi nu trebui să se gândească de două ori. 

— Activităţi criminale. 

— Așa mi-am zis și eu. Poate sunt niște suspecți mai plauzibili 
decât credeai. 

Magozzi întinse mâna după un cartof. Chipsul îi ajunse în gură 
înainte să-și dea seama ce face. Doamne, cât era de bun! 


? IRS, SSA - sistemele americane de taxe și impozite și evidenţă socială. (n.tr.). 

— O echipă de cinci criminali în serie care să acţioneze 
împreună? De-am avea noi norocul ăsta! Am putea cumpăra 
Japonia din vânzarea drepturilor de autor pentru așa o poveste. 

— Da. Probabil c-au fost doar jefuitori de bănci sau teroriști 
internaționali. Acum zece ani, au intuit revoluţia informatizării și 
au hotărât că ies mai mulți bani din software. 

— Exact. 

Magozzi își frecă ochii, încercând să alunge durerea de cap ce 
începea să se instaleze în spatele lor. 

— Am ajuns într-un punct mort? 

— Nu neapărat. 

Tommy își răsuci gâtul ca să se dezmorțească. 

— Mai am încă vreo câteva idei pe care vreau să le-ncerc și, 
chiar dacă nu găsesc nimic, computerizarea informaţiei nu este 
încă totală. Mai e drum lung până acolo. Mai există încă hârtii 
prin arhive, dacă ești suficient de bătrân să-ţi mai amintești 
unde să cauţi. Atâta doar că metoda tradițională durează foarte 
mult timp. Vrei să mai încerc? 

— Neapărat. 

Magozzi întoarse spatele ispititoarei pungi de cartofi și o porni 
spre ușă. 

— Apropo, cum stau din punct de vedere financiar? Ajung la 
sapă de lemn dacă jocul ăsta nu iese pe piaţă? 

Tommy îl privi de parcă era nebun. 

— Glumești? Compania a făcut peste zece milioane anul 
trecut și nu a fost prima dată. Cel mai mic venit al unui partener 
- scoase o foaie de hârtie de sub punga de chipsuri și se uită pe 
ea - este de patru milioane. Asta-i Annie Belinsky. Nu ţi-ar veni 
să crezi cât cheltuiește femeia asta pe haine. 

Magozzi îl privi parcă fără să creadă. 

— Sunt bogaţi? 

— Păi, da... 

Se auzi ţârâitul unui telefon și Tommy începu să caute printre 
hârtiile de pe birou. 

— Unde dracu' l-am pus? 

— E al meu, spuse Magozzi scoţându-și celularul din buzunar. 
Fă-mi cópii după tot ce găsești, te rog, Tommy. Și, dacă tot ești 
aici, vezi dacă găsești permisul de portarmă al lui Grace 
MacBride. 

Deschise clapeta telefonului. 

— Magozzi! 

Tommy îl privi pe Magozzi ascultând vocea de la celălalt 
capăt. Chipul îi deveni dintr-odată alb ca un giulgiu și, în clipa 
următoare, Magozzi ieșea în goană pe ușă. 


128 


e Capitolul 20 


Orășelul Calumet din Wisconsin nu mai primise atâta atenţie 
din partea presei din 1993, când dovleacul de trei sute cincizeci 
de kilograme al lui Elton Geber căzuse din remorcă în drum spre 
Concursul Dovlecilor Uriași. Dar chiar și atunci, reporterii 
rataseră adevărata poveste. 

jurnaliștii de televiziune trataseră subiectul pe jumătate în 
glumă, de vreme ce dovleacul fusese singura victimă și niciun 
reporter nu făcuse vreodată legătura dintre dovleacul zdrobit și 
glonţul pe care Elton și-l trăsese în gură două săptămâni mai 
târziu. Marele premiu din acel an fusese de cincisprezece mii de 
dolari, exact cât i-ar fi trebuit lui Elton să-și plătească ipoteca 
pusă pe fermă, și nu exista nicio îndoială că ar fi câștigat. Cel 
mai apropiat concurent abia dacă reușise să atingă jenanta 
greutate de două sute cincizeci de kilograme. 

Nu fusese câtuși de puţin o glumă, își spunea șeriful Mike 
Halloran. Mai degrabă o tragedie americană și media ratase cu 
desăvârșire esenţialul. La fel cum îl rata și de această dată. 

Mintea lui abia dacă înregistra huruitul unor elice undeva 
afară. Se învățase cu elicopterele echipajelor de filmare, la fel 
cum se învățase și cu dubiţele cu antene satelit care patrulau 
străzile orașului, oprindu-i pe toţi cei care păreau suficient de 
întristaţi sau de înspăimântați încât să le tremure vocea în 
timpul interviului. Se învățase cu agitația și strigătele 
reporterilor de pe treptele de la intrare, ori de câte ori un ofiţer 
încerca să iasă din mașină. 

Conform raportului de autopsie, John și Mary Kleinfeldt 
muriseră între miezul nopţii și unu dimineaţa, în noaptea de 
duminică spre luni. La nici opt ore mai târziu, devenise 
principala știre pe toate canalele de televiziune din Wisconsin, 
pe care diverși prezentatori o caracterizau drept tragedia ,... a 
doi bătrânei în vârstă, cu teama lui Dumnezeu, uciși cu 
sălbăticie în timp ce se rugau în biserică”. 

Nimeni nu menţionase crucile însângerate crestate pe trupuri 
- până acum, Halloran reușise să păstreze secret acest oribil 
detaliu -, dar, chiar și fără el, era o poveste irezistibilă pentru 

reporteri și fascinantă pentru spectatori. Ideea că cineva 
împușcase niște bătrâni era în sine destul de oribilă; plasează 
crima în presupusul sanctuar al unei biserici și adaugi indignare 
întregii povești; și poate și puţină frică. Știrile șocante făceau 
întotdeauna audienţă mare. 

Mai târziu în aceeași zi, moartea ajutorului de șerif Danny 
Peltier lovise ca fulgerul buletinele de știri, la mai puţin de 
jumătate de oră după ce se întâmplase, în timp ce Halloran încă 
mai stătea aplecat asupra cadavrului, uitându-se la pistruii 
bietului băiat, plângând ca o fetiţă. Până în seara zilei de luni, 
jurnaliștii, reporterii și carele de televiziune măriseră populaţia 
orășelului Calumet cu cel puțin o sută de locuitori și acum, o zi 
mai târziu, încă mai erau aici. 

Dar ratau povestea, toţi până la ultimul. Nu vedeau tragedia 
din spatele tragediei, crima din spatele crimei. Niciunul dintre ei 
nu știa că Danny Peltier, pistruiat, tânăr și sfâșietor de inocent, 
murise pentru că șeriful Michael Halloran uitase cheia de la 
apartamentul soţilor Kleinfeldt. 

— Mike? 

Înainte să ridice privirea, Halloran își șterse de pe chip urma 
oricărei expresii și-și înălţă ochii goi spre Bonar, care stătea în 
pragul ușii. 

— Salut, Bonar. 

Vechiul lui prieten se apropie și-l dojeni cu aerul unui Jonathan 
Winters!" supărat: 

— Arăţi ca dracu’, băiete! 

— Mersi. 

Halloran lăsă deoparte unul din turnurile înclinate de hârtii de 
pe birou, scoase o ţigară din buzunar și o aprinse. 

Bonar se așeză și dădu agitat din mâna lui grasă, alungând 
fumul care venea spre el din cealaltă parte a biroului. 

— Să știi că te-aș putea aresta fiindcă fumezi într-o instituţie 
publică. 

Halloran dădu din cap și mai trase un fum. Nu mai fumase în 
birou de ani de zile și nu-și mai amintea ultima oară când 
fumatul îi făcuse atât de multă plăcere. Plăcere sporită de 
natura ilicită a gestului. Nu era de mirare că oamenii erau atrași 
de lucrurile interzise. 


10 Actor de comedie american și fost instructor în cadrul Corpului Pușcașilor Marini. 
(n.red.). 

— Sărbătoresc. Am rezolvat cazul. 

Bonar îl măsură din cap până-n picioare, privindu-i uniforma 
care părea neschimbată de două zile și cearcănele adânci din 
jurul ochilor, aproape la fel de negre ca și părul prietenului său. 

— Nu-mi pare că ai sărbători. În plus, ești un mare mincinos. 
Eu am rezolvat cazul. Copilul a făcut-o. Ți-am spus de la bun 
început. 

— Nu-i adevărat. Mi-ai spus că părintele Newberry e 
criminalul. 

— Asta era mai degrabă o dorinţă. Și am spus asta înainte să 
știu că soţii Kleinfeldt au produs o odraslă. Din clipa în care mi-ai 
spus lucrul ăsta am zis că progenitura lor trebuie să le fi făcut 
felul, știi foarte bine. Dar mi-a părut rău să renunţ la padre. Era 
perfect. Crucile săpate pe piept, o ditamai moștenirea pentru 
biserică... Zi și tu dacă moșu' nu era un suspect pe cinste! 

Se plecă și împunse cu degetul hârtiile de pe biroul lui 
Halloran. 

— Ai ceva de mâncare pe-aici? 

— Nu. 

Bonar oftă nefericit și se lăsă pe spătarul scaunului, 
mângâindu-și înduioșat burta considerabilă. Cămașa maro a 
uniformei îi stătea căscată între nasturii care cu chiu cu vai mai 
atârnau de câte un fir de aţă. 

— Așadar, îngerii au coborât din cer și ţi-au spus că odrasla le- 
a făcut felul, după ce-ţi spusesem și eu același lucru, ţin să 
menţionez, dar informaţia asta, prietene, nu ne folosește la 
nimic. Nu știm nici cine, nici unde este copilul lor, nici cum 
arată, nici câţi ani are... 

Halloran zâmbi ușor. Era bine. Era bine să discute cazul cu 
Bonar, să se gândească numai la asta și la nimic altceva - era o 
linie dreaptă de care se putea agăța, atâta timp cât dura. 

— Copilul s-a născut în Atlanta. Acum treizeci și unu de ani. 

— Nu zău? Ai avut o viziune sau ce? 

— Impozite. Cele mai vechi pe care le-am găsit sunt de acum 
treizeci și ceva de ani, pe când soţii Kleinfeldt erau familia 
Bradford. Nu erau bogaţi pe-atunci. Recent căsătoriți probabil, la 
începutul vieţii, cu venituri suficient de mici încât să-și deducă 
din impozite cheltuielile medicale. Destul de mari pentru vremea 
aia. Stăteau de patru ani în Atlanta. Am tras concluzia că erau 
cheltuieli de maternitate. 

Bonar se îndreptă puţin în scaun; îi stârnise curiozitatea. 

— Așa că am sunat la Evidenţa Populaţiei din Atlanta și am 
cerut listele cu familiile Bradford care au avut copii în acel an. Și 
i-am găsit - copilul Bradford, născut la 23 octombrie 1969, al 
soţilor Martin și Emily Bradford. 

Bonar păru să-și ţină respiraţia preţ de-o clipă. 

— Stai așa! Soții Kleinfeldt au fost uciși pe 23 octombrie. 

Halloran dădu posomorât din cap. 

— La mulţi ani, copilașule! 

— La naiba! Pe toţi dracii! Chiar i-a omorât copilul lor! 

Halloran trase un ultim fum, apoi aruncă ţigara într-o cutie 
goală de cola. 

— Păcat că nu ești procuror. Tipul ăla-i încăpățânat ca un 
catâr. Vrea amprente, martori... știi tu. Genul de dovezi legale 
pe care nu le avem. Și copilul nici măcar nu le-a moștenit 
averea. 

Bonar clătină din cap. 

— Nu contează. Nu faci desene cu cuțitul în trupurile părinţilor 
tăi doar fiindcă le vrei banii. Avea el altceva în cap și nu cred c-o 
să ne placă atunci când o să aflăm ce anume. 

Își umflă obrajii și scoase un oftat prelung, se ridică din scaun 
cu mare greutate și se duse lângă fereastră. 

Ferma lui Helmut Krueger era de cealaltă parte a străzii. Se 
uită la vacile care se întorceau de la păscut îndreptându-se spre 
grajd, pregătindu-se pentru mulsul de seară, și se gândi că ar fi 
trebuit să se facă fermier. Vacile nu-și omorau niciodată părinţii. 

— Ai căutat numele copilului în baza de date? 

— Aici am o problemă. Pe certificatul de naștere nu apare 
niciun nume. 

— Cum? 

— Funcţionara cu care am discutat mi-a spus că nu este ceva 
chiar atât de neobișnuit. Certificatul se completează în ziua 
nașterii și nu toţi părinţii sunt hotărâți asupra numelui. Dacă nu-i 
sună după ce iau o decizie, spaţiul rămâne necompletat. Dar era 
trecut numele spitalului și mi-au dat și numele doctorului de 
familie. 

— Și ai vorbit cu el? întrebă Bonar. 

Halloran clătină din cap. 

— Nu-mi spune. E mort. 

— Ba e în viaţă și plecat la golf. Nevastă-sa a zis că-i spune să 
mă sune diseară, când se întoarce. 

Bonar dădu din cap și privi din nou pe fereastră. 

— Așadar, ne pregătim de drum. 

— Poate. Vrei să mănânci ceva până sună doctorul? l-am dat 
nevesti-sii numărul de mobil, așa că putem să plecăm de-aici. 

Bonar se întoarse și se uită la el; silueta lui masivă și obosită 
bloca ultimele raze de soare ce încercau să pătrundă pe 
fereastră. 

— Ne vedem la tine. Trebuie să mă opresc să fac piața mai 
întâi. 

— Putem merge la cafenea. 

— E douăzeci și patru, Mike. 

— Știu și eu că... începu Halloran, apoi se opri brusc. Oh, la 
dracu'! Bonar, am uitat complet. Îmi pare rău, prietene. 

— Nu face nimic. 

Bonar avea un zâmbet trist și prostuţ care ierta totul. 

— Prea mulţi oameni mor în octombrie, nu crezi? 

— Așa este. 

e 

„Dar de moartea asta n-ar fi trebuit să uiţi”, își spuse Halloran 
jumătate de oră mai târziu, intrând pe aleea din fața casei. 
Rămase câteva clipe în mașină, măcinat de remușcări, aproape 
dorindu-și să nu-și fi pierdut credinţa doar ca să se poate duce 
la spovedanie și să fie iertat. 

Teoretic vorbind, Bonar era burlac, dar din toate punctele de 
vedere care contau cu adevărat, era văduv de la furtuna din 
octombrie 1987, când iubita lui din liceu ieșise pe drum și 
îngropase botul camionetei lui taică-său în mlaștina Haggerty. 
Un strat de zăpadă gros de un metru se așternuse în 
următoarele patruzeci și opt de ore, dar drumul pe lângă 
mlaștina Haggerty era rar circulat, așa că abia peste patru zile 
plugul intrase în sfârșit pe acolo și găsise trupul îngheţat, nu 
prea drăgălaș, al lui Ellen Hendricks. 

Nu murise pe loc și asta fusese cel mai rău, fiindcă folosise 
timpul rămas pentru a-i scrie lui Bonar o scrisoare care se 
răsucea de jur împrejur pe marginile hărţii statului Wisconsin, 
primită gratuit de la Standard Oil. Era rănită și era frig, dar nu 
exista umbră de teamă în acea scrisoare - doar certitudinea 
dincolo de orice rațiune că Bonar o s-o găsească. Vorbea despre 

nunta lor care avea să aibă loc în curând, despre cei trei copii pe 
care urmau să-i aibă împreună, despre Fordul Thunderbird cu 
două locuri, pe care Bonar era musai să-l vândă fiindcă nu era 
loc pentru copii și, spre sfârșit, când mâna începuse să-i 
tremure, îl certa blând fiindcă întârzia atât. 

Scrisese ultimele cuvinte pe douăzeci și patru octombrie și, în 
fiecare an de atunci, Halloran și Bonar petrecuseră acea seară 
împreună, mâncând, bând și evitând să vorbească despre ceea 
ce ar fi putut să fie. Tradiţia ajunsese mai degrabă un ritual al 
prieteniei lor decât un tribut adus fetei care murise cu mult timp 
în urmă, dar, într-un mod ciudat pe care nu încercaseră 
niciodată să-l înțeleagă, data rămăsese importantă. N-ar fi 
trebuit să uite. 

— Maa, și nici cheile de la casa soţilor Kleinfeldt n-ar fi trebuit 
să le uiţi! spuse Halloran cu voce tare, apoi lovi volanul mașinii 
până când începu să-l doară mâna. 

Ulmi bătrâni de o sută de ani ocupau singurul acru care mai 
rămăsese din ferma străbunicului său. Păstrase casa și grădina, 
dar vechea construcţie colonială olandeză arăta acum nelalocul 
ei în mijlocul cartierului de locuinţe cu etaj, ieftine și de prost 
gust. Era o casă mult prea mare pentru un bărbat singur, dar 
patru generaţii ale familiei Halloran crescuseră aici și Mike nu se 
îndura să se despartă de ea. 

Cobori din mașină și traversă peluza până la ușa din faţă, 
strângându-și geaca desfăcută în jurul trupului. Vântul se 
înteţise de când plecase de la birou, cu doar câteva minute în 
urmă, și frunzele uscate i se învârteau în jurul ghetelor, luându- 
și zborul... spre Florida, dacă aveau cât de cât minte! Aproape 
că se simțea mirosul iernii și Halloran își aminti că Danny 
prevestise că va ninge devreme - și spusese asta nu mai târziu 
de ieri, în timp ce el îl conducea pe bietul tânăr spre propria-i 
moarte. 

Intră în holul micuț și auzi sunetul ghetelor din copilărie lovind 
podeaua de lemn ca să se scuture de zăpadă, apoi vocea maică- 
sii, amuţită de zece ani acum, amintindu-i să închidă ușa; ce era 
în capul lui? Voia să iasă toată căldura din casă? Într-un gest de 
sfidare venit un deceniu prea târziu, Halloran lăsă ușa 
întredeschisă pentru Bonar, întrebându-se de ce oare 
majoritatea amintirilor lui erau legate de iarnă, de parcă ar fi 
trăit treizeci și trei de ani într-un loc cu un singur anotimp. 

Își atârnă geaca groasă în dulapul de pe hol, apoi își puse 
centura și arma pe raftul de deasupra. 

— Nu-ţi dai seama cât de stupid e ce faci? îl întrebase Bonar 
prima oară când îl văzuse făcând gestul. Imaginează-ţi că sunt 
un drogat care intru peste tine, da? Și norocul meu este că tu ți- 
ai lăsat arma chiar aici, în dulapul din faţă, ca s-o pot lua la 
intrare și să te-mpușc în stomac când o să cobori împleticit 
scările, în pijama. 

Dar Emma Halloran nu ar fi permis niciodată prezenţa unei 
arme mai departe de holul de la intrare. Nici Winchesterul de 
cincizeci de ani al soțului ei și în niciun caz revolverul de 9 mm 
al lui fiu-său. Era în pământ de zece ani și Halloran tot nu putea 
să treacă de hol cu arma la brâu. 

Avea o sticlă de Dewar în frigider, o adevărată crimă, după 
părerea lui Bonar, dar lui Halloran îi plăcea rece. 

Turnă o cantitate sănătoasă în două pahare în care 
cumpărase cândva jeleu de struguri, apoi sorbi dintr-unul în 
timp ce examina conţinutul frigiderului. Împinse la o parte o 
farfurie cu resturi de la cină și găsi o comoară într-un dreptunghi 
de hârtie de măcelărie din congelator. 

— lubito, am venit! strigă Bonar de la ușa din faţă, trântind-o 
cu putere în urma lui. 

Intră tropăind din hol în bucătărie și aruncă pe tejghea două 
pungi de cumpărături. Halloran aruncă o privire frunzelor verzi 
care se zăreau deasupra. 

— Mi-ai luat flori? 

— Asta e lăptucă cu frunză lungă, deșteptule! Ai anşoa? 

— Ce, ești nebun? 

— Așa mă gândeam și eu, zise Bonar, începând să golească 
pungile. Nu te teme. Am eu anșoa, am usturoi, mai am o 
legătură tristă și veștedă de fasole verde care va avea nevoie 
de resuscitare... 

— Eu îl am pe Ralph. 

Bonar trase aer printre dinţi și se uită la Halloran. Ralph 
fusese ultimul vițel Angus pe care Albert Swenson îl crescuse 
înainte să-și vândă ferma și să se mute în Arizona. Bonar și 
Halloran cumpăraseră viţelul împreună și-l hrăniseră cu porumb 
și bere ultimele două luni din viaţa sărmanului animal. 

— Credeam că l-am dat gata data trecută. 


Halloran făcu un semn cu capul spre pachetul alb din 
chiuvetă, apoi îi întinse lui Bonar porţia de Dewar, servită în 
borcanul de jeleu. 

— Am păstrat o pulpă. 

— Domnul fie lăudat! 

Bonar ridică paharul, îl dădu pe gât, apoi se strâmbă. 

— Frate, de câte ori trebuie să-ţi spun? Dacă e rece, nu se mai 
simte aroma. Nu poţi să ţii așa ceva la frigider și în niciun caz nu 
poţi să bei așa o minune din borcane desenate cu personaje de 
animaţie! Cine-i ăsta? Marţianul? 

Halloran se uită la desenul negricios de pe paharul prietenului 
său. O mare parte din vopsea se ștersese de-a lungul anilor, dar 
încă se mai putea distinge casca personajului. 

— La naiba! Voiam eu marțianul! 

Bonar pufni în timp ce-și umplea din nou paharul, apoi începu 
să frece cu usturoi un vas de lemn în care Halloran crezuse 
întotdeauna că trebuie să stea fructe. 

— Bagă-l pe Ralph să se dezgheţe cam trei minute, dă 
cuptorul la maximum și scoate o tigaie de fontă! 

— Ziceam că-l facem pe grătar, afară. 

— Ei, te-ai înșelat. O să-l frigem la foc iute și-l terminăm în 
cuptor. Apoi adaug vin peste grăsimea rămasă în tigaie, 
amestec până se îngroașă sosul, arunc niște ciuperci și voilà! 

Halloran cotrobăi prin sertarul de tacâmuri, căutând cuțitul de 
friptură. 

— Glumești, nu? 

— Sigur că glumesc. Ai încercat vreodată să cumperi ciuperci 
de la Jerry? 

— Altădată ai fi înfipt carnea într-o ţepușă și ai fi prăjit-o la 
flacără. Tare-aș vrea să nu te mai uiţi la canalele pentru 
gospodine. 

— Nu mă pot abţine. Bucătarii sunt clovnii secolului douăzeci 
și unu. Ca Gallagher fără pepene, îl mai știi? 

— Tipul ăla cu ciocanul. 

— Ala, da. Doamne, ce mi-a mai plăcut. E mort? 

Halloran goli paharul și-l umplu din nou. 

— Probabil. Toţi ceilalţi sunt. 

Bonar tăcu preţ de câteva clipe, apoi începu să chicotească. 
Dewarul începea să-și facă efectul. 


Când sună celularul lui Halloran, Ralph nu mai era decât o 
amintire însângerată pe farfuriile albe ciobite și bucătăria era un 
dezastru. 

— Începe, zise Halloran deschizând telefonul, dorindu-și să fi 
băut ceva mai puţin, încercând să-și amintească toate 
întrebările pe care voia să i le pună doctorului. 

— Alo? 

Vocea cultivată a unui bărbat traversă spaţiul până la urechea 
lui, înceată și plină de dulceața sudului. 

— Bună seara, aici dr. Leroux. Am primit un telefon de la 
șeriful Michael Halloran. 

Bună seara? Isuse, mai vorbea cineva așa? Nu știa din ce 
cauză - poate accentul era de vină - dar, ori de câte ori vorbea 
cu o persoană din sud, Halloran se simţea ca un ţărănoi, ca un 
fiu de fermier, ceea ce era, și ca un prost needucat, ceea ce nu 
era. 

— Aici Mike Halloran. Vă mulțumesc că m-aţi sunat, doctore 
Leroux. Dacă închideţi, vă pot suna eu, pe cheltuiala mea. 

— Cum doriţi. 

Convorbirea se întrerupse brusc. 

Halloran închise celularul și se apropie de telefonul din perete. 

— Cum pare? întrebă Bonar. 

— Parc-ar fi colonelul Sanders, ceva mai ţâfnos. Alo, domnul 
doctor Leroux? Din nou Mike Halloran. Sunt şeriful 
Departamentului din Kingsford County, Wisconsin, și încerc să 
obţin informaţii despre niște pacienţi pe care i-aţi avut în 
evidenţă cu ani în urmă... 

— Martin și Emily Bradford, îl întrerupse Sudul pe Nord. Mi-a 
spus soţia. 

— A fost cu mai bine de treizeci de ani în urmă, domnule 
doctor. Vi-i mai amintiţi? 

— Cât se poate de bine. 

Halloran așteptă câteva clipe ca interlocutorul său să ofere de 
la sine mai multe informaţii, dar nimic nu întrerupse tăcerea de 
la capătul firului. 

— Aveţi o memorie impresionantă, domnule. Cred că aţi avut 
sute de pacienţi de atunci... 

— Nu discut despre pacienţii mei, domnule șerif, indiferent cât 
timp a trecut de când i-am tratat. Ca ofițer responsabil cu 
aplicarea legii, ar trebui să știți asta. 

— Soții Bradford au murit la începutul acestei săptămâni, 
domnule doctor. Clauza de confidenţialitate nu se mai aplică. 
Pot să vă trimit câpii după certificatele de deces, dar speram să 
mă credeți pe cuvânt ca să nu mai pierdem un timp preţios. 

Oftatul doctorului traversă ţara prin firul de telefon. 

— Ce anume vă interesează, domnule șerif? 

— Am înţeles că au avut un copil. 

— Da. 

Ceva nou în vocea de la telefon. Tristeţe? Regret? 

— Incercăm să găsim acest copil. 

Halloran îi aruncă o privire lui Bonar, apoi apăsă butonul de 
activare a difuzorului. 

— Mă tem că nu vă pot ajuta, domnule șerif, răsună vocea 
tărăgănată în întreaga bucătărie. Am adus copilul pe lume, i-am 
tratat după naștere atât pe dna Bradford, cât și pe copil, apoi nu 
i-am mai văzut niciodată. Și nici n-am mai auzit nimic despre ei. 

Umerii lui Halloran se lăsară în jos, în semn de dezamăgire. 

— Domnule doctor, ne aflăm într-un punct mort. Certificatul 
de naștere nu a fost completat. Nu știm nici numele, nici sexul. 
Nu știm nici măcar dacă au avut un băiat sau o fată. 

— Nici eu nu știu. 

Halloran rămase mut de uimire. 

— Poftim? 

— Copilul s-a născut hermafrodit, domnule șerif. Și, dacă nu 
cumva cineva a intervenit asupra sărmanei creaturi, mă 
îndoiesc că el sau ea știe cu exactitate până în ziua de astăzi ce 
este. Am încercat să implic serviciile sociale de aici imediat 
după naștere și am fost întotdeauna convins că bunele mele 
intenţii au cauzat brusca dispariţie a soţilor Bradford din zona 
Atlantei. 

— Hermafrodit? repetă Halloran, nevenindu-i să creadă, 
schimbând o privire cu Bonar care rămăsese, la propriu, cu gura 
căscată. 

Doctorul Leroux oftă, începând să-și piardă răbdarea. 

— Asexuat sau, mai precis, cu dualitate de sex. Există variaţii 
de manifestări fizice în anumiţi parametri. În cazul copilului 
soţilor Bradford, testiculele și penisul erau interiorizate, dar 
complete totuși. Configuraţia vaginală era prezentă, dar 
deformată și nu se putea determina în acel moment dacă 
ovarele erau funcţionale. 

— Dumnezeule! 

Doctorul continuă, începând să se lase prins de subiect: 

— Se întâmplă foarte rar - nu știu statisticile pe dinafară dar 
nici chiar la vremea respectivă nu trebuia să se transforme într- 
o tragedie de-o viaţă. Când sunt prezente organele genitale și 
interne ale ambelor sexe, ca în cazul bebelușului Bradford, 
părinţii aleg pur și simplu sexul copilului pe baza viabilităţii fizice 
a organelor. Intervenţia chirurgicală pentru implementarea 
alegerii făcute este relativ simplă. 

— Și ce au ales soţii Bradford? întrebă Halloran și doctorul îi 
răspunse numaidecât. 

— Au ales o viață de coșmar pentru copilul lor și pentru asta 
sper că ard acum în iad. 

— Nu înțeleg. 

— Acești... oameni, izbucni doctorul, și-au numit propriul copil 
- și citez exact cuvintele lor, fiindcă n-o să uit niciodată expresia 
pe care au folosit-o - „o ofensă în ochii lui Dumnezeu; o rușine”. 
Își închipuiau că nașterea copilului fusese o pedeapsă divină 
pentru un păcat imaginar și că, dacă ar fi intervenit în vreun fel, 
păcatul ar fi revenit și... Se opri și trase cu zgomot aer în piept. 
În orice caz, cât timp s-au aflat sub îngrijirea mea, părinţii nu au 
ales nici numele, nici sexul copilului și credeţi-mă, domnule 
șerif, chiar și azi, după atâţia ani, liniștea mi se tulbură când mă 
gândesc cum trebuie să fi fost viața sărmanului copil. Vă 
imaginaţi? N-au vrut nici măcar să-i dea un nume... 

Cineva din fundal i se adresa precipitat doctorului - soţia lui, 
probabil dar Halloran nu putea distinge cuvintele. 

— S-a întâmplat ceva, domnule doctor? 

Auzi un râset înfundat. 

— Fibrilaţie arterială, tensiune mare, un ușor defect de valvă. 
La vârsta mea, se întâmplă multe rele, domnule șerif, și soția 
mea își face griji pentru toate. Spuneţi-mi însă un lucru, dacă 
vreți, înainte de-a încheia conversaţia. 

— Tot ce-mi stă în putință, domnule doctor. 

— În statul în care locuiesc eu, nu intră în atribuţiile poliţiei să 
localizeze moștenitorii dispăruţi. Este vorba de o crimă, nu-i 
așa? 

Halloran îi aruncă o privire lui Bonar și acesta dădu din cap. 

— Omucidere. 

— Serios? 


— Soții Bradford - de fapt, și-au spus Kleinfeldt cât au stat aici 
- au fost uciși luni dimineaţă. 

Apoi, fiindcă doctorul fusese amabil și mult mai uman decât 
se așteptase Halloran, îi spuse și ceea ce știa că vrea să audă. 

— Au fost uciși în biserică, în timp ce se rugau. 

— Ah! Fusese un șuierat mai degrabă decât un cuvânt și 
Halloran simţi satisfacția din el. Înţeleg. Vă mulțumesc, domnule 
șerif Halloran. Vă mulțumesc mult pentru această informaţie. 

Întreruperea convorbirii se auzi tare în difuzor. 

Halloran se duse la masă și se așeză lângă Bonar. Niciunul din 
ei nu spuse nimic preţ de un minut, apoi Bonar se lăsă pe 
spătarul scaunului, scoțându-și burta de sub strânsoarea curelei. 

— Am o idee, spuse el. Ce-ai zice să închidem tot dosarul și să 
spunem că bătrânii Kleinfeldt au murit din cauze naturale? 

e Capitolul 21 


Magozzi nu fusese niciodată într-o zonă de război, dar își 
imagina că nu putea arăta chiar atât de rău, altfel nimeni n-ar 
mai fi rămas să lupte. 

Drumul de acces spre debarcaderul de lângă râu era înțesat 
de vehicule de urgenţă, de care de reportaj și de o gamă uluitor 
de largă de SUV-uri scumpe și sedanuri elegante, unele dintre 
ele abandonate cu portierele deschise și motoarele pornite. 
Elicopterele de știri împânzeau cerul deasupra, brăzdând cu 
reflectoarele lor puternice terenul de dedesubt, bătând cu 
elicele aerul rece al nopţii, în ritmul coloanei sonore a unui film 
de război. 

Erau oameni peste tot: polițiști în uniformă și în haine civile, 
legiști și o mulțime de civili nervoși care se învârteau de colo- 
colo, cei mai vehemenţi dintre ei încercând să-i convingă pe 
polițiști să-i lase să treacă de punctele de control. 

Magozzi își strecură Fordul prin labirintul de oameni și mașini 
și se opri în dreptul cabinei pe care o montaseră oamenii lui 
Chilton. Prin parbriz, văzu uniformele MPD și pe oamenii lui Red 
Chilton luptându-se, fără nici cea mai mică șansă, să împiedice 
civilii și ziariștii să intre în parcare. Barierele opriseră carele de 
transmisie ale televiziunilor, dar tot locul era împânzit de 
reporteri urmaţi de cameramani cu aparate portabile, care 
strigau cât puteau de tare ca să se-acopere unul pe altul în 
transmisiunile în direct către diverse canale care-și întrerupeau 
programul obișnuit pentru un reportaj special. 

Exceptând o eventuală invazie a marțţienilor, nunta Hammond 
în sine ar fi ţinut capul de afiș al știrilor de la ora zece. Dacă la 
asta se mai adăuga și o crimă, audiența maximă era garantată. 
Și în statul ăsta dependent de televizor, Magozzi ghici că mai 
bine de optzeci de procente din populaţie urmărea chiar acum 
întregul circ în direct. Și printre acești optzeci la sută se număra 
probabil și criminalul. 

Un bărbat în smoching, cu faţă de asasin plătit, îi bătu în 
fereastră. Magozzi văzu o insignă Argo găurindu-i reverul 

costumului de o mie de dolari. Cobor geamul și-i prezentă 
legitimaţia, apoi arătă cu degetul peste umăr. 

— Ale cui sunt toate mașinile astea? 

— Ale rudelor, prietenilor, cine știe? spuse bărbatul cu o 
expresie plouată. Toţi ăștia de pe nenorocita de barcă stau cu 
telefoanele lipite de ureche din clipa în care s-a găsit cadavrul. 
Vezi Lexusul ăla mare din spate? 

— Da, îl văd. 

— A intrat ca un tanc. L-a lovit pe un băiat de-al nostru în 
genunchi, când a-ncercat să-l oprească. Mama nu știu cărui 
puști de la petrecere. Ar fi trebuit s-o împușcăm ca s-o 
împiedicăm să intre. 

— Red nu vă lasă să împușcați lumea? 

Individul chiar zâmbi, dar zâmbetul nu-i îndulci cu nimic 
trăsăturile. Tot a asasin plătit arăta. 

Magozzi parcă între două dube de intervenţie și încuie 
mașina. Din când în când, la cincizeci de metri distanță, câte un 
nuntaș deja intervievat reușea să coboare de pe vas - firimituri 
aruncate rechinilor din presă. Șocaţi de întorsătura pe care o 
luase petrecerea, orbiţi de luminile camerelor, bogaţii și 
puternicii arătau slabi și ciudat de vulnerabili în fracurile lor de 
înaltă clasă și rochiile creaţii unicat. Majoritatea rămâneau 
nemișcaţi ca oile sub ropotul de întrebări strigate, însă o femeie 
în vârstă, acoperită de bijuterii și care îi părea cunoscută lui 
Magozzi, nici nu voia s-audă. Când reporterița tupeistă de la 
Channel Ten intră în spaţiul ei, femeia îi arse una zdravănă 
direct în poponeaţa bombată. 

Magozzi recunoscu în sfârșit femeia - era mama mirelui. 

— Foarte bine, cucoană! murmură el cu un zâmbet trist, 
încântat că cineva făcuse în sfârșit ceea ce el își dorea de ani de 
zile. 

Nu se depărtase nici doi pași de mașină, când gloata simți 
miros de prospătură și tăbări asupra lui. Ridică mâna pentru a-și 
feri ochii de luminile a zeci de camere și tresări, speriat de valul 
brusc de urlete și întrebări. Erau mult prea multe ca să le poată 
înţelege și Magozzi tocmai se pregătea să-și scoată coatele în 
afară și să-și facă loc - ducă-se dracului politica de bune relații 
cu presa a departamentului - când blonda de la Channel Ten se 
lansă asupra lui, învârtind microfonul portabil ca pe-o macetă cu 
care îţi croiești drum prin junglă. 

Era prea drăguță, prea dornică de un post de prezentatoare și 
avea o predilecție pentru subiectele de senzaţie, care nu prea 
se potrivea cu stilul celor de la Channel Ten, orientat în general 
spre știri mai blânde. Magozzi o vedea îndreptându-se spre o 
altă piață în cel mult un an și, în ceea ce-l privea, chestia asta 
nu se putea întâmpla îndeajuns de repede. Era obraznică, 
agresivă, avea neplăcutul obicei de a cita în afara contextului și, 
în plus, nu-i pronunţase bine numele nici măcar o dată. 

— Detectiv Ma-go-zee? strigă ea atât de tare încât toți ceilalți 
reporteri amuţiră. 

Magozzi zări câteva priviri dezaprobatoare în mulţime. De 
regulă, presa din Minnesota era remarcabil de civilizată. 
Reporterii vorbeau, ce-i drept, deodată, puneau întrebări stupide 
și lipsite de consideraţie de genul „Cum v-aţi simţit când aţi aflat 
că fiica dumneavoastră de șase ani a fost împușcată de fratele 
ei?” și uneori, ca în cazul de față, strigau... dar într-o anumită 
limită. Magozzi se întrebase întotdeauna dacă exista vreun 
aranjament tacit cu privire la limita maximă de decibeli care 
stabilea pragul de trecere al unui reporter de la entuziasm la 
nepoliteţe. Dacă exista o astfel de limită, blonda tocmai o 
încălcase. 

— A zbierat cineva? întrebă el. 

Zâmbi în colţul gurii zărind furia din ochii femeii când un 
chicot înfundat străbătu mulţimea de reporteri. 

— Detectiv Ma-go-zee... începu ea din nou. 

— Mă cheamă Magozzi. Ma-go-ti. 

— Mda... Kristin Keller, de la Channel Ten News. Domnule 
detectiv, ne puteţi confirma că bărbatul împușcat în seara 
aceasta pe Nicollet folosea toaleta în momentul când a fost 
ucis? 

„Jigodie lipsită de delicateţe”, își spuse Magozzi. Cu siguranță, 
nu era o fată din partea locului. Fetele bine crescute din 
Minnesota nu făceau niciodată referiri, oricât de vagi, la funcţiile 
fiziologice. 

— De-abia am ajuns, domnișoară Keller. Nu pot confirma 
nimic în acest moment. Mă scuzați... 

Începu să-și croiască drum prin mulţime spre intrarea pe 
vapor, dar putea jura că-i simţea respiraţia în gât. 

— Este o nouă crimă legată de jocul Monkeewrench? se auzi 
femeia strigând din spatele lui. 

La dracu! Se opri și, când se întoarse spre ea, îi văzu 
zâmbetul viclean întipărit pe chip. 

— Sursele noastre ne-au confirmat că scenariul crimei de azi- 
noapte, din cimitirul Lakewood, este identic cu cel dintr-un joc 
pe calculator creat de compania Monkeewrench, o companie 
locală de software. Aveţi vreun comentariu pe această temă, 
domnule detectiv? 

— Nu, deocamdată. 

Hawkins, de la St. Paul Pioneer Press, vorbi și el. 

— Haide, Leo! Am primit telefoane toată ziua în legătură cu 
crima din cimitir, de la persoane care au jucat jocul pe internet. 
Toţi ne-au spus că a fost o copie identică și acum umblă zvonul 
că și crima asta ar putea fi copiată tot după un scenariu din 
același joc. 

— Am primit și noi aceleași telefoane, spuse Magozzi. 

— Așadar, departamentul de poliţie este conștient de legătura 
dintre aceste crime și jocul de calculator? 

— Suntem conștienți că există niște asemănări pe care le 
investigăm. 

— În joc sunt douăzeci de crime... strigă Kristin Keller, apoi 
elicopterul propriului ei canal trecu pe deasupra și-i acoperi 
cuvintele. Luaţi porcăria asta de-aici! o auzi Magozzi strigând, în 
timp ce înainta grăbit prin mulţime, înspre intrarea pe vapor. 

McLaren îl întâmpină pe puntea centrală. 

— Acum, chiar c-o să explodeze, nu-i așa? întrebă el sec. 

— Da. Și încă direct în fața noastră. 

e 

Fusese nevoie de o crimă, dar cineva reușise în sfârșit să-l 
eclipseze pe Foster Hammond şi magnatul nu era deloc 
încântat. Posibilitatea ca o crimă să aibă loc la nunta fiică-sii îi 
dăduse poate fiori ieftini, dar își pierduse simțul umorului în 
clipa când poliția intrase în forță în mijlocul petrecerii. 

Evenimentul social al anului era acum scena unei crime, 
mireasa era de neconsolat, mâncarea în valoare de douăzeci și 
patru de mii de dolari avea să ajungă la cantinele pentru săraci 
și iluștrii invitaţi ai lui Hammond fuseseră adunaţi cu toţii într-un 
salon, pentru interviuri. „Ca niște criminali de rând”, îi suflase 
printre dinţi lui Magozzi. 

Magozzi încă se lăuda în sinea lui fiindcă reușise să-și ţină 
limba în frâu în timpul șaradei de la reședința Hammond, dar, 

când nenorocitul începuse să vorbească despre incompetenta 
poliţiei, se scuzase și ieșise din încăpere înainte să spună ceva 
cu desăvârșire deplasat, de genul „Doar ţi-am spus, imbecil 
țâfnos și arogant!” 

Acum era la cincizeci de metri depărtare de haosul controlat 
care pusese stăpânire pe Nicollet, privind apele negre precum 
cerneala ale Mississippiului, întrebându-se ce dracu' să facă 
pentru a prinde un individ care trăia în lumea cibernetică și 
omora în cea reală. 

Privi în lungul râului și văzu milioane de posibile ascunzători 
în spatele copacilor și printre tufișuri, după stâncile mari și în 
umbrele adânci. Nenorocitul s-ar fi putut ascunde chiar acolo, 
chiar acum, privindu-l, jubilând. Dar Magozzi nu credea că era 
cazul. 

Cu un oftat adânc, aruncă o ultimă privire pe deasupra apei și 
o porni înapoi spre bariera de mașini de poliţie aliniate una 
lângă cealaltă în parcare. Luminile albastre și roșii pâlpâiau 
întruna, colorând marginea albă a vasului Nicollet într-un straniu 
curcubeu sângeriu, ce varia în nuanțe de roșu și indigo. 

Gino evadase în sfârșit din mijlocul vacarmului de pe vapor și 
se strecura acum pe sub benzile galbene, venind spre el. Era 
prea gros îmbrăcat pentru cele cinci grade, într-o geacă de puf 
cu glugă cu margine de blană și purta mănuși groase de schi, 
care ar fi fost bune la minus douăzeci de grade. Doi tehnicieni 
criminaliști veneau în urma lui, cărând o targă pe care era 
așezat un sac negru, cu fermoarul tras. 

— Pleci mai târziu în expediţie în Antarctica? îl întrebă 
Magozzi. 

Gino îl privi serios. 

— M-am săturat să-mi îngheţe coastele de frig. Şi-i abia 
octombrie, zău așa! Ce s-a întâmplat cu vara indiană? ţi jur pe 
ce-am mai sfânt că mă mut în sud. Urăsc statul ăsta nenorocit. 
Urăsc iarna. O să facem Halloweenul în costume de schi 
săptămâna viitoare și, de câte ori o să deschizi ușa, o să pierzi 
căldură de câteva sute de dolari. 

Magozzi îi întrerupse văicăreala care s-ar fi putut întinde până 
la primăvară. 

— Ei? Deci ce avem? 

Gino scoase un suspin din rărunchi, care umplu aerul din jurul 
feței lui cu norișori albi de abur. 

— Aceeași poveste. Un coșmar din iad. Ce vrei mai întâi, 
bârfele sau faptele? 

— Cu siguranţă, bârfele. Adevărul e prea dureros. 

— Primarul și-a rupt coloana de cât s-a tot aplecat să-i pupe 
dosul lui Hammond - să-și ceară scuze, dacă-ţi vine să crezi, 
pentru că i-a cauzat așa o neplăcere. Prostul dracului! 

— Care din ei? 

Gino zâmbi îmbufnat. 

— Bună întrebare. În clipa asta, aș spune că e valabil pentru 
amândoi. In orice caz, primarul și-a revenit repede după mai 
sus-pomenita fractură de coloană, la timp pentru a-și spăla 
păcatele faţă de cel mai mare finanţator al campaniei sale, 
acuzându-i pe faţă pe McLaren și Freedman fiindcă, citez: „Au 
lăsat să se petreacă acest lucru îngrozitor”. 

— Glumești, nu-i așa? 

— Câtuși de puţin. Politician nenorocit! Dar poţi să fii mândru 
de băieţii noștri. Au stat calmi și-au înghiţit. 

— Isuse Hristoase! Adu-mi aminte să le dau un spor de 
periculozitate când calculăm plata pentru orele suplimentare de 
azi. 

— Cred c-ar merita și două decoraţii Purple Hart. 

Magozzi ridică privirea și-l văzu pe Red Chilton urmat de doi 
dintre băieţii lui, coborând de pe vapor. Până și Red, în mod 
normal mereu la patru ace, arăta cam mototolit. Magozzi n-ar fi 
schimbat locul cu el nici pentru tot aurul de la Fort Knox. 

— Ce face Red? Nici nu l-am văzut înăuntru. 

— Ah, îl știi pe Red! Maestrul diplomaţiei. Părerea mea 
personală e că-și irosește talentul în meseria asta. Ar trebui să 
fie ambasador. 

— După tine, pe cine-o să cadă vina în toată povestea? La 
urma urmei, după ce se mai calmează spiritele, oamenii o să se- 
ntrebe de ce treizeci de profesioniști înarmaţi, avertizaţi că s-ar 
putea întâmpla ceva, n-au fost în stare să preîntâmpine crima. 

— Ei, aici e vestea bună. Anant spune că victima este moartă 
probabil de câteva ore, cu mult dinainte să apară oricare dintre 
noi. Magnusson nu a spus nimănui despre toaleta lui privată 
când ne-a prezentat nava. O chichineaţă cu ușă de-aia pliabilă, 
ca un acordeon - toată lumea a presupus că e doar un dulap. 
Desigur, ignoranţa nu e o scuză - și băieţii de la Argo, și ai noștri 
au verificat nava înainte ca invitaţii să urce la bord. Dar Red nu 

aruncă pisica în curtea noastră și nici noi într-a lui. Ținem cu toţii 
pumnii strânși și sperăm să nu se bage de seamă, dacă mă- 
nțelegi. 

Magozzi dădu din cap. 

— Altceva ce mai știi? 

— Tot ce știu cu siguranţă e că avocaţii lui Hammond o să 
stea treji toată noaptea ca să scrie aproximativ cincizeci și două 
de procese. Nu m-ar mira dacă Hammond ar încerca să-l dea în 
judecată pe mort pentru daune de imagine, fiindcă a avut tupeul 
să se lase omorât. Desigur, în realitate n-are nicio șansă, fiindcă 
Hammond a fost avertizat, dar a ales să ignore avertismentul. 

Magozzi zâmbi. 

— Așadar, Hammond e cel care ar trebui să se aștepte la 
procese. 

Gino făcu cu ochiul. 

— Să spunem doar că o să vadă, cu ocazia asta, care-i sunt 
adevărații prieteni. Dacă are vreunul. Hei, poate-l dau și eu în 
judecată pentru daune emoţionale - o ajutam pe Helen cu tema 
la istorie când am primit telefonul. Dacă ia notă mică mâine la 
test? O să fie foarte afectată, n-o să se mai poată concentra la 
școală, n-o să aibă rezultate, n-o să mai meargă la facultate - 
zău așa, discutăm despre niște pagube foarte serioase. În orice 
caz, lăsând la o parte intrigile politice și procesele, treaba e cât 
se poate de nasoală. Același rahat - cuvintele mele, nu ale lor - 
o gaură în cap cu un 22. Cu un singur element în plus - tipul 
ăsta are o urmă proaspătă de mușcătură pe mână. Foarte 
recentă. Făcută cu doar câteva minute înainte să moară. 

— Fantastic. Băiatul nostru devine creativ. 

— Da, așa mi-am zis și eu. M-am bucurat, am crezut că poate 
găsim o potrivire de ADN sau de amprentă dentară după 
mușcătură. Apoi Anant mi-a spus că, după părerea lui, victima s- 
a mușcat singură. 

— Ce? 

— Da. Mușcătura e deosebită, arată niște canini strâmbi. Pare 
să se potrivească destul de bine. 

— Vrei să-mi spui și mie de ce s-ar fi mușcat victima singură? 

— Hei, e târziu. Sunt obosit și nici nu vreau să-ncep să mă 
gândesc. O să ne explice Rambachan. El are întotdeauna 
răspunsuri la întrebări de genul ăsta. 

Magozzi privi peste umărul partenerului său și văzu silueta 
deșirată, inconfundabilă, a medicului legist, mișcându-se pe 
puntea exterioară a vaporului de agrement, cu poalele hainei 
desfăcute fluturându-i în spate, cu capul aplecat, căutând indicii 
pe care Magozzi n-ar fi putut decât cel mult să le bănuiască. 
Când îi surprinse privirea, îi făcu semn cu mâna. Rambachan 
ridică un deget, apoi își reluă runda, iar Magozzi își îndreptă din 
nou atenţia asupra lui Gino. 

— Cum merg interviurile? 

Gino pufni, târșâindu-și ghetele îmblănite pe asfaltul îngheţat. 

— Incet. S-au împrăștiat ca niște căprioare intrate-n panică 
de-ndată ce-au văzut echipajele de poliţie. 

Aruncă o privire nervoasă farurilor roșii-albastre care pâlpâiau 
pe capotele mașinilor. 

— N-am putea opri chestiile astea? mormăi el, mai mult 
pentru sine. A fost nevoie de jumătate de oră doar ca să-i 
numărăm pe toți. Peste trei sute de invitaţi. Și toţi, până la 
ultimul, mă urăsc în clipa asta. 

— E un record pentru tine, nu-i așa? Să-ţi pui în cap trei sute 
de oameni într-o singură noapte? 

— Ştii ce-a trebuit să le fac? Adică, sunt toți îmbrăcaţi cu cele 
mai faine haine, gata de petrecere, veniţi să sărbătorească un 
eveniment fericit, mă-nţelegi? lar eu mă-nvârt cu o fotografie 
Polaroid a unui mort cu o gaură în cap, întrebându-i dacă nu e 
cumva partenerul sau tatăl lor. Acum, gândește-te la statistici. 
Câţi dintre oamenii ăștia ai crede că o să-și verse maţele când 
ar vedea fotografia unui mort la o recepţie de nuntă? 

— Doamne, Gino... 

— Treisprezece. Treisprezece au vomitat pe loc. Toată barca 
miroase ca o bodegă duminică dimineaţa. lar pe cei care n-au 
vomitat i-a apucat isteria. Ar fi trebuit să le împărțim Valium în 
păhărele de plastic. „Poftim, ia pastila și uită-te la poza cu 
mortu'!” La dracu', mi-a părut rău până și de mireasă, și fata 
asta chiar m-a scos rău din sărite azi după-amiază. Dar e doar 
un copil, mă-nțelegi? Cu siguranţă, o crimă la o nuntă seamănă 
cu un roman de Agatha Christie la vârsta ei. Dar să trebuiască 
să te uiţi la cadavru... asta e cu totul altceva. Mă uitam la ea 
cum stătea așa, în rochie de satin și dantelă albă, cu perle în 
păr, și eu, domnul cel drăguţ, am pus-o să se uite la un cadavru 

în noaptea nunţii. Isuse, până și mie mi s-a întors stomacul pe 
dos. Mi-era groază să nu fie unul dintre ei, mă-nţelegi? 

Magozzi dădu din cap. 

— Dar nu a fost. 

— Nu. Nimeni nu l-a văzut vreodată pe tipul mort. Așa că, în 
concluzie, n-avem nimic. Niciun semn de împotrivire, niciun tub 
de cartuș, nicio pistă pe care s-o urmăm fără rezultate de 
laborator. Doar un bărbat în costum, fără portofel, exact ca în 
joc. 

— Ceea ce înseamnă că trebuie să ne grăbim și să-i trimitem 
amprentele la analiză ca să putem identifica victima. 

— Sau poate-i găsim portofelul aruncat în vreun tomberon pe- 
aproape, cine știe? 

Magozzi își îndesă mâinile în buzunare, căutând mănușile pe 
care le lăsase pe sertarul dulapului din faţă. 

— Avem nevoie de ora morţii ca să vedem pe unde erau 
atunci băieţii de la Monkeewrench. 

— A murit între două și patru, atâta știu deocamdată. Și i-am 
sunat eu pe toți în timp ce tu erai pe drum încoace, imediat 
după ce mi-ai spus că au apărut ca din senin acum zece ani. 
Acum, să nu-mi zici că asta nu-i ciudat. 

— E ciudat. 

— In orice caz, au răspuns cu toţii în afară de MacBride și țin- 
te bine: au plecat toți mai devreme de la lucru, s-au dus acasă 
singuri și au rămas acolo. Niciunul dintre ei nu are vreun alibi 
solid, poate doar MacBride, când om reuși să dăm de ea. 

— Ce le-ai spus? 

— Nu le-am spus absolut nimic. l-am întrebat doar unde erau 
între două și patru și le-am spus că trebuie să vină la poliţie, să 
dea declaraţii oficiale. Mâine-dimineață, la zece. Nu le-am 
pomenit nimic de circul ăsta, dar dacă vreunul dintre ei are 
televizor, o să afle oricum. 

Înclină trist capul. 

— Și ştii ce, prietene? Cu excepţia cazului în care îi batem pe 
toți cu furtunul în speranţa că unul dintre ei cedează, suntem 
mâncaţi. Până acum, individul ăsta a mers cu câte-o crimă pe zi, 
iar următorul scenariu din joc este știi-tu-unde. 

Magozzi închise ochii, amintindu-și. Cea de-a patra crimă din 
joc avea loc la mallul America, iar logistica necesară pentru a 
acoperi un asemenea perimetru era coșmarul oricărui poliţist, ca 

să nu mai vorbim de dezastrul care s-ar fi produs dacă atracția 
turistică numărul unu din Minnesota se transforma în scena unei 
crime. 

— Nu știu. Instinctul meu îmi spune în continuare că nu... 
Criminalul nu e unul dintre partenerii Monkeewrench. 

Gino își scoase o mănușă fără degete, ceva mai mare decât 
un câine de talie mică, și începu să scormonească într-un 
buzunar al gecii. 

— De ce? Doar pentru că ne-au sunat? N-ar fi pentru prima 
oară când un criminal își raportează crima. Psihopaţii se 
distrează cu chestii de genul ăsta, crede-mă. Sau poate că unul 
dintre ei încearcă să-i înfunde pe ceilalţi. Toţi cunosc bine jocul. 
Și-acum, zi-mi tu cum se explică faptul că niciunul dintre ei nu 
are trecut. Dacă e să-ţi spun ce cred eu, sunt prea multe semne 
de întrebare în jurul băieților ăstora veseli. 

Magozzi urmărea cu privirea vânătoarea prin buzunare a 
prietenului său. 

— Mai c-aș zice că tu vrei să fie unul dintre ei. 

— Ei, ba bine că nu! Ori e unul dintre ei, ori vreun jucător 
anonim de pe lista de înregistrare și, ultima oară când am 
discutat cu Louise, nu reușiseră să elimine decât vreo sută din 
cinci sute și ceva. A zis că e practic imposibil; ori de câte ori 
găsesc ceva, vreun semn că trebuie să se uite mai cu-atenţie - o 
adresă falsă, adrese de facturare care nu se potrivesc cu cele de 
reședință, chestii de-astea - nu pot să facă nimic. Nu putem să 
facem nimic. Niciun furnizor de internet nu dă informații despre 
abonaţi fără mandat și, deocamdată, noi nu avem decât 
bănuiala că ucigașul se află pe această listă. Poate să omoare 
jumătate de oraș până să obţinem noi aprobările legale pentru 
genul ăsta de violare a intimităţii. 

— Mai că mi se face dor de vremea lui Hoover. 

— Că bine zici! aprobă trist Gino. 

Magozzi își mișcă degetele de la picioare înăuntrul pantofilor 
și-și dădu seama că-și mai simţea cam jumătate dintre ele. 

— Băieţii de la Monkeewrench ar putea probabil să rezolve 
treaba și fără mandat. 

Gino își abandonă căutarea prin buzunare și căscă ochii. 

— Ai înnebunit? 

— Dacă au fost în stare să șteargă toate datele despre ei, 
sunt în stare să ne obţină și nouă informaţiile de care avem 

nevoie, fără mandat. Și fără să lase vreo urmă. Suntem contra 
cronometru, Gino. Ne trebuie ceva. 

— Grozav! Și îl arestăm pe tip fără dovezi acceptate în 
tribunal, așa că scapă oricum. 

— Dacă obţinem o pistă cu adevărat interesantă din ce aflăm 
de la ei, n-o să fie cazul să ne folosim de dovada asta. Găsim noi 
altceva să-l înfundăm. 

Gino mârâi. 

— Poate. Dar să implicăm civili? Și posibili vinovaţi, că veni 
vorba, ca să eliminăm suspecții într-o serie de crime? Mai bine- 
am apela la un medium. 

Magozzi clătină din cap. 

— Nu prea cred că avem de ales. La cum stau lucrurile acum, 
toate potenţialele piste se înfundă din punct de vedere legal. 
Singura noastră soluţie este să mergem direct la sursă, ca să 
vedem de unde au pornit aceste piste. Monkeewrench poate să 
facă tot ceea ce noi nu putem. Chiar dacă l-am convinge pe 
Tommy să-și încalce jurământul și încă vreo câteva legi, el e 
doar unul. Singurul din tot departamentul care are cât de câto 
șansă să afle cine sunt jucătorii anonimi. Durează mult prea 
mult... 

— Și nu avem timp, știu, știu... 

Gino îl privi preț de câte clipe lungi, apoi își reluă scotocitul 
prin buzunare. 

— Dacă unul dintre parteneri e ucigașul, cu siguranţă ceilalţi 
nu o să ne ajute să ajungem la el... sau la ea. N-am ști niciodată 
dacă putem sau nu să avem încredere în informaţiile pe care ni 
le dau ei. La asta te-ai gândit? 

Magozzi dădu posac din cap. 

— Da, m-am gândit. Dar tot o să le cer ajutorul. Ce avem de 
pierdut? 

— Dacă se folosesc de șansa asta ca să ne îndepărteze de 
unul dintre ei, pierdem timp. 

— Nu în mai mare măsură decât pierdem deja acum, dându- 
ne cu capul de pereţi. Și ce dracu' tot cauţi, zău așa? 

— Asta! 

Cu un rânjet triumfător, Gino scoase o pungă de plastic din 
ultimul buzunar în care căută și o flutură în fața lui Magozzi. 

— Salvarea! Nirvana! Consolarea pentru lucrurile rele ale 
vieţii. 


151 


Deschise punga și umplu aerul dintre ei cu aroma fursecurilor 
cu ciocolată făcute în casă. 

Magozzi acceptă unul și mușcă din el. 

— O iubesc pe Angela, spuse el cu gura plină. 

— O să-i spun, răspunse Gino, mestecând fericit. Sper să nu 
se sperie. 

Aruncă o privire spre câteva perechi care coborau de pe 
vapor. 

— Cred c-ar trebui să mă întorc acolo. Să mă asigur că 
McLaren nu-și bagă-n buzunar numerele de telefon ale 
domnișoarelor de onoare. 

— Poate avem noroc, spuse Magozzi. Poate vreun invitat a 
văzut o matahală tatuată pe un Harley sau o divă de o sută de 
kilograme. 

Gino pufni. 

— Suntem în Minnesota. Aici jumătate dintre femei au peste o 
sută de kilograme. 

— Da, dar nu toate sunt sexy. 

— Din păcate. Cum o cheamă? Annie și mai cum? 

— Belinsky. Și la ce ai tu acasă, n-ar trebui să o fi văzut. 

Gino zâmbi ușor. 

— Ar fi trebuit să fiu mort. Își ridică gulerul gecii. Doamne, ce 
frig e! Uite că vine doctorul! 

Rambachan cobora cu băgare de seamă de pe vas, cu ochii 
lipiţi de pasarela groasă, de lemn, lată de cel puţin un metru, ca 
și cum ar fi fost un pod de funii peste Marele Canion. Magozzi îl 
urmări evitând reporterii și îndreptându-se spre ei. Expresia lui, 
în mod normal binedispusă, era trasă și obosită și mergea ușor 
clătinat. 

— Bună seara, domnilor detectivi. 

Rambachan își aplecă ușor capul, în semn de politețe. 
Magozzi ar fi putut jura că tenul îi era ușor cenușiu. 

— Dr. Rambachan, să înțeleg că nu prea îţi plac bărcile? 

Le adresă un zâmbet bolnăvicios, arătându-și mai puţini dinţi 
decât de obicei. 

— Excelent fler de detectiv! Da, ai dreptate. Sufăr de o teamă 
patologică de ambarcaţiuni și mi s-a făcut rău cât am stat la 
bord. 

Magozzi se minună cum de unui om care-și petrecea zilele în 
compania cadavrelor în putrefacție putea să i se facă rău pe un 
vapor tras la mal. 

— Îmi pare rău că îţi tot stric serile, doctore. 

Rambachan încercă să zâmbească. 

— Răul nu doarme niciodată, spuse el, evident încântat că i se 
oferea ocazia să folosească un aforism. Și nu-ţi face griji. Am 
sunat-o deja pe buna mea soţie să-i spun că ajung foarte târziu. 
Crimele astea se transformă în obiceiul prost al unui individ. Aș 
vrea să termin autopsia în seara asta. Poate găsesc ceva care să 
vă ajute în investigaţie. 

Lui Magozzi mai că-i veni să-l pupe. 

— Îţi rămânem datori, doctore. Mulţumesc. 

— E meseria mea, domnule detectiv. Vă sun imediat ce o să 
am ceva de raportat. Se întoarse spre Gino și-și plecă ușor 
capul. A fost o onoare să lucrez cu dumneata în seara asta, 
domnule detectiv Rolseth. Ai dat dovadă de multă considerație 
faţă de invitaţi în timp ce-ţi îndeplineai sarcina atât de 
neplăcută. 

Gino, deloc obișnuit să primească complimente, roși, apoi se 
umflă în pene. 

— Mda, păi... puteam s-o fac și fără. Am supt pietre, asta am 
făcut. 

Rambachan se lumină la față și se întoarse spre Magozzi. 

— A suge pietre? Găsesc expresia asta în carte? 

Magozzi își înăbuși un zâmbet și clătină din cap. 

— Probabil că nu. 

— Atunci, îmi explici dumneata altă dată? 

— Cu plăcere. 

— Excelent. În cazul ăsta, o seară bună amândurora. 

Gino așteptă până când indianul nu mai putea să-i audă, apoi 
se întoarse spre Magozzi cu un zâmbet până la urechi. 

— Ce-i cu voi doi? Am impresia că se încheagă un fel de 
legătură aici... Eu abia dacă pricep ce spune și voi doi staţi la 
taclale ca doi lorzi la un ceai englezesc. 

Magozzi ridică din umeri. 

— Nu știu. Dar e atât de... politicos. Și de naiv. E o combinaţie 
plăcută. Crede că Să vorbești minnesotana e o carte de 
lingvistică. 

Gino râse din toată inima. 


— Sper că i-ai spus. 

— Nu încă... 

Celularul lui Magozzi sună și detectivul se scotoci prin 
buzunar. 

— La dracu'! Stai așa, Gino... Magozzi! lătră el în telefon. 

Mult timp nu spuse nimic și Gino putea jura că vede începutul 
unui zâmbet. 

— Nu mai spune. Ai o adresă pentru mine? 

Scoase o bucată de hârtie din fundul unui buzunar și mâzgăli 
pe ea niște numere și un nume de stradă. 

— Ciudat loc în care să locuiască un multimilionar. Ești 
grozav, Tommy. Acum du-te acasă și odihnește-te. Am nevoie 
de tine mâine-dimineaţță la prima oră. 

Când închise telefonul, chipul îi radia. 

— Vești bune? întrebă Gino. 

— Grace MacBride, sau cine-o fi de fapt, are șase arme 
înregistrate pe numele ei, printre care și un 22. 

Gino dădu din cap, atotștiutor. 

— Ea a fost. 

— Mă duc până acolo, poate-o găsesc acasă. O-ntreb unde a 
fost între două și patru, poate mă uit la armă și o rog să mă 
ajute cu lista de înregistrări. 

— Foarte frumos! „Auzi, ne-ajuţi, te rog, să prindem 
criminalul? Asta, desigur, dacă nu cumva tu ești criminalul și, în 
cazul ăsta, pot să-ţi văd pistolul?” 

Magozzi ridică din umeri. 

— Ai tu altă idee? 

— Da, am o idee. Să fug cât mai departe de cazul ăsta. Eu și 
Jimmy ne gândeam la ziua aia cu schimbul de polițiști. N-ar fi 
rău să ne înscriem pentru Montana. 

e Capitolul 22 


Magozzi străbătu în viteză străzile laterale, cu luminile de 
urgență activate, apoi o luă pe 94 East, înspre St. Paul. Șoseaua 
era aproape pustie la acea oră - prea târziu pentru oamenii care 
lucrau a doua zi să mai fie pe afară, prea devreme pentru ca 
petrecăreţii de prin cluburi să se-ntoarcă acasă - așa că apăsă 
acceleraţia și viră pe aleea din stânga, dorindu-și să fi avut una 
dintre mașinile noi de teren ale departamentului și nu un Ford 
sedan vechi de doi ani. 

Pe de altă parte, de ce se grăbea atâta? Știa el foarte bine că 
Grace MacBride nu era o ucigașă - și, chiar dacă ar fi fost, nu s- 
ar fi învârtit la ora asta prin casă cu hainele pătate de sânge, cu 
arma în mână, așteptându-l pe el să vină s-o aresteze. 
Revolverul 22 înregistrat pe numele ei era o coincidenţă foarte 
subţire - o astfel de armă era la fel de comună ca o tigaie, în 
orașul ăsta -, dar era un pretext ca să treacă pe la ea și Magozzi 
se hotărî să nu analizeze prea în detaliu motivele pentru care-și 
dorea să facă asta. 

— Alibi. Lista de înregistrări! spuse el cu voce tare, de parcă 
și-ar fi căutat motivele pe care să le invoce pentru ca vizita lui 
să pară plauzibilă. Și în felul ăsta justifica mai ușor și viteza 
excesivă. 

Sistemul stricat de încălzire a mașinii își reveni ca prin minune 
la o sută douăzeci de kilometri la oră și Magozzi se încălzi pentru 
prima dată de când ieșise din clădirea primăriei. 

Frână cu un scârțâit puternic pe ieșirea Cretin-Vandalia și opri 
semnalizarea luminoasă. În scurtul timp cât îi luă să străbată la 
viteză normală cele câteva străzi până la Groveland Avenue, 
temperatura din mașină scăzuse deja cu zece grade și volanul 
de plastic începuse să se simtă ca un cerc de gheaţă. 

În centrul cartierului rezidenţial, tot mai zări câţiva oameni 
pe-afară, în ciuda frigului. Un grup de puștani de școală, care ar 
fi trebuit să fie acasă, în pat, la ora asta; un el și-o ea care-și 
plimbau câinele lăţos, cu părul atât de lung încât părea că nu 
are picioare; un jogger împătimit care trăia cu iluzia că să alergi 
seara pe alei întunecate e ceva sănătos. Toţi aveau mănuși în 

mâini, chiar și copiii, ceea ce însemna că erau cu toţii mai isteți 
decât el. 

Își strecură o mână între genunchi, ca să-și încălzească 
degetele, ținând volanul cu cealaltă, visând la mănușile rămase 
acasă, pe raftul din dulap. 

Casa lui Grace MacBride era la fel de modestă ca toate 
locuinţele din acest cartier simplu, în care stăteau oameni 
obișnuiți - ceea ce părea cam ciudat, având în vedere câţi bani 
știa el că are. De ce locuia o multimilionară într-o căsuţă mică, 
având un singur etaj, cu garaj detașat? Incă o contradicţie pe 
care s-o adauge la colecție. 

Parcă pe cealaltă parte a străzii și studie casa preţ de câteva 
clipe, în timp ce respiraţia îi ieșea în aburi, în mașina îngheţată. 
Umbre opace acopereau toate ferestrele; singura sursă de 
lumină era o puternică lampă cu halogen, care inunda cu 
strălucirea ei o curticică lipsită de orice proeminenţă. Nu tu 
răzoare de flori, nu tu tufișuri - niciun fel de decoraţiuni sau de 
detalii primitoare. Doar o alee simplă, de ciment, care conducea 
spre ușa grea, fără fereastră. 

Magozzi opri motorul și ieși din mașină, ridicându-și gulerul 
hainei peste urechi. Trenciul subţire de microfibră, care păruse o 
decizie stilistică bună în luna august, se dovedea acum ilar de 
ineficient. Dar ca orice minnesotan veritabil, cu excepţia lui 
Gino, Magozzi aștepta întotdeauna să ajungă în pragul 
hipotermiei înainte să-și pună geaca de iarnă, ca și cum, dacă 
purta haine subțiri, ar fi încurajat vremea să se adapteze în 
consecinţă. 

Traversă strada pustie și străbătu aleea dreaptă ca o săgeată, 
până la cele trei trepte de ciment care urcau spre intrarea din 
faţă. Se opri pe prima treaptă și studie ușa. 

Ultima oară când văzuse o ușă de oțel fusese cu ocazia unei 
crime petrecute într-un laborator de amfetamine din suburbie, 
primăvara trecută. O linie de apărare costisitoare pentru 
traficanţi de droguri, mafioţi și ultraparanoici. Ar fi avut sens și 
în cazul unei femei care se ascundea de vreun fost soț sau 
prieten nebun, și nu era prima dată când acest scenariu se 
înfiripa în mintea lui Magozzi. 

Văzuse frica din ochii femeii prima oară când o întâlnise și își 
spusese din prima clipă: victimă a unui abuz. Ideea asta se 
năruise însă în doar câteva minute. Participarea mentală a 

victimei era problema. Și în cazul lui Grace nu era vorba de așa 
ceva. Era speriată, da; dar incapabilă să riposteze, nu. Ce-i 
drept, își montase ușă de oţel la intrare și căra un Sig Sauer 
după ea, dar acestea erau acțiunile cuiva care-și lua destinul în 
mâini, care se pregătea pentru pericol mai degrabă decât să se 
ascundă. In plus, scenariul cu victima abuzată ar fi explicat doar 
de ce MacBride își schimbase identitatea - nu și ceilalți patru. 

Clătină din cap, ca să-și alunge gândurile care nu duceau 
nicăieri. Observă un interfon cenușiu montat în cadrul ușii și, 
ironic, un preșuleţ de cauciuc pe care scria „Bun venit!” Se 
întrebă dacă era vreo glumă a lui Grace MacBride. 

Când păși pe preș, auzi clar un băzâit electronic, chiar 
deasupra capului. ldentifică repede sursa - o cameră de 
supraveghere, ascunsă sub jgheab, care se întoarse fixându-și 
ochiul vigilent asupra lui. 

Magozzi îngenunche și ridică un colț al preșului de la intrare, 
descoperind o trapă de presiune montată în treapta de sus, 
evident legată la cameră, și de acolo, probabil, la un sistem de 
alarmă în interiorul casei. 

Nivelul patologic al paranoiei se manifesta la fiecare pas și, 
într-un anumit stadiu, asta era incredibil de deranjant. Ce ar fi 
putut justifica asemenea măsuri de siguranţă? Dacă nu un fost 
partener violent, atunci ce? O corporație de spionaj? Magozzi nu 
credea. Și aflase chiar în acea seară de la Espinoza că nu era 
nevoie să părăsești confortul propriei camere ca să minţi, să 
înșeli sau să furi într-o lume care era interconectată până în cel 
mai mic detaliu pe World Wide Web. 

Apăsă butonul interfonului și aşteptă, cu respiraţia ieșindu-i în 
pufăituri îngheţate. Preţ de mai bine de-un minut, tăcerea fu 
totală. Apoi, trei clacuri metalice - zăvoarele care se 
deschideau. 

Ușa de metal se deschise și Grace MacBride apăru în faţa lui, 
cu chipul ei alb, îmbujorat și umed. Purta o pereche de pantaloni 
largi, de culoare gri, un tricou mult prea mare și avea părul prins 
în coadă. Ar fi părut aproape vulnerabilă dacă nu i-ar fi văzut 
tocul de la gleznă și revolverul din el. 

— Este unsprezece noaptea, domnule detectiv Magozzi. 

Vorbea sec, pe un ton cât se poate de neutru. Nu părea prea 
surprinsă să-l vadă apărut la ușa ei. 

— Îmi cer scuze pentru ora înaintată, domnişoară MacBride. 
Vă întrerup din ceva? 

— Făceam exerciţii. 

Magozzi arătă înspre revolverul de la gleznă. 

— Purtaţi arma când faceţi exerciţii? 

— Port arma tot timpul, domnule detectiv. V-am spus deja. Ce 
doriţi? 

„O gazdă perfectă”, își zise Magozzi sarcastic. 

— Vreau să mă uit la revolverul dumneavoastră calibrul 22. 

— Aveţi mandat? 

Vocea îi rămăsese impasibilă, privirea îi rămăsese fixă. Unu la 
zero pentru MacBride - era fie nevinovată, fie sociopată. 

Magozzi oftă, simțindu-se dintr-odată epuizat. 

— Nu, nu am mandat, dar pot să fac rost de unul. Și o să 
rămân aici pe placa asta de presiune care-ţi face alarma să-ţi 
sune în casă până când mi-l aduce Gino. 

— Sunt suspectă? 

— Toată lumea e suspectă. Există vreun motiv pentru care nu 
vrei să văd arma? 

— Nu trăim sub dictatură poliţienească, domnule detectiv 
Magozzi. 

Doamne, ce ţâfnoasă era! Era absolut imposibil să fi fost 
vreodată într-o relaţie abuzivă. Cu o atitudine ca asta, tipul ar fi 
omorât-o din prima seară. 

— Domnișoară MacBride, oamenii mor în orașul ăsta și 
dumneata mă faci să pierd timpul. 

Imbujorarea din obrajii femeii, cauzată de exerciţiile fizice, se 
transformă acum în roșul aprins al furiei. Atinsese un nerv. 

— Dumneata pierzi timpul! Vii să investighezi oamenii care ți- 
au raportat crima în loc să cauţi ucigașul. 

Magozzi refuză să muște momeala. Rămase nemișcat în frig, 
sperând că femeia nu-l vede cum tremură sub haina subțire, 
așteptându-se să-i trântească ușa în faţă. Dar Grace îl surprinse. 

— Of, mai ducă-se dracului! Intră și închide ușa. Și rămâi pe 
loc. Să nu miști un deget! 

Magozzi intră cât putu mai repede, închise ușa, apoi privi în 
jur. 

— Nu-mi scanezi retina? 

Grace îl privi nedumerită. 

— Ce vrei să spui? 


Magozzi ridică din umeri. 

— Ai un sistem de securitate foarte serios. 

— Sunt o persoană foarte serioasă, i-o reteză ea, răsucindu-se 
pe călcâie și înaintând pe coridorul lung și întunecat. 

Când dispăru în spatele ușii de stejar, Magozzi făcu doi pași 
înăuntru, căutând un indiciu cât de mic cum că acolo locuia cu 
adevărat cineva, însă foaierul și holul erau la fel de goale și de 
lipsite de personalitate ca și exteriorul casei. 

O scară pe partea stângă, două uși închise - camera de zi și 
mai ce? o cameră de lucru? - pe dreapta. Intre ele nu era nimic, 
doar o podea de lemn de arțar, frumos lustruită, și pereţii 
netezi, de culoarea cojii de ou. Dacă Grace MacBride avea 
personalitate, lucru de care Magozzi începea să se îndoiască, 
aceasta nu se ghicea din modul în care își decorase casa. 

Auzi pași furioși și ușa se deschise din nou de perete. Grace îl 
săgeta cu privirea din prag. 

— Vreau să fie totul legitim. Dacă vrei să vezi arma, poţi să te 
uiţi la ea în cabinet. 

— Sigur. E chiar mai bine. 

Îl urmări cu o privire pe care Magozzi o clasifică drept profund 
dezaprobatoare, în timp ce se apropia de ea. Dacă privirea 
tăioasă avusese menirea să-l facă să se simtă ca un intrus 
bădăran, nu-și atinsese scopul. Nu făcu decât să-l indispună. 

— Până și dumneata trebuie să-ţi dai seama cât de ridicolă 
este această situaţie, domnule detectiv. 

Magozzi alese să ignore partea cu „până și dumneata”. 
Directiva 101. Nu răspundeti la abuzurile verbale ale civililor. 

— Și de ce, mă rog? 

— Crezi că aș folosi o armă înregistrată pe numele meu ca să 
omor pe cineva? Crezi că nu aș fi curăţat-o până acum, dacă aș 
fi împușcat-o cu ea pe biata fată de ieri? 

Nu spune nimic despre crima de pe vapor, remarcă Magozzi. 
Fie nu aflase de ea, fie se prefăcea că nu știe. 

— Desigur că ai fi curăţat-o. Nici nu m-aș aștepta la mai puțin 
din partea dumitale, domnișoară MacBride. Dar munca de 
detectiv este în mare parte doar un proces plictisitor de adunare 
de informații și scriere de rapoarte. Obiectivul meu aici este să 
remarc că dumneata deţii o armă de același calibru ca aceea 
folosită de ucigaș și să adaug în raport că am examinat mai sus- 

menţionata armă, cu permisiunea dumitale, și că nu am găsit 
nicio dovadă cum că ar fi fost întrebuințată recent. 

— Îți acoperi spatele. 

— Absolut. Prima dată când n-o voi face o să fie atunci când 
ucigașul o să lase în urmă o armă murdară, acoperită cu sânge, 
învelită într-o hârtie pe care să scrie „Eu sunt arma crimei”. 

Grace deschise ușa de perete și-i făcu semn să intre într-o 
bucătărie ternă, utilată cu toate cele necesare, cu faianţă albă, 
strălucitoare și o chiuvetă de inox care părea să fi fost lustruită 
de profesioniști. Oale și tigăi scumpe atârnau deasupra unei 
tejghele de granit negru, pe care erau înșirate aparate pe care 
numai un bucătar împătimit le-ar fi putut avea. 

O oală cu capac sfârâia la foc mic, umplând aerul cu o 
delicioasă aromă de vin și usturoi. Nu știa de ce, dar Magozzi nu 
și-o putea imagina pe Grace MacBride făcând nici cea mai mică 
activitate domestică, însă imaginea din fața lui vorbea de la 
sine, dovedind că femeia avea și o latură mai sensibilă, pe care 
făcea mari eforturi să o ascundă. 

Nu se obosi să se-ntrebe de ce gătea la ora unsprezece 
noapte, presupunând că tot ceea ce făcea Grace MacBride era, 
oricum, ieșit din comun. 

— Ai un câine? o întrebă. 

Grace îl privi încruntată. 

— Da... Oh, vasul de apă. Se vede că ești detectiv. 

Magozzi ignoră comentariul. 

— Unde este? 

— Se ascunde. Îi e frică de străini. 

— Hmm... A învăţat asta de la dumneata? 

Grace îi aruncă o privire iritată, apoi îl conduse pe sub o 
arcadă în camera de zi, plasată în mod ciudat în spatele casei, și 
nu în partea din față. Era cu totul diferită de restul casei - 
surprinzător de caldă, cu fotolii cu spătarul în evantai și o 
canapea de piele pe care stăteau împrăștiate perne de mai 
multe culori. O măsuţă de sticlă era acoperită cu reviste despre 
calculatoare și manuale voluminoase despre limbajele de 
programare. Un coș de trestie plin cu dovleci în miniatură stătea 
într-un colț, lângă o urnă umplută cu flori uscate și tărtăcuțe. 
Încă un licăr al laturii ei mai sensibile. 

Magozzi examină cu deosebită atenţie tablourile, toate 
originale, care acopereau pereţii - o colecţie eclectică de picturi 

abstracte, în alb-negru, fără îndoială operele aceluiași artist care 
pictase tabloul din biroul lui Mitch Cross, și două peisaje calde, 
în acuarelă. 

Grace îngenunche în faţa unui cabinet foarte elegant, de 
abanos, așezat în colțul îndepărtat la încăperii, și strecură 
înăuntru o cheie. Interiorul era căptușit cu catifea roșie și 
găzduia fenomenalul arsenal al lui Grace MacBride. Femeia 
scoase un Ruger 22 și i-l întinse, ţinându-l de ţeavă. 

Magozzi examină arma, trase glisorul, examină încărcătorul. 
Gol. Nimic în cameră. Și era imaculat, cu o ușoară strălucire de 
ulei, la fel de sclipitor ca și chiuveta din bucătărie. 

— Presupun că n-ai fi de acord să mi-l predai mie... 

Femeia scoase un oftat exasperat. 

— Să înțeleg că nu. 

l-I dădu înapoi, apoi arătă spre restul armelor. 

— Frumoasă colecţie. Ai ceva arme de foc. 

Grace nu spuse nimic. 

— De ce anume te temi atât de mult? 

— De taxe, de cancer... ca toată lumea. 

— Armele nu sunt prea eficiente în niciuna din aceste situații. 
Nici ușile de oţel, că veni vorba. 

Din nou, tăcere. 

— Nici să-ţi ștergi trecutul. 

Un fulger îi străbătu ochii. 

— Vrei să-mi povestești despre asta? 

— Despre ce? 

— Despre planeta pe care aţi locuit tu și prietenii tăi până 
acum zece ani, când aţi aterizat aici. _ 

Grace întoarse capul, cu maxilarul încleștat. Işi mușca buza ca 
să nu explodeze, ghici Magozzi. 

— Și cât timp ai pierdut investigând pista asta? 

Magozzi ridică din umeri. 

— Nu prea mult. N-a fost greu. Am un geniu informatician la 
birou, care-și smulge și acum părul din cap ca să treacă de niște 
firewall-uri. De fapt, e cel mai mare fan al vostru. Zice că ar 
trebui să vă angajeze pe toţi la Protecţia Martorilor. 

O fixă cu privirea, sperând să zărească o reacţie, cât de mică, 
însă femeia nici nu clipi. 

— Ştii, dacă sunteţi în program, m-ai scăpa de o grămadă de 
bătaie de cap dacă mi-ai spune. 

Grace îl ignoră, puse Rugerul la loc, închise cabinetul de 
arme, apoi se ridică și-și împreună braţele la piept. 

— Ai terminat? Dacă da, aș vrea să mă întorc la exerciţiile 
mele. 

Magozzi își îndreptă atenţia asupra unei acuarele, un peisaj 
urban plin de figuri fericite, remarcabil detaliate având în vedere 
genul. Un artist tânăr, își spuse, care amesteca stilurile 
maeștrilor în timp ce și-l căuta pe-al lui. Imaginea sociabilă 
părea ciudat de nelalocul ei într-o casă gândită mai degrabă ca 
o fortăreață, locuită de o femeie care în mod cert se născuse 
fără mușchii ce permit formarea zâmbetului. Se întrebă care o fi 
fost motivul pentru care cumpărase această casă. 

— Oamenii noștri lucrează de ieri la listele de înregistrare pe 
care ni le-aţi dat. 

— Și? 

— Merge încet. 

— Normal că merge-ncet. Și e stupid. 

— Pardon? 

— N-o să vă folosească la nimic și știi prea bine. Nici cel mai 
prost criminal nu și-ar lăsa numele, și adresa, și numărul de 
telefon ca să veniţi voi să-l luaţi ca din oală. Și ăsta nu e prost... 

Magozzi deschise gura ca să răspundă, însă nu destul de 
repede. 

—... Și nu-mi veni mie cu baliverne de genul „asta e 
procedura”, continuă Grace. Atotputernica procedură... asta îi 
ține întotdeauna în loc pe polițiști. Vă pierdeţi timpul, resursele 
și energia pe care le-aţi folosi mai bine ca să-i întindeţi 
individului ăstuia o capcană. Fiindcă nu stă și, dacă lovește din 
nou, victima e pe conștiința voastră, fiindcă aţi fi avut șansa să-l 
opriţi dacă n-aţi fi fost atât de preocupați să tăiaţi numele de pe 
o listă și să-mi verificaţi mie revolverul de calibru 22... 

— l-am întins o capcană! răbufni amărât Magozzi, furios dintr- 
odată pe această femeie ciudată, plină de secrete, paranoică, 
fără trecut, care-i ţinea teorii despre cum să-și facă meseria; 
furios pe întregul caz care îi scăpa de sub control și pe 
cadavrele care se înșirau unul după altul, ca mărgelele; furios pe 
lipsa ei de respect și pe refuzul ei de a coopera, și în special, 
furios pe el însuși, fiindcă avea senzaţia că îi scapă ceva esenţial 
în afurisitul ăsta de caz. Recepţia de nuntă a lui Tammy 
Hammond a avut loc în seara asta pe Nicollet. Nu numai că am 

avut zece oameni prezenţi la faţa locului, dar mai erau încă 
douăzeci și de la Argo Security. Locul a fost păzit mai ceva decât 
Casa Albă. Și ghici ce? Tot am ajuns prea târziu. 

Femeia îl privi nemișcată preţ de câteva clipe, înregistrându-i 
parcă vorbele furioase, apoi Magozzi văzu toată indignarea 
scurgându-i-se din privire, lăsând în urmă doar niște oglinzi 
albastre, care  reflectau cea mai adâncă disperare. 
„Dumnezeule, trebuie să fie sinceră, își spuse Magozzi. Nimeni 
nu poate juca așa ceva.” 

— Dumnezeule! șopti ea și Magozzi îi auzi vocea adevărată și 
îi văzu adevăratul chip și, doar pentru o clipă, o oarecare umbră 
de vină, ca și cum s-ar fi dezamăgit pe ea însăși. 

In clipa următoare, disperarea se risipi, făcând loc unei furii 
care o întrecea pe a lui și unei uri îndreptate direct spre el. 

— Idioţilor! 

Vocea-i era joasă, calmă și lăsă cuvintele să apese preţ de 
câteva clipe, ca pentru a se asigura că el le simte pe deplin 
efectul. 

— Aţi ajuns prea târziu? V-am spus ce o să se întâmple, v-am 
spus unde și acum încă o persoană a murit fiindcă aţi ajuns prea 
târziu? 

Simţi impulsul de a se apăra, știa că greșește, dar nu se putu 
abţine. 

— Încă încercam să obţinem permisiunea de a urca la bord 
când a fost omorât tipul ăsta. Poate că voi ar fi trebuit să ne 
sunati mai din timp și să ne spuneți că unul dintre jucătorii 
voştri psihopaţi vă folosește creaţia drept șablon. Nu noi am 
acţionat prea târziu, ci voi! 

Isuse, parcă ar fi fost un puști de generală care încearcă să se 
dezvinovăţească, aruncând vina pe altul. Chestia asta-l enervă 
și mai tare. 

— Unde erai între două și patru? 

Ochii femeii părură să se transforme în picături albastre de 
gheaţă. 

— La muncă. Singură. N-am martori, n-am alibi. Toţi ceilalţi au 
plecat la douăsprezece. Vrei să mă arestezi, domnule detectiv? 
Te-ar face să te simţi mai bine, după ce-ai dat-o-n bară? 

Era total greșit. Poliţiștii și martorii - dacă numai atât era - n- 
ar fi trebuit să fie adversari. Dar femeia asta avusese ceva cu 


polițiștii cu mult înainte să-l întâlnească pe el. Magozzi era doar 
ţinta cea mai recentă. 

Își mișcă umerii pe sub haină, încercând să-și dezmorţească 
mușchii care păreau niște cârcei încolăciţi. 

— Nu vreau decât puţină cooperare. Trebuie să periem lista 
cu înregistrări, să găsim numele și adresele reale ale celor care 
s-au înregistrat cu date false și nu avem timp... 

— Să o faceţi legal? 

Magozzi nu spuse nimic. 

— Să văd dac-am înţeles bine. Dai buzna aici în mijlocul 
nopţii, încălcându-mi drepturile civile, acuzându-mă practic de 
crimă, și acum îmi ceri să te ajut? 

De data asta, Magozzi avu destulă minte să-și ţină gura. 

— Eşti nemaipomenit, domnule detectiv! 

— Mulţumesc. 

— leși dracului din casa mea! _ 

Telefonul îi sună în timp ce trecea prin bucătărie. II scoase din 
buzunar, îi deschise clapeta și mârâi nervos: 

— Magozzi! 

— S-a întâmplat ceva, iubito? îi răsună în ureche vocea lui 
Gino. 

— Da. A căzut piaţa în India și Pakistanul are arme nucleare. 
Și nu merge căldura în mașină. 

— Ești la MacBride? 

— Da. 

— Atunci, ori nu-i merge telefonul, ori i-a oprit soneria. Spune- 
i de interviurile de mâine. Oricum vin prietenii ei, mai bine să-i 
avem pe toți deodată. Ai aflat ceva cât ai stat acolo? 

— Că nu-mi pot stăpâni nervii. 

Gino râse. 

— Ne vedem mâine, prietene. 

Magozzi dădu să-și pună telefonul înapoi în buzunar, însă se 
răzgândi și, cu un oarecare sentiment de vină, îl trecu 
șmecherește pe lângă haină și-l așeză în schimb pe tejghea. Se 
întoarse și se uită la MacBride, care stătea sub arcada ce dădea 
în camera de zi, cu braţele încrucișate la piept, în poziţia clasică 
a omului furios. 

— Prietenii dumitale vin toți să dea declaraţii oficiale mâine la 
zece. Pe dumneata n-au putut să te găsească. 

Capul i se mișcă aproape imperceptibil. 

— Am oprit soneria telefonului. 

— Așa au bănuit și ei. Poţi să ajungi? 

— Oh, sigur, de ce nu? Să pierdem și mai mult timp împreună, 
nu-i așa? Să-i dăm maniacului ocazia să mai omoare pe cineva, 
până să vă hotărâți voi să-l împușcați. Ce faceți în legătură cu 
mallul America? 

— Nu discut anchetele în desfășurare cu civilii. 

— In special, cu suspecții. 

Magozzi o privi preţ de câteva clipe lungi, apoi se răsuci pe 
călcâie și traversă holul înspre intrare. Deschise ușa și căscă 
gura surprins. 

Un puști negru stătea pe trepte, cu umerii ascunși într-o 
geacă de piele de foarte bună calitate. 

— Aş dori s-o văd pe stăpâna casei, îi spuse el lui Magozzi, 
mutându-și greutatea de pe-un picior pe celălalt, gata s-o ia la 
fugă. 

N-o auzi pe Grace venind în spatele lui, dar îi simţi prezenţa. 

— Jackson! Ce cauţi aici? 

Expresia puștiului se mai relaxă un pic. 

— Ești bine? 

Grace dădu din cap. 

— Sigur că sunt bine. 

— Oh, în regulă atunci. Am văzut mașina aia oprind și pe ăsta 
ieșind din ea și... 

Privirea suspicioasă îi urcă de pe pieptul până pe chipul lui 
Magozzi. 

— Are armă, să știi. 

— E-n regulă. Are voie. E poliţist. 

— Oh, păi... Am venit doar să mă asigur că ești bine. E ceva 
ce nu-mi place la el... 

— Ai ochi buni, Jackson. Mulţumesc pentru grijă. 

Puștiul îi mai aruncă o privire lui Magozzi, hotărî probabil că 
nu reprezenta o ameninţare, apoi sări de pe scări și dispăru în 
josul străzii. 

— Ce-a mai fost și asta? Angajezi puști de pe stradă să te 
supravegheze? 

Grace îl fixă cu privirea. 

— Nu. E complicele meu în toate crimele. 

Auzi încuietorile închizându-se una câte una înainte să apuce 
să iasă de pe alee, dar traversă strada, intră în mașină și 

rămase acolo suficient timp cât să pară credibil. leși apoi din 
mașină, se întoarse la ușă și apăsă din nou butonul interfonului. 

ÎI lăsă să aștepte mai mult de data asta, cum era de altfel 
sigur c-o să facă. În cele din urmă, ușa se deschise și Grace 
apăru furioasă în prag. 

— Doar fiindcă nu ţi-am trântit ușa în nas prima dată nu 
înseamnă că n-o s-o fac acum. 

— Nu poţi. 

— Nu mai spune. Și de ce, mă rog? 

— Pentru că, spuse el arătând spre preșul pe care stătea, 
scrie „Bun venit!”, chiar aici. 

Colţurile gurii îi tremurară un pic în ceva ce ar fi putut să fie 
începutul unui zâmbet. Se controlă admirabil, după părerea lui. 

— Ce mai vrei, domnule detectiv? 

— Cred că mi-am uitat telefonul în bucătărie. 

— Of, zău așa! 

Traversă tropăind holul, cu coada săltându-i în timp ce 
mergea, și reapăru aproape numaidecât, cu braţul întins la 
maximum, ca și când telefonul ar fi fost contaminat. 

— Îmi cer scuze pentru asta. Mulţumesc. 

Ușa se trânti cu putere în urma lui, dar lui Magozzi nu-i păsa. 
Apucă telefonul de antenă și, odată intrat în mașină, îl strecură 
într-o pungă de plastic pentru dovezi, pe care o luă din 
torpedou. 

e 

Charlie o aștepta pe Grace de cealaltă parte a ușii de stejar, 
mișcându-și întrebător ciotul de coadă. 

— E-n regulă, Charlie, îl liniști ea. Detectivul mare și rău a 
plecat. 

Charlie păru satisfăcut de răspuns și se întoarse la locul lui de 
pe canapea pentru a-și relua somnul de seară, pe care Magozzi 
i-l întrerupsese cu atâta lipsă de consideraţie. 

Grace amesteca în vita borguignonne care sfârâia pe plită, 
lăsă lingura jos și-și prinse mâinile ca să nu-i mai tremure. Le 
simţi reci. 

Străbătu întreg parterul, aprinzând fiecare lumină, încercând 
să gonească întunericul care începea iar să o împresoare. 
Puștiul avea să fie o problemă. N-ar fi trebuit să-l ajute în parc. 
Acum încerca să-i întoarcă serviciul, să o păzească, învârtindu- 


166 


se prin preajmă, și Grace nu putea permite așa ceva. Era mult 
prea periculos. 

Un băzâit o opri când trecu prin fața biroului - alerta 
computerului pentru mesaje noi. Probabil un e-mail de la 
vreunul dintre partenerii ei, sau de la toţi, își spuse, întrebându- 
se dacă primise și ea vreun telefon din partea poliţiei. 

Intră în birou, mișcă mouse-ul ca să pornească monitorul și 
deschise căsuţa poștală. Un mesaj nou. Apăsă pe el și citi titlul. 
Scria: „De la Ucigaș”. Trimis de pe unul dintre acele 
megaservere care oferă servicii gratuite de e-mail tuturor celor 
care doresc. 

Privi ecranul mult, mult timp, cu degetul pregătit, gata să 
apese butonul pe care scria „citiţi mesajul nou”. 

N-ar fi putut spune dacă trecuse un minut sau o oră până 
când deschise în sfârșit mesajul. Foarte încet, pixelii roșii atât de 
cunoscuţi începură să se materializeze pe ecran cu o stranie 
încetineală. Era cel de-al doilea ecran din DCS, cel care ar fi 
trebuit să spună: „Vrei să joci?” 

Doar că mesajul ăsta era ușor diferit. Mesajul ăsta nu fusese 
niciodată programat în DCS. 


NU JOCI. 


Grace începu să tremure, întâi mai încet, apoi atât de tare 
încât abia reuși să găsească numărul de telefon al lui Harley. 

e Capitolul 23 


La ora cinci, miercuri dimineaţa, telefonul de lângă patul lui 
Michael Halloran începu să sune și nu vru să se mai oprească. 
Șeriful întinse un braţ de sub plapumă și simţi pielea făcându-i- 
se ca de găină pe mâna care bâjbâia orbește pe deasupra 
noptierei, căutând telefonul, răsturnând cu această ocazie 
ceasul deșteptător și paharul cu apă. Asta îl determină să-și 
scoată capul de sub căldura confortabilă a pernei. Frigul din 
dormitor mai că-i făcu părul să îngheţe. 

— Alo? mârâi el în receptor cu voce spartă, uitând prevederea 
din regulament cum că trebuia să răspundă întotdeauna 
spunându-și funcţia. Șeriful nu știu cum... 

— Mikey, tu ești? 

O singură persoană din lume îi spunea Mikey. 

— Părinte Newberry? gemu Halloran. 

— E ora cinci, Mikey. E timpul să te trezești dacă vrei să 
ajungi la slujba de la șase. 

Cu receptorul încă la ureche, Halloran închise ochii și adormi 
imediat. 

— MIKEY! 

Sări ca ars, trezindu-se din nou. 

— Suni oamenii din tot oraşul ca să-i chemi la slujbă? cârâi el. 

— Doar pe tine. 

— Nu mai vin la slujbe, părinte. Ai uitat? Pentru Dumnezeu, 
bătrân sadic ce eşti, de ce m-ai sunat? 

— Dumnezeu te poate vindeca de mahmureală, să știi. 

Halloran mârâi din nou, jurându-și să se mute într-un oraș 
mare, unde să nu știe întreaga populaţie ce făcea în fiecare 
clipă. 

— Ce te face să crezi că sunt mahmur? 

— Fiindcă mașina ereticului ăluia luteran a stat toată noaptea 
parcată pe aleea din faţa casei tale. 

— De unde știi asta? 

— ... ceea ce înseamnă că aţi stat probabil amândoi treji toată 
noaptea și aţi băut scotch și acum îţi simţi capul atât de greu că 
nu-l poţi ridica de pe pernă. 


— Ei, ca să vezi cât de puţin știi. Nici măcar n-am habar pe 
unde mi-e perna. 

Se uită în jurul lui prin pat, căutându-și perna, cu ochii abia 
mijiţi, dar nu o putu vedea. 

— În plus, sunt orb. 

— E întuneric. Aprinde lumina, ridică-te în capul oaselor și 
ascultă. 

— Prea multe instrucțiuni... 

— Nu l-ai lăsat pe Bonar să plece aseară, după ce-a băut, nu? 

Halloran căută prin mintea-i încețoșată amintirile serii 
precedente. Mâncaseră ultima bucată din Ralph, îl sunase pe 
doctorul din Atlanta, apoi se puseseră zdravăn pe băut... 

Mike găsi în sfârșit întrerupătorul lămpii și mai că nu ţipă în 
clipa în care o aprinse. Acum, chiar că era orb. 

— Nu. A fost o petrecere în pijamale. 

— Drăguţ. Ascultă, Mikey, cât timp o să mai insiști în prostia 
asta de a ţine biserica sub supraveghere? De luni, un poliţist stă 
încontinuu în parcare. 

— E doar o măsură de precauţie. 

— Ei bine, îmi strică treburile. 

Mike încercă să înghită, dar se simţi de parcă ar fi avut un 
ghemotoc de păr oprit în gât. Speră din tot sufletul că nu linsese 
vreo pisică cu o noapte în urmă. 

— Pentru asta m-ai sunat la cinci dimineaţa? Ca să-mi spui că- 
ţi stric ploile? 

— Nu, te-am sunat ca să te chem la slujbă. Ti-am spus. 

— Nu vin la nicio slujbă. La revedere. 

— Am găsit ceva. 

Halloran apropie din nou receptorul de ureche. 

— Ce-ai spus? 

— Era într-una dintre cărţile cu imnuri, la două bănci în 
spatele celei în care-au fost găsiţi soţii Kleinfeldt. Înfiptă chiar în 
carte, în crăpătura aceea dintre copertă și cotor, care apare 
atunci când lipiciul se învechește, se usucă și se depărtează. Știi 
la ce mă refer? Nu aș fi găsit-o niciodată dacă n-aș fi scăpat 
cartea pe jos, așa că nu cred că-i cazul să-i dai afară pe băieţii 
care au percheziţionat zona... 

Halloran era de-acum treaz de-a binelea. 

— Ce? Ce ai găsit, părinte? 


— Oh, nu ţi-am spus? Păi, un tub de cartuș, dacă nu mă înșel, 
și, având în vedere că au trecut ani buni de când poliţia n-a mai 
intrat în biserică în misiune oficială, m-am gândit că s-ar putea 
să aibă legătură cu cele două crime... 

— Sper că nu l-ai atins, nu? 

— În niciun caz! se umflă în pene părintele Newberry, mândru 
că era la fel de bine informat asupra procedurilor polițienești ca 
orice american posesor de televizor. Este pe jos, exact unde a 
căzut, dar, desigur, credincioșii vor sosi peste aproximativ o oră 
și sunt aproape sigur c-o să-l lovească și-o să-l azvârle cine știe 
pe unde... z 

Halloran o rupse la fugă - la figurat vorbind, firește. In 
realitate, abia se târa pe podeaua dormitorului, încercând, cu o 
grijă exagerată, să nu-și zgâlțâie prea tare capul. 

— Nu lăsa pe nimeni să se apropie, părinte. Vin acolo cât pot 
de repede. 

Bătrânul pehlivan zâmbea atât de larg, încât Halloran îi simți 
rânjetul prin telefon. 

— Bun. Inseamnă deci că o să ajungi la slujbă. 

Bonar tocmai ieșea din baie când Mike dădu buzna pe hol, în 
aceeași direcție. Era îmbrăcat, bărbierit și cu un aer dezarmant 
de proaspăt. 

— Dușul te așteaptă, prietene, și cafeaua e pe foc. Isuse, în ce 
hal arăţi! N-ar trebui să bei atâta. 

Halloran miji ochii pe sub pleoapele umflate. 

— Cine ești tu? 

Bonar chicoti. 

— O viziune angelică în comparaţie cu tine, prietene. la zi, 
cine te-a sunat la ora asta infernală? 

— Un preot infernal, mârâi Halloran, apoi parcă se lumină 
puţin. A găsit un tub de cartuș în biserică. Nu l-a atins. Și, dacă 
tot ești tu treaz și îmbrăcat... 

— Am plecat! Ne vedem mai târziu la birou. 

Halloran zâmbi, strecurându-se sub duș. Eh, uite că tot nu se 
ducea la slujbă! 

e Capitolul 24 


Grace stătea în camera de zi, zâmbind celor trei grămezi 
cufundate în umbră, care sforăiau pe dușumea. Movila acoperită 
de blană simţi prezenţa stăpânei și-și înălță capul din patul 
improvizat pe care și-l făcuse din piciorul lui Harley. Se părea că 
Harley avea fenomenala putere de a alunga demonii de pe 
podea doar întinzându-se pur și simplu pe aceasta, făcându-l pe 
Charlie să se simtă în totală siguranţă. Grace înţelegea exact ce 
simte. 

Când îl sunase pe Harley cu o seară în urmă, acţionase pur și 
simplu din panică instinctuală - un antidot perfect raţional 
pentru groaza devastatoare pe care o simţise. Ar fi putut să-i 
cheme pe oricare dintre ei; telefonul lui Harley se nimerise doar 
să fie primul care-i venise în minte. Apoi Harley îl sunase pe 
Roadrunner, fiindcă Roadrunner era cel mai bun hacker dintre 
ei. Și Roadrunner o chemase pe Annie „fiindcă m-ar fi castrat 
dacă n-o sunam, și ţin destul de mult la testiculele mele”. Și toți 
veniseră într-o goană, fără nicio întrebare, unindu-se într-o 
singură forță contra unui inamic necunoscut. Incercuiau căruţa, 
își spuse Grace. 

— Charlie! șopti ea, lovindu-și coapsa în semn de invitaţie. 

Charlie se ridică și veni lângă picioarele ei, apoi se strecurară 
împreună în bucătărie. Grace îngenunche și-l mângâie pe cap, 
apoi scormoni în cămară după biscuiţii câinelui și pachetul 
special de Jamaican Blue, pe care îl avea întotdeauna pregătit 
pentru Roadrunner. 

— Bravo, băiatu'! spuse ea. Nu-i nimic, nu sunt geloasă. 

Drept răspuns, coada lui Charlie se mișcă de la stânga la 
dreapta. 

Grace găsi biscuiţii, dar nu reuși, pe întuneric, să localizeze 
pachetul de cafea, așa că apăsă un întrerupător din perete și 
aprinse lumina difuză, sperând să nu-i trezească pe Harley și pe 
Roadrunner. Odată umbrele dimineţii risipite, găsi numaidecât 
cafeaua și remarcă sticlele de Bordeaux goale, înșirate lângă 
tejghea. O durere pulsantă de cap, pe care aproape că o uitase, 

îi împrospătă pe dată amintirile, și Grace adăugă două aspirine 
la vitaminele de dimineaţă. 

În timp ce umplea filtrul cu apă îmbuteliată de la frigider, cea 
mai mare dintre grămezi se mișcă și vocea răgușită a lui Harley 
hârâi din sufragerie: 

— Sper că faci cafea. 

— Foarte multă și foarte tare, șopti Grace. 

Harley gemu și se rostogoli într-o parte, trăgându-și pătura 
peste cap. 

Deasupra, Grace auzi podeaua de lemn a dormitorului de la 
etaj scârțâind. Câteva clipe mai târziu, Annie apărea în capul 
scărilor, machiată și îmbrăcată la patru ace într-un costum 
portocaliu, din stofă de lână, cu o fustă scandalos de scurtă. Pe 
degetele uneia din mâini îi atârna o pereche de pantofi cu tocuri 
cui, în aceeași nuanţă de dovleac, în vreme ce în mâna cealaltă 
ținea o senzuală eșarfă de șifon negru cu pene marabu și paiete 
negre, strălucitoare. Dacă ar fi existat un concurs de Miss 
Halloween, Annie Belinsky n-ar fi putut avea concurenţă. 

Grace o întâmpină cu degetul mare ridicat, în semn de 
aprobare. 

— Foarte festiv! 

Chicotiră și se îmbrăţișară în vreme ce Charlie se strecura 
între ele, ca să-i spele „de bună dimineața” mâna lui Annie. 

— Hei, Charlie! Ai fugit de lângă mine în mijlocul nopţii, 
potaie! Ai idee cât de umilitor e asta pentru o fată? 

Charlie îi linse gâtul, scuzându-se vesel, apoi se întoarse 
pentru a-și relua importanta îndeletnicire a mâncatului. 

— Câinele tău e un ușuratic, să știi, Grace! Hei, măgarii ăia 
încă mai dorm? întrebă ea, aruncând o privire în sufragerie. 

Grace dădu din cap și-și duse degetul la buze, apoi se făcu 
mică, văzând-o pe Annie zâmbind răutăcios și strigând: 

— Trezirea, puturoșilor! 

Urmă o scurtă pauză, apoi Harley mârâi fioros: 

— Annie, ești moartă! 

În loc să fugă și să se-ascundă într-un colţ la strigătul lui 
Harley, Charlie își înălță capul și lătră jucăuș. Grace se minuna 
întotdeauna cum de un câine cu o teamă patologică faţă de 
aproape orice se simţea atât de în largul lui printre acești 
oameni, încât nici măcar strigătele lor nu-l speriau. 

Roadrunner sări în capul oaselor, buimac și ușor speriat. 

— Ce? Ce? 

— Un coșmar, Roadrunner, șuieră Harley. Culcă-te la loc. 

Annie dădu buzna pe lângă Grace și răsuci la maximum 
întrerupătorul de lumină din bucătărie, scăldând încăperea 
adiacentă în câteva sute de wati. 

Cu mare greutate, Harley se ridică în șezut, ieșind de sub 
pătură asemenea unei balene care iese din adâncuri să ia aer. 

— Eşti o creatură detestabilă! mormăi el, scărpinându-și 
coada ciufulită. 

Starea de spirit i se schimbă în clipa în care îi zări ţinuta și o 
măsură din cap până-n picioare cu o privire foarte ostentativă. 

— Și ce, mă rog, ar trebui să fii azi? Dovleacul uriaș? 

Armie se aplecă în poziţia cocoșatului de la Notre Dame și 
zgârie aerul cu unghiile. 

— Ha-ha! Sunt fantoma celui mai cumplit coșmar al tău de 
Halloween! 

— Nu! Tu ești cu mult mai sexy. 

— Oh, pentru Dumnezeu, trezește-te! E aproape șase 
dimineaţa. Ora micului dejun! Asta înseamnă ceva pentru tine, 
istețule? 

Harley își înălţă gâtul și-i aruncă lui Annie un zâmbet plin de 
adoraţie. 

— Înseamnă că-mi retrag toate cuvintele urâte pe care le-am 
spus vreodată despre tine. 

Charlie  năvăli acum în sufragerie, ca un căţel 
supradimensionat, și începu o campanie asiduă de lins feţe. 
Harley se prăbuși pe spate și se supuse torturii. 

— Ajutor! Ajutor! Sunt atacat de un mop! 

— O să-l jigneşti, spuse Grace, privind cu un zâmbet cum 
câinele, în culmea fericirii, se mută la următoarea victimă. 

Roadrunner îl îmbrăţișă pe Charlie și-l scărpină vârtos pe 
spate. 

— Vrei să mergem la alergat, băiete? 

Charlie se lăsă pe labele din spate, cu limba ieșindu-i din 
gură. 

— Ha? Ce spui? 

Charlie îi răspunse cu un lătrat și făcu un salt spre ușă. 

Roadrunner căscă și se ridică, arătând aproape pe de-a- 
ntregul pregătit pentru o nouă zi, cu excepţia ciufului de păr 
care i se ridica din spatele capului. 

— Pot să-l iau cu mine la alergat? 

— Nu văd de ce nu. 

Harley îi privi pe rând, cu o expresie morocănoasă. 

— Ce e cu voi? De ce-i toată lumea așa veselă? 

— Poate fiindcă noi n-am băut câte două sticle de vin de 
căciulă aseară, spuse Annie, cu un aer de superioritate. 

— Dacă ţii să știi, domnişoară lo-Mi-s-Sfântă, ăla n-a fost vin. 
A fost Bordeaux. De două sute de dolari sticla. Și, la preţul ăsta, 
a trebuit să dau eu gata ce n-au fost în stare să termine 
gâtlejurile voastre necultivate. Nu deschizi o sticlă de Lynch- 
Bages din '89, bei un pahar și-i pui dopul la loc. 

Duse mâna la buzunarul din spate și scoase un portofel legat 
de un lanţ. 

— Roadrunner, oprește-te la Mell-O Glaze când te-ntorci și ia- 
mi o cutie de gogoși din alea cu umplutură de mere. 

Roadrunner ridică mâna. 

— Fac eu cinste. 

Sprâncenele lui Harley se ridicară ca electrocutate. 

— Cumperi tu? Da' ce, a venit sfârșitul lumii? 

— Sfârșitul lumii o să vină când n-o să mai fii tu dobitoc! Ne 
vedem în jumătate de oră! 

Grace scotea mâncare din frigider. 

— Harley, du-te sus și întinde-te în camera de oaspeți. Te 
chemăm când e gata masa. 

Harley se ridică și se scărpină. 

— Nu, mersi. Nu e nevoie. Dă-mi doar un litru de suc de 
portocale și vreo zece aspirine și-o să-mi revin. 

Grace ridică un bidon cu suc de portocale. 

— Vino să iei! 

Harley intră în bucătărie, îi luă bidonul din mână și îl puse pe 
tejghea. Apoi o prinse pe Grace de umeri și o întoarse cu fața 
spre el. 

— Vreau să știi că nu mă tem de colesterol. 

Grace râse ușor. 

— Mă bucur, fiindcă tocmai am făcut cumpărături. Șuncă, 
ouă, kaizer, cârnaţi, cartofi, cașcaval... 

— Am murit și-am ajuns în rai! 

Întinse mâinile și se îndreptă ca teleghidat spre filtrul de 
cafea. 

Annie era acum înfiptă în fața tocătorului, cu mânecile 
suflecate și cu un cuţit în mână, aplecată deasupra unei bucăți 
enorme de șuncă. 

— Asta-mi amintește de facultate, spuse ea ghilotinând prima 
felie. Mai știți când rămâneam peste noapte la câte unul dintre 
noi și scoteam tot ce găseam prin frigider ca să pregătim micul 
dejun, a doua zi dimineața? 

Grace începu să spargă ouăle într-un vas de ceramică. 

— Doamne, ce chestii dezgustătoare mai făceam! Mai ţii 
minte? 

Harley înșfăcă trei căni din dulap și se duse lângă filtrul de 
cafea, așteptând nerăbdător să se termine primul ciclu. 

— Care-a fost psihopatul care-a făcut omleta cu tăiţei și 
brânză de capră? Mai știți? Isuse, aia chiar c-a fost 
dezgustătoare! 

— Mitch a făcut-o, spuse Grace. Era singurul gurmand 
aspirant din gașcă. 

— Un gurmand foarte neinspirat, o corectă Harley. Deși, 
trebuie să recunosc, a progresat mult de atunci. Sincer, cred că- 
și irosește talentul cu Diane. Fata asta mănâncă numai seminţe 
decojite și germeni de grâu și porcării de-astea. 

Harley turnă cafea în căni și adăugă într-a lui o doză 
sănătoasă de frișcă lichidă și zahăr. 

— Și că veni vorba de bietul băiat, probabil că e deja singur la 
birou, în pragul unei căderi nervoase. Mai bine-i dau un telefon 
să-i spun că suntem aici. 

— Invită-l la o omletă cu tăiţei, spuse Grace. 

Harley se duse în birou să-l sune pe Mitch, în vreme ce Annie 
se apucă să facă biscuiţi și Grace se așeză la masă. 

Harley se întoarse cinci minute mai târziu, clătinând din cap. 

— Ce-i? întrebară deodată Annie și Grace. 

— Vești proaste, copii. Legătura dintre Monkeewrench și 
crimele petrecute s-a făcut publică. Mitch e turbat. Cică au spus 
la toate buletinele de știri. 

Grace oftă. 

— Era evident că o să se afle. 

— Doar o chestiune de timp, spuse și Annie, învârtind aluatul 
în mâini. Oricine a jucat jocul și a văzut ziarul de ieri a făcut 
legătura, la fel ca noi. 

Harley își mai turnă o portie de cafea. 

— Da, știu. Dar Mitch nu suportă prea bine. Cinci clienţi au 
sunat deja în dimineaţa asta și și-au retras comenzile. Face 
calculele chiar în clipa asta și zice că n-arată deloc bine. 

— l-ai spus despre e-mail? îl întrebă Annie. 

— Păi, voiam să-i spun. Asta a fost intenţia. Dar bietul de el 
era și așa la pământ și, dacă i-aș fi spus de e-mail, ar fi trebuit 
să-i spun și că am fost aici toată noaptea, nu că am venit doar 
să luăm masa împreună... Și-atunci s-ar fi simţit exclus, fiindcă 
pe el nu l-a sunat nimeni, înţelegeţi? Mi-am zis că-i mai bine să-i 
spun personal. Oricum, a zis că nu vine să mănânce cu noi. 

Privi peste umărul lui Annie și o urmări tăind cerculeţe din 
aluat. 

— Partea bună e că asta-nseamnă că-mi rămân mie mai mulţi 
biscuiţi. 

Annie își flutură spre el mâna plină de faină. 

Jumătate de oră mai târziu, erau cu toţii strânși în jurul 
măsuței din bucătărie, pescuind bucăţi imense de kaizer, şuncă, 
cartofi, omletă cu legume, completate de legendarii biscuiţi ai 
lui Annie. 

Roadrunner scoase un geamăt și-și împinse la o parte farfuria 
goală. 

— Mai bun decât la orice autoservire, pe cuvântul meu! 

Harley păru oripilat. 

— Asta e tot ce poţi să spui? Mai bine decât la autoservire? 
Pentru Dumnezeu, Roadrunner, ăsta-i Paradisul! 

Ridică din umeri spre Annie și Grace, în semn de scuze pentru 
Roadrunner. 

— N-ai ce-i face cu câte unii. 

Roadrunner se uită la ceas. 

— Nu-mi place să fiu cel care sparge petrecerea, dar trebuie 
să ajungem la poliţie, să dăm interviuri, în câteva ore. Ar trebui 
să discutăm despre e-mail. Crede cineva că e pe bune sau 
zicem că-i o glumă proastă și nu-i dăm atenţie? 

— Tu să ne spui, zise Grace. Ai stat toată noaptea să-i cauţi 
urma. 

Roadrunner ridică din umeri. 

— N-am reușit să trec nici de primul firewall. Oricine a fost e 
bun tipul! O să mai lucrez la asta. 

Harley întinse mâna după carafa de cafea și începu să umple 
din nou cănile. 

— Cine știe ce cyber-ţăcânit care-a vrut și el cincisprezece 
minute de glorie. Mitch spune că toată presa vuiește numai 
despre asta, mai ales de când cu cele petrecute la nunta 
Hammond. Și ce și-a zis tipul? Că are și el șansa să intre în 
posteritate. Se joacă de-a psihopatul, ne sperie niţel și se 
distrează de mama focului. Se simte băgat în seamă. In plus, o 
să-i rămână ceva cu care să se laude nepoților. 

Annie se strâmbă. 

— Foarte drăguţ! „Hei, ia uitaţi, copii! Bunicul a fost un 
dobitoc de primă clasă, ce ziceţi de asta?” 

— Sunt mulţi nebuni pe lume, spuse Harley. Ce-aș vrea eu să 
știu este de ce i-a trimis mesajul numai lui Grace. De ce nu pe e- 
mailul principal de la Monkeewrench. Sau unuia dintre noi? 

— Gândește-te, spuse Grace. Dacă ai fi un cretin și-ai vrea să 
sperii pe cineva, ce adresă de e-mail ai alege? În niciun caz 
Harley Davidson, probabil că nici Roadrunner și cu siguranţă nu 
BallBusteri!. 

Annie ridică privirea inocentă în tavan. 

— Nu, mi l-ai trimite mie. GraceM. Sună mai puţin 
ameninţător. 

— Bine c-am ajuns și psihopat acum, mârâi Harley. Poate că 
e-mailul este de la ucigaș sau poate că este de la un ţăcănit 
împătimit de calculatoare, dar inofensiv. Ca să fim siguri, să 
pretindem că este de la criminal. Cu asta, deschidem altă 
discuţie. 

— Care? întrebă Annie, plesnindu-l pe Harley peste mână 
când se-ntinse după un alt biscuit. Ala-i al meu, băiete! 

Harley cedă cu tristeţe ultimul biscuit bucătarului. 

— Păi, vouă nu vi se pare că este o coincidență mult prea 
mare? Serios acum, ce șanse sunt ca așa ceva să se întâmple 
acelorași cinci persoane, în decursul unei vieți? 

Roadrunner se încruntă și-ncepu să învârtă șervetul între 
degete. 

— Îmi vine să-ncep să cumpăr bilete la loto. 

— Asta zic și eu. 

— E cu totul altceva de data asta, insistă Annie cu 
încăpățânare. E doar un nenorocit care joacă jocul. 

— Așa am zis și eu, spuse Harley. Așa am zis cu toţii. Dar 
după e-mailul ăsta, a devenit ceva mai personal, nu credeți? M-a 
pus pe gânduri. 

Ezită, dar îi aruncă totuși o privire lui Grace. 

— Dacă e eP 

Chipul lui Grace împietri pur și simplu. Ajunsese expertă în 
asta de-a lungul timpului, dar nu mai păcălea pe niciunul dintre 
cei de la masă. 

Roadrunner o privi, văzu ce se petrecea în sufletul ei și 
scutură vârtos din cap. 

— Exclus! Nu avea cum să ne găsească, nici într-un milion de 
ani. Am avut cu toţii grijă de asta. De data asta, e ceva mult mai 
simplu - un ucigaș maniac, care a acceptat provocarea jocului și 
a împins-o la extrem. E doar un jucător care joacă jocul suprem. 

— Sper să ai dreptate, prietene, spuse Harley și, preț de 
câteva clipe, liniștea fu atât de profundă, încât sunetul de 
avertizare care anunţa intrarea unui nou mesaj în căsuţa de e- 
mail a lui Grace răsună ca o explozie. 

— Oh, Dumnezeule! spuse Grace, închizând ochii. 

Roadrunner se ridică fără niciun cuvânt, se duse în birou, apoi 
se întoarse, cu faţa albă ca varul. 

— Ai primit un mail nou, spuse el cu vocea tremurându-i. Nu 
știu dacă e de la ucigaș, dar din detaliile pe care le dă, cred că 
nu va fi greu să ne dăm seama. 

e Capitolul 25 


Când ceasul deșteptător sună la ora șapte în dimineaţa zilei 
de miercuri, Magozzi se gândi că apucase să doarmă vreo două 
ore... dacă i se putea spune dormit. Cea mai mare parte a noptii 
se  perpelise, doar pe jumătate adormit, strângându-și 
cearșafurile grămadă la picioare și nici măcar atâta odihnă n-ar 
fi apucat, dacă n-ar fi fost porţia dublă de scotch pe care o 
dăduse pe gât înainte să se bage în pat. 

Dar chiar și cu dubla anestezie a malţului și a epuizării, 
mintea refuzase să i se golească, torturându-l cu un potop 
nesfârșit de idei, de date pe care și le recapitula în minte, de 
imagini macabre ale morților care se ridicau împleticindu-se din 
morminte, în frânturi de vis în alb-negru. Grace MacBride își 
făcea din când în când apariţia în teatrul lui mental. Nu-i vedea 
niciodată clar faţa, îi simţea doar prezenţa undeva, la limita 
subconștientului, unde plutea asemenea unei fantome înfuriate. 

Se întorsese pe vaporul cu zbaturi noaptea trecută, după ce 
plecase de la casa ei. După ce el și Gino terminaseră treaba 
acolo, coborâseră în sudul orașului, la mallul America, se 
plimbaseră preț de vreo oră prin nivelele pustii ale parcării, 
după care se întorseseră la birou ca să se-ocupe de listele cu 
nume. 

Își spuseseră că nu mai aveau probabil niciun prieten în tot 
departamentul. Sunaseră peste o sută de oameni după miezul 
nopţii, punând lucrurile cap la cap, apoi îl sunaseră pe 
inspectorul-șef, care cu siguranţă îi sunase pe primar, și pe 
guvernator, și pe Dumnezeu mai știe câţi alţii. Poate că mai 
existau câțiva cetățeni undeva prin suburbie al căror telefon să 
nu fi sunat în acea noapte, dar Magozzi se îndoia. 

Făcu duș și se îmbrăcă, mișcându-se ca prin vis, apoi cobori 
scările în bucătărie, unde termometrul amplasat în afara casei 
arăta cinci grade Celsius. Se uită de două ori, ca să fie sigur, 
apoi își atârnă sacoul pe spătarul unui scaun, își aranjă cravata 
printre nasturii cămâășii și se apucă să-și pregătească primul mic 
dejun consistent pe care-l mâncase de luni de zile. La 

temperatura asta, își zise, germenii de grâu ar fi fost sinucidere 
curată. De data asta, avea nevoie de calorii. 

Puse kaizer într-o tigaie, o combinaţie letală de ouă și 
smântână în alta și băgă două felii de pâine în aparatul de prăjit. 

Nopțile târzii și dimineţile reci îl făceau întotdeauna să o 
regrete pe Heather. Ei, nu chiar pe Heather, ce-i drept - ce-i 
lipsea de fapt era ideea de căsnicie. Cineva care să-l aștepte 
acasă, un trup cald care să producă sunete calde, o ureche să-l 
asculte, liniștea prietenoasă a înțelegerii. 

— N-ai decât să-ţi iei un câine, îi spusese ea în ultima seară, 
trântindu-i citaţiile în braţe, imediat după ce-l informase despre 
numărul absolut uimitor de bărbaţi pe care-i întâlnise goală în 
decursul ultimului an. 

Petrecuse luni amare dându-și cu pumnii-n cap, repetându-și 
că era un prost, jelind o căsnicie pe care n-o avusese niciodată, 
suferind enorm din cauza unei asemenea inimaginabile insulte 
la adresa moștenirii lui ereditare, care-i știrbea orgoliul de 
macho - la urma urmei, ce italian cu sânge fierbinte, care se 
respectă, ar fi putut suporta să fie părăsit de o suedeză, zice-se 
rece? 

Incercase să pună o parte din vină pe seama lui Heather, dar, 
în principal, se învinovățea pe el însuși. Și devenise treptat o 
caricatură a bărbatului care fusese odinioară - doar un italian 
nervos, mereu cu capsa pusă. 

Familia și prietenii își făcuseră griji și, fiecare în felul lui, care 
de care mai inutil, încercase să-l ajute. Maică-sa îi spusese că 
așa merita, fiindcă nu se însurase cu o italiancă drăguță; Gino 
spusese că nu-i plăcuse niciodată tipa, doar era avocată, zău 
așa! Surprinzător însă, Anant Rambachan fusese cel care-i 
arătase cum să accepte situația. 

Cu șase luni în urmă, stăteau amândoi aplecaţi asupra 
cadavrului unei fete care iubise heroina mai mult decât viaţa, 
când, ca din senin, Anant se lăsase dintr-odată pe călcâie și 
spusese: 

— A fost, după părerea mea, un risc foarte mare, domnule 
detectiv, să te însori cu o femeie cu nume de iarbă!?. 

Lui Magozzi îi trebuiseră câteva clipe până să înțeleagă, până 
să-și dea seama că vorbea despre Heather, și se făcuse mic în 
sinea lui. Acum, tot orașul știa că îi pusese coarne! 


12 Heather (în limba engleză, în original) - iarbă neagră, buruiană. 


— S-a culcat la pământ, spusese indianul, arătându-și dinţii 
albi pe tenul tuciuriu, răsfirându-și degetele lungi ale mâinii într- 
un gest atât de nonșalant, de parcă Magozzi ar fi sfârșit o masă, 
nu o căsnicie. Așa se întâmplă tot timpul cu iarba, nu? Se culcă 
la pământ. 

Anant credea cu convingere în natura lucrurilor și le atribuia, 
probabil, o valoare exagerată, cel puţin din perspectiva iudeo- 
creștină. Dar ceva din ceea ce spusese, sau poate felul în care-o 
spusese, pătrunsese în conștiința lui Magozzi. 

Trăsese aer în piept, parcă pentru prima dată într-un an de 
zile, și, din acel moment, totul se schimbase. Ceilalţi polițiști își 
închipuiseră că-și găsise o amantă. Maică-sa era convinsă că 
începuse să se ducă iar la biserică. Magozzi se gândise să-i 
spună că un hindus îi arătase calea spre lumină, dar se temuse 
să nu-i provoace bietei femei un atac de inimă. 

Urmări știrile de dimineaţă, care parcă voiau să bage orașul în 
sperieţi, în timp ce-și mânca micul dejun. Crimele petrecute în 
ultimele două zile nu erau doar niște știri importante; erau 
singurele știri. 

Il speria să constate cât de multe reușiseră să afle niște simpli 
reporteri cu spirit de iniţiativă. Știau despre joc, corelaseră cele 
trei crime și, lucrul cel mai rău, știau profilul următoarelor două 
victime. Crima numărul patru, o femeie care făcea cumpărături 
în mallul America; crima numărul cinci, un profesor de arte. 

— Sursele noastre ne-au informat că sunt douăzeci de crime 
în jocul Monkeewrench, intona un prezentator. 

Era tânăr, nou și semăna cu păpuşa Ken}. Magozzi nu-l știa. 

— Și acum, se pune întrebarea: sunt următoarele 
șaptesprezece victime undeva în acest oraș, desfășurându-și cu 
inocenţă activităţile zilnice, fără să știe că un criminal psihopat 
le-a trecut pe lista morții? 

— Dumnezeule mare! 

Magozzi apăsă pe butonul de mute și întinse mâna după 
telefon. Aparatul sună tocmai în clipa în care se pregătea să 
ridice receptorul. 

— Te sun de-o oră pe mobil! zise Gino, fără nicio introducere. 

— L-am lăsat la laborator aseară, ai uitat? 

— Oh, da. Chiar uitasem. Isuse, cred că nu mai funcţionez 
decât cu trei neuroni. Ai auzit știrile? 


13 Soţul păpușii Bărbie (n.tr.). 

— Acum o clipă. Channel Ten a ajuns deja la victima numărul 
cinci. 

— Toţi au ajuns, nu doar ei. Se pare însă că niciun jucător 
care ne-a sunat până acum nu a reușit să treacă de a cincea 
crimă. 

Magozzi se întinse ca să pescuiască o bucată de kaizer de pe 
farfurie. 

— Vrei să mergi la muncă sau la cumpărături? 

— Cumpărături? 

— Nu cred c-o să fie nimeni la megamall. 

— Foarte amuzant. Ce mesteci? 

— Grăsime animală. Slănină. 

Gino nu spuse nimic preţ de câteva clipe. 

— Ei, asta-i pune capac! Clar, a venit sfârșitul lumii. 

e 

Era aproape ora opt când Magozzi trecu pe lângă primărie și 
fu la numai un pas de a trage de volan și de a se întoarce direct 
acasă. 

Care de transmisie cu antene satelit erau înșirate pe ambele 
laturi ale străzii, și doar câteva dintre ele erau de la posturile 
locale. Văzu Duluth, Milwaukee, chiar și Chicago, și o grămadă 
de mașini închiriate - jurnaliști independenţi, care-și vindeau 
reportajul cui plătea mai bine. 

Mai mulţi reporteri stăteau de pază în faţa clădirii și întreg 
trotuarul era o junglă de cabluri. Cu siguranţă, aveau să ajungă 
la știrile din acea seară și consilierii municipali urmau să se ia cu 
mâinile de cap, văzând cum este pur și simplu distrusă 
convenţia comercială a Minneapolisului. 

Magozzi încercui clădirea și parcă în spate, gândindu-se la 
funcţionarii și secretarele care aveau să găsească doar cu mare 
greutate un loc de parcare în acea zi, fiindcă toți detectivii cei 
lași aleseseră să se furișeze pe ușa din spate. Break-ul Volvo al 
lui Gino era și el acolo. La fel și camioneta Dodge Ram, nou- 
nouţă, a lui Langer. Până și preaiubitul Chevy '41 al lui Tommy 
Espinoza era periculos de îngrămădit undeva în apropierea ușii. 

Gino îl aștepta înăuntru, lângă ușă, cu pardesiul încă pe el, 
sorbind cafea dintr-o cană pe care scria Cea mai bună bunică 
din lume. Ratase un centimetru pătrat de perciuni pe partea 
stângă când se bărbierise și buzunărele umflate de piele rozalie 
i se ridicau până sub ochi. 

— Da' știu că nu te-ai grăbit! Haide! 

Il apucă de cot și începu să-l împingă prin hol, pe lângă lift. 

— Trebuie să mergem sus. Şedinţa începe în zece minute. 

— Știu, știu. Dar o să facem o mică oprire mai întâi. 

— Unde? întrebă Magozzi. 

— La biroul secretarelor. 

— Biroul secretarelor? 

Gino îl împinse printr-o ușă într-un birou mare, plin cu 
computere. 

— Nu le spune așa. O să se supere, și nu vrei să le superi pe 
fetele astea, fiindcă n-o să-ţi mai dea cafea. Și nici „fete” să nu 
le spui. 

— Nu-i nimeni aici. 

— Sunt în camera de cafea. 

— Pot să-i spun camera de cafea? 

Gino pufni exasperat. 

— Nu te sufăr când nu dormi destul. Ești irascibil și ciudat. 

— Eu sunt ciudat? Tu ești ciudat! Zău așa, câtă cafea ai băut 
până acum? 

— Nu destulă. 

II conduse spre o ușă din peretele din spate și-și strecură 
capul în camera din spatele acesteia. 

— lată-l, doamnelor, exact cum v-am promis. Detectiv Leo 
Magozzi, primarul în toată povestea asta. 

Il împinse pe Magozzi în camera micuță, unde șase femei de 
diverse vârste și dimensiuni îl întâmpinară zâmbind. 

— Bună dimineaţa, domnule detectiv Magozzi, ciripiră în cor, 
ca o clasă de copii de la școala parohială când primesc vizita 
unui preot. 

— Bună dimineaţa, doamnelor. 

Se forţă să zâmbească, întrebându-se ce dracu’ căuta el 
acolo, încercând să-și amintească dacă mai aveai voie, în ziua 
de azi, să numești nişte femei adulte „doamne”. Încăperea era 
mică, foarte caldă și mirosea ca la Starbucks, dar mai bine. 

O femeie micuță, de vreo cincizeci de ani, îi împinse între 
degete o cană caldă. 

— Poftim, domnule detectiv Magozzi, îi spuse ea zâmbindu-i. 
Și vino înapoi ori de câte ori vrei să o umpli. Domnul detectiv 
Rolseth ne-a spus că ați stat toată noaptea încercând să 

rezolvaţi crimele astea oribile. Bieţii băieți! Vrem să știți că noi 
vă apreciem munca. 

— Hm, mulţumesc, spuse Magozzi, zâmbind nesigur. 

Nimeni nu-i mai mulţumise până acum fiindcă-și făcea 
meseria și situaţia era ușor jenanta. Neștiind ce altceva să mai 
facă, sorbi din cană. 

— Dumnezeule mare! 

Gino ţopăia de pe-un picior pe altul, cu un ditamai rânjetul 
întipărit pe faţă. 

— Este că-i incredibilă? O fac în chestia aia. 

Arătă cu un deget gros spre un vas vechi, de sticlă, care 
sfârâia pe plita încinsă. 

— Crede-mă pe mine, asta-i o artă pierdută. Am venit azi- 
dimineaţă, m-am luat după miros și am descoperit comoara. Nici 
n-aș fi știut că doamnele acestea drăguțe sunt aici, dacă n-aş fi 
evitat circul ăla de la intrare. Vă mulţumesc din tot sufletul, 
doamnelor. 

Mai multe „ba noi vă mulțumim” se auziră dinspre masa la 
care stăteau femeile, în timp ce detectivii părăseau încăperea. 

— la zi, n-a fost tare? întrebă Gino în timp ce se strecurau din 
nou prin încăperea goală, plină cu computere. Pe fiecare birou 
erau fotografii, plante verzi, tot felul de nimicuri; frânturi de 
acasă de care niciun angajat care avea o viaţă personală nu se 
putea despărţi. Ne cred foarte șmecheri. Nu-i un început rău 
pentru o zi care-o să se transforme într-una de rahat peste doar 
trei secunde. 

— Cum adică sunt primar? întrebă Magozzi. 

— Doamnele astea se uită toate la serialul ăla englezesc cu 
polițiști, de pe PBS - îl știi? Cu femeia aia care-și închipuie că are 
sculă și dă toată ziua ordine unor tipi care chiar au. În filmul 
ăsta, detectivul principal, care conduce o investigaţie, se 
numește detectiv primar. 

— Noi nu avem detectivi principali, nici primari, nici nimic de 
genul ăsta. 

— Hei! Am încercat doar să-ţi fac rost de-o cafea. Eu, unul, mă 
descurc și doar cu șarmul meu. Dar mi-am zis că ţie-ţi trebuie 
musai un titlu. 

Malcherson îi aștepta în holul de la etaj și oricine voia să afle 
cât de sumbră era situaţia nu trebuia decât să se uite la el. 
Fiecare fir din părul lui des și alb stătea frumos aranjat la locul 

lui, gulerul cămășii bleu îi era apretat ca pentru înmormântare, 
fața lunguiaţă îi era proaspăt bărbierită și cu o expresie 
calculată. Dar sacoul nu-i era închis la nasturi. lar așa ceva era 
un eveniment de proporții catastrofale. 

— 'Neaţa, șefu'! spuseră într-un glas Magozzi și Gino. 

— Aţi văzut ziarele? Știrile? 

Ambii detectivi dădură din cap. 

— Reporterii m-au mâncat de viu când am venit. M-au 
mestecat, m-au scuipat și au călcat în picioare ce mai rămăsese. 

— Și se vede, domnule, spuse Magozzi, producând un zâmbet 
vag pentru șeful lui, unul dintre puţinele pe care aveau să le mai 
vadă preț de mult timp. 

— Dumneavoastră chiar ați trecut prin tunelul groazei de la 
intrare? întrebă Gino, uluit. 

— Unii dintre noi trebuie să mai intre și pe ușa din față, 
Rolseth. Altfel oamenii o să creadă că nu avem situaţia sub 
control; că nu avem niciun suspect; că nu avem habar nici cine 
comite toate aceste crime, nici cum să-i apărăm pe bunii 
cetățeni; și că ne e frică să dăm ochii cu presa. Se uită de la un 
detectiv la celălalt. Vor să știe dacă închidem megamallul, dacă 
o să închidem școlile, dacă o să punem gardieni înarmaţi pe 
lângă toți profesorii din oraș și, mai mult decât orice, vor să știe 
profilurile celorlalte crime din joc, fiindcă „au datoria de a 
avertiza publicul”. 

Scoase un oftat adânc și-și îndesă ambele mâini în buzunarele 
pantalonilor, ceea ce era cu adevărat alarmant. Costumul era o 
adevărată operă de artă din stofă de lână și Magozzi ar fi putut 
paria salariul lui pe-un an că acele buzunare nu simţiseră 
mâinile posesorului lor niciodată până atunci. 

— Monkeewrench a scos jocul de pe internet ieri-dimineaţă, 
imediat după ce au citit în ziar despre crima de la cimitir, îi 
aminti Gino. Nimeni - în afara băieţilor care lucrează la caz și a 
ciudaţilor de la Monkeewrench - nu a văzut dincolo de scenariul 
crimei cu numărul șapte. Așa că bazaconiile alea despre încă 
șaptesprezece victime pe lista morţii sunt doar porcării menite 
să stârnească senzaţionalul. 

— Sunt convins că publicul va fi la fel de ușurat ca și noi să 
afle că doar patru persoane urmează să mai moară, nu 
șaptesprezece. Oftă și privi în josul holului, înspre camera de 
ședință. Avem de luat niște decizii și trebuie să le luăm repede. 

— Cum ar fi? 

— Cum ar fi dacă închidem sau nu mallul America? 

— Isuse, murmură Gino. Chiar dacă n-ar fi o idee stupidă, tot 
n-am avea autoritatea să facem asta, nu? 

— Procurorul general spune că o avem. Pericol iminent asupra 
publicului, chestii de genul ăsta. Și apropo, Rolseth, înainte să-ţi 
mai exprimi atât de liber ideile și față de altcineva, ar trebui să 
știi că mulţi oameni cu care am discutat nu consideră că e 
„stupid” să închizi un mall ca să salvezi o viaţă. O bună parte 
dintre aceștia sunt ofițeri în poliţie. 

Gino își dădu ochii peste cap. 

— La dracu', nu-i atât de simplu. Nu iau în calcul toate 
aspectele... 

Malcherson ridică o mână ca să-l oprească. 

— Eu știu asta, și tu știi asta, dar nu vom convinge pe nimeni 
dacă ne-ncepem pledoaria spunându-le că ideea lor e stupidă. 

Gino oftă și dădu din cap. 

— Care este poziția mallului? întrebă Magozzi. 

Zâmbetul lui Malcherson nu ascundea nici umbră de umor. 

— Nimeni nu se mai amestecă de data asta. Nici conducerea 
mallului, nici primarul din Bloomington, nici măcar guvernatorul. 
Este exclusiv decizia noastră. 

Gino pufni dezgustat. 

— Nimeni nu vrea să-și asume răspunderea de a închide 
mallul, și nimeni nu vrea să rămână cu cadavrul pe cap dacă nu- 
| închidem și cineva o mierlește acolo. 

— Întocmai. 

— Așa că întreaga răspundere cade pe umerii noștri. lese 
prost oricum am întoarce-o și, din nou, polițiștii ajung să fie 
băieţii răi. E o mare porcărie! 

Malcherson se uită la ceas. 

— Avem fix o oră să ne hotărâm. Dacă-l lăsăm deschis, băieţii 
de la Patrula Autostrăzilor și șerifii de la aproape toate 
departamentele din stat au promis că ne ajută și ne trimit 
ofițeri. 

— Pentru cât timp? 

— Pentru cât timp se poate. 

— Așadar, nu prea mult. 

— Probabil că nu. 

Scoase un oftat lung și-și cobori privirea în podea. 


— În plus, am doi oficiali FBI în birou. 

— La dracu'! exclamă Gino. 

— În clipa asta, e o ofertă. Oameni, dacă avem nevoie - ceea 
ce s-ar putea să fie posibil -, așa că să ne gândim bine înainte 
să-i refuzăm. Și ajutor să-i întocmim profilul. 

— Profilul? sări Magozzi. Asta-i o tâmpenie. N-ai ce profil să-i 
faci individului ăstuia. Nu-i maniac sexual, nu atacă un anumit 
tip de victime... La dracu'! Nici că-i criminal în serie nu s-ar 
putea dovedi doar pe baza calibrului de armă. FBl-ul n-o să ne 
ofere nimic. Vor doar să-și vâre coada. 

— Dacă are legătură cu internetul, e delict federal și sunt deja 
implicaţi. Teoretic vorbind, desigur, nu avem nicio dovadă clară 
a legăturii cu internetul, doar o conjunctură; așa că, 
deocamdată, se ţin de-o parte. Din punct de vedere practic însă, 
poate că n-ar fi chiar o idee rea să-i avem cu noi. N-ar strica să 
mai cadă măgăreaţa și pe altcineva. 

Magozzi își mușcă limba, stăpânindu-se să nu-i spună șefului 
că ce era important în cazul ăsta era să prindă criminalul, nu să 
găsească ţapi ispășitori, dar înțelegea că, din poziţia lui, 
Malcherson trebuia să jongleze ambele mingi. 

— Putem să mai tragem de timp? Să vedem ce se hotărăște la 
ședință? 

Malcherson dădu din cap. 

— Asta le-am spus și eu. 

Telefonul lui Gino ţârâi de undeva din fundul buzunarului 
pardesiului. 

— Da, Rolseth aici. 

Ascultă, cu sprâncenele ușor ridicate. 

— Am înţeles. 

Închise clapa telefonului și-l vârî înapoi în buzunar. 

— Partenerii Monkeewrench tocmai au intrat pe ușa din faţă. 
Toţi cinci, împreună. 

Magozzi se încruntă. 

— Dar parcă le-ai spus să vină la zece, nu? 

— Exact. Se pare că sunt zeloși nevoie mare. 

Magozzi ridică din umeri. 

— Lasă-i să aștepte. 

e Capitolul 26 


Cu aproape întreg departamentul întrunit la ședință, Gloria 
era singură în biroul de la Criminalistică, cu excepţia lui Roger 
Delaney, pe care oricum nu-l punea la socoteală. Era un dobitoc 
scund și înfumurat, cu părul soios, dat pe spate, cu dinții 
strâmbi și cu o plăcere deosebită de a plesni femeile peste fund, 
care era cât pe-aci să-l trimită pe patul de spital prima și singura 
dată când se atinsese de posteriorul ei negru și obraznic. Tasta 
ceva cu două degete în colţul îndepărtat al camerei, în timp ce 
Gloria își făcea de lucru la biroul din faţă și răspundea la 
telefoane. 

Primise deja o sumedenie de telefoane în legătură cu crimele 
Monkeewrench. Martori închipuiţi care văzuseră criminalul în 
somn sau știau fără doar și poate că ucigașul era cumnatul, sau 
șeful lor, sau băiatul care le aducea pizza. Gloria consemna cu 
conștiinciozitate toate apelurile în registru, dând fiecăruia 
importanța cuvenită, fiindcă psihopaţii suficient de ţicniţi încât 
să omoare pe cineva erau uneori într-atât de țăcăniţi încât să 
sune la poliţie și să povestească tot ce făcuseră. 

Între telefoane, liniștea era atât de profundă, încât Gloria 
auzea ţăcănitul sporadic și nesigur al tastaturii lui Roger și 
gâlgâitul apei care trecea printr-un filtru de cafea ce nu mai 
fusese curăţat de luni de zile. 

În mod normal, la Criminalistică era un zumzet continuu, 
detectivii se agitau întruna, schimbând cazurile vechi cu cele 
noi, ocupându-se de crime cu narcotice sau sexuale sau 
ajutându-și colegii atunci când oamenii de pe stradă aveau 
bunul simţ să nu se mai omoare între ei măcar o vreme. Prin 
urmare, liniștea o enerva. La fel cum o enerva și sergentul 
postat la intrare, care ţinea toată presa blocată jos într-o zi când 
ea se îmbrăcase pentru televiziune, acoperindu-și frumosul ei 
trup negru într-o combinaţie kaftan-sari în nuanţe de maro și 
portocaliu, ce părea foarte africană, deși o cumpărase de la 
Kmart. Își înfășurase o eșarfă asortată în jurul părului negru și 
sălbatic, și își cumpărase zece unghii false noi, cu semiluni ce 
străluceau aurii pe smalţul de culoare maro-închis. Știa că 

televiziunea se va năpusti asupra ei, fiindcă dobitocii ăștia 
săreau întotdeauna pe tot ce li se părea etnic, chiar dacă n- 
aveau habar despre ce era vorba. Dar mai întâi, trebuiau să o 
vadă! 

Bătea cu unghiile-i lungi în birou, încercând să găsească un 
pretext ca să se furișeze până-n camera cu presa, când auzi 
voci pe coridor și se mai înveseli un pic. In clipa asta, își dorea 
atât de tare să se gândească și la altceva, că nu i-ar fi păsat nici 
dacă era vreun nebun care să vină să le spună de ce fusese 
asasinat JFK. 

Prima care intră pe ușă fu o femeie albă și subţire, atât de 
tensionată încât i-ar fi cerut o mostră de urină, dacă femeia nu 
s-ar fi uitat din prima fix la ea, salutând-o respectuos. 

— Bună dimineaţa. Sunt Grace MacBride. Am venit să-i vedem 
pe detectivii Magozzi și Rolseth. 

— Îmi pare rău, toţi detectivii sunt în ședință momentan... 

Cuvintele i se opriră în gât în clipa în care îi văzu intrând și pe 
ceilalți. Ochii ei căprui și ageri măsurară dintr-o privire un individ 
îmbrăcat într-un costum lycra dintr-o singură bucată, de culoare 
galben strălucitor, atât de înalt și de slab încât i-ar fi putut folosi 
brațul pe post de crosă de golf; urmă o matahală bărboasă, cu 
părul prins în coadă și îmbrăcat în piele neagră; un tip palid, cu 
un costum absolut impecabil, care arata ca și cum ar fi fost 
președintele unei mari companii; apoi o femeie frumoasă, 
minunat de grasă, cu o fluturare de gene care Gloriei nu i-ar fi 
ieșit nici în zilele ei cele mai bune, și îmbrăcată din cap până-n 
picioare în culoarea ei preferată - portocaliu. Ca să vezi! O albă 
cu fler pentru modă... 

— Suntem proprietarii companiei Monkeewrench, spuse Grace 
MacBride, atrăgându-i din nou atenţia Gloriei asupra ei. Ni s-a 
cerut să venim în această dimineaţă. 

Gloria mai aruncă o ultimă privire lungă trupei de circ, 
întrebându-se ce anume în lumea asta mare ar fi putut aduce 
laolaltă un grup atât de pestriţ. 

— Așa este. Vă am notaţți aici. Dar abia la zece. Aţi venit cu 
aproape două ore mai devreme. Puteţi să luaţi loc acolo... 

— Nu. Nu avem timp. 

Răspunsul lui MacBride venise iute și ascuţit și o bulversase 
pe Gloria preţ de câteva clipe. 

— Poftim? 


— Trebuie să-i vedem numaidecât. Vă rog să-i chemaţi. 

Ei, așa ceva era intolerabil. Cuvintele fuseseră destul de 
politicoase, ce-i drept, dar fuseseră spuse pe ton de comandă, și 
Gloria nu primea prea bine comenzile, mai ales când veneau de 
la o albă slăbănoagă și înțepată. Se ridică și se propti cu brațele 
în masă, folosindu-și statura ca să o intimideze. 

— Ascultă, drăguță! Dacă-ţi închipui că o să intru într-o 
ședință cu o grămadă de persoane înarmate ca să le spun că 
trebuie să lase totul baltă fiindcă domnișoara Grace MacBride 
vrea să-i vadă, cred că nu știi ce vorbești. Oi fi tu stăpână în 
lumea aia imaginară a ta, Monkeewrench, dar în lumea asta tu 
ești la dispoziţia detectivilor și nu invers. Așa că te sfătuiesc să 
iei loc, fiindcă o să ai ceva de așteptat. 

Grace MacBride nu-i răspunse decât cu un zâmbet. 

(J 

O tablă pe roți fusese adusă în mijlocul sălii de ședință și pe 
ea fuseseră expuse fotografii de la morgă ale celor trei victime, 
fotografii de la locurile crimelor și versiuni mărite ale 
fotografiilor utilizate în joc. Tabla era înclinată într-o parte. 

Toată lumea se așezase în clipa în care Magozzi, Gino și șeful 
intrară în încăpere și toți se uitau la fotografii. 

Era interesant, își spuse Magozzi. Majoritatea se uitau la 
fotografiile de la morgă și întorceau capul cât puteau mai 
repede. Poliţiștii de la Criminalistică - polițiștii buni de la 
criminalistică - petreceau mult timp uitându-se la fotografii cu 
oameni morţi, analizând detalii pe care membrii supraviețuitori 
ai familiei nu le vedeau niciodată, formând, fără să vrea, un fel 
de legătură cu niște oameni pe care nu-i cunoscuseră în timpul 
vieţii, făcându-le un fel de promisiune tacită. 

Pe de-o parte, era cam morbid, își spuse Magozzi, dar pe de 
alta era aproape înduioșător. Oricine credea că trebuie să-ţi 
reprimi emoţiile ca să poți fi poliţist la Criminalistică înțelegea 
lucrurile exact pe dos. 

— Atenţie, vă rog, ascultaţi-mă! 

Magozzi puse un teanc gros de hârtii capsate pe masa din 
fața încăperii și se așeză pe o margine a acesteia. 

— Tocmai le-am scos de la xerox. S-ar putea să avem noroc 
astăzi, mulțumită doctorului Rambachan, care a stat toată 
noaptea să se ocupe de victima de pe vaporul cu zbaturi. Și, ca 
o paranteză, ţin să le mulțumesc tuturor celor care au lucrat ore 

suplimentare. Vă voi face o prezentare scurtă, dar dacă aveți 
chef de-o lectură ușoară mai târziu, raportul de autopsie este 
inclus în mapele pe care vi le voi da. 

Se auziră câteva chicote și gemete somnoroase în timp ce 
unitatea specială, care nu era încă oficial o unitate specială, se 
alinia asemenea unui șir de zombi ca să primească materialele 
noi. Cei mai mulţi dintre ei lucraseră o tură dublă cu o zi înainte 
și Magozzi se întrebă dacă nenorocitul responsabil pentru asta 
suferea acum la fel ca bieţii oameni sau dacă substanţele 
chimice care-i afectaseră creierul îl ţineau și pe el treaz. 

Luă ultima sorbitură din cana de cafea senzaţională pe care i- 
o dăduseră femeile de la parter și continuă: 

— Victima numărul trei este Wilbur Daniels. 

— ÎI chema Wilbur? întrebă Johnny McLaren. 

El și sergentul de patrulă Freedman stăteau unul lângă altul în 
această dimineaţă, uniţi de ceea ce considerau cu siguranţă a fi 
eșecul lor personal de a împiedica tragedia petrecută pe vapor 
cu o noapte în urmă. Amândoi arătau epuizați și înfrânți. 

Magozzi se uită de la unul la celălalt, apoi le aruncă un os. 

— Aţi făcut treabă bună aseară. 

— Cum să nu! mormăi Freedman într-un sarcastic basso 
profundo. Operația a avut succes, dar pacientul a murit. 

— Murise deja cu mult înainte să ajungeţi voi acolo, îi aminti 
Magozzi, hotărând că, dacă mai aveau nevoie de multe bătăi pe 
umeri, trebuiau să meargă la departamentul de psihiatrie. În 
clipa asta, el nu avea timp de așa ceva. Wilbur Daniels, continuă 
el, patruzeci și doi de ani, identificat după amprentele luate în 
timpul unui stagiu militar, prin anii '80. Nu a fost niciodată 
căsătorit și încă încercăm să-i găsim ruda cea mai apropiată. 
Lucrează... a lucrat ca reprezentant de piață pentru Devon 
Office Supplies din Washington timp de șase ani și fostul lui șef 
stă chiar în clipa asta ca pe ace la parter și așteaptă să fie 
intervievat. Te simţi în stare, Louise? 

— Cum să nu! 

— De remarcat că dr. Rambachan a găsit urme de spermă în 
lenjeria lui și a stabilit că Wilbur Daniels a ejaculat cu foarte 
puţin timp înainte de momentul morții. S-a mușcat de asemenea 
singur de mână, probabil într-un moment de pasiune, prin 
urmare nu poate fi vorba de abuz sexual. Dacă acest fapt are 
sau nu legătură cu ucigașul, nu știm încă. 

— Poate se distra singur în baie și a avut parte de o mică 
surpriză, sub forma unui glonţ în cap, sugeră Louise. 

— E posibil. Sau poate că ucigașul l-a adus acolo ademenindu- 
| cu promisiunea unei după-amiezi de plăceri. 

— Păi, dacă ucigașul nostru e bărbat, înseamnă că Daniels era 
poponar, spuse Louise cu nonșalanţă. 

— Nu ai voie să vorbeşti așa, Louise! o admonestă Gino. 

Louise întoarse capul indignată. 

— Ei, eu am voie să-i spun așa! 

Își îndreptă apoi atenţia din nou asupra lui Magozzi. 

— Așadar, dacă era homosexual, cu ce avem de-a face? O 
serie de crime pasionale, poate? 

— Nu putem spune, în momentul ăsta, zise Magozzi. Nu avem 
încă nicio informaţie despre fata de pe statuia cu îngerul, dar 
absolut nimic nu sugerează că joggerul ar fi fost homosexual. 
Dar că Wilbur Daniels o fi fost... asta e o posibilitate pe care nu 
strică s-o avem în vedere când ne interesăm ce a făcut înainte 
să urce pe vapor. Și cu asta ajungem pe pagina trei a raportului 
de autopsie. Conținuturile stomacale. 

— Of, Doamne, nici n-am mâncat încă de dimineaţă! gemu 
detectivul Peterson. Se transferase recent din St. Paul, era slab 
ca un țâr și într-atât de palid, încât Magozzi se îndoia că buzele îi 
atinseseră vreo bucăţică de carne în ultimii ani. 

— Aşa... În stomacul victimei s-a găsit în special bere și opt 
minicrenvurști în foietaj, în cea mai mare parte nedigerați. Exact 
genul de minicrenvurști care se vând la Steamboat Parker's 
Grill, lângă debarcader, și nicăieri în altă parte. A fost acolo cu 
mai puţin de o oră înainte să fie împușcat pe vapor. McLaren, te 
duci acolo cu fotografia tipului imediat ce deschid. Poate și-l 
amintește cineva sau, chiar mai bine, poate că a fost împreună 
cu cineva. În cazul ăsta, avem șanse destul de mari ca persoana 
să fi fost ucigașul și putem face o schiţă de portret pentru 
media. 

Aaron Langer, venit direct de afară, fără să fi apucat să-și 
scoată haina și mănușile de piele, dădu buzna în sala de 
conferințe fluturând o hârtie în mână. 

— Scuzaţi întârzierea! Tocmai am primit o identificare pentru 
fata din cimitir. Poate e ceva de care să ne putem folosi. 

— Splendid. Spune-ne ce ai găsit. 

Langer își scoase mănușile, luă o poză importantă și se 
adresă celor prezenţi în încăpere. 

— La Biroul de Persoane Dispărute s-a primit aseară un 
telefon de la vecinii noștri din Canada. Un cuplu din Toronto a 
raportat dispariţia fiicei lor de optsprezece ani, după ce a luat un 
autocar Greyhound spre Denver, via Minneapolis. Autocarul a 
oprit acum două seri la terminalul din oraș, unde a făcut o 
escală. 

— Chiar în noaptea crimei din cimitir, spuse Magozzi. 

— Exact. Numele ei era Alena Vershovsky. A emigrat din Kiev 
împreună cu părinţii ei, cu cinci ani în urmă. Și părinţii ei sunt tot 
programatori, ceea ce s-ar putea însă să nu însemne nimic - 
jumătate dintre emigranții ruși sunt informaticieni. Dar e un 
detaliu ce merită reţinut. În orice caz, un prieten de familie din 
Denver s-a dus ieri la autogară, dar fata nu era acolo. Tocmai 
am primit confirmarea amprentei dentare. Am trimis deja doi 
băieți la autogară și nu ne rămâne decât să ne rugăm să fi văzut 
cineva ce s-a întâmplat în noaptea aia de rahat. 

Urmă un moment lung de tăcere. Nimeni nu-l mai auzise 
vreodată pe Langer vorbind vulgar. 

— Sunt șanse să fi fost lesbiană? 

— Nu s-ar zice. Se pare că avea agenda de întâlniri foarte 
încărcată. Dar cine știe? Poate îi plăceau și fetele, și băieţii. De 
ce? 

— E posibil ca victima de pe vapor să fi fost homosexual. 
Sperăm să găsim un punct comun. 

Langer ridică din umeri. 

— Nu-i nicio asemănare până acum. 

— Bine. Să lăsăm asta deocamdată. O să trimitem oameni la 
autogară și la Steamboat Parker's să caute persoane care au 
fost văzute în ambele locaţii. O echipă încă mai lucrează la lista 
cu înregistrările pe site... 

— N-o să ajungem nicăieri cu lista aia, se plânse Louise 
Washington. Am stat o tură-n plus azi-noapte ca să mă ocup de 
treaba asta și abia dacă am eliminat câteva nume. 

Magozzi dădu mohorât din cap. 

— Știu că merge încet, dar trebuie să insistăm. Freedman? 
Cum merg vizitele din ușă-n ușă? 

— În timpul zilei? Încet ca un maraton de melci. Majoritatea 
celor care s-au înscris în joc cu adrese legitime se pare că au și 

slujbe legitime, fiindcă nimeni nu-i acasă. Avem de gând să 
reluăm raidul diseară. Doar că mi-ai luat o grămadă de oameni 
ca să-i duci la mall. 

— Știu. Imi pare rău, dar n-am avut ce face. 

— Prezenţa noastră în stradă e compromisă? întrebă 
Malcherson. 

— E subţire, domnule. 

— Cât de subţire? 

— Eu, unul, n-aş aștepta să se subțieze mai mult. 

Magozzi dădu din cap. 

— Ascultaţi! Vom primi ajutoare din partea departamentelor 
din ţară. Ducem oameni oriunde există o gaură ce trebuie 
astupată. Gino, vrei să prezinţi tu mallul? 

— Da. 

Gino se desprinse de zidul de lângă ușă și reuși să adopte o 
poziţie semierectă. 

— Cea de-a patra crimă din joc, oameni buni, are loc la mallul 
America. 

Toată lumea începu să frunzărească dosarele, căutând 
scenariul crimei numărul patru. 

— În rampele de parcare, nu? întrebă Louise Washington. 

— Exact. Și având în vedere că nenorocitul a reprodus o crimă 
o dată la douăzeci și patru de ore, probabilitatea este foarte 
mare ca cea de-a patra să aibă loc azi. În parcare, într-o mașină. 
Nu se specifică marca sau modelul. L-am ratat la milimetru pe 
vapor și n-am vrea să facem și acum aceeași greșeală. Așa că 
am cercetat locaţia aseară, împreună cu Magozzi, am stabilit un 
orar de ture și am postat oameni de pază încă de la ora patru 
dimineața. Avem câte doi polițiști la fiecare nivel al parcării și 
cei din administraţia mallului au sporit și ei masurile de 
siguranţă, asigurându-ne încă o persoană pe fiecare nivel. Au 
dublat și numărul de monitoare și de camere cu circuit închis. 

— Așadar, e totul acoperit, spuse sergentul Freedman. 

Gino pufni încet. 

— Nici pe departe. Parcarea se întinde pe acri întregi, pe 
patru până la cinci nivele, cu spaţii pentru câteva mii de mașini. 
Chiar dacă-i cooptăm pe toţi angajaţii din sistem, tot n-avem nici 
pe departe destui oameni ca să putem monitoriza un spaţiu atât 
de mare cu atenţia cu care ar trebui s-o facem. 

— Aţi văzut știrile  azi-dimineaţă? Tot orașul știe că 
următoarea ţintă e un cumpărător la mall. Nimeni n-o să se 
ducă azi acolo. 

— Să te-audă Dumnezeu! spuse Gino. Dar mă-ndoiesc să fie 
așa. Știţi cum stă treaba. Nimeni nu crede c-o să fie chiar el 
victima. Întotdeauna crezi că așa ceva li se-ntâmplă doar altora. 
O să asculte știrile și o să-și ia măsuri de precauţie - o să aibă 
grijă să se uite pe bancheta din spate înainte să urce în mașină, 
poate că o să meargă cu un prieten, nu singuri - dar nu uitaţi că 
la știri s-a menţionat și prezența noastră acolo și din cauza asta 
mulți oameni o să se simtă în mai mare siguranţă decât ar 
trebui. Și o să se ducă. Peste o sută de mii de oameni trec pe 
acolo în fiecare zi și, chiar dacă jumătate aleg să rămână acasă, 
tot mai rămân cincizeci de mii din care ucigașul să-și aleagă 
victima. 

Încăperea se cufundă în tăcere preţ de câteva clipe, apoi 
sergentul Freedman repetă sugestia pe care o făcuse și cu o zi 
în urmă, atunci referindu-se însă la ambarcaţiunea cu zbaturi. 

— Închideţi-l. 

— Pentru Dumnezeu, așa e! îl aprobă repede Johnny McLaren. 
Nu-i mare lucru, nu? Dacă închidem mallul, nu mai vin 
cumpărători și, dacă nu mai sunt cumpărători, nimeni nu mai 
este ucis. Ce avem de pierdut? 

Gino clătină din cap. 

— Îți spun eu ce avem de pierdut. Ce-o să facem? O să-l 
închidem pentru totdeauna? Asta ar fi în primul rând ilegal, în al 
doilea rând ar arunca întreaga economie a statului într-o criză și 
în al treilea rând ce-o să-l împiedice pe individ să aștepte până 
când se deschide din nou? 

— ÎI închidem doar până când reuşim să-l prindem, sugeră 
Freedman. 

— În momentul ăsta, spuse Magozzi încet, singura noastră 
șansă de a-l prinde pe acest individ este să-l pândim în locurile 
unde știm că o să acţioneze. Dacă închidem mallul, pierdem 
șansa asta. 

— Și dacă-l ratăm? insistă McLaren. Chiar voi aţi spus că nu 
putem acoperi parcarea în totalitate. Dacă se strecoară pe lângă 
noi? Dacă mai moare încă un om, fiindcă nu ne-am îndurat să 
închidem nenorocitul de mall? 


— Dacă l-am închide doar pentru câteva zile? întrebă Langer. 
Trimitem toți oamenii să se ocupe de investigaţii din ușă-n ușă, 
la adresele de înregistrare pe site, poate găsim criminalul. Sau 
poate avem noroc la Steamboat Parker's sau la autogară. Poate 
l-a văzut cineva... 

— Sau poate că nu, spuse Magozzi. Și poate că nici nu e pe 
lista de înregistrare. Poate că a intrat în joc printr-o portiţă 
ascunsă pe care nici băieţii de la Monkeewrench n-o pot depista. 
În cazul ăsta, ce facem? 

Malcherson se ridică atât de brusc încât aproape că dobori 
scaunul. 

— E posibil așa ceva? 

Magozzi ridică din umeri. 

— Orice este posibil. Ciudaţii de la Monkeewrench spun că nu, 
că este absolut imposibil ca vreun hacker să pătrundă în site-ul 
lor, dar asta a spus și CIA-ul înainte ca un puști de doar 
treisprezece ani să le descarce în propriul calculator fișierele 
ultrasecrete, aţi uitat? 

Tot sângele păru să se scurgă de pe chipul rozaliu al lui 
Malcherson. 

— Aţi spus că niciun jucător n-a trecut de crima numărul 
șapte, zise el, aproape în șoaptă. 

— Dac-a intrat pe-o ușă din spate, le are pe toate. 

— Dumnezeule mare! 

Malcherson se scufundă înapoi în scaun. 

— Cel puţin crima de data asta se petrece într-o locaţie clară, 
se amestecă Gino. De acum încolo, e tot mai rău. Următoarea 
victimă e un profesor într-o clasă. Aveţi idee câţi profesori sunt 
în orașul ăsta? Ce facem atunci? Acoperim toate școlile? 
Trimitem câte-un polițist în fiecare? Nu avem destui polițiști în 
toată ţara pentru așa un perimetru. Și ascultați ce vă spun! 
Dacă închideți mallul America pentru a salva un cumpărător, va 
trebui să închideţi și toate școlile din stat ca să salvaţi un 
profesor; și ca să-i scutiţi pe micuţii inocenți de trauma de a-și 
vedea profesorul cu creierii împrăștiați pe tablă... 

— Gino... încercă Magozzi să-l întrerupă, dar Gino nu se mai 
putea opri - își pierduse controlul, volumul vocii urca treptat 
scara decibelilor, pumnii-i erau încleștaţi, faţa stacojie. 

— ... Şi uite-așa cretinul dracului o să paralizeze întregul oraș, 
fiindcă după profesor urmează paramedicul, și-atunci ce-o să 

mai faceţi? O să opriţi ambulanţele? Vă daţi seama ce s-ar 
întâmpla dacă medicii ar rămâne cu toţii acasă...? 

O bătaie puternică în ușă îl făcu pe Gino să sară pur și simplu 
ca ars și Magozzi își spuse că, dacă nu făcuse atac de inimă în 
clipa aceea, probabil că n-avea să facă niciodată. Văzu chipul 
tuciuriu al Gloriei privind pe geamul ușii, asigurându-se că e 
totul în ordine înainte de a o deschide și de a păși înăuntru. Gino 
părea că e la un pas să o strângă de gât. 

— Tipii ăla de la Monkeewrench sunt jos, spuse ea, și fac o 
zarvă înfiorătoare. 

— Atunci ocupă-te de ei, Gloria! ţipă Gino. Avem treabă aici. 

— Bine, dar cred c-ar trebui să știți că regina albinelor... 

— MacBride? 

— Da, ea. Filfizoana aia cu părul negru... Mă rog, stă chiar în 
fața încăperii cu jurnaliști. A spus că, dacă nu apăreți în cinci 
minute, intră acolo și-ncepe să vorbească. 

— Despre ce? întrebă Gino. 

Gloria își ridică un umăr masiv, făcând metrii întregi de 
material maro-portocaliu care-i acopereau trupul să se miște 
într-un mod oarecum indecent. 

— Despre cum polițiștii direct responsabili - și citez aici, mă- 
nțelegeţi; nu sunt cuvintele mele, ci ale ei - stau și pierd vremea 
la etaj, ignorându-i pe oamenii de la parter, care au fost 
contactaţi de ucigaș. 

Lui Magozzi i se tăie respiraţia. La fel și tuturor celorlalți. 

— Cum? 

— Asta a spus și numai asta a spus. Nu vrea să discute cu 
mine, doar cu voi doi. 

— Adu-i aici! mârâi Gino. 

— S-a făcut. Leo? Gino? Vreau să discut ceva personal cu voi 
pe hol. 

leşi pe ușă cu materialul învârtindu-se în jurul ei. 

— Fumaţi, dacă aveţi ce, spuse Magozzi sărind de pe birou, 
surprinzând privirea alarmată a lui Malcherson, ca și cum cineva 
chiar ar fi avut tupeul să-și aprindă o ţigară într-o clădire 
guvernamentală. 

leși împreună cu Gino în hol, în urma Gloriei, închizând ușa în 
spatele lor. 

— Vrei să-mi spui ale cui erau amprentele de pe ăsta, Leo? 

Băgă mâna printre faldurile imense ale rochiei și scoase 
telefonul lui Magozzi. 

— Nu. 

— Ei, nu știu ce piatră ai întors, dar ai reușit să trezești 
dragonul. Am primit o confirmare pentru amprente, dar FBl-ul o 
ține la secret. Nu-i niciun nume, nimic. Nancy din Latents a 
încercat să afle ce-i cu ele, dar nu i s-a spus decât că sunt 
marcate și că apar într-un dosar deschis. Dar abia acum vine 
partea interesantă. Îi știți pe-ăia doi de la FBI, din biroul șefului? 
La doar trei milisecunde după ce am primit telefonul, au început 
să se-nvârtă pe lângă biroul meu, cu un aer foarte nonșalant, 
zicându-mi: „Hei, știi amprentele alea pe care detectivul 
Magozzi le-a trimis aseară la verificare? Se pare că am pierdut 
numele, nu ni-l mai poți spune o dată?” 

Gloria se opri, pufnind dezgustată. 

— De parcă mă duceau pe mine cu asta, chiar dacă aș fi știut 
ceva! Deși nu știu, adăugă ea, accentuând cuvintele - Gloriei 
nu-i plăcea să fie lăsată pe dinafară. 

Magozzi îi aruncă o privire lui Gino. 

— Ce crezi? 

— Din ce în ce mai curios... 

— Fii atentă, Gloria, îţi spun eu ce să faci. Spune-le că trebuie 
să vedem dosarul. Să ni-l trimită prin fax. Coborâm să ne uităm 
la el după ce terminăm aici. 

— N-o să vrea să facă asta! V-am zis deja că dosarul e blocat. 

— Știu. Dar tu spune-le, totuși. 

— Și dacă refuză? 

— Trage-le-o! 

Gloria se strâmbă la el. 

— Să le-o tragi tu! Eu am alte standarde. 

Se răsuci pe călcâie și plecă unduindu-se în josul holului. 

Langer și Peterson se pregăteau să plece în clipa în care Gino 
și Magozzi intrară din nou în cameră. 

— Începem tura la mall într-o oră, îi explică Langer. 

— Mai staţi o clipă, zise Magozzi. Vreau părerea tuturor 
despre indivizii ăştia de la Monkeewrench. 

— Bun, zise Langer, luând loc fericit. Chiar voiam s-o văd pe 
ciudata care urăște polițiștii și umblă tot timpul înarmată. 
MacBride, ai zis? 

— Da. 


— Oh, o să fie tare! spuse Louise, îndreptându-se spre filtru și 
turnându-și o cană de cafea. Impușcat în camera de ședințe. 

— Am pus un om la ușă. Nimeni nu trece înarmat de băieţii 
mei, spuse Freedman jubilând, în timp ce femeia trecea pe 
lângă scaunul lui. 

Louise zâmbi și-l mângâie pe capul imens. 

— Știu asta, iubitule. A fost doar o glumă. 

— Aţi văzut cu toții? întrebă Freedman uitându-se spre ceilalţi. 
Mi-a spus iubitule și m-a mângâiat pe cap. Asta-i hărțuire 
sexuală! 

— În visele tale, puiule! 

— Acum mi-a spus puiule. Nu-s nevoit să suport așa ceva... 

Magozzi îi privea din ușă, simțindu-se ca un învăţător care-și 
vede clasa de derbedei scăpând de sub control... și era-n regulă. 
In meseria asta, să poţi trece de la crime la șotii în doar câteva 
clipe era o binecuvântare. Era ceva vital. 

Gino veni să se așeze lângă el, zâmbind în timp ce-o privea pe 
Louise scuturând o gogoașă pe capul lui Freedman, acoperindu-l 
de zahăr pudră. 

— Poliţiştii direct responsabili, spuse el. 

— Mada. 

— Și-o lași pe MacBride și gașca ei să intre aici și să vadă 
asta? 

Magozzi ridică din umeri. 

— Dacă tot ispășești pedeapsa, e mai bine să comiţi și fapta. 

— Magozzi? 

Malcherson stătea lângă planșa cu fotografiile victimelor. 

— Te-ntreb din pură curiozitate, cine era ucigașul în joc? 

Magozzi se apucă brusc să-și îndrepte cravata. 

— Șeful poliţiei, domnule. 


e Capitolul 27 


Când partenerii Monkeewrench  pătrunseră în cameră, 
temperatura din încăpere păru să scadă cu zece grade. Magozzi 
n-ar fi putut spune dacă aisbergul care conducea grupul era 
cauza acestui fenomen sau dacă era doar manifestarea 
colectivă de ostilitate a unei încăperi pline de polițiști în 
defensivă. În caz că fusese cea de-a doua variantă, MacBride 
părea să ignore cu desăvârșire primirea rece. 

Purta aceeași geacă de pânză groasă și cizmele englezești 
înalte, de călărie, pe care le purtase și la întâlnirea din 
mansarda Monkeewrench, cu o zi înainte. Era îmbrăcată în 
negru din cap până-n picioare, până la blugi și la tricoul de pe 
dedesubt. Magozzi hotărâse deja că, în ceea ce o privea pe 
această femeie, costumaţia nu era atât un stil, ci mai degrabă 
un fel de uniformă, servea o funcţie pe care nu reușise încă s-o 
înţeleagă cu desăvârșire. Işi spusese că purta blugi și tricou ca 
să se simtă confortabil și haina de pânză ca să ascundă arma, 
însă cizmele rămâneau un mister. Erau făcute din acea piele 
groasă și rigidă care nu se tocește niciodată, gândite să fie 
purtate la călărit, nu pentru mers pe jos și, după cum arătau, 
probabil încingeau piciorul foarte tare și erau al dracului de 
incomode. 

Haina îi flutură deschisă în clipa în care intră, lăsând să se 
vadă tocul de armă gol și majoritatea privirilor din încăpere se 
îndreptară în acea direcție. Nimic nu-i neliniștea mai mult pe 
polițiști decât civilii înarmaţi. 

Părul îi flutură în clipa în care se întoarse cu fața spre cei 
prezenți, negru și rebel pe cât de rece și calculată îi era ţinuta 
și, în vreme ce polițistul din Magozzi se zbărli în fața aroganţei 
posturii femeii, artistul din el fu din nou izbit de acea frumuseţe 
fizică pură ce te lasă înmărmurit preţ de câteva clipe, fiindcă o 
întâlnești atât de rar. 

Nu că frumuseţea i-ar fi îmblânzit măcar cu o idee atitudinea 
țâfnoasă. 

O salută cu o înclinare scurtă a capului și femeia îi răspunse în 
același fel, însoţindu-și gestul de o privire străpungătoare ce 

părea să fi fost un fel de provocare. Dar spre ce anume era 
îndreptată această provocare, Magozzi n-ar fi putut spune. li 
punea la îndoială competența? Costumul? Existenţa pe această 
planetă? Sau poate că toate la un loc. Dar lui Magozzi nu-i ardea 
de așa ceva în clipa asta; nu-l interesa decât ce avea femeia de 
spus. 

Magozzi privi expresiile colegilor săi trecând de la furie la 
curiozitate în clipa în care ciudatul grup se strânse buluc în 
dreptul ușii. Grace MacBride, nervoasă și pregătită parcă să 
plece la vânătoare de vulpi; Roadrunner părând că nu se mai 
sfârșește, sclipind în costumul lui strălucitor de lycra, amintind 
deranjant de mult de un creion; mătăhălosul Harley Davidson, 
îmbrăcat în piele din cap până-n picioare, cu barbă și păr lung, 
prins în coadă; grasa Annie Belinsky într-o imposibilă costumaţie 
portocalie, emanând o senzualitate pe care nicio vedetă Playboy 
nu reușise vreodată s-o atingă; și Mitch Cross, al cărui aspect 
conservator părea de-a dreptul excentric în mijlocul celorlalți. 
Magozzi încă nu reușise să-i găsească locul exact în peisaj. 
Stătea retras într-o parte, cu un aer confuz, nelalocul lui, parcă 
la un pas să se topească. 

Cross și șeful Malcherson aveau multe în comun, realiză 
Magozzi - de la costumele scumpe până la tensiunea crescută. 
Poate trebuiau să se întâlnească mai târziu la o bere și-un 
Xanax. 

Gino se uită la pestrițul grup cu tâmpa uluire cu care s-ar fi 
uitat un veteran din cel de-al Doilea Război Mondial la festivalul 
Woodstock, apoi se mișcă pe lângă perete, îndepărtându-se de 
nou-veniți. 

Magozzi nu pierdu timpul cu politeţuri și prezentări. 

— Domnișoară MacBride, ne-ai stârnit curiozitatea și ai 
atenţia noastră. 

Grace nu pierdu nici ea timp cu amabilităţi. Făcu un pas în 
faţă și spuse ce avea de spus sec, cu aceeași emoție ca și 
calculatoarele de care era înconjurată toată ziua. 

— Am primit un mesaj pe e-mail aseară cu titlul „De la 
Ucigaș”. 

Se auziră câteva râsete înăbușite din partea detectivilor. 
MacBride așteptă să înceteze. 

— Mesajul în sine era mult mai creativ - o modificare 
inteligentă a ecranului grafic de deschidere a jocului. Intoarse 

privirea spre Magozzi. A văzut toată lumea cum arată pagina de 
început? 

Magozzi dădu din cap. 

— Au primit imaginea în mapa cazului. Scrie „Vrei să joci un 
joc?”, dacă nu mă-nșel. 

— Așa este. Se întoarse din nou spre restul celor prezenţi în 
încăpere. Persoana care a trimis mesajul a modificat grafica și a 
scris în schimb „Nu joci!” 

Magozzi simţi un fior ridicându-i-se pe șira spinării. Sergentul 
de patrulă Freedman îl liniști însă numaidecât, mârâind cu vocea 
lui de bas: 

— Probabil că primiţi un milion de astfel de chestii, acum că 
presa a făcut legătura cu Monkeewrench. Cineva se ţine de 
glume proaste. 

Grace clătină din cap, uitându-se la polițistul mare și negru. 

— Așa mi-am spus și eu aseară. Dar am primit încă un mesaj 
azi-dimineaţă. 

Trase adânc aer în piept și expiră fără zgomot. Magozzi 
presupuse că aceasta era versiunea lui Grace MacBride a unui 
atac de nervi. 

— Mesajul cel nou suna așa: „Wilbur și-a mușcat singur mâna. 
Nu-i stilul meu. Ești gata să joci acum?” 

Nimeni nu se mișcă. Nimeni nu clipi măcar. 

Grace privi pe rând toate chipurile. 

— Ei? Cum îl cheamă? Care e numele victimei de pe vapor? 

Gino se desprinse de zid. 

— Da, așa îl chema. Și numele nu a fost dat presei. La fel cum 
nu s-a menţionat nici urma de mușcătură de pe mână. Ceea ce 
este de-a dreptul interesant. Se pare că voi aveţi informaţii pe 
care numai criminalul ar putea să le știe. 

Grace dădu din cap, cu o expresie împietrită. 

— Atunci, nu încape îndoială. E-mailurile sunt de la criminal. 

— Sau criminalul este unul dintre voi, sări numaidecât Gino. 
Vă trimiteţi e-mailuri unul altuia și veniţi apoi să vă bateţi joc de 
polițiștii tâmpiţi... Și ăsta e un scenariu destul de plauzibil. 

Un murmur încet, dar evident nervos, se auzi dinspre grupul 
Monkeewrench. Grace le aruncă o privire tăioasă și toţi amuţiră. 

— Ai cópii după e-mailuri? întrebă Magozzi. 

Grace clătină din cap. 

— Au fost programate să se șteargă după ce sunt deschise. 

— Foarte convenabil! zise Gino. În felul ăsta, nu le putem lua 
urma. Și nici nu puteţi dovedi că nu le-aţi trimis chiar voi. 

Grace îl fixă cu privirea preţ de câteva clipe lungi și, când 
vorbi, vocea îi tremura de furie. 

— Eşti un poliţist tipic, domnule Rolseth, și, ca orice poliţist, 
porți ochelari de cal. 

Gino scoase un oftat lung și plin de subiînţelesuri și ridică 
privirea în tavan. 

— Deja ai hotărât că vinovatul este unul dintre noi și nu poți 
trece peste asta. Dar ai face bine să-ți revizuiești atitudinea. 
Fiindcă te înșeli, te înșeli amarnic! Și în timp ce-ţi irosești 
resursele investigându-ne pe noi, altcineva va continua să ucidă 
nestingherit. 

Gino deschise gura, însă Malcherson ridică un deget, făcându- 
i semn să tacă. 

— Eu sunt șeful de poliţie Malcherson, domnișoară MacBride, 
și vă pot asigura că desfășurăm o investigaţie foarte largă. Nu 
ne concentrăm asupra niciunui suspect în particular, în acest 
moment. 

De data asta, chicotele se auziră dinspre grupul 
Monkeewrench - știau ei prea bine cum stăteau de fapt 
lucrurile. 

— Hai să analizăm asta deocamdată, spuse Magozzi. Așadar, 
ucigașul vă contactează, vă întărâtă. Vrea să jucaţi jocul. Ce 
dracu' înseamnă asta? 

Grace ridică din umeri. 

— Nu știm. Credem că vrea să încercăm să-l găsim. N-are 
niciun haz să te ascunzi, dacă nu te caută nimeni. Așa că asta 
am și făcut. E-mailurile în sine au dispărut, ce-i drept, dar nu și 
jurnalul de înregistrare. Am stat toată noaptea încercând să 
găsim urma primului mesaj. Și reţineți că, deși am gasit o 
locaţie specifică, credem că această locaţie este falsa. Persoana 
care a trimis mesajele este un informatician foarte priceput și 
toţi suntem de acord că ne-a desenat practic o hartă cibernetică 
pentru ca să ajungem acolo când, cel mai probabil, mesajul 
fusese trimis dintr-o cu totul altă locaţie. 

În acea clipă, Tommy Espinoza se ridică în picioare și se 
prezentă, apoi puse o serie de întrebări tehnice care, în ceea ce- 
| privea pe Magozzi, ar fi putut la fel de bine să fie în greaca 
veche. MacBride și clanul ei părură vădit impresionați de 

cunoștințele lui Tommy și, după cinci minute de întrebări și 
răspunsuri, se cufundaseră cu toţii cu desăvârșire în ceața 
tehnologiei informatice, părând că se cunosc de când lumea. 

Gino fu cel care îi întrerupse în cele din urmă, fără să facă nici 
cel mai mic efort de a-și ascunde iritarea din voce. 

— Ascultați, nu pot decât să mă bucur că vă înțelegeţi atât de 
bine, dar credeți că vă puteţi continua conversaţia atât de 
aprinsă după ce ne spuneţi și nouă, muritorilor de rând, de unde 
bănuiţi voi că ar fi fost de fapt trimis e-mailul ăla? 

Magozzi dădu din cap. 

— Tommy, după ce terminăm aici, puteţi merge în camera de 
interviuri ca să discutaţi aspectele informatice. 

Tommy rânji spre Magozzi. 

— Scuze, Leo, Gino... 

— A fost trimis dintr-o școală catolică particulară, din nordul 
statului New York, spuse Grace. 

— Școala Sfântul Petru a Sfintei Cruci, Cardiff, New York, 
specifică Roadrunner. 

Nimeni nu vorbi. 

— Speram ca această locaţie să însemne ceva pentru voi, să 
se lege în vreun fel de investigaţie, deoarece cu siguranţă nu 
are nicio importanţă pentru vreunul dintre noi. 

Grace băgă mâna adânc în buzunarul hainei, scoase o hârtie 
împăturită, ruptă dintr-o agendă, și i-o întinse lui Magozzi. 

— Ăsta e telefonul școlii. Nu-l vei găsi acolo, dar poate a lăsat 
vreun indiciu... intenţionat sau nu. 

Magozzi desfăcu hârtia și privi scrisul simplu și precis, ca de 
șablon, ce nu i-ar fi putut aparţine decât lui Grace MacBride. 

— O să verificăm. 

— Știţi ce? se auzi vocea lui Louise. Prima victimă era student 
la seminar. Poate se ducea acolo. 

— Poate, spuse Magozzi. Sau poate găsim acolo vreun nume 
de pe lista de înregistrări. 

Șansele erau atât de mici, încât aproape că râse cu voce tare, 
dar își spuse că n-ar fi fost de bun augur pentru moralul echipei. 
Măcar cât mai rămăsese din el. Nimic nu era vreodată atât de 
simplu. 

— Dacă va continua să ne contacteze, continuă Grace, 
șansele de a repera adevărata locaţie vor crește. Greșeala pe 
care o fac cei mai mulţi hackeri este să creadă cu aroganță că 

nu există nimeni mai bun ca ei și că este absolut imposibil să fie 
prinși. Așa că intră pe aceleași site-uri de mai multe ori decât ar 
trebui, jucându-se cu focul, lăsând urme cibernetice, până când, 
în cele din urmă, cineva le depistează și-i găsește. Nu contează 
cât ești de bun, există întotdeauna cineva mai bun ca tine. 
Întotdeauna! 

Se uită la Roadrunner, care dădu din cap, apoi la Tommy, 
care-i zâmbi. 

La fel era și în cazul criminalilor în serie, își spuse Magozzi. 
Începeau să se creadă invincibili când vedeau că scapă mereu, 
după fiecare crimă. Deveneau aroganţi, poate ușor plictisiţi și 
coborau ștacheta, lăsau indicii. Multe crime în serie erau 
soluționate tocmai din acest motiv. 

Grace oftă. 

— Vă puteţi baza pe întreaga noastră cooperare, desigur. 

Oferta era sinceră, dar din tonul cu care fusese spusă, era 
evident că, din punctul de vedere al lui Grace MacBride, asta 
însemna întovărășire cu inamicul. 

— Îi vom comunica domnului detectiv Espinoza detaliile 
tehnice și, până când vom primi un nou e-mail, vom continua să 
încercăm să aflăm adevărata origine a mesajelor curente. 

— Și ne veţi informa în legătură cu orice mesaj nou primit, 
spuse Gino. 

Era un ordin, nu o întrebare. 

— Cu siguranţă. 

— Dacă primiţi un e-mail la patru dimineaţa, vreau să mă 
sunaţi la patru și un minut. Puteţi ruta e-mailul la calculatorul lui 
Tommy, ca să poată avea acces instantaneu la orice eventual 
mesaj nou intrat? 

Grace dădu din cap, uitându-se la Tommy. _ 

— Găsim noi o metodă. Stabilim o legătură on-line. lţi dau 
parola mea. 

— Stai o clipă, o întrerupse Magozzi. Parola dumitale? Vrei să 
spui că mailurile astea ţi-au fost trimise dumitale personal? 

Grace MacBride ezită doar o fracțiune de secundă. 

— Da. 

— Nu companiei? 

— Companiei, în general. Specific direcționate spre cutia mea 
poștală. 

Louise Washington trase aer printre dinţi. 


— Uau! Ai vreun dușman, domnișoară MacBride? 

— În afara acestei camere? Nu, nu cred. 

Prietenii ei îi zâmbiră, până și Mitch Cross. La fel și o parte 
dintre detectivi. 

Șeful Malcherson îi adresă unul dintre zâmbetele sale plăcute, 
bine studiate. 

— Nu aveți niciun dușman în această încăpere, domnișoară 
MacBride. Niciun dușman în acest departament. Dacă vi se pare 
că suntem puţin cam duri cu dumneavoastră, e doar din cauză 
că ne aflăm cu toţii într-o situaţie extrem de presantă. Sunt 
sigur că înțelegeți. 

— Înţeleg perfect. leri, poliţia a fost informată că va avea loco 
crimă pe o ambarcaţiune cu zbaturi. Nu era un perimetru mare, 
nu era prea greu de acoperit. Cu toate acestea, nu ați reușit nici 
să prindeţi criminalul, nici să salvaţi viaţa unui om nevinovat. 
Îmi imaginez că un eșec de asemenea proporţii creează multă 
presiune în departamentul dumneavoastră. 

Acum chiar avea dușmani în cameră, își spuse Magozzi. Preţ 
de câteva clipe, nimeni nu spuse nimic; toate perechile de ochi 
se fixară cu ură asupra lui MacBride. Gino fu, în mod previzibil, 
cel care ripostă. 

— Ei bine, dacă tot te grăbești să împărți vina, n-ar strica să 
vă asumaţi și voi o parte. Dacă încă ne mai prefacem că 
ucigașul nu este unul dintre voi, atunci înseamnă că există 
altcineva, undeva în lumea largă, care urmează ca pe o hartă 
scenariul acestui joc de rahat pe care l-aţi creat voi, 
psihopaţilor! Și puţin îmi pasă ce scuze vă găsiţi ca să puteţi 
dormi noaptea, realitatea rămâne că ne-am ales cu trei cadavre 
în două zile, cadavrele a trei oameni care n-ar fi murit dacă n-aţi 
fi fost voi. 

— Nu „voi”, domnule detectiv Rolseth, răspunse calm Grace. 
Eu. Jocul a fost ideea mea. 

Dacă această confesiune ascundea vreun dram de remușcare, 
Magozzi nu-l sesiză. Însă nu putu să nu remarce tonul aproape 
tânguitor cu care rosti următoarele cuvinte: 

— Aţi închis mallul America? 

Privirea i se plimbă de la un chip la altul, însă nimeni nu-i 
răspunse. În cele din urmă, se uită la Malcherson. 

— Trebuie să-l închideţi. Trebuie. 

O mare parte dintre detectivi se foiră în scaun, poate ușor 
deranjaţi să se afle de aceeași parte a baricadei cu cineva care 
le spusese verde-n faţă că urăște polițiștii. 

— Nu este o opţiune viabilă, spuse șeful poliţiei și era clar că 
nici el nu se simte în largul lui. 

— N-ar fi prima dată, insistă Grace. Atunci când aţi crezut că 
un prizonier evadat s-a refugiat în mall, aţi evacuat întreaga 
clădire, l-aţi închis în doar câteva minute. 

Șeful Malcherson oftă. 

— Nu am crezut că intrase în mall. Poliţiștii care-l urmăreau l- 
au văzut intrând în parcare. Reprezenta o amenințare evidentă 
și imediată. Situaţia de acum este total diferită. 

Langer se ridică brusc. 

— Apropo de mall... 

Magozzi îi dădu aprobarea tăcută și-i făcu semn cu degetul 
arătător spre ușă. 

— Bine. Tu și Peterson puteţi pleca. McLaren, tu te duci la 
Steamboat Parker's. Louise, după ce termini cu șeful lui Daniels, 
alătură-te echipei de la autogară. Voi, ceilalţi, vă ocupați de 
listele cu adrese de înregistrare. Țineţi legătura cu Freedman. El 
pleacă pe teren. 

— Domnule detectiv? 

Roadrunner făcu un pas interminabil în față, fluturând niște 
hârtii. 

— Am mai periat noi puţin lista de înregistrări. Ne-am zis că v- 
ar putea ajuta. 

Magozzi se uită la Grace, care-i susţinu privirea cu cea mai 
profundă răceală. „Perfect, își spuse. Eu mă duc și-i fur 
amprentele și ea îmi oferă ajutorul pe care i l-am cerut.” 

— Băieți, el este Roadrunner. Cum adică, aţi mai periat-o? 

— Păi... știți... 

Ridică nervos din umerii osoși. 

— Am avut grijă să aveţi o adresă legitimă pentru toţi cei care 
s-au înregistrat. 

— Pentru toți? întrebă Gino. Toţi cei cinci sute optzeci și ceva? 

— Păi... da... 

Și acum, toate părțile care alcătuiau trupul lui Roadrunner 
începură să se miște deodată. Ochii îi fugeau dintr-o parte în 
alta, colțurile gurii se strânseră într-un zâmbet vinovat, capul i 

se plecă în vreme ce umerii i se tot înălţau și coborau. Parcă ar 
fi fost un Pinocchio, manevrat de un păpușar nebun. 

— Am primit multe comenzi de la persoanele care s-au 
înregistrat. Foarte multe. Aproape patru sute. Am comparat 
adresele de expediere cu cele de pe cărțile de credit și apoi pe 
acestea cu... ăă... alte surse... 

Magozzi își stăpâni un zâmbet, întrebându-se câte baze de 
date guvernamentale fuseseră sparte noaptea trecută, fără ca 
nimeni să aibă habar. 

— Dar ce aţi făcut cu numele și adresele false? Cele de genul 
„Claude Bilă”. 

— Le-am găsit pe toate, spuse Grace MacBride, pierzându-și 
răbdarea. Nu au fost urme prea complicate, nimic care să 
sugereze că cineva de pe listă ar fi făcut vreun efort prea mare 
să-și ascundă identitatea. Unii dintre ei sunt doar niște copii 
care se distrează. Mulţi sunt probabil oameni obișnuiți care 
încearcă să-și păstreze intimitatea ca să nu fie mai târziu 
bombardaţi cu e-mailuri. După părerea noastră, ucigașul nu e pe 
listele astea, dar dacă insistaţi să le verificaţi, aveţi acum 
adevăratele nume și adrese ale fiecăruia dintre ei. 

Magozzi luă hârtiile din mâna lui Roadrunner și se uită la ele. 

— Bun. Asta ne-ajută. Dar dacă nu e aici... 

— Inseamnă că a intrat în site pe o portiţă ascunsă a 
programului, îi termină Grace gândul. Și asta înseamnă că are 
tot jocul. 

Malcherson închise ochii. 

e 

Zece minute mai târziu, Magozzi era la biroul lui, în legătură 
cu Şcoala Sfântul Petru, așteptând pe fir, chinuit de acordurile 
scârțâite a ceva ce voia să semene cu o orgă. 

Gino intră, cărând două pungi albe din care se ridica un miros 
dumnezeiesc. Scoase un sandvici uriaș cu friptură de vită și un 
pahar mare de cafea și i le puse în față. 

— Pari supărat, Leo. 

— O călugăriță m-a pus în modul de așteptare. E cam 
devreme pentru prânz, nu crezi? 

Gino se uită la ceas. 

— Devreme pe dracu'! E deja nouă și jumătate. 

Se așeză la biroul lui, zâmbind fericit unui monstru cu trei 
etaje, cu carne de curcan. 

Magozzi trecu telefonul pe difuzor și scârțâitul infernal se 
răspândi în întreaga încăpere. Gino aruncă o privire lungă 
telefonului. 

— Dumnezeule, așa ceva ar trebui să fie ilegal. 

— Toţi se vând lui Muzak, în cele din urmă. Chiar și Bach. 
Ceva vești de la mall? 

— E liniște pe frontul de vest, mormăi Gino cu gura plină. 

Muzica de orgă se opri brusc și se auzi glasul tremurat al unei 
femei în vârstă. 

— Alo? 

Magozzi înhăţă receptorul și se prezentă maicii superioare din 
congregația Sfântul Petru. 

După cinci minute, Magozzi era pe deplin convins că Școala 
Sfântul Petru era o pistă cu desăvârșire moartă. Da, erau 
computere în școală, nu, elevii nu aveau acces nesupravegheat 
la ele; da, unii elevi aveau computere personale, dar când 
Magozzi îi spusese că investiga o triplă omucidere în 
Minneapolis, măicuţa începuse să râdă. 

— Nu veţi găsi suspectul aici, domnule detectiv. Nu mai 
primim elevi mari de câţiva ani. Cei mai în vârstă elevi ai noștri 
sunt în clasa a cincea. 

Și, desigur, angajaţii de la Sfântul Petru, foști și actuali, erau 
fie călugări, fie preoţi și niciuna din aceste două variante nu 
corespundea profilului unui ucigaș maniac. Dar bătrânica fusese 
cooperantă, răbdătoare și cât se poate de drăguță, deși Magozzi 
nutrea o profundă neîncredere vizavi de maicile superioare 
drăguțe, întemeiată pe experienţele propriei copilării. Ştia el că 
ascundea o linie mare de lemn pe undeva, prin faldurile negre 
ale robei. 

Până la sfârșitul conversaţiei, se pare că reușise s-o 
înduioșeze, căci măicuţei i se făcu milă de al. Cu un „Fii 
binecuvântat” spus din toată inima, îl pasă surorii Mary 
Margaret de la Registratură. 

Când în sfârșit termină și cu sora Mary Margaret, Gino dăduse 
deja gata cea mai mare parte din sanavici și jumătate dintr-o 
plăcintă cu ciocolată. 

— Ei, ce vești din New York? 

— Nu mare lucru. Probabil o pistă moartă, deși registratoarea 
lor e o maniacă și a pus on-line toate informaţiile din ultimii 
treizeci de ani. 

— Suspectă? 

— Foarte puţin probabil. E o călugăriţă de șaizeci de ani, în 
scaun cu rotile. 

— Atunci de ce te-am auzit vorbind cu vocea ta sexy? Știu că 
ești singur de ceva vreme, dar nici măcar tu nu te-ai cobori într- 
atât încât să seduci o călugăriță bătrână și handicapată. 

Magozzi zâmbi. 

— Semăna la voce cu Lauren Bacall și i-am spus și ei asta. 
După care mi-a dat parola, ca să pot accesa datele. 

— Grozav. Și ce facem acum? Printăm o listă cu toţi elevii 
care au trecut vreodată pe-acolo ca să vedem dacă vreun nume 
se regăsește pe lista de înregistrări? 

— Presupun că da, deși nu cred să ne-ajute la ceva. Cum se 
descurcă Tommy cu grupul vesel de la Monkeewrench? 

— S-au îngrămădit cu toţii în coșul ăla de gunoi căruia el îi 
spune birou și se agită întruna de parc-ar fi niște albinuţe la 
treabă. Am vârât capul pe ușă de câteva ori și m-am săturat să 
tot aud: „Frate, ce tare!” E un dezertor, dacă mă-ntrebi pe mine, 
asta e! Mai vrei să le luăm interviuri? 

— Oh, da. 

Magozzi își despachetă sandviciul și unse bucata de carne 
obscen de mare cu hrean ras dintr-un borcănaș de plastic. Se 
ducea dracului dieta lui! Apucase să ia o gură, când îl zări cu 
coada ochiului pe șeful Malcherson. 

— FBl-ul a părăsit clădirea, spuse el. 

Gino fu la un pas să scuipe bucata de curcan pe care-o avea 
în gură. Malcherson nu glumea niciodată - niciodată. Și fusese o 
glumă aproape bună. 

— Hei, șefu'! Sunteţi amuzant! 

— Ce vrei să spui? Ce-a fost amuzant în ce-am spus? 

Gino și Magozzi schimbară o privire și reveniră la expresiile 
impasibile. 

— Nimic, domnule. Așadar, oficialii de la FBI au plecat. Sper 
că n-au plecat supăraţi. 

Malcherson înconjură biroul și se uită fix la Magozzi. 

— Ale cui erau amprentele pe care le-ai trimis aseară la 
identificare? 

— Aș prefera să nu spun deocamdată. 

Sprâncenele albe ale lui Malcherson se ridicară până la 
jumătatea frunţii. 

— Poftim? 

Magozzi trase aer în piept. 

— Șefu', nu încerc să vă ţin pe dinafară, dar dacă vă spun 
dumneavoastră, dumneavoastră va trebui să le spuneţi lor și nu 
sunt sigur că asta e o idee bună deocamdată. Va trebui să vă 
cer să aveţi încredere în mine o vreme, vizavi de treaba asta. 

Malcherson îl privi câteva clipe lungi, însă, în cele din urmă, 
sprâncenele îi reveniră la poziţia obișnuită. 

— Au spus că nici nu intră în discuţie să ne lase să ne uităm la 
dosar, al cui o fi el, până nu le dăm numele care corespunde 
amprentelor. 

Magozzi ridică din umeri. 

— inseamnă că n-o să ne dea dosarul oricum. 

— Probabil că nu. Vă descurcaţi și fără? 

— Incercăm. Vă anunţ imediat ce aflăm ceva. 

După ce Malcherson plecă, Gino se aplecă peste birou și 
spuse încet: 

— Să știi că nu prea-mi place să mă pun cu FBl-ul pentru 
ăștia, amice. 

— Vrei să le spui? 

— Nici în ruptul capului. Am zis doar că nu-mi place. N-am 
spus că nu mă distrez. Totuși, tare-aș vrea să știu care e chestia 
de care o protejăm pe MacBride. 

— O să aflăm asta chiar acum. 

e Capitolul 28 


Străzile din Calumet erau îngheţate și nemișcate. Halloran își 
conducea mașina către serviciu, la două ore după ce Bonar 
plecase la biserică pentru a recupera cartușul găsit de părintele 
Newberry. 

Minimele de temperatură înregistrate noaptea trecută 
bătuseră toate recordurile și dragostea orașului pentru 
Halloween avea cu siguranţă să sufere din această cauză. 
Felinarele din fața caselor fuseseră deja împodobite cu știuleţi 
de porumb și aproape fiecare verandă adăpostea cu mândrie cel 
puţin un dovleac scobit și deja scofâlcit, ca și cum ar fi tras prea 
mult aer între obraji. 

Străzile din jurul biroului erau ciudat de pustii fără carele de 
televiziune care dispăruseră ca prin farmec în timpul nopții, 
după ce trecuseră douăzeci și patru de ore fără ca vreo moarte 
cumplită să se mai petreacă în oraș. 

„Nişte vulturi nenorociţi”, își spuse Halloran, înjurând mai întâi 
presa, apoi frigul în clipa în care ieși din mașină, și în cele din 
urmă propria prostie, simţindu-și capul zvâcnindu-i la fiecare pas 
pe care-l făcea înspre birou. Își jură că n-o să mai bea în vecii 
vecilor atât de mult, așa cum făcea de altfel de fiecare dată 
când întrecea măsura. 

Când în sfârșit se instală în spatele biroului, își vărsă o a treia 
cană de cafea în stomacul întors pe dos, semnă un teanc de 
cecuri de plată care așteptau pe masă și ceru dispecerei s-o 
cheme la birou pe Sharon Mueller, plecată pe teren. Își petrecu 
următoarea oră singur cu mahmureala lui și cu internetul, 
așteptând-o pe Sharon. 

Fata intră veselă în birou, mirosind a aer proaspăt și a săpun, 
lucru ce nu prea se potrivea cu setul de cătușe care-i atârna la 
curea și cu arma ce se zărea în tocul de la subraț. Când își 
scoase pălăria, părul scurt i se electriză și o mulţime de fire i se 
ridicară în toate direcțiile. 

— Inchide ușa. 


— Îmi place cum începi, spuse ea, așezându-se de cealaltă 
parte a biroului și aruncându-i o privire provocatoare. Discutăm 
chestiuni de birou sau personale? 

— De birou, firește. 

— Fiindcă, dacă-i ceva personal, ar fi mai bine să tragem și 
jaluzelele. 

Halloran clipi încet. Era foarte dureros să clipească în 
dimineaţa asta. 

— Am primit aseară o informaţie în cazul Kleinfeldt. 

— Știu. M-am întâlnit cu Bonar afară. Mi-a spus el. Ce-ți 
trebuie? O analiză în detaliu despre hermafrodiţi, din partea 
unei puștoaice cu pretenţii de psiholog? 

Halloran oftă, întrebându-se de ce oare femeia asta își 
amintea întotdeauna tot ce spusese vreodată, cuvânt cu cuvânt. 

— Cred că mi-am cerut scuze pentru vorbele astea. 

— Ţi-ai cerut? Eu nu-mi aduc aminte. 

Nu mai înţelegea nimic. Îl sfâșia în bucăţi și îi zâmbea în 
același timp, la fel cum mirosea a săpun, deși arăta ca o 
războinică. Își dădu capul pe spate, ca și cum ar fi sperat să 
găsească răspunsurile în tavan, însă junghiul de durere îl 
pedepsi numaidecât pentru o asemenea idioțenie. 

— Vrei să lucrezi la asta sau nu? 

— Da, vreau. 

— Bine atunci. Soții Kleinfeldt - pe atunci își spuneau Bradford 
- au trăit în Atlanta timp de patru ani. După nașterea 
pruncului... 

— Vorbești exact ca Bonar. În loc să-i spui „copil”, îi zici 
„prunc”, de parcă ar fi Isus sau mai știu eu cine... Care-i treaba? 

— Suntem în ceaţă fără substantivul corect? 

— Lasă prostiile! Asta-i ceva serios. 

Halloran o privi preţ de câteva clipe, așteptând ca mintea lui 
s-o ajungă din urmă pe-a ei, însă nu fu prea surprins să constate 
că asta nu se întâmplă. Copil, prunc... ce importanţă avea? 

— Eu încerc să-ţi dau o însărcinare și tu mă iei cu probleme 
de semantică. Crezi că poţi să taci măcar treizeci de secunde ca 
să apuc să-ți spun ce ai de făcut? 

Sharon îl privi fără niciun cuvânt. 

— Ei, poți? 

Continua să se uite la el fără să spună nimic. În sfârșit, se 
prinse. Tăcea! Doamne, cât era de enervantă! 

— Bine. Să ne-ntoarcem deci în Atlanta. Așadar, după 
nașterea copilului-pruncului-croncobaurului... 

Colțurile gurii ei tremurară ușor. 

— ... soţii Kleinfeldt s-au mutat în New York, unde au rămas 
timp de doisprezece ani. Copilul trebuia să meargă la școală, 
nu? 

Împinse spre ea un teanc de hârtii proaspăt scoase de la 
imprimantă. 

— Ai aici o listă cu toate școlile acreditate din oraș, de stat și 
particulare. Găsește-o pe cea care ne interesează. 

Se lăsă pe spătarul scaunului, așteptând avalanșa de proteste 
care era sigur că o să urmeze. Habar nu avea câte școli erau - 
câteva sute, cu siguranţă - știa doar că durase mai bine de 
jumătate de oră până să termine de scos lista la imprimantă. 

— Ai de dat multe telefoane, știu. Poţi aduce pe cineva la 
plata cu ora să te ajute, dar dacă găsești școala care ne 
interesează, vreau să vorbești tu personal cu administraţia. 

Sharon frunzărea maldărul de hârtii, ciudat de calmă având în 
vedere că Halloran se aștepta s-o vadă explodând dintr-o clipă 
în alta. 

— Nu am nevoie de ajutoare, spuse ea cu un aer absent, 
uitându-se peste primele pagini în timp ce se ridica și se 
îndrepta spre ușă. Dar lista asta nu e bună. 

— Cum adică nu e bună lista? Sunt toate școlile acolo. 

Dădu din mână, ca și cum n-ar fi avut timp să-nceapă să-i 
explice. 

— Nu contează. Mă ocup eu. 

Bonar intră în încăpere tocmai când Sharon ieșea. Mike avu 
impresia că cineva îi montase o ușă turnantă. 

— Aş vrea să nu-și fi tuns părul, spuse Bonar. 

— De ce? 

Bonar se trânti în același scaun de pe care tocmai se ridicase 
Sharon. 

— Nu știu. Mă sperie cu părul ăsta scurt. l-ai dat școlile? 

Halloran dădu din cap. 

— Toate cele cincizeci și ceva de pagini. A refuzat să-și ia pe 
cineva s-o ajute. Crede că se descurcă singură. 

— E nebună! 

— Știu. Pun pariu că într-o oră vine și plânge după ajutor. 

Bonar zâmbi ușor, apoi expresia îi deveni dintr-odată 
serioasă. 

— Nu sunt amprente pe cartuș. 

— Mă așteptam. 

— Și i-ai frânt inima lui padre. Mai că aș fi rămas eu la slujbă, 
ca să nu-l mai văd așa amărât, doar că mă făcea întruna eretic. 

— Încearcă doar să te câștige de partea lui. 

— In cazul ăsta, e un efort foarte subtil. 

Işi mișcă burta cu antebraţul, de parcă ar fi fost un animal 
mare pe care era nevoit să-l care după el, apoi își umezi un 
deget cu limba și începu să răsfoiască paginile agendei. 

— Băieţii au mai adunat câteva informaţii ieri. Nu s-au 
înregistrat zboruri duminică pe niciun aeroport pe o rază de o 
sută cincizeci de kilometri. Nici la hoteluri nu a apărut vreun 
client suspect. Doar cupluri, în cea mai mare parte, și vreo 
câţiva vânători, dar toţi au alibi. Se pare că ucigașul nostru a 
venit cu mașina, și-a făcut treaba, apoi a plecat imediat. Și nu 
avem nici cea mai mică șansă să aflăm de unde a venit sau 
încotro s-a dus. Am verificat toate amenzile date în district 
week-end-ul ăsta, doar-doar o fi oprit cineva vreun individ mânjit 
de sânge care încălcase viteza, dar n-am avut noroc. Am pus 
deoparte amenzile luate de șoferii care călătoreau singuri, fără 
pasageri, poate o să ne folosească mai târziu, dar părerea mea 
e că umblăm după cai morți, sincer. 

— Mă scuzati! 

Sharon bătu ușor în ușă, apoi intră. 

— Te-ai răzgândit în legătură cu ajutoarele? 

Sharon trase un scaun dintr-un colţ și se așeză lângă Bonar. 

— Ajutoare...? Oh, firește că nu. 

Scoase un carneţel din buzunarul de la piept. 

— Am găsit școala la care a mers copilul. 

Halloran se uită la ceas, apoi îi aruncă o privire plină de 
neîncredere. 

— Aveai sute de școli pe lista aia și vrei să-mi spui că ai găsit- 
o pe cea care ne interesează în doar cincisprezece minute? 

— Nu, școala am găsit-o în cinci minute. Zece minute am 
discutat la telefon. 

Bonar și Halloran o priveau amândoi cu gurile căscate. 

Sharon ridică din umeri, ușor jenată. 

— Am avut noroc. 

— Noroc? 

Sprâncenele groase ale lui Bonar erau pe la jumătatea frunții. 

— Asta numești tu noroc? Pe legea mea, femeie, vino-ncoa' să 
te-ating și să mă duc să-mi iau bilet la loto. 

Sharon chicoti ușor și Halloran își dădu seama că era pentru 
prima dată când o auzea scoțând un sunet atât de dulce. Era 
aproape înfiorător. 

— Ți-am spus că nu mi-ai dat lista care trebuia, Mike, așa că 
am făcut alta... Sper că nu o voiai înapoi, nu? Cântărea o tonă. 
Am aruncat-o la gunoi. 

Halloran clătină încet din cap, încercând să nu pară complet 
idiot. 

— În orice caz, din câte mi-a spus Bonar despre părinţii ăștia 
înfiorători, mi-am zis că nu și-ar fi dorit să-și ţină copilul prea 
aproape. Și asta înseamnă că l-au trimis la internat. La o școală 
catolică, desigur, având în vedere cât erau de fanatici. Și cât 
mai departe posibil de New York, fără să depășească însă 
graniţele statului, ca să beneficieze de scutirile de taxe de 
școlarizare. Și să știți că nu sunt chiar atât de multe astfel de 
școli. 

Se opri să tragă aer în piept și deschise carnețelul. 

— Și aici spun că am avut noroc. Ce-i drept, lista e scurtă, dar 
am găsit școala din a doua încercare. 

Puse carneţelul pe birou și-l întoarse cu faţa spre Halloran, ca 
și cum acesta chiar i-ar fi putut descifra scrisul. 

— E stenografiat? 

Sharon se încruntă și se aplecă să se uite. 

— Nu, nu e stenografiat. E scris cât se poate de clar, vezi? 

Împunse mâzgăliturile cu degetul. 

— Școala Sfântul Petru a Sfintei Cruci, din Cardiff. E un orășel 
din regiunea Finger Lakes. Maica superioară e acolo de prin 
șaizeci și din clipa în care i-am menţionat numele Bradford a 
știut exact la cine mă refer. Își amintește copilul fiindcă părinţii 
nu au venit niciodată să-l vadă în cei doisprezece ani cât a locuit 
acolo. 

Se opri și se uită de la unul la altul, apoi adăugă în șoaptă: 

— Nici măcar o dată. 

— Isuse! murmură Bonar, apoi niciunul nu mai spuse nimic 
preţ de câteva clipe. 

— Continuă, spuse Halloran. Ne-ai făcut rost de un prenume? 

Sharon dădu din cap cu un aer absent, privind pe fereastră. 

— El. Un băieţel pe nume Brian. Avea cinci ani când l-au lăsat 
acolo. 

Halloran o așteptă să revină la atitudinea ei obișnuită, știind 
că nu va dura mult. Nu te puteai lăsa copleșit de emoţii când 
lucrai cu copiii abuzaţi, îi spusese ea odată. Te paralizau, 
deveneai complet ineficient. Două secunde mai târziu își pironi 
din nou privirea ascuţită asupra lui, cu ochii-i căprui ageri ca 
întotdeauna și Halloran se întrebă dacă nu cumva o plăcea mai 
mult așa cum fusese mai înainte. 

— Cei de la școală știau că e hermafrodit? o întrebă el. 

— Nu de la soţii Bradford, dar au aflat destul de curând, la 
primul control medical. „Anomalia” a numit-o maica superioară, 
o scorpie cu pretenţii de delicată... lartă-mă, uit mereu că ești 
catolic. 

— Decăzut. _ 

— Mă rog... In orice caz, de vreme ce le-a fost prezentat drept 
băiat în clipa în care a fost adus acolo, s-au purtat cu copilul ca 
și cum ar fi fost băiat. Din câte mi-a spus maica superioară, 
doctorul și câteva măicuţe au fost singurii care au știut vreodată 
adevărul. 

— Ce, școala asta avea dușuri individuale? Băi în fiecare 
cameră? întrebă Bonar. 

Sharon zâmbi trist: 

— Hermafrodiţii nu prea au obiceiul să-și dea jos chiloţii în 
faţa altora, mai ales când situaţia lor este evidentă, cum se pare 
că este în acest caz. 

Işi luă carnetul de pe birou și răsfoi câteva pagini. 

— Părinţii lui n-au mai apărut niciodată, nici n-au mai sunat. 
Au plătit taxa în întregime în clipa când l-au adus la internat. Cât 
despre copil... era singuratic, firește, dar foarte deștept. Și-a 
luat diploma de liceu la șaisprezece ani, apoi a dispărut și el. 
Școala a primit o cerere de copie după foaia matricolă doi ani 
mai târziu. In afară de asta, n-au mai auzit niciodată nimic de el. 

Halloran oftă prelung și se lăsă pe spate. 

— Unde au trimis foaia matricolă? 

Sharon zâmbi vag. 

— În statul Georgia, în Atlanta. Interesant, nu? Dar maica 
superioară a mai spus ceva ce mi s-a părut și mai interesant. 

Se opri - intenţionat, după părerea lui Halloran - zâmbind 
șmecherește, ca un copil care știe un secret. 

— Vrei să te rog în genunchi? 

— Nici nu știi cât de mult! 

Bonar râse. 

— Haide! Ce ai aflat? 

Sharon trase aer în piept și înghiţi în sec. 

— Maica superioară mi-a spus că, în toţi anii cât a stat la 
școala asta, n-a primit niciodată un telefon de la vreo instituţie 
de aplicare a legii și tocmai în această dimineaţă a primit dintr- 
odată două. 

Halloran se încruntă. 

— De la tine și de la cine altcineva? 

— De la poliţia din Minneapolis. 

— Ţi-a spus ce voiau? 

— Ceva în legătură cu computere și adrese de e-mail. Dar 
asta-i tot ce mi-a spus. Călugărițele astea au impresia că încalcă 
taina spovedaniei ori de câte ori deschid gura. Mi-a zis că 
trebuie să sunăm în Minneapolis dacă vrem să aflăm mai multe. 

Rupse o hârtie din caiet și i-o întinse lui Halloran. 

— Ai aici numele și numărul tipului care a sunat. Poate nu-i 
nimic, dar mie coincidenţa mi se pare prea mare. Instinctul îmi 
spune că ceva nu-i în regulă. 

— Detectiv... ce scrie aici? Nu înţeleg nimic. 

— Magozzi. Detectiv Leo Magozzi. 

— Și „C”-ul ăsta de la ce vine? 

Sharon zâmbi. 

— Criminalistică. 

Magozzi hotărî să-i interogheze pe partenerii Monkeewrench 
în camera de ședințe. Psihologii ar fi trebuit să-i spună că făcea 
o mare greșeală. Era un spaţiu prea mare, prea deschis. Spațiile 
înguste și închise reprezentau un atu important atunci când 
încercai să obţii informaţii pe care interogatul nu voia să le dea. 
După doar câteva ore petrecute în camerele mici de 
interogatoriu de la parter, majoritatea oamenilor spuneau 
absolut totul, doar ca să iasă de acolo. 

Însă Magozzi nu avea câteva ore ca să-i obosească psihic pe 
cei cinci. Dacă voia să înceapă un război al nervilor, trebuia să 
se bazeze pe un atac frontal. Inainte de sosirea celor cinci, 
aranjă scaunele în linie în faţa camerei - nu în semicerc, ca la 
grădiniţă, care să confere sentimentul de siguranţă, şi fără 
birouri sau mese în spatele cărora să se ascundă. li lăsa 
deschiși, vulnerabili, fără nimic între ei și tabla de pe care morții 
îi priveau din fotografii lucioase de douăzeci pe douăzeci și cinci. 

Adoptă poziţia obișnuită, cocoţat cu un picior pe masa din 
faţă, ca un profesor prietenos care-și privește clasa. Dar 
aranjase scaunele foarte aproape de masă, la mai puţin de un 
metru distanţă. În felul ăsta știa că le invadează spaţiul și, la 
cum îi cunoștea pe acești oameni, chestia asta avea să-i 
incomodeze destul de tare. 

Gino îi aduse, îi băgă în încăpere, închise ușa apoi se sprijini 
de ea cu braţele încrucișate la piept. 

— Vă rog să luaţi loc, spuse Magozzi făcându-le semn spre 
linia de scaune și urmărindu-i mut de uimire cum îi distrug 
instinctiv naivele încercări de dominare psihologică. 

Fără o clipă de ezitare și fără a schimba măcar vreun cuvânt 
între ei, își mutară toţi scaunele ceva mai departe de masa lui, 
aranjându-le fix în semicercul pe care Magozzi încercase să-l 
evite. Cu MacBride în centru și cu ceilalți răspândiţi evantai în 
jurul ei, ca și cum ar fi vrut s-o protejeze. Magozzi se întrebă 
dacă ei își dădeau seama cât de evidentă le era atitudinea. 

Apoi, în sfârșit, se uitară la fotografii; de la prima până la 
ultima. La studentul de douăzeci și unu de ani pentru care 

joggingul se dovedise un mod deloc sănătos de a-și petrece 
timpul liber; trăsăturile tinerești îi erau la fel de senine și de 
lipsite de griji pe cât îi fuseseră probabil și în timpul vieţii. La 
Wilbur Daniels, a cărui faţă lată, cu mușchii lăsaţi, arăta 
înșelător de inocentă pe masa de autopsie. Și la rusoaica de 
șaptesprezece ani al cărei chip de copil îţi sfâșia pur și simplu 
inima, după ce tot machiajul îi fusese înlăturat. Rambachan 
făcuse asta cu nesfârșită gingășie, înainte ca maică-sa să vină 
să o vadă. 

Grace MacBride privi în liniște fiecare fotografie în parte timp 
de câteva clipe lungi, ca și cum s-ar fi forțat să o facă, ca și cum 
ar fi simţit-o ca pe un fel de datorie faţă de victime. Ceilalţi le 
aruncaseră priviri foarte fugare - nu era niciun masochist printre 
ei; cu excepţia lui Roadrunner, poate. 

Fotografiile făcute la locul crimelor erau și ele acolo, câpii 
terifiante ale celor incluse în joc. Roadrunner nu-și putea dezlipi 
ochii de imaginea fetei întinse pe îngerul de piatră, amintindu-și, 
fără doar și poate, noaptea în care se întinsese el însuși în exact 
același loc, creând, practic, scenariul morții bietei fete. 

— Dumnezeule mare! murmură el, apoi, în sfârșit, reuși să 
privească în altă parte. 

Annie Belinsky îi aruncă lui Magozzi o privire încărcată de ură. 

— Lovitură ieftină, domnule detectiv. 

Magozzi nu se obosi să pretindă că nu o auzise. 

— Nu le-aţi văzut și când aţi fost aici mai devreme? 

— Ba sigur că le-am văzut, spuse Annie, strângându-și 
furioasă buzele de culoarea dovleacului. Doar că atunci nu se 
uitau direct la noi. 

— Vreţi să întorc tabla, ca să nu fiţi nevoiţi să le vedeţi? 

Harley Davidson își foi în scaun trupul mătăhălos și hainele de 
piele îi scârțăiră. 

— Ce aș vrea eu, spuse el, ar fi să spui dracului o dată ce ai 
de spus ca noi să putem să plecăm de aici și voi să începeţi să-l 
căutați pe nenorocitul ăsta! 

Magozzi ridică sprâncenele. 

— Bun. Inseamnă că vrem toţi același lucru. 

li privi pe rând, încet, insistând îndelung, lăsând pe fiecare să 
interpreteze gestul cum vrea. Incăperea se cufundase într-o 
tăcere mormântală. 

— O să vă prezint situația așa cum o văd eu, apoi veţi hotărî 
singuri dacă ne răspundeţi sau nu la întrebări. Și va trebui să 
suportaţi consecinţele acestei hotărâri. 

— Ce? Nu ne strângeți degetele în ușă? întrebă mușcător 
Mitch Cross. 

— Nu mai facem de mult asta, imbecilule! mărâi Gino din ușă, 
confirmând că el și Mitch Cross n-aveau să fie probabil niciodată 
prea buni prieteni. Durează prea mult. 

Magozzi îi aruncă o privire de avertisment, apoi se întoarse 
din nou spre ceilalți. 

— Problema este că voi cinci sunteţi mult prea implicaţi în 
acest caz și, cu cât trece mai mult timp, cu atât apar mai multe 
semnale de alarmă. La început, am crezut că o să fie simplu. Că 
avem de-a face cu un psihopat care v-a jucat jocul pe net și și-a 
zis c-ar fi amuzant să-l pună în practică. Apoi am aflat că 
niciunul dintre voi nu este cine se pretinde a fi, că ascundeţi cu 
toții ceva. Nu știm dacă sunteţi criminali la pândă, victime 
speriate sau poate și una, și alta. Poate că există chiar mandate 
de arestare pe numele voastre adevărate. Poate sunteţi în 
razboi cu mafia... Nu știm. Și acum veniţi să ne spuneţi că 
primiţi mesaje de la criminal. Poate că vouă nu vi se pare că 
există o legătură între ceea ce se întâmplă azi și ce s-a 
întâmplat acum zece ani de v-a făcut pe toţi să dispăreţi fără 
urmă, dar din punctul de vedere al unui observator imparţial, voi 
toţi, și în special Grace MacBride, sunteți atât de adânc implicaţi 
în toată povestea, încât ar trebui să fii orb ca să nu-ţi dai seama. 

Roadrunner aruncă o privire neliniștită prietenilor lui. Annie 
Belinsky, care stătea lângă el, îi strânse mâna, fie ca să-l 
liniștească, fie ca o avertizare. Lunganul trase adânc aer în 
piept, parcă prea adânc pentru un bărbat atât de slab. 

— Ce știm noi deocamdată, continuă Magozzi, este că Grace 
MacBride locuiește într-o fortăreață, înarmată până-n dinţi. Și 
am mai aflat, chiar acum câteva ore, că este implicată într-un 
caz deschis de investigație al FBl-ului. 

Toţi cinci tresăriră deodată, ca un singur organism. 

— Cum dracu' ai aflat asta? întrebă Harley. 

Grace se uita la el, fixându-l cu privirea ei albastră și rece, 
care ascundea cu desăvârșire orice emoție. După o clipă, își 
strânse buzele. 

— La dracu', telefonul! Mi-ai luat amprentele. 


Magozzi dădu din cap. 

— FBl-ul le-a identificat, dar deocamdată refuză să ne spună 
ce-i cu ele. Nu știu dacă ești suspectă sau victimă în cazul lor, 
dar întreaga situaţie începe să se-mpută. Tocmai aţi urcat cu 
toții considerabil pe lista noastră de suspecți și, cu cât continuaţi 
să ne ascundeți informaţii, cu atât mai sus ajungeţi. 

Mitch sări de pe scaun cu o impulsivitate care-i surprinse 
până și pe prietenii lui. Gino străbătu cei trei pași care-i 
despărțţeau atât de repede încât nimeni nu-l văzu mișcându-se - 
experiența îl învățase că mișcările bruște ale suspecţilor la 
interogatoriu nu prevesteau niciodată nimic bun. 

— Nu vă putem spune nimic! strigă Mitch și Magozzi remarcă 
ce cuvinte folosise - nu putem, nu nu vrem. 

Gino se opri, rămânând însă în continuare cu ochii-n patru. 

— De ce nu? 

Mitch avea nări foarte delicate pentru un bărbat, care se 
umflau vizibil atunci când respira prea greu. 

— Fiindcă viața lui Grace depinde de asta! 

Clipi, parcă dintr-odată confuz, speriat poate de tonul propriei 
voci ridicate. 

— Stai jos, Mitch, spuse încet Grace MacBride. Te rog. 

Toţi se întoarseră spre ea, surprinși parcă să o audă vorbind. 
Mitch ezită, apoi se așeză la loc pe scaun. Arăta ca un câine 
bătut. 

— Grace, nu! spuse Annie blând. Nu e cazul. De data asta e 
cu totul altceva. Ce s-a întâmplat atunci nu are nicio legătură cu 
ce se-ntâmplă acum. 

— Sau poate că doar speraţi voi să nu aibă, sugeră încet 
Magozzi. 

— La dracu’, nu! 

Harley Davidson se uita fix la el, scuturând atât de tare din 
cap încât coada i se bălăngăni la spate. 

— Nu merită riscul. 

— Și eu zic la fel, mormăi Roadrunner cu privirea fixată în 
podea și Magozzi bănui că era maximul de sfidare pe care o 
putea manifesta acest bărbat, evident extrem de timid. 

Grace MacBride trase aer în piept, apoi deschise gura să 
vorbească. 

— Grace!  șuieră Annie oprind-o. Sunt polițiști, pentru 
Dumnezeu! De când ai tu încredere în polițiști? 

— Ce? Nu credeţi că poliția vă apără? întrebă Gino sarcastic. 

Annie se răsuci spre el: 

— Poliţiştii - niște polițiști ca voi - au adus-o la un pas de 
moarte! 

Magozzi și Gino schimbară o privire rapidă, însă niciunul nu 
spuse nimic. Apăruse o fisură în zid și amândoi știau că de-acum 
încolo tot ce puteau face era să aștepte. 

— Mi-au luat amprentele, spuse Grace MacBride. Oricum, din 
clipa asta e doar o chestiune de timp. 

Stătea dreaptă în scaun, cu mâinile sprijinite pe genunchi, cu 
cotul stâng ușor depărtat pentru a face loc tocului de armă. 

— Acum zece ani, eram cu toţii în ultimul an la Georgia State, 
în Atlanta. 

— La dracu'! spuse Harley, închizând ochii și clătinând cu 
tristețe din cap. 

Ceilalţi se cufundară în scaune, văzând cum situaţia le scapă 
de sub control, dar conștienți că nu pot face nimic în legătură cu 
asta. 

— Cinci persoane au fost ucise în campus în acea toamnă, 
continuă Grace cu o voce brutal de monotonă, fixându-l cu 
privirea pe Magozzi. 

— Isuse, murmură Gino involuntar. Mi-aduc aminte. Aţi fost 
acolo? 

— Oh, da! 

Magozzi dădu grijuliu din cap, amintindu-și să respire. Nu 
știuse niciodată ce îi determinase pe cei cinci să dispară, dar un 
asemenea coșmar fusese ultimul lucru la care se așteptase. și 
amintea crimele și valurile acide stârnite de presă în jurul lor. 

— Asta este cazul din dosarul FBI? 

— Exact. 

— Dar nu are sens. De ce ţin dosarul secret? Oricum s-a vorbit 
despre el la știri săptămâni întregi. 

— Nu s-a spus chiar totul, zise Annie sec. Anumite aspecte nu 
au fost niciodată făcute publice. Nici măcar poliţia din Atlanta nu 
știe totul și FBl-ul vrea ca lucrurile să rămână așa. 

Magozzi nu comentă. Desigur, FBl-ul ar fi putut sigila un dosar 
pentru a-și ascunde propriile greșeli, dar era posibil să facă 
lucrul ăsta și pentru a proteja dovezile sau martorii. 

— Bine. 

Se uită la Grace. Era albă ca varul, evident încordată, cu 
privirea aţintită fix în faţă. 

— Să înţeleg că ai fost suspectă sau cel puţin cunoștință de-a 
victimelor. 

Grace vorbi cu emoția cuiva care citește o listă de 
cumpărături: 

— Kathy Martin, Daniella Farcell - colegele mele de cameră. 
Profesorul Marian Amburson, consilierul meu, și instructorul meu 
de artă, Johnny Bricker. Am fost împreună o vreme și am rămas 
apropiaţi și după ce ne-am despărțit. 

Se uita în continuare la el, dar nu mai spunea nimic. 

— Sunt patru, o îmboldi Magozzi cu blândetțe și Grace dădu 
aproape imperceptibil din cap. 

— După cea de-a patra crimă, fiindcă fusesem atât de 
apropiată de toate victimele, poliţia din Atlanta a stabilit că sunt 
ceea ce se cheamă o ţintă indirectă. Că ucigașul încerca de fapt 
să mă pedepsească pe mine, eliminându-i pe cei la care ţineam, 
pe oamenii de care depindeam. Așa că mi-au dat o prietenă 
nouă, ca să-i întindă o cursă criminalului. Libbie Herold, FBI, anul 
doi la academie. Era foarte bună. O adevărată profesionistă. În a 
patra zi de când devenise colega mea de cameră, a omorât-o și 
pe ea. 

Magozzi îi sustinu privirea, fiindcă femeia părea să-i impună 
acest lucru. Toţi ceilalţi se uitau în altă direcţie, în pământ, la 
mâini, pe pereţi... unde te uiţi atunci când vrei să te distanțezi 
de ceea ce se petrece în jurul tău. După ce trecu un interval de 
timp rezonabil, dacă așa ceva ar fi putut fi posibil, Magozzi o 
întrebă: 

— Dar grupul vostru? Eraţi prieteni în acel moment? 

Grace dădu din cap și buzele i se curbară într-un zâmbet ce 
nu ascundea niciun pic de umor. 

— Mai mult decât prieteni. Eram o familie. Și încă suntem. Și 
da, FBl-ul ne-a cercetat pe toți... 

— Cu lupa, s-ar putea spune, accentuă Harley. 

Era roșu la faţă și vorbea pe un ton amar. 

— Și să nu credeți că nu știm la ce vă gândiţi acum, continuă 
el. Și cu poliția, și cu FBl-ul a fost la fel. Fie Grace își omora 
propriii prieteni, fie, și mai probabil de vreme ce niciunul dintre 
noi nu concepea așa ceva, unul dintre noi era criminalul. Li s-a 

frânt inima când n-au putut să pună crimele în cârca noastră, 
presupunând că asemenea jigodii au inimă. 

Pentru prima dată, Magozzi vedea acea latură a lui Harley 
Davidson cu care n-ar fi vrut să se întâlnească pe o alee 
întunecată. Nu era doar amărât; spumega cu o furie ce nu se 
potolise niciun pic în toţi acești ani. Magozzi văzuse același lucru 
la Grace MacBride. Se vedea câte puțin în toți și chestia asta îl 
neliniștea. Nu numai că nu aveau încredere în polițiști - îi urau 
din tot sufletul. Se întrebă dacă vreunul dintre ei era într-atât de 
nebun încât să ucidă. Sau poate lucrau toţi împreună, de ce nu? 
Harley cu siguranţă părea în stare. Stătea cu capul plecat și cu 
pumnii încleștaţi pe genunchi. 

Uriașul trase de câteva ori aer în piept și expiră încet, 
încercând să se calmeze. 

— În orice caz, FBl-ul a vrut să încerce un alt plan, dar Grace a 
hotărât că nu vrea să le mai facă jocurile. Nu voia să aștepte ca 
ucigașul să ne elimine pe toți. Așa că am dispărut. 

Făcu un semn cu capul spre Roadrunner. 

— El e geniul care a făcut totul posibil. Ne-a șters pe toţi din 
sistem. Din câte știm noi, FBl-ul încă mai bâjbâia pe întuneric 
până când le-aţi trimis voi amprentele lui Grace. Și pentru acest 
lucru, domnule detectiv, îmi doresc din tot sufletul să-ți 
putrezească ouăle, încetul cu încetul, până când o să-ţi cadă. 

Magozzi schiță un zâmbet vag. 

— Ce-i drept, amprentele au pus FBl-ul pe jar și acum înțeleg 
de ce. Nu au arestat pe nimeni nici până-n ziua de azi, nu-i așa? 
Și domnișoara MacBride era singura lor legătură cu... 

— O foloseau drept momeală! 

Și Mitch Cross era furios, dar furia lui era mai rece decât a lui 
Davidson și, tocmai din acest motiv, mai înspăimântătoare. 

— Și acum, spuse Harley, mulţumită dumitale, știu unde 
suntem și au aflat și noua identitate a lui Grace. lar criminalul 
nu mai trebuie decât să le acceseze baza de date... 

— Nu le-am dat niciun nume cu amprentele, îl întrerupse 
Magozzi, lăsându-l pe Harley cu gura deschisă la ultimul cuvânt. 
Singurii oameni care știu că sunt ale lui Grace MacBride se află 
în această cameră. lar în ceea ce ne privește pe noi, nu văd de 
ce lucrurile nu ar rămâne așa. 

Harley închise gura, însă continuă să-l privească pe Magozzi 
cu suspiciune. 

— Ei, ia staţi o clipă! 

Gino se duse la biroul din faţă și se așeză la acesta, cu ochii 
fixaţi pe suprafaţa zgâriată. 

— Vreţi să-mi spuneţi că aţi dispărut pur și simplu și-aţi lăsat 
totul baltă? Trei ani de facultate, prietenii, familiile...? 

— Nu avem familii, spuse Roadrunner privindu-l încruntat, ca 
și cum detectivul ar fi trebuit să știe asta. Tocmai asta ne-a și 
adus împreună. Toată lumea din campus pleca acasă de 
sărbători și noi rămâneam singurii oameni care mai mâncau la 
cantină. Ne spuneam Clubul Orfanilor. 

Zâmbi și Magozzi remarcă uluit că amintirea părea să fie una 
plăcută. 

Mitch Cross își reluase aerul de superioritate, acum că toate 
secretele fuseseră aflate și nu mai avea de ce să se înfurie. 

— Așa că acum știți totul. Eşti mulțumit, Magozzi? 

Îi folosi numele ca pe-o armă, evitând intenţionat să-i 
menţioneze funcţia. 

— Nu pe deplin. Dacă domnișoara MacBride nu a fost 
niciodată ţinta directă în Atlanta și dacă voi, ceilalţi, care îi erați 
prietenii cei mai apropiaţi, eraţi probabil în capul listei 
criminalului - de ce e ea singura care poartă mereu armă și 
trăiește într-o fortăreață sigilată? 

Cei cinci schimbară o privire vicleană. 

— Păi, sincer, începu Roadrunner scărpinându-și urechea 
stângă, toți avem acasă sisteme de securitate și... 

— Toţi avem arme, îl completă Mitch ridicând din umeri. Sunt 
sigur că sergentul de la poartă o să vă confirme, dacă o să 
reușească să-și mai închidă vreodată gura. 

Harley chicoti. 

— A fost destul de surprins să ne vadă pe toţi scoțând armele 
la intrare. 

— Toti purtaţi arme? 

— Tot timpul, spuse Harley cât se poate de răspicat. La fel ca 
Grace. Doar că pistolul ei e mai mare, atâta tot. Se vede mai 
uşor. 

— Isuse! exclamă Gino simțind că-l trec fiorii amintindu-și de 
ziua în care urcase în mansarda Monkeewrench, fără să-și fi 
imaginat că intră într-o garnizoană. Și aveţi toţi permise? 

Mitch pufni scurt. 

— Ne crezi idioţi? Crezi că v-am mai fi spus că avem arme 
dacă n-am fi avut permise? 

— Să vă spun eu ce cred, spuse Magozzi încet, privindu-i pe 
rând pe fiecare. Aveţi cu toţii acasă sisteme de siguranţă ultra- 
performante și căraţi în permanenţă arma după voi fiindcă, de 
zece ani, priviţi mereu peste umăr și trăiţi cu teama că ucigașul 
o să vă ia urma. Și acum, când se pare că acest lucru s-a 
întâmplat, spuneţi în cor: „Oh, nu! Nu are nicio legătură! Nu 
poate fi același individ.” Spuneaţi că polițiștii au ochelari de cal? 
Ascultaţi la mine, ai voştri sunt mai înguști decât ai oricăruia 
dintre noi. 

Roadrunner se încruntă, mușcându-și buza de jos. 

— Dar ar putea fi un nebun care joacă doar jocul. Nu e 
imposibil. Aveţi idee câţi criminali în serie ucid în ţara asta în 
fiecare clipă? 

— Întâmplător, chiar știu. Aproape trei sute. Și da, este 
posibil. Orice este posibil. Dar ar fi o coincidenţă a dracului de 
mare. Așa că vom lua în consideraţie varianta asta, drept care 
va trebui să știm mult mai multe despre cele petrecute în 
Atlanta. 

Annie Belinsky ridică spre el o privire încărcată de panică. O 
mișcare pe genunchii ei îi atrase atenţia și Magozzi observă că 
își mișca aproape imperceptibil un deget, avertizându-l să nu 
deschidă acest subiect. Asta nu l-ar fi oprit niciodată, însă 
rugămintea disperată din ochii femeii reuși să-l înduioșeze. 

Ezită, zăbovind cu privirea asupra lui Belinsky. 

— Vom lua legătura mai târziu. 

Annie își închise preț de-o clipă genele lungi, apoi se ridică de 
pe scaun. 

— Așadar, am terminat. 

— Deocamdată, răspunse Magozzi. Vreau să-mi lăsați toţi 
numerele de telefon, de mobil dacă aveţi, înainte să plecați. 
Notatţi-le pe ceva și daţi-i-le Gloriei. Și vreau să știu unde o să fiţi 
- astăzi, diseară, mâine. 

Magozzi și Gino îi priviră în tăcere pe cei cinci părăsind 
încăperea, apoi Gino se ridică, închise ușa și se întoarse spre 
partenerul lui. 

— Ai cinci secunde să-mi explici de ce i-ai lăsat să plece și 
apoi încă cinci să suni la poartă și să-i spui poliţistului să nu-i 
lase să iasă din clădire. 

— Asta crezi tu c-ar trebui să facem? 

— Cu siguranţă asta ar trebui să facem și-o să-ţi spun de ce. 
Unu, pentru că puţin îmi pasă dacă FBl-ul n-a putut să-i acuze 
acum zece ani în Georgia - unul dintre ei a fost ucigașul atunci 
și tot unul dintre ei este și acum, fiindcă e singurul lucru care ar 
avea sens. Și doi, criminalul ăsta o să-și ia pistolul și-o să se 
ducă să împuște pe cineva la mall, dacă nu-l băgăm după gratii. 

— Nu putem face asta și o știu și ei foarte bine. 

— Le-am putea face dispărute hârtiile vreo două zile, cel puţin 
până-i convingem pe băieţii de la FBI să ne dea niște răspunsuri. 
După care vreau să aflu cine le-a dat ţicniţilor ăstora permis de 
portarmă. La dracu’, abia dacă ne lasă pe noi să purtăm arma în 
afara serviciului. 

— Mai întâi, o să obţinem ceva mai multe informații. 

— Nu zău? De unde? 

— De la Annie Belinsky. O să se-ntoarcă în câteva clipe. 

Gino dădu să spună ceva, însă chiar în acea clipă ușa se 
deschise în spatele lui. Se întoarse și o văzu pe Annie Belinsky 
intrând în încăpere ca un norișor portocaliu. 

— Incerci să prinzi vreo muscă, dulceaţă? 

Işi așeză o unghie lungă și portocalie sub bărbia lui Gino și-i 
închise gura, apoi se duse lângă Magozzi și-l privi fix în ochi. 

— Multumesc, îi spuse. 

— Cu plăcere. Dar am făcut-o cu o condiție. 

— Cunosc regulile. 

— Aă, scuză-mă că exist, mârâi Gino. De unde dracu' ai știut 
c-o să se întoarcă? Și despre ce naiba tot vorbiți? Comunicaţi 
telepatic sau care-i treaba? 

Annie își scoase poșeta de sub scaun, unde o ascunsese, și o 
lăsă să i se bălângăne pe un deget. 

— După asta știa că o să mă-ntorc, cât despre comunicarea 
telepatică, ei bine - îi zâmbi lui Magozzi și glasul îi deveni mai 
tărăgănat - prietenul tău are niște ochi absolut fascinanţi, n-ai 
observat niciodată? _ 

— Oh, cum să nu! spuse Gino. In fiecare zi mă uit la el și sufăr 
că n-am și eu vizoare ca ale lui! 

— Te înţeleg. Are o privire mai grăitoare decât susurul zăpezii 
când se topește primăvara și se scurge în pârâu. Așa ne-am 
înțeles, din priviri. El și-a ţinut promisiunea și eu m-am întors ca 
să mi-o ţin pe-a mea. 

Gino clipi rapid de câteva ori, apoi se hotărî să nu insiste mai 
departe. 

Annie oftă ușor, semn că trecea de-acum la treburi serioase, 
și tărăgănatul vorbei i se mai pierdu un pic. 

— Am aproximativ cinci minute până o să-nceapă să creadă 
că mă ţineţi aici cu forţa și-o să dea năvală să mă salveze, așa 
că spuneți-mi ce vreţi să știți despre Atlanta. 

— Vreau să știu de ce nu m-ai lăsat s-o întreb pe domnișoara 
MacBride. 

— Ei bine... 

Trase aer în piept și expiră încet. 

— Cu asta trebuie să-ţi spun totul. Pentru început, crimele din 
Atlanta au fost total diferite de ceea ce se întâmplă acum, fapt 
care este de altfel și principalul motiv pentru care noi nu credem 
că avem de-a face cu același criminal. Nu e cazul să vă spun 
tocmai vouă cât de rar se întâmplă ca un criminal să-și schimbe 
modul în care ucide. În cazul nostru, este vorba de arma pe care 
o folosește. 

— S-a mai întâmplat. 

— Da, sigur că s-a mai întâmplat, spuse Annie, pierzându-și 
răbdarea. Dar foarte rar, cum am spus. Mai ales când este vorba 
de un fel de ritual, așa cum se pare că a fost cazul în Atlanta. 
Animalul ăla a folosit un cuţit X-Acto. 

— Nu-mi amintesc să fi citit așa ceva, zise Gino. 

— A fost o informaţie pe care poliţia nu a făcut-o publică. Le 
tăia mai întâi tendonul lui Ahile, ca să nu poată fugi... 

„Dumnezeule! își spuse Magozzi în gând, simțind că i se- 
ntoarce stomacul pe dos. De-asta poartă mereu cizmele.” 

— ... după care le reteza arterele femurale. Sângerau până 
mureau. Dura ceva timp... 

— Isuse! 

Gino era cu câteva tonuri mai palid decât fusese cu un minut 
în urmă. 

— Grace le-a găsit pe Kathy și Daniella - colegele ei de 
cameră - într-o dimineaţă când s-a întors acasă, după o noapte 
în oraș. A fost deșteaptă. Nu a intrat în cameră. A deschis ușa, a 
aprins lumina și-a rupt-o la fugă. Dar era foarte mult sânge și 
asta n-avea cum să nu vadă. 

— La dracu'! mârâi Gino. Pe mine o chestie de-asta m-ar fi 
scos din circuit. 

Annie se uită la el. 

— A avut o copilărie dură. E puternică. Și nici pastilele de 
Valium n-au stricat. Școala a chemat un psihiatru care i-a 
prescris o doză zilnică. 

— De ce nu și-a făcut bagajele și n-a plecat chiar atunci? 
întrebă Magozzi. Eu așa aș fi făcut. 

— Și unde să se ducă? Și-a petrecut copilăria aruncată de la 
un asistent maternal la altul - numai asta și e un coșmar în sine. 
Suntem singura familie pe care o are oricare dintre noi și am 
rămas împreună. 

Privi în altă direcţie preţ de câteva clipe, încruntându-se. 

— O întrebare mai bună ar fi de ce-am fost noi, ceilalţi, atât 
de proști și n-am luat-o cu forța de acolo chiar în clipa aia, 
înainte de celelalte crime. Ne reproșăm lucrul ăsta în fiecare zi, 
dar la vremea aceea nimeni nu știa ce-o să urmeze. 

Trase din nou aer în piept și scotoci în poșetă, de unde scoase 
un pachet de ţigări și-o brichetă. 

— O să fumez într-o instituție guvernamentală, băieți. Dacă 
vreţi să mă opriţi, va trebui să mă trântiţi la pământ. 

— Tentant, spuse Gino, întinzându-i o cană pe care s-o 
folosească drept scrumieră. 

— Mersi. 

Trase un fum lung și sala de ședințe se umplu de mirosul 
zilelor de demult. 

— Marian Amburson și Johnny Bricker au fost uciși câteva zile 
mai târziu. După asta, cei de la FBI au tăbărât pe noi ca un roi 
de lăcuste. Pe noi ne-au ţinut închiși în camerele de intervievare 
aproape două zile, dar pe Grace au păstrat-o lângă ei. Atunci i- 
au făcut legătura cu Libbie Herold. 

— Agenta FBI. 

— Exact. Le-au instalat pe amândouă într-o căsuţă dintr- un 
colț al campusului, departe de agitația de pe lângă cămine. Mai 
ușor de atacat, au spus, mai ușor de protejat. Grace era moartă 
de frică. La urma urmei, era doar un copil. Și FBl-ul îi cerea să fie 
momeală pentru ucigaș. Nu voia. Nu voia decât să plece cât mai 
departe de locul ăla și cred și acum că, dacă am fi putut ajunge 
la ea, am fi dispărut cu toţii chiar din clipa aia. 

— Cum adică, dac-aţi fi putut ajunge la ea? întrebă Gino. 

Annie își mușcă buzele și se încruntă, privind pe fereastră. 

— Chiar și după ce ne-au dat drumul, nu ne-au lăsat s-o 
vedem. Au spus că este în „custodie de protecție” și nimeni n- 
avea voie s-o vadă. Nimeni n-avea voie să-i vorbească. Nici 
măcar nu știam unde este. 

Zâmbi amar. 

— De fapt, încercau să o izoleze. Să-i rupă toate legăturile ca 
să nu mai aibă pe nimeni și să ajungă să depindă numai de ei. 

„ISuse”, își spuse Magozzi. 

— După care au început să-i repete întruna că, dacă mai 
murea cineva, ar fi fost numai și numai vina ei, dacă Grace 
refuza să-i ajute să prindă ucigașul. N-a durat mult până a 
început să-i creadă. Așa că au închis-o în casă cu agenta asta 
înarmată până-n dinţi. Nu era niciun pericol, i-au spus. Fiindcă 
Libbie avea microfoane activate în permanenţă și ajutoarele 
erau chiar după ușă. 

Annie se opri, închise ochii și trase adânc aer în piept. 

— Dar cineva a făcut o greșeală. O greșeală mare de tot. 
Poate microfonul lui Libbie n-a mers, poate băieţii care așteptau 
afară au luat o pauză când nu trebuia - cine știe ce-a fost! Intr-o 
dimineaţă, Libbie nu a raportat la ora la care ar fi trebuit și, când 
agenţii au intrat după ele, au găsit cadavrul lui Libbie în 
dormitor, într-o baltă de sânge, cu picioarele aproape retezate. 
Pe Grace au găsit-o în dulap, ghemuită într-un colț. l-a zgâriat 
de mama focului pe agenţi când au încercat s-o scoată de-acolo, 
dar n-a scos niciun sunet. N-a ţipat, n-a plâns, nimic. A stat 
internată o săptămână la Secţia de psihiatrie de la Atlanta 
General. După care am luat-o de-acolo. 

Gino stătea sprijinit de zid, lângă ușă, cu privirea pironită-n 
podea. Magozzi o urmărea pe Annie uitându-se fără ţintă în jur, 
ca și cum își pierduse firul gândurilor și spera să-l găsească pe 
undeva prin încăpere. 

În cele din urmă, trase un ultim fum din ţigară și aruncă 
mucul în cafeaua de pe fundul cănii. 

— Așadar, asta s-a întâmplat în Atlanta, zise ea uitându-se 
spre Magozzi. Nu vorbim niciodată despre asta; nu de faţă cu 
Grace. 

Magozzi dădu din cap, o privi așezându-și geanta pe umăr și 
îndreptându-se spre ușă. Gino se dădu la o parte și i-o deschise. 

Chiar înainte să iasă, Annie se întoarse spre ei. 

— Informaticianul vostru, Tommy Cum-ii-zice... 


— Espinoza. 

Annie dădu din cap. 

— E bun. A făcut toate mișcările corecte când a încercat să 
spargă fișierele secrete de la FBI. 

— De ce crezi c-a încercat să facă asta? 

Annie ridică din umeri. 

— Ne-a lăsat singuri în cameră un minut. Și nu i-o luaţi în 
nume de rău. Și-a blocat calculatorul mai întâi și era un cod 
destul de sofisticat. Doar trei oameni pe lume l-ar fi putut 
sparge. 

Magozzi zâmbi. 

— Și Roadrunner e unul dintre ei. 

— Da, este. Oricum, în cazul în care reușește să acceseze 
până la urmă dosarul, sunt câteva lucruri care v-ar putea da pe 
spate. Mai bine să le auziţi direct de la mine. 

— Ce anume? 

— Încă un detaliu de care FBI-ul s-a folosit ca s-o convingă pe 
Grace să coopereze. Voiau să redeschidă un caz în care era 
implicat un prieten de-al ei, să facă valuri, dacă se putea. 

— Despre ce caz e vorba? 

Annie își atinse colțul gurii cu un deget ca să-și aranjeze rujul. 

— Am omorât un om cu un an înainte să intru la universitate. 
L-am înjunghiat. 

Se uită la Gino a cărui gură era iar deschisă și-i zâmbi într-un 
fel care ar fi dat cu siguranţă pe spate un bărbat mai puţin 
corpolent. 

— Musca, dulceaţă! îi aminti ea, lovindu-l peste barbă, apoi 
dispăru pe ușă. 

Grace o aștepta lângă lift. Stătea sprijinită cu un umăr de zid, 
parcă ar fi fost un manechin care poza pentru o colecţie stil 
cowboy. Îi zâmbi într-un fel atotștiutor care-i dădu fiori lui Annie. 

— Le-ai spus totul, nu-i așa, Annie? 

— Sincer, totul despre tine, scumpo. Și câte ceva despre 
mine. 

Grace se dezlipi de perete și-și plecă privirea-n podea. Părul 
negru îi cobori de ambele părți ale feţei. 

— Dacă tu crezi că era nevoie să știe totul, bine că le-ai spus. 
Eu, una, nu pot să vorbesc despre asta acum. Nu vreau să mă 
pierd cu firea. 


— Era nevoie să știe totul, măcar ca să știe unde să se uite și 
să nu se mai ţină după tine. Și nu există niciun motiv pe lume 
pentru ca să le spui tu toată povestea. Nici lor, nici oricui 
altcuiva. 

Expresia lui Annie era incredibil de hotărâtă. 

— La naiba! Eram hotărâtă să-mi placă în Minneapolis. Dacă 
Tommy ăla sparge fișierul, ni se duce dracului acoperirea și va 
trebui să plecăm, s-o luăm iar de la capăt. 

Grace chemă liftul și rămase cu ochii fixați pe beculeţele care 
se aprindeau pe rând. 

— Am făcut tot ce puteam. Acum nu ne rămâne decât să 
așteptăm. 

e Capitolul 30 


Timp de cinci minute după ce Annie Belinsky părăsi 
încăperea, Magozzi și Gino rămaseră nemișcaţi în scaunele lor, 
cu fața spre tabla cu fotografiile victimelor, fară să spună nimic, 
analizând fiecare poveste pe care-o aflaseră despre cele 
petrecute în Atlanta. 

— La ce te gândești? întrebă în cele din urmă Magozzi. 

Gino mărâi: 

— Îmi vine să mă duc să-mpușc un agent FBI. Cred că asta m- 
ar face să mă simt mai bine. 

— Au fost și polițiști implicaţi. Nu poţi să dai toată vina pe FBI. 

— Da, știu. Asta-i și mai rău. Întoarse capul și se uită la 
Magozzi. Povestea asta nu o scoate pe MacBride de pe lista 
suspecților, ești conștient, nu? Ba mai mult, o implică și mai 
tare. Îţi dai seama ce distractiv ar fi pentru un criminal? Să 
prostească atâția oameni? Să-i facă pe toţi să-i fie milă de ea, s- 
o creadă victimă? Și încă o chestie care nu-mi place. Dacă nu e 
ea criminalul și dacă a trecut prin tot coșmarul ăsta, nu crezi c- 
ar fi trebuit să fie internată la psihiatrie? 

— Se pare că a fost o vreme. 

— Da, o săptămână! Oricine poate să joace teatru o 
săptămână. 

Magozzi oftă. 

— N-a fost ea, Gino. 

— Eşti sigur că gândești limpede când vine vorba de ea? 

Magozzi se lăsă pe spătarul scaunului și se frecă la ochi. 

— Nu sunt sigur că mai gândesc deloc. Hai să vedem! 

În fundul sălii de conferinţe era o tablă neagră veche, care nu 
mai fusese folosită de ani de zile. Totul era modernizat acum. 
Foloseau ecrane și fotografii digitale, tabele de comparaţie 
computerizate și grafice de probabilitate care l-ar fi făcut pe 
Disney să plângă. Dar pentru Gino Rolseth și Leo Magozzi nu 
exista metodă mai bună de a stimula procesul gândirii decât să 
aștearnă totul cu creta pe o tablă de modă veche. 

Începură să deseneze diagrame peste diagrame, inhalând 
praful de cretă, frecându-și între ele degetele într-atât de uscate 
încât pielea începea să li se cojească. 

— Așa, spuse Gino, dându-se în spate ca să vadă mai bine. 
Mai clar de atât nici că se poate, nu crezi? Acum zece ani, mai 
multe crime au avut loc în statul Georgia și băieţii de la 
Monkeewrench au fost implicaţi până-n gât în toată povestea. 
Acum avem de-a face cu o serie de crime în Minneapolis, și ghici 
cine-i aici? Știi care sunt șansele ca un om de pe planeta asta să 
fie afectat în mod direct de un criminal în serie? Și oamenii ăștia 
au tras de două ori lozul cel mare. Unul dintre ei e ucigașul. Nu 
încape-ndoială. 

Magozzi privi îndelung tabla. 

— Tot nu are sens ca unul dintre ei să vrea să-și distrugă 
propria companie. 

— Scuză-mă, spuse Gino dându-și ochii peste cap, dar trebuie 
să-ți dai seama că cineva care îmbracă o puștoaică în 
prostituată, o suie pe-o statuie și-i zboară apoi creierii nu 
gândește în același fel ca mine și ca tine. Pe lângă asta, fiecare 
dintre ei are destui bani cât să nu-și mai facă nicio grijă pân’ la 
adânci bătrâneți. Ei da, pierd compania. Și ce? Nu poţi să zici c- 
ar ajunge în stradă. 

Magozzi privi lista cu crimele din Georgia, apoi lista cu cele 
din Minneapolis, apoi liniile care le uneau pe toate acestea de 
numele celor cinci persoane care fuseseră cu doar câteva 
minute în urmă chiar în acea încăpere. 

— Care e motivul? 

— La dracu’, de unde să știu eu? Unuia dintre ei nu-i place în 
ce direcţie a luat-o compania - jocul ăsta a fost un salt mare de 
la desenele pentru copilașii de grădiniță pe care le făceau până 
atunci... 

— Mitch Cross nu pare să fie prea încântat de joc. Nici n-a vrut 
să participe la ședința foto din cimitir, mai ţii minte? 

— Poftim! 

— Bine, zise Magozzi. Așadar, jocul îi atinge coarda sensibilă 
lui Cross, care crede că e o afacere proastă. Dar ceilalţi votează 
contra lui, așa că-și iese din minţi și hotărăște să distrugă 
compania pe care a creat-o împreună cu ei, omorând niște 
oameni pe care nu i-a întâlnit niciodată. Cam exagerat, nu crezi? 

— Nu și-a ieșit pur și simplu din minţi. E un maniac. Un ucigaș 
care nu se poate controla. A eliminat deja cinci persoane în 
Georgia, ai uitat? 

— Ce motiv a avut atunci? 

Gino-și strânse buzele și se uită pe tablă, căutând răspunsul. 

— Nu știu. 

— Și dacă, așa cum spui, este incapabil să se controleze, cum 
se explică intervalul de zece ani dintre crime? 

Gino trase de cravată, lărgindu-i nodul. 

— Nici asta nu știu. 

— Hai să luăm pe altcineva. Ce zici de Belinsky? Tocmai ne-a 
informat zâmbind că a omorât un om cu cuțitul înainte să 
înceapă facultatea, zău așa! 

— Nu încerca să-mi sfâșii inima, Leo. Te iei de ea doar fiindcă 
eu m-am luat de MacBride. 

Se îndepărtă cu un pas de tablă și-și scărpină centimetrul de 
perciuni pe care-l ratase la bărbierit. 

— Adevărul e că nu-mi place niciuna din ele, misogin ce sunt! 
Mi-a intrat în cap încă de la început că avem de-a face cu un 
bărbat. Ce zici de ceilalți doi? Țânţarul și elefantul? 

— Nu e nimic ieșit din comun în informaţiile din ultimii zece 
ani pe care-a reușit Tommy să le strângă despre ei. Doar dacă 
se pune că Roadrunner merge la psihiatru de două ori pe 
săptămână și Harley e abonat la Soldier of Fortune”. 

— Soldier of Fortune? Hai că mă sperii! 

— Primește și Architectural Digest, și asta mă sperie și mai 
tare. 

Magozzi se duse la masa din faţă și se întoarse cu dosarul 
despre partenerii Monkeewrench, pe care Tommy Espinoza i-l 
lăsase pe birou cu o seară în urmă. 

— Mi-am aruncat o privire peste el, dar nu mi-a sărit în ochi 
nimic deosebit. Pe scurt, se pare că lui Harley Davidson îi place 
să trăiască pe picior mare. Din tot grupul, are veniturile cele mai 
mici, după Belinsky. Gusturi scumpe, patron de arte, cunoscător 
de vinuri... 

— Cred că glumești! 

— Uită-te singur. Azvârle cu banii ca un marinar beat într-o 
bodegă. Deţine motociclete de colecţie în valoare de cinci 
milioane de dolari pe care le ţine în garajul casei lui de trei sute 

cincizeci de metri pătraţi și sumele pe care le cheltuiește lunar 
în restaurante depășesc salariile noastre la un loc. 

— Asta-i de-a dreptul revoltător! 

Gino se așeză și începu să studieze dosarul lui Harley. 

— Incredibil! O sută cincisprezece mii de dolari cheltuiţi luna 
trecută pe o comandă Bordeaux, livrabilă la o dată ulterioară? 
Ce dracu' înseamnă Bordeaux? 

— E o marcă de vin. Parcă ar fi un scenariu de Robin Leach 
pentru Bogati și frumoși, nu-i așa? 

Gino ridică privirea. 

— Ce-i drept, e ciudat. Dar nu neapărat incriminator. Speram 
să găsesc vreun curs prin corespondență despre cum să fii 
criminal în serie sau ceva de genul ăsta. 

Magozzi zâmbi. 

— Mai are şi-un cont deschis la Victoria's Secret!” care-l 
ușurează de câteva mii în fiecare an. 

— Cum? 

— Cum auzi. 

— Poartă chiloţii sau îi face cadou? 

— Ei, chestia asta Tommy n-a putut să ne-o spună. Dar dacă e 
să pui cap la cap informaţia asta cu cinele în restaurante de lux 
și escapadele romantice de week-end, cred că putem trage 
concluzia că-i plac damele. 

Gino părea complet dezumflat. 

— La dracu'! Și tare-mi mai doream să-l urăsc. Dar cum să 
urăști un băiat ca ăsta? Da’ de Păsări-Lăţi-Lungilă ce zici? 

Magozzi își trase un scaun lângă Gino. 

— Nu pot să trag prea multe concluzii din ce-a reușit Tommy 
să găsească despre el. Doar chestia cu psihologul. Are un cont 
de investiţii destul de gras de care aproape că nu se-atinge, o 
casă pe Nicollet Island și nu dă bani pe nimic interesant. În afară 
de biciclete și de computere și de câteva donaţii extrem de 
generoase către societăţi caritabile, nu pare să cheltuiască 
nimic. 

— Ce fel de societăţi caritabile? 

Magozzi ridică din umeri. 

— Cămine pentru cei fără adăpost, centre pentru victime ale 
abuzurilor domestice, programe pentru tinerii dezavantajați... 
chestii de-astea. 

— Genul de locuri prin care și-a petrecut probabil o bună 
parte a tinereţii. 

— Probabil. 

Gino oftă și-nchise dosarul. 

— Pare cam pămpălău, nu crezi? 

— Pămpălău sau nu, are permis și patru arme înregistrate. 

— Nu iese prea mult în evidenţă printre ceilalți. Totuși, e un 
ciudat care nu-și găsește locul și care-a avut, aproape sigur, o 
copilarie nefericită. E foarte interiorizat și-i plac armele. Nu ţi se 
pare un scenariu clasic? 

Magozzi oftă și-și trecu mâna prin păr. 

— Sincer, mi se pare povestea a cel puţin jumătate dintre 
băieții angajaţi în poliţie. 

Se ridică și se duse din nou lângă tablă. 

— Adevărul e că-l putem lua pe oricare dintre ei și-i putem 
suprapune un profil de ucigaș psihopat. Oamenii ăștia-s cu toții 
ciudați, Gino. 

— Mie-mi spui? 

— Dar nu există nicio dovadă solidă care să ne indice că 
vreunul dintre ei a comis crimele. 

Magozzi aruncă de câteva ori creta în aer, apoi desenă un X 
închis într-un cerc sub lista cu numele partenerilor 
Monkeewrench. 

— Ăsta-i un pupic într-o îmbrăţișare, nu? întrebă Gino. 

— Asta-i cealaltă opţiune pe care o avem. Domnul X. Un 
psihopat obsedat de Grace care a comis crimele din Georgia, 
apoi le-a pierdut urma. Sau poate-a stat o vreme la mititica, sub 
alte acuzaţii. După ce-a ieșit, i-a găsit și s-a apucat iar de 
treabă. 

Își înălţă capul și se uită la Gino. 

— E o posibilitate. Trebuie s-o luăm în calcul. 

— La fel cum trebuie să luăm în calcul și că este posibil să nu 
existe nicio legătură între cele două serii de crime. Ăsta ar putea 
fi alt psihopat, care să nu vrea decât să le joace jocul ăla 
nenorocit. 

Scoase un oftat încărcat de dezgust. 

— Prin urmare, n-avem nimic. Ne-am întors în punctul din 
care-am plecat. 

Magozzi dădu din cap. 

— Mda, așa se pare. 

Aruncă bucata de cretă în cutiuța de lângă tablă și-și scutură 
degetele de praful alb. 

— Și să-ţi mai spun ceva. Trebuie să vedem cum facem să-i 
urmărim pe-ăștia cinci douăzeci și patru de ore din douăzeci și 
patru. 

— Și pe cine vrei să trimitem să se ţină după ei? Trupa 
fetițelor cercetașe? Jumătate din polițiștii de la toate secţiile din 
stat sunt concentrați la mall. Au mai rămas atât de puţini 
oameni pe străzi că mai că-mi trecea prin cap să mă duc să 
jefuiesc o bancă. 

— Trebuie s-o facem. Cei de la Monkeewrench sunt mult prea 
implicați în povestea asta. Și chiar dacă ucigașul nu-i unul dintre 
ei, tot e cineva care are ceva serios de-mpărţit cu cel puţin unul, 
dacă nu cu ei toţi. Și pun pariu pe pensia mea că, dacă a-nceput 
să-i contacteze, vrea să se apropie. Asta-i literă de lege în 
Profiluri pentru Tonţi. lar e-mailurile n-o să-l mulţumească prea 
multă vreme. 

Gino își trecu mâna prin părul care-ncepuse să i se rărească. 

— Și tu crezi că o să-ncerce curând să-i abordeze personal? 

— Cred că putem miza pe asta. 

(J 

Detectivul Aaron Langer se opri lângă unul dintre uriașii stâlpi 
de beton care susțineau nivelul de parcare de deasupra, 
uitându-se la două femei și patru copii care coborau dintr-un 
Suburban vechi. li urmări cu privirea până când dispărură prin 
ieșirea ce dădea spre Macy's, întrebându-se ce dracu’ era-n 
capul oamenilor din ziua de azi. Le spui că e foarte probabil să 
aibă loc o crimă la mallul America și ei ce fac? Își aduc copiii! 
Dumnezeule mare! 

Își reluă rondul spre Nordstrom, privind când la stânga, când 
la dreapta, încercând să nu piardă nimic. Era puţin trecut de ora 
unu și parcarea era aproape plină. Când se îmbrăcase în acea 
dimineaţă, înainte să se ducă la lucru, își imaginase c-o să-și 
petreacă ziua patrulând un imens spaţiu de beton pustiu, așa 
că-și pusese pardesiul gros Perry Ellis pe care nevastă-sa i-l 
făcuse cadou de ziua lui. Acum, lâna neagră se îmbâcsise de la 
cât se frecase de mașini murdare care nu ar fi trebuit să fie 
acolo, care n-ar fi fost acolo dacă proprietarii lor ar fi judecat cu 
măcar jumătate de creier. Partea bună era că ucigașul n-ar fi 
avut, probabil, unde să găsească un loc de parcare. 

Aveau câte doi polițiști și patru agenţi de securitate ai 
mallului la fiecare nivel al parcării, douăzeci de polițiști în haine 
civile care patrulau încontinuu rampele și zece detectivi care 
coordonau patrulele. El era responsabil de nivelele P-4 până la 
P-7, în rampele de vest. Neveste-sii îi plăcuse - se bucurase că 
era aproape de Macy's și reacţia ei îl lăsase cu gura căscată. El, 
unul, își risca viaţa în linia-ntâi și singurul lucru la care se 
gândea ea era că ar fi putut să dea o fugă într-o pauză și să-i ia 
o pereche de ciorapi care-i plăceau, cât mai erau încă la 
reducere. li spusese că probabil n-o să aibă timp, având în 
vedere că trebuia să urmărească un criminal psihopat, iar ea-și 
dăduse ochii peste cap și-i spusese să lase prostiile, că era 
imposibil ca un criminal să apară într-un loc unde îl pândeau 
atâţia oameni. 

Și tot acesta era, presupuse, și raţionamentul în urma căruia 
atâţia cumpărători veniseră totuși în acea zi la mall. Și oamenii 
aveau probabil dreptate. 

Examina rândurile de mașini din dreapta, când fu cât pe-aci 
să dea peste un tip de la Channel Ten, care stătea cu mâna 
întinsă. Un motiv în plus pentru criminal să rămână acasă. La 
dracu', în parcarea mallului erau aproape tot atâţia reporteri cât 
polițiști. Șase îl rugaseră până acum să se lase filmat și 
intervievat. li distrăgeau atenţia, îl scoteau rău de tot din sărite. 

— Hei! Uită-te pe unde mergi, prietene!  bombăni 
cameramanul. 

Langer îi arătă insigna prinsă de buzunarul de la piept. 

— Oh, scuze, domnule detectiv. 

Camera bâzâi, prinzând viaţă. 

— Ne puteți răspunde la câteva întrebări, domnule detectiv? 

— Îmi pare rău, sunt în timpul serviciului. 

Cameramanul se ţinu după el; era peste poate de insistent. 

— Cât timp are de gând poliţia să menţină o patrulă de 
asemenea anvergură, domnule detectiv? Aţi lăsat zone ale 
orașului fară protecţie ca să puteți aduna un număr atât de 
mare de polițiști la mallul America? 

Langer se opri și-și cobori privirea spre pantofii cu tălpi prea 
subţiri pentru a merge pe betonul rece, apoi se uită direct în 
cameră și zâmbi. Care va să zică, tipul voia un interviu. Foarte 
bine, o să-i arate el interviu! 

— Ce faci aici, amice? Un film snuff? Speri să prinzi o crimă în 
desfășurare ca să poţi s-o arăţi copiilor la știrile de la ora cinci? 

Camera se opri brusc și cameramanul își cobori aparatul de 
pe umăr și îl privi pe Langer cu o expresie jignită. 

— Hei, încerc doar să-mi fac meseria. Acopăr un subiect! 

— Nu zău? Ştii ceva, mai că te-aș crede dac-aș fi văzut că vii 
până aici, filmezi tot balamucul, după care pleci. Realitatea însă 
e că ești aici cam de tot atâta vreme de cât sunt și eu. 

Se uită la ceas. 

— Asta înseamnă trei ore până acum. Așa că să nu-mi vinzi 
mie gogoși că ai venit doar să acoperi subiectul când de fapt nu 
faci decât să aștepți să aibă loc crima, ceea ce în cazul ăsta 
înseamnă că aștepți ca unuia dintre telespectatorii tăi să i se 
zboare creierii. Şi n-ai decât să-ţi găsești oricâte scuze poţi, eu 
zic c-ar trebui să-ţi crape obrazul de rușine! 

Langer se îndepărtă, dezgustat de presă, dezgustat de 
întreaga societate care crease această presă și cel mai mult 
dezgustat de el însuși fiindcă se lăsase atât de mult afectat. 

— Langer? 

Duse mâna la staţia de la umăr și-și întoarse capul ca să 
vorbească în ea. 

— Aici sunt. 

— Am perimetrul acoperit dacă vrei să iei o pauză de masă. 

— Unde ești? 

— Întoarce-te! 

Se întoarse și văzu o mașină fară însemne oprindu-se lângă 
el. Detectivul Peterson îi rânjea din spatele volanului. Misiunea 
lui era să acopere din când în când sectoarele celorlalţi, ca 
băieții să mai poată lua câte o pauză. 

— Cum merge treaba, prietene? 

— Ca dracu”! Frigul ăsta nenorocit mi-a intrat până-n oase. 

Tropăi din picioare ca să-și pună sângele în mișcare, apoi privi 
în jur. Erau și mai mulţi oameni acum - probabil cumpărătorii de 
dimineaţă care se grăbeau să se întoarcă la mașinile lor ca să 
nu prindă aglomeraţia din trafic. 

— Cam multă agitaţie, spuse Langer. Poate-ar fi mai bine să 
aștept până se mai calmează lucrurile. 

— N-o să se mai calmeze. De la ora asta, o să se-aglomereze 
din ce în ce mai tare. Acum pleacă cei care-au venit în pauza de 

masă, după care vin puștanii care-au terminat orele, mai târziu 
oamenii care ies de la serviciu... 

Peterson parcă într-un loc pentru persoane cu handicap și ieși 
din mașină. 

— In plus, cred că mă descurc și eu. Sunt detectiv, la fel ca 
tine. Vrei să-ţi arăt insigna? 

— Bine, bine... spuse Langer, zâmbind ușor. Dar ai parcat într- 
un loc pentru persoanele cu handicap. 

— Mai du-te dracului, Langer! 

Ochii lui Peterson începuseră deja să cerceteze perimetrul din 
jur cu o agerime care-l făcu pe Langer să se simtă ceva mai bine 
și mai puţin vinovat că se ducea înăuntru, unde era cald. 

— Și n-ai observat? Nu sunt persoane cu handicap astăzi aici. 
Se pare că e singurul segment care-a avut destulă minte să 
rămână acasă. 

Chiar în acea clipă, ca pentru a-l contrazice, pe aleea dinspre 
Nordstrom apăru un bărbat care împingea o femeie într-un 
scaun cu rotile. 

Peterson îi urmări pe cei doi cu o privire încărcată de râcă, de 
parcă apăruseră intenţionat acolo ca să-l pună pe el într-o 
lumină proastă. 

— Bine, îmi retrag cuvintele. Nu există nimeni în orașul ăsta 
care să aibă suficientă minte cât să nu se-apropie azi de mall. Iți 
vine să crezi că sunt un milion de copii jos, la Casa lui Snoopy? 
Ştii de ce-mi amintește asta? De zilele când execuțiile erau 
publice. Când erau arse vrăjitoarele pe rug. De locul ăla din 
Roma unde dădeau toți buluc să vadă cum se omoară gladiatorii 
între ei... 

— Colosseumul, spuse Langer distant, uitându-se la ocupanta 
scaunului cu rotile, lăsându-se în prada amintirilor cu care se 
chinuia din când în când. 

Femeia era bine înfofolită, adusă de spate și, chiar de la 
distanţa la care era, Langer îi putea vedea privirea absentă, 
semn inconfundabil al Alzheimerului. Tresări străbătut de un 
fior, uitându-se la femeie și amintindu-și de maică-sa în ultima 
fază a bolii, înainte ca Domnului să i se facă milă de ea și s-o 
lase să moară, cu un an în urmă. 

— Da, Colosseumul, spunea Peterson. Nu credeam c-o să 
vedem picior de om astăzi pe-aici, dar administraţia mallului 
spune că au depășit deja toate recordurile de până acum. Fie 

toți acești oameni sunt cretini de-a dreptul, fie sunt niște 
monștri însetaţi de sânge care-au venit aici doar fiindc-au auzit 
că se va petrece un lucru oribil. Zău dacă asta nu mă sperie mai 
tare decât crima în sine. 

— Bunii oameni din Minnesota! mormăi Langer, reușind în 
sfârșit să-și desprindă privirea de la femeia în scaunul cu rotile, 
detestându-se că nu se putuse abține să nu se holbeze la ea. 

Se aflase de nenumărate ori de cealaltă parte a acestei priviri 
curioase și morbide, ori de câte ori își scotea mama din azil, la 
plimbare, felicitându-se că era un fiu atât de bun, atât de 
îndatoritor. O ducea în parc sau la McDonald's-ul de pe colț, ca 
și cum ar mai fi fost încă o persoană normală. În timp ce-i 
împingea scaunul, îi privea partea din spate a capului, care 
arăta aproape la fel ca întotdeauna, și pretindea că ea mai era 
încă acolo. 

Insă cei care-o vedeau din faţă știau mai bine, și privirile lor 
holbate erau mai grăitoare decât puștiul din poveste, care 
strigase-n gura mare că împăratul umblă dezbrăcatif. „Mă 
scuzaţi, domnule, știaţi că mama dumneavoastră salivează? 
Urinează? Scapă gaze chiar acolo, în mijlocul restaurantului?” 
Privirile astea încărcate de subiînţelesuri treziseră lașul din el și 
lașul găsise apoi milioane de motive să nu-și mai viziteze mama 
azi, săptămâna asta, luna asta, până când, în cele din urmă, 
bătrâna se uscase ca un bob de mazăre și murise în timpul turei 
de noapte, când singura asistentă de gardă era ocupată. 

— Langer? E totu-n regulă? 

„Of, Doamne! Nu te mai uita!” 

— Da, totul e bine. 

Se întoarse spre Peterson și-și sperie colegul cu o lamentabilă 
încercare de a zâmbi. 

— Sunt doar obosit. Și-ngheţat. 

— Du-te înăuntru, prietene. Mănâncă și tu ceva. 

— Bine. Mulţumesc. 

Dacă ar fi fost bărbat măcar pe jumătate, dacă ar fi avut 
măcar o urmă de bun-simt, s-ar fi dus să-l ajute pe amărâtul 
care se chinuia să urce în mașină ansamblul inconștient și 
necoordonat de membre - tot ceea ce Alzheimerul mai lasă în 
urmă din ființa umană. Dumnezeu îi era martor că făcuse asta 


16 Referire la povestea Hainele cele noi ale Împăratului, de Hans Christian Andersen. 
(n.tr.). 

de atâtea ori încât știa mișcările pe dinafară. Însă lașul fu și de 
data asta mai puternic și acum, că reușise în sfârșit să-și 
desprindă privirea, îi era de-a dreptul imposibil să se mai uite în 
acea direcţie. Aruncă doar o scurtă privire în clipa în care trecu 
prin dreptul scaunului cu rotile aflat la câteva culoare în 
dreapta, doar cât să vadă că totul fusese îndeplinit și fără 
ajutorul lui. 

Traversă cu zgomot parcarea până la intrarea în mall și, odată 
aflat înăuntru, străbătu surprinzător de repede considerabila 
distanţă dintre Nordstrom și Macy's, ca un om fugărit de 
fantome. În clipa când trecu pe lângă raionul de încălțăminte, 
mintea i se liniștise suficient cât să-i transmită, încetul cu 
încetul, imaginea pe care retina o înregistrase în acea 
fulgerătoare privire aruncată scaunului cu rotile din parcare. 
Înţepeni în loc, fără să-l mai simtă pe cumpărătorul nervos care 
se împiedică în spatele lui și fără să mai audă cascada de 
înjurături aferente. 

— Dumnezeule mare! spuse el încet, pentru sine, apoi se 
răsuci pe călcâie și o rupse la fugă în direcţia din care venise, cu 
capul aplecat într-o parte, strigându-i lui Peterson instrucţiunile 
prin staţie, realizând cu groază că persoana care împinsese 
căruțul cu rotile o suise pe femeie într-o mașină, apoi se urcase 
în cea de alături și plecase cu aceasta. 

Încercă să-și spună că era doar o coincidenţă; că nu era decât 
o rudă a femeii, pe care o lăsaseră nervii și care se hotărâse să 
se descotorosească de o povară ce devenise prea greu de dus 
pe umeri. Dar nu credea! 

Langer alerga cât putea de repede, încercând din răsputeri să 
evite toți oamenii din drum - pe de-o parte pentru că erau atât 
de mulţi, pe de alta pentru că ochii îi erau plini de lacrimi și nu 
mai vedea bine. 

Sau poate că plângea fiindcă uneori oamenii cu Alzheimer 
arată de parcă ar fi morţi, iar alteori morţii arată de parcă ar 
avea Alzheimer. 

e Capitolul 31 


Se trecuse la ora de iarnă în noaptea de sâmbăta trecută și, la 
17:30, biroul lui Halloran era deja întunecat, învăluit în acea 
penumbră apăsătoare care apare atunci când soarele își pierde 
puterea, ca un bec vechi a cărui lumină devine din ce în ce mai 
slabă, înainte de a se stinge de tot. 

Oftă și aprinse lampa cu abajur verde de pe birou, amânând 
cât putea mai mult strălucirea sterilă a neoanelor din tavan. Nu 
remarcase bâăzâitul înainte să i-l menţioneze Sharon, însă de 
atunci îl scotea pur și simplu din minţi, mai ales în momente ca 
acestea, când majoritatea angajaţilor plecaseră acasă și clădirea 
era cufundată în tăcere. 

Se înveseli puţin auzind pe coridor vocea lui Bonar și ridică 
sprâncenele în clipa în care silueta rotundă a prietenului său 
umplu cadrul ușii. Se părea că făcuse duș în vestiarele de la 
parter și își schimbase uniforma cu o pereche de pantaloni cu 
dungă-n toată regula, un pulover pe gât și o geacă sport. 
Halloran simţea mirosul de Old Spice din cealaltă parte a 
camerei. 

— Arăţi foarte chipeș. 

— Să știi că am deja parteneră pentru seara asta. 

— O scoţi pe Marjorie la cină? 

— Asta era planul iniţial. Mergeam la restaurant, apoi ne 
întorceam la ea acasă, unde aș fi fost nevoit s-o iubesc cu 
sălbăticie. 

Işi aruncă haina pe spătarul scaunului cu un gest de dezgust. 

— Și de ce vorbești la timpul trecut? 

— Sincer, cred că a fost un condiţional. Te-a sunat cineva din 
Minneapolis până acum? 

Halloran își aruncă pixul pe birou. 

— Nu, dobitocul arogant din Minneapolis nu m-a sunat înapoi. 

Bonar plescăi din limbă, în semn de dojană. 

— Trebuie să vorbești frumos cu polițiștii importanţi din marile 
orașe, altfel n-o să-ţi spun ce știu. 

— La dracu'! l-am lăsat trei mesaje tipului. Nu-mi spune că n- 
a avut cinci minute în ultimele șase ore să dea un telefon, măcar 
din politeţe față de un coleg din alt departament. 

— Nu fi chiar așa de sigur. 

Bonar aruncă o privire televizorului stins din colțul camerei. 

— Nu te-ai uitat la știri, nu-i așa? 

— M-am uitat pe dracu'! Mă distrez prea tare scriind raportul 
ăsta pentru comisie, care ţine morţiș să arestăm pe cineva în 
cazul Kleinfeldt, de preferat pe cineva de foarte departe, care să 
nu aibă nicio legătură cu districtul nostru. Un traficant de 
droguri columbian care-a trecut pe-aici în drum spre Bogota ar fi 
ideal. 

Zâmbetul lui Bonar era întunecat. 

— Au transmis știrile de la televizor prin staţie. Am prins câte 
ceva în timp ce veneam încoace. Magozzi îl chema pe detectivul 
ăla, nu? 

— Exact. 

— Întâmplător, este chiar cel care conduce ancheta în cazul 
crimelor din Minneapolis. Și tocmai a mai avut loc încă una în 
după-amiaza asta. La mallul America, dacă-ţi vine să crezi. Tot 
orașul a luat-o razna. 

Halloran se încruntă. 

— Povestea aia cu jocul de calculator? 

Bonar dădu din cap. 

— Și înainte să sari și să pretinzi că tu te-ai gândit primul la 
asta, să știi că ţi-am luat-o deja înainte. Când a sunat la școală, 
Magozzi a întrebat ceva legat de calculatoare. Și având în 
vedere că sunt șanse extrem de mici să mai lucreze și la alt caz 
în perioada asta, înseamnă că școala noastră are legătură într- 
un fel cu crimele din Minneapolis. 

Halloran se îndreptă în scaun. 

— Dumnezeule! 

Bonar își îndesă mâinile în buzunarele de la pantaloni și 
începu să se plimbe prin cameră. 

— Așadar, crimele din Minneapolis au legătură cu școala 
catolică din nordul statului New York și investigația noastră a 
condus, la rândul ei, spre aceeași școală, în cazul în care copilul 
soţilor Kleinfeldt este cel care le-a făcut felul. Mai că vrei să 
crezi că povestea noastră se leagă de a lor, nu-i așa? 

— Nu. Nu vreau deloc să cred asta. 

— Nici eu nu vreau. Și poate că nici nu e cazul, fiindcă 
Magozzi caută adrese actuale de e-mail, iar noi ne-am interesat 
de un copil care-a fost acolo cu ani în urmă, pe când încă nici nu 
existau computere. Tot drumul încoace mi-am muncit creierii să- 
mi dau seama ce legătură ar putea exista între un psihopat care 
ucide în Minneapolis după scenarii dintr-un joc de calculator și o 
crimă în familie din Calumet - și n-am găsit nimic decât o 
coincidenţă care-mi dă dureri de cap. 

Oftă și se așeză pe canapea, cu coatele pe genunchi, cu 
mâinile atârnându-i între picioare. 

— Dar m-am molipsit de presentimentele negative ale lui 
Sharon. 

Halloran își puse coatele pe birou și privi fix în faţă, 
concentrându-se. După câteva minute, hotărî că era un exercițiu 
inutil. Îi trebuiau mai multe informaţii și nici măcar nu era sigur 
că asta l-ar fi ajutat cu ceva. 

— Trebuie s-o sun pe Marjorie să contramandez întâlnirea, 
spuse Bonar, ridicându-se dintr-odată. 

— Ca să faci ce? 

Bonar păru ca trăsnit. 

— Nu știu, zise el. Să aştept să sune Magozzi ăsta, presupun. 
Îmi stă pe creieri toată povestea. 

— Pleacă! spuse Halloran. la-ţi mobilul și, dacă dau de el, te 
sun și-ţi spun. 

Charlie era cu desăvârșire confuz. Lumea lui ordonată de 
cățel era dată complet peste cap. Ce-i drept, stătea pe scaunul 
de lemn, lângă stăpâna lui - în mod normal, locul lui preferat din 
întreaga lume -, dar nu era momentul potrivit al zilei; nu era 
îmbrăcată cu hainele-de-stat-pe-scaunul-de-lemn și din șarpele 
lung de sub copac nu curgea niciun pic de apă. 

Incercase să fie curajos atâta timp cât putuse, însă în cele din 
urmă se dăduse jos de pe scaun, i se urcase în braţe și începuse 
să-i lingă faţa, scheunând, cerând o explicaţie. 

Grace îl cuprinse în braţe și-i lipi capul de al ei, alinându-l și 
totodată neliniștindu-l. 

— Oh, Charlie, am mai omorât unul! șopti ea, închizând ochii. 

„E vina ta, Grace! E numai vina ta!” 

Știrea despre crima de la megamall apăruse pe internet cu 
mai puţin de o oră în urmă. Era singură în mansardă când o 
primise; încă mai încerca să ia urma e-mailurilor, cu mult după 
ce restul se lăsaseră păgubași. 

Multă vreme stătuse pur și simplu acolo, încremenită, citind și 
recitind știrea la nesfârșit. 

Harley, Annie și Roadrunner sunaseră câteva clipe mai târziu, 
făcându-și griji pentru ea, și Mitch sunase și el din mașină, la 
scurt timp după aceea. Era între două întâlniri cu clienţii, 
încercând din răsputeri să stingă focul năprasnic care le nimicea 
compania, și auzise știrea la radio. Grace îi asigurase pe toţi că 
e bine, chiar dacă se simţea strivită sub greutatea acestor noi 
remușcări care veneau să se-adauge celor pe care le purta în 
suflet de zece ani. 

„A fost vina ta atunci și tot a ta e și acum. Jocul tău, ideea ta, 
vina ta.” 

Plecase numaidecât din mansardă, dorindu-și, mai mult decât 
orice, să fie singură în casa pe care frica o construise, lângă 
câinele pe care frica îl crease, fiindcă numai acolo se simţea în 
mod drept pedepsită. 

Un zgomot pe partea dinspre nord a gardului îl făcu pe Charlie 
să ciulească urechile și pe Grace să ducă mâna la tocul de armă. 

Aproape zâmbi văzând pistolul în mână, îndreptat în direcţia din 
care se auzise zgomotul - nu-și dăduse seama că încă-și mai 
dorea cu atâta ardoare să trăiască și o parte din ea se întrebă 
de ce oare. 

Două mâini mici și negre apărură sus pe gard, urmate de un 
cap mic și negru. Ochii negri se căscară la vederea armei. 

— Aoleu, Grace, nu mă-mpușca! 

Grace se relaxă și puse Sigul înapoi în toc. 

— Ce cauţi aici, Jackson? 

Puștanul își trecu un picior peste gard și se lăsă să alunece în 
grădina ei, apoi se apropie cu desăvârșită nonșalanţă, ca și când 
să escaladezi un gard de doi metri jumate doar ca să vezi pe 
cineva era cel mai firesc lucru din lume. 

— Te-am văzut când ai venit. Nu vii niciodată acasă așa 
devreme. Mi-am zis că ai pățit ceva. 

Se opri în faţa ei, își lăsă capul într-o parte și se încruntă. 

— Nu arăţi prea bine. 

— Nu mă simt bine. 

Ei, asta chiar că era bună! Pe prietenii ei, care o cunoșteau și 
o iubeau de ani de zile, îi putea minţi fără să clipească, 
spunându-le că era bine. Dar puștiului ăstuia săâcâitor pe care 
nu-l văzuse decât de două ori în viaţă, gura ei trădătoare se 
hotărâse să-i spună adevărul. 

Jackson se așeză cu picioarele încrucișate pe iarba pe 
jumătate uscată, întinzându-i lui Charlie o mână pe care 
animalul începu numaidecâăt s-o lingă. 

— Ce s-a întâmplat? 

— A mai avut loc o crimă azi. 

— Da, la mall. Urâtă treabă. Ucigaşul Monkeewrench lovește 
din nou. Victima numărul patru din joc. 

Grace își întoarse privirea înspre magnolie, tulburată de 
cuvintele lui. Cum putea fi o crimă ceva atât de firesc pentru un 
copil de nouă ani? 

— Ei bine, eu sunt Monkeewrench, se spovedi ea preotului- 
copil. Eu am creat jocul. 

Un zâmbet larg se întinse încet pe toată fața puștiului. 

— Ei pe dracu'! Mamă, ce tare! Jocul ăsta e super-meseriaș! 

Grace se întoarse și îl privi cu tristă uluire. 

— Jackson! Patru oameni au murit fiindcă eu am creat jocul 
asta. 

Puștiul scoase limba și șuieră prostește. Pentru Dumnezeu, 
ea-i mărturisea un păcat capital și copilul ăsta îi scotea limba! 

— Astea-s rahaturi! Au murit fiindcă i-a împușcat un psihopat. 
Vino-ncoa', Charlie! 

Se bătu cu mâna peste picior și Charlie părăsi fără nicio jenă 
poala lui Grace ca să se ducă să se hârjonească-n iarbă cu un 
puști care-o absolvise de toate păcatele cu supremul cuvânt 
„rahaturi”. 

Îi urmări o vreme jucându-se, lăsându-se furată de simplitatea 
vieții care vine atât de firesc copiilor, câinilor și altora foarte 
puţini. Apoi îl duse pe Jackson în casă și-l așeză la masă și, în 
vreme ce pregătea ceva de mâncare pentru toţi, îi puse 
întrebări despre viaţa lui. Și el o întrebă despre a ei. 

Era întuneric când ea și Charlie îl conduseră pe Jackson acasă, 
scoțând toţi trei aburi în aerul înghețat, care devenise parcă 
apăsător după apusul soarelui. 

— Vreau să-ţi dau ceva, spuse Jackson. 

Băgă mâna pe sub tricou și scoase peste cap un lănțișor. 
Ridică spre ea o cruce de argint, care sclipi în lumina felinarelor. 

— Ştii ce-i asta? 

— Sigur. E un crucifix. De unde-l ai? 

— Mi l-a dat mama. Ca să nu-mi fie frică, atunci când a murit. 

Grace închise ochii o clipă și se lăsă pe vine, ca să-l poată 
privi în ochi. 

— Mama ta a murit? 

— Da. Anul trecut. De cancer. 

Îi trecu lanţul pe după gât, apoi îi zâmbi, cu dinţii albi 
strălucindu-i în negura nopții. 

— Așa! Acum o să fii în siguranţă. 


e Capitolul 33 


Pandemoniu, își zise Magozzi, făcându-și loc cu coatele prin 
mulțimea agitată ca să ajungă la biroul lui din secția de 
criminalistică. Pur și simplu, nu exista alt cuvânt. 

Ofițerii din toate turele erau acolo, îngrămădiţi la birouri, 
agitându-se în jurul telefoanelor și computerelor asemenea unui 
stup dezorganizat, împiedicându-se unul de altul, strigând ca să 
se facă auziţi. Mai mulţi băieţi de la firme de catering erau 
aliniaţi lângă biroul Gloriei, jonglând cu cutii de pizza, de 
mâncare chinezească și thailandeză și de Dumnezeu știe mai 
ce, în vreme ce Gloria, furioasă, ţipa la oameni să vină să-și 
plătească mâncarea și să o ia mai repede de pe biroul ei. 

O hărmălaie generală se auzea din camera din spate, sporind 
și mai mult balamucul. Reporterii invadaseră holurile, filmau 
totul, zbierau, își strigau întrebările către amărâtul în uniformă 
postat de pază în faţa ușii, căruia probabil că ar fi fost mai bine 
să i se ia arma ca nu care cumva să fie tentat să împuște pe 
cineva. Și presa nu dădea semne că avea de gând să plece prea 
curând. 

Magozzi aruncă o privire televizorului care mergea cu sonorul 
oprit în colţul încăperii, urmărind imaginile ca pe un film mut. 
Erau acum transmise prin satelit, în direct, pe toate canalele din 
oraș. 

Șeful de poliţie Malcherson se încuiase la el în birou, cu 
telefonul lipit de ureche. Vorbea probabil cu primarul, sau cu 
membrii consiliului, sau poate chiar cu guvernatorul, încercând 
să le explice unde se greșise în operaţiunea mallul America, cine 
era de vină și ce dracu’ aveau să facă acum. Magozzi nici nu 
voia să-și imagineze ce le-ar fi putut spune Malcherson. Nu 
existau răspunsuri și, pentru prima dată de când intrase în 
mansarda Monkeewrench, începuse să creadă că nu exista nicio 
soluție. Nebunul ăsta avea să continue să omoare oamenii unul 
câte unul, iar ei nu puteau face absolut nimic ca să-l oprească. 

Și pentru a doua oară în ultimele douăzeci și patru de ore, 
niciunul dintre partenerii Monkeewrench nu putea produce un 
alibi solid. În momentul în care avusese loc crima de la mall, 


251 


Annie, Harley și Roadrunner erau fiecare, zice-se, la el acasă, 
singuri; Grace era la birou și Mitch era în mașină, între două 
întâlniri. Niciunul nu avea niciun martor. Treaba începea să se- 
mpută, până și Magozzi era nevoit s-o recunoască. Patru dintre 
acești oameni stăteau de obicei împreună douăsprezece ore din 
douăzeci și patru; părea o coincidenţă prea mare faptul că, ori 
de câte ori nu erau laolaltă, cineva era omorât. 

— Hei, Leo! 

Expresia sergentului de patrulă Eaton Freedman era de-a 
dreptul jalnică. Stătea așezat la un birou care, pe lângă statura 
lui mătăhăloasă, părea făcut pentru o casă de păpuși. 

— Urâtă treabă azi! 

Coordonase toată ziua investigaţiile din ușă-n ușă de pe lista 
de înregistrări și fusese singurul dintre ei care nu se dusese la 
mall. 

— Am auzit că Langer nu suportă prea bine. 

— Era distrus. L-am trimis acasă. Nici Peterson nu-i cu mult 
mai bine. Stă și-și linge rănile. 

Priviră amândoi spre un birou din colţul îndepărtat, la care 
detectivul Peterson stătea cu capul în mâini. 

Freedman clătină încet din capul lui mare. 

— Nu înţeleg. Femeia murise cu mult înainte să o vadă ei, nu? 

— Oh, da! Se pare c-a fost omorâtă într-o cabină de probă din 
magazinul Nordstrom. A ucis-o acolo, apoi a scos-o într-un scaun 
cu rotile. Nu au de ce să se simtă vinovaţi pentru crima asta, dar 
dacă mai moare cineva, au impresia c-o să fie numai din vina 
lor. 

Freedman dădu din cap, semn că înțelegea ce era în sufletul 
celor doi. Toată lumea din departamente știa deja că Langer și 
Peterson văzuseră criminalul, că fuseseră aproape de el și nu 
numai că-l lăsaseră să scape, dar și mai rău era faptul că 
niciunul din ei nu fusese în stare să-l descrie. 

— Nu e vina lor, e de la frigul ăsta nenorocit! mârâi Freedman 
nervos. Ai putea să dai nas în nas cu maică-ta pe stradă și să n- 
o recunoști. 

Și descrierea sumară pe care atât Peterson, cât și Langer o 
dăduseră la faţa locului părea să întărească această idee. Una 
dintre hainele alea lungi, de puf, cu glugă cu margine de blană, 
o căciulă groasă, lipită de cap, un fular înfășurat în jurul gâtului, 
care acoperea partea de jos a feței - costumaţia tipică a 

oamenilor din Minnesota, atunci când scădea temperatura și se 
pornea vântul; nimic suspect. lar persoana care se ascundea 
sub aceste haine ar fi putut fi oricine, de la Marilyn Monroe până 
la un ciobănesc german. Vremea rece crea condiţii perfecte 
pentru deghizare. 

— Dar n-a fost asta, îi strigase Langer în parcarea de la mall, 
refuzând să se ascundă la adăpostul acestei scuze. Nu înţelegi! 
Nici măcar nu m-am uitat la persoana care împingea căruțul. 
Sunt observator antrenat. Ar trebui să văd totul. Și nu am văzut- 
o decât pe femeia din scaunul cu rotile. 

Tremura în timp ce vorbea, de frig, desigur, și chinuit de un 
demon personal pe care Magozzi nu i-l cunoștea. 

Peterson spusese la rândul lui cam același lucru, dar în vreme 
ce Langer se dusese glonţ acasă, evitând să mai dea ochii cu 
cineva, el rămăsese să-și facă mea culpa la birou. 

— Hei, Leo! 

Magozzi se întoarse, simțind că cineva îl împunge blând în 
umăr. Simţi parfumul plăcut al Gloriei. Discret, floral și scump, 
cu siguranţă cel mai plăcut miros din ziua aceea. Doamne, cât îi 
plăcea să aibă o femeie în preajmă! 

— A sunat Rambo, spuse secretara, strecurându-i în mână un 
pachet de bileţele roz, cu mesaje. A recuperat un glonț din 
trupul victimei de la mall. Unul bun, cu multe ghinturi. Incă mai 
lucrează la victimă, dar și-a zis că ai vrea să afli amănuntul ăsta 
cât mai repede. lar șeriful ăla din Wisconsin te-a sunat toată 
ziua. Îţi spun sincer că mă scoate din sărite. 

— Ce vrea? 

— Nu știu. Nu lasă niciun mesaj și nu vrea să-mi spună nimic. 

— Mă ocup eu. 

Magozzi oftă, apoi se întoarse din nou spre Freedman și se 
uită la vraful de hârtii la care lucra sergentul - rânduri după 
rânduri subliniate cu marker galben fosforescent. 

— Lista de înregistrări? 

Freedman dădu din cap. 

— Chiar și așa, cu numele și adresele corecte, tot o să dureze 
câteva zile bune, poate chiar săptămâni, până să putem bate la 
atâtea uși. Și asta era înainte ca jumătate din echipa mea să fie 
redirecţionată la mall. În plus, mă tot gândesc la ce-a spus 
femeia aia, MacBride, că ea nu crede că ucigașul e pe lista asta. 

Stau și mă-ntreb dacă nu cumva pierdem vremea degeaba cu 
povestea asta. 

— Nu ești singurul, spuse Magozzi, atingându-și cu degetul 
adâncitura dintre sprâncene; părea adâncă și permanentă. Mai 
ai oameni pe teren? 

— Douăzeci de echipe a câte doi oameni, care lucrează non- 
stop. Nu dormim niciodată. 

— Ține-o tot așa. 

Magozzi îl bătu peste umărul ce părea sculptat în piatră, apoi 
se târî până la biroul lui. Se așeză cu grijă în scaun, asemenea 
unui bătrân, și rămase câteva clipe nemișcat, fară să se 
gândească la nimic. 

Gino era deja instalat la biroul din fața lui și urla într-un 
telefon, cu un deget înfipt în urechea liberă ca să-și poată auzi 
interlocutorul. 

— Nu știu când ajung acasă, așa că vreau să știu: cu ce ești 
îmbrăcată în clipa asta? zbieră el, făcându-l pe Magozzi să 
zâmbească. 

Așa era Gino. Indiferent ce se petrecea la birou, când o suna 
pe Angela vorbeau despre ei doi și numai despre ei doi. 

Magozzi îl invidia atât de tare încât simţea că-l doare sufletul. 

e Capitolul 34 


Șeriful Halloran reuși în sfârșit să dea de detectivul Leo 
Magozzi la ora opt seara și asta numai pentru că ameninţase să 
trimită un mandat de arestare pentru împiedicarea bunei 
desfășurări a justiţiei pe numele unei secretare mult prea 
protectoare, care îl speria cam de zece ori mai rău decât 
Sharon. 

— Asta-i o mare măgărie! îi spusese femeia. 

— Știu, dar sunt disperat. 

Halloran nu înţelesese de ce, dar răspunsul o făcuse pe 
femeie să râdă și acum vorbea în sfârșit la telefon cu omul pe 
care îl căuta. Lăsa impresia că-i pare sincer rău și arăta de-a 
dreptul epuizat. 

— Îmi cer scuze, domnule șerif... Halloran, parcă? 

— Da. Din Kingsford County, Wisconsin. 

— Îmi pare sincer rău că n-am putut lua legătura cu 
dumneata mai devreme, domnule șerif, dar am avut o zi de-a 
dreptul imposibilă. 

— Povestea de la mallul America. Am auzit la știri. O să-ncerc 
să nu vă rețin prea mult. 

— Stai puţin, Kingsford County ai spus? Of, ce dobitoc sunt, 
îmi pare rău. Voi aţi pierdut un om săptămâna asta, nu-i așa? 

— Ajutor de șerif Daniel Peltier, spuse Halloran și simţi nevoia 
să adauge: Danny. 

— Vreau să știi că ne-am întristat cu toţii când am auzit ce s-a 
întâmplat. Este îngrozitor să pierzi un om în felul ăsta. 

— Este îngrozitor să pierzi un om în orice fel. 

— Ai mare dreptate. Și ascultă, nu-mi vine să cred că șeful nu 
v-a dat telefon, dar în mod sigur o să trimitem o mașină pentru 
ceremonie și... 

— Șeful dumitale mi-a dat telefon și apreciez gestul. Dar nu 
pentru asta am sunat, domnule detectiv Magozzi. 

— Oh? 

— Am numele dumitale de la maica superioară de la Școala 
Sfântul Petru din New York. 


Detectivul tăcu un moment atât de lung, încât Halloran auzi 
frânturi din conversațiile care aveau loc în fundal. 

— Domnule detectiv Magozzi? Mai ești acolo? A 

— Da, îmi pare rău. M-ai luat puţin prin surprindere. Incercam 
să-mi dau seama ce-ar putea însemna asta. Pot să te întreb care 
a fost motivul pentru care ai sunat astăzi la școala Sfântul 
Petru? 

Halloran suflă încet și prelung aerul din piept, la fel cum făcea 
înainte să elibereze trăgaciul, la antrenamentele de poligon. 

— A avut loc o dublă omucidere în orașul nostru, în aceeași zi 
în care a murit ofițerul Peltier. 

— Da, cei doi bătrâni uciși în biserică. Am citit despre asta. O 
clipă! 

Acoperi receptorul cu mâna și le strigă celorlalți oameni din 
birou: 

— Credeţi că aţi putea vorbi mai încet? 

Nu remarcă niciun rezultat vizibil. 

— Îmi cer scuze, domnule șerif, ce spuneai? 

— O să fiu foarte scurt, domnule detectiv. Singura noastră 
pistă spre un posibil suspect în cazul crimei celor doi ne-a dus la 
școala asta și, când am sunat acolo azi-dimineaţă, mi-au spus că 
sunaseși și dumneata... 

Cineva în Minneapolis urla ceva în legătură cu o pizza și de 
data asta Magozzi nici nu se mai obosi să acopere receptorul și 
strigă din toate puterile: 5 

— TĂCEȚI DRACULUI ODATĂ! 

Apoi se lăsă o tăcere totală, la ambele capete ale firului. 

— Scuză-mi ieșirea, domnule șerif. 

Halloran zâmbi. 

— Nicio problemă. Așa e-n toate filmele pe care le-am văzut 
despre polițiștii din marile orașe. 

— Înseamnă că n-au fost turnate pe la noi. Aici avem un șef 
care adoră să ţină predici despre deteriorarea limbajului ca 
indicator moral al declinului unei civilizaţii. Așadar, crezi că 
ucigașul vostru are legătură cu școala asta? 

— Posibil. E o poveste lungă. 

— Uite ce te rog. Sunt în biroul principal momentan și-ai crede 
că-i grădină zoologică aici, în seara asta. Așteaptă-mă să ajung 
într-un loc mai liniștit și te sun eu. 


— Șansele sunt foarte mici, domnule detectiv. Nu avem nicio 
dovadă solidă cum că ceea ce s-a întâmplat aici are vreo 
legătură cu crimele de la voi. Doar că m-a mirat coincidența, 
atâta tot. 

— Aș vrea să aud părerea dumitale. 

— Aştept să mă suni, atunci. 

— Ei, ce-a fost asta? întrebă Gino, mușcând dintr-o imensă 
bucată de pizza cu ardei, prinzând cu limba un fir rebel de 
mozzarella. 

— Nu știu. Ar putea fi doar o coincidență. Haide! 

Magozzi se ridică din scaun și începu să-și facă loc printre 
birouri, înspre o cameră de interviuri. 

Gino se încruntă, lăsând în urma lui picături de sos de roșii, 
asemenea unei dâre de sânge. 

— Poliţiştii nu cred în coincidenţe. Am auzit asta în Lege și 
ordine. 

— Atunci înseamnă că așa trebuie să fie. Ți-aduci aminte de 
cei doi bătrâni împușcați în biserică în Wisconsin, la începutul 
săptămânii? 

— Normal că-mi aduc aminte. Ajutorul de șerif a intrat la ei în 
casă ceva mai târziu și a fost spulberat de o armă montată într- 
o capcană. Nu vrei și tu o bucată de pizza? Nu-i făcută de 
Angela, dar nu-i rea. 

— Nu, mulţumesc. Cu șeriful de acolo am vorbit adineauri la 
telefon. Mi-a spus că urma suspectului i-a condus la școala 
Sfântul Petru din New York. 

Gino se opri din mers. 

— Școala noastră Sfântul Petru? 

e 

Gino își tot vâra capul pe ușa camerei de interviu de unde 
Magozzi vorbea la telefon cu Halloran și, în clipa când acesta 
închise, părea că mai are puţin și se urcă pe pereţi. 

— Ei bine? 

Magozzi își puse picioarele pe un scaun și-și privi îndelung 
vârfurile scofâlcite ale pantofilor sport, de piele neagră. 

— Ciudată treabă, Gino. 

— Cât de ciudată? 

— Atât de ciudată, încât șeriful vine aici chiar în seara asta. 

— Și cine e suspectul căruia i-a luat urma la școala Sfântul 
Petru? 

— Copilul celor doi morți. Se pare că l-au abandonat acolo la 
cinci ani și nu s-au mai întors după el. Asta se întâmpla cu 
douăzeci și șase de ani în urmă. 

Gino închise ușa ca să nu mai audă gălăgia din biroul alăturat 
și rămase nemișcat preț de câteva clipe, încercând să priceapă 
cum de era posibil ca niște părinţi să-și abandoneze copilul. Nu 
că n-ar mai fi văzut asta de sute de ori până acum. Dar nu 
reușise niciodată să înţeleagă. 

Magozzi se uita la el. 

— Copilul era hermafrodit, Gino. 

— Ce face? 

Magozzi dădu din cap. 

— Băiat și fată în același timp. Halloran a vorbit cu doctorul 
care l-a adus - sau a adus-o - pe lume. Cică părinţii ar fi fost 
niște fanatici religioși și au tras concluzia că bietul copil era o 
pedeapsă divină sau ceva de genul ăsta. Au refuzat o 
intervenţie chirurgicală care ar fi transformat nou-născutul într- 
un copil normal. Numai Dumnezeu știe cum au fost primii cinci 
ani din viaţa bietului micuţ. În cele din urmă, l-au adus la Sfântul 
Petru, au plătit în avans taxele de școlarizare pentru 
doisprezece ani, apoi și-au luat tălpășiţa. 

— Ai spus rau adus. 

— Era îmbrăcat în haine de băiat când a ajuns la ei, așa că cei 
de la școală l-au tratat ca pe un băiat. Și i-au dat un nume. 

Gino se încruntă. 

— Cum adică i-au dat un nume? 

Magozzi luă de pe masă un carnet cu hârtie galbenă și începu 
să se uite încruntat prin însemnările pe care le făcuse. 

— Copilul nu avea prenume când a ajuns la ei. Maica 
superioară i-a spus unuia dintre oamenii lui Halloran că nu crede 
că cineva i se adresase vreodată până în acel moment - copilul 
de-abia știa să vorbească. In orice caz, i-au spus Brian. Brian 
Bradford. 

Gino își fixă privirea în peretele întunecat al încăperii 
spartane, care nu avea decât o singură fereastră îngustă. 

— Ştii ce mă miră pe mine în toată povestea asta? Că șeriful 
Halloran se mai obosește să afle cine i-a omorât pe nenorociții 
ăia doi. Să înţeleg că a căutat numele în baza de date? 

— Și n-a găsit nimic. Nicio înregistrare pe numele Brian 
Bradford. 

Gino oftă și-și frecă ceafa. 

— Așa... Carevasăzică, ucigașul lui Halloran a crescut la acest 
obscur internat catolic din New York și criminalul nostru a lăsat 
urme digitale către aceeași școală. Şanse de unu la un milion. 
Prea mare coincidenţa. Hai să-l găsim și să-l arestăm. 

— Nu-i atât de ușor. 

— La dracu’, cred că am puteri paranormale! Eram sigur că 
asta o să spui. 

— A dispărut când avea șaisprezece ani. 

— La naiba! 

Gino trase un scaun de lângă masă și se așeză. 

— Ai remarcat cum toată lumea implicată în povestea asta 
pare să dispară de pe faţa pământului? Am început să mă uit din 
când în când la propriile picioare, ca să m-asigur că mai sunt 
aici. 

Magozzi întoarse o pagină din carnet. 

— Se pare că soţii Kleinfeldt, cei doi bătrâni uciși, fugeau de 
multă vreme de ceva. În New York au stat cel mai mult timp - 
doisprezece ani - dar șeriful Halloran a aflat că și-au schimbat 
de nenumărate ori numele și locaţia; s-au învârtit prin toată 
țara. Au început să se-agite cam în aceeași perioadă în care 
puștiul și-a luat diploma și a plecat de la Sfântul Petru. Oraș 
după oraș, stat după stat... și de fiecare dată și-au schimbat 
numele. 

— Se ascundeau. 

— Exact. Rămâneau o vreme în câte-un loc, însă de fiecare 
dată se întâmpla ceva. Cineva le-a pătruns în apartamentul din 
Chicago - le-a tăiat toate hainele, a desenat feţe pe toţi pereții, 
a rupt mobila, a spart toate farfuriile - a doua zi dispăruseră. Au 
apărut în Denver, cu nume noi, și au stat acolo câteva luni, până 
când o camionetă pe care autorităţile n-au putut-o identifica le-a 
lovit mașina din spate și a încercat să-i arunce de pe-o stâncă. 
Au dispărut iar. Apoi, în California, cineva le-a aruncat în aer vila 
de un milion de dolari. Din fericire pentru ei, fericita pereche își 
petrecea acea noapte în casa de oaspeţi, de lângă piscină. 
Polițistul care s-a ocupat de caz crede că cei doi știau că cineva 
urmează să vină - și el nici măcar nu cunoaște toată povestea. 

— Frate! exclamă Gino, dând din cap. 

— După care dăm de ei în Wisconsin, sub numele de 
Kleinfeldt. Probabil că până acum învăţaseră să-și ascundă 


259 


destul de bine urmele, fiindcă au trecut zece ani până când 
umbra să-i găsească din nou și, de data asta, se credeau 
pregătiţi. 

— Capcana care l-a ucis pe ajutorul de șerif. 

— Da. Insă criminalul a venit peste ei în biserică, singurul loc 
unde nu putuseră monta capcane. l-a împușcat în cap c-un 22. 
Pe amândoi. Unul din cele două gloanţe n-a mai fost bun de 
nimic - l-au găsit turtit în craniul bărbatului, nu mai rămăsese 
aproape nimic din el. Dar cel pe care l-au scos din creierii femeii 
se pare că are niște zgârieturi pe el. Halloran ni-l aduce în seara 
asta. N-are încredere în nimeni, doar în propriul buzunar. 

Gino se juca acum cu crusta de pizza, încercând s-o balanseze 
pe muchia mesei. 

— Halloran ăsta are vreo dovadă solidă? Ceva care să-l facă 
să fie sută la sută sigur că ucigașul e copilul celor doi? 

— Sunt mai multe indicii. Nu știu dacă le-am putea spune 
chiar „solide”. Soții Kleinfeldt au fost uciși chiar de ziua de 
naștere a copilului, dacă vrei să începi să numeri coincidenţele. 
In plus, au un psihiatru la biroul din Wisconsin care spune că 
sunt prezente toate semnele unei răzbunări personale. Feţele 
desenate pe pereţii apartamentului din Chicago, pentru început. 
Se pare că e o chestie clasică pe care o fac sociopaţii care-și 
urăsc părinţii. Și mai există un aspect care nu a fost dat presei. 

Magozzi privi încruntat mâzgălelile întunecate din carnet - 
scrisese în grabă, încercând să prescurteze. 

— După ce i-a împușcat în biserică, ucigașul le-a deschis 
hainele și le-a crestat niște cruci mari pe piept - aproape că i-a 
jupuit, a spus medicul legist. După care i-a îmbrăcat la loc. 

Gino își trecu limba peste buze, apoi înghiţi în sec. 

— Mda, pare ceva destul de personal. 

— Și asta nu-i totul. Glonţul cu care vine Halloran n-a omorât- 
o pe loc pe bătrână. Doamna Kleinfeldt era încă-n viaţă când a 
tăiat-o. 

Gino se lăsă pe picioarele din spate ale scaunului și, când 
închise ochii, toţi anii vârstei i se citiră pe faţă. 

— În afară de coincidenţa cu școala catolică, mai e și altceva 
care să lege cazul nostru de al lui? 

Magozzi dădu din cap. 

— Ei, asta știu c-o să-ți placă. 

— Foarte bine. Fiindcă până acum nu mi-a plăcut nimic. 

— După ce puștiul a terminat școala Sfântul Petru, a plecat în 
lume. Mai târziu, școala a primit o cerere de copie după foaia lui 
matricolă. Cererea fusese făcută în statul Georgia, în Atlanta. 

Scaunul lui Gino ateriză cu o bufnitură pe toate picioarele. 

— Ei, pe dracu'! 

— Acolo s-a născut, Gino. În Atlanta. Se pare că Brian 
Bradford s-a întors acasă. 

— Ei pe dracu'! 

— Ai mai spus asta. 

— La dracu'! 

— Ei, asta-i ceva mai original. 

— Stai așa, stai așa... 

Gino era de-a dreptul entuziasmat de-acum. Sări în picioare și 
începu să înconjoare masa de lemn, încruntat, cu mintea 
galopându-i. 

— Dacă avea cinci ani acum douăzeci și șase de ani - 
înseamnă că a fost în campus cam în aceeași perioadă în care s- 
au petrecut crimele... 

— Și în același timp cu băieţii noștri de la Monkeewrench. 

— Dintre care niciunul nu are alibi. 

Gino îl privi fix în ochi. 

— La dracu’, Leo! Trebuie să găsim un pretext să-i băgăm pe- 
ăștia cinci după gratii. 

— Dacă găsești tu vreunul, spune-mi-l și mie. Până atunci, 
trebuie măcar să-i ţinem sub urmărire. 

— Și trebuie să aflăm care sunt numele lor adevărate. Poate 
că unu-i Bradford. 

Magozzi întinse mâna după telefon. 

— II sun pe Tommy. Poate a reușit să spargă dosarul FBI... 
__— Nu te obosi. L-am întrebat eu cât ai vorbit tu la telefon. 
Incă-și mai smulge părul din cap, n-a făcut niciun progres. Zicea 
că tocmai ajunsese la un clic distanţă de intrare, când s-a izbit 
de un firewall nou de care nu poate să treacă. 

Magozzi se încruntă. 

— Ciudat. Mi-a spus că poate să spargă sistemele FBl-ului și-n 
somn. 

— Mda, se pare că și-a schimbat părerea. Știi ce-ar trebui să 
facem? Să-i strângem iar pe toţi și să-i punem să-și scoată 
chiloţii - să vedem dacă vreunul are ceva în plus. 

— Cred c-ar fi ilegal. 


— Poate-ar fi de acord s-o facă de bunăvoie. 

Magozzi râse. 

— la încearcă! Te provoc s-o suni pe Annie Belinsky și să-i ceri 
să-și ridice fusta. 

Gino pufni. 

— Nu-i ea. Creatura asta e mult prea femeie ca să poată avea 
în ea ceva de bărbat. În plus, n-ar face rău nici măcar unei 
muște. 

— Cu excepţia tipului ăluia, pe care l-a omorât cu cuțitul. 

— Și care sunt absolut convins că a meritat-o, spuse Gino. 

Se așeză la loc, își puse coatele pe masă și-și privi mâinile. 

— Ştii ce? Povestea asta e din ce în ce mai urâtă. Acum nici 
măcar nu știm dacă trebuie să căutăm un bărbat sau o femeie. 

Magozzi aruncă pixul pe birou și împinse telefonul înspre 
Gino. 

— Unde sun? întrebă acesta. 

— La Poliţia din Atlanta. Vezi dacă au vreun Brian Bradford în 
dosarul despre crimele din campus. Și, în caz că nu, spune-le să 
verifice registrele de admitere la Universitatea Atlanta. Dacă 
Bradford s-a dus acolo, a folosit foaia matricolă de la școala 
Sfântul Petru. Chiar dacă și-a schimbat numele, tot ar trebui să-i 
găsim urma. 

Gino împunse numerele din telefon cu degetul lui gros ca un 
cârnat. 

— E aproape zece noaptea la ei. Universitatea s-a închis acum 
câteva ore. 

— Sunt polițiști. Spune-le să găsească pe cineva care să 
deschidă biroul și să verifice registrele. 

— Bine, dar o să le dau numele tău. 

e 

Șeful Malcherson le făcu semn lui Gino și Magozzi să intre în 
biroul lui, apoi să închidă ușa și să ia loc. Magozzi se întrebă 
dacă întreaga ședință avea să se desfășoare în limbajul 
semnelor și hotărî că, dacă și-ar fi petrecut el atâtea ore 
discutând cu presa și dând telefoane pe cât o făcuse șeful lui în 
acea zi, probabil că nici el n-ar fi avut prea mult chef de vorbă. 

Le trebuiră zece minute să-l pună în temă cu toate cele aflate. 
Șeful îi ascultă fără să-i întrerupă, în timp ce-și cobora la loc 
mânecile suflecate ale cămășii, își încheia gulerul și-și potrivea 
cravata, pregătindu-se să înfrunte presa înfometată, care 

aștepta la ieşirea din clădire. Încercă să-și îndrepte părul alb cu 
palmele, însă fără succes. „Prea multă spumă”, își spuse 
Magozzi. 

— Carevasăzică, poliția din Atlanta o să deschidă dosarul 
despre crimele din campus, însă numele de Brian Bradford nu-i 
era cunoscut detectivului cu care a discutat Gino, deși era unul 
dintre oamenii care-au lucrat la acest caz, încheie Magozzi. Dar 
începem să credem din ce în ce mai tare că există o legătură 
între băieții Monkeewrench și cele întâmplate în Wisconsin. Sunt 
fie suspecți, fie ţinte și, în ambele situaţii, trebuie să-i ţinem pe 
toți cinci sub supraveghere, douăzeci și patru de ore din 
douăzeci și patru. 

— De acord, spuse șeful, ridicându-se și luându-și pardesiul 
elegant de pe un umeraș agăţat în cuierul din colţul camerei. 
Dar va trebui să iei din oamenii pe care ţi i-am dat deja. Am 
implicat pe toată lumea în povestea asta și nu mai avem alte 
resurse. 

— Haide, șefu'! se plânse Gino. Toţi oamenii noștri au lucrat 
deja două ture, două zile la rând. Mai apelaţi o dată la celelalte 
secții din stat, să ne mai împrumute oameni. leri s-au grăbit să 
ne sară-n ajutor. 

— Nici vorbă! Toate secţiile locale își ţin oamenii acasă, 
încearcă să acopere școlile. 

— În tot statul? întrebă Magozzi. Asta-i ridicol! Individul ăsta 
n-a lovit niciodată în afara orașului. 

Malcherson clătină din cap. 

— Nu contează. Au și ei regulamentele lor de respectat, la fel 
ca noi, și preferă să-și ţină oamenii în orașele lor, nu într-al 
nostru. 

— Dumnezeule mare! exclamă Gino, lăsându-se dezgustat pe 
spătarul scaunului. Asta-i o tâmpenie. Dacă mai încearcă să 
omoare pe cineva, mai mult ca sigur o să acționeze într-o școală 
din Minneapolis - și noi cum dracu' o să facem să le-acoperim 
pe toate? 

Fu uimitor că Malcherson nu-l admonestă pe dată pe Gino 
pentru întrebuințarea unui limbaj atât de colorat și acest lucru 
se datora cu siguranţă faptului că șeful era peste măsură de 
obosit. li aruncă doar o privire de dojană, ridică din umeri și 
începu să-și încheie pardesiul. 

— Tocmai am discutat cu domnul guvernator. Închide toate 
școlile mâine. O să auziţi la știrile de noapte. 

Gino clătină din cap. 

— Ştiam eu! Se întâmplă! Psihopatul ăsta conduce acum 
întregul oraș, exact cum v-am spus. Și de-acum, o să fie tot mai 
rău. Mâine închidem școlile, poimâine oprim ambulanţele... 

— Și ce ai fi vrut să facem? întrebă Malcherson, aproape 
ridicând vocea. Pierdem o persoană pe zi și n-au mai rămas prea 
mulți oameni în tot statul care să creadă că Departamentul de 
Poliţie din Minneapolis poate să facă ceva în privința asta. Nici 
măcar guvernatorul. 

Se uită pe rând la fiecare, apoi își cobori privirea în pământ și 
expiră aerul care aproape că-i învineţise faţa. 

— Îmi pare rău. Nu-i vina voastră. Nu-i vina nimănui. Am stat 
prea mult la telefon. 

— S-au luat urât de tot de dumneavoastră, nu? întrebă Gino și 
Malcherson râse scurt. 

— Membrul ăla nou din consiliu - Wellburg, sau cum l-o 
chema - a avut tupeul să mă sune și să mă-ntrebe de ce nu fac 
nimic în legătură cu toate crimele astea. Eram atât de obosit 
după orele petrecute la telefon, încât mi-am ieșit din fire și i-am 
spus că nu fac nimic fiindcă n-am eu chef! Presupun c-o s-o 
vedeţi și pe-asta la știrile de noapte. 

Oftă și privi absent înspre un colţ al camerei, întrebându-se 
fără îndoială dacă va mai avea de lucru după întrunirea 
consiliului de a doua zi. 

— Ascultaţi-mă. Tot ce vă pot spune e să lucraţi cu ce aveți. 
Luaţi câțiva oameni din echipa care verifică înregistrările - 
oricum se pare că asta-i o pistă moartă. La dracu’! Inchideţi-i pe 
toţi ăia cinci de la Monkeewrench într-o cameră și faceți cu 
schimbul de pază la ușă. Se opri și trase aer în piept. Dacă nu se 
poate, apelaţi la FBI. Daţi-le un nume pentru amprentele alea și 
o să sară într-o clipă să urmărească pe oricine vreţi voi. 

Magozzi se foi în scaun. 

— Nu vreau să fac asta, domnule. 

Malcherson clipi, surprins. Magozzi nu-i spunea niciodată 
„domnule”. 

— Dacă găsești o potrivire pentru glonţul din Wisconsin, 
oricum o să fie implicaţi până peste cap. O să fie cazul lor 
atunci. 

— Știu. 

— Va trebui să le predai tot dosarul. Până la ultima hârtiuță. 

Magozzi dădu atent din cap și Malcherson miji ochii. 

— Nu l-ai notat nicăieri, nu-i așa? Nu ai de gând să le spui ale 
cui erau amprentele. Cum de altfel n-o să-mi spui nici mie... 
Stai! Nu răspunde la întrebarea asta. Aș fi nevoit să te suspend. 

Oftă din nou, își întinse cu mâna reverul hainei și-și luă 
servieta de pe birou. 

— Domnilor, mă duc acasă. O să-mi plimb câinele și-o să beau 
ceva cu soţia mea - sau poate invers, depinde care din ei mai 
vorbește cu mine. Gino, transmite-i salutările mele Angelei. 

— O să se bucure că v-aţi gândit la ea, șefu'. 

Malcherson se opri în dreptul ușii, zâmbind ușor. 

— Ştii ce? Chiar cred c-o să se bucure. E genul ăsta de om. Nu 
știu ce-ai făcut să o meriţi, Rolseth, dar cred c-a fost într-o viaţă 
anterioară. 

Închise fără zgomot ușa în urma lui. 

După ce șeful plecă, Gino se-ntoarse și-și pironi privirea 
asupra lui Magozzi. 

— O să-i spui vreodată șefului că sunt amprentele lui 
MacBride? 

Magozzi ridică din umeri. 

— Realizezi în ce te bagi dacă se dovedește că ea este 
criminalul? 

— Nu MacBride este criminalul, Gino. 

Gino se lăsă să alunece în scaun până când fundul îi ajunse pe 
margine. Își lăsă capul pe spate și închise ochii. 

— Aş vrea să fiu și eu la fel de sigur! Ei, și-acum ce facem, 
Kemosabi? 

— Ce a spus șeful, presupun. Îi spunem lui Freedman să ne 
dea niște oameni din echipa lui și-i punem pe urmele celor cinci 
începând cu schimbul trei. 

Gino ridică mâna și-și întredeschise pleoapele ca să se uite la 
ceas. 

— Schimbul trei nu începe decât peste câteva ore. 

— Da. Mă gândeam să-i acoperim noi până atunci. 

— lartă-mi simplitatea minţii, dar noi suntem doi și ei cinci. 

— O să fie toți în același loc. l-au lăsat Gloriei programul, ai 
uitat? M-am uitat eu mai devreme. 

— Da’ o suni tu pe Angela. O să urle ca nebuna. 


Magozzi zâmbi. 

— Angela n-a ridicat vocea niciodată-n viaţa ei. 

— Da, ai dreptate. Dar o să se smiorcăie. Și nu suport când se 
smiorcăie. 

Gino făcu un efort să se ridice din scaun, apoi se întinse. 

— Așadar, încotro? 

Magozzi îi răspunse cu un rânjet. 

— La dracu'! E chiar așa de rău? 

e Capitolul 35 


Halloran tocmai încheiase convorbirea cu detectivul Magozzi 
și se ridica de pe scaun, când Sharon Mueller intră în biroul lui. 
Rămase împietrit preț de câteva clipe, pe jumătate ridicat, pe 
jumătate așezat, apoi să lăsă încet la loc pe scaun, mut de 
uimire. 

Se pare că reacţia lui îi plăcu lui Sharon, fiindcă îi zâmbi. 

— Hei, mersi, Halloran! 

— Porţi rochie! îi spuse el, ca și cum ea n-ar fi fost conștientă 
de acest lucru. 

Nu o văzuse vreodată îmbrăcată altfel decât în uniformă. 
Pantaloni drepţi, de culoare maro, cămașă și cravată maro, 
pantofi cu talpă ortopedică... și accesorizată, desigur, cu cele 
cinci kilograme de echipament standard pe care trebuiau să le 
poarte cu toţii, la centură. Ca să nu mai vorbim de armă! Pe 
care nu o purta acum. Probabil se gândise că nu s-ar fi asortat 
prea bine cu rochia strâmtă și roșie, care-i începea prea târziu în 
partea de sus și se termina prea repede în cea de jos. 

Își ridică puţin fusta, expunându-și un picior parcă 
interminabil, și Halloran fu cât pe-aci să leșine. 

— Și tocuri! îl completă ea, ceea ce era o idee bună, de vreme 
ce privirea lui Halloran nu ajunsese încă până acolo și probabil 
că nici n-avea să ajungă. 

Își ridică, din politețe, ochii spre faţa ei și fu surprins să 
observe câteva urme discrete de machiaj - Sharon nu se machia 
niciodată și nici nu avea nevoie. O umbră fumurie pe pleoape și 
o strălucire mătăsoasă pe buze, ce le făcea să pară desenate 
din acuarele. Nu era drept să se mai și aranjeze, după ce că era 
și așa atât de frumoasă. 

— Nu te-am mai văzut până acum îmbrăcată cu altceva decât 
cu uniforma, spuse el. 

— Și asta e tot o uniformă. Uniforma pe care o port la întâlniri. 
leșim în oraș! 

— Bine, spuse el fără să gândească, apoi își aminti. Dar nu 
pot. 

Sharon miji puţin ochii. 


— De ce nu? 

— Trebuie să prind niște băieţi răi. 

Sharon oftă cu zgomot și umerii i se plecară ușor, făcându-i 
sânii să i se miște sub materialul de mătase roșie. Ca să nu se 
mai zgâiască la ea, Halloran fu nevoit să-și privească mâinile - 
stăteau inerte pe masă, cu degetele ușor chircite, afurisitele 
naibii! - fără să facă nimic, fără să-l ajute deloc, făcându-l să 
arate ca un prost. 

— Știu că nu ești homosexual, Halloran... 

— Vai de mine! Mi s-a aflat secretul. 

— ... prin urmare, care-i treaba? Ne știm de doi ani și nu te-ai 
dat niciodată la mine. Nici măcar o dată. 

Halloran își drese vocea. 

— Mi se interzice să hărţuiesc sexual ofiţerii din subordine. 
Așa scrie în manualul polițistului. 

— Nu-i amuzant. 

— Nici nu-ncercam să fiu amuzant. Chiar așa scrie în 
manualul de poliţie. 

Sharon își ţuguie buzele și Halloran aşteptă să dispară 
acuarela trandafirie, însă fu surprins să constate că aceasta 
rămăsese acolo. 

— Bine, atunci te hărţuiesc eu. Hai să plecăm de-aici și să 
trecem la treburi serioase! 

Își simţi gura luând forma unuia dintre acele rânjete tâmpe 
ale lui Harrison Ford. Era într-o clădire aproape goală, singur cu 
o femeie în rochie roșie, pe care și-o dorise din prima clipă în 
care o văzuse, cu doi ani în urmă, îndesându-i sub nas cererea 
de înscriere. Și ea îl seducea pe e/. Probabil că lui Harrison Ford i 
se întâmpla tot timpul asta. Nu era de mirare că arăta așa. 

— Oricum, n-ai ce criminal să mai prinzi în seara asta. 

Rânjetul tâmp dispăru ca șters cu buretele. li fluturase prin 
faţă insigna de șerif, fără să-și dea seama măcar ce face. 

— Păi, tocmai asta e, spuse el oftând, ridicându-se în picioare 
și începând să adune hârtiile și fotografiile răsfirate pe tot biroul, 
îndesându-le pe toate într-o cutie care devenise dosarul 
Kleinfeldt. Mă duc în Minneapolis în seara asta. 

Sharon tăcu preț de-o clipă și Halloran simţi schimbarea din 
ea ca pe-o cădere bruscă a presiunii barometrice. Intr-o clipită, 
femeia se transformase la loc în ajutorul de șerif. Tonul îi era 
acum cât se poate de serios. 

— Ce s-a întâmplat? întrebă ea. 

Halloran prinse cutia sub un braţ și cu cealaltă mână își luă 
haina de pe spătarul scaunului. 

— Trebuie să mă duc până la depozitul de dovezi, apoi o iau 
din loc. M-așteaptă un drum lung. 

Stinse lumina, închise și încuie ușa biroului, apoi începu să 
coboare scările. Sharon se ţinea scai de el. 

— E același tip, nu-i așa? încercă să-l tragă de limbă, 
bocănind pe tocurile înalte ca să ţină pasul cu el. Ucigaşul 
Monkeewrench e criminalul nostru! 

— Ucigaşul Monkeewrench? Unde-ai auzit asta? 

— La asta e bună media. Și e același individ, am dreptate? 

— Poate. Au recuperat un glonţ de calibru 22 din corpul 
victimei ucise astăzi la mallul America. Are destule ghinturi pe el 
cât să-l putem compara cu cel pe care l-am scos noi din doamna 
Kleinfeldt. 

Sharon îl bombarda mai departe cu întrebări, fără să-l observe 
pe Cleaton care, în clipa în care-o văzu îmbrăcată în rochia 
roșie, rămase pur și simplu cu gura căscată, uitând de 
ocheadele galeșe pe care i le aruncase până atunci dispecerei 
Melissa. De ce sunase departamentul din Minneapolis la școala 
catolică? Ce anume căutau? Criminalul fusese creativ și cu 
victimele de acolo? Le crestase și pe ele? Găsiseră vreo probă 
interesantă la locul faptelor și, în mod bizar, cum i se păruse 
detectivul Magozzi? 

Halloran îi spuse tot ce știa, adică nu mare lucru, inclusiv că 
Magozzi părea un băiat de treabă, ajuns aproape la capătul 
puterilor. 

— E perfect de-nţeles, spuse ea în timp ce coborau treptele 
acoperite cu gresie care duceau la subsol. 

— Ce vrei să spui? 

Sharon era entuziasmată, mergea repede, vorbea repede. Era 
acum în faţa lui pe coridorul îngust, îndreptându-se spre ușa de 
sârmă din capătul culoarului. 

— Soții Kleinfeldt au fost primele victime, cei pe care își dorea 
cu adevărat să-i omoare. Crima asta a fost personală. Pe cale de 
consecinţă și crucile de pe piept. 

Halloran ridică sprâncenele la auzul cuvintelor „pe cale de 
consecinţă”. Nu-și amintea să fi auzit vreodată pe cineva rostind 
cu glas tare expresia asta. 


269 


— N-a transferat ritualul și asupra celorlalte victime, fiindcă 
de cei pe care-i ucide acum nu-i pasă. Nici măcar nu îi consideră 
oameni. Nu mai e ceva personal. Sunt doar afaceri. 

— Afaceri? Ce fel de afaceri? 

Halloran descuie poarta de sârmă și o împinse de perete. 

— Afaceri necurate! 

Își încreţi nasul când șeriful nu râse la gluma ei. 

— Nu știu ce fel de afaceri, dar are el ceva clar în minte - un 
țel anume pe care trebuie să-l îndeplinească. 

— Părerea celor din Minneapolis e că face asta doar ca să se 
distreze. Joacă un joc la care vrea să-i bată pe ceilalţi. 

Așeză cutia pe-o masă și pipăi peretele cu degetele, căutând 
întrerupătorul. Neoanele pâlpâiră în tavan și prinseră viață, 
luminând şiruri întregi de rafturi de metal pe care erau 
depozitate cutii cu dovezi, unele dintre ele aparținând unor 
cazuri din secolul trecut. În Kingsford County nu se arunca 
niciodată nimic. 

Sharon se duse glonț la raftul cel mai apropiat, trase o cutie 
micuță și verifică eticheta unei punguţe de plastic dinăuntrul 
acesteia. 

— Dar de ce ar vrea să joace jocul ăsta? Dacă-l distrează doar 
să împuște lumea în cap, ar putea să omoare pe oricine, 
oriunde. Nu înţelegi? 

Veni lângă el și băgă punguţa în buzunarul de la pieptul gecii 
lui Halloran, închise nasturele și-l apăsă tare cu mâna. 

— A făcut mari eforturi să copieze jocul întocmai și și-a 
asumat riscuri mari. Cum a fost azi la mall, de exemplu. Cu 
siguranţă știa că tot locul era înţesat de polițiști care se uitau 
toţi după el. Nu erau chiar condiţiile ideale pentru a comite o 
crimă. Și totuși, a facut-o. De ce? 

Mâna ei apăsa încă pe buzunarul de la pieptul lui și Halloran 
se întrebă dacă-i putea simţi bătăile inimii - mult prea puternice 
și prea dese pentru un bărbat care stătea nemișcat. 

— Poate vrea să pună poliţia într-o lumină proastă. 

— Poate. În cazul ăsta, trebuie să te-ntrebi ce are cu polițiștii? 
Care-i povestea? Fiindcă există un motiv pentru care face tot ce 
face, oricât de bolnavă ni s-ar părea nouă judecata lui. lar când 
vom ști motivul, cazul va fi pe trei sferturi rezolvat. 

— Ai învăţat toate astea la cursurile de psihologie? 

Sharon zâmbi. 


— Astea și altele. Eşti gata de plecare? 

— Aha. 

Însă nu se mișcă fiindcă, dacă s-ar fi mișcat, ea și-ar fi luat 
mâna de pe buzunarul lui și Halloran se temea să nu-i îngheţe 
inima. 

— Trebuie să trecem mai întâi repede pe la mine, să mă 
schimb în uniformă. 

— Nu vii cu mine! 

— Ba sigur că vin! E miezul nopţii și ai de condus șase, șapte 
ore. 

Halloran analiză acest aspect preț de câteva clipe. 

— ÎI iau pe Bonar. 

Sharon își trase brusc mâna de pe pieptul lui și se dădu un 
pas în spate, săgetându-l cu o privire care strălucea mai 
puternic decât neonul din tavan. 

— Oh, nemaipomenit, Halloran! Mulţumesc frumos! Am lucrat 
la cazul ăsta tot atât de mult ca și Bonar. Care-i problema? Ce 
este? Te temi că n-o să mai pari la fel de macho în ochii 
dobitocilor din marele oraș dacă vii însoţit de o femeie? 

— Of, pentru Dumnezeu! 

Halloran o apucă de umeri și o lipi cu spatele de zid. Faţa îi 
era atât de aproape de a ei încât o vedea ca prin ceaţă, trupurile 
le erau atât de strâns lipite încât îi simțea tot ce avea pe 
dedesubtul rochiţei roșii. 

— De ce mă tem eu - vorbea chiar în dreptul gurii ei și putea 
jura că simte gustul acuarelei - este că n-o să mai ajung 
niciodată în Minneapolis dacă te iau cu mine. 

O sărută lung - ani sau poate trei secunde - apoi gura ei se 
mișcă și se deschise sub a lui și Halloran trebui să se sprijine cu 
ambele mâini de perete ca să nu cadă din picioare. 

Se gândi că are două variante: fie o avea acolo, pe loc, în 
camera de dovezi a Departamentului de Poliţie din Kingsford 
County, fie traversa toată ţara în mijlocul nopţii ca să 
urmărească un criminal și să-și păstreze slujba. 

Tocmai hotărâse că nu exista bărbat pe lume care să aibă în 
așa măsură nevoie de-o slujbă, când Sharon îl împinse de lângă 
ea. Avea ochii mari și respira pe gură. 

— La naiba, Mike! Era să leșin. 

Și din nou, rânjetul tâmp al lui Harrison Ford înflori pe fața lui 
Halloran. Ar fi dat în clipa aceea un milion de dolari doar să mai 

fie iar în liceu, ca să se poată duce a doua zi în vestiar și să le 
spună băieților: „Am sărutat o fată aseară și era să leșine!” 

— Trebuie să pleci. 

Se împinse din nou în ea. 

— Nu mă grăbesc așa tare. 

Se strecură pe sub brațul lui și ajunse lângă ușă din câteva 
salturi de vrăbiuţă. Fusta scurtă îi flutură, lăsând să i se vadă 
coapsa și dantela din partea de sus a ciorapului. 

— Nici eu, spuse ea privindu-l. Tocmai de-aia trebuie să pleci. 

Atât era de uluit s-o vadă cum pleca așa, pur și simplu, de 
lângă el, ţopăind pe tocurile alea înalte până când dispăru în 
capătul coridorului, încât nici prin cap nu-i mai trecu să se- 
ntrebe cum de renunţase atât de ușor la plimbarea până-n 
Minneapolis. 

e 

O oră mai târziu, Halloran și Bonar erau pe Autostrada 29, 
îndreptându-se spre vest, cu un termos de cafea făcută de 
Marjorie între ei, cu două pahare aburinde în suporturile de pe 
bord. Bonar conducea prima parte, cu vădita intenţie de a-și 
îndeplini sarcina cât mai repede cu putință. Mergea cu o sută 
treizeci la oră și cu sirena pornită. 

— Nu te-aș fi crezut atât de grăbit s-ajungi într-un oraș mare. 

— Nici nu sunt. Urăsc orașele mari. Poluare, crime, parcare cu 
plată. Orașele mari sunt oribile. Dar ţin morţiș să ajungem la 
Run Truck Stop din Five Corners înainte să închidă. Au acolo cea 
mai bună friptură de vită cu sos din tot districtul. 

— Parcă ai fost să mănânci cu Marjorie, la Hidden Haven. 

— Asta a fost acum câteva ore. 

— Nu poţi să mănânci friptură cu sos în mașină. 

— Eu pot să mănânc friptură cu sos în orice condiţii, dar, 
sincer să-ți spun, de data asta mă gândeam la tine. Sharon mi-a 
spus că n-ai mâncat nimic. 

— Când ai vorbit cu Sharon? 

— Imediat după ce-am sărit din patul lui Marjorie, în timp ce 
mă duceam acasă să-mi iau uniforma. 

— Te-a sunat ea? De ce? 

— Ca să-mi spună să opresc undeva și să-ți iau ceva de 
mâncare. Ar trebui să te-nsori cu fata asta. 

— Sunt prea tânăr ca să mă-nsor. 

— Dacă mai aștepți mult, o să fii prea bătrân să mai faci copii! 

— Nici măcar n-am ieșit încă undeva împreună. 

— Fă asta mai întăi. 

Bonar trase de volan ca să evite un raton călcat de pe mijlocul 
drumului. 

— Și, apropo, l-am auzit pe „încă”. 

Halloran se lăsă să alunece în scaun și închise ochii. 

— Am trecut pe la părinţii lui Danny în seara asta, ca să-mi 
exprim condoleanțele. 

Deschise ochii. 

— Mi-au spus că ai trecut pe-acolo și azi-dimineaţă. l-ai dus la 
biserică, i-ai ajutat să aranjeze totul. 

— Am avut ceva timp liber. 

— Ai avut pe dracu'! Eşti un băiat de treabă, Mike, n-ai ce-i 
face! 

Halloran închise din nou ochii. Da, halal băiat de treabă mai 
era! Îi ajutase pe părinţii disperaţi ai puștiului pe care-l omorâse 
să-și îngroape copilul. Da, era nemaipomenit! 

— Au spus că-l îngroapă luni. 

Halloran dădu din cap. 

— Sora lui Danny e pe undeva prin Franţa. Nu poate să vină 
decât duminică. 

— Nu cred c-am fost vreodată la o înmormântare lunea. 

— Eu mi-aș dori din tot sufletul să nu fie nevoie să merg la 
înmormântarea asta. 


e Capitolul 36 


În clipa în care Grace, Harley, Roadrunner și Annie intrară în 
galeria de artă, Diane se desprinse din mijlocul unui grup de 
admiratori și alunecă spre ei învăluită într-un nor de mătase 
albă. 

Îi îmbrăţișă pe rând, apoi îi cuprinse mâinile lui Grace într-ale 
ei și exclamă, dându-se înapoi: 

— Te-ai îmbrăcat elegant! 

— Numai pentru tine, îi răspunse Grace, întorcându-i 
zâmbetul. 

— Ha? 

Harley privi încruntat blugii negri, de firmă, ai lui Grace, 
tricoul și haina de pânză. 

— Ce tot spui acolo? Așa se îmbracă în fiecare zi. 

— Harley, ești un mare prost! îl dojeni Diane. 

— Mai spune-i și tu, o aprobă Annie. 

— Poartă tricoul Moschino, îi explică Diane. Și dacă asta nu 
înseamnă să te îmbraci frumos, atunci nu mai am ce să spun! 

Harley se dădu într-o parte și se uită la tricoul lui Grace. 

— Zău dacă văd ce-i așa deosebit la tricoul ăsta! 

Diane clătină din cap cu mută exasperare, apoi îi privi pe 
fiecare pe rând. 

— Nu trebuia să vă simţiţi obligaţi să veniţi astă-seară. Știu 
cât vă este de greu. 

— Ţi-ai ieșit din minţi, dulceaţă? sări Annie. Am ratat noi vreo 
inaugurare de-a ta? În plus, este exact ce ne trebuie. 

Roadrunner dădu din cap. 

— Da. Mai ales după ce s-a petrecut azi la mall. 

Diane îi prinse mâna și i-o strânse. 

— Uitaţi toate astea pentru câteva ore. Și am eu ceva care 
cred c-o să vă ajute în privinţa asta. 

Ridică mâna și un chelner la costum se apropie cu o tavă 
plină de pahare cu șampanie. 

— O iubesc pe femeia asta, spuse Harley, înșfăcând un pahar 
de pe tavă și dându-l pe gât, apoi luând un al doilea. 

— Unde-i nesuferitul ăla de bărbatu-tău? 

Diane făcu un semn vag spre mulţimea adunată în fața 
bufetului. 

— ÎI știți pe Mitch. Face ce știe el mai bine. Când l-am lăsat, 
vindea cel mai scump tablou din expoziţie unui amărât care-a 
cumpărat ultimul tablou într-o parcare de benzinărie. 

Oftă și-i aruncă o privire drăgăstoasă lui Mitch. 

— Se mai gândește și la altceva. li face bine. 

Se întoarse spre ei cu un zâmbet de regret. 

— Trebuie să mă duc să mai discut și cu ceilalţi. Dar vă rog, 
rămâneţi cât de mult vreţi. Mâncaţi, beţi, veseliți-vă și plecaţi 
doar când simţiţi că trebuie. Înseamnă enorm pentru mine să vă 
am aici. 

O reţinu pe Grace lângă ea când ceilalţi se îndreptară în linie 
spre bufet. 

— Cum îţi e? Pentru tine trebuie să fi fost mai greu decât 
pentru oricine. 

Grace se întinse și o strânse-n brate. 

— Mă descurc, cu ajutorul prietenilor mei, cită ea din Beatles. 
Ca întotdeauna. 

e 

Gino și Magozzi lăsară mașina într-o parcare cu plată și 
străbătură ultima stradă pe jos, în frig, arătând ca doi mafioţi 
din filmele vechi, cu pardesiurile lungi care le fluturau pe lângă 
Corp. 

Galeria Acton-Schlesinger era la ultimul etaj al unei alte hale 
renovate, foarte asemănătoare cu sediul Monkeewrench și la 
doar câteva străzi distanţă. O placă de alamă montată la 
intrarea clădirii informa vizitatorii că aici fusese cândva o 
manufactură de lenjerie bărbătească. 

Gino intră posac și protestând în foaierul spaţios de la parter, 
anticipând fără îndoială adunarea de snobi cu pretenţii de la 
etaj, care, fără doar și poate, aveau să-l privească strâmbând 
din nas. 

— Cu atitudinea asta, și eu aș strâmba din nas când te-aș 
vedea, îl dojeni Magozzi. 

— Stai numai să vezi, Leo. Am mai fost eu la chestii de-asta 
cu Angela și, dacă nu ești palid ca o fantomă, emancipat și 
îmbrăcat în negru din cap până-n picioare, nici nu se uită la tine! 

— Tu oricum o să vezi ce ţi-ai pus în cap c-o să vezi, oftă 
Magozzi. Eu, unul, însă mor de curiozitate să aflu ce fel de 
femeie s-a putut mărita cu un ţăcănit paranoic cum e Cross. 

Spaţiul galeriei era vast și spartan, cu dușumele strălucitoare, 
din lemn de bambus, și tavane boltite, luminate de lămpi cu 
halogen ascunse. Picturi abstracte atârnau în separeuri de oțel, 
aranjate în spaţiu asemenea unui labirint. Vizitatori eleganţi, cu 
nasurile pe sus și priviri plictisite, înaintau prin labirint 
asemenea unor cobai bine dresați, sorbind șampanie roz din 
cupe de cristal. 

O fată atrăgătoare, îmbrăcată în uniformă neagră, îi 
întâmpină cu pahare de șampanie. Chipul foarte tânăr își păstra 
încă prospețimea inocenţei, în ciuda stratului gros de pudră 
albă, și zâmbetul îi era sfios, deși efectul se pierdea aproape în 
întregime sub rujul roșu ca sângele. Spre lauda ei, nici nu clipi 
când le zări costumele mototolite, care ajunseseră să arate de 
parcă cei doi dormiseră în ele. 

— Bine aţi venit, domnilor! Vă pot oferi un pahar de 
șampanie? 

Magozzi și Gino schimbară o privire. Ideea unei băuturi 
alcoolice îi făcuse pe amândoi să saliveze. 

— Billecard-Salmon, îi ispiti ea. 

— Asta ar trebui să fie bună, nu? o întrebă Gino. 

— Mai mult decât bună. 

Se uită din nou la Magozzi. 

— Sunteţi în timpul serviciului? îl întrebă în șoaptă. 

Magozzi își mușcă buza de jos. 

— Nu în mod oficial, cred. 

Gino îi rânji tinerei și luă două pahare înalte. 

— Ești un înger din rai! Fii binecuvântată, copilă! 

Zâmbetul timid al fetei se lărgi. Părea fericită că a găsit doi 
vizitatori care n-ar fi făcut o criză de apoplexie dacă ea, Doamne 
ferește, ar fi uitat eticheta. 

— Cu plăcere. O să mă uit mereu să văd când trebuie să vă 
mai aduc. 

— Știi ce? Cred că nu-i chiar așa de rău aici, spuse Gino, 
plesnind din buze și privind în jur. E cea mai bună șampanie pe 
care am gustat-o vreodată, chiar dacă-i roz. 

Magozzi savură în liniște căldura alcoolului care i se împrăștia 
prin vene. Senzaţia îi era vag familiară - o mai simţise cândva, o 

dată sau de două ori, cu câteva mii de ani în urmă - se numea 
relaxare. Mai luă o sorbitură. 

— Cred c-ar trebui să facem ronduri. 

Gino își goli paharul. 

— Imi place aici, la periferie. Hai să rămânem aici și să bem 
șampanie și să-i pasăm cazul lui Halloran, când ajunge-n oraș. 

Rămaseră câteva clipe visând cu ochii deschiși, apoi se 
aruncară în luptă, oprindu-se pentru scurt timp în fața primului 
perete cu picturile lui Diane Cross, toate purtând distincta 
amprentă a alb-negrului, la fel ca tabloul din biroul lui Mitch 
Cross și ca cele din sufrageria lui MacBride. 

Magozzi dădu din cap pentru sine, înțelegând cum un prieten 
sau un soţ ar fi putut expune asemenea lucrări, așa cum un 
părinte iubitor lipește pe frigider mâăzgălitura în carioci a 
copilului său; dar nu putea pricepe în ruptul capului ce căutau 
atâtea lucrări reci și frigide într-o expoziţie de asemenea 
anvergură, într-o galerie atât de prestigioasă. 

Le ceru scuze în minte lui Vermeer și Van Gogh, maeștri ai 
luminii și culorii, pentru o lume care aducea omagii șicului, 
ridicându-l mai presus de geniu. 

Echipa Monkeewrench nu fu greu de remarcat în oceanul de 
sclavi ai modei. Grace MacBride și Harley Davidson, prinși într-o 
discuţie particulară, semănau cel mai mult cu restul vizitatorilor 
din galerie. Amândoi ar fi putut trece drept artiști sau patroni de 
arte - ea în nelipsita haină neagră, el îmbrăcat în atâta piele 
neagră încât ai fi zis că se pregătește de-un rodeo. 

Annie era la câţiva metri distanță, atrăgându-i cochet atenţia 
unui tânăr îmbrăcat în smoching de mătase. Se pare că găsise 
timp să-și schimbe ţinuta și se transformase ca prin magie într- 
un fel de fluture cu aripi diafane de șifon, pictate manual. 
Magozzi își aminti ce îi spusese Espinoza despre cât dădea 
femeia asta pe haine și, uitându-se la ea, înțelegea de ce. 

Roadrunner, suferind în mod evident de suprasolicitare 
senzorială, stătea lipit de un zid ceva mai departe, în veșnicul lui 
costum de lycra - negru, pentru această ocazie -, foindu-se de 
pe-un picior pe altul, evident deloc în elementul lui. Le făcu un 
semn vag cu mâna când îi văzu, apoi se retrase din nou în 
lumea lui. 

Gino clătină compătimitor din cap. 

— Bietul de el, parc-ar fi o antilopă într-o cușcă cu lei. 

— Unde-i Mitch? 

Gino nu-l auzi. 

— Annie e singura care pare să se simtă bine, spuse el oftând. 

— Cred că Annie se simte bine oriunde. Așadar, Mitch - el e 
singurul care nu-i prezent. 

Gino se îndură cu greu să-și dezlipească privirea de Annie și 
arătă cu degetul mare spre o masă care gemea sub greutatea 
platourilor cu sushi și a aranjamentelor florale. 

— E acolo. 

În acea clipă îl văzu și Magozzi. Stătea lângă o femeie înaltă și 
blondă, îmbrăcată într-o rochie de mătase albă. Nu încăpea 
îndoială că ea era artista - admiratori înfocaţi se strângeau 
buluc în jurul ei și femeia reușea să stea de vorbă cu toţi, 
băgându-și din când în când în seamă și soţul, ca pe-un căţel 
preferat. 

Așadar, aceasta era Diane Cross. Artistă, vedetă și, evident, 
soție îndrăgostită. Nu cât să te facă să pici din picioare, dar 
atrăgătoare, în stilul ăla unitar și atletic spre care aspiră în ziua 
azi atât de multe femei. 

Fata care-i întâmpinase la intrare apăru ca din pământ cu o 
sticlă nouă. 

— Nu vă miraţi atâta! râse, umplându-le din nou paharele. V- 
am spus c-o să fiu atentă să văd când trebuie să vă mai aduc. 

— Ei, să trăiești! spuse Gino, ridicând paharul. Crezi că poţi să 
treci și pe la prietenul meu de acolo? Băiatul ăla înalt și slab. 

— Sigur! 

Fata se îndreptă înspre Roadrunner și Gino îi făcu semn din 
ochi lui Magozzi. 

— Mă duc până la el, să văd dacă nătărăul a reușit să mai afle 
ceva în legătură cu e-mailurile alea. 

Roadrunner păru aproape recunoscător să-l vadă pe Gino 
apropiindu-se de el, apoi expresia chipului i se schimbă, 
confuză, amintindu-și că trebuia să-și aleagă tabăra. 

— Domnule detectiv, spuse el precaut. 

— Pari aproape la fel de fericit să fii aici ca și mine. 

Roadrunner răsuci nervos paharul între degete. 

— Da... 

— Ceva progrese cu e-mailurile? 

— Nu. 

Miji ochii, suspicios. 


— Faci pe polițistul bun acum? 

Gino râse. 

— Nu, eu sunt mereu polițistul cel rău. Dar acum sunt în afara 
serviciului, oarecum. Din clipa asta, aveţi cu toţii escortă 
permanentă din partea MPD"'. Până una-alta, am venit noi să vă 
ținem de urât până vi se desemnează primul schimb. 

Roadrunner păru alarmat. 

— Vrei să spui că... Ne ţineţi sub supraveghere? 

Gino ridică din umeri binedispus. 

— Supraveghere, protecție - oricum ai lua-o, toată lumea-i în 
mai mare siguranţă. 

Roadrunner îl privi încruntat preţ de un minut, apoi oftă. 

— Bine, presupun că-i normal să fie așa. Din punctul de 
vedere al unui poliţist. 

— E singurul punct de vedere pe care-l am, prietene. Ei, și ia 
zi! Te târăsc des la chestii de genul ăsta? 

— Destul de des. Suntem invitaţi de Mitch și Diane, înţelegi? 

— Ce zici de operele de artă? 

Ridică din umeri, cerându-și parcă scuze. 

— Hei, nu mă pricep neam la artă. Întotdeauna mă simt ca un 
idiot când vin la vreo expoziţie. 

— Lasă! Dacă oricare dintre oamenii ăștia ar veni la tine la 
birou să te vadă cum lucrezi, ei s-ar simţi idioţi. Așadar, sunteți 
chit. 

— Mda, presupun. 

Harley apăru lângă ei ca din pământ, lucru greu de înțeles 
având în vedere statura lui impunătoare. Se așeză între 
Roadrunner și Gino, ca un părinte protector care-și apără copilul 
de-un derbedeu din cartier. 

— Ai venit să ne verifici, domnule detectiv? 

— În mare. Tocmai îi spuneam lui Roadrunner că de-acum 
încolo v-am desemnat câte o mașină pentru fiecare. 

Harley îl privi pe Gino drept în ochi. 

— O acoperiţi și pe Grace? 

— Cum să nu! 

— Sper din suflet să faceţi o treabă mai bună decât azi după- 
amiază, când aţi acoperit megamallul. 

Gino se uită lung la el. 

— Îndrăzneţe vorbe pentru cineva care n-are alibi pentru 
niciuna dintre crime. 

— Și tu ești cam prea plin de tine pentru un poliţist care-a 
știut că vor avea loc ultimele două crime și nu le-a oprit. 

Gino își cobori privirea în pahar, suflă aerul și numără în gând 
până la zece. 

— Uite ce e, prietene, zise el în cele din urmă. Sunt un pic 
cam ametțit acum, așa cum presupun că ești și tu. Și tocmai de 
aceea uiţi că tot cazul ăsta de rahat vă murdărește pe voi tot 
atât de mult ca și pe noi. 

Harley îl privi preț de un minut, apoi, încet, umerii i se lăsară 
și începu să se dezumfle asemenea unui balon înțepat. 

— N-am uitat, domnule detectiv, spuse el încet. Crede-mă, n-o 
să uităm niciodată, niciunul dintre noi. Asta-i și problema. Grace 
încă se mai învinovățește pentru cele întâmplate în Georgia și 
acum începe să se considere vinovată și pentru treaba asta. 
Suntem foarte îngrijoraţi. Ne scoate din minți toată povestea. 
Dumnezeule, ce porcărie! 

Gino îl privi speculativ. Nu fusese chiar o scuză, dar fusese 
destul de aproape. 

— Mare porcărie. Beau pentru asta! 

Ridică paharul și-și înclină ușor capul în fața lui Harley înainte 
să bea. 

— Ştii ce? Afurisitele astea de pahare sunt prea mici. 

Harley îl aprobă, dând din cap. 

— Stai aici. Știu eu unde ţin sticlele. 

(J 

Zece minute și aproape o sticlă mai târziu, Gino începea să 
creadă că Harley nu era un băiat chiar așa rău - ba chiar păreau 
să aibă destul de multe în comun. Detestau amândoi arta 
abstractă, apreciau șampania roz și adorau să mănânce. Și 
Roadrunner părea un băiat de treabă, mai ales pentru un 
maniac al tehnicii. 

Stăteau toţi trei umăr la umăr în fața unui tablou pictat cu linii 
groase, îndrăzneţe, care ieșeau în relief ca niște dâre de 
caramel, încercând să priceapă ceva din lucrarea de artă. 

— Ei, voi ce credeţi c-ar trebui să fie? întrebă Gino. 

— Să mor dacă știu, mârâi Harley. Un rahat în alb-negru. Cred 
că vor să fie oameni. 

— Sunt cârlige de rufe, spuse Roadrunner, foarte sigur pe el. 


280 


— Neah, îl contrazise prietenește Gino. Trebuie să fie oameni. 
Vezi capetele? Și punctele alea groase de vopsea, din partea de 
jos, alea sunt picioarele. În plus, de ce ar face cineva o pictură 
abstractă cu cârlige de rufe? Astea sunt deja abstracte, nu? 

Harley dădu pe gât ultimele înghiţituri de șampanie, direct din 
sticlă. 

— Bună observaţie, domnule detectiv. 

— Stau și mă-ntreb dac-ar trebui să reprezinte ceva, spuse 
Roadrunner, mormâăind cuvintele. Dacă toată tevatura asta cu 
arta contemporană e doar o mare păcăleală? Dacă artiștii ăştia 
nu fac altceva decât să arunce cu vopsea pe pânză, în speranţa 
că un critic pseudo-intelectual o să vadă ceva profund în toată 
mâăzgăleala? 

— Exact asta cred și eu, începu Harley, apoi însă o blondă 
trăsnet, îmbrăcată în rochie neagră, mulată, veni lângă el și-i 
atinse brațul. 

— E lucrarea ta? 

Harley făcu eforturi vizibile să-şi păstreze controlul 
maxilarului, care voia morțiş să se deschidă. 

— Aă... Nu, reuși el să îngaime. 

— Oh! 

Fata privi jenată în jur, încercând să găsească un mod 
politicos ca să iasă din situaţia penibilă în care se băgase. 

— Dar... e o creaţie impresionantă, nu crezi? adăugă Harley 
repede. 

Roadrunner și Gino se prefăceau că nu le ascultă conversaţia, 
însă zâmbeau amândoi ironic. 

— Oh, da! Mi se pare incredibilă! se aprinse blonda, evident 
foarte interesată. Artistul care a făcut asta este foarte talentat. 
Tu cum l-ai interpreta? 

Harley se lăsă pe tocurile bocancilor lui de motor. 

— După părerea mea, este o reprezentare subtilă a 
dihotomiei contemporane dintre omogenitate și diversitate 
globală. 

Lângă el, Roadrunner se aplecă în faţă și tuși în pumni, ca să- 
și stăpânească râsul. Gino se uită în altă direcţie. 

Ochii blondei sclipiră, încărcaţi de admiraţie. 

— Da, înţeleg ce vrei să spui. Așa e, se vede din contrastul 
dintre negru... și alb. 


— Întocmai. O expunere foarte îndrăzneață. Negru. Și apoi... 
alb. Cred că mai sunt și câteva subtonuri radicale. 

— Eu tot zic că sunt cârlige, spuse încet Roadrunner. 

Blonda se întoarse spre el cu fruntea brăzdată de cute de 
iritare. 

— Ce-ai spus? 

— Am spus că sunt cârlige, repetă Roadrunner. Cârlige de 
rufe negre și cârlige de rufe albe. 

Fata dădu din cap. 

— Înţeleg ce spui. Cârligele reprezintă vestigii rurale într-o 
lume complicată... 

— lar eu cred că sunt oameni cu niște capete mici, mici de 
tot, și picioare foarte mari și fără nicio formă, se băgă și Gino, 
mărind miza. 

— Aha, înțeleg și viziunea ta. Sugestia că funcţiile motorii 
oprimă funcţiile mentale, ca simbol al condiţiei generale a 
omenirii.  Rigiditatea corpurilor şi goliciunea  fundalului 
sugerează paralizia spiritului în lipsa căruia viaţa și-a pierdut 
valorile... 

— O combinare între păgânism și iudeo-creștinism, învăluită 
într-o profundă disperare, spuse din nou Harley, dând cu 
înțelepciune din cap. 

Blonda păru să aibă o revelaţie. 

— Poate încearcă să ne transmită că suntem lipsiţi de 
spiritualitate. 

Gino simţea că i se umezesc ochii de la eforturile pe care le 
făcea să nu izbucnească în râs. Își privi paharul gol. 

— Principala mea grijă în acest moment este faptul că sunt 
lipsit de lichid alcoolic. Mă scuzaţi, vă rog. 

Se întoarse să se uite după fata cu tava cu pahare; 
Roadrunner își examină opţiunile și hotărî să-și reia vechea 
poziție de lângă perete. 

În cealaltă parte a galeriei, Magozzi așteptase ca Grace să 
rămână singură, înainte de a se duce la ea - ocazie ce se 
dovedise a fi la fel de rară precum dinții în pliscul unei găini. N- 
ar fi trebuit să fie surprins - frumuseţile brunete și stranii erau 
universal ademenitoare pentru bărbaţi, fie că erau pasionaţi de 
artă, de punk rock sau că citeau revista Field & Stream în pauza 
de masă. Și dacă nu știau că această frumusețe are un 

temperament deosebit de nervos și un Sig încărcat la 
subsuoară, probabil că Grace le apărea ca o ispită irezistibilă. 

ÎI privi apropiindu-se, cu o expresie cât se poate de neutră. Se 
uitară unul la celălalt preţ de câteva clipe, apoi Magozzi spuse: 

— Trebuie să te întreb câteva lucruri. 

— Eram singură în birou. N-am martori. N-am alibi. 

— Știu. Nu asta voiam să te-ntreb. 

— Atunci ce? 

Magozzi privi în jur, ezitând, trăgând de timp. 

— Nu-i așa ușor. Nici n-ar trebui să stau de vorbă cu tine. 

— Fiindcă sunt suspectă? 

— Ceva de genul ăsta. 

Grace nu spuse nimic. Rămase în fața lui, privind, așteptând, 
fară să-l ajute cu nimic. 

— Pot să te conduc acasă? o întrebă el în cele din urmă. Am 
putea vorbi pe drum. 

Când femeia nu-i răspunse numaidecât, adăugă: 

— E important. 

Grace se gândi câteva clipe. 

— Am venit cu mașina. Poţi să vii cu mine dacă vrei. 

— Așteaptă-mă câteva minute. Ne vedem jos. 

Magozzi făcu repede înconjurul galeriei și îl văzu în sfârșit pe 
Gino ieșind de la toaletă. 

— Hei, prietene! îl întâmpină Gino bătându-l cu palma pe 
spate. Te duci să te ușurezi? Au și telefoane acolo, pe o măsuţă 
cu picioare curbate... 

— O conduc acasă pe MacBride. 

Gino clipi o dată, apoi încercă să-și coboare sprâncenele și să 
se încrunte, dar, din cauza șampaniei, efectul fu compromis și 
una din sprâncene îi rămase sus, astfel încât expresia lui era 
mai degrabă una întrebătoare. 

— Te duci la o întâlnire cu o suspectă? 

— Nu-i o întâlnire. 

Gino plescăi din limbă, a neîncredere. 

— O să te uiţi sub fusta ei? 

Magozzi își acoperi ochii cu mâna și clătină din cap. 

— Ascultă, Gino! Nu știi unde sunt, nu știi unde m-am dus, 
priceput? 

— Păi, să mor dacă știu unde te duci. Tu știi măcar? 

— Sincer, nu. Poţi să iei un taxi? 

Gino se lăsă pe călcâie și fu periculos de aproape să cadă pe 
spate, însă reuși să-și regăsească echilibrul. 

— Ei bine, prietene, întâmplător tocmai am vorbit cu Angela. 
A găsit o bonă în ultima clipă și ne vedem peste drum, într-un 
sfert de oră, să bem ceva. Prima noastră ieșire de când a apărut 
Accidentul. 

— Serios? 

— Foarte serios. 

— Ești un bărbat norocos, Gino. 

— Poţi s-o mai spui o dată. 

e Capitolul 37 


Magozzi își făcea de lucru cu comenzile scaunului de lângă 
șofer, în Range Roverul lui Grace. Până reuși să găsească 
butoanele care reglau încălzirea scaunului și poziţionarea 
spătarului, începuse să se gândească serios să-și schimbe 
cariera cu cea de gigolo. 

Erau la două străzi distanţă de galerie, când Grace spuse: 

— Ai pus oameni să mă urmărească. 

Magozzi se uită în oglinda laterală și văzu echipajul de poliţie 
la vreo cincizeci de metri în spate. 

— Cam sare în ochi, nu? 

— Numai pe mine? 

— Pe toţi. 

Numără până la douăzeci și fu aproape dezamăgit să vadă că 
MacBride nu sare cu gura pe el. 

— Nu-mi spune că nu te deranjează! 

Grace oftă și-și sprijini încheieturile de partea de sus a 
volanului. 

— Magozzi, sunt obosită. Și știi ce? Am încetat de mult să-mi 
mai pese de multe. Acum spune, vrei să discuţi cu mine despre 
ceva sau voiai doar să te plimbi în mașina mea? 

— Vreau să-mi spui numele voastre adevărate. 

Grace urcă pe 1-94, apoi viră brusc pe aleea din dreapta și 
acceleră. Trecu un minut întreg până când vorbi iar. 

— Să înțeleg că Tommy n-a reușit încă să spargă dosarul FBI- 
ului. 

— Ştii foarte bine că n-a reușit. Doar aţi avut voi grijă de asta. 

Grace nu spuse nimic. 

— S-a izbit de un firewall pus de voi. Și nu te obosi să negi. L- 
ați pus azi-dimineaţă, probabil când v-aţi dat seama că-i destul 
de bun să treacă de sistemele de securitate ale FBl-ului. Așa că 
le-aţi mai întărit voi niţel. Accelerezi. 

— Nu pricepi, nu? spuse Grace încet. Dacă cineva ar face 
legătura între cine suntem acum și cine-am fost în Atlanta, ar 
trebui să dispărem din nou, s-o luăm iar de la capăt. 

— Fiindcă vă temeţi să nu vă găsească ucigașul din Atlanta? 

— Exact. 

— Dar v-a găsit deja. 

Grace oftă cu zgomot. 

— Poate. Poate că e același individ, dar dacă nu e? Dacă într- 
adevăr, de data asta nu e decât un nebun care joacă un joc? 
Dacă acceptăm teoria c-ar fi aceeași persoană, lăsăm garda jos 
și ne găsește din nou? Poţi tu să garantezi că e același criminal? 
Că nu avem absolut nimic de pierdut dacă ne expunem 
adevărata identitate? 

Magozzi se gândi preţ de câteva clipe. 

— Nu, nu pot să-ți garantez. Nu în seara asta, în orice caz. Dar 
s-ar putea să pot mâine. 

— Atunci, tot mâine o să-ţi spun și eu numele noastre 
adevărate. Intoarse capul și se uită la el. De ce este atât de 
important să știi cine suntem, Magozzi? Nu-i nimic ieșit din 
comun, sunt doar niște nume ca oricare altele. 

— O să-ţi spun și asta. 

— Când? 

— Sincer să fiu, risc cam mult în clipa asta. Îţi dau informaţii 
despre o anchetă în desfășurare și asta nu-i tocmai procedura 
standard. 

Grace îi aruncă o privire scurtă, apoi se uită din nou la drum. 

— Aţi găsit ceva, nu-i așa? 

— Poate. 

Işi frecă tâmplele, simțind cum durerea începe să se instaleze 
în spatele lor. Epuizarea și șampania erau o combinaţie proastă. 

— Dacă există vreo șansă să știi ceva despre asta, trebuie să 
te-ntreb. Dacă instinctele mele sunt corecte, am putea rezolva 
cazul. Dar dacă mă-nșel... la dracu’, nici nu vreau să mă 
gândesc! 

— Nu vorbeşti prea clar. 

— Știu. Sper să fiu mai clar mai târziu. Dar cel puţin aș vrea 
să te pot privi în ochi când o să-ţi spun ce-am de spus. 

— Te aștepți să te invit la mine-n casă? 

— Ne-am putea opri undeva. La o cafenea, la un bar... tu 
alegi. 

Grace scutură din cap și conduse mai departe, spre casa ei. 

In timp ce Grace își parca Range Roverul în garaj, Magozzi ieși 
în stradă și se îndreptă spre mașina de urmărire care tocmai 
trăgea pe dreapta. Când șoferul cobori geamul, Magozzi îl 

recunoscu pe Andy Garfield, unul dintre polițiștii mai în vârstă 
care avuseseră destulă minte să aleagă să stea înăuntru, la 
căldură, fără a părăsi strada. 

— A mers cu o sută treizeci într-o zonă de șaizeci, Magozzi. 
Cât de repede crezi că merge atunci când nu are un poliţist 
lângă ea? 

— Dumnezeu știe! Ce naiba mai faci, Garfield? 

— Mai bine. 

— Am auzit că Sheila e bine acum. 

— Da. Am fost speriaţi de moarte o săptămână, dar ne-au zis 
că-i doar un chist. 

— Știu, mi-a spus Gino. Am băut pentru asta. 

Aruncă o privire peste umăr când auzi cizmele lui Grace pe 
alee. 

— Eu o să fiu înăuntru o vreme. Stai cu ochi-n patru, da? 

— S-a făcut. 

În fața ușii, Grace tocmai introducea cardul magnetic, când 
Magozzi apăru în spatele ei. 

— Stă Garfield cu tine în seara asta. E băiat bun. 

— Asta ar trebui să mă facă să mă simt mai bine? 

— Nu știu. Pe mine mă face. 

Când femeia crăpă ușa fortăreței, o potaie cu părul sârmos o 
aștepta în prag, ţopăind, cu limba atârnându-i de-un cot. 
Expresia de pe botul lui suferi o schimbare de-a dreptul comică, 
trecând de la bucurie la șoc, în clipa în care-și dădu seama că 
Grace nu era singură. Dar, în mod surprinzător, nu fugi. Se uita 
fix la Magozzi, care avea grijă să facă mișcări încete și 
previzibile. 

— Așadar, ăsta e câinele care se teme de străini. Nu mai pare 
atât de speriat acum. 

Grace se aplecă și-i ciufuli blana. 

— Salutare, Charlie! Se uită peste umăr la Magozzi. Probabil 
că-și aduce aminte c-ai mai fost aici. Și se gândește că, de 
vreme ce-ai fost invitat să te întorci, nu poţi fi prea periculos. 
Desigur, el nu-și dă seama că n-ai fost invitat nici prima oară, 
nici acum. Asta l-ar putea face să-și schimbe părerea. 

— Ce-a păţit la coadă? 

— Nu știu. L-am luat de pe stradă. 

Magozzi îngenunche și întinse încet mâna. 

— Hei, Charlie! Nu te teme, băiete. 


Charlie analiză mai întâi mâna de la distanţă, apoi riscă și-și 
întinse nasul. Ciotul din coadă se mișcă de câteva ori într-o 
parte și-n alta. 

— Dă din ciot la mine! 

Grace își dădu ochii peste cap. 

— Pari încântat. 

— Standardele mele au coborât vertiginos în ultima 
săptămână. 

Grace își agăţă geaca într-un dulap, îl privi câteva clipe pe 
Magozzi și, în cele din urmă, întinse mâna să-i ia haina. Bărbatul 
o privi mut preţ de câteva clipe, mirat de un asemenea gest 
neașteptat de politeţe, apoi își scoase pardesiul în timp record. 

— Fantastic cât de primitoare ești când ești obosită. 

Grace oftă, îi puse haina-n dulap, apoi se îndreptă spre 
bucătărie. Charlie ţopăia în spatele ei și Magozzi venea în urma 
lor cu considerabil mai multă demnitate, spera. 

— la loc, dacă vrei, spuse Grace. 

Magozzi își trase un scaun de la masa din bucătărie, apoi se 
uită, absolut fascinat, cum Charlie se suie pe scaunul din faţa lui 
și se așază acolo ca un om. 

Grace alese să rămână în picioare, sprijinită de tejghea. 
Magozzi presupuse că poziţia asta o tăcea să se simtă 
superioară, atât moral, cât și din alte puncte de vedere. 

— Ei bine, Magozzi, te privesc în ochi. Vorbește! 

Bărbatul trase aer în piept și expiră încet, făcându-și curaj să 
atace un subiect atât de delicat. 

— O să-ţi înșir niște nume și tu să-mi spui dacă ţi-e cunoscut 
vreunul dintre ele. 

— Mamă-mamă! Asocieri de cuvinte. 

— Numele Calumet înseamnă ceva pentru tine? 

— Praf de copt, zise ea fără să clipească. Am trecut? 

— Nu, ai picat. Dar Kleinfeldt? 

— Nimic. Ce e Calumet? 

— Un orășel din Wisconsin. 

— Wisconsin e un stat, nu-i așa? 

Magozzi zâmbi. 

— la te uită, ai simţul umorului! Mai știe și altcineva? 

— Doar tu. 

— Dar Brian Bradford? 

Nicio ezitare: 

— Nu. 

— Eşti sigură? 

Grace îl fixă cu privirea. 

— Ăsta era ăla important, nu? 

Magozzi dădu din cap. 

— N-am cunoscut niciodată pe cineva pe nume Brian 
Bradford. Drept să-ţi spun, n-am cunoscut niciodată vreun 
Bradford. 

— Nu e posibil ca vreunul dintre prietenii tăi să fi purtat 
numele ăsta în Atlanta? 

Grace își trase un scaun, se așeză și îl privi fix în ochi. 

— Nu. Nu e posibil. Și aici va trebui să mă crezi pe cuvânt, 
Magozzi. 

Magozzi scoase un oftat lung și epuizat. Abia acum își dădea 
seama cât de mult sperase că Grace o să recunoască numele. Și 
acum, speranţa i se năruia. 

— Acest Brian Bradford - el este ucigașul? întrebă Grace 
încet. 

— Așa credem. A crescut la Școala Sfântul Petru... 

Ochii lui Grace se lărgiră la aceste cuvinte. 

— ... și credem că a fost la Universitatea din Atlanta în același 
timp cu voi. 

— Dumnezeule! 

Închise ochii și mâna i se îndreptă din reflex spre tocul de 
armă, apoi îi cobori inertă în poală. 

— E același ucigaș! 

— Ne îndreptăm din ce în ce mai mult spre concluzia asta. 
Lucrăm cu niște informaţii, încercăm să-i confirmăm prezenţa în 
Atlanta. Școala Sfântul Petru a primit o cerere de copie după 
foaia matricolă, de la universitate; oamenii de acolo verifică 
registrele de înscriere. 

Sunetul cristalin ce se auzi dintr-o altă încăpere era blând, 
muzical, însă o făcu pe Grace să sară din scaun cu răsuflarea 
tăiată. 

— Ce s-a întâmplat? 

— Un e-mail, șopti femeia, trecând glonț pe lângă el și 
străbătând dintr-un salt coridorul. 

— De la el? 

— Nu știu. 

Vocea-i era slabă, neputincioasă. 

— Verifică-l cât sunt eu aici. 

Îi aruncă o privire de parcă ar fi vrut să-l strângă de gât, apoi 
îl conduse în biroul ei micuţ și se așeză pe scaun. Magozzi privea 
peste umărul ei. Grace apasă pe o iconiţă și pe ecran apăru o 
căsuță de e-mail. Conţinea un singur mesaj, cu același titlu ca 
cele de mai devreme: „De la Ucigaș”. 

Îi aruncă o privire peste umăr. 

— Nu suport asta, Magozzi. 

Trase aer în piept și apăsă butonul pe care scria „citește”. De 
data asta, nu mai erau pixeli roșii, nu mai era formatul de 
deschidere modificat. Era doar un text simplu, care spunea: 


SUNT DEZAMĂGIT DE TINE, GRACE. NICI MĂCAR 
NU-ȚI POȚI JUCA PROPRIUL JOC. ȘI CÂND MĂ 
GÂNDCSC CĂ SUNT CHIAR ÎN GRĂDINA TA! 


Magozzi își scosese arma și ieșise pe ușa din spate înainte ca 
Grace să termine de citit mesajul. 

Grădina era goală. Nu apucase să facă trei pași prin iarbă, 
când Grace aprinse o sumedenie de lumini puternice, dar 
Magozzi nu văzu decât un copac, două scaune și un gard solid 
de lemn, prea înalt pentru a fi ușor escaladat. Sună la secţie și 
ceru să i se facă legătura cu Garfield, căruia îi înșiră o grămadă 
de instrucţiuni în timp ce verifica gardul centimetru cu 
centimetru, căutând zgârieturi pe lemn, urme de pași, orice. 

Când se întoarse în casă, o găsi pe Grace înțepenită într-un 
balansoar din camera de zi, cu Charlie în brațe, cu Sigul în mâna 
dreaptă, cu degetul pe trăgaci, pregătită. Magozzi își spuse că 
era cel mai trist lucru pe care-l văzuse vreodată. 

— Pentru Dumnezeu, Grace! spuse el, dându-și seama, 
speriat, că se scăpase și-i spusese pe numele mic. 

Însă ea nu-l auzi sau poate că nu-i păsa. 

— Nimic, nu-i așa? întrebă ea calmă. 

— Am trimis mașini și patruleze prin tot cartierul, dar chiar 
dacă a fost aici în seara asta, a plecat de mult. O să verific și 
restul casei. 

— Am verificat eu deja. 

— Isuse! 

— E casa mea, Magozzi. 

— Totuși, o să mă mai uit și eu o dată. 

Ridică din umeri, apatică. 

Când se întoarse, Magozzi o găsi în același loc. 

— O să stai acolo toată noaptea, cu arma în mână? 

— N-ar fi pentru prima dată. 

Magozzi își trecu mâinile prin păr, privi în jur, apoi se așeză 
într-un colț al canapelei. 

Grace îl privi curioasă. 

— Ce faci? 

Nici măcar nu se uită la ea. 

— Nu plec. 

— Nu e nevoie să faci asta. 

— Tot nu plec. 


e Capitolul 38 


Era încă întuneric în clipa în care Halloran și Bonar coborâră 
dealul abrupt dinspre Hudson și traversară podul peste râul St. 
Croix, intrând în Minnesota. Halloran conducea acum și, pentru 
cineva care nu apucase să doarmă mai mult de o oră, se simţea 
destul de bine, motivat, simțind că se îndreaptă spre o rezolvare 
a enigmei. 

Bonar dormea ca un prunc în scaunul de lângă șofer și 
Halloran își aminti de ultima oară când traversaseră împreună 
statul îndreptându-se spre Twin Cities15, cu două navete de bere 
în portbagaj și cu două bilete la concertul lui Bruce Springsteen 
în torpedoul din bord. Erau doar niște puști pe atunci, Bonar 
cântărea cu aproape cincizeci de kilograme mai puţin și lumea 
le părea un loc frumos, cu infinite posibilități. 

Se trezi întrebându-se ce făcea oare Danny Peltier la acea 
vreme - își julea genunchii pe skateboard, probabil - apoi, timp 
de zece minute încercă să-și alunge din minte imaginea 
tânărului mort. 

Reuși abia în clipa în care intră în Minneapolis, odată ce o luă 
pe ieșirea 94. 

— Hei, Bonar! 

ÎI înghionti în umărul dolofan și ochii prietenului său se 
deschiseră numaidecât, limpezi și ageri ca ai unui copil. Nici 
urmă de acea stare de tranzit, de ameţeală, când IQ-ul adulţilor 
pare pierdut undeva între zero și cincizeci, înainte de prima 
cană de cafea. Bonar se trezea întotdeauna într-o singură 
fracțiune de secundă și era, într-o o clipită, gata de acțiune. 

— Ce zici de asta? întrebă el rânjind, aplecându-se în faţă și 
uitându-se prin parbriz. Ne-au lăsat lumina aprinsă. 

Peisajul se schimbase mult de când fuseseră acolo ultima 
oară. O sumedenie de clădiri noi, cu multe etaje, se ridicau 
dinspre centrul orașului, coloane de lumini albe și galbene 
luptându-se pentru un petic de cer cu vechiul turn IDS. 


18 Orașele Gemene - regiune din Minnesota, SUA, ce desemnează orașele Minneapolis 
și St. Paul. (nitr.). 

Halloran considerase întotdeauna Minneapolisul un oraș tânăr 
și cumva feminin - era curat, modest și la locul lui și făcea 
eforturi să nu se amestece prea mult în viața celorlalți. Acum 
avea senzaţia că metropola îmbătrânise și Halloran se întrebă 
dacă-i va mai lăsa aceeași impresie. 

— E mult mai mare decât era ultima oară când am fost aici. 

Bonar se aplecă și luă termosul de pe jos, dintre picioare. 

— Da. Cancerul peisajelor, asta sunt orașele mari. Și știi cum 
e cancerul - crește și se întinde. Vrei cafea? 

— Ei, haide! Uită-te la lumini. E frumos! Și da, vreau cafea. 

Bonar întinse mâna după cana de plastic din suportul de pe 
bord și se uită înăuntru. 

— Ai aruncat un chiștoc de ţigară aici? 

— Nu. 

— Păi, e ceva înăuntru. 

Deschise fereastra și aruncă afară resturile din cana de cafea. 

— Nu vreau să știu ce-a fost. 

Trecură pe lângă un termometru care arăta șapte grade, dar, 
după aerul rece care intra în mașină, Halloran bănui că era o 
estimare foarte optimistă. Auzise cândva că toate termometrele 
din Minnesota erau setate să arate cu patru grade mai mult, ca 
să preîntâmpine o mutare în masă a populaţiei. 

— Închide fereastra, te rog. E-un frig de mori! 

Bonar scoase nasul pe fereastră ca un câine și trase adânc 
aer în piept înainte să o închidă. 

— O să ningă azi. Simt miros de zăpadă. 

Îi întinse cafeaua lui Halloran și turnă vreo două degete și-n 
cana lui. Nu că ar fi avut nevoie de cofeină. Bonar bea cafeaua 
doar pentru gust, lucru care, în cazul de față, era o greșeală. Se 
strâmbă după prima sorbitură. 

— Doamne, cât e de proastă! 

— Am luat-o dintr-o benzinărie, nu de la Starbucks. La ce te 
așteptai? 

— Mă așteptam ca un bărbat înarmat să primească o cafea 
ceva mai bună, chiar și la o benzinărie. Unde suntem? Ce 
stradă-i asta? 

— Hennepin. 

— Ştii unde mergem? 

— Sigur. La primărie. 

— Ştii cum s-ajungem acolo? 

— Păi, mă gândeam să ne-nvârtim prin oraș pân-o găsim. 

Bonar băgă mâna în buzunarul cămășii, de unde scoase o 
bucată de hârtie împăturită de mai multe ori, pe care o desfăcu 
pe genunchi. 

— Ce-i asta? 

— O hartă cu centrul Minneapolisului. 

— De unde o ai? 

— Din computerul lui Marjorie. 

Halloran aprinse lumina de interior și aruncă o privire hârtiei. 
Părea o hartă autentică. 

— Nu mai spune! 

— Serios. Introduci locul în care ești, locul în care vrei să 
ajungi și gata! Computerul îţi scoate harta și indicaţiile de drum. 
Tare, nu? 

— Știu și eu? Ce haz mai are așa? 

Parcară la capătul unui rând de mașini de patrulă înșirate pe 
mijlocul unei alei laterale mai late decât orice stradă din 
Calumet, apoi înconjurară clădirea de piatră, mare cât un cartier 
din orășelul lor, până când ajunseră la ușa din faţă. Un poliţist în 
uniformă cu ochii împăienjeniţi le indică un coridor lung, la 
capătul căruia era Departamentul de criminalistică. 

Erau mulți oameni pentru o oră atât de matinală, își zise 
Halloran, și toţi păreau obosiţi. Toţi cei pe lângă care trecură îi 
salutară politicos, înclinând din cap, dar toţi le fixau uniformele 
maro, și mai ales armele, cu acea privire intensă specifică 
polițistului. 

Când intrară la Criminalistică, Bonar se aplecă și-i șopti la 
ureche: 

— Nu ne-a oprit nimeni. Dacă te-mbraci în poliţist, poţi să intri 
aici și să pui stăpânire pe întreaga clădire. 

— Și de ce-ai vrea să faci asta? întrebă Halloran. 

Privi sala de recepţie, mică și lipsită de personalitate, cu o ușă 
glisantă, de sticlă, montată într-un perete. Prin geam, văzu o 
încăpere mai mare ce se întindea în spatele ușii, tipic 
guvernamentală, cu birouri negre, cu pereţi terni și cu multe 
separeuri, gândită să fie spaţiu de lucru și nimic altceva. 

O negresă foarte corpolentă, care tocmai își lepăda haina 
groasă, de iarnă, apăru de cealaltă parte a ușii de sticlă și-i 
măsură din priviri preţ de câteva clipe lungi, înainte de a le 
deschide. 

— Halloran, da? spuse ea și Halloran recunoscu vocea de la 
telefon. 

— Șeriful Mike Halloran și adjunctul Bonar Carlson, din 
Kingsford County, Wisconsin. 

Își scoaseră amândoi portofelele cu insignele și le deschiseră, 
arătându-i femeii fotografiile. 

— lar tu trebuie să fii Gloria. Dacă nu mă-nșel, noi doi am stat 
ceva de vorbă ieri, spuse Mike zâmbindu-i. 

— Aha. N-am mai primit atâtea telefoane într-o zi de la un 
singur bărbat de când Terrace Beluda s-a temut că m-a lăsat cu 
burta la gură. Bonar. Ce fel de nume e ăsta? 

— Norvegian, spuse Bonar, încă bulversat de replica ei 
referitoare la momentul când se crezuse însărcinată. 

— Ha! Credeam că le-am auzit pe toate. Și mai ziceţi că negrii 
au nume ciudate. Haideţi, băieți! Găsiţi-vă un loc de stat până îl 
sun pe Leo. 

Apăsă interfonul și le deschise ușa în timp ce ridica telefonul. 
Douăsprezece perechi de ochi se ridicară din hârtiile pe care le 
studiau și-i măsurară din cap până-n picioare. Halloran se 
simţea ca un elev de generală transferat într-o clasă nouă. 

— Bună dimineaţa. 

Îl salută din cap pe bărbatul care era cel mai aproape de el, 
un individ slăbănog, cu mărul lui Adam foarte proeminent, cu 
barbă ţepoasă și o căciulă neagră, de lână, cu o gaură de molii 
chiar în față. 

— De ce vorbeşti cu vagabondul ăla? îl luă la rost Gloria, din 
spatele lui. 

— Vagabond? Credeam că-i sub acoperire. 

Halloran se întoarse spre ea cu un zâmbet șiret, apoi trebui 
să-și reprime impulsul de a duce mâna după ochelarii de soare. 
Femeia purta o rochie roșie-stacojie, cu aplicaţii portocalii, 
strălucitoare, în formă de dovleac. Era o adevărată minune, 
observă Halloran, că reușise să facă în așa fel încât această 
combinaţie să se potrivească. 

— Măi, măi! zise ea. Se vede că sunteți din provincie. Se pare 
că Gloria va trebui să vă ia sub aripa ei. 

Bonar se răsuci pe călcâie, zâmbind. 

— Domnul fie lăudat! 

Ochii căprui ai femeii îl săgetară cu o privire ascuţită, apoi se 
îmblânziră numaidecât. Halloran clătină din cap. Nu conta 

niciodată ce spunea Bonar unei femei - și uneori o dădea rău de 
tot cu mucii-n fasole. Chipul lui avea ceva - bunătate, inocenţă, 
ceva - ce făcea ca toate femeile din lume să-i ierte orice. 

— Leo e pe drum. Aveti glontul, da? 

Halloran își duse mâna la buzunarul de la piept și inima îi 
tresări o secundă, amintindu-și cum Sharon făcuse la fel, cu 
câteva ore în urmă. 

— Pot să rog pe cineva să vă conducă la laborator chiar acum 
sau, dacă preferaţi, puteţi să vă odihniţi până vine Leo. 

— Ce-ar fi să ne pui la curent cu cazul până sosește domnul 
detectiv Magozzi? sugeră Bonar. 

Gloria își ridică o sprânceană bine pensată. 

— Vorbești cu o secretară, nu c-un polițist. 

Bonar rânji, arătându-și toţi dinţii, și Halloran îi dădu femeii 
zece secunde până să spună tot ce știa. 

— Ei bine... 

Se înșelase. Cinci secunde. 

— Vreţi să vă spun ce-ar trebui să știu sau ce știu de fapt? 

Rânjetul lui Bonar se lăți și mai mult. 

— Ce știi de fapt. Dar cel mai mult vreau să-mi spui cum 
reușești să-ţi împletești părul în atâtea codițe așa de mici. 
Intotdeauna am vrut să știu cum se face asta. Sunt așa mici de 
parcă le-ar fi făcut șoarecii din Cenușăreasa, zău așa! 

Gloria își dădu ochii peste cap, apoi se uită la Halloran. 

— Omul ăsta a mai văzut vreodată o negresă? 

— Nu cred. 

Magozzi era convins că nu conta dacă ești cerșetor sau 
milionar. Existau în viaţă câteva plăceri profunde, instinctiv 
umane, care te urmăreau din copilărie până la bătrâneţe. Și una 
dintre aceste plăceri era să te trezești dimineața în mirosul 
cafelei făcute de altcineva. 

Deschise ochii și privi tavanul sufrageriei lui Grace MacBride. 
jaluzelele nu se închiseseră complet și câteva raze palide de 
soare pătrundeau prin fereastră și pictau tavanul. Fără să-și 
poată explica de ce, Magozzi se simţi străbătut de o senzaţie 
puternică de optimism. 

Era acoperit cu o pătură nouă și cu o pilotă care-l fereau de 
răcoarea dimineţii și care nu fuseseră acolo seara, când 
adormise. Ridică un colț și se uită dedesubt și văzu costumul de 
lână bleumarin pe care și-l amintea, apoi se ridică în capul 
oaselor și privi pe sub arcadă în bucătărie. Era goală. Grace îl 
învelise în timp ce dormea. Se trezise, făcuse cafea și, la un 
moment dat, mai pusese o pătură peste el ca să nu-i fie frig. 
Simţi că i se strânge inima în piept. 

Îi găsi în curtea din spate, pe Charlie așezat într-unul din 
fotoliile de lemn, pe Grace în celălalt. Era înfășurată într-un halat 
alb și pufos, cu părul negru, ud, atârnându-i peste guler și cu o 
cană aburindă de cafea în mâna stângă. Mâna dreaptă era în 
buzunarul halatului și, chiar de la distanţă, Magozzi vedea 
conturul armei sub material. Un furtun era întins până la 
rădăcina magnoliei și susurul apei răsuna ca o muzică în 
nemișcarea dimineţii. Dar, la dracu', era frig. 

— E foarte frig afară, spuse el coborând treptele, atent să nu 
verse cafeaua fierbinte pe care și-o turnase într-o cană. li ieșeau 
aburi pe gură când vorbea și iarba îi scârţâia îngheţată sub 
ghete. 

Charlie întoarse capul și îi zâmbi. Și din nările lui umede 
ieșeau aburi. 

— Pune-ţi haina, spuse Grace, fară să se întoarcă spre el. 

— Am pus-o deja. 


Magozzi se așeză ghemuit lângă scaunul lui Charlie și 
scărpină blana sârmoasă dintre urechile cățelului. Charlie oftă 
cu zgomot și-și plecă scăfârlia sub mâna lui Magozzi. 

— Cafeaua asta e senzaţională. 

Se uită la Grace și o surprinse zâmbindu-i. Era un zâmbet pe 
care nu i-l mai văzuse și-i lăsă senzaţia că făcuse ceva bine. Nu- 
și amintea ultima dată când expresia unei femei îl făcuse să se 
simtă în felul ăsta. Hotări că era bine să identifice această faptă 
bună, ca s-o poată repeta în viitor. 

— Ce? întrebă el. 

— Nu l-ai dat pe Charlie jos de pe scaun. 

— Oh! Păi, e scaunul lui. 

Grace zâmbi din nou. 

— Și, sincer, l-aș fi dat jos, dar m-am temut să nu-mi sfâșie 
brațul. 

Aruncă o privire fiarei care-i lingea mâna de mama focului și, 
preţ de câteva clipe, se lăsă furat de acest tablou - un bărbat, o 
femeie, un câine și o casă - ca și când ar fi fost adevărat, ca și 
când locul lui ar fi fost acolo. 

— N-ar trebui să fii aici singură, spuse apoi dintr-odată și 
zâmbetul lui Grace dispăru. 

— Asta e curtea mea. Locul meu. 

Îl fixă cu o privire ce șterse pe dată lucrul bun pe care reușise 
să-l facă. Ar fi putut să gonească și câinele de pe scaun. Doar 
că-i plăcea câinele. În cele din urmă, Grace oftă și se uită la 
magnolie. 

— În plus, trebuia să ud copacul. 

Magozzi sorbi din cafea, analizând lecţia nou învățată. Să nu-i 
sugerezi niciodată lui Grace MacBride să-și schimbe rutina 
zilnică pentru a nu fi măcelărită în propria-i curte. Făcu eforturi 
să-și reprime instinctul protector, rămas bărbaţilor din vremea 
când oamenii trăiau în peșteri. Oricum, era un instinct stupid, își 
spuse, fiindcă evoluţia umană îl depășise cu mult și în ziua de 
azi femeile purtau arme în buzunarul halatului. 

Privi băltoaca ce se formase la rădăcina copacului și hotărî că 
era un subiect de conversaţie destul de sigur. 

— Nu-i cam târziu să-l mai uzi în perioada asta a anului? 

Grace clătină din cap și cârlionţii îngheţaţi i se mișcară negri 
pe halatul alb. Desigur, n-ar fi trebuit să stea afară, în frig, cu 
părul ud, dar Magozzi nu avea de gând să-i mai spună și asta. 

— Niciodată nu-i prea târziu să-ţi uzi copacii. Cel puţin până 
dă înghețul. Stai într-o casă? 

— Ca orice persoană normală. 

— Nu eu sunt ţinta. N-am fost niciodată. 

Dumnezeule! Țopăia în jurul subiectului ca iepurele de Paști. 
Lui Magozzi îi era greu să ţină pasul. Și se părea că lucrul ăsta 
era evident. 

— De-asta nu mi-e frică să stau aici singură, îi explică ea. Nu 
vrea să mă omoare. Vrea doar... să mă oprească. 

— Să te oprească din ce? 

Grace ridică din umeri. 

— De ani de zile încerc să-mi dau seama. Profilul pe care FBI- 
ul l-a făcut în Georgia spunea că intenţia criminalului este 
„castrarea psihologică” - ce-o însemna și asta. Că simţea că am 
un fel de putere asupra vieţii lui, pe care încerca să o elimine. Și 
se pare că n-ar fi reușit să facă asta dacă mă omora. 

— Interesant. 

— Crezi? Mie mi s-au părut niște baliverne. Nimeni nu mai are 
nicio putere după ce moare. 

— Martirii au. 

— Oh! 

Buzele îi rămaseră strânse preț de câteva clipe. 

— Așa e, spuse ea în cele din urmă. 

— lubiţii morți. 

— lubiţii morţi? 

Magozzi dădu din cap. 

— Sigur. la un cuplu - orice cuplu - la început, când totul e 
nou și senzaţional, da? Apoi să spunem că el moare, într-un 
accident, în război, nu contează. Înainte să îmbătrânească, să 
facă burtă, să ajungă un nesimţit egoist. Și cu ce te-alegi? Cu un 
iubit mort. Cei mai puternici oameni din lume. Nu poţi să 
concurezi cu ei. 

Grace se întoarse și se uită la el, încruntându-se și zâmbind în 
același timp. 

— Experienţă personală? 

— Nu. În ceea ce o privea pe fosta mea nevastă, n-am putut 
să concurez cu bărbații în viaţă. 

Grace întinse mâna și-l mângâie pe Charlie pe gât. 

— Am vorbit cu ceilalţi azi-dimineaţă, le-am spus ce s-a 
întâmplat aseară. 

Magozzi tresări și Grace își dădu seama. 

— Liniștește-te, Magozzi. Nu i-am întrebat de niciun Brian 
Bradford, în principal pentru că, dacă eu nu-l știu, înseamnă că 
nu-l știu nici ei. În orice caz, se tem pentru mine. Vor să 
dispărem din nou. 

— Asta vrei și tu? 

Grace se gândi preţ de câteva clipe, apoi făcu un gest larg, 
care cuprinse gardul, sistemele de siguranţă - produsul a zece 
ani de groază vigilentă pe care Magozzi nici nu putea să și-o 
imagineze. 

— Vreau să scap de toate astea. Vreau să se termine. 

Săriră amândoi în clipa în care celularul sună în buzunarul lui. 

Magozzi se ridică în picioare și deschise clapeta. 

— Magozzi! 

— Bună dimineaţa, domnule detectiv. 

Magozzi rămase uluit preț de câteva clipe, confuz. Doar 
polițiștii îl sunau pe mobil și nu-și amintea ca vreunul dintre 
colegii lui să-i fi spus vreodată „bună dimineața”. 

— Aici locotenent Parker, de la Departamentul de Poliţie din 
Atlanta. 

Tărăgăneala vocii explica acum totul. 

— Da, domnule locotenent. Aţi găsit ceva pentru noi? 

— Nimic care să vă ajute prea mult, mă tem. Doamna 
Francher este directoarea de admitere din acea perioadă și a 
lucrat împreună cu mine toată noaptea. Dumneaei spune că un 
Brian Bradford a fost într-adevăr admis la universitate, dar nu 
am putut găsit niciun document care să ateste că s-a mai și 
înscris, după admitere. 

— Oh! 

Era o singură silabă, dar una încărcată de o profundă 
dezamăgire. 

— În cazul ăsta, continuă Magozzi, vă mulțumesc pentru... 

— Hei, nu vă grăbiţi așa, domnule detectiv. Se pare că este 
totuși un caz ciudat. Când un student admis nu se înscrie, școala 
rămâne cu un loc vacant, care este ocupat de altcineva. Altfel se 
pierde degeaba un pat în cămin, rămâne un scaun neocupat în 
clase... 

— Da, desigur. 

— Dar asta nu s-a întâmplat în cazul de față. 

Magozzi se încruntă. 


— Nu înțeleg. 

— Nici doamna Francher nu a înţeles. Așa că a verificat cifrele 
- admiterile din anul întâi cu înscrierile pentru anul întâi - și s-au 
potrivit. Exact același număr. 

Magozzi închise ochii și se concentră, așteptând ca rotițele din 
creier să i se pună în funcţiune. „Lasă femeia, câinele, cafeaua, 
iluzia de normalitate... Adu-ţi aminte că ești polițist!” 

— Așadar, a fost acolo. Dar nu cu numele de Brian Bradford. 

— Așa ne-am spus și noi, continuă locotenentul Parker. Se 
pare că, dacă și-a schimbat legal numele între admitere și 
înscriere, numele Brian Bradford nu avea de ce să mai apară în 
registrele școlare, dar socoteala s-ar fi potrivit. 

— Totuși, ar fi trebuit să aducă dovada, nu? Să arate 
documentele, înainte să-l înscrieţi. Altfel, oricine de pe stradă ar 
fi putut să vină și să se folosească de notele cu care a fost 
admis Brian Bradford și... 

— Într-adevăr. Dar asta nu înseamnă că actele au fost legale 
și doamna Francher nu este sută la sută sigură că universitatea 
verifica documentele cu foarte mare seriozitate, la acea vreme. 
Am verificat totuși la Biroul de Evidenţa Populaţiei, în speranța 
că voi avea noroc. Niciun Brian Bradford nu a făcut cerere de 
schimbare de nume în statul Georgia. 

— Bine, bine, staţi puţin... 

Magozzi se încruntă, concentrându-se, apoi mintea i se lumină 
dintr-odată. 

— Înseamnă că avem un nume pe lista cu studenții înscriși, 
care nu se regăsește pe lista admișilor. Asta ne interesează! 

Magozzi îl auzi pe locotenentul Parker oftând în telefon. 

— Și asta-i o problemă. Au fost înscriși peste cinci mii de 
boboci în acel an și nu există o bază de date computerizată. Nu 
avem decât copiile pe hârtie. Două liste a câte cinci mii de nume 
și nici măcar nu sunt așezate în ordine alfabetică. Secretarele le- 
au trecut în registre pe măsură ce au avut timp. Va trebui să 
comparăm cele două liste nume cu nume. Chiar și după ce 
eliminăm numele evident feminine... 

— Nu putem face asta. Poate fi și bărbat, și femeie. 

Urmară câteva clipe de tăcere. 

— Ştii ce, domnule detectiv, uneori nu înţeleg de ce lumea 
crede că sudiștii sunt atât de excentrici. La naiba! Noi aici 

adunăm crocodili de pe terenurile de golf în vreme ce voi, în 
nord, aveți toate cazurile interesante. 

Magozzi zâmbi. 

— S-a născut în Atlanta, dacă te face să te simţi mai bine. 

— Sincer, da. Reputația sudului e salvată. Mă suni după ce se 
termină tot balamucul ăsta, domnule detectiv, să-mi spui toată 
istoria? Ca să am și eu ce să povestesc când oi ieși la pensie. 

— Îți dau cuvântul meu. Dacă-mi trimiţi listele prin fax în 
dimineaţa asta. 

— S-ar putea să fie o problemă de confidenţialitate. Trebuie 
să mă consult cu Departamentul juridic. 

Magozzi trase aer în piept și încercă să-și păstreze calmul 
vocii. 

— A ucis șase oameni în mai puţin de o săptămână, domnule 
locotenent. 

Un fluierat prelung se auzi prin telefon. 

— Văd eu cum fac, domnule detectiv. Dă-mi numărul de fax. 

Magozzi îi dădu numărul, apoi închise telefonul și se uită la 
Grace. Stătea nemișcată, privindu-l fix. 

— De-asta nu-mi era cunoscut numele, șopti ea. Ar fi putut fi 
oricine. 

Magozzi privi în cană, trist, să vadă că era deja goală. 

— Listele alea de la universitate - cred că v-am putea ajuta cu 
ele. Avem niște software-uri de analiză comparativă... 

Clătină din cap, dar o privi în ochi. 

— Trebuie să plec. Nu vreau să fii singură azi. 

— O să fiu în mansardă. Împreună cu ceilalţi. 

— Bine. 

Se răsuci pe călcâie, gata să plece, apoi se întoarse spre ea: 

— Mulţumesc pentru pătură. 

Grace aproape că-i zâmbi, apoi își înclină capul într-o parte, 
ca un copil care evaluează un adult, și, oricât ar fi încercat, 
Magozzi nu-i putu vedea ochii. 

— Ai crezut vreodată că eu sunt ucigașul, Magozzi? 

— Nicio clipă. 

Gloria îl măsură pe Magozzi din cap până-n picioare în clipa în 
care acesta intră în birou. Bărbatul își frecă obrazul cu mâna și 
simţi asprimea bărbii nerase de douăzeci și patru de ore. 

— Mi-am tras un look mai macho. 

— Pfiu! Ai dormit în hainele astea, Leo? 

— Sincer să fiu, da. 

— Halal macho! Dormi și tu pentru prima dată la o femeie de 
când ai divorțat, și rămâi cu hainele pe tine! 

Magozzi îi aruncă o privire exasperată. 

— Există vreun detaliu al vieţii mele pe care să nu-l știi? 

— Da. Nu știu de ce ai dormit pentru prima dată la o femeie 
de când ai divorţat și ai rămas cu hainele pe tine. 

— Nu am dormit de plăcere. Am fost în misiune de 
supraveghere, protecţie, interogare... Oh, mai ducă-se! Unde i-ai 
pus pe băieţii din Kingsford County? 

— Sunt în sala de ședințe cu Gino care, ţin să adaug, a reușit 
să se spele, să se bărbierească, să-și schimbe hainele și tot a 
ajuns aici înaintea ta. Să știi că ai fire ciudate de păr creț pe 
haină. 

Magozzi se uită și-și perie reverul cu mâna. 

— Are un câine. 

— Se pare c-ai avut mai multă trecere la potaie decât la 
femeie. 

— Foarte amuzant! Ascultă, nimeni să nu folosească azi faxul, 
bine? Și subliniez, nimeni! Aștept unul mare din Atlanta și nu 
vreau să primească ton de ocupat când o să-ncerce să ni-l 
trimită. 

— Cât de mare? 

— Nu știu. Mare. Găsește-mă când începe să intre, da? 

Magozzi ieși din birou și urcă scările spre camera de ședințe. 

Se zări o clipă în geamul ușii, își zise că arată ca un mafiot, 
apoi își îndreptă atenţia spre interiorul încăperii. Gino, șeriful 
Halloran și adjunctul acestuia stăteau cu toţii în fața tablei mari 
pe care erau fotografiile cu victimele și scenele crimelor. Își 
țineau mâinile în buzunar și aveau niște mutre foarte sumbre. 

Șeriful îl surprinse. Era înalt și brunet, cu privirea ageră - nici 
pe departe băiatul îndatoritor de provincie, blond și rotofei, pe 
care și-l imaginase; deși, după lăţimea umerilor, arăta de parcă 
ar fi aruncat baloturi de câte-o sută de kile în timpul liber. 
Ajutorul de șerif era mai scund, mai apropiat de stereotip și cu o 
burtă de Moș Crăciun pe lângă care Gino era de-a dreptul suplu. 

Când deschise ușa, Gino îi aruncă o privire și zise: 

— lată-l! Ce v-am spus? Un băiat înalt, brunet și fioros. 

Arătă spre Magozzi. 

— Băiat scund, blond și adorabil! adăugă, îndreptând 
arătătorul spre propriul piept. La fel ca voi. Credeţi-mă pe 
cuvânt, cred că suntem două perechi de gemeni care s-au 
pierdut la naștere. Ca în filmul ăla cu Lily Tomlin și... cum îi zice? 

Își scărpină scăfârlia. 

— Bette Midler, îi sări în ajutor partenerul lui Halloran. 

— Da, exact! Magozzi, ţi-i prezint pe Mike Halloran și Bonar 
Carlson. Îmi cer scuze, băieţi. De obicei nu arată chiar în halul 
ăsta. 

Bonar Carlson îi apucă mâna. 

— Eu zic că arăţi foarte bine. 

— Mulţumesc. 

Șeriful Halloran arătă din cap înspre adjunctul lui. 

— N-am vrut să-l iau, dar aveam de ales între el și o femeie 
frumoasă. 

— E clar atunci, n-ai avut ce face, spuse Magozzi, strângându- 
i mâna. 

— Am auzit că dumneata ţi-ai petrecut noaptea cu o 
suspectă. 

— Da, cred că mai sunt vreo doi oameni prin Mongolia care n- 
au aflat asta încă. 

— Orice e posibil, zise Gino. Și zi, a mai primit un e-mail, ha? 

— Da. Se ocupă Tommy de el. Sau cel puţin se ocupa aseară. 

— E încă aici. Stă aplecat peste tastatura aia, cocoșat de zici 
că-i un trol. Nu cred c-a mai trecut pe acasă de când a început 
nebunia asta. A început să privească cruciș. 

— Ei, domnule șerif? V-a povestit Gino cu ce avem de-a face? 

— Sincer să fiu... 

— N-a fost nevoie, se amestecă Gino. Le spusese deja Gloria 
totul până să ajung, inclusiv ce număr porți la chiloţi. Am trimis 

glonţul la laborator. David e deja pe drum. Are prioritate 
maximă. 

Privi încruntat tabla pe care îngrămădise acum fotografii ale 
victimei din mallul America, de la morgă și de la locul crimei. 

— Ea e victima de ieri. Marian Siskel, patruzeci și doi de ani și, 
n-o să vă vină să credeţi, era agent de pază la mall, 
monitorizată pe camerele cu circuit închis. Tocmai ieșise din 
tură și se pare c-a vrut să încerce câteva produse la reducere la 
Nordstrom, înainte să plece acasă. Au găsit o tonă de amprente 
în cabina de probă în care a fost împușcată. Băieţii zic că n-o să 
le dea de cap nici într-o sută de ani. 

Magozzi se uită la fotografiile noi, comparându-le pe cele de 
la crima adevărată cu imaginea luată din joc. Asemănările erau 
uluitoare. Privirea i se mută la următoarea fotografie din joc - o 
femeie în halat alb, întinsă pe jos într-o clasă, sub tablă. 
Halloran îi urmări privirea. 

— Asta e următoarea? întrebă el. 

Magozzi dădu din cap. 

— Doar că n-o să se-ntâmple. Cel puţin nu azi. Guvernatorul a 
închis toate școlile. 

— Și nu s-a găsit nimic la locul faptei? 

— Nimic relevant. N-o să-l putem prinde în felul ăsta. 

Șeriful își mișcă umărul sub haină, ca și cum ar fi mutat o 
greutate, își zise Magozzi. 

— Îl îngropăm pe unul dintre oamenii noștri luni, spuse 
Halloran solemn și Magozzi își dădu pe dată seama că asta era 
greutatea pe care șeriful o purta în spate și că era, probabil, 
foarte apăsătoare. Mi-ar plăcea să le pot spune părinţilor lui 
Danny că s-a rezolvat toată povestea. 

— O să ne dăm silinţa, zise Magozzi. 

Ajutorul de șerif Bonar Carlson se uita în partea dreaptă a 
tablei, la scenele crimelor ce aveau să urmeze. 

— Da’ e rău de tot! 

— E cu mult mai bine decât era înainte să sunaţi voi, zise 
Magozzi. Dacă glonţțul pe care l-aţi scos din doamna Kleinfeldt 
se potrivește cu cel pe care l-am recuperat noi de la victima de 
ieri, atunci avem șanse mari ca Brian Bradford să fie cel pe care 
îl căutăm... sau cea. În cazul ăsta, s-ar putea termina repede. 

Le povesti ce discutase cu locotenentul din Atlanta. 


— Cinci mii de nume? exclamă Gino, aruncându-i o privire 
dezolată. 

— Și ceva, îl corectă Magozzi. 

— Grozav! zise Gino dezumflat. Alte liste. Băieţii o să fie 
încântați. 

— Am știut de la bun început că nu avem prea multe șanse cu 
lista de înregistrări pe internet. Dar nu e cazul și acum. De data 
asta, știm că ucigașul e pe listă, spuse Magozzi. Trebuie să fie. 

— Multe depind de cele două gloanțe. Dacă se potrivesc sau 
nu, zise Halloran. 

— Aproape totul depinde de asta, îl aprobă Magozzi. 

— Era să uit, zise Gino, arătând spre două cutii pline cu hârtii, 
așezate pe birou. Tommy a reușit în sfârșit să spargă dosarul 
FBl-ului. Ai aici vreo șapte sute de pagini. 

— Dumnezeule mare! exclamă Magozzi. Are și cuprins? 

— Nu chiar. Dar am aruncat o privire. Există un index de zece 
pagini cu martorii pe care i-au intervievat. Cred că-i jumătate 
din populaţia Atlantei, dar cel puţin numele sunt în ordine 
alfabetică. 

— Ce ne-am face fără eficiența FBl-ului! zise Magozzi. 
Presupun că nu era niciun Brian Bradford pe lista aia. 

— Firește că nu. 

e 

În timp ce ieșeau din clădire, Magozzi văzu încă o cămașă 
maro îndreptându-se spre ei, pe coridor. Se gândi că era unul 
dintre șerifii noi din Hennepin County pe care nu apucase să-l 
cunoască, fiindcă era convins că n-ar fi putut uita niciodată un 
ofițer pe care uniforma pica atât de bine. 

— Dumnezeule mare! exclamă ajutorul de șerif Carlson, și el, 
și Halloran se opriră-n loc ca trăsniţi, uitându-se la femeia care 
se apropia. 

Avea părul scurt și negru și ochi căprui, pătrunzători, care se 
uitau fix la șerif și aproape la nimic altceva. 

— Bună dimineața, domnule șerif Bonar, spuse ea când 
ajunse suficient de aproape ca Magozzi să-i poate vedea insigna 
cu Kingsford County prinsă pe geaca groasă. S-au potrivit 
gloanțele? 

Halloran o privi prostit, ca și cum ar fi fost o iluzie optică, 
deschise gura să spună ceva ce, probabil, n-ar fi fost deloc 
profesional, apoi se răzgândi. 

— Detectiv Magozzi, detectiv Rolseth, dumneaei este ajutor 
de șerif Sharon Mueller. Ea a găsit conexiunea cu Școala Sfântul 
Petru. 

Femeia îi salută dând scurt din cap. 

— Cum e cu gloanţele? 

Carlson oftă. 

— Pentru Dumnezeu, Sharon, ai crescut în pădure? Salută-i pe 
domnii detectivi. Dă mâna cu ei. Prefă-te că ești civilizată! 

Femeia îi aruncă lui Bonar o privire exasperată, apoi le 
strânse în grabă mâinile lui Gino și Magozzi. 

— Gata. Acum îmi spune cineva cum e cu gloanțele? 

— Le-am trimis la laborator, spuse Magozzi. Ne sună de acolo, 
imediat ce află cum stă treaba. Tocmai mergeam să mâncăm 
ceva. 

— Bună idee. Mor de foame. Ce-i în cutii? 

Gino mută cutiile pline cu hârtii de pe coapsa stângă pe cea 
dreaptă. 

— Un dosar deschis al FBl-ului în care au fost implicați băieţii 
de la Monkeewrench, acum zece ani. O lectură ușoară pentru 
micul dejun. 

— Urăsc să citesc dosarele FBl-ului, mormăi Sharon, apoi o luă 
glonț înspre ieșire, forțându-i pe cei patru bărbaţi să se 
grăbească pentru a ţine pasul cu ea. 

Gino rânjea, întotdeauna mulţumit să meargă în spatele unei 
femei frumoase. Magozzi și Bonar veneau în urma lui și, în spate 
de tot, Halloran clătina din cap, întrebându-se când dracu' citise 
Sharon dosare FBI și ce mama naibii căuta ea aici. 

Aproape ajunseseră la ușă, când doi bărbaţi în costume se 
grăbiră să-i intercepteze. Cel mai înalt dintre ei conducea atacul, 
cu niște picioroange lungi care mâncau dintr-un pas jumătate 
din podea. Dacă-i mai dădeai și-un scut mare și rotund, ai fi 
putut jura că e viking, își spuse Magozzi. li aruncă o privire și 
celuilalt bărbat, mai tânăr, posomorât și grăbit să ţină pasul, dar 
având grijă să meargă în spatele celuilalt. Un câine de atac 
ascultător și tăcut. Prezent, dar fară să iasă-n evidenţă. 

— O-o! zise Gino pe sub mustață. L-au trimis p-ăla mare azi. 

— Magozzi! Rolseth! 

Fără prea mare tragere de inimă, Magozzi se opri și așteptă, 
recunoscându-l în bărbatul cel înalt pe Paul Shafer, agentul 
special responsabil de biroul FBI din Minneapolis. 

— Hei, Paul! Nu știam că poţi să mai și pleci din birou. Ce s-a 
întâmplat? 

Shafer era în primul rând agent FBI, apoi norvegian și om abia 
pe planul al treilea. 

— Asta! 

Îi flutură sub nas un dosărel subţire, cu aspect oficial. 

— Tu te-alegi cu dosarul, noi cu numele persoanei de la care 
ai luat amprentele. 

Magozzi se încordă o clipă, apoi își forță umerii să coboare. 

— Ah, la naiba! Se uită la dosar și oftă din greu. La naiba, 
Paul! Sigur nu vrei să-mi dai dosarul doar așa, ca gest de bună 
cooperare între agenţii? 

Shafer părea uluit. 

— Ne dai numele, primești dosarul. Asta-i oferta. 

— Păi, avem o problemă. Nu avem un nume, propriu-zis. 

— Poftim? 

Magozzi părea rușinat. 

— Da, știu cum sună, dar trebuie să înţelegi. Am luat sute de 
amprente în noaptea în care a avut loc crima de pe vapor. Ştii 
doar câte persoane au fost acolo. Și oamenii noștri au dat zor 
să-i amprenteze pe toți înainte să plece și... Ei bine, băieţii s-au 
grăbit, erau zăpăciţi, unii dintre ei sunt începători, și treaba e 
că, atunci când ne-am dus să verificăm, am găsit câteva seturi 
de amprente pe care nu era trecut numele. Ca acelea care vă 
interesează pe voi. 

— Cum? 

Gino dădu din cap posomorât. 

— Crezi că tu ești nervos? Nici măcar nu știm ce poliţist a luat 
amprentele, așa că nu putem să tragem pe nimeni la 
răspundere. Sper că nu era vreun criminal în serie sau ceva de 
genul ăsta... 

Ochii albaștri ai lui Shafer aruncau flăcări. Se uită pe rând de 
la Magozzi la Gino, aproape scoțând fum pe urechi, încercând 
să-și dea seama dacă era tras pe sfoară. 

— Astea-s tâmpenii, Magozzi! 

Nu prea voia să muște momeala, dar Magozzi se gândi că 
Shafer își dorea atât de mult ca poliţia să fi făcut o greșeală așa 
de mare, încât o parte din el voia să creadă că era adevărat. 

— AȘ putea alege un nume la întâmplare, se oferi Magozzi. Mi- 
ai da dosarul atunci? 

Shafer miji ochii. 

— Dacă nu știi ale cui sunt amprentele, nu văd de ce te-ar 
interesa dosarul ăsta. 

Magozzi dădu din cap. 

— Așa e, ai dreptate. M-am lăsat dus de val. 

Shafer îl privi preț de câteva clipe, apoi își îndreptă privirea 
suspicioasă asupra lui Halloran și a celor doi însoțitori ai 
acestuia, care stăteau într-o parte, cu niște mutre lipsite de 
orice expresie. 

— Se întâmplă ceva în Wisconsin ce-ar trebui să știu și eu? 

Magozzi și Gino schimbară o privire rapidă și neliniștită. Dacă 
Shafer afla că analizau o legătură cu un alt stat în cazul 
Monkeewrench, FBl-ul le-ar fi preluat ancheta într-o clipită și tot 
subterfugiul pentru amprente ar fi fost în zadar. La naiba, 
Halloran n-avea de unde să știe! Ar fi trebuit să-i spună să-și 
ţină gura și să nu-i dea de gol, dar cine se aștepta la o 
ambuscadă? 

„La dracu'! La dracu’! La dracu'!” își zise Magozzi ţinându-și 
respiraţia, așteptând ca Halloran să înceapă să trăncănească 
despre soţii Kleinfeldt, despre glonţul de la laborator, despre 
legătura cu Școala Sfântul Petru. Fu la un pas să facă un atac de 
inimă în clipa în care șeriful se apropie de Shafer, cu mâna 
întinsă. 

— Şerif Halloran, domnule, și ajutorii de șerif Carlson și 
Mueller, din Kingsford County, Wisconsin. 

li înșfacă mâna lui Shafer și i-o scutură vârtos, mai să i-o rupă, 
cu cel mai tâmp rânjet de prostovan pe care Magozzi îl văzuse 
vreodată în afara unei săli de cinema. 

— Este o onoare să vă cunosc, domnule! îi dădea înainte 
Halloran. Nu avem prea des șansa să întâlnim ofițeri federali 
prin pădurile noastre. Îi vedem doar la televizor. E o mare 
onoare! 

— Aŭ... 

— l-am rugat pe domnii detectivi să ne ajute cu un caz care 
ne dă de furcă acasă, dar îmi dau seama acum că am ales un 
moment tare nepotrivit. Bonar, Sharon, daţi mâna cu domnu'! 

„La dracu’, își zise Magozzi, ascunzându-și un zâmbet. Zău 
dacă n-o să-l pup mai târziu.” li aruncă o privire lui Gino și trebui 
să întoarcă repede capul, înainte să izbucnească amândoi în râs. 

Sharon îi strânse mâna lui Shafer cu o expresie de profundă 
venerație, apoi veni rândul lui Bonar, care părea ca lovit de 
trăsnet. 

— Ajutor de șerif Bonar Carlson, domnule. O mare plăcere, 
domnule. 

Shafer se chinui să zâmbească, fară cine știe ce izbândă. 
Agenţii FBI nu erau antrenați să se întrețină cu fanii. 

— Da, vă mulţumesc. Plăcerea e de partea mea... Stati puţin! 

Capul i se răsuci dintr-odată spre Sharon. 

— Ai spus Sharon Mueller? Acea Sharon Mueller? Profiluri 
pentru cazurile de abuz? 

Toată lumea se dădu în minte doi pași înapoi și se uită la 
Sharon, care se făcuse mică și zâmbea în colțul gurii. 

— Da, eu sunt. 

— Atunci, pe legea mea! spuse Paul Shafer radiind. Atunci, 
plăcerea chiar că este de partea mea. Folosesc lucrarea 
dumitale la Quantico, să știi. Am fost și eu la un seminar vara 
trecută. Le-ai cam dat peste cap ideile de modă veche! 

— Da, păi... 

— Magozzi! spuse Shafer întorcându-se spre el. Ascultă la 
mine! După ce-i ajuţi pe oamenii ăștia cu ce te-au rugat, las-o 
pe domnișoara Mueller să se uite la dosarul Monkeewrench, 
înainte să plece. Este unul dintre cei mai buni profileri pe care-i 
avem în afara Biroului și Dumnezeu știe că aveţi nevoie de tot 
ajutorul pe care-l puteţi primi. 

— Așa o să fac, spuse Magozzi, zâmbind mulţumit. Pe noi nu 
ne deranjează să facem schimb de dosare între agenţii. 

Shafer se încruntă la aceste vorbe, apoi el și câinele lui de 
atac făcură stânga-mprejur și dispărură pe ușă. 

— Idioţii! mormăi Gino în clipa în care ușa se închise în urma 
lor. Ai văzut răhățelul ăla pe care voia să ni-l dea pe post de 
dosar? 

Magozzi se uita la Sharon, nedumerit. 

— Ești de la FBI? 

— Nu... Le mai acord câte-o consultanţă din când în când. 

ÎI privi cu coada ochiului pe Halloran, care rămăsese cu gura 
căscată. 

— Ei? Și al cui e de fapt numele ăla care i-a pus așa tare pe 
jar? întrebă Bonar. 

Magozzi și Gino se uitară unul la altul. 


— E unul dintre partenerii Monkeewrench, spuse Magozzi în 
cele din urmă. 

Bonar își înclină capul pe-o parte, aşteptă câteva clipe, apoi 
spuse doar: 

— Bine. 


311 


e Capitolul 41 


Se așezară într-un separeu mare, circular, din fundul 
restaurantului, fiecare cu câte-o cafea în faţă. Magozzi și Gino le 
relatară pe rând povestea întregii investigaţii, de la bun început, 
mai mult pentru Sharon decât pentru Halloran și Bonar, care 
aflaseră oricum deja totul de la Gloria. 

Era ciudat, își spuse Magozzi, că, deși lui i se părea că se 
luptă cu acest caz de ani de zile, nu le trebuiră mai mult de cinci 
minute ca să le povestească celorlalţi tot ce se întâmplase. 

Toată lumea tăcea în clipa în care chelnerița de cincizeci de 
ani, cu perucă mare și roșie și uniformă verde, veni cu un platou 
pe care se afla suficient colesterol cât să omoare un elefant. 
Cârnaţi, şuncă, ouă, clătite care musteau în unt - și asta numai 
pe farfuria lui Bonar! Magozzi își privi biscuitul uscat de lângă 
cafeaua neagră și încercă o senzaţie sinucigașă. 

— „Vai, domnule, nu vedem prea mulţi agenţi federali prin 
pădurile noastre”, se sclifosi Gino, maimuţărindu-l pe șerif în 
timp ce-și îndesa în gură o bucată mare de napolitană. Pe legea 
mea, Halloran, am crezut c-o să mor. 

— Păi, ăsta-i adevărul, nu prea vedem, zise Halloran ridicând 
din umeri și zâmbind, apoi chipul i se întunecă și se uită spre 
Sharon, care stătea la stânga lui. Desigur, când am spus asta nu 
știam că am unul în echipa mea. 

— Oh, zău așa, Halloran! 

Sharon fugărea o bucată de omletă prin farfurie pe care reuși, 
în cele din urmă, să o împungă victorioasă. 

— Ți-am spus că nu lucrez pentru ei. Au venit la mine, dar i- 
am refuzat. Din când în când, îmi mai cer câte-o consultanţă. Se 
plătește bine - și știi și tu cât e salariul unui ajutor de șerif - așa 
că le fac câte-un profil. Nu-i mare brânză. 

Gino se lăsă pe spate. 

— Te-a recrutat FBl-ul? 

— FBl-ul recrutează pe toată lumea, răspunse Sharon ridicând 
din umeri. 

Apoi se uită fix la Halloran, ronţăi din pâinea prăjită preţ de 
câteva clipe și spuse: 

— De trei ori cât câștig în Kingsford, o lună de concediu plătit 
în primul an, șase în următorul și o casă. 

— O casă? întrebă Gino căscând ochii. Măiculiţă, se vede 
treaba că te vor rău de tot! De ce n-ai acceptat? 

Sharon oftă și-și așeză furculita pe farfurie, apoi se întinse 
peste masă spre Gino și-i spuse în șoaptă, pe un ton de 
confidenţialitate: 

— Fiindcă-mi place ce fac și sunt îndrăgostită de șeful meu. 

Bonar fu cât pe-aci să se-nece cu cafeaua. Magozzi rânji și se 
uită la Halloran. Șeriful privea fix în faţă, roșu ca un rac fiert. 

— Dragoste  neîmpărtășită? întrebă Gino de dragul 
conversațţiei, ignorându-i pe ceilalți. 

— Nu știu. Nu s-a decis încă. 

— Nasol! 

Halloran închise ochii. 

— Pentru Dumnezeu, Sharon... 

Lui Magozzi i se făcu milă de el. Era clar că bietul băiat era 
total depășit de enigma eternului feminin și Magozzi îl înțelegea 
cum nu se poate mai bine. 

— Gata, hai să ne-ntoarcem la băieţii răi! Aţi găsit ceva în 
legătură cu acest copil în casa familiei Kleinfeldt? Fotografii, 
albume de bebeluși, orice? 

Bonar pufni: 

— Absolut nimic. l-au șters orice urmă, de parc-ar fi murit. 

— Știm doar că e deștept, spuse Halloran, săpând cu furculița 
într-un morman de clătite cu dulceaţă de zmeură. A înregistrat 
un IQ de 163 la ultima testare. 

— De unde-ai aflat asta? întrebă Bonar. 

— Am mai sunat o dată la Școala Sfântul Petru ieri, când 
așteptam să iau legătura cu Leo. Am vorbit cu una dintre 
măicuțe, care a ocupat și funcţia de consilier în acea vreme. 
Speram să-mi poată da vreun element de identificare, cum ar fi 
un semn din naștere, de exemplu, sau vreo pasiune anume pe 
care copilul să fi păstrat-o de-a lungul anilor. Ceva de care să 
mă pot lega, ca să știu ce să caut... 

— Bună idee, zise Gino. 

— Dar nu și-a putut aminti nimic special. Doar că a trecut cu 
brio toate testele pe care i le-au dat vreodată, că era un copil 
bun și că-i plăcea de el. 

Halloran lăsă cana pe masă și oftă. 


— Și că era trist. Asta mi-a spus. 

Gino își împinse din față farfuria goală. 

— Ah, la dracu’, nu-mi spune asta! Sunt exact genul de 
tâmpenii pe care o să le scoată la înaintare avocatul 
depravatului ăstuia, când o să-nceapă procesul. O să vină cu tot 
felul de porcării de genul: „E o victimă! Nu-i vina lui că a omorât 
atâţia oameni, fiindcă a avut o copilărie atât de nefericită și s-a 
născut și cu țâțe și cu ouă...” 

— Gino! îl întrerupse blând Sharon. Nu-i ucigaș fiindcă e 
hermafrodit și nu există niciun psiholog în toată ţara care să-i 
susțină teoria asta în sala de judecată. 

— Nu zău? Spune-ne tu. 

— Din studiile limitate pe care le avem, este destul de clar că 
hermafrodiţii tind să fie pasivi, nu agresivi, atunci când au parte 
de o viaţă nefericită. Și, de cele mai multe ori, manifestările 
violente sunt interiorizate, orientate spre propria persoană. Sunt 
oameni, Gino. Dar ca toţi oamenii, sunt supuși influenței 
factorilor ereditari și de mediu care pot crea sociopaţi. Chiar și 
așa, nu am găsit nici măcar un singur caz în care un hermafrodit 
să fi fost acuzat de omor și, sinceră să fiu, nu cred că există un 
alt grup statistic în toată ţara despre care să se poată afirma 
acest lucru. Omul ăsta nu omoară pentru că e hermafrodit. Este 
un ucigaș care se-ntâmplă să fie și hermafrodit. 

Gino mărâi, evident neconvins. 

— Așa o fi, dar tot nu-nseamnă că o târâtură de avocat n-o să- 
ncerce să bată toba pe treaba asta. 

— Nu-l luaţi în seamă. Așa e de când cu OJ. 

Sharon începu să dea farfuriile la o parte. 

— Vă deranjează dacă mă uit la dosar? 

— Te rog chiar, îi spuse Magozzi, întinzându-i una dintre 
cutiile grele. 

Sharon dădu la o parte capacul și începu să frunzărească în 
viteză paginile. 

— Niciun martor n-a putut spune dacă este vorba de un 
bărbat sau de-o femeie? 

Gino clătină din cap. 

— Nu avem niciun martor în cazul băiatului ieșit la jogging - 
ăsta a fost primul. Atacat după lăsarea întunericului, în timp ce 
alerga pe lângă râu. Mulţi copaci, o grămadă de locuri unde să 

te-ascunzi. Ar fi trebuit să fii chiar lângă ei ca să vezi ceva. A 
doua victimă a fost fata de pe statuia din cimitir... 

Sharon se strâmbă, continuând să dea paginile în viteză, 
citind printre rânduri. 

— Da, am citit despre asta. Urâtă poveste. 

— Da’ să fi fost acolo? Ni se încreţise părul pe ouă... 

Gino ezită. 

— La dracu'! Asta-i hărțuire sexuală? 

Sharon ridică ochii spre el și clipi din gene. 

— În orice caz, cimitirul se închide la lăsarea întunericului și 
statuia îngerului e chiar în mijloc. Nu vin prea mulţi să jelească 
în toiul nopţii. Am aflat că victima plecase dintr-o staţie de 
autobuz, dar n-am ajuns prea departe cu informaţia asta. 
Nimeni n-a putut-o identifica, nimeni nu-și amintea să o fi văzut 
cu cineva. 

— Găsisem ceva în legătură cu tipul omorât pe vapor, spuse 
Magozzi. A fost la un restaurant din apropiere cu mai puțin de o 
oră înainte să dea ortul popii. Chelneriţa își amintește că l-a 
văzut cu cineva afară, în stradă, după ce a plecat. Crede că era 
o femeie, dar nu e foarte sigură. După cum era îmbrăcată 
persoana, ar fi putut fi și bărbat, și femeie. 

Gino se lăsă pe spate și oftă. 

— Până acum, singurii oameni care l-au văzut sigur pe ucigaș 
sunt băieţii de ieri de la mall. Și-ncă polițiști pe deasupra! Și nici 
măcar ei nu știu ce să spună. Personajul era încotoșmănit într- 
una din gecile alea groase, de puf, cu glugă. N-aveai cum să-ți 
dai seama. 

— Măi să fie! exclamă Sharon, clătinând din cap și trăgând 
aer printre dinţi. Aveţi patru crime și nici măcar un martor. Aveţi 
idee cât de rar se-ntâmplă așa ceva? 

Lovi cu degetul în hârtia pe care o citea. 

— Și, din câte se pare, același lucru s-a petrecut și în Georgia. 

— Și în Wisconsin, adăugă Halloran posac. Dacă în toate cele 
trei situaţii e vorba de Brian Bradford, înseamnă că a ucis cel 
puţin unsprezece oameni fără să lase nici măcar o urmă. Și nici 
măcar nu știm dacă trebuie să căutăm un bărbat, o femeie sau 
și una, și alta. 

— Eu zic că-i femeie, zise Sharon. 

Magozzi își ridică sprâncenele. 

— De ce? 

— E o bănuială. Ar fi vrut, desigur, să fie ceea ce-i cerea 
trupul să fie și, doar pentru că sunt prezente ambele sexe, nu 
înseamnă că hormonul de reproducere nu înclină într-o parte 
sau în cealaltă. Dacă are mai mult estrogen, vrea să fie femeie. 
Dacă predomină testosteronul, vrea să fie bărbat. Dar dacă 
balanţa este echilibrată, din punct de vedere psihologic eu zic 
că ar vrea să fie exact opusul a ceea ce au ales părinții lui. ȘI 
știm că ei l-au adus la școală îmbrăcat în băiat. 

— Ha! mărâi Gino, analizând teoria lui Sharon, apoi se 
întoarse cu o strâmbătură spre Magozzi. Poftim! Probabil că e o 
femeie și asta înseamnă că probabil e Grace MacBride, cum ți- 
am spus și eu de la bun început. 

Sprâncenele groase ale lui Bonar i se împreunară deasupra 
nasului, formând o linie continuă perfectă. Magozzi le privi 
fascinat, întrebându-se dacă bărbatul va mai fi vreodată în stare 
să le despartă. 

— Tu crezi că este Grace MacBride? îl întrebă Bonar pe Gino, 
înhăţând o bucată de pâine prăjită pe care Sharon o 
abandonase pe farfurie. 

— Nu știu ce să spun. E dusă bine, după părerea mea, 
răspunse Gino. Are casa blindată mai ceva decât Banca Americii 
și cară mereu pistolul după ea și urăște toţi polițiștii. 

— Cam așa e jumătate din populaţia Americii, remarcă 
Halloran. 

— Și, oricum, asta nu-nseamnă că e „dusă”, sublinie Sharon. 
Dacă nu ar încerca să se apere după tot ce i s-a întâmplat, abia 
atunci ar fi ceva suspect. 

Gino își ţuguie buzele și se gândi la acest aspect. 

— La naiba, Leo! Eşti un mare dobitoc. Asta-i cel mai bun 
argument că nu MacBride este criminalul și tu nu te-ai gândit 
niciodată la el. Dar știi ce? Teoria asta îi înfundă și mai tare pe 
ăilalți ciudati. S-au considerat cu toţii ținte ale ucigașului din 
Georgia, așa că și ei umblă tot timpul înarmați. Și se pare că și 
sistemele lor de securitate sunt la fel de performante ca ale lui 
MacBride. 

— Dar nu prea eliminăm pe nimeni cu treaba asta, nu credeţi? 
întrebă Bonar. Dacă unul dintre ei ar fi criminalul, să zicem, și 
ceilalţi sunt speriaţi, atunci și criminalul ar trebui să se prefacă 
la fel de speriat. 

Gino scoase un geamăt prelung și-și trecu mâinile peste faţă. 

— Ne învârtim întruna în cerc! 

li sună mobilul și Gino îl scoase din buzunar. Ascultă o clipă, 
apoi spuse: 

— Mulţumesc, David! 

Inchise telefonul și ridică degetul mare în sus. 

— Gloanţele se potrivesc perfect. 

Toţi își ținură respiraţia o clipă. 

— La naiba! murmură Halloran. Chiar a fost copilul. Ce ziceţi 
de asta? 

— ȘI... zise Gino, ridicându-se și începând să se scobească în 
buzunar după portofel... Ne așteaptă aproximativ un milion de 
pagini care vin prin fax, din Georgia. 

— Ce vine din Georgia? întrebă Sharon. 

Magozzi era deja în picioare și arunca bancnotele pe masă. 

— Două liste din statul Georgia, cu aproximativ cinci, șase mii 
de nume pe fiecare. Brian Bradford este pe lista de admitere, 
dar nu și pe cea de înscriere în anul întâi. Și totuși, totalul este 
același pe ambele liste. 

Sharon se gândi aproximativ două secunde, apoi sări de pe 
scaun și începu să îndese hărtiile înapoi în cutii. 

— Și-a schimbat numele. Aţi verificat la Evidenţa Populaţiei? 

— Da, au verificat băieţii din Atlanta. Niciun Brian Bradford n- 
a înregistrat vreo cerere de schimbare de nume în Georgia. Este 
posibil să o fi făcut ilegal. Putea să schimbe registrele de la 
universitate. 

Sharon puse capacul cutiei și începu să se caute prin 
buzunare, după mărunt. 

— Da, e posibil. N-aţi găsit nimic nici în New York? 

Gino și Magozzi se uitară o clipă unul la altul, apoi Magozzi 
scoase telefonul, tastă numărul lui Tommy Espinoza și îi spuse 
lui Gino în timp ce se făcea legătura: 

— Trebuie să angajăm mai multe femei. 

Bonar rânjea, mângâind-o pe Sharon pe creștet în timp ce 
femeia îl lovea peste mână, încercând să i-o dea la o parte. 

Când sună Tommy, Magozzi și Gino erau încă în mașină, 
întorcându-se la primărie. Schimbările de nume din New York 
erau înregistrate în fiecare district, nu la nivel de stat, și nu 
toate zonele aveau baze de date computerizate la acea vreme. 
Era o treabă de durată. 

— Ocupă-te de ea, îi spuse Magozzi. 

— Nimic? 

Gino viră prea repede pe lângă clădirea primăriei și trebui 
apoi să facă niște manevre destul de îndrăzneţe ca să evite o 
echipă de la Channel Ten, care tocmai traversa strada. Sau 
poate încercase să-i lovească - Magozzi nu era sigur. 

Magozzi îi relată ce-i spusese Tommy. 

— Între timp, va trebui să încercăm și varianta grea. Va trebui 
să luăm la mână cele două liste, nume cu nume. 

Gino viră cu scârţâit de roţi în parcare, uitându-se în oglinda 
retrovizoare, ca să se-asigure că mașina lui Halloran mai era 
încă în spatele lui. 

— Ei, ai văzut? Ideea lui Sharon să verificăm registrele din 
New York nu ne-a folosit la nimic, așa că se pare că nu trebuie 
totuși să angajăm mai multe femei. 

— Ce ușurare! Dacă mai apar multe femei înarmate în orașul 
ăsta, mă mut în Florida. 

— În Florida, toate femeile au arme. 

— Da, dar cele mai multe sunt mai bătrâne decât mine. Cred 
că pot să scot pistolul mai repede ca ele. 

— Glumești? la gândește-te! Fetele alea pensionare n-au 
nimic altceva de făcut toată ziua decât să meargă la poligon și 
să-și exerseze manevrele de tragere. Dacă mă-ntrebi pe mine, 
Florida e cel mai periculos stat din uniune. 

e 

Tommy Espinoza nu-și părăsise biroul micuț, modular, de 
douăzeci și patru de ore. Simţea din când în când epuizarea 
punând stăpânire pe mintea lui și avea senzaţia că ochii îi sunt 
împăienjeniţi de sânge, dar emoția vânătorii îi menţinuse 
adrenalina la maximum. Rar se întâmplă ca șeful tău 

(întâmplător, ofiţer de aplicare a legii) să-ţi ceară (ţie, de 
asemenea ofițer de aplicare a legii) să faci ceva ilegal în cadrul 
serviciului. Și să spargi un dosar FBI era, cu siguranţă, ceva 
ilegal. 

Asta fusese prima provocare. A doua fusese să treacă de 
firewall-ul pe care îl puseseră cei de la Monkeewrench pentru a 
bloca intrarea. La naiba, fusese al dracului de bun! Fusese 
uluitor, dar, pe toţi sfinţii, îl spărsese! Și încă-l mai dureau obrajii 
de la atâta zâmbit. 

Procesul durase mai mult decât ar fi trebuit fiindcă avusese 
deosebit de mare grijă să-și acopere urmele, din consideraţie 
pentru MPD. Fusese destul de rău când Joe Blow spărsese baza 
de date a organizaţiei federale, dar poliția? Tommy nici nu voia 
să se gândească măcar ce catastrofă s-ar fi produs dacă ar fi 
reușit vreodată să-i ia urma, de la pământul sfânt al lui J. Edgar 
până în primăria din Minneapolis. 

Să găsească o schimbare de nume era joacă de copii în 
comparaţie cu dosarul FBI. Era muncă de migală, ce-i drept, de 
durată poate, dar totuși, joacă de copii. 

Căuta district cu district, în ordine alfabetică, și ajunsese deja 
la regiunile cu litera D. introduse numele Delaware, înregistră 
parametrii de căutare pentru Brian Bradford și se lăsă pe 
spătarul scaunului, așteptând. 

e 

Gloria încă mai aduna pagini din maşina de fax în clipa în care 
Magozzi, Gino și trupa veselă din Kingsford County intrară în 
biroul de criminalistică. Pe o masă din apropiere trona un vraf 
gros de hârtii. 

— Sper că nu m-ai făcut să-mi pierd timpul degeaba, îi spuse 
femeia lui Magozzi, fără să ridice privirea. Ai vreo cincizeci, 
șaizeci de pagini pe masă. Titlul este ADMIȘI. Acum au început 
să vină altele, cu titlul ÎNSCRIȘI. Vrei să-mi spui și mie ce-i 
povestea asta? 

— Salvarea noastră, poate. 

Magozzi privi cum din fax iese o pagină plină de nume scrise 
unul sub altul. 

— Există un Brian Bradford pe lista cu admiși. În clipa în care 
s-a înscris însă, folosea alt nume. Trebuie să comparăm cele 
două liste și să găsim numele de pe lista înscrișilor care nu se 
regăsește și pe cea a admișilor. 

— Dumnezeule mare! 

Gloria scutură din cap până când codițele începură să-i 
tremure. 

— Poţi să-mbătrânești făcând asta. Carevasăzică, aţi ajuns la 
concluzia că Brian Bradford e criminalul? 

— Da, așa credem. 

Șeriful Halloran ridică o pagină de pe masă și o privi cu ochii 
mijiți. 

— Doamne, cât de mic e scrisă! Câte nume crezi că sunt pe o 
pagină? 

Sharon veni lângă el și se uită și ea. 

— Cel puţin o sută. 

Un telefon începu să sune pe unul dintre birouri și sună iar și 
iar, până când Gino se duse să răspundă. Pentru prima dată, 
Magozzi privi atent încăperea. Johnny McLaren, în biroul lui 
modular din spate, stătea cu un telefon lipit de ureche. In afară 
de asta, locul era pustiu. 

— Unde dracu' e toată lumea? 

Gloria îi aruncă o privire exasperată. 

— N-ar strica să mai deschizi și tu radioul din când în când. O 
dispută domestică urâtă pe strada 37. Un nebun își ameninţă cu 
arma fosta nevastă și cei trei copii. Și încă vreun milion de 
apeluri la 911. Tot orașul parcă-i astăzi un platou de popcorn pe- 
o plită încinsă. Toată lumea vede indivizi ciudaţi cu arme, peste 
tot. 

— La dracu'! Îmi trebuie oameni pentru listele astea. 

Gloria privi peste umăr, la grupul din Kingsford County. 

— Da’ oamenii ăștia ce-au? N-au învățat să citească în 
Wisconsin? 

Bonar făcu un pas în faţă, cu un rânjet întins de la o ureche la 
cealaltă. 

— Eu citesc, dacă pot să stau lângă Gloria. 

Buzele portocalii se întinseră într-un zâmbet și Gloria se 
întoarse lângă aparatul de fax. 

Gino veni lângă masă cu celularul lipit de ureche. Aruncă o 
privire listelor și se strâmbă dezgustat. 

— Dumnezeule, ce de nume! N-o să terminăm niciodată. 

— Cu cine vorbești? îl întrebă Magozzi. 

— Cu Becker. A preluat tura lui Garfield și se ţine după 
MacBride. Acum e la biroul Monkeewrench și se pare că și 

ceilalți sunt cu ea. Toate mașinile de urmărire sunt parcate în 
față. Parc-ar fi o întrunire de polițiști... Da, Becker, sunt încă aici. 

Ascultă preț de câteva clipe, apoi își dădu ochii peste cap. 

— Bine, bine... Tu rămâi pe loc, cu încă o mașină. Pe ceilalţi, 
trimite-i acasă... Pentru Dumnezeu, Becker, nu știu! Alege tu 
una. 

Închise nervos clapeta telefonului. 

— Doamne, câtă inteligenţă! Și cine dracu' e Becker ăsta? 

— Nu-l știu. 

— După voce, parc-ar avea doișpe ani. A vorbit cu echipa 
Monkeewrench. Rămân toţi pe loc, cu excepţia lui Cross, care 
pleacă înainte de prânz. Am lăsat o mașină să se ţină după el și 
Becker rămâne la depozit. 

— Bine. O să avem nevoie de ajutor din afară pentru listele 
astea. Crezi că poți ruga pe cineva să le dea drumul fetelor cu 
cafeaua, ca să vină aici să ne-ajute? 

Gino se lumină numaidecât la față. 

— Pun pariu c-ar veni cu cafeaua lor. 

— Așa cred. 

Bonar se strâmbă sorbind din cafeaua pe care și-o turnase din 
filtrul de la Criminalistică. 

— Sper că nu tot ele au făcut-o și pe-asta. 

— Oh, Bonar! spuse Gino, privindu-l cu un zâmbet binevoitor. 
Vino, fiule! Te voi conduce în paradis! Contrar impresiei 
generale, pentru asta va trebui să coborâm. 

Sharon frunzărea vraful de hârtii de pe masă. 

— Crezi că o să ai destui oameni ca să verifici listele astea? îl 
întrebă ea pe Magozzi. 

— Vrei să pleci undeva? 

— Păi, mă gândeam... Îi acoperiţi pe băieţii Monkeewrench, 
da? p 

— Da. Incă de aseară. 

— Îi urmăriți pentru protecție sau pentru că sunt suspecți? 

— Da. 

— Crezi că pot să mă duc acolo să-i văd și eu pe oamenii 
ăştia? N-ar strica să discut niţel cu ei, să-i analizez... 

Magozzi ridică o sprânceană. 

— Crezi că poţi depista un hermafrodit? 

Sharon scutură nervoasă din cap. 


321 


— Sigur că nu. Dar mă pricep destul de bine să depistez 
psihopaţii. Am intervievat vreo câteva sute pentru lucrarea aia 
pentru FBI. 

Magozzi privi peste capul femeii la șeriful Halloran, care făcea 
mari eforturi să nu pară alarmat. 

— E omul tău, tu decizi, Halloran! 

Halloran își încleștă dinţii și se încruntă. Se uita la Magozzi, nu 
la Sharon. 

— Am pierdut deja un om săptămâna asta. Nu vreau să mai 
pun încă unul în pericol, decât dacă n-avem încotro. 

— Doar o să intru și-o să ies, spuse Sharon. Și mai sunt și alți 
polițiști acolo, nu? 

Magozzi dădu din cap. 

— În faţa clădirii. 

— Chestie care n-o să-ţi folosească la nimic dacă ești încuiată 
înăuntru, cu un criminal, spuse Halloran. 

Sharon închise ochii și oftă. 

— În primul rând, nu sunt nici eu chiar neajutorată și, în al 
doilea rând, ai auzit că Gino a spus că sunt toți acolo. Toţi cinci. 
Chiar dacă unul dintre ei este criminalul, n-o să se-apuce acum 
să tragă într-un poliţist de faţă cu ceilalţi. Mai ales când poliţia 
așteaptă afară. 

Expresia lui Halloran era întunecată, dar privirea-i era fixă. 

— Nu există niciun motiv să te duci acolo. 

— Nu zău? Și eu care credeam că ne-ai adus aici tocmai ca să 
prindem un ucigaș. 

— Nu te-am adus pe tine aici, îi aminti Halloran. 

Sharon îl privi aruncând fulgere din ochi, cu dinţii încleștați. 

— Da? Sper că nu din cauză că încercai să mă protejezi sau 
alte rahaturi de genul ăsta, fiindcă n-o să le fiu niciodată de prea 
mare folos cetățenilor din Kingsford County dacă șeful meu nu 
mă lasă să ies în stradă de teamă c-o să-mi scrântesc vreun 
deget. 

— O să-l găsim pe listă! izbucni Halloran, roșu la față. 

Schimbul aprins de replici îi atrăsese atenţia lui McLaren. 
Stătea aplecat peste biroul lui din fundul încăperii, zâmbind pe 
jumătate, cu telefonul lipit de piept pentru a nu fi deranjat de 
cine știe ce prostie de apel care să anunțe vreo crimă și să-i 
deranjeze spectacolul ce se desfășura chiar sub nasul lui. li clipi 
șmecherește din ochi lui Magozzi. 

Și Gloria părea să se distreze. Se lăsase pe spate pe tocurile 
ei înalte, sorbind-o din ochi pe Sharon, așa cum își privește o 
mamă copilul adorat, și, deși n-ar fi spus niciodată cu glas tare 
„Bravo, fato!” fiindcă asta se așteptau albii să spună o negresă, 
expresia de pe chipul ei era mai mult decât grăitoare. 

Magozzi, pe de altă parte, era vădit deranjat de situaţie. 
Confruntările dintre polițiști nu erau plăcute; confruntările dintre 
un bărbat și o femeie erau înspăimântătoare. Și cea la care era 
martor acum îndeplinea ambele criterii. Se hotărî să preia 
controlul situaţiei și să-i pună punct numaidecât. 

— Hei, ascultați... 

Sharon îl săgetă cu o privire ascuţită. 

Sau poate era mai bine să-i lase sa-și rezolve singuri 
neînțelegerile. 

— Ascultă, Mike, spuse Sharon, îndreptându-și din nou atenţia 
asupra lui Halloran. Chiar dacă găsim un nume din listele alea, 
asta nu înseamnă că am găsit criminalul. E posibil să-și fi 
schimbat numele de douăzeci de ori de-atunci și ar putea dura 
zile întregi până să facem legătura cu prezentul, mai ales dacă 
avem de-a face cu unul dintre partenerii de la Monkeewrench. 
Suntem la ani-lumină distanță de oamenii ăștia când vine vorba 
de schimbat datele computerizate. Dar dacă aș putea să stau 
măcar câteva minute cu ei, să le pun întrebările care trebuie, 
poate aș reuși să văd ceva într-unul din ei. Sau poate să le 
împrospătez memoria în legătură cu ceva ce știau în Georgia. 

Șeriful Halloran o privea încruntat, dar lui Magozzi îi era clar 
că era o luptă pierdută. Bietul de el! Se pare că și lui Sharon i se 
făcu milă de el, fiindcă-și mai înmuie vocea. 

— E meseria mea, Mike. Și o fac foarte bine, știi doar. 

Halloran își aminti ce-i spusese lui Danny Peltier în drum spre 
casa soţilor Kleinfeldt: că Sharon era cel mai bun ofiţer de 
interogare pe care-l aveau. Sincronizarea îi apărea acum de-a 
dreptul stranie. Totul se aranja atât de firesc, încât simţea că i 
se întoarce stomacul pe dos. 

Dintr-odată, o linişte totală și surprinzătoare cuprinse 
încăperea și Magozzi își dădu seama că aparatul de fax se 
oprise. 

— Spune-mi că nu s-a stricat! îi zise el Gloriei, aruncându-i o 
privire imploratoare. 


Femeia ridică vraful de hârtii din tavă și se uită la numărul de 
pe ultima foaie. 

— Nu. Asta-i toată tărășenia. 

Puse hârtiile noi pe aceeași masă cu cele vechi tocmai în clipa 
în care Gino și Bonar intrau în încăpere, aducând cu ei trusa 
magică de făcut cafea. Un șir de femei veneau în spatele lor, 
privind în jur cu ochii cât cepele, ca o clasă de elevi de generală 
veniți în vizită la muzeu. 

— Ei bine, Mike? întrebă Sharon repede, grăbindu-se să 
lămurească problema înainte ca zăpăceala creată de nou-venite 
să-i ofere un pretext de a-și amâna decizia. 

— Vin cu tine. 

Sharon clătină cu fermitate din cap. 

— Nu merge așa. N-o să obţin nicio informaţie de la niciunul 
dintre ei cu tine de faţă. O să-i intimidezi. 

— Eu o să-i intimidez? 

— Îmi pun vestă antiglonț. Îmi pun o staţie la umăr și-o las 
deschisă. O să auzi fiecare cuvânt. 

Halloran o privi și o văzu pe Sharon poliţista, în uniforma maro 
fară nicio formă, cu cătușele și bastonul și arma cu care putea 
trage mai repede decât oricine din secţia lui. Dar în mintea lui o 
vedea pe Sharon în rochia roșie, micuță și firavă și cu buze de 
acuarelă. 

— Vin cu tine, spuse, și când fata deschise gura să protesteze 
adăugă: Dar o să aştept afară. 

e 

După ce Sharon și Halloran plecară spre depozitul 
Monkeewrench, Magozzi își măsură din priviri noua echipă și 
regretă pe loc că-i lăsase să plece. Gino și Bonar aduseseră 
cincisprezece secretare din biroul de la parter, care stăteau 
toate strâns adunate într-un grup compact, șușotind între ele, 
intimidate de mediul străin lor. 

Atitudinea li se schimbă însă de îndată ce Gino începu să le 
explice ce aveau de făcut și, înainte ca detectivul să apuce să 
termine, își trăseseră deja scaunele în jurul mesei cu foile 
primite prin fax și-și împărțeau paginile din lista de înscriere, 
organizându-se asemenea unei armate de furnici unite într-un 
singur ţel. 

Gino, întotdeauna suficient de inteligent încât să-și dea 
seama când era în plus, se retrase și se duse lângă Magozzi. 

— O să meargă! 

— Așa s-ar părea. 

Magozzi o privi pe una dintre femei agitându-se pe lângă 
Bonar, așezându-l pe un scaun, dându-i câteva pagini și 
punându-i o cană cu cafea în mâna dreaptă. Bonar sorbi, scoase 
un geamăt extaziat și, drept răsplată, fu mângâiat pe creștet. 

— M-am oprit să vorbesc cu Tommy. S-a apucat să caute prin 
dosarul FBI numele caraghioșilor ălora cinci, ca să le căutăm mai 
întâi pe astea pe liste. Pe MacBride a găsit-o imediat, având în 
vedere că ea a fost protagonista poveștii. De restul n-o să dăm 
așa de ușor. Sunt tone de martori și prieteni intervievaţi, dar nu 
sunt trecute caracteristicile fizice, doar numele. 

Magozzi îl privi cu coada ochiului, încercă să nu întrebe, dar 
nu putu rezista. 

— Hai, zi odată! Cum o cheamă de fapt? 

Gino îi întinse o bucăţică de hârtie împăturită. 

Magozzi o deschise, citi și se încruntă. 

— Nu se poate! 

— Nu te păcălesc. Jane Doe. Tommy a verificat până la 
certificatul de naștere. E chiar numele ei adevărat. Cel mai trist 
lucru pe care l-am auzit vreodată. 

Magozzi trase aer în piept, apoi clătină din cap și-i întinse 
hârtia înapoi lui Gino. 

— Spune-le să-l caute pe ăsta mai întâi. Trebuie să sun la 
Monkeewrench să le spun că vine Sharon. 

Gino dădu din cap. 

— Sună și la dispecerat cu ocazia asta, ca să-l anunţe pe 
Becker, altfel s-ar putea s-o împuște înainte să intre pe ușă. 


19 Nume generic, dat de regulă persoanelor feminine neidentificate. (n.tr.). 

Roadrunner era la biroul lui din mansardă mâncând un 
Twinkie?” și nu exista pe lume dovadă mai grăitoare că avea o zi 
proastă. Nu numai că nu se trezise la timp pentru prima oară în 
cincisprezece ani, dar în clipa în care deschisese ochii, capul îl 
durea atât de tare și stomacul îi era într-atât de întors încât nu 
fusese în stare să accepte nici măcar ideea de cafea. Era 
convins că șampania fusese de vină și jurase să nu se mai 
atingă de așa ceva în viața lui. 

Până și Annie, de obicei ultima care apărea la birou, ajunsese 
înaintea lui în dimineaţa aceea. Acum se fâţăia într-o rochie de 
satin maro, acoperită din cap până-n picioare cu bucăţi de 
catifea tăiate în formă de frunze, de culorile toamnei. Avea în 
mână o cană de cafea și o pungă albă, de patiserie. Îi puse 
cafeaua în faţă. 

— Poftim, frumosule din pădurea adormită! 

Aruncă o privire neîncrezătoare batonului galben care-i ţinea 
loc de mic dejun. 

— Parcă spuneai că Hostess e fabrica diavolului. 

Roadrunner aruncă o privire vinovată Twinkie-ului și lăsă 
prăjitura pe masă. 

— Așa e, dar mi-era foame. Food & Fuel?! stau cam prost la 
partea cu mâncarea și nu am avut timp să mă duc în altă parte. 

O măsură din ochi. 

— Arăţi ca un copac. 

— N-o să-ţi cucerești niciodată iubita prin sinceritate, băiete! 

Băgă mâna în pungă și-i trânti pe masă un pateu cu vișine. 

— Dacă tot e să te otrăvești cu zahăr și grăsime, cel puţin nu 
adăuga și conservanţi. Rușii au folosit prăjituri Twinkie ca să-l 
conserve pe Lenin, știai asta? 

Roadrunner îi adresă un zâmbet schimonosit și se răsuci pe 
călcâie. 

— Mulţumesc, Annie. Arăţi ca un copac frumos. 

— A-a! Prea puţin și prea târziu. 

20 Prăjitură din pandișpan, cu umplutură de cremă, foarte populară în partea de nord a 


Americii. (n.tr.). 
21 Lanţuri de benzinării din SUA. (n.tr.). 

— Unde-i toată lumea? 

— Harley s-a dus la Liquor World ca să-și ia ceva de 
mahmureală. Grace s-a dus cu el. 

— Cum se simte? 

Annie plescăi din limbă. 

— Bine, presupun. Având în vedere tot ce se-ntâmplă. Dar nu 
vrea să plece. 

Roadrunner păru alarmat. 

— Dar trebuie să plecăm. Am hotărât cu toţii. 

— Noi am hotărât. Grace a fost doar de acord să ne întâlnim și 
să discutăm despre asta, atâta tot. Nu o să plece, Roadrunner. 
Nu vrea să mai fugă de data asta. 

— La naiba, Annie! A fost în curtea ei. Nu mai e nicio îndoială 
acum, nu? E același tip - s-a întors. Și e aproape. Pentru 
Dumnezeu, nu poate să rămână aici. 

— Liniștește-te. Am vorbit cu Mitch și vine încoace. Dac-o să 
fim toţi împreună, poate reușim s-o convingem. 

Liftul se auzi huruind câteva minute mai târziu și Mitch apăru 
cu o privire sălbatică, arătând mai rău decât îl văzuse vreodată 
vreunul dintre ei. 

— Dumnezeule mare, Mitchell, ce s-a întâmplat? întrebă 
Annie. 

Mitch o înșfăcă de umeri. 

— Glumești? În afară de faptul că un criminal o urmărește pe 
Grace, compania dă faliment și trebuie să dispărem din nou? 

— Da, în afară de asta. 

Mitch se prăbuși într-un scaun și-și trecu mâna peste faţă. 

— Isuse! l-am spus lui Diane că ne gândim să plecăm și-a 
făcut o criză. Știţi ce-nseamnă asta, nu? Ar trebui să renunţe la 
pictat. Este în culmea succesului, tablourile ei sunt expuse în 
întreaga lume și acum va trebui să renunţe la tot și să dispară 
de pe fața pământului. 

Niciunul nu spuse nimic preţ de câteva clipe. Roadrunner fu 
cel care vorbi în cele din urmă: 

— Ştii, Mitch... tu nu trebuie să pleci. Tu ești însurat. Ai 
obligaţii pe care noi, ceilalţi, nu le avem. Familia ta trebuie să fie 
pe primul loc. 

Mitch păru înmărmurit. 

— Voi sunteți familia mea. Voi aţi fost întotdeauna familia 
mea. Dacă Grace pleacă, dacă voi, ceilalţi, plecaţi... atunci plec 

și eu. Își apăsă orbitele cu palmele. La dracu'! Nu-mi vine să 
cred în ce porcărie suntem. Nici măcar n-ar trebui să fiu aici. l- 
am promis lui Diane că n-o să vin aici azi. La dracu', i-am dat 
cuvântul meu. Și în clipa în care a plecat la galerie, m-am furișat 
afară din casă CA UN COPIL VINOVAT! 

— Dumnezeule, Mitch! spuse Roadrunner. la-o mai ușor. O să 
faci un atac de inimă. i 

— N-am eu norocul ăsta. In orice caz, nu pot să rămân mult. 
Trebuie să ajung acasă înaintea lui Diane. Unde naiba sunt 
Grace și Harley? 

Liftul începu să coboare, răspunzând apelului de la parter. 

— Ei sunt, zise Annie. Și înainte să ajungă sus, ar trebui să știi 
că Grace a zis că nu vrea să plece. 

e 

Mai avuseseră cândva o întâlnire de genul ăsta, îşi aminti 
Grace. Doar că atunci ceilalți stătuseră în picioare, în jurul 
patului ei de la Secţia de psihiatrie a Spitalului Atlanta General. 
Era tânără, îngrozită, pe jumătate drogată de la tranchilizantele 
pe care i le picurau în venă și încă mai vedea în mintea ei 
imaginea lui Libbie Herold zăcând într-un lac de sânge de 
cealaltă parte a ușii dulapului. În starea aceea, probabil că ar fi 
coborât și în buncăr cu Hitler, dacă i-ar fi cerut asta. 

Dar nu și acum. De data asta era doar mult prea obosită. Voia 
să se termine odată, într-un fel sau altul. 

— La naiba, Grace! E altfel acum! 

Harley se învârtea în jurul cercului format din scaunele lor, 
lovind cu pumnul în palmă, făcând dragonii de pe braţ să se 
foiască și să se răsucească. 

— De data asta, e concentrat asupra ta! Doar a fost la tine-n 
curte, pentru Dumnezeu! De data asta tu ești ţinta, nu-ţi dai 
seama? 

— Tocmai de aceea, de data asta nu mai trebuie să fug, 
Harley. De data asta, riscul e al meu și numai al meu. 

— Grace! 

Roadrunner se aplecă în scaunul lui și-i luă mâna între 
degetele lui lungi și osoase. 

— Putem să dispărem doar pentru o vreme, până îl prind, 
după care să ne-ntoarcem. N-ar fi pentru totdeauna. 

Grace îi strânse mâna și zâmbi. 


— Dacă dispar eu, dispare și el, la fel ca data trecută. Și apoi, 
poate-o să mai treacă zece ani de groază și disperare până când 
o să mă găsească din nou și-o să ia totul de la capăt. Poliţia se 
apropie. Să le mai dăm o zi sau două. 

— Poliţia n-are nicio șansă! exclamă Roadrunner. Au împânzit 
tot megamallul și uite ce s-a întâmplat. Și ce zici de vaporul cu 
zbaturi? Ar fi trebuit să vezi câţi oameni au avut acolo, și la ce 
le-a folosit? 

Harley se opri și se uită la Roadrunner. 

— Vrei să spui că ai fost la vaporul cu zbaturi atunci când a 
fost omorât omul ăla? 

Roadrunner îi aruncă o privire iritată. 

— Evident că nu, altfel aș fi văzut criminalul. Când am ajuns 
eu acolo, polițiștii și băieţii de la serviciile de securitate veniseră 
deja. 

— Dobitocul dracului, ești nebun? Îți dai seama ce și-ar fi 
închipuit dacă te-ar fi văzut acolo? 

— Am vrut doar să fiu sigur să aveau situaţia sub control, 
atâta tot. Nu voiam să mai moară nimeni! strigă Roadrunner și, 
preţ de câteva clipe, păru că o să izbucnească în lacrimi. 

Grace îi mângâie mâna și îi zâmbi. 

Când Magozzi sună să-i spună lui Grace că ajutorul de șerif 
Sharon Mueller venea spre ei, Mitch era în birou și aduna hârtii 
pe care să le ia acasă. Annie era peste drum și cumpăra 
mâncare la pachet de la un restaurant italienesc, iar ceilalți 
lucrau din greu la singura sarcină care le mai rămăsese - să afle 
de unde fuseseră trimise e-mailurile. 

Se auzi un fâsâit în clipa în care Harley își deschise a doua 
bere. 

— O să-l prindem pe nenorocitul ăsta, mormăi el, privind în 
monitor. 


e Capitolul 44 


Halloran stătea pe scaunul șoferului, la volanul mașini de 
patrulă, ascultând fâșâitul static al staţiei prinse pe umăr, 
simțindu-se ca un arc încordat, gata să ţâșnească prin parbriz. 

In clipa în care ușa depozitului se închisese în urma lui 
Sharon, semnalul staţiei se pierduse și intrase în panică. Sărise 
din mașină și dăduse fuga la unitatea MPD parcată acolo, 
speriind de moarte un puști blond din spatele volanului, care 
părea cu aproape zece ani prea tânăr să fie-n uniformă. 

— Oh, da... spusese Becker după ce Halloran îi explicase 
grăbit care era treaba. Avem mari probleme cu recepţia în 
clădirile astea vechi. Nu știu ce metal pe care l-au folosit pentru 
ranforsarea betonului bruiază semnalul. Ar trebui să se rezolve 
odată ce ajunge sus, unde sunt ferestre. 

Așa că acum aștepta, numărând în gând secundele, ca un 
copil care vrea să afle cât de departe este fulgerul. Trebuia să 
traverseze garajul mare de la parter înainte să ajungă la liftul 
care s-o ducă la etaj. Asta era clar. Dar, la dracu’, de ce dura 
atâta? Intrase deja de trei minute și patruzeci și patru de 
secunde. 

J 

Sharon setase transmiţătorul de la umăr în poziția de „pornit” 
înainte de a cobori din mașină și, în timp ce se îndrepta spre 
interfonul montat în ușa mare a depozitului, îl auzise pe Halloran 
spunând: 

— Îţi aud respiraţia. 

Un fel de șoc electric blând - surprinzător, însă deloc neplăcut 
- îi străbătuse venele la auzul acestor cuvinte. Zâmbi acum, 
amintindu-și senzația. 

Auzise stația pierzând semnalul în clipa în care ușa se închise 
în spatele ei și-și spuse că avea aproximativ cinci minute înainte 
ca Halloran să dea buzna după ea, cu arma în mână. 

Timp de doi ani lungi nu primise niciun semnal din partea lui, 
cu excepţia manifestărilor indiferente ale unui bărbat, dar se 
străduia din greu să-și ţină orice posibil sentiment sub cel mai 
strict control. In ultimele zile însă, o gaură mare păruse să apară 

în acel zid de indiferenţă și bărbatul, cu toate instinctele lui 
primare, începea să se zărească în spatele ei. Ce dacă putea să 
scoată arma, să tragă și probabil să se bată mai bine decât el? 
Halloran simţea impulsul primitiv de a o apăra și Sharon, la 
rândul ei, se simţea mânată de dorinţa la fel de primitivă de a-l 
lăsa. Așa, își spuse ea, era normal să fie. 

Nu-i plăcea garajul, deși nu putea găsi niciun motiv care să 
justifice asta. Era bine luminat, impecabil de curat și complet 
lipsit de orice colț sau intrând întunecat. Vedea aproape întreg 
spațiul fără să facă nici măcar un pas și nu exista niciun motiv 
pe lume să-și imagineze că altcineva ar mai fi fost acolo, în 
afară de ea. Și totuși, avea un sentiment de neliniște. 

Își tinu respiraţia cât putu mai mult și ascultă încordată 
tăcerea ca de mormânt. 

Nimic. 

Două mașini erau parcate lângă zidul din spate: un Range 
Rover negru și un Mercedes, amândouă tăcute, amândouă 
întunecate. O bicicletă de munte și un Harley Hog uriaș stăteau 
sprijinite în proptele în apropiere. 

Se lăsă pe vine și se uită pe sub mașini, simțindu-se oarecum 
ridicolă că făcea asta. Și când se ridică, făcu ceva și mai ridicol. 
Pentru prima oară în viaţă, în afara momentelor când se aflase 
în poligonul de tragere, își deschise tocul de armă, ridică 
revolverul de 9 mm și îl armă. Ecoul sunetului inconfundabil 
răsună în spaţiul mare și gol și acest simplu zgomot o făcu să se 
rușineze puțin. 

„Mai bine decât să-ţi pară rău”, își spuse ea cu înţelepciune, 
cercetând cu privirea peretele din spate și începând să se 
îndrepte spre el. În mijlocul peretelui era un ascensor vechi, pe 
care îl auzise coborând cu zgomot în clipa în care intrase. 
Lumina din interior arăta că nu era nimeni în spatele ușilor de 
lemn. 

În colţul din stânga spate era o ușă de mărimea unui om pe 
care scria SCĂRI. În colțul din dreapta era o altă ușă, cu însemne 
în galben și negru care indicau pericol de înaltă tensiune. 

„Mașinile mai întâi, își spuse, apoi ușile... și atunci de ce 
dracu' îmi transpiră palmele?” 


Grace privea pierdută ecranul calculatorului, urmărind șirul de 
informaţii învăluite parcă într-o ceață albă, ce coborau pe 
monitorul ei. 

Ajutorul de șerif din Wisconsin pe care Magozzi îl trimisese la 
ei tocmai sunase de la parter. Grace discutase cu femeia câteva 
minute, apoi folosise telecomanda ca să-i deschidă și trimisese 
liftul la parter. 

Mitch ieși din biroul lui cu servieta într-o mână și laptopul în 
cealaltă. Sacoul îi era făcut ghem la subraţ. Se opri lângă biroul 
lui Grace și-i puse o mână pe umăr. 

— Eu trebuie să plec. Ești bine? 

li acoperi mâna cu a ei și-i zâmbi. 

— O să fiu bine. Tu du-te acasă și ai grijă de Diane. 

Mitch o privi câteva clipe lungi, spunându-i totul din ochi, cum 
făcea întotdeauna. 

— Ştii, Grace, spuse el încet, ca restul să nu-l audă, dacă te 
răzgândești în legătură cu plecatul, să știi c-o să fiu lângă tine. 
Nimic în lume nu m-ar putea opri. Nimic. 

Era întotdeauna între ei. Amintirea primei iubiri, pe care 
bărbaţii par s-o poarte cu ei întreaga viaţă. Insă Mitch nu era 
atât de direct de obicei și chestia asta o făcu pe Grace să se 
simtă oarecum stânjenită. 

— Știu asta. Du-te acasă, Mitch! 

O privi preţ de câteva clipe lungi, apoi se îndreptă spre lift. 

— L-am trimis jos, după polițistul care vine din partea lui 
Magozzi, îi aminti Grace. Ar trebui să urce în câteva minute. 

Mitch clătină din cap. 

— O iau pe scări. La revedere, băieţi! 

Le făcu cu mâna lui Harley și Roadrunner, care erau însă atât 
de concentrați asupra monitoarelor, încât nici nu ridicară 
privirea, mulțumindu-se doar să fluture vag din mână. 

e 

Jos, în garaj, Sharon se grăbea acum. Tălpile de cauciuc ale 
ghetelor îi scârțâiră pe beton în clipa în care trecu prin faţa 
liftului. 

Își zise că trecuseră probabil vreo trei minute, timp în care 
verificase mașinile și ușa închisă, cu semnul de înaltă tensiune, 
și începea să se teamă că Halloran o să cheme Garda Naţională 
înainte să aibă timp să verifice și scara și să ajungă la etaj, unde 
spera că staţia o să meargă din nou. 

Avea încă arma în mână, dar senzaţia de neliniște începuse să 
dispară și palmele nu-i mai transpirau. Orice spațiu închis îţi 
spune dacă e gol, nu trebuie decât să-ţi asculți simţurile - și, 
odată ce verificase mașinile și eliminase din minte toate 
ascunzătorile posibile, toate simțurile lui Sharon intraseră din 
nou în funcţiune, alerte și clare, spunându-i că era absolut 
singură în spaţiul larg. 

Era la doar zece pași de ușa care dădea spre scări, când 
aceasta se deschise brusc și unul dintre prietenii Monkeewrench 
apăru în cadru, înțepenind pe dată într-o postură comică, la 
vederea armei din mâna ei. 

— Dumnezeule mare, nu trage! 

Sharon se relaxă. 

— Scuze. 

Zâmbi oarecum șiret și cobori privirea ca să-și bage revolverul 
în toc. 

— Sunt ajutor de șerif Sharon Mueller... începu ea să spună, 
apoi ridică privirea și văzu numai ochii. Și-și dădu seama că 
făcuse cea mai mare greșeală din viaţa ei. 

Ambele mâini îi zvăcniră automat, una spre staţia moartă de 
la umăr, cealaltă spre tocul armei. În tot acest timp mintea-i 
gonea nebunește: „Vezi, Halloran? ţi-am spus eu că s-ar putea 
să văd ceva, ţi-am spus că mă pricep la asta...” 

și mâinile încă i se mișcau, prea repede ca să-și vadă 
adversarul, prea încet ca să-i folosească la ceva, apoi auzi o 
pocnitură înfundată și simţi o mușcătură în gât, deasupra vestei, 
la dracu'! deasupra nenorocitei de veste! apoi simţi ceva cald și 
umed scurgându-i-se pe sub cămașă și degetul drept i se mișcă 
spasmodic prin aer, încercând să apese un trăgaci care nu era 
acolo, iar, și iar, și iar... 

[] 

Magozzi traversă în grabă holul înspre biroul lui Tommy, făcu 
un pas pe ușă și alunecă pe o pungă goală de Cheetos. 

— Pentru Dumnezeu, Tommy, locul ăsta e un câmp minat! Ce 
ai pentru mine? 

Tommy împunse cu degetul monitorul din faţa lui. 

— Am un nume. D. Emanuel. Asta-i băiatul vostru. 

— Asta-i Bradford? 

Tommy rânji și-și scărpină burta de Buddha. 

— Poţi să fii sigur. Mai întâi am căutat în districtul de care 
aparţine Școala Sfântul Petru, apoi am luat-o în ordine 
alfabetică, până mi-am dat seama că un puști de liceu nu s-ar fi 
dus prea departe, așa că am luat la rând districtele învecinate și 
am avut noroc din a doua încercare. Livingston County. Brian 
Bradford și-a schimbat numele în D. Emanuel a doua zi după ce 
a împlinit optsprezece ani. 

Magozzi  înșfacă telefonul și formă interiorul pentru 
departamentul de criminalistică. 

— Primul nume nu-l ai? 

— Nu. Doar D. 

Arătă spre un alt monitor. 

— Caut prin bazele de date din New York și Georgia să văd ce 
găsesc pe numele D. Emanuel. 

— Gino! lătră Magozzi în telefon. Puștiul și-a schimbat numele 
în D. Emanuel. Caută-l pe liste! 

Tocmai punea telefonul în furcă, când Tommy se încruntă 
privind unul dintre monitoare. 

— Ciudat... 

— Ce? 

— Am găsit un certificat de căsătorie pe numele D. Emanuel, 
în Georgia. Dar nu poate fi corect. 

Se apropie de ecran, de parcă în felul ăsta informaţia ar fi fost 
mai clară. 

— Acest D. Emanuel s-a căsătorit cu James Mitchell... Trebuie 
să fie altcineva. 

Magozzi era încordat, aproape rigid. 

— Nu, nu trebuie. 

— Căsătorii între persoane de același sex în Georgia? Nu prea 
cred. 

— Brian Bradford este hermafrodit. 

Falca lui Tommy căzu inertă. 

— Îţi baţi joc de mine! De ce nu mi-ai spus de la început? 

— N-am spus nimănui. 

Tommy privi ecranul, clătinând din cap. 

— James Mitchell. Am mai văzut numele ăsta. 

— E un nume foarte comun. 

— Nu, l-am văzut de curând. Stai o clipă... Isuse, trebuie să fi 
fost în dosarul FBI. Este singurul lucru de care m-am ocupat 
zilele astea. 

Își trase scaunul în dreptul unei tastaturi și începu să apese 
frenetic tastele. 

Telefonul sună și Magozzi mai că-l smulse din priză. 

— Asta e, Leo. D. Emanuel apare pe lista de admitere, dar nu 
și pe cea de înscriere. El este. Tommy îl caută în bazele de date? 

— Da, asta facem acum. Vă anunţ eu. 

— Roadrunner, Harley? spuse Grace încet. Am mai primit un 
mesaj. 

În doar o fracțiune de secundă, Harley și Roadrunner erau 
lângă ea, fiecare privindu-i peste câte un umăr. 

— Deschide-l, Grace! zise Harley. 

Grace apăsă butonul de pe mouse și un mesaj de un singur 
rând apăru pe ecran: 


N-AȘ FI VRUT SĂ FIE NEVOIE SĂ FAC ASTA 


— Dumnezeule, șopti Roadrunner. Ce vrea să-nsemne asta? 

Dintr-odată, luminile din birou se stinseră și monitorul pâlpâi. 
E-mailul dispăru și fu înlocuit de un ecran albastru. Câteva clipe 
mai târziu, pe monitor începu să apară o schemă electrică. 

— Avertizare de pană de curent, spuse Roadrunner, deși era 
evident. 

— Mare chestie, ce să zic! spuse Harley. Știam deja că s-a 
oprit curentul. 

— Zice că releul principal nu primește curent, spuse Grace. Ce 
înseamnă asta, mai exact? 

— Înseamnă că s-a produs o avarie serioasă pe undeva, zise 
Harley. La dracu', s-ar putea să dureze. 

Se duse la fereastră și trase jaluzelele, însă efectul nu fu cine 
știe ce. Soarele se ascundea în spatele unui zid de nori negri ce 
nu păreau să aibă de gând să dispară prea curând. 

— Cea mai întunecată zi din an, și noi rămânem fără curent. 

— De ce nu pornește generatorul? întrebă Grace. Parcă l-am 
programat să pornească automat. 

Harley ridică din umeri. 

— Cine știe? Nu cred că l-am pus vreodată în funcţiune de 
când l-am luat. Și nici nu l-am mai verificat. E ca o baterie de 
mașină - dacă nu-l folosești, se termină. Mă duc jos să arunc o 
privire. Roadrunner, cât timp mai avem baterie la computere? 

— Cam două ore. 

— O să anunţ compania electrică și-ncep să fac cópii după 
drivere, spuse Grace. Voi duceţi-vă să vedeţi dacă puteţi porni 
generatorul. 

— Da' unde dracu' e generatorul ăsta? întrebă Roadrunner. 

— In camera electrică din garaj. 

Roadrunner părea nedumerit. 

Harley își dădu ochii peste cap. 

— N-ai observat niciodată ușa cu semnul mare de înaltă 
tensiune, în negru și galben...? Las-o baltă! Ești irecuperabil. 
Haide, să mergem! 

— Dar liftul merge cu curent electric. 

Harley oftă, începând să-și piardă răbdarea. 

— Pe scări, Roadrunner! 

— Oh, da... 

Roadrunner începuse fară prea mare tragere de inimă să 
coboare primul pe scară, pășind încet, în lateral, pentru ca 
piciorul imens să-i încapă pe treaptă. Dar cu cât coborau mai 
mult, cu atât era mai întuneric și atmosfera începea să se 
asemene tot mai mult cu una de mormânt. Roadrunner era din 
ce în ce mai agitat. 

— La naiba! lătră Harley dintr-odată. 

Ecourile vocii îi vibrară în sarcofagul de beton și mai că-l 
trimiseră pe Roadrunner pe lumea cealaltă. 

— CE??? chiţăi lunganul. 

Harley se opri să-și desprindă din barbă o pânză de păianjen 
mare și lipicioasă. 

— Păianjeni. lartă-mă, prietene, n-am vrut să te sperii. Dar mi- 
e greu să ţin minte toate fobiile tale. 

— Vrei să-mi spui că pe tine nu te sperie situația asta? întrebă 
Roadrunner furios. 

— Oh, nu-ţi face griji. Mă trec și pe mine destui fiori. 

— Nu văd nimic, se plânse Roadrunner. 

Întinse mâna și atinse una dintre lămpile montate în tavan, ca 
și cum atingerea lui ar fi putut produce lumină. 

— Și de astea ce zici? Nu sunt chestii din alea strălucitoare, 
care-ar trebui să stea aprinse tot timpul? 

— Ba da, dar și astea funcţionează pe baterii. Și dacă nimeni 
nu-ncarcă bateriile, n-o să strălucească la infinit, zise Harley, de 
parcă ar fi vorbit cu un copilaș. 

— Ne trebuie o lanternă. De ce n-am luat o lanternă? 


— Fiindcă suntem tâmpiţi. Și să nu-ţi treacă prin cap să mă 
trimiţi acum sus după una. Hai, mergi mai departe! Este un 
ajutor de șerif undeva la parter și polițiștii au mereu la ei 
lanterne din alea puternice. 

Roadrunner fu dintr-odată zguduit de o criză violentă de 
strănutat, care i-ar fi putut câștiga cu siguranţă un loc în cartea 
recordurilor. 

— Dumnezeule, ești bine? întrebă Harley, după ce Roadrunner 
se potoli în sfârșit. 

Roadrunner trase cu zgomot aer pe nas, apoi începu iar să 
coboare. 

— Da. Dar cineva trebuie să curețe locul ăsta, zise el cu voce 
nazală. E suficient praf aici cât să plantezi o grădină. 

Harley mârâi în clipa în care unul din bocancii lui cu talpă 
groasă se împiedică de o ridicătură în beton. Când întinse mâna 
ca să se prindă de balustradă, simţi că atinge ceva cu blană. 

— La dracu’! strigă el, trăgându-și numaidecât mâna și 
ducând-o la piept. Nu atinge nimic. Cred că tocmai am pus 
mâna pe-un rozător. 

Roadrunner strănută din nou. 

— Locul ăsta e închis ermetic. Dacă un rozător ar fi reușit să 
intre aici, ar fi fost mort până acum. 

— Nu zău? Și ce altceva e blănos, mare cât casa și are puls? 

— Probabil un mănunchi spongios. 

— Ce dracu’ e un mănunchi spongios? 

— Nu știu. Chestia care mă face să strănut. 

— N-ai decât să crezi tu asta, Roadrunner. 

— Ar fi trebuit să luăm o lanternă. 

— Mai taci! Unde dracu-i ușa? 

— Spui foarte des „dracu'” când ţi-e frică. 

— Cui i-e frică? 

Se auzi o bufnitură surdă în clipa în care Roadrunner se ciocni 
de ușa de otel. 

— Au! 

— Felicitări. Ai găsit uşa. 

Roadrunner apăsă bara de oțel și ușa se deschise în garaj, 
care era chiar și mai întunecat decât fusese scara. 

— Ofițer Mueller? strigă Harley, dar nu-i răspunse decât 
propriul ecou. Ofițer Mueller, ești aici? 

Tăcere. 


338 


— Dacă ar fi aici, n-ar sta fără niciun cuvânt pe întuneric, 
pregătindu-se să ne sară în spate, spuse Roadrunner. 

— Bine zis. Așadar nu-i aici. Probabil a plecat când s-a stins 
lumina. Va trebui să ne descurcăm pe întuneric. 

Se opri, imaginându-și în minte planul garajului. 

— Bine, spuse Harley, camera cu generatorul este chiar în 
faţa noastră, de cealaltă parte a garajului. Prinde-te de mine și o 
să mergem amândoi pe lângă zid. 

Roadrunner înhăță zdravăn cămașa lui Harley și începu să 
înainteze orbește în spatele lui. 

— În! Podeaua-i lipicioasă. lar îţi curge ulei din motocicletă? 

— Niciodată nu mi-a curs ulei din motocicletă. Gata, am ajuns. 

Băgă mâna în buzunarul gecii, scoase cheile și începu să le 
pipăie pe rând, căutând-o pe cea mică, de lacăt. 

— Tare-aș vrea să știu de ce avem lacăt la camera cu 
generatorul. Doar n-o să fure nimeni o matahală de metal de o 
mie de kile! 

Găsi în sfârșit cheia, desfăcu lacătul și deschise ușa. 

În încăperea micuță, bezna era chiar și mai profundă decât în 
restul garajului, dacă așa ceva era posibil. Dură ceva timp până 
când ochii lor recunoscură forma compactă a generatorului din 
colț. Se duseră amândoi lângă el, încercând să-i identifice 
componentele prin pipăit. 

— Ei, deci ce caut? întrebă Roadrunner. 

Harley își scărpină barba. 

— Verifică mufele, cablurile și spune-mi dacă găsești vreun 
întrerupător. Cred că are un buton de resetare pe undeva. 

Roadrunner căută orbește și găsi un cablu liber, ce părea că 
ar fi trebuit să fie conectat la ceva. Dar ce să știe el? Repetase 
cursul de electronică de două ori la rând, până când profesorul 
se săturase în cele din urmă de el și-i dăduse notă de trecere, 
rugându-l în schimb să-l ajute cu un computer Kay-Pro, care la 
vremea aia fusese o adevărată operă de artă. 

În timp ce se învârtea în jurul generatorului ca să vadă ce era 
cu cablul, capul i se lovi dureros de tare de un obiect metalic și 
ascuţit, prins în perete. 

— Auuu! urlă el, dându-se înapoi și ducându-și mâinile la cap. 

— Pentru Dumnezeu, împiedicatule! O s-ajungi să te omori 
într-o zi. 

— Hei, e întuneric, ce vrei? 

— În ce ai dat? 

Roadrunner întinse mâna și pipăi bucata de metal în care se 
lovise. 

— E... o cutie de metal. Pe perete. 

— E cutia cu întrerupătoare. Hei, bună idee! Poate ne-am 
împiedicat de vreun fir. 

— Da, la asta mă gândeam și eu când am dat cu capul în ea, 
mârâi Roadrunner. 

Harley se strecură lângă Roadrunner și începu să pipăie în 
jurul cutiei. 

— Gata, am găsit! 

Scoase capacul și începu să pipăie înăuntru. 

— Nu văd nimic, dar unul dintre butoane e-n altă direcţie 
decât celelalte. 

Se auzi un clic și dintr-odată luminile se aprinseră. 

— AHA! strigă Harley victorios. 

— Slavă Domnului... 

Apoi ușa spre garaj se trânti, închizându-se cu o bufnitură 
metalică asurzitoare. 

— La dracu’! spuse Roadrunner încet, simțind că-l cuprinde 
panica. 

— Nu te teme, prietene. Ușa nu se închide automat. Uite, o 
să-ţi arăt. 

Harley se duse lângă ușă și întinse mâna spre clanţă. 

De cealaltă parte a camerei cu generatorul, două mâini 
acoperite de mănuși strecurară lacătul prin cele două inele și îl 
închiseră dintr-o mișcare. 

Magozzi stătea aplecat peste umărul lui Tommy, respirându-i 
pe gât. 

— De ce durează atâta? 

— E un dosar de șapte sute de pagini. Abia am început... 

Unul din celelalte computere scoase un sunet ascuţit. Tommy 
îl dădu la o parte pe Leo și-și trase scaunul lângă un computer 
de pe o masă alăturată. 

— Băieţii Monkeewrench au mai primit un mesaj. 

Miji ochii și citi cu voce tare: 

— „N-aș fi vrut să fie nevoie să fac asta.” Frate... ce crezi că 
înseamnă? 

— Cine știe? zise Magozzi, apoi o alarmă ascuţită începu să 
șuiere. Ce dracu’ e asta? 

Tommy stătea nemișcat, fără să clipească, privind fix 
monitorul pe care un șir de numere și litere apăruseră deasupra 
și dedesubtul mesajului. 

— La dracu'! șopti, apoi se întoarse spre Leo cu ochii căscaţi 
de groază. La dracu', Leo, n-are niciun firewall. E o linie directă. 
Mesajul ăsta a venit de pe unul dintre computerele 
Monkeewrench. 

Magozzi înţepeni o clipă, apoi capul începu să-i vâjâie. 

— Ce vrei să spui? 

— Tipul este acolo, Leo. Chiar acum. 

e 

Harley își folosea umărul pe post de berbec. Ușa se zgâlțâia în 
cadrul de metal, dar nu aveau nicio șansă să cedeze secolul 
ăsta. 

— La dracu”!!! 

— Parcă ai spus că nu se-nchide dinăuntru. 

Harley se mai izbi o dată în ușă. 

— N-ar trebui. 

— Harley, renunţă! N-o să reușești să spargi o ușă metalică. 

— Ai o idee mai bună? 

— Ai mobilul la tine? 

— Roadrunner! Suntem într-o cameră de beton, înăuntrul unei 
alte camere de beton. Niciun celular nu merge aici. 

— Am văzut un film cu un tip închis într-un buncăr de beton în 
Irak, în timpul operaţiunii Furtună în Deșert, și mobilul /u; a 
mers. 

— Astea-s povești de la Hollywood. 

Înhăţă clanţa și începu s-o zgâlţâie disperat. 

— Harley? spuse Roadrunner cu voce stinsă, în spatele lui. 

— Da, ce-i? 

— Sângerez? Mult, vreau să spun. 

Harley se întoarse și-l văzu pe Roadrunner atingându-și 
fruntea în locul în care se izbise de muchia de metal. 

— Ai un cucui cât un ou de găină care a început să se 
învineţească, dar nu-ţi curge sânge. 

Urmări privirea îngrijorată a lui Roadrunner până pe podea. 
Betonul era acoperit de urme de sânge. 

Urmele /or. , 

— Dumnezeule mare, Harley! șopti Roadrunner. Ala nu era 
ulei. 

Și, dintr-odată, totul se legă - curentul care n-ar fi trebuit să 
se-oprească, dar se oprise; ușa care n-ar fi trebuit să se-ncuie, 
dar se-ncuiase. Harley scoase un urlet animalic, își scoase 
revolverul 357 și-l îndreptă spre clanţă. 

— SFÂNTĂ  MAICĂ PRECISTĂ, CE DRACU’ FACI?! ţipă 
Roadrunner. Nu poți să tragi într-o ușă de metal într-o cameră 
de beton. O să ne ciuruiască. 

— Știu! 

Mâna lui Harley tremura și Roadrunner privi vârful ţevii 
mișcându-se în sus și-n jos. 

— Știu, zise el din nou, de data asta în șoaptă. 

Când se întoarse și se uită la Roadrunner, avea ochii în 
lacrimi. 

— E aici, Roadrunner. Și Grace e sus, singură. 

Apoi auziră liftul începând să urce. 

e 

— Grace? 

— Magozzi, tu eşti? 

— Grace, ai încredere în mine? 

Alerga prin birou, făcând slalom printre mese, împingând din 
drum pe oricine i se ivea în cale, cu telefonul apăsat atât de tare 
pe ureche încât știa c-o să-l doară câteva zile după aceea. 

— Nu, nu am încredere în tine. 

— Ba da, Grace, ai. Ai încredere să-ţi pui viaţa în mâinile 
mele. Trebuie. Ucigașul e acolo. leși afară! Pleacă de acolo 
acum! In clipa asta... Fir-ar mama lui a dracului să fie! 

— Ce e? întrebă Gino, gâfâind în spatele lui. 

— Am pierdut-o. 

— Fir-ar al dracului să fie! îl îngână ca un ecou vocea lui Gino. 

In doar o clipită erau pe coridor, coborau scările și ieșeau ca 
vijelia pe ușa din faţă, fiindcă era mai aproape de mașină, 
dărâmându-l pe reporterul de la Channel Ten, făcând să se 
clatine o cameră fixă, lovind bara ușii atât de tare încât, preţ de- 
o clipă, Magozzi crezu c-o să treacă prin geam. 

Apăsase pe redial în clipa în care se întrerupsese legătura, iar 
telefonul Monkeewrench îi suna și îi tot suna în ureche. 

e 

Grace rămase înţepenită la biroul ei, cu telefonul lipit de 
ureche, cu ochii căscați și fixați pe liftul din cealaltă parte a 
mansardei. Il auzea urcând. Vedea cablurile mișcându-se prin 
grilajul de lemn. 

— Magozzi? șoptea întruna în telefonul mort, fără să 
primească însă niciun răspuns. 

„Ai încredere în mine, Grace?” 

Mâna îi tremura atât de tare încât receptorul zdrăngăni în 
clipa în care îl așeză pe birou. 

„Ucigașul e acolo. leși afară! Pleacă de acolo acum!” 

Işi simţea inima bătând gata să-i spargă coșul pieptului, auzea 
bâzâitul computerelor și ciripitul indiferent al unei păsări de 
cealaltă parte a ferestrei. 

Și, peste toate astea, auzea ascensorul urcând. 

„Fugi! Ascunde-te! Hai odată!” Se ghemui în spatele biroului 
și, în doar o fracțiune de secundă, era iar în dulapul din Georgia, 
cu zece ani în urmă, făcând ceea ce Libbie Herold, agentul 
special FBI, îi spusese să facă. Și atunci își auzise inima 
bătându-i în piept, dar mai auzise și altceva: pașii repezi ai 
picioarelor goale ale lui Libbie, ude încă de la duș; scârţăitul 
unei scânduri din podeaua de pe hol, apoi un snic, snic, auzindu- 
se dinspre intrarea spre dormitor. Printre scândurile prăfuite ale 

dulapului văzuse picioarele goale ale lui Libbie apărând din nou, 
zbătându-se, apoi o sclipire de metal care-i deschisese coapsele 
în două rânjete însângerate, din care un lac roșu se scursese pe 
podea. Şi-n tot acest timp, Grace nu scosese un sunet. Stătuse 
ghemuită în ascunzătoarea ei de tot râsul, înnebunită de groază, 
așteptându-și rândul, fără să facă nimic s-o ajute pe Libbie 
Herold, fără să facă nimic să se ajute pe ea. Fără să facă nimic. 

„Fugi și ascunde-te!” Era un instinct atât de profund, atât de 
puternic, încât ștersese în doar o secundă toată pregătirea din 
ultimii zece ani. Cursurile de apărare, orele de bodybuilding, de 
tragere la ţintă - totul era inutil și Grace se ascundea acum ca o 
lașă, la fel cum făcuse cu zece ani în urmă, așteptând, fără să 
facă nimic. 

Ca orice pradă, încercă să se facă mai mică, strângându-și cu 
putere mâinile în jurul corpului, îmbrăţișându-se, când, dintr- 
odată, simţi arma și-și aminti cine era. Cine devenise din acea 
fată distrusă, care se ascunsese în dulap. 

Privi peste umăr fereastra care dădea spre scara de incendiu. 
Încă mai avea timp. leșea pe fereastră, cobora scara și era în 
stradă, în siguranţă... 

„Nu de data asta!” Închise ochii o clipă și se întoarse spre lift. 
Aproape ajunsese. Era prea târziu ca să mai ajungă la scări, dar 
avea suficient timp să-și scoată Sigul și să-l pregătească; 
suficient timp să se adăpostească dintr-un salt după biroul lui 
Annie și să sprijine arma cu ambele mâini pe suprafaţa de lemn. 

„Asta e toată lumea ta în clipa-n care tragi, îi repetase iar și 
iar primul instructor de tragere. Arma din mână, ţinta și cărarea 
dintre ele. Nimic altceva nu mai există.” 

Fusese de atunci de sute de ori, de mii de ori în acea lume, 
trăgând de cincisprezece ori la rând atât de aproape, încât 
găurile păreau că se suprapun. Ironic, zgomotele asurzitoare din 
poligonul de tragere îi oferiseră singurele momente de liniște 
adevărată, când lumea din jur se pierdea în ceaţă și dispărea și 
nu mai rămânea decât acea cărare îngustă, care-i solicita 
întreaga atenţie. 

Simţi liniștea cuprinzând-o și acum, în timp ce creștea 
presiunea asupra trăgaciului și nu vedea nimic altceva decât 
arma și grilajul de la ușa liftului. 

Inspira pe nas, expira pe gură și aștepta, straniu de calmă, să 
tragă pentru prima dată într-un om. 

Magozzi conducea atât de repede, încât partea din spate a 
Fordului derapă într-o parte în clipa în care coti brusc pe 
Hennepin, pe roșu. Pietonii și bicicletele se împrăștiau din fața 
urletelor sirenei și a scârțâitului de roți. Gino era lângă el, 
ținându-se cu o mână și strigând prin staţie adresa depozitului 
Monkeewrench, chemând ajutoare, spunându-le că era posibil 
ca un ofiţer să fi fost rănit. 

Sharon Mueller nu răspundea apelurilor prin staţie. 

e 

Partea de sus a liftului se ridică încet sub privirea lui Grace, 
apoi interiorul și, când ajunse la același nivel cu podeaua, se 
opri brusc. 

Inima lui Grace se opri și ea. Apoi se sfărâmă într-un milion de 
bucățele care-i înţepară coastele. 

Nu era niciun ucigaș în lift. Doar Mitch, sprijinit de peretele din 
spate, privindu-și picioarele depărtate cu ochii pe care Grace îi 
știa albaștri, deși nu-i putea vedea, îmbrăcat în afurisitul costum 
Armani. Partea capului întoarsă spre ea îi era complet 
desfigurată, întoarsă parcă pe dos, ca și când cineva i-ar fi 
smuls urechea ca pe un capac de pe un vas de presiune, 
lăsându-i minunatul creier să se reverse în afară. 

„Nu, nu, nu.” Grace simţi un urlet sfârșit, înnebunitor, 
amenințând să i se ridice din gâtlej și știa că acel sunet, dacă l- 
ar fi lăsat să iasă, ar fi însemnat capitularea ei. 

Işi întoarse privirea de la degetele puternice, acum chircite, 
care o atinseseră cu tandrețe, de la ochii morţi care-o iubiseră 
odată și pentru totdeauna, și făcu în schimb loc urii, lăsând 
sentimentul să o umple. 

Se mișcă în liniște, în grabă, în jurul biroului, pe lângă lift - nu 
te uita! - înspre scară, cu braţul întins, cu arma pregătită, 
așteptându-l. 

Ușa se deschise repede, dar Grace fu mai iute - într-un 
genunchi, cu respiraţia tăiată, apăsând cu degetul tot mai tare 
pe trăgaci, până când simţi acea ultimă împotrivire, acea ultimă 
piedică dinaintea împușcăturii... 

. și atunci Diane apăru clar în ușă și înțepeni, privind uluită 
ţeava armei lui Grace. 

Era îmbrăcată într-un pulover gros, avea-n picioare pantofii de 
jogging și o geantă de pânză atârnată pe umăr. Părul blond îi 

era prins în coadă, la spate, iar chipul îi era înroșit, schimonosit, 
înspăimântat. 

— Eu... Eu... Eu... 

Grace sări în picioare, o apucă pe Diane de braţ și o trase 
lângă perete, fixând cu arma și cu privirea ușa care se închidea 
încet. 

— Fir-ar să fie, Diane... îi șuieră ea în ureche. Ai văzut pe 
cineva? Pe Harley? Pe Roadrunner? Pe Annie? 

Diane scoase un sunet sugrumat și Grace o simţi începând să 
se prăbușească lângă ea. Işi dezlipi ochii o clipă de la ușă șio 
văzu pe Diane uitându-se îngrozită la cadavrul lui Mitch, din lift, 
cu gura deschisă și respirând foarte repede. 

— Uite ce ai făcut, Grace, scânci ea. Uite ce ai făcut! 

Grace tresări ca și cum ar fi primit o palmă, se uită la arma 
din mâna ei și-și dădu seama ce trebuia să fie în mintea lui 
Diane. 

— Pentru Dumnezeu, Diane, n-am făcut eu asta! șopti ea 
frenetic, smucind-o pe Diane de cealaltă parte, așezându-se 
între ea și priveliștea groaznică din lift. Ascultă-mă, nu avem 
timp. Este un ajutor de șerif jos, ai văzut-o? 

Diane își mișca neîncetat capul, încercând să privească pe 
după Grace, înspre lift. Avea ochii sălbatici, prea deschiși, două 
cercuri albe în jurul unor puncte albastre. 

Grace o scutură de braț. 

— Nu te uita acolo, Diane. Uită-te la mine! 

Ochii goi alunecară încet într-ai lui Grace. Păreau disperaţi, 
resemnați, la fel de distruși precum capul lui Mitch. 

— Ce? întrebă prostește. 

— Ai văzut pe cineva jos? 

Capul lui Diane se mișcă în sus și-n jos. 

— Femeie poliţist. 

Gâtul i se mișcă într-o înghiţitură convulsivă. 

— E moartă... mizerie... 

— Dumnezeule! 

Grace închise o clipă ochii. 

— Dar ceilalţi? Harley, Annie...? 

Diane scutură absentă din cap. 

„Dumnezeule, își spuse Grace, nici măcar nu clipește. Știu 
spre ce se-ndreaptă, am fost acolo, îmi amintesc.” O ciupi pe 

Diane de braţ suficient de tare cât s-o facă să scoată un strigăt 
de surpriză și să se tragă-n spate. 

— M-a durut! 

Începu ca o șoaptă și crescu treptat, transformându-se într-un 
urlet sfâșietor. 

— M-a durut! M-a DURUT! M-A DURUT... 

Grace își apăsă mâna liberă peste gura lui Diane, lipind-o pe 
femeie cu spatele de perete, șuierându-i în faţă: 

— Îmi pare rău c-a trebuit să fac asta. Acum ascultă-mă. 
Trebuie să cobor. Trebuie să-i găsesc pe Harley și pe 
Roadrunner - „și, te rog, Doamne, să nu fie și Annie aici; să fie 
afară, în siguranţă, la coadă la restaurant, nervoasă și agitată, și 
vie...” Înţelegi, Diane? Trebuie să plec și nu pot să te las aici 
singură. Trebuie să vii cu mine, în spatele meu, da? N-o să las să 
ţi se întâmple nimic, îţi promit. 

Pentru că de data asta avea o armă și, pentru Dumnezeu, de 
data asta era pregătită. Nimeni altcineva n-avea să mai 
plătească cu propria-i viaţă pentru dubiosul privilegiu de a face 
parte dintr-a ei. 

— Nu putem pleca, Grace. 

— Trebuie să plecăm. Doar puţin. 

Grace gândea repede, vorbea repede, simțind cum se scurg 
secunde prețioase, blestemându-și imaginaţia care îi arăta pe 
Harley și pe Roadrunner și pe Annie zăcând într-o baltă de 
sânge la parter, murind în timp ce afurisita, proasta și egoista 
de Diane... Se opri și trase aer în piept, redirecționând această 
furie bună și puternică dinspre Diane înspre ucigaș. 

— Haide, Diane! Trebuie să plecăm, spuse ea calmă. Tu mi-ai 
spus asta cândva, îţi amintești? Și ai avut dreptate. lţi 
amintești? 

Diane o privi și clipi. 

— La spital. 

— Exact. Eram la spital și mi-ai spus că, uneori, trebuie să ne 
îndepărtăm de anumite lucruri. Că totul are să fie mai bine dac- 
o să plecăm de acolo. Și așa am făcut, îţi amintești? 

— Dar... Diane o privi neajutorată. Nu așa m-am gândit. Nu 
trebuia să plecăm toți. 

Grace simţi că se zgâlțâăie lumea. 

— Cum? 

— Tu trebuia să pleci. Nu eu, nu Mitch, doar tu. Însă au plecat 
toți, toţi au trebuit să o urmeze pe Grace și a trebuit să plec și 
eu, și acum vezi ce-ai făcut? 

Plângea în hohote. Scotoci în geantă după o batistă și scoase 
un revolver 45 cu amortizor, pe care-l înfipse în pieptul lui 
Grace. 

e Capitolul 47 


Magozzi își mușcă interiorul obrazului în timp ce vira pe 
Washington Street, cu mașina ridicată pe două roți, și simţi 
gustul sângelui. Așteptă o eternitate până când cele patru 
pneuri găsiră din nou asfaltul, apoi călcă acceleraţia la podea. 

Frână în faţa depozitului, atât de brusc încât mașina derapă 
într-o parte. Într-o clipă, îl văzu pe Halloran cu picioarele 
depărtate în faţa ușii verzi, descărcându-și toate gloanţele din 
revolver în încuietoarea electrică, cu explozii asurzitoare ce 
trimiteau șrapnele în toate direcţiile. Camioneta lui era lipită de 
o unitate MPD parcată de cealaltă parte a străzii și un tânăr 
poliţist de patrulă venea în goană spre Halloran, cu o pușcă și o 
rangă de fier. 

Magozzi și Gino săriră din mașina care încă se mai balansa 
după oprirea bruscă, lăsând portierele deschise, cu pardesiurile 
lungi fluturându-le în spate în timp ce alergau spre ușă. Magozzi 
înșfacă ţeava puștii și i-o smulse din mână lui Halloran, înainte 
ca șeriful să înceapă să tragă. 

— Nu! E de oțel! Așteaptă berbecul! 

Halloran îl săgetă cu o privire sălbatică, apoi înșfacă ranga de 
metal și începu să izbească înnebunit în crăpătura subţire dintre 
tocul și ușa de oțel. 

Magozzi rămase înțepenit preţ de câteva clipe, paralizat de 
disperare, auzind un cor de sirene ce se apropiau din toate 
direcţiile. 

— Scara de incendiu! zise el dintr-odată, apoi o rupse la fugă 
pe lângă clădire, înainte să apuce să termine de rostit cuvintele. 

— la-o prin faţă! îi strigă peste umăr lui Gino, chiar în clipa în 
care botul ascuţit al unei mașini de pompieri apărea de după 
colţ. 

„Un minut cu berbecul, își spuse. Poate două. O să fie bine. O 
să fie bine...” 

Mobilul îi sună în timp ce urca scara de incendiu și Tommy îi 
strigă în ureche: 

— Leo! L-am găsit! Este Mitch Cross! James Mitchell este 
Mitch Cross și D. Emanuel este nevastă-sa! 

Magozzi izbi cu pumnul în scara de metal și telefonul îi zbură 
peste balustradă. 

e 

Tot aerul dispăru într-o clipă din plămânii lui Grace, împins 
parcă de presiunea bruscă a revolverului 45 care-i apăsa în 
capul pieptului. 

Nu fusese pregătită, până la urmă. Arma ei era îndreptată 
spre dreapta, aţintită încă spre ușa care dădea către scări și, 
dincolo de șocul și de groaza care o cuprinseseră, își spunea: 
„Ar putea să-mi tragă două gloanţe în inimă înainte să apuc să 
întorc Sigul spre ea...” 

Diane o privea cu ochii goi, lipsiţi de suflet, pe care Sharon 
Mueller îi citise în acele ultime clipe înainte ca glonţul să i se 
înfigă în gât, ochi pe care Grace nu-i mai văzuse niciodată. 
Lacrimile i se opriseră în clipa în care scosese pistolul. . 

— Mi-am adus arma mare azi, spuse Diane încet. Imi place 
mai mult 22-ul, dar acum trebuia să fiu sigură. Când tragi cu un 
22, trebuie să fii foarte aproape. Lovitura trebuie să fie foarte 
precisă. 

Trecură câteva clipe lungi până ca Grace să înțeleagă. Oh, 
sigur, drăguța, cumintea, drăgălașa Diane, care detesta armele, 
care nu ridica niciodată vocea, tocmai îi înfipsese un 45 în piept, 
dar, până în momentul în care menţionă 22-ul, gândul că ea ar fi 
putut fi ucigașul Monkeewrench nu-i trecuse nicio clipă prin 
minte lui Grace. 

— Oh, nu! 

Cuvintele de neîncredere îi alunecară fără să vrea pe buzele 
pe care le simţea groase și inutile, articulând gândurile 
involuntare ale unei minţi ce ameninţa să se oprească iute, cu 
desăvârșire. 

— Tu? Tu i-ai omorât pe toţi acei oameni? Dumnezeule, Diane, 
de ce? 

— Păi... din instinct de autoconservare, presupun. _ 

— Dar... Nici măcar nu îi cunoșteai. Erau doar... profiluri. Intr- 
un joc, pentru Dumnezeu! Era doar un joc. 

Diane îi zâmbi și lucrul ăsta fu într-atât de înspăimântător 
încât Grace simţi că i se înmoaie genunchii. 

— Exact asta e! Ştiam că o să înţelegi. Am vrut să omor jocul, 
nu oamenii. Miji puţin ochii. Mitch a încercat să te convingă să 

renunti la joc, dar n-ai vrut să-l asculţi. Ai idee prin câte l-ai pus 
să treacă pe bietul băiat? 

— Ai ucis niște oameni pentru că lui Mitch nu îi plăcea jocul? 

— Oh, Grace, nu fi ridicolă! A fost mult mai mult decât atât. 
Jocul ăsta ne-ar fi distrus. Ar fi fost sfârșitul! 

Se opri o clipă, lăsă ușor capul pe-o parte și ascultă. 

Grace auzi și ea. O sirenă. În depărtare. Venea spre ele sau se 
ducea în altă parte? Diane nu păru afectată în niciun fel, lucru 
care o îngrozi. 

— În orice caz, continuă Diane calmă, trebuia să-l opresc 
înainte ca jucătorii să înceapă să ajungă la nivelul cincisprezece. 
Poliţiștii joacă jocuri tot timpul, știi? Dacă vreunul din Atlanta ar 
fi văzut scena aia pe care ai desenat-o și ar fi început să-și pună 
întrebări? 

Capul lui Grace vâjâia, gândurile i se răsuceau încâlcite, 
încercând să găsească firul logic al acestei nebunii. 

— Despre ce vorbești? 

— Crima numărul cincisprezece, Grace. Le-ai servit totul pe 
tavă. Șase agenții și sute de polițiști n-au reușit să-și dea seama 
cine i-a omorat pe oamenii ăia din Atlanta și tu le-ai spus totul, 
cu un singur indiciu afurisit din nenorocitul tău de joc. Îți 
mulțumesc din suflet, Grace. Mulţumesc că aproape mi-ai 
distrus viața. Firește, trebuia să opresc jocul înainte să apuce 
să-l vadă cineva. Și l-am oprit. Am omorât câţiva oameni și l-ai 
scos imediat de pe net, cum de altfel eram sigură c-o să faci. 
Doar că după asta, dobitocii ăia de polițiști ti-au trimis 
amprentele la FBI și uite așa tot am ajuns până la urmă la 
crimele din Atlanta și totul a început să se năruie. 

Alte sirene. Mult mai multe. Și erau aproape. Diane nici nu 
clipi. 

„Poate nu le aude. Fă-o să asculte. Ce era în crima numărul 
cincisprezece? Despre ce indiciu vorbește? Nu. Nu te gândi la 
asta. Nu e important acum. Încearcă să-i distragi atenţia ca să 
poți mișca Sigul încet, încet, câte un milimetru pe secundă...” 

— Vine poliţia, Diane. Se aud sirenele. 

— Oh, stai tu liniștită! Totul face parte din plan. Vrei să știi 
care-i planul? E chiar foarte ingenios. Intenţia mea iniţială astăzi 
era să te omor doar pe tine, desigur. Nu voiam să-i omor pe toti, 
fiindcă atunci n-ar mai fi existat Monkeewrench și Mitch ar fi fost 

foarte nefericit, dar... știi cum e. Întotdeauna ţi se pune cineva 
în cale. 

Se încruntă, iritată. 

— Ca poliţista aia de la parter. Chestia asta a stricat totul. Ce 
dracului căuta ea aici? Ştiai că e din Wisconsin? Am văzut pe 
insigna de pe cămașa ei. 

Işi lipi arătătorul de buze, cu un aer contrariat, apoi faţa i se 
lumină brusc. 

— În orice caz, până când poliţiştii o să reușească să intre în 
clădire - și aici trebuie să-ți mulțumesc ţie, Grace, ai montat 
sisteme de securitate excelente -, o să fac o criză de isterie. 
Cred că o să-mi iasă destul de bine. Am exersat destul de mult. 
Și n-o să fie nevoie să le spun decât că ţi-ai ieșit din minţi și ai 
început să tragi în oameni, așa că n-am avut încotro și-a trebuit 
să te-mpușc, în autoapărare. Și știi și tu că FBl-ul o să fie mai 
mult decât încântat de versiunea asta. Oricum au vrut 
întotdeauna să creadă că tu ești ucigașul din Georgia și acum o 
să aibă ocazia să-și vadă dorinţa îndeplinită. Și o să închidă 
afurisitul ăla de caz. Se termină bine pentru toată lumea. 

Privirea i se îndreptă o clipă spre lift, apoi din nou spre ea și 
chipul i se întunecă. 

— Ei, nu chiar pentru toată lumea. Mă scoate din sărite, 
Grace, că m-ai obligat să-l omor pe Mitch. 

„E vina ta, Grace. Numai vina ta.” 

— Te-a iubit, murmură Grace și, dintr-odată, își simţi Sigul 
mult prea greu și brațul prea obosit. 

Îl mai mișcase un milimetru înspre Diane? Nu era sigură. 

— Cum ai putut să-l omori? 

Diane miji ochii și Grace privi în ei, căutând furie, ură, o urmă 
de emoție umană, dar nu văzu decât iritare. 

— Nu a fost vina mea! Nu trebuia să fie aici. Mi-a promis. MI-A 
PROMIS. A dat peste mine chiar după ce-o împușcasem pe 
poliţista aia și atunci evident că a trebuit să-i explic planul. Și, 
desigur, n-a vrut să mă lase s-o omor pe preaiubita lui Grace. 

Și apoi continuă pe un ton de conversaţie atât de banal, încât 
Grace simţi că i se ridică părul pe mână: 

— Am avut cea mai urâtă ceartă din căsnicia noastră, Grace. 
Absolut cea mai urâtă. Voia să mă omoare - pe mine, soţia lui - 
doar ca să te salveze pe tine. Îţi vine să crezi? 


Și da, Grace credea. Mitch ar fi făcut orice pentru ea. Orice. 
Încercă să-și imagineze cum trebuia să fi fost pentru el să afle 
că femeia cu care era însurat de zece ani era o ucigașă. Dar, la 
dracu'! Locuise în aceeași casă cu ea. Cum poţi să trăieşti atâta 
timp cu cineva și să nu-ţi dai seama? 

— Nu înţeleg cum ai reușit să-i ascunzi secretul atâţia ani. 

Diane părea nedumerită. 

— La ce te referi? 

— La povestea din Georgia. 

Acum, era amuzată. Extrem de amuzată. 

— Oh, Grace! Crezi că eu i-am omorât pe oamenii ăia în 
Georgia? Doamne, ce amuzant! De ce aș fi făcut una ca asta? 
Mitch i-a omorât! 

Grace o privea stupefiată. Urechile îi înregistrară sunetul unor 
împușcături undeva afară. Multe împușcături, repede una după 
cealaltă, dar mintea refuza să accepte informaţia și s-o 
înțeleagă. 

— Asta-i o nebunie. Mitch n-ar fi... începu ea și Diane scoase 
un râset trist. 

— N-a fost cea mai deşteaptă treabă din viaţa lui, dar nu 
gândea cu mintea limpede la vremea aia. Presupun că-i intrase 
în cap ideea cretină că, dacă-i elimina pe toţi cei din jurul tău, o 
să te-ntorci alergând în brațele lui. N-a ţinut, desigur, așa că s-a 
mulțumit să rămână... ce? Prietenul tău cel mai bun? 

Grace dădu din cap, ca lovită de trăsnet. 

— Întâmplător, mă ţineam după el în ziua în care l-a omorât 
pe Johnny ăla cu care ieșiseși la un moment dat - oh, ce chestie! 
Tocmai mi-am dat seama de ironie! Acum zece ani, eu am dat 
peste el după ce tocmai omorâse pe cineva; în dimineaţa asta, 
el m-a surprins în aceeași situaţie. Ha! Cercul se închide. 

Ochii ei părură să-și slăbească concentrarea și mintea i se 
pierdu o clipă, apoi însă își reveni numaidecât. 

— Oricum, îl alesesem deja pe Mitch - el trebuia să fie 
bărbatul cu care să mă căsătoresc. Așa că totul s-a potrivit 
perfect. Eu m-am ales cu soțul pe care-l voiam, el cu o soţie 
care nu putea depune mărturie împotriva lui. 

Își încreţi nasul, deranjată de o amintire neplăcută. 

— Și totul ar fi fost perfect dacă FBl-ul nu te-ar fi închis în casa 
aia cu Libbie Herold. Pe cuvântul meu, Grace, am crezut c-o să 
înnebunească. Îl scotea din minţi faptul că nu putea să ajungă la 

tine. Personal, cred că suferea puţin de psihoză în vremea aia, îi 
intrase musai în cap că trebuie să te „salveze” și nu l-am putut 
face să se răzgândească. Și atunci a pierdut lănţișorul. 

— Lânţișorul? 

lritată, Diane împinse pistolul în pieptul lui Grace. 

— Grace, încearcă să ţii pasul! Gluma ta cu Speedo! 

Și atunci, Grace îl văzu. În joc, în mâna victimei numărul 
cincisprezece. În viaţa reală, în jurul gâtului lui Mitch, cu ani în 
urmă, în facultate. Întotdeauna sub pulover sau sub tricou, 
pentru ca nimeni altcineva să nu-l vadă. 

— Idiotul l-a pierdut în timp ce-o omora pe proasta aia de la 
FBI. Și tot n-a fost o problemă până când n-ai pus afurisitul de 
lănţișor în afurisitul de joc și după aia jocul pe nenorocitul de 
internet! Și când l-ar fi văzut polițiștii din Atlanta, și-ar fi adus 
aminte că este exact ca acela pe care îl aveau în depozitul de 
dovezi. Și-atunci, ghici ce se-ntâmpla? Ar fi venit aici și-ar fi 
început să-și bage nasul. Te-ar fi întrebat de unde ţi-a venit 
ideea și tu le-ai fi spus: „Oh, i-am dat unul exact la fel lui Mitch, 
când eram la facultate în At/anta”. Ei gata! Cu asta s-ar fi sfârșit 
toată povestea. Fiindcă Libbie Herold l-a tăiat. Sângele lui a fost 
peste tot. Și acum, cu testele ADN... 

Grace de-abia dacă putea să asculte. Mintea, trupul, spiritul - 
toate îi erau amorțite. Furia pe care mizase, ura care îi dăduse 
putere - totul se scurgea acum într-un puhoi de deznădejde. 

Totul fusese în zadar. O prostie, sincer, dacă stătea să se 
gândească. Atâtea măsuri de securitate care s-o apere de un 
ucigaș care fusese chiar lângă ea, în fiecare moment... Toată 
acea paranoia sufocantă, acea teamă de orice chip necunoscut, 
când, de fapt, fusese prea oarbă, prea proastă să vadă adevărul 
în spatele unuia dintre chipurile pe care credea că le cunoaște 
cel mai bine. 

Sigul erau tot mai greu și simțea cârceii punând stăpânire pe 
mușchii brațului încordat. La ce bun să-l mai ţină întins? Oricum, 
n-ar fi avut nicio șansă să apuce să-l folosească. 

Dintr-odată, se auziră zgomote asurzitoare de la parter. Ceva 
masiv, izbindu-se metal pe metal, iar și iar... 

Diane clipi din ochi. 

— Vai de mine! Sosește cavaleria. Cred că-i timpul să 
terminăm. Ce dracu' faci? 

Grace clipi, ușor nedumerită. 

— Cu gâtul. La dracu'! Ce faci cu gâtul? 

O simţi atunci între degete. În timp ce mâna în care ţinea 
Sigul i se înmuiase și coborâse înspre podea, cealaltă i se 
strecurase pe sub tricou și trăsese afară lanţul cu crucea pe 
care i-o dăduse Jackson. Nu fusese un gest conștient. După o 
viaţă ca a lui Grace, îţi pierzi orice credinţă în talismane, fie ele 
religioase sau de altă natură. Dar în clipa în care atinse crucea, 
văzu ochii căprui ai puștiului ridicându-se solemn spre ea, 
implorând-o să o poarte. El credea. Poate că tocmai de aceea 
Grace întinsese mâna după cruce - să găsească în ea un 
fragment din credinţa pe care viaţa nu reușise încă s-o alunge 
din inima copilului. 

„Grace, ai încredere în mine?...” Era ca și cum îi datora asta, 
fiindcă el crezuse în ea mai întâi. 

Ce lucru preţios era credinţa; și cât de fragil. Asta îi dăduse de 
fapt Jackson. Asta îi dăduseră Jackson, și Harley, și Annie, și 
Roadrunner, și Charlie, și chiar și Magozzi, care n-ar fi trebuit să 
creadă în ea deloc, și totuși crezuse... 

— Nu-i nimic. Doar o cruce. Vezi? 

Diane făcu repede un pas în spate și, pentru prima dată după 
un timp ce părea să fie o eternitate, Grace putu să respire fără 
să simtă în piept apăsarea revolverului 45. 

Diane privea cu ochi mari, transfigurată, crucea care se 
legăna în mâna lui Grace, adunând lumina din toate ferestrele, 
strălucind. 

— Am avut și eu una ca asta, șopti ea, atingându-și gâtul, 
căutând o fantomă. Mi-a dat-o maica superioară, dar... cred că 
am aruncat-o. 

Se pierduse într-o amintire pe care Grace nici nu încercă să și- 
o imagineze, privirea fiindu-i atrasă preţ de-o fracțiune de 
secundă de ceea ce vedea în spatele acelor ochi pierduţi. Și în 
acea clipă, Grace simţi un val de adrenalină care începu să-i 
ridice mâna în care ţinea arma, văzu ușa dinspre scări 
deschizându-se încet, încet; văzu o femeie în uniformă maro, 
plină de sânge, târându-se pe burtă, cu pistolul tremurându-i 
deși era ţinut cu ambele mâini; apoi văzu ţeava coborând și 
arma căzând cu zgomot pe parchet în clipa în care femeia nu-și 
mai putu susține strânsoarea fragilă... 

În secunda următoare, ochii lui Diane clipiră, se îndreptară ca 
o săgeată spre femeia de pe jos și, mai repede decât o putu 

urmări Grace, Diane își îndreptă revolverul înspre ușă în același 
timp în care Sigul se ridica și mansarda păru să explodeze sub 
descărcarea asurzitoare a armelor. 

Diane se înclină într-o parte și căzu foarte repede, cu capul 
lovind podeaua cu o bufnitură surdă, care avea să-i bântuie 
coșmarurile lui Grace mult timp de-acum înainte. Era sânge, 
mult sânge care se scurgea din atâtea răni din capul lui Diane, 
încât Grace nu mai înțelegea nimic. 

Își privi nedumerită Sig Sauerul pe care îl ţinea în mână. 
Trăsese o dată? De două ori? Cu siguranţă, nu de mai multe ori, 
nu fusese timp și, în plus, abia începuse să ridice arma, nu 
ajunsese decât cu puţin deasupra parchetului - vedea urmele pe 
care le lăsase în lemnul de arțar lustruit. 

Bărbatul se ridică de după biroul lui Annie, în spatele căruia 
se ghemuise, încet, ca să n-o sperie, ţinând arma îndreptată în 
jos, dar strângând-o încă puternic cu ambele mâini. 

— Magozzi, șopti Grace, apoi din nou: Magozzi... 

Era numele lui. Îl auzise întreaga viaţă, dar când îl auzi acum, 
rostit de Grace MacBride, simţi cum i se strânge inima, mai tare 
decât putea suporta. 

— Și Halloran, adăugă el, privind spre ușa care se deschidea 
spre scări. 

Grace îi urmări privirea și văzu un bărbat înalt, în uniformă 
maro, aplecat asupra femeii însângerate, apăsându-i cu mâinile 
rana de la gât, plângând ca un copil. 

Grace auzi multe ţipete venind dinspre scări și dinspre casa 
liftului. Mii de voci care urlau cuvinte inteligibile, însă inima ei 
alese doar trei, trei voci care îi strigau numele. 

— Mulţumesc, mulţumesc! șopti ea pierdută, în timp ce-și 
arunca arma, alergând în ajutorul femeii rănite, fară să bage de 
seamă lacrimile care-i șiroiau pe față. 

Se gândea la Annie, și la Harley, și la Roadrunner, în viaţă! La 
Jackson și la Magozzi, la bărbatul pe nume Halloran și la femeia 
care sângera sub mâinile lui - toţi oamenii care o salvaseră în 
sfârșit! 

e 

Gino și Magozzi stăteau în parcarea din fața depozitului, 
urmărind ambulanţa gonind înspre Hennepin County General. 
Era escortată de trei mașini de poliţie, cu sirenele și luminile 
pornite, și mergea cu viteză maximă: două mașini MPD în faţă și 

Bonar în spate, în mașina din Wisconsin. Halloran insistase să 
meargă cu Sharon. Medicii avuseseră imprudenţa să-i spună că 
le părea rău, dar nu putea merge în ambulanță; Halloran nu 
spusese nimic. Își scosese doar arma și o îndreptase asupra lor 
și doctorii se răzgândiseră numaidecât. 

— Au spus că nu arată bine, zise Gino. 

— Am auzit. 

— Câţi polițiști cunoști care s-ar fi târât în sus, pe atâtea scări, 
cu o rană ca aia? 

— Aș vrea să cred că cei mai mulţi ar fi făcut la fel. 

Gino clătină din cap. 

— Nu știu ce să zic. A fost tare, nu glumă. 

Magozzi dădu din cap. 

— Amândoi au fost. Halloran a sărit prin ușă într-o clipă și a 
golit tot încărcătorul înainte să apuc eu să trag a doua oară. 

Gino oftă. 

— S-ar putea să fiu nevoit să-mi schimb atitudinea față de 
polițiștii din Wisconsin. Și-n orice caz, care era treaba cu 
MacBride? De ce alerga așa după targă? 

Magozzi închise ochii, amintindu-și cum Grace alergase 
înnebunită pe lângă targă, în timp ce medicii o scoteau pe roți 
din garaj, smulgându-și crucifixul de la gât și înfășurând lanţul în 
jurul încheieturii mâinii lui Sharon. 

„E catolică?” o întrebase un medic. 

„Nu știu. Dar nu îi lăsa să i-l dea jos.” 

— Făcea tot ce putea, Gino. 

— Ha! 

Gino se întoarse și se uită la Grace, la Harley, la Roadrunner și 
Annie, strânși în cerc lângă ușă, cu acea expresie de șoc 
profund pe care o mai vezi la victimele de război. 

— Mă-ntreb dac-o s-o ia razna după povestea asta. 

Magozzi privi peste umăr, spre Grace. Era aproape îngropată 
sub braţele prietenilor ei, dar își ridică aproape numaidecăât ochii 
spre el, de parcă ar fi strigat-o pe nume. 

— Nu cred, spuse Leo. 

Era o zi de-a dreptul toridă pentru sfârșit de octombrie, 
aproape douăzeci de grade, și cerul era limpede, de un albastru 
adânc, infinit. 

„Atâta agitaţie, pompă și formalităţi!” își zise Halloran. Din 
cauza lor înmormântările de polițiști erau atât de triste. 
Departamentul din Milwaukee trimisese cimpoaie, care jeleau 
acum pentru toți bărbaţii și femeile în uniformă care nu puteau 
să plângă, fiindcă nu se cădea. 

Dumnezeule, erau câteva sute! Atâtea siluete în maro și 
albastru, cu insignele de alamă sclipindu-le în soare, strălucind 
în peisajul de toamnă, pe panta lină, împânzită de pietre de 
mormânt. 

Văzuse insigne din douăsprezece state în afară de Wisconsin 
în sumbrul cortegiu ce străbătuse încet cei patru kilometri dintre 
biserica catolică Sfântul Luca și cimitirul Calumet. 

Cercetă chipurile polițiștilor care stăteau cel mai aproape de 
mormânt și-i recunoscu pe propriii oameni, rigizi, atenţi. Mulţi 
plângeau, fară să se rușineze. Cimpoaiele nu putuseră face asta 
în locul lor. 

Ochii lui Halloran însă erau uscați, ca și cum vărsase în 
depozitul din Minneapolis toate lacrimile pe care le conţinuse 
trupul lui. 

Era aproape gata acum. Drapelul fusese împăturit și 
prezentat, focurile de salut fuseseră trase, speriind un stol de 
păsări negre pe câmpul din apropiere, și acum plângea 
trompeta,  trimițându-și acordurile  bine-cunoscute peste 
nemișcarea acestei perfecte zile de toamnă. Il auzi pe Bonar 
lângă el, dregându-și încet vocea. 

Dură mai bine de jumătate de oră până plecă toată lumea. 
Halloran și Bonar stăteau pe o bancă de beton, sub un arțar 
mare. Câteva frunze se încăpăţânau să se mai agaţe de crengi, 
aurii pe fundalul albastru al cerului. 

— Nu a fost vina ta, Mike, spuse Bonar, după o lungă tăcere. 
Ai dreptul să fii trist, dar nu să te simţi vinovat. Nu a fost vina ta. 

— Nu începe, Bonar. 


— Bine. 

Părintele Newberry părea să plutească în josul pantei, 
alunecând spre ei, măturând cu sutana lui neagră iarba uscată. 
Avea unul dintre acele zâmbete evlavioase pe care le au mereu 
preoţii atunci când îngroapă pe cineva, ca și cum le deschid 
drumul spre o mare călătorie și nu îi îndeasă doar la doi metri 
sub pământ. „Nişte sadici nenorociţi!” își zise Halloran. 

— Mikey, spuse blând sadicul nenorocit. 

— Bună ziua, părinte, răspunse șeriful. 

Îl privi o clipă pe preot, apoi ochii îi coborâră din nou în 
pământ, îi găsiră picioarele și începură să urmărească o furnică 
pe un fir de iarbă. 

— Mikey, spuse din nou părintele Newberry, și mai blând, însă 
Halloran nu ridică privirea. 

Nu voia să fie alinat. Refuza! 

Bonar se uită la părintele Newberry, ridicând neputincios din 
umeri, și preotul dădu din cap, în semn de înţelegere. 

— Mikey, m-am gândit că ai vrea să știi. Cheile pe care le-ai 
lăsat la secție în ziua când a fost ucis Danny... 

Halloran tresări. 

— ... nu se potriveau la ușa casei soților Kleinfelat. 

Halloran rămase nemișcat preț de câteva clipe, înregistrând 
informaţia, apoi ridică încet capul. 

— Cum adică? 

Zâmbetul preotului era șters, evaziv. 

— Păi, cred că ţi-am spus că și-au lăsat întreaga avere 
bisericii. Așa că ieri am luat cheile de la tine de la birou și m-am 
dus să văd câte ceva... 

Își pipăi pieptul cu mâna, apoi degetele i se strânseră în jurul 
crucifixului frumos împodobit. 

— A fost foarte ciudat. Nicio cheie nu s-a potrivit, Mikey. Le- 
am încercat pe toate, de mai multe ori, dar niciuna nu s-a 
potrivit la ușa din faţă. Am sunat la tine la birou. Doi dintre 
oamenii tăi o să mai meargă o dată mâine cu mine, dar nu cred 
că va fi vreo diferență. Cheia pur și simplu nu e acolo. 

— Nu înțeleg. 

Părintele Newberry oftă. 

— Soții Kleinfeldt erau niște oameni speriaţi. Poate că nu 
aveau niciodată cheia casei la ei. Probabil că o ţineau ascunsă 
undeva, pe lângă casă, deși am căutat în locurile obișnuite și n- 

am găsit nimic. Presupun că o să apară, în cele din urmă. Ideea 
e însă, Mikey, că și dacă nu ai fi uitat cheile, tot nu ai fi putut să 
deschizi ușa din faţă. Danny tot s-ar fi dus să încerce prin spate. 
Înţelegi? 

Halloran îl privi intens pe preot preţ de câteva clipe lungi, apoi 
lăsă ochii în pământ și găsi din nou furnica, proasta de furnică, 
irosindu-și clipele importante ale vieţii urcând și coborând 
întruna același fir de iarbă. 

La dracu', făcuse atâtea greșeli! Lista de „ce-ar fi fost dacă” 
părea nesfârșită și acuzatoare. Ce-ar fi fost dacă ar fi refuzat s-o 
lase pe Sharon să se ducă la depozit? Ce-ar fi fost dacă ar fi 
lăsat-o să se ducă, dar ar fi refuzat să aștepte afară? Ce-ar fi 
fost dacă s-ar fi dus el să verifice ușa din spate, în locul lui 
Danny? Ce-ar fi fost dacă ar fi spart una dintre ferestrele alea 
nenorocite și-ar fi intrat amândoi prin față? 

Dar cel puţin în privinţa lui Danny, cel mai mare „ce-ar fi fost 
dacă” era acum tăiat de pe listă. „Ce-ar fi fost dacă nu aș fi uitat 
cheile? Ei bine, Halloran, ar fi fost absolut la fel!” Simţea o 
oarecare alinare în asta. Halloran se agăţă de acest sentiment și 
se ţinu strâns de el și, când în sfârșit putu din nou să vorbească, 
spuse: 

— Mulţumesc, părinte. Îţi mulţumesc că mi-ai spus. 

Bătrânul preot oftă ușurat. 

Bonar se ridică și-și arcui spatele, scoțându-și în afară burta 
mare ca pe prora unei corăbii. 

— Te conduc la mașină, părinte. 

— Mulţumesc, Bonar. 

Și când ajunseră un pic mai sus pe pantă, de unde Halloran 
nu-i mai putea auzi, îi șopti: 

— Îmi spui tu ce s-a întâmplat în Minneapolis? N-am auzit 
decât zvonuri și crâmpeie de informaţii. 

— Dacă-mi promiţi că nu mă convertești. 

Bonar vorbi întruna în timp ce urcau, apoi pe când coborau 
într-o vale micuță, apoi în vreme ce urcau iar ultimul deal până 
lângă mașina părintelui Newberry, parcată la intrarea în cimitir, 
îi spuse totul, refuzând să-l insulte cu o versiune mai delicată, 
apoi deschise portiera și-l privi pe părinte așezându-se solemn 
în scaun, punându-și o mână pe volan și oftând din rărunchi. 

— Atâta tristețe! spuse părintele Newberry. Mult mai multă 
decât mi-am imaginat. 

Își atinse din nou crucifixul, apoi se uită la Bonar. 

— Te întorci în Minneapolis cu Mikey? 

— Mai târziu, după-amiază. 

— Să-i spui domnișoarei Mueller că m-am rugat pentru ea. 

— Vorbea destul de bine ieri. Doctorul a spus că o să dureze 
ceva timp, dar o să-și revină. 

— Sigur c-o să-și revină. Cum ţi-am spus, m-am rugat pentru 
ea. 

Bonar zâmbi. 

— O să-i spun că-i e datoare unui preot catolic. Asta s-ar 
putea să-i dea drumul la voce. 

Oftă și privi în josul dealului, spre Halloran care tocmai se 
ridica de pe banca de beton. 

— A fost o slujbă frumoasă, părinte. Foarte frumoasă. L-ai 
condus cu stil pe Danny pe ultimul drum. 

— Mulţumesc, Bonar. 

Părintele Newberry întinse mâna să închidă portiera, dar 
Bonar o ţinu deschisă. 

— Părinte? 

— Da, Bonar? 

— Mă întrebam... suntem destul de meticuloși când verificăm 
și adunăm dovezile. Cum ar fi un set de chei, de exemplu. Nu 
scriem pur și simplu „set de chei”, specificăm câte chei sunt, 
dacă sunt chei de casă, de lacăt, de mașină, chestii de genul 
ăsta... 

— Chiar aşa? 

— Da, chiar așa. Și mă gândeam că mâine, când băieții o să 
meargă cu dumneata, o să verifice datele din registrul de la 
secție cu cheile din setul dumitale, ca să se asigure că nu s-a 
pierdut niciuna, mă-nțelegi? 

— Oh! 

Preotul stătea drept și privea în față, prin parbriz. Chipul îi era 
lipsit de orice expresie. 

— Foarte interesant, Bonar. Îţi mulţumesc că mi-ai spus. Nu 
mi-am dat seama că procedura este atât de... 

— Exactă. 

— Da. 

Bonar se ridică și închise portiera, apoi se aplecă și zâmbi prin 
fereastra deschisă. 

— E tare greu să ţii evidenţa cheilor. Pun pariu că am pe puţin 
un milion într-un sertar, acasă. Jumătate din ele, nu mai știu 
pentru ce sunt. 

Părintele Newberry întoarse capul și îl privi pe Bonar în ochi. 

— Am și eu un sertar la fel la parohie. 

— Mă gândeam eu. 

Bonar rămase în drum și privi mașina îndepărtându-se, virând 
ușor la stânga și la dreapta, de parcă șoferul ar fi fost oarecum 
ameţit, copleșit de greutatea pe care alesese să o poarte. Bonar 
se gândi că, probabil în întreaga lui viaţă, părintele nu comisese 
niciodată un păcat așa mare... și nici atâta bine nu mai făcuse. 

— Hei, Bonar! îl strigă Halloran, din spate. 

— Hei! Cum te mai simţi? 

Halloran trase aer în piept și privi în josul dealului, spre 
mormântul lui Danny Peltier. 

— Mai bine. Mult mai bine. 

Luni după-amiaza, în ziua înmormântării lui Danny Peltier, 
Magozzi și Gino se duseseră la spital s-o viziteze pe Sharon. 

Cu excepţia cercurilor întunecate din jurul ochilor, chipul îi era 
la fel de alb ca și bandajele care-i acopereau gâtul și avea acea 
nemișcare a supraviețuitorului care nu s-a întors încă pe deplin 
printre cei vii. Când deschise ochii însă, Magozzi își spuse că 
arăta senzaţional. 

— Chiar mă-ntrebam când o să apăreţi, spuse Sharon 
zâmbind. 

— Ca să vezi cât de puţin știi! pufni Gino. Am trecut pe-aici tot 
timpul cât ai fost la urgenţă. La fel și băieţii de la 
Monkeewrench. 

— Zău? Atunci cum se face că nu v-aţi mai întors niciunul 
după ce m-am trezit? 

Magozzi zâmbi. 

— Glumești? Halloran a păzit ușa ca un câine turbat. A trebuit 
să așteptăm să părăsească statul ca să ne strecurăm aici să-ţi 
luăm o declaraţie. Crezi că ești în stare să faci un efort? 

— Sigur. Mă mai doare încă puţin gâtul, dar bine măcar că nu 
mai scuip sânge. Scârboasă chestie, zău așa! 

Gino își trase un scaun lângă patul ei. 

— Doctorul spune că te externează într-o săptămână. 

— Da, am avut noroc. Dacă trăgea cu ceva mai mare decât un 
22, v-aș fi vorbit acum de pe lumea cealaltă. 

— Pe legea mea c-ai avut noroc! spuse Gino. Probabil că 22-ul 
a fost primul care i-a picat în mână lui Diane, când a căutat în 
geantă. Ce nu-nţeleg eu e de ce nu a mai tras o dată după ce-ai 
căzut, să fie sigură că te-a terminat. 

Sharon își mută privirea asupra lui Magozzi. 

— Mereu e așa delicat? 

— Aproape mereu. 

— Ei bine, cred că intenţiona să facă exact ce-ai spus, dar a 
apărut Mitch. Probabil că el mi-a salvat viaţa. 

— Ai văzut ce s-a întâmplat? întrebă Magozzi. 

— Da. Între mai multe reprize de leșin. Diane își pierduse 
complet controlul. l-a spus verde-n faţă că venise s-o omoare pe 
Grace. Și Mitch a scos pistolul la ea, știaţi asta? Era gata să-și 
omoare propria soţie, ca să o salveze pe Grace. Așa că Diane l-a 
împușcat. Bum! L-a azvârlit chiar lângă mine. După care, mi-am 
pierdut cunoștința o vreme. 

Gino dădu din cap. 

— Ei bine, cât ai fost tu în ţara viselor, a târât cadavrul lui 
Mitch până la lift, apoi a oprit curentul și a dezactivat 
generatorul, care era setat să pornească automat. Harley și 
Roadrunner au coborât pe întuneric - de-asta nu te-au văzut iar 
Diane i-a încuiat în camera generatorului și s-a dus sus, să 
termine cu Grace. 

— Atunci mi-am revenit din leșin, când s-a închis ușa care 
dădea spre scări. Am auzit voci și mi-am dat seama că e sus, cu 
MacBride. Așa că am urcat scările. 

Gino își dădu ochii peste cap. 

— Te-ai târât pe trepte în întuneric, sângerând ca un porc 
înjunghiat de Ignat. Ești dată dracului, fato! 

— Da, ce să zic! Nici măcar n-am fost în stare să trag. 

Magozzi veni lângă pat și-i luă mâinile într-ale lui. 

— Ai fost fantastică. l-ai salvat viaţa lui Grace. 

Atinse cu degetul crucifixul înfășurat ca o brățară la mâna 
femeii. 

— Nu știu de unde-a apărut asta și nu pot s-o dau naibii jos! 

— Mai las-o acolo câteva zile, zâmbi Magozzi, observând 
acum, de aproape, cât arăta de obosită. Vrei să te lăsăm să te 
odihnești? 

— Ei aș! Nu vreau să mă odihnesc. Vreau să știu ce se 
întâmplă. 

Gino zâmbi. Ah, cât îi plăceau polițiștii! Îi împuști, aproape-i 
omori, îi bagi în comă o zi, două, și când se trezesc, sunt tot 
poliţişti și primul lucru de care întreabă este cum merge cazul. 

— Aia răi sunt morţi, spuse el. 

— Haide, Gino... 

— Păi, i-am spus pe scurt. Firul de păr pe care l-a găsit 
medicul vostru legist o plasează pe Diane Cross în biserica din 
Calumet. l-am comparat ADN-ul cu cel al soţilor Kleinfeldt și s-a 
dovedit că era, într-adevăr, copilul lor. Se ţinea după ei încă de 
când a plecat de la Sfântul Petru. 

— Până când i-a găsit. 

— l-a găsit, le-a făcut felul, și s-a semnat cu noul ei nume?, 
spuse Magozzi. Am ajuns la concluzia că asta însemnau crucile 
pe care le-a tăiat în trupul celor doi. 

_ — O să-mi fac teza de doctorat pe cazul ăsta, spuse Sharon. 
Iși făcuse intervenţia de selectare a sexului, nu? 

— Da, răspunse Gino. La doar o săptămână după ce-a împlinit 
optsprezece ani, Brian Bradford a suferit o intervenţie 
chirurgicală prin care i-au fost înlăturate câteva părți 
suplimentare. Apoi și-a schimbat numele în D. Emanuel care, 
întâmplător, este chiar numele pe care-l avea maica superioară 
înainte de a fi promovată. Sora Emanuel. Apoi Brian, acum 
Diane, se înscrie la facultatea din Georgia - unde, apropo, a 
terminat șefă de promoţie informatica, ceea ce explică firewall- 
urile impenetrabile de pe e-mailurile pe care i le-a trimis lui 
Grace. In orice caz, pune ochii pe Mitch Cross, care era James 
Mitchell în acel moment - Doamne, urăsc cazul ăsta! Toţi au 
câte-o mie de nume și unul are două sexe. 

Sharon închise ochii și se cufundă în pernă. 

— Dar nu ea a fost ucigașul din Georgia. Aia a fost opera lui 
Mitch. 

— Exact. Se pare că Diane l-a ascuns timp de zece ani de zile. 
l-a oferit un alibi care l-a scos de pe lista suspecților în cazul din 
Atlanta și l-a salvat din nou oprind jocul Detectiv de criminal în 
serie în clipa în care indiciul cu lănţișorul ameninţa să readucă în 
discuţie întreaga poveste. 

Sharon deschise ochii. 

— Asta nu pricep eu. N-aș fi crezut că poliţia din Atlanta n-a 
întrebat-o acum zece ani pe Grace ce era cu lănţișorul ăla. 

— Au fost tone, și nu glumesc, tone de urme lăsate la scena 
ultimei crime din Atlanta - era o cameră de cămin unde 
locuiseră în timp cel puţin cinci sute de studenţi și fiecare lăsase 
câte ceva în urmă. Până când au reușit să sorteze toate probele 
și au ajuns să pună întrebări despre cele relevante, martorii- 
cheie le dispăruseră fără urmă. Toţi cinci au fost căutați de FBI 
pentru interogare în toţi acești ani. 

— De-asta au făcut o criză de apoplexie când le-ai trimis 
amprentele lui MacBride. 

— Exact. 


22 Cross = cruce, în limba engleză, în original. 


Sharon căscă și-nchise din nou ochii. 

— Credeţi-mă pe mine, penisul e rădăcina tuturor relelor. 
Toată povestea asta a început fiindcă acum zece ani Mitch a 
făcut o fixaţie patologică pentru MacBride și a încercat să-și 
elimine concurenţa. 

Gino zâmbi. 

— Da, dar partea cea mai interesantă este că probabil nu 
făcea asta pentru prima dată. 

Sharon deschise ochii. 

— Ce vrei să spui? 

— Odată ce i-am aflat numele adevărat, îi explică Magozzi, 
informaţiile recuperate despre el din bazele de date ale poliţiei 
au început să apară ca ciupercile după ploaie. Părinţii i-au murit 
când avea treisprezece ani, după ce casa le-a luat foc în mod 
suspect. Departamentul pentru  delincvenţă juvenilă l-a 
anchetat, dar nu au putut dovedi nimic. Apoi a fost acuzat că-și 
urmărea o colegă de liceu. O lună mai târziu, iubitul și fratele 
fetei au fost găsiţi morţi. Înjunghiaţi. 

— Dumnezeule! murmură Sharon. 

— Da, continuă Gino. Din nou, nicio dovadă. Dar se pare că 
MacBride n-a fost prima lui obsesie. 

Sharon se ridică într-un cot, clipi și se uită la Magozzi. 

— l-ai spus asta lui MacBride? 

— Știe că Mitch i-a omorât prietenii din Georgia. Am auzit 
când i-a spus Diane. Dar nu știe restul. 

— Trebuie să-i spui. 

— O să-i spunem la un moment dat. Am zis s-o luăm mai ușor 
o vreme... 

— Nu. Trebuie să-i spui acum. Nu înţelegi? Timp de zece ani s- 
a considerat vinovată pentru cele petrecute în Georgia. Crede 
că nebunul a ucis numai din cauza ei, că ea e cea care a creat 
acest monstru. Trebuie să afle că nu s-a întâmplat pentru prima 
dată, că Mitch era deja bolnav când l-a întâlnit. 

Se lăsă să cadă înapoi pe pernă și închise ochii, epuizată. 

— Du-te și spune-i, Magozzi! 

e 

Se însera în clipa în care Magozzi opri în fața casei lui Grace. 
Jackson era în curtea din față și se rostogolea pe iarbă cu 
Charlie. Sări în picioare când îl văzu pe Magozzi apropiindu-se 
pe alee și Charlie își ridică o lăbuţă, scheunând în semn de salut. 

Magozzi se ghemui și scărpină câinele între urechi. Apoi se uită 
la Jackson. 

— Cum se simte? 

Jackson ridică din umerii înguști, cu o expresie îngrijorată. 

— Nu știu. Nu prea vorbește. Ceilalţi au plecat acum câteva 
minute, dar o să se întoarcă. li e mai bine când e cu ei. 

Își ridică ochii îngrijoraţi spre Magozzi. 

— Încă-i e frică. Nu înţeleg. S-a terminat, nu? 

Magozzi dădu din cap și se ridică în picioare. 

— O să dureze ceva timp. Stai tu cu ochii pe ea? 

— Poţi fi sigur de asta. 

Dură mult timp până când Grace răspunse la ușă. Magozzi 
ascultă cum se deschid pe rând toate încuietorile metalice. Apoi 
Grace crăpă ușa doar câţiva centimetri și privi prin deschizătură. 

Părul negru îi atârna răvășit, căzându-i trist pe umeri, și 
Magozzi simţi o puternică strângere de inimă în clipa în care o 
privi în ochi. Era îmbrăcată cu halatul alb de baie, total 
nepotrivit pentru momentul zilei. Conturul Sigului i se citea în 
buzunar. Magozzi se întrebă dacă Grace va reuși vreodată să se 
despartă de pistol. 

— Pot să intru? întrebă el și se pregătea să adauge că avea 
ceva ce trebuia neapărat să-i spună, ceva ce ar fi putut s-o 
ajute, că poate e/ar fi putut s-o ajute dacă i-ar fi dat o șansă... 

Grace stătea în ușă, uitându-se la el, și Magozzi nu-i putea 
interpreta privirea, însă își aminti cu teamă de seara în care 
trântise ușa în urma lui, fiindcă era poliţist, fiindcă polițiștii erau 
dușmanii ei, fiindcă era astfel legat de un coșmar pe care nu-l 
putea lăsa în urmă. 

„Las-o”, îşi spuse în gând. 

Da, vezi să nu! 

— Nu plec, Grace! 

Sprâncenele ei se ridicară puţin. 

— Nu plec. Nu vreau să plec. Nu plec până nu vorbesc cu tine 
și, dacă nu mă lași, o să rămân aici, în fața ușii tale, până fac o 
sută de ani. Și-o să te amendeze pentru gunoaiele din faţa 
casei. 

Grace își lăsă capul într-o parte, nu mai mult de un 
centimetru, însă ceva din privirea ei se schimbă, ca și cum ar fi 
existat poate un zâmbet mic, mic de tot, undeva, înăuntrul ei, 
care în timp, ar fi putut reuși să-i urce până pe buze. 

— Intră, Magozzi. 

